
UMJESTO PREDGOVORA: 
DRUŠTVENI UTJECAJI 


Zaista živimo u čudesnom vremenu sve bržih, brojnijih i 
većih društvenih promjena, koje svijet još nije vidio, a niti su 
ikada dosad u takvu obliku zasvjedočene u povijesti ljudsko¬ 
ga roda. Tome neuklonjivu utjecaju danas baš nitko ne uspi¬ 
jeva do kraja odoljeti i izmaknuti, pa ni oni najuporniji brani¬ 
telji tradicije i zagriženi ideolozi prošlosti. Sa svih strana na- 
hrupljuju uvijek nove ideje i proizvodi, stvarajući toliku ne¬ 
preglednost i nesigurnost da izazivaju gotovo vrtoglavicu u 
ljudi nespremnih za neprestane promjene. Potrošnja ide is¬ 
pred proizvodnje, a želje prije potreba. Čak je i religija posu¬ 
stala u ustrajnosti i počinje se polako mijenjati, iako je najdu¬ 
že ostala na braniku stalnosti. Čini se da smo svi podjednako 
uvučeni u taj suludi ples napretka, koji juri u susret potpuno 
nepoznatim ishodima. Moć je ljudi svakako porasla, ali je 
istodobno opala njihova sposobnost da našoj zapadnjačkoj ci¬ 
vilizaciji pruže drugačiji ustroj i dadu novo usmjerenje. Mo¬ 
žda smo za tu promjenu već dobrano zakasnili, ako ju je uop¬ 
će bilo moguće izvesti. 

To onda postaje dovoljnim razlogom da se poziv sociologije 
i društvene znanosti uopće, na trenutak učini posve uzalu¬ 
dnim i suvišnim. Jer, umjesto da utvrđuje stanje društva u 
sadašnjosti ili predviđa njegov razvitak u budućnosti - što bi 
joj bilo jedino i primjereno - društvena znanost znatno i ne¬ 
povratno zaostaje za životom i njegovim ubrzanim tijekovi¬ 
ma. Čim ona nešto izrekne, utvrdi ili pak predvidi, već je to 
posve zastarjelo i izmaklo nadzoru ljudskoga htijenja. Zato 
suvremena povijest ide mnogo brže od spoznaja suvremene 
društvene znanosti, što može biti sudbonosno za obje tvorbe: 
povijesti da zabludi i ne dostigne cilja, a društvenoj znanosti 
da se odrekne i odijeli od života u korist neplodnih teorijskih 
nagađanja. 

Osim tih osjećaja nepotrebnosti i uzaludnosti koji ih ne¬ 
prestance salijeću — dakako u uvjetnom smislu - sociologe raz¬ 
dire također i sumnja da možda u očima drugih ljudi i cijele 
javnosti ne ispadnu običnim prevrtljivcima i nedosljednim 
znanstvenicima, što danas govore jedno, a već sutra tvrde i 

zastupaju posve drugo. U tom bi sklopu bilo jamačno potpuno 
pogrešno i nepravedno kriviti njih za licemjerje kad se zapra¬ 
vo modemi svijet stubokom promijenio, a ne oni. Ako bi soci¬ 
olozi slučajno drugačije postupali, izdali bi svoj poziv vjerno¬ 
sti iskustvu i zanijekali istinitost rezultata istraživanja dru¬ 
štvenih zbivanja kakvi se u stvarnosti doista otkrivaju. Bavi 
li se takav »nesigurni« i »nepotrebni« sociolog još i religijom 
ili društvenom religiologijom, problemi će samo narasti, to 
prije što je sekularizacija u naše doba opasno ugrozila puki 
opstanak onog predmeta istraživanja na koji su spomenute 
znanstvene grane isključivo upravljene. Ako se pak - kao tre¬ 
će susljedna oznaka - pokaže da je takav sociolog religije k 
tome i osvjedočeni vjernik i uvjereni kršćanin, situacija se do¬ 
datno usložnjuje i postaje krajnje nepovoljnom za sva tri pozi¬ 
va u njemu. Jer, valjda nema ničega toliko oprečnog promjen¬ 
ljivostima današnjega društva koliko su to upravo nepro¬ 
mjenljive svete istine - objavljene ili doumljene - svake reli¬ 
gije, bez čega one zapravo i prestaju uopće biti nekim religija¬ 
ma. Doslovce razapet između tih dviju jednako zahtjevnih 
vjernosti, znanstvene i vjerničke, religiozni sociolog religije - 
ukoliko ga tako u protuslovljima možemo nazvati - bit će 
stavljen na velike kušnje i uvučen u nepremostive prijepore, 
koji često nemaju svojega kraja. 

Svejedno, iz svake ljudske stiske i muke rodi se ponešto 
koristi i pouke. Uostalom, brojne su znanosti i područja duha 
podložni istom zakonu propadljivosti i promjenljivosti. Religi¬ 
ozna vidovitost samo bolje raspoznaje ono što znanost s napo¬ 
rom dosiže. Tako se poslije dugih povijesnih razdvajanja i 
oštrih teorijskih sučeljavanja, religija i društvena znanost 
opet sretno susreću i međusobno propitkuju, svijesni da su 
nepovratnom nužnošću spojeni barem u onom ljudskom biću 
koje živi opisano dvostruko iskustvo. Da bi do toga došle dru¬ 
štvena se znanost mora đemitizirati, a religija deideologizira- 
ti. Taj je proces u punom tijeku i njegovi se prinosi već zamje¬ 
ćuju: u skromnostima znanstvenih odgovora i dobrohotnosti¬ 
ma religijskih poruka. Čini se da su na svim područjima gri¬ 
jesi oholosti i zla samodovoljnosti jednako razorni i pogubni. 
Dapače, nazočniji su ondje gdje su ideje uzvišenije. Zato nema 
plemenitija cilja i moralnijeg pothvata doli liječiti ljudsku du¬ 
šu od tih drevnih napasti, koji se inače nalaze u ishodištima 
većine zal& na našoj zemlji. 

Upravo iz takvih istodobnih rascjepi i pomirenja između 
društvene znanosti, religije i kršćanstva proizašla je ova knji¬ 
ga. Stoga u njoj namjerno nisam htio ništa skrivati, a niti 
prešućivati. Naprotiv, pustio sam dvojbama na volju da se raz¬ 
mašu i razmnože u slobodi posvemašnje iskrenosti. S obzi¬ 
rom na najnovije društvene promjene, koje su donijele druga¬ 
čije vidike i raskrile pritajene nakane, mnogo se toga prelo¬ 
milo u meni i mojim dosadašnjim razmišljanjima. Tko je imao 
dostatno strpljenja pročitati prethodne tri objavljene knjige - 
Religija u modernom industrijskom društvu, Povratak sveto¬ 
ga i Budućnost religije - taj će zasigurno biti silno iznenađen 
u kolikoj se mjeri one razlikuju od ove nove i četvrte moje 
knjige, što naposljetku i sam njezin naslov -Lica i maske sve¬ 
toga - na neki način navješćuje. U tome su prije opisane dru¬ 
štvene promjene i idejni obrati odigrali poglavitu ulogu. Svi¬ 
jet je naime izašao iz moderne i ušao u postmodemu, dok smo 
mi učinili obrnuti krug i neočekivano se vratili u predmoder- 
nu, čak ponegdje spustivši se ispod razine komunističkih 
ostvarenja. Zvuči čudnovato, ali su možda sve bivše socijali¬ 
stičke zemlje osuđene na ponavljanje prošlosti - pa i one ko¬ 
munističke - ne bi li tako iz nje napokon jednom već i izašle, 
naravno u stvarnosti, a ne na riječima kako se baš sad nemi¬ 
lice zbiva. Stari je totalitarni poredak promijenio samo obli¬ 
čje, ali još nikako i narav. Zato komunizam - osobito onaj 
boljševičkog tipa - može posve uspješno nastaviti živjeti u 
protukomunističkoj retorici i nacionalističkoj ideologiji, jer 
obje pripadaju predmodemi. Dok ne proradi demokracija, sve 
su razlike semantičke, a ne bitne. Nije se dakako u svemu to¬ 
me bilo lako snalaziti, jedanput s loše pripremljenom škol¬ 
skom sociologijom, a drugi put s dobro prilagodljivom crkve¬ 
nom religijom. Nikakvo onda nije bilo čudo da su pred tim 
tvorbama i pretvorbama, licima i maskama, ušle u krizu i do¬ 
šle u pitanje mnoge moje znanstvene sigurnosti i kršćanske 
uhodane danosti. Zadnjih pet godina vodili smo nekoliko 
odlučnih i odsudnih bitaka: za mene je jedna od najtežih bila 
svakako ona sa samim sobom i svojom savješću. Ova knjiga 
odslikava baš tu borbu i njezine bolne odjeke, premda odjeve¬ 
ne u znanstveno misaono ruho. 

S religijom je išlo još teže, jer se duhovno okružje u mno¬ 
gome promijenilo, u nas i u svijetu. U nerazvijenim zemljama 
i društvima proizašlim iz raspadnutih komunističkih poreda¬ 
ka, zlokobne političke mržnje i krvava nasilja stavile su obra- 

zine religije na svoja lica. Teško je bilo to ne vidjeti, a još teže 
sve prešutjeti. U zapadnjačkim pak društvima postomodeme, 
vjerska se ravnodušnost širila bez zaustavljanja, pa i među 
najgorljivijima braniteljima teorijskoga kršćanstva. Na plo¬ 
dnu tlu svjetovnosti, počeli su nicati i cvasti stare sekte i novi 
religijski pokreti najraznovrsnijeg oblika i učenja. Ezoteri- 
zam, okultizam, Neiu Age i spiritistički channeling zadobili su 
pravo građanstva. Kršćanstvo je izgubilo svaki monopol i 
društvenu moć, a svijet se do kraja pluralizirao i privatizirao. 
Gledali smo rasap tradicionalnog i predkoncilskog kršćanstva 
upravo u trenutku kad nam je poslije pada komunizma on do¬ 
lazio kao jedini spas i najbolje rješenje. Tko danas u suvreme¬ 
nu svijetu hoće vjerovati, taj mora ploviti protiv struje svijeta 
i vjetra javnosti. Stoga će kršćana biti sve manje, jer jedno¬ 
stavno neće moći više hiniti svoje kršćanstvo u potpuno svje¬ 
tovnom svijetu. Oni pak što ostanu i opstanu, nosit će obi¬ 
lježja dobrote, istinoljubivosti, vjerodostojnosti, iskrenosti, di¬ 
jaloga i radosti. Vjera se sad prihvaća kroz kušnje slobode, a 
ne kroz prijetnje strahom. Zlo je najprije u nama i njega treba 
pokušati iskorijeniti; dobro je u bližnjemu i njega valja poti¬ 
cati. Otud i obrat u odnosu prema svijetu: nema neprijatelja 
nego braće; nema protivnika nego bližnjih. Kršćanin nije čo¬ 
vjek protiv drugoga nego za drugoga - kao što je to bio Isus 
Krist. 

Toliko o promjenama u svijetu i u njegovoj religiji, što nije 
bilo neočekivano, jer je išlo svojim tijekom od vremena pojave 
sekularizacije i imalo ulogu čišćenja kršćanskih savjesti od 
ostataka integrizma, lažne veličine, posjedništva istine, ne¬ 
trpeljivosti, isključivosti i bojovnosti. A upravo je taj predkon- 
cilski duh na izmaku - poražen od sebe, a ne svijeta — prijetio 
da zavlada u postkomunizmu i vrati povijest natrag u tužne 
sukobe katolika između skupina i stranaka. O tim opasnosti¬ 
ma i ugroženostima najviše govori ova knjiga. Dapače, ona je 
odgovor na pokušaje da se kršćanstvo i Crkva još jednom zlo- 
uporabe u svrhe koji nisu ni kršćanske, ni crkvene. 

Postalo je najzad razvidno - nakon svega što smo doživjeli 
i preživjeli - da državnost i neovisnost još nisu kršćanstvo ne¬ 
go tek građansko postignuće koji su drugi narodi davno 
ostvarili. Štoviše, nije to niti demokracija, a kamoli njezini 
potiskivani počeci. Za postati kršćaninom traži se ispunjenje 
mnogo težih i posve drugačijih dužnosti od redovitih svjetov- 

nih obveza. Obećana zemlja je na nebu, a ne ovdje u politič¬ 
kim oslobođenjima. Otud mnoštvo nesporazuma koje knjiga 
pokušava rasvijetliti i preduhitriti, barem u teorijskoj raspra¬ 
vi i povijesnoj opomeni. Ako joj je nerijetko u središtu pozor¬ 
nosti upravo rat ništa ne treba začuditi kad se znade da je on 
bio naša drama i naša sudbina. A kršćanstvo je poruka mira 
u najdubljem smislu: do opraštanja i križa za grijeh drugih. 

Na koncu nekoliko napomena. U knjizi nisam uspio izbje¬ 
ći stanovita ponavljanja, posebice u zadnjim poglavljima. Ve¬ 
ćina tekstova je već objavljena, bilo u našim ili stranim časo¬ 
pisima ili zbornicima. Iako mogu izgledati između sebe posve 
nepovezani, pažljivi će čitatelj lako otkriti da sva poglavlja 
spaja nekoliko bitnih i nezaobilaznih tema o kojima sam ne¬ 
tom pisao u ovom predgovoru. Zahvaljujem konačno svima 
koji su mi pomogli, osobito izdavaču i brojnim prijateljima što 
mi godinama šalju knjige i časopise iz svijeta. Ako bi u mojoj 
knjizi uspjeli prepoznati barem govor iskrena kršćanina i za¬ 
uzetost ozbiljna društvenog religiologa nadam se da bi već ti¬ 
me njihova velikodušnost bila nagrađena. 

Kako i sve moje dosadašnje objavljene tekstove i napisane 
znanstvene radove, tako i ovu knjigu ne potpisujem pravim 
imenom Željko Mardešić nego s pseudonimom Jakov Jukić, 
jer sam baš potonji počeo rabiti prije više od trideset godina u 
prošlom poretku, stavivši na lice jedinu masku što s ponosom 
i radošću nosim. 

UMJESTO UVODA: OSOBNA SJEĆANJA 


Ljudski su životi kao i ljudska licfi: sliče jedni drugima, a 
opet nikada nisu posve jednaki. Zato nije pogrešno reći da 
ima upravo onoliko sudbina koliko ljudi na svijetu. Ipak, po¬ 
stoje brojne zajedničke niti što ih međusobno povezuju, pa bi 
bez njih jamačno ostali zauvijek tuđi jedni drugima. Iskustvo 
međutim pokazuje da to nije slučaj, jer se ljudi razumiju i u 
zajedništvu iskupljuju. Jedna pak od poglavitih niti koja nas 
nepovratno spaja - unatoč različitim sudbinama - jest ono 
uporno i neumorno traganje za smislom vlastita postojanja, 
po čemu se uostalom jedino i razlikujemo od životinja. Otud 
je moguće izvesti daljnji zaključak da je svaki čovjek - kao 
tražitelj značenja - zapravo pobunjenik protiv postojećeg sta¬ 
nja, jer da u tom stanju zaista nalazi smisao ne bi ga dalje ni 
tražio nego bi se udobno zadovoljio zatvorenim zemaljskim 
obzorjima i prolaznim ljudskim ishodima. Pobuna dakle proizla¬ 
zi iz sučeljenja nesavršenog svijeta s našim najdubljim slutnja¬ 
ma da smo neizostavno pozvani na savršenstvo nadsvijeta. 

I moj je život bio obilježen trima takvim susljednim pobu¬ 
nama, koje dakako nisam tražio nego su mi ih prilike name¬ 
tnule. Ali prije opisa tih pobuna i svjedočenja iz njih proiste¬ 
klih, na početku sjećanja stoji prostrano i nepregledno more 
sretnoga kršćanskog djetinjstva. Stoga treba najprije poći od 
njega. 

Svjjet bez pobune: kršćansko djetinjstvo 

Djetinjstvo sam proveo na dalekoj hridi jednog jadranskog 
otoka - na tim našim bijelim galebovima što su raširili krila 
nad morskom pučinom - u krvavo predvečeije Drugog svjet¬ 
skog rata, kada su blagostanje i tradicija uspijevali barem za 
trenutak još zajednički živjeti a da jedan drugoga smrtno ne 
ugrožavaju. Da sam kojim slučajem i htio, kršćanstvo u to do¬ 
ba i na tom mjestu jednostavno nisam mogao zaobići, jer je 
ono bilo baš doslovce svugdje nazočno. Udisali smo ga kao 
zrak i pili kao vodu. Kršćanstvo je tako postalo neupitnim 
ozračjem sretnoga djetinjstva: sjećam se dragih majčinih kru¬ 
nica i suzama natopljenih njezinih molitvenika, po zidovima 
obješenih blagoslovljenih maslinovih grančica i nad roditelj- 

skim posteljama pričvršćenih svetih slika; sjećam se vjerona¬ 
uka u školi, križeva u uredima, dugih i svečanih obreda u 
crkvi, noćnih procesija sa svijećama, zvuka jeke zvona iz gor¬ 
ja i mora, blagdanskih misa, raspjevanih vjernika i naroda, 
slikovitih uprizorenja drame Velikog tjedna i večernjih ange- 
lusa u smiraj dana; sjećam se tužnih sprovoda, glasnih zaje¬ 
dničkih naricanja, otvorenih grobova i bijelim cvijećem pokri¬ 
venih lijesova. Usprkos takvim trenucima, nosim sve to lijepo 
djetinjstvo ljubomorno u sebi kao najdražu uspomenu davnih 
sjećanja, koja mi se danas čine tako nestvarnima i dalekima, 
nalik drugom svijetu. Sve je u njemu bilo prožeto svetim i nad¬ 
naravnim, ali na poseban način: blizu i daleko, ozbiljno i dje¬ 
tinjasto, u mašti i zbiljnosti. Život je sličio kazalištu, vječnoj 
igri i mijeni, divnom snu, bezbrižnom tijeku događaja, nesta¬ 
šnom vatrometu dojmova. Ništa se nije pitalo, samo se živje¬ 
lo, u majčinu krilu, u krugu očeve sigurnosti i pod brižnim 
Božjim okriljem. 

A onda je došao strašan rat. Sve se potpuno promijenilo i 
postalo drugačije. Iste stvari odjekivale su posve različito u 
dječjim dušama. Na otok su došli neki tuđinci, odjeveni u 
crno i sa smiješnim kapama na glavi. U večernjim satima po¬ 
čeli smo dobro zatvarati vrata i prozore, kao da nam zli duho¬ 
vi dolaze u posjete. Dapače, doplovio je u luku veliki ratni 
brod s mnogo vojnika. Na sredini puta - kako reče Dante - 
između obale i crkve strijeljali su ti čudni ljudi deset naših 
mještana, koje smo svi dobro poznavali. Njihova se smrt ra¬ 
zlikovala od onih što smo ih tako često prije doživljavali. Tata 
i mama su plakali kao djeca. Nikad ih ranije nisam vidio tako 
potresene i izbezumljene. Mjesni župnik je pričao kako su 
ubojice odabrali za smrt samo najbolje ljude u mjestu, po¬ 
tvrđujući ono što ću mnogo godina kasnije doznati od Peguya, 
da rat naime uvijek odnosi čestite, a ostavlja poročne. Bezbriž- 
nost je brzo iščezavala, jer nas je rat svih učinio zrelima prije 
vremena. Naglo nam je bilo prekinuto djetinjstvo, ah s njim i 
dozrijevanje u vjeri. Prvu pobunu dočekali smo s mnogo rana 
u duši i malo kršćanstva u glavi. Zato je moje kršćansko dje¬ 
tinjstvo postalo preko noći djetinje kršćanstvo. 

Svijet prve pobune: poniženi razum 

Rat je naposljetku završio. Razlila se stoga našim malim 
mjestom velika radost. Zli ljudi sa smiješnim kapama su nas 

napustili. Došli su drugi, zvat ćemo ih saveznicima. Onda su i 
oni otišli. Treće nismo ni vidjeli, ali smo ih ubrzo osjetili. U 
velikom primorskom gradu, gdje sam nastavio školovanje, 
učili su nas rusku povijest, rusku književnost, ruski jezik, 
gledali smo njihove filmove, čitah njihove knjige. Današnji 
naraštaj teško može predočiti pod kakvim smo uvjetima stje¬ 
cali prva znanja. Jedini uzori što su nam se nudili bili su Le- 
njin, Staljin, Gorki, Makarenko, Stahanov, Mičurin, Aleksan¬ 
drov i drugi. U toj golemoj i strašnoj pustinji istinske mudro¬ 
sti i odsutnosti prave znanosti nigdje nismo mogli susresti 
dubljeg smisla, nigdje umnog poticaja, nigdje suvislog izriča¬ 
ja. Sve je preplavila i udavila neka površnost, plitkost, jedno¬ 
stavnost, neuvjerljivost, bahatost, kič i glupost. Naš mlade¬ 
nački razum - gladan znanja - bit će u tim prilikama opće 
boljševičke ideologizacije društva ponižen do samoga dna. 
Otud onda prva oporba i prva pobuna protiv takvog ponižava- 
nja zdrava razuma. 

Odmah se postavilo pitanje: kako izaći iz stanja te poniže- 
nosti i s kojim novim znanjem? Zato sam se dao na grozniča¬ 
vo i nestrpljivo traženje drugih izvora, iako ih ustvari nije bi¬ 
lo moguće pronaći u ondašnjem društvu. A onda ću jedne noći 
posve iznenada, u podrumu i potkrovlju kuće, otkriti u mnoge 
sanduke skupljen nepregledan broj katoličkih knjiga i časopi¬ 
sa, koje je neposredno prije svoje smrti ostavio moj stric ka¬ 
nonik. Osjećao sam se ushićenim kao onaj što je uspio pronaći 
zakopano blago u gusarskim špiljama. Gotovo sve ono najvre¬ 
dnije što je bilo objavljeno između dvaju svjetskih ratova iz 
područja teologije, filozofije, znanosti i povijesti neočekivano 
se našlo tu pohranjeno. Na dohvat mi je ruke bila doslovce ci¬ 
jela naša modema katolička kultura, što se nisam mogao ni u 
snu nadati da će se dogoditi. Bacio sam se strastveno na čita¬ 
nje kao gladan na hranu i žedan na vodu. To je trajalo više od 
deset godina. Sjećam se s kojom sam radošću otkrivao, pri¬ 
mjerice, zbornik Komunizam i kršćani, knjige Ušeničnika i 
Šanca, Zimmermanna i Keilbacha, Blažićevu Evoluciju i po¬ 
stanak čovjeka, kritiku boljševizma od Vasilja i Barača, časo¬ 
pise Život,- Vrhbosna, Bogoslovska smotra i Duhovni život. 
Neke izvanredne tekstove Gahsa, Gračanina i Mravaka još i 
danas dobro pamtim, kao da sam ih tek jučer pročitao. Polako 
sam izlazio iz stanja poniženog razuma. Pobuna je očito jenja¬ 
vala i stišavala se gorljiva želja za znanjem. Opet sam zado- 

bio - makar u nepovoljnu okruženju - svoje kršćansko inte¬ 
lektualno dostojanstvo i izašao iz njegova djetinjasta tumače¬ 
nja. Nažalost ni sada nisam posve pogodio cilja, jer je glava 
doduše bila puna razumskih razloga za kršćanstvo, ali srce 
prazno od njegova doživljavanja. Slijedila je stoga druga po¬ 
buna: ona protiv moralne nedosljednosti koju sam u sebi po¬ 
čeo sve jače osjećati. 


Svijet druge pobune: ponižena moralnost 

Učiniti od kršćana moralnu osobu mnogo je teže nego čita¬ 
ti knjige o kršćanskom moralu. Skok od znanja o kršćanstvu 
u življeno kršćanstvo zaista je velik, pa nije čudno da ga mno¬ 
gi odgađaju. A kad se konačno i odluče na taj iskorak, doče¬ 
kuju ih obično iznimne duhovne teškoće i nepredvidljive za¬ 
preke. Valja se naime sučeliti sa slabostima vlastitog bića i 
kušnjama koje nikad ne prestaju. I sam Isus reče da prvi baci 
kamen onaj koji je bez grijeha. Na tom trnovitom putu nema, 
dakako, svjedoka, jer svatko mora sšm izboriti krhku slobodu 
od napasti pada. Često nije presudno da li smo u svemu baš 
uspjeli, nego koliko smo napora i dobre volje uložili. Plodovi 
se pišu na nebu, a ne na zemlji. Izvan ljudskog pogleda i u ti¬ 
šini osobne odluke, odvija se svačija drama moralne odgovor¬ 
nosti pred vlastitom savješću. Pri tom je presudno da vjernik 
ima povjerenje u Božje milosrđe, a ne u svoje kreposne sposo¬ 
bnosti. Ne otkupljujemo, naime, nikada sebe, nego to čine bli¬ 
žnji i Bog za nas. 

Na taj se strmi put odlučih opet iz pobune. Posjedovao 
sam već dovoljno znanja o etici svoje vjere, ali istodobno bio 
vrlo udaljen od njezina dosljedna življenja. Bolje reći, što sam 
o etici više znao, to se u meni osjećaj moralne odgovornosti 
brže budio, tjerajući me nerijetko u očaj i tjeskobu. Pitao sam 
otvoreno sebe: kako možeš biti toliko dobro upućen u kršćan¬ 
stvo, a tako malo mariti za njegove ćudoredne dužnosti. Odlu¬ 
ka se više nije mogla odugovlačiti, jer mi je oznaka licemjeija 
— upućena od mene samoga - kucala na vrata. Pobunio sam 
se dakle protiv ponižene moralnosti u sustavu svoga dobro 
izgrađenog intelektualnog kršćanstva i krenuo ispravljati kri¬ 
ve crte iz djetinjstva, rata i poraća. A tu filozofija, teologija i 
znanost nisu ništa pomagale, ako nisu i lomile krila u uzletu. 
Trebalo je naći vjerne suputnike, koji su prošli slične putanje 

i živjeli ista iskustva grijeha i otkupljenja. Najdragocjeniji 
prijatelj u toj nevolji bio je zacijelo Dostojevski. U razdoblju 
teške moralne krize više su mi značili njegovi romani nego 
sve filozofije ovoga svijeta zajedno. Ali i ostali brojni svjedoci 
susreta s Kristom, kao Papini, Mauriac, Claudel, Green, Ber- 
nanos i drugi. 

Svejedno, temeljni se obrat ipak zbio posve izvan toga 
okruga i u potpuno duhovnom obzorju: molitvi. Možda imaju 
pravo neki muslimanski teolozi kad tvrde da molitva više di¬ 
jeli vjernike od nevjernika nego vjera u jednoga Boga. Dok 
čovjek ne padne na koljena pred Bogom, i ne zavapi iz naj¬ 
dubljih rani svoje duše krik slabosti i očaja, teško se može 
reći da je postao religiozno biće. No tu počinje osobna tajna 
i područje ljudske intimnosti, o čemu se - kako negdje napisa 
Kierkegaard - nikada nikome ništa ne govori, osim sebi i Bogu. 


Svijet treće pobune: ponižena dobrota 

Došle su zrele godine i prvi objavljeni radovi iz struke — 
sociologije i fenomenologije religije - a meni je svakim danom 
postajalo razvidnije da kršćanstvo nije samo mudrost i ćudo¬ 
redno življenje nego nešto mnogo više od toga: dobrota. Dugo¬ 
godišnjim čitanjem i proniknućem u tekstove Evanđelja ot¬ 
krivala mi se cijela mreža čudnovato podudarnih značenja, 
koja su nepovratno uvirala u uvijek isto dohodište: ono o po¬ 
trebi čovjekova obraćenja na dobrotu, koja je sam Bog, jer je 
on određen Ljubavlju. Istoznačnice pojma dobrote su mnogo¬ 
brojne: ljubiti neprijatelje svoje, dati život za bližnje, imati či¬ 
sto srce, ne suditi druge nego sebe, biti krotak, ponizan, miro¬ 
tvoran, milosrdan, oprostiti bratu, moliti za progonitelje, ne 
činiti pravdu da nas ljudi vide, izabrati uska vrata i tijesan 
put. 

A upravo sam u svoje zrelo doba počeo osjećati kako je taj 
dobri čovjek bio u meni na najdrastičniji način ponižen i izru- 
gan, kao prije razum u boljševičkoj ideologizaciji i moralna 
odgovornost u odveć razumski življenom kršćanstvu. Otud 
onda moja treća pobuna. Zamjećivao sam da se dobar čovjek’ 
pokazao ne samo suvišnim nego je postao ruglo, čudovište, 
nakaza i sramota za svjetovni svijet, ali i za mnoge kršćane 
koji su se tom svijetu prilagodili. Zar uopće možemo više za- 

misliti da bi dobar čovjek mogao danas preživjeti u gospodar¬ 
stvu, politici, industriji zabave, mass-medijima, društvenom 
životu, vojsci - gdje svuda vlada nemilosrdni zakon natjeca¬ 
nja - a kamoli još u podzemlju droge, nasilja, okrutnosti, kri¬ 
minala, bijede i smrti. Svatko hoće biti snažan, bučan, po¬ 
znat, lijep, učen, ugledan i utjecajan, a nitko blag, miran, 
skroman, povučen i tih. Ti su ostali nazočni i živi još jedino u 
umjetnosti, jer tamo nikome ne smetaju. 

Nisam sebe dakako smatrao dobrim čovjekom, ali sam bio 
do kraja siguran da bez njega nema kršćanstva, a niti ga mo¬ 
že biti. Dapače, nema ni Crkve, ni vjernika. Sve to na svojim 
krhkim leđima nosi i drži dobri čovjek iz Evanđelja. Biti 
uman je sigurno potrebno, a ćudoredan nužno. Ipak, bez do¬ 
brote koja je sablazan svijetu nema kršćanstva. Dosta da pu¬ 
stimo dobrog čovjeka neka živi među nama - ne razapevši ga 
na križ - već smo sve učinili što treba za naše spasenje. Ne¬ 
mojmo se zato rugati dobrima nego ih pokušajmo barem djeli- 
mice nasljedovati. 

Za tu je sržnu kršćansku istinu jamačno vrijedilo živjeti i 
svjedočiti, makar se do nje teško i s bolnim posrtajima dolazi¬ 
lo. U svojem sam životu dugo koračao preko krivih crta i pro¬ 
lazio kroz obrnute puteve, dospjevši tako do triju spomenutih 
pobuna, koje međutim nikad nisam dizao protiv drugih nego 
samo protiv sebe, nezadovoljan vlastitim kršćanskim razmi¬ 
šljanjem, moralom i dobrotom. 

PRVI DIO: 

POGLEDI NA RELIGIJU 




SVETO I RELIGIJA 


Iako se znanstveno nazivlje u religiologiji često razvijalo 
posve neovisno o stanju u povijesnoj zbiljnosti, padajući na 
taj način na razinu puke ideologičnosti, nerijetko se događalo 
i obrnuto, pa je novo nazivlje znalo prethoditi promjenama u 
povijesnoj zbiljnosti. Zato je uostalom teško točno odrediti u 
kojoj je mjeri neko pojmovno nazivlje u području religiologije 
znak vidovite slutnje, a koliko opet usahnula olupina zamrlih 
religioznih poticaja. Nazivi se, naime, mogu živjeti u opreka- 
ma: ili kao otuđenje ili krčenje puteva zbiljnosti koja nadola¬ 
zi. U tom je onda smislu svako istraživanje nazivlja vrlo neiz¬ 
vjesno i povezano s mnogim teškoćama, ali istodobno plodno 
ishodima. Kad je pak riječ o religiji, može ono postati pomoć u 
susretu različitih konfesija, koje upravo zbog svoje prevelike 
vezanosti uz opterećene povijesne pojmove, što su izvorišta 
golemih nesporazuma, jedva nalaze put do međusobnog razu¬ 
mijevanja. 

Otud potrebnost i korisnost da se pobliže pokaže i protu¬ 
mači tijek sve učestalijeg i uspješnijeg rabljenja pojma sveto¬ 
ga u modernoj religiologiji. 


Neuspjeh određenja religije 

Nema baš nikakve dvojbe da religija, u svojim bezbrojnim 
očitovanjima, prva ulazi u red onih pojava koje su kroz dugu 
povijest sigurno najviše zaokupljale čovjekovu pozornost. Nje¬ 
zina je rasprostranjenost u prostoru i vremenu toliko čvrsto 
zasvjedočena da je neće biti moguće nikakvom naknadnom 
rječitošću obeskrijepiti. Sva su, naime, dosadašnja znanstve¬ 
na istraživanja bezprizivno otkrila ne samo trajnost i postoja¬ 
nost religijskoga fenomena nego također njegovo temeljno je¬ 
dinstvo i neiscrpivu novost u iskazivanju. Od paleolitika pa 
do našega doba sveto nije prestalo hraniti i izazivati ljudski 
nemirni duh. U povijesti doista nema takve civilizacije, ba¬ 
rem nama poznate, koja ne bi znala za religiju. Jer čovjek je 
već po svojoj naravi homo religiosus ili naturaliter religiosus. 
Protivno stajalištu epikurejca Kolotea, prihvatljivija je mudra 
poruka platonovca Plutarha, koji kaže kako je putujući svije- 

tom doduše moguće naći grad bez utvrda i pisma, bez kralja i 
kuća, bez bogatstva i novca, bez glumišta i škola, ali da još ni¬ 
kada nitko nije vidio, a niti će vidjeti, grad bez bogova i hra¬ 
mova, grad u kojem ljudi ne mole, ne prikazuju žrtve božan¬ 
stvima, ne dozivaju vrhovno dobro i ne otklanjaju demonsko 
zlo. Nije teško zaključiti kako je glavni razlog spomenute ne¬ 
prekidnosti i stalnosti religije upravo u tome što čovjek jedino 
otkrićem svetoga utemeljuje svoje postojanje, nadilazi svoju 
konačnost, jamči svojoj kratkoj zemaljskoj putanji smisao i 
otvara sebi prolaz prema vječnoj budućnosti. Još više, religija 
pokušava odgovoriti čovjeku na tri najteža njegova problema 
ovozemnosti: patnje, neznanja i nepravde. Čini se da u tome 
uspijeva, jer uporno traje, usprkos mnoštvu drugih odgovora 
što se danomice nuđaju nesmirenom čovječanstvu. 

Koliko je ta rasprostranjenost i trajnost religije neprije¬ 
porna, toliko je njezino određenje upitno. Dapače, religija re¬ 
dovito pokriva vrlo različite i suprotne sadržaje. Teškoće naj¬ 
prije dolaze od predmeta ili objekta istraživanja znanosti reli- 
giologije, jer je on mnogoznačan. Stoga je gotovo nemoguće 
naći zajednički nazivnik za brojna religijska učenja i vjero¬ 
vanja koja često između sebe nemaju nikakvih dubljih slično¬ 
sti. Tako u religiju spadaju: kanibalističke orgije i kultna ma¬ 
gija pretpovijesnoga čovjeka; javne agrarne žrtve ljudi i živo¬ 
tinja u primitivnih naroda sa svrhom da se poveća plodnost 
zemlje; lov na ljudske glave u lovačkim plemenima; prinosi u 
krvi i čovjekovim srcima, zasvjedočeni u starim srednjo-ame- 
ričkim civilizacijama, gdje rat, nasilje i okrutnost zapravo ni¬ 
kad nisu ni prestajali; erotski misticizam hinduističkoga tan- 
trizma u kojemu su razne seksualne radnje uzete kao prikla¬ 
dno sredstvo nadilaženja nesavršenih stanja duha u čovjeku. 
Uz te, nama potpuno neshvatljive odrednice religije, stoje one 
druge, oprečne prvima i visoko etične, koje dolaze sa suprotne 
strane iste rijeke: kršćansko izvorno čovjekoljublje i mirotvor¬ 
stvo, koje poručuje ljudima da budu kao djeca, opraštajući ne¬ 
prijateljima i žrtvujući se za njih; sakralni ekologizam nekih 
hinduističkih pokreta nastalih pod utjecajem učenja ahimse 
ili nenasilja, što se ogleda u uzdržavanju hodanja kroz šume 
da se ne bi slučajno pogazilo koje živo biće; ostvarenje ideala 
bodhisattve u mlađem budizmu koji namjerno odbacuje ula¬ 
zak u nirvanu da bi drugima pomogao da se spase; konačno, 
sufističko ispovijedanje ljubavi prema Bogu i uvjerenje da 

»Bog stoluje u čovjeku«, pa nema potrebe hodočastiti u Meku 
nego je dovoljno pobožno posjetiti svoju vlastitu duhovnu 
unutrašnjost. 

Kad bismo pristali na samo jednu jedincatu definiciju reli¬ 
gije, onda bi ispalo da se prije opisana oba krajnja tijeka sa¬ 
kralnih činjenica mogu lako spojiti: s jedne strane drevna 
meksička religija krvnog žrtvovanja ljudi, totemističko saka- 
ćenje živih bića i tantristička seksualna tehnika yoge, a s dru¬ 
ge kršćansko milosrđe ispaštanja za bližnje u simbolizmu kri¬ 
ža, budistički altruizam sa soteriološkim bratstvom bodhisat- 
tve, mirotvorno nenasilje ahimse i sufističko mistično sjedi¬ 
njenje s Bogom. 

Osim tih teškoća koje dolaze sa strane mnogovrsnosti i ra¬ 
zličitosti objekta religiologije, treba sada spomenuti one te¬ 
škoće što dolaze od strane subjekta, točnije od osoba koje vje¬ 
ruju i to vjerovanje iskazuju . 1 Religija, kako god je odredili, 
predstavlja jedan temeljni tip iznimna iskustva u povijesti 
ljudskoga roda koje zahvaća cijelog čovjeka i traži odgovore 
krajnje isključivosti: da ili ne, za ili protiv. Zato je teško biti 
objektivan i nepristran u pitanjima takvih radikalnih opre¬ 
djeljenja. Netko može, primjerice, prihvaćati filozofiju G. W. 
Hegela ili I. Kanta, a da mu se pritom ponašanje i etički život 
uopće ne promijene. Drugačije je s usvajanjem religijskoga 
svjetonazora. Tko se, naime, odluči postati učenikom Kristo¬ 
vim ili Budinim, taj mora potpuno i nepovratno napustiti do¬ 
sadašnji način vladanja, obratiti se i početi živjeti posve novi 
život. Bez toga nema religioznosti, iako može biti filozofije. U 
toj je posvemašnjoj zauzetosti, dakle, sva posebnost religije 
kad se je istražuje sa strane subjekta, što dakako vrlo oteža¬ 
va njezino točno određenje. 

Konačno, u trećem slučaju, shvaćanje religije ovisi u veli¬ 
koj mjeri o tome koju znanstvenu metodu prihvaćamo u istra¬ 
živanju predmeta religiologije. Teologija, filozofija, povijest, 
sociologija i psihologija različito određuju fenomen religije. 
Tako teologija određuje religiju u okvirima poruke svoje 
objavljene vjere; filozofija u okvirima racionalne spoznaje i teo- 
dicejskih zaključaka; povijest u okvirima sakralnog iskustva 


1 Giovanni Filoramo, Religione e religioni. Metodo, oggetto e scopi 
della storia delle religioni, u zborniku Introduzione allo studio del- 
la religione, Torino, 1992., str. 39-45. 

tijekom prošlosti; sociologija u okvirima društvenih zbivanja i 
vjerničkih ustanova; psihologija u okviru duševnih doživljaja. 
Uporabljena metoda određuje u krajnjoj crti vrstu definicije 
religije. Filozofijskom metodom nikada ne možemo dosegnuti 
sociološku istinu religija, ali niti sociologijskom metodom filo¬ 
zofsku istinu religije. Otud potreba da se uvedu jednako i de- 
duktivna metoda koja polazi od objave ili razuma, čemu se 
priklanja teologija i filozofija, i induktivna metoda koja polazi 
od iskustva, čemu se priklanjaju povijesna, sociologijska i psi¬ 
hologijska znanost. 

Ukratko, teškoće definiranja religije dolaze od strane 
objekta, subjekta i metode. Naravno, tim teškoćama nije obi¬ 
lježen samo pojam religije, nego i svi ostali općeniti pojmovi, 
kao što su ljubav, zlo, umjetnost, znanost, život, misao i duh. 
Nitko ih još, naime, nije uspio toliko točno definirati da bi im 
značenje postalo dokraja neupitno. Dapače, to isto vrijedi za 
manje općenite pojmove: državu, društvo, demokraciju, klasu, 
gospodarstvo, politiku i slično. Upravo zbog tih teškoća, namno- 
žile su se tijekom vremena brojne definicije religije. Nijemac 
P. Pauli ih je nabrojio čak 150, psiholog J. H. Leuba 50, a ne¬ 
davno M. Despland 40. Etimološko određenje religije je bilo 
prvo, ali s najmanje izgleda da riješi problem. Inače je riječ 
religija latinskoga podrijetla i danas je rabe svi narodi svije¬ 
ta, premda je za njih ta riječ tuđica. Prvi put je spominje Ci¬ 
ceron, a nešto kasnije kršćani Laktantius i sv. Augustin. U to 
se doba izraz religija uvijek rabio s dodatkom kao vera reli- 
gio, misleći pritom na kršćanstvo. Sve su druge religije bile 
religiones ili čak superstitiones , odnosno falsa religio ili falsae 
religiones. Stoga pojam religije nije kroz cijeli srednji vijek 
uživao veću popularnost. Više se govorilo o kršćanskoj vjeri, 
fides christiana ili fides catholica, nego o religiji. Taj se pojam 
još samo rabio za oznaku crkvenih redova. S humanizmom i 
renesansom opet se počinje pisati o religiji, jer se željelo vra¬ 
titi helenističkim izvorima i klasičnom nazivlju. U XV. stolje¬ 
ću Nikola Kuzanski prvi spominje tu riječ u današnjem njezi¬ 
nu određenju. Ipak, tek će u doba prosvjetiteljstva, pozitivi- 
zma i evolucionizma pojam religije dobiti svoje puno i suvre¬ 
meno značenje. Tome je svakako pridonijelo otkriće i izučava¬ 
nje velikih povijesnih religija: hinduizma, budizma, šinto- 
izma, taoizma, mazdaizma i islama. Pokazalo se da to nisu 
mala i beznačajna praznovjerja nego razložni i složeni religij- 

ski sustavi, bogati smislom i simbolizmom. Nažalost, evoluci- 
ooisti nisu marili za definiciju religije nego za njezino podrije¬ 
tlo. Evolucionizam je htio pokazati, protivno kršćanstvu, da 
religija nije nastala uplitanjem nadnaravnoga čimbenika već 
naravnim društvenim razvitkom. 

Slično je bilo i sa sociologijom koja je istodobno kad i evo¬ 
lucionizam pokušavala protumačiti fenomen religije u funkci- 
onalističkom ključu. Za nju nije toliko presudno jesu li religij¬ 
ska uvjerenja istinita ili lažna, koliko joj je stalo da religija 
služi dobrom funkcioniranju društva, jer se to funkcioniranje 
može odvijati posve neovisno o pitanju istine ili laži same re¬ 
ligije. Tako je evolucionističko bavljenje podrijetlom religije i 
sociologijsko bavljenje funkcioniranjem religije zapravo odgo¬ 
dilo pitanje točnog određenja religije, jer ni podrijetlo niti 
funkcija ne daju odgovor na ključno pitanje: što je to ustvari 
religija? 

Iz tih je razloga rasprava o neprimjerenosti naziva religio 
dobiva svoj puni zamah i znanstvenu ozbiljnost tek u najnovi¬ 
je vrijeme. Poglavita zamjerka upućena svim dosadašnjim 
određenjima religije bila je u tome što su se one pokazale na¬ 
glašeno kršćanskima i zapadnjačkima, bez dovoljno uvažava¬ 
nja posebnosti arhaičkih i izvaneuropskih kultura. 2 U takvu 
definiciju vrlo teško da se mogu uklopiti neke zamršenije po¬ 
vijesne religije kao što su budizam, šintoizam ili konfucioni- 
zam. Što primjerice učiniti sa starijim budizmom koji uopće 
ne poznaje pojmove božanstva, nadnaravnoga i metafizike. 
Štoviše, mnogi smatraju da je budizam čisti ateizam ili ba¬ 
rem neteizam. 3 Ipak, u budizmu postoje dvije neprijeporne 
religijske odrednice: vjera u stanovitu zbiljnost, kojoj se mo¬ 
ramo posve podvrći ako se želimo osloboditi od patnje. Ta je 
zbiljnost nazvana dharma, a znači nešto poput vječnoga zako¬ 
na. 4 Druga religijska odrednica u budizmu je soteriološke na¬ 
ravi, jer se spasenje ostvaruje ulaskom u nirvanu, u kojoj vla¬ 
da trajno blaženstvo i potpuni mir. 

2 Jacques Waardemburg, Religionen und Religion. Systematische 
Einfiihrung in die Religionswissenscha.fl, Berlin, 1986., str. 26. 

3 Mohan Wijayaratna, Le bouddhisme dans les pays du Theravada, 
u zborniku Le fait religieux, Pariš, 1994., str. 463-499. 

4 Andrć Bareau, Le boudhisme indien, u zborniku Les religions de 
l’lnde, III. svezak, Pariš, 1966., str. 40-66. 

Sve je to, uz još mnogo drugih uzroka o kojima će kasnije 
biti više riječi, postalo povodom za odustajanje od pokušaja 
da se fenomen religije odredi kao opći pojam, što se dakako 
odnosi samo na stručniji, oprezniji i suzdržljiviji dio suvreme¬ 
nih religiologa. Za njih je dvojbeno postojanje jedino pojma 
religije, a ne stvarnih i pojedinačnih religija. Posebne i kon¬ 
kretne povijesne religije se, dakle, mogu točno odrediti, dok 
opći pojam religije tome posve izmiče. 

Neuspjeh u određenju pojma religije, usprkos velikim obe¬ 
ćanjima znanosti, bio je na kraju svih premišljanja i istraži¬ 
vanja potpun i očit. 


Teolog^ska kritika religije 

Osim već spomenutih unutrašnjih razloga neuspjeha 
određenja pojma religije, postoje još oni izvanjski, a otkrivaju 
se u stalnoj i nepopustljivoj teologijskoj kritici religije. U ka¬ 
tolicizmu su sve do Drugog vatikanskog koncila i njegove de¬ 
klaracije Nostra Aetate nekršćanske religije bile prikazivane i 
shvaćane više ili manje kao magijske tvorbe ili obično pra- 
znovjerje, a u moralnoj teologiji kao posljedice djelovanja zlih 
sila. Usprkos tome, u stručnim krugovima nailazimo na hra¬ 
bre iznimke, koje nisu mogle proći bez pozornosti i privlačno¬ 
sti . 5 Ništa bolje stanje nije bilo ni u protestantskoj teologiji, 


5 Otto Karrer, Das Religiose in der Menschheit und das Christen- 
tum, Freiburg, 1934., str. 264. Zanimljivo daje ta vrsna knjiga re¬ 
ligijskog ekumenizma imala svojedobno povoljne odjeke upravo u 
jednom gradu ekumenizma i religijske trpeljivosti: Sarajevu. Go¬ 
dine 1935. u broju 4 katoličkog časopisa Vrhbosna, recenzirana je 
ta knjiga. U recenziji između ostalim stoji: »Čime se knjiga osobito 
ističe jest otvoren i slobodan pogled na sve što se je do danas, bilo 
s koje strane, pouzdano ustanovilo kao pripadajuće području reli¬ 
gioznoga.« Ili na drugom mjestu: »Na svakoj stranici knjige se 
osjeća da je diktirana srdačnim interesom i ljubavlju za svaki 
istinski religiozni pojav, gdje god se on pokazao u čovječanstvu i 
za religioznu sudbinu ljudi.« Na koncu dovršava zaključkom: »Ako 
se svi elementi piščeve teorije dobro uvaže, neće joj se odista moći 
prigovoriti niti interkonfesionalizam, a niti indiferentizam. Izgle¬ 
dat će mnogima smiona, ali ni u čemu nije protivna autentičnoj 
katoličkoj nauci: ako i jest oprečna teološkim mišljenjima pojedi¬ 
nih - ma i brojnih, ali ni iz daleka svih teologa - to ona odstranju¬ 
je i mnoge poteškoće na koje nailaze dotična mišljenja, osobito u 
tumačenju mnogih danas utvrđenih činjenica na području religij- 

premda se to ne odnosi na svako posebno učenje nego na opći 
dojam. 

Poznato je da su Luther i Calvin imali jednako negativni 
odnos prema nekršćanskim religijama kao ondašnji službeni 
katolicizam. Tu će stoljetnu protestantsku tradiciju prva pre¬ 
kinuti škola liberalne teologije sa svojim rodonačelnikom Fr. 
Schleiermacherom. Za njega svako religiozno iskustvo, iska¬ 
zano osjećajima beskonačnosti ili ovisnosti o božanstvu, nala¬ 
zi svoje potpuno ostvarenje u kršćanstvu. Drugim riječima, 
kršćansko iskustvo je samo najsavršenije ispunjenje tog op¬ 
ćeg religioznog iskustva, pa gledajući metodički teologija uvi¬ 
jek mora polaziti od čovjeka. Kršćanstvo je doduše najsavrše- 
nija religija, ali ni druge nisu lažne nego jedino manje razvi¬ 
jene. U tom smislu se može reći da liberalna teologija ne od¬ 
bacuje nekršćanske religije. 

Suprotnim tijekom ide škola dijalektičke teologije Karla 
Bartha, koja se javlja kao obrana pravovjeija, jer je za nju 
objava ishodište kršćanstva, a ne religiozno iskustvo. Budući 
da je sva istina o religijama sadržana sada u objavi, treba u 
tumačenju poći od same te objave i istražiti kakvo značenje u 
njoj ima religija. Točnije rečeno, valja pitati: što je religija u 
svjetlu objave? Odgovor K. Bartha je jezgrovit i neočekivan: 
»religija je nevjera (Unglaube), dotično jedan posao, ali bezbo- 
žna čovjeka (gottlos )«. 6 Taj iznenađujući odgovor postaje ra¬ 
zumljiv čim se preokrene dosadašnji slijed, jer gledano sa 
Strane objave, religija se zaista otkriva kao čovjekov pokušaj 
da sam predusretne i predvidi ono što Bog hoće učiniti i 
stvarno čini u svojoj objavi. U religiji se želi umjesto božan¬ 
skoga djela podmetnuti ljudsko djelo. Zato religiozan čovjek 
zamjenjuje božansku zbiljnost, što nam se jedino i nudi u 
objavi, sa slikom božanstva koju je sam učinio u dovoljnosti 
svoje misli i moći. Religijom, dakle, pokušavamo vlastitim si¬ 
lama doći do Boga, dok objava protivno uči da Bog nama do- 


skih pozitivnih disciplina. U pojedinostima ostaju dakako i razna 
piščeva mišljenja otvorena diskusiji, ali će svakako biti njegova 
zasluga i to da će tu diskusiju potaknuti i pospješiti.« Eto bjeloda¬ 
na dokaza o trajanju jednog miroljubljivog mentaliteta među sve¬ 
ćenstvom vrhbosanske nadbiskupije i to u doba kad su se vodile 
žestoke teološke i vjerske polemike u Europi. 

6 Karl Barth, Kirchliche Dogmatik, I, 2, Zurich, 1948., str. 327. 

laži u susret. Imajući sve to u vidu, lako je zaključiti kako 
kršćanska objava neće moći biti više shvaćena kao neko do¬ 
vršeno i ispunjeno stanje čovjekovih religioznih potreba nego 
kao potpuni prekid s religioznim iskustvom i oslohođeiye od 
duha religije. Objava se ne nadovezuje na bilo kakvu pretho¬ 
dnu i prije življenu religiju, već joj naprotiv suprotstavlja i 
ukida je kao izopačenje i zlo. Između liberalne i dijalektičke 
teologije uspostavlja se posvemašnja oporba koja se može pre¬ 
dočiti u krajnostima: s jedne strane religiozni pojedinac ili za¬ 
jednica koji hoće vlastitim snagama »staviti ruke na Boga«, 
»imati jamstva« kao da bi jednostavno imali »pravo« na mi¬ 
lost, a s druge suvereni i slobodni Bog koji daruje svoje milo¬ 
sti grešnom čovjeku u Crkvi. Najkraće sažeto, religija je ljud¬ 
ska tvorba, objava Božji govor. 

Logično je bilo očekivati da se posljedice razmišljanja o 
nekršćanskim religijama, koje je izvršeno po ključu dijalektič¬ 
ke teologije, najviše odraze u području misiologije. Život je sli¬ 
jedio teoriju, misiologija teologiju. Na gotovo istovjetan način 
kao i dijalektička teologija, misiologija je počela postojano 
isticati misao o nepovratnom raskidu kršćanstva i religija. 
Postoji, naime, neko korjenito neslaganje između Kristove po¬ 
ruke i ljudskih odgovora u religiji, nešto kao njihov potpuni 
prijelom i razilaženje . 7 Razlike se pokazuju poglavito u viziji 
spasenja: spas naviješten od Krista je Božji dar grešnicima, 
dok je spas tražen od religija samo vrhunac čovjekovih napo¬ 
ra. Zato su, u svojstvu ljudskih pokušaja spasenja, religije ne 
samo osuđene na nemoć, nego izražavaju ljudsku oholost, 
znače uzaludno penjanje na nebo. Štoviše, one su radi toga 
pod zahvatom zlih sila i dijaboličnih podvala, pa ih se kršćan¬ 
stvo treba kloniti, oslobađajući ljudske savjesti od njihove zle 
lukavosti i opsjednuća. 

Daljnji je iskorak u smislu konačnog razdvajanja vjere od 
religije učinio D. Bonhoeffer, začetnik nereligioznog kršćan¬ 
stva i teologije sekularizacije, čiji je prinos umnogome nado¬ 
punio i nadmašio stajališta svoga prethodnika. Pošto je, na¬ 
ime, K. Barth isključio religiju iz kršćanstva, nije se pobrinuo 
podrobnije opisati način življenja toga kršćanstva u svijetu 


7 Hendrik Kraemer, The Christian Message in a Non-Christian 
World, London, 1938., str. 454. 

koji je postao nereligiozan. To znači da se dijalektička teologi¬ 
ja samo negativno odredila prema religiji, ali nije još pozitiv¬ 
no prema kršćanstvu. Stoga K. Barth doduše pokazuje zašto 
religiju treba odbaciti, dok istodobno ne pokazuje kako treba 
prihvatiti kršćanstvo bez religije. D. Bonhoeffer će u popunja¬ 
vanju te praznine biti odiješit; ako je suvremeni svijet postao 
stvarno u tolikoj mjeri zreo, punoljetan, svjetovan i nereligi¬ 
ozan, što je zapravo isto, onda za kršćane nema drugog puta 
nego da pokušaju živjeti svoju vjeru zrelo, punoljetno, svje¬ 
tovno i nereligiozno, što je opet isto. Kao u dijalektičkoj teolo¬ 
giji i ovdje religija nije više uvjet kršćanske vjere nego njezi¬ 
na povijesna zapreka. U tom novom sklopu vjera nema ništa 
zajedničkog s mistikom i pobožnošću. Stoga naš odnos prema 
Bogu nije religiozan nego svjetovan, pa moramo »živjeti za 
druge«, sudjelujući tako u Isusovu životu. Transcendencija ni¬ 
je neka beskonačna i nedostupna zadaća, ona je prije svega 
naš dostupni bližnji u svojoj potrebi. Isus nas ne poziva na 
neku novu religiju nego na novi život . 8 

Na toj se crti nalazi također i R. Bultmann sa svojim za¬ 
htjevom za demitologizacijom Novoga zavjeta. Jer, premda je 
u njega riječ o otklonu mita u kršćanstvu, a ne religije, u ko- 
načnici će se to opet svesti na isti ishod. Pohvalu vjeri što je 
toliko nereligiozna u svojim učincima izrekao je i drugi prote¬ 
stantski teolog Fr. Gogarten, razvijajući tezu o kršćanskim 
izvorima povijesnog procesa sekularizacije . 9 Taj je proces, na¬ 
ime, bio posve nužna i zakonita posljedica same kršćanske 
vjere, koja svijet predočuje kao zadanu, a ne danu zbiljnost. 
Teologijski gledano sekularizacija je prije svega plod kršćan¬ 
stva, pa je valja kao pozitivnu činjenicu prihvatiti. U tom je 
sklopu povijesni događaj posvjetovčenja svijeta, što odgovara 
weberovskom pojmu otčaravanja, od najvećeg značenja jer je 
zapravo učinak kristijanizacije, a ne ateizacije društva. Otud 
onda nerazdvojiva povezanost sekularizacije i kršćanstva, a 
ne njihova uobičajena nespojivost. Sekularizacija označava 
čovjekovo oslobođenje od mitskoga mišljenja koje je ljudski 


8 Dietrich Bonhoeffer, Otpor i predanje. Pisma iz zatvora, Zagreb, 
1974., str. 165. 

9 Friedrich Gogarten, Verhangnis und Hoffnung der Neuzeit. Die 
Sdkularisierung als theologisches Problem, Stuttgart, 1953., str. 
139-141. 

rod držalo uhićenikom zabluda i obmana. Na taj se način 
kršćanska vjera odvaja od religije i stavlja u obranu sekulari¬ 
zacije. To razmišljanje sadrži jedno sasvim novo vrednovanje 
svjetovnosti: ona više nije poistovjećena s raspadom i propa¬ 
šću kršćanstva nego je njezin naravni i predvidljivi plod. Da 
bi pak mogla preživjeti od kušnja novih mitologiji i svjetov¬ 
nih religija, sekularizacija se mora nadahnjivati upravo s 
kršćanstvom koje je jamac njezinu trajnu opstanku i stalnim 
učincima. 

Na završetku svojega kruga ta teologija dolazi do ateizma. 
U prvom je, naime, slučaju, kako smo prije vidjeli, iz kršćan¬ 
stva otklonjena religija jer je proglašena ateizmom; u drugom 
je slučaju kršćanstvo već postalo svjetovno i time ubrzalo 
iščeznuće religije u svijetu; u trećem pak slučaju kršćanstvo 
će postati ateistično, iako je zbog te iste ateističnosti religija 
bila na početku kruga odbačena. Sad je izbor postao neizbje¬ 
žan: ako je religija oprečna vjeri, onda se kršćanstvo može još 
živjeti samo na ateistični način, kako kaže D. Solle . 10 Zato te¬ 
ologija »Božje smrti« drži da je ateizam prilika za kršćanstvo, 
jer učinkovitije iskorjenjuje i čisti religijske ostatke u svijetu. 
Uništavajući tako religiju, ateizam pripravlja puteve kršćan¬ 
skoj vjeri. Otud obrat u zahtjevu: kršćani spram religije mo¬ 
raju biti ateističniji od samih ateista. Proglašavajući religiju 
ateizmom, teologija završava kao ateizam, čime se do kraja 
zatvorio krug preuzetne nakane da se dođe do kršćanstva bez 
religije. 

Usprkos novim vidicima teologije, koja danas zabacuje ta 
pojednostavljenja, za našu je temu od prvorazrednog znače¬ 
nja da je uporaba naziva sveto učestala baš s pojavom nedav¬ 
nog pokušaja da se s kršćanskih gledišta ospori svaka vrije¬ 
dnost religiji u povijesti ljudskog roda. 


Etimologijski pristup svetome 

Iz svega proizlazi da su dvije poglavite struje u znanosti i 
teologiji otklonile religiju. Prva zbog teškoća u njezinu odre¬ 
đenju, a druga zbog prilagodbe sekulariziranom svijetu. No, 
bez obzira na te razlike, religija je, kao pojam i zbilja, očito 


10 Dorothee Solle, Atheistischer Glaube, Freiburg, 1968., str. 58-77. 



ušla u semantičku i povijesnu krizu. Stoga ne bi smjelo odveć 
čuditi što su znanost religiologije i teologije, odgovarajući sva¬ 
ka za sebe na tu krizu, požurile naći novo ime i novi pojam. 
Našli su ga u nazivu sveto. Početak je naravno pripao etimo¬ 
logiji, slično kao u religiji gdje se latinska riječ religio izvodila 
iz riječi relegare, religare ili reeligare. Glede raščlambe naziva 
sveto, stanje je u filologiji bilo još zahtjevnije nego u slučaju 
riječi religio, pa ćemo se na to stanje posve kratko osvrnuti, 
prepuštajući stručnjacima dublji i svestraniji uvid . 11 Svaka¬ 
ko, moderna znanost o jeziku obično počinje svoju prosudbu o 
svetome s indo-europskim narodima. Tako su za stare Latine 
svete osobe bile sacerdos i imperator, a sveti predmeti via sa- 
cra, ignis sacer, ver sacrum i brojni drugi što su inače zaje¬ 
dničkim imenom označavani kao res sacrae. Novija istraživa¬ 
nja upozoravaju na to da riječi sacer i sanctus zapravo dolaze 
od sancire u smislu davanja zakonitosti, valjanosti i zbiljnosti 
svakom ljudskom okruženju . 12 Zato u rimskoj religiji sveto 
omogućuje čovjeku da shvati bitni ustroj svijeta i uspostavi 
temeljne odnose s božanstvom. U grčkoj religiji pak arhaični 
je naziv thambos opisivao strah pred nadnaravnim, dok je 
izraz hagnos uzimao više značenja: veličanstvo božanstva, 
obred posvećenja i stanje moralne čistoće. Bez postignuća te 
čistoće nije bilo dopušteno pristupiti božanstvu. Kasnije ozna¬ 
ke za sveto postaju hagios, hieros i hosios s kojima se suslje¬ 
dno obilježavalo: svetišta i onostranost božanstva; numinozne 
moći, stanje ovisnosti i odnos s bogovima; pravni vidik božan¬ 
ske volje u odnosu na društvene dužnosti građana. 

U Hetita su dvije riječi, šuppi i purkui, očitovale pojam 
svetoga . 13 Sve što se odnosilo na božanstvo, imenovano je kao 
šuppi i bilo je odijeljeno od područja svjetovnoga. Da bi se me¬ 
đutim došlo do toga svetoga, valja proći kroz stanja koja su 
označena kao parkui : obrede, žrtvovanja, posvećenja i kultnu 
čistoću svećenika u hramovima. Otud dva vida svetoga: onto¬ 
loški što se utemeljuje na naravi božanstva i obredni koji po- 

11 Julien Ries, Les chemins du sacre dans l’histoire, Pariš, 1985., str. 
87-251. 

12 Huguette Fugier, Recherches sur l’expression du sacre dans la lan- 
gue latine. Pariš, 1963., str. 114-125. 

13 Rene Lebrun, Les Hittites et le sacre, u zborniku L’expression du 
sacre dans les grandes religions, I. svezak, Proche-Orient ancien et 
traditions bibligues, Louvain, 1978., str. 155-206. 

čiva na prethodnu ispunjenju moralnih, pravnih i kultnih du¬ 
žnosti. U iranskoj religiji svetome je odgovarala riječ spenta, 
spominjana već u Avesti, s kojom se opisivala neka nadnarav¬ 
na moć, snaga, učinkovitost, obilje i plodnost. U germanskoj 
mitologiji ima također mnoštvo istoznačnica za sveto, ali je 
najviše onih, hails i heilagr, što upućuju na soteriološki doga¬ 
đaj spasenja ljudi od bogova. 

Posebni sklop čine Sumerani i Babilonci. Prvi znaju za tri 
naziva svetog: kug je shvaćen kao izvorna čistoća, svetost i 
prvotnost božanskoga svijeta; mah je znak prvenstva nekog 
boga, neba, grada, brda ili svetišta, ali i njihova idealnog 
uzorka u transcendenciji; zid pak otkriva sudjelovanje božan¬ 
stva u svemirskom poretku. Sličan tom potonjem izrazu je i 
me, premda više u značenju jamstva reda u svijetu, bez čega 
njegovo funkcioniranje nije uopće moguće ostvariti. Stoga je 
me povezano sa sudbinom ljudi. Sve što se zbiva nalazi se u 
rukama božanstava. S obzirom da ima više bogova, samo sve¬ 
to u liku me može uskladiti njihovo djelovanje. Svetome su 
podređeni ljudi, jer je me također neka božja naredba ili pro¬ 
pis, pa zbog toga i nazočnost svetoga u svijetu . 14 U babilon¬ 
skom spjevu Enuma eliš sveto je predstavljeno s nekoliko ri¬ 
ječi. Ilu je izraz za obilježavanje s&me biti božanstva; siru, 
rabu i anutu za njihovu transcendenciju, dok eršu i emqu 
označuju njihovu iznimnu mudrost. Gledano sa strane čovje¬ 
ka, obred označava jedini put spoznaje tih svojstava svetoga. 
Ni u egipatskoj religiji nije nedostajao pojam svetoga, na što 
nas upućuju znanstveni prinosi S. Morenza , 15 koji se poziva 
na raščlambu korijena dsr. On izvorno označuje jedino sve¬ 
tost bogova i stvari, ali se rabi u različitim izvedenicama za 
veliki broj slučajeva. Sveto je ono što »razdvaja« i »dijeli« je¬ 
dan prostor od drugoga: mjesta svetišta i hramova, grobova i 
nekropola, ulaz u podzemlje pokojnika. Zato je dsr naposljet¬ 
ku još i nešto »tajno«, »čudno« i »skriveno«. Ne iznenađuju on¬ 
da oni brojni i strogi obredni propisi što se moraju obdržavati 
da bi se pristupilo toj »odijeljenoj« i »udaljenoj« svetosti bogo¬ 
va, u čemu svećenici ili čuvari hrama igraju nezamjenjivu 
ulogu posrednika. 

14 Yvonne Rosengarten, Sumer et le sacre. Pariš, 1977., str. 222. 

15 Siegfried Morenz, La religion egyptienne, Pariš, 1977., str. 138-139. 

Ako preskočimo židovsku i kršćansku jezičnu baštinu, u 
kojima je uporaba izraza sveto mnogostruka i složena, ostaje 
nam još nešto reći o semantici toga izraza u religiji islama. U 
muslimana je ključna riječ haram, a znači »staviti sa strane« 
ili »staviti na raspolaganje Božjoj volji«. Stoga se sveto prije 
svega odnosi na posvećena mjesta, koja su to postala po nazo¬ 
čnosti božanstva ili stanovitih religijskih čina: ka’ba, podru¬ 
čja Meke i Medine, stijene Jeruzalema, Abrahamov grob na 
Hebronu, ali jednako džamija za vrijeme molitve i grobovi po¬ 
znatih imama. Pristup je tim mjestima zabranjen nemusli- 
manima, a i muslimanima samo onda kad su očišćeni vjerom 
i obredom pranja. U Kur’anu korijen qds upućuje na savršenu 
svetost Allaha, dok izraz baraka dolazi iz predarapskih poli- 
teističkih religija. U očima je vjernika jedino Kur’an bio svet 
jer je predstavljao najdragocjeniji dar ljudskom rodu: Božju 
riječ koja je postala Knjigom. Naravno, to mnoštvo oblika oči¬ 
tovanja svetoga u islamu ne bi trebalo zavarati, jer je u kona- 
čnici samo Allah, u svojoj isključivoj monoteističnosti, izvori¬ 
šte svetoga . 16 

Na toj crti završava etimologija, iako je razvidno da u 
mnogim religijama susrećemo pojave koje su po sadržaju vrlo 
slične svetome, ali zasad ostaju bez semantičkoga obrazlože¬ 
nja. Tako u vedskom razdoblju velika indijska božanstva Šiva 
i Višnu ispunjavaju cijeli sakralni prostor vjerničkih iščekiva¬ 
nja. U brahmanizmu će to biti obredi jer oni imaju magijsko 
djelovanje jače od svakog drugog učinka, čak i samih bogova. 
Nešto kasnije u hinduizmu sveto je izjednačeno s prvim poče¬ 
lom svemira, koje se iskazuje kao brahman. U Upanišadama 
se brahman počinje poistovjećivati s atmanom i to na način 
da se brahman otkriva u temeljima svih stvari i moći u sve¬ 
miru, a atman na dnu ljudske svijesti u njegovu najdubljem 
jastvu. Sveto, dakle, povezuje nepromjenljivost počela brah¬ 
man s vječnom biti u čovjeka. Stoga su dapače i bogovi drugo- 
tno očitovanje prvog počela brahman, koji je inače vječan, ne¬ 
ovisan, neosoban i nepristran. Taj će osobiti nedualizam iz 
Upanišada prijeći u Bhagavad-Gitu kao poruka Krišne o sve¬ 
tosti Višne, čime se zapravo zatvara krug shvaćanja sakral¬ 
noga u hinduizmu. U budizmu je sveto isto što i nirvana jer 


16 Joseph Chelhod, Les structures du sacre chez les Arabes, Pariš, 
1964., str. 93-114. 

odražava istodobno stanje oslobođenja od patnje i stanja us¬ 
postavljanja potpuna mira, nadsvijesti, provjetljenja i spase¬ 
nja. U staroj kineskoj religiji jedino je sveto bilo Nebo koje je 
poprimilo sva obilježja božanstva, dok u kasnijem taoizmu po¬ 
jam tao igra tu istu ulogu najvećeg mogućeg zamišljaja u svijetu 
religije. 

Takvo etimologijsko i na očitostima utemeljeno određenje 
svetoga, jednako kao i religije, nije nažalost donijelo nekog 
velikog ploda, jer se više bavilo podrijetlom riječi nego sa¬ 
držajem pojma. Zato se unatoč golemim rezultatima, posebice 
u oblasti istraživanja indoeuropskih jezika , 17 religiologija mo¬ 
rala vratiti natrag svojoj prošlosti i pitati o prvim počecima 
uporabe toga naziva, ali sada u zbiljskom smislu i povijesnom 
okviru. 


Evolucionistički pristup svetome 

Izraz se sveto u njegovu modemom značenju i kao prikla¬ 
dna zamjena za religiju, počinje javljati u XIX. stoljeću, ra¬ 
stom obavijesti o arhaičkim kulturama i boljim upoznava¬ 
njem velikih istočnjačkih religija. Budući daje vladajuća ide¬ 
ologija u tadašnjoj znanosti bila evolucionistički pozitivizam, 
nastao najviše pod utjecajem darvinizma i komteovske teorije 
o trima razdobljima, nije iznenađenje što se i sveto onda 
shvaćalo na isti način: kao prvi i osnovni oblik u razvoju reli¬ 
gije uopće, što je jamačno samo posuđena shema iz antropolo- 
gijske i biologijske paleontologije. Stoga je među evolucioni- 
stima nastalo pravo natjecanje u pronalaženju što primitivni¬ 
jeg i grubljeg izričaja religioznosti u prošlosti ljudskog roda, 
jer je upravo s tim svojstvima trebalo dokazivati da je dohva¬ 
ćeno sveto. Tijek je uvijek išao od jednostavnijeg prema slože¬ 
nijem i od prostijeg prema razvijenijem, s jasnom nakanom 
da se utvrdi kako je kršćanski monoteizam zadnji u tom tije¬ 
ku, pa je dakle naravna posljedica povijesnoga razvoja, a ne 
ishod nadnaravnoga poticaja. Pozitivisti su, naime, mislili da 
onaj tko dokuči kako je nešto postalo, odmah može znati što 
je s njim danas i kako će se dalje razvijati. Kazumljiva je otud 
težnja evolucionističkih religiologa da pod svaku cijenu pro- 


17 Emile Benveniste, Le Vocabulaire des institutions indo-euro- 
peenes, II. svezak, Pariš, 1969., str. 179-207. 

nađu najstariji oblik religije čovječanstva s kojim će obezvri¬ 
jediti kasnije kršćanstvo, jer je baš u tom prvotnom obliku 
već sve bitno bilo nazočno, iako in nuce, a onda također i ono 
što će tek poslije nadoći. Tako su se oblikovale različite crte 
uvijek istog razvoja svetoga: A. Comte je pošao od fetišizma i 
preko politeizma došao do monoteizma; J. Lubbock je evoluci- 
onistički uzlet počinjao od potpune nereligioznosti i naguali- 
zma da bi preko totemizma, šamanizma i antropoformizma 
stigao do vjere u jednoga Boga; E. B. Tyalor se u svojoj teoriji 
o podrijetlu religije zaputio od animizma, manizma, fetišizma 
i završio s politeizmom i monoteizmom. To nije zacijelo sve 
jer je R. Smith istražujući početak razvoja ideje religije pro¬ 
nalazio samo totemizam, J. Frazer magiju, H. J. King tabu- 
izam, H. Spencer manizam ili kult predaka, a R. R. Marett 
čudesnu neosobnu tvorbu nazvanu mana. 

Iz svega proistječe daje u evolucionističkoj religiologiji po¬ 
jam svetoga zapravo morao označavati onaj zaista najstariji i 
najprimitivniji oblik religioznosti u razvoju ljudskoga vjero¬ 
vanja. To upućuje na zaključak da je religija ustvari nastala 
iz svetoga, a ne obrnuto. U tom je sklopu vrlo uzbudljivu pu¬ 
stolovinu svakako doživjela melanezijska riječ mana i njezine 
brojne istoznačnice iz ostalih krajeva svijeta. Poznato je da je 
pojam mana prvi opisao misionar i etnolog R. H. Codrington, 
vidjevši u njemu neku iznimku i svetu nadnaravnu moć, sna¬ 
gu ili utjecaj, čiji nositelj može biti svaki predmet, događaj, 
osoba ili biće. Ima dakako drugačijih mišljenja. Neki religi- 
olozi drže da je značenje te riječi lako usporedivo s poglavi- 
tom predodžbom iz drevne luname mitologije o tome kako po¬ 
stoji jedan magični i nevidljivi fluid koji se s Mjeseca spušta 
na Zemlju i ulazi u sve dijelove svijeta, prelazeći iz jednoga 
bića u drugo i darivajući plodnost: zemlji da daje obilje rasli¬ 
nja, životinjama da se množe, a ljudima da sretno žive. Svaka 
stvar ima u sebi manju ili veću količinu te čudesne tvari, pa 
čitav svemir valja zamisliti kao sukob bića s različitim sa¬ 
držajem mana. Zato je uostalom mana i shvaćena u smislu 
neosobne i bezimene snage što sve prožima i oživljuje, a oči¬ 
tuje se u stanovitoj iznimnosti, neobičnosti, obilnosti i pre- 
komjemosti. U tom se općem pojmu međutim nalazi sadržan, 
kao u jezgri, cijeli kasniji put religije do hinduističkog brah¬ 
man, kineskog tao i islamskog radikalnog monoteizma. Po 
evolucionističkom tumačenju, sveto stoji na samom početku 

toga razvojnoga uspona: mana je ne samo vremenski prvi 
oblik religije nego sažetak svake religije uopće, jer se je isto¬ 
dobno može živjeti kao nešto privlačno i odbojno, čisto i neči¬ 
sto, božansko i demonsko, blagotvorno i zlokobno. Mana je 
dakle svjedočanstvo o prvom ljudskom iskustvu svetoga. 

Religiolozi nisu ostali na melanezijskom izrazu mana i 
njegovu značenju nego su išli u potragu za novim sličnim na¬ 
zivima. Pronalazili su ih gotovo svuda ondje gdje su željeli, jer 
ih svi arhaički narodi imaju u svojoj pojmovnoj uporabi. Gor¬ 
ljiva rasprava o podrijetlu religije što se vodila u to doba još 
je više ubrzala lov na tragove svetoga u primitivnim društvi¬ 
ma. Tako je u indijanskim plemenima Sioux u optjecaju bila 
riječ wakan, smislom posve istovjetna melanezijskom mana. 
U Irokeza pak susrećemo pojam orenda i u Algonkina mani- 
towi, a u Aranda arungkilta. Masai u Africi poznaju ugai, Da- 
jak ngarong i petara, dok Bantu sveto imenuju s mulungu. 
Domoroci u Australiji rabe ciuringa, a u Japanu je uobičajeno 
govoriti o kami. Po sebi se razumije da će takvih općih sakral¬ 
nih pojmova biti i u povijesnim religijama: numen u Rimlja¬ 
na, ka u Egipćana, baraka u Arapa, xvarnah u Iranaca i šakti 
u Indijaca, ali daleko manje, jer je postupak širenja velikih i 
moćnih monoteizama sveo mnoštvo plemenskih vjerovanja na 
samo jedan univerzalni i sveti svjetonazor. 

Tražeći najstariji oblik religije, evolucionisti su nehotice 
išli ispod razine sđme religije. Htjeli su, naime, dokazati da je 
paleolitski čovjek bio nevjernik ili barem isključivo odan ma¬ 
giji i raznim praznovjeijima. Stoga nisu ni mogli ništa drugo 
naći u toj pređreligiji doli čistu magiju kad su je ionako već 
prije, zbog ideoloških razloga, bili neznanstveno pretpostavili. 
Otud golem nesporazum u pristupu: umjesto da se bave sa 
svetim, evolucionistički su religiolozi otkrivali magiju. A sve¬ 
to se u službi magije nužno izrođuje i izopačuje, postaje »ne¬ 
pokretno i nikad ne nadilazi postojeće «, 18 nego traži samo 
učinke, završavajući redovito kao nešto nesveto. Zanimljivo 
da G. Widengren u svojoj fenomenologiji raspravlja o sakral¬ 
noj kategoriji mana i njezinim istoznačnicama u odjeljku o 


18 Jean Cazeneuve, Sociologie du rite. Tabou, magie et sacre. Pariš, 
1971., str. 227. 

magiji, a ne religiji , 19 dok H. Webster uvrštava prijepor o 
istom pojmu u knjigu koja je u cjelosti posvećena magiji . 20 

Utoliko je baš spomenuti pokušaj evolucionističkih i pozi¬ 
tivističkih religiologa da odrede sveto bio promašen i uzalu¬ 
dan. Kobna zamjena u predmetu istraživanja, kojom je magi¬ 
ja stavljena na mjesto religije, postala je njihovom neoprosti¬ 
vom metodičkom pogreškom. 

Sociologijski pristup svetome 

Novo sociologijsko shvaćanje svetoga našlo je svoje prvo 
sustavno predstavljanje i obrazloženje u djelima E. Durkhei- 
ma i njegove francuske škole. Usprkos skoku koji je time na¬ 
pravljen, nisu odmah bili izbrisani svi utjecaji naslijeđa iz po¬ 
zitivističke i evolucionističke baštine. Dapače, E. Durkheim je 
u mnogim važnim rješenjima ostao na stajalištu svojih pret¬ 
hodnika: da se religija može bolje razumjeti u njezinu nera¬ 
zvijenu stanju nego u kasnijim razvijenijim oblicima; da na 
početku razvoja stoji uvijek totemizam ili vjera u stanoviti to¬ 
tem, kao izvorni uzorak religije, što je međutim bilo samo 
drugo ime za melanezijsko opće počelo zvano mana; da se u 
religiji već od samoga početka susreće podjela na sveto i svje¬ 
tovno. S druge pak strane, neprijeporna je promjena u ideja¬ 
ma začetnika sociologijske znanosti bila u tome što su oni 
ustrajavali na društvenom određenju svetoga i opravdavali 
religiju njezinom korisnošću za dobro funkcioniranje društva. 

Početak će pripasti raščlambi društvene zbilje. Za E. Durk- 
heima društvo nije običan zbroj pojedinaca, a niti posljedica 
filogenetičkog razvoja, nego prvotna i izvorna zbiljnost, koja 
je određena postojanjem kolektivne svijesti, što se na taj na¬ 
čin uzdiže nad pojedincem i nameće mu se kroz osjećaje obve¬ 
ze i dužnosti. Iznad čovjeka nema, naime, nikakve moći, osim 
snage skupine kojoj pripada. Da bi se takvo društvo održalo 
na okupu i učvrstilo u zajedništvu, moraju u njemu jačati 
odrednice koje potiču koheziju i solidarnost. A Durkheim je 
smatrao upravo sveto u najvećoj mogućoj mjeri čimbenikom 
skupnog identiteta i integracije u društvo, te bi se bez njega 
svako zajedništvo brzo razgradilo. 


19 Geo Widengren, Religionsphiinomenologie, Berlin, 1969., str. 684. 

20 Hutton Webster, Magic. A Sociological Study, Stanford, 1948., str. 10. 

Iz toga nedvojbeno slijedi da sveto ima svoje podrijetlo u dru¬ 
štvenoj svijesti ili još bolje daje ono posve isto što i ta svijest. Za¬ 
to se sveto pokazuje kao cjelovita i isključivo kolektivna pojava 
koja je društvena po podrijetlu, sadržaju i cilju, pa onda također 
jedini, opći i trajan uzrok čovjekova religiozna iskustva. Sveto 
je dakle tipična društvena tvorba, jer ukoliko društvo nadila¬ 
zi pojedinca utoliko je religiozne naravi. Božanstva utjelovlju¬ 
ju spomenute ljudske snage što žive na razini društva. Otud će 
E. Durkheim moći zaključiti da su bogovi zapravo isto što i naro¬ 
di mišljeni na simboličan način. Sve ovozemaljske moći imaju 
društvena ishodišta i postaju svetima tek opredmećenjem u 
religijske simbole. U australijanskih domorodaca to su totemi 
od kojih ustvari počinje razvitak religije. Između svetoga i 
društva štavljenje znak jednakosti, pa sveto i nije ništa dru¬ 
go doli samo društvo shvaćeno na drugačiji način. To napo¬ 
sljetku postaje razlogom da iza sakralnih simbola treba uvijek 
tražiti društvenu zbiljnost, a ne religioznu poruku. 

Sociologija, dakle, uglavljuje postanak religije u trenutku 
kad se osjećaji kolektivne svijesti opredmećuju u svete stvari 
i bića . 21 Time se potvrđuje da je religija projekcija kolektivne 
svijesti ili, uzeto s obrnute strane, da je društvo »stroj za 
pravljenje bogova«, kako napisa S. Moscovici . 22 Teorija E. 
Durkheima pokušava protumačiti istodobnu ovostranost i 
onostranost svetoga: jedan put kao izvanrednu i neprotuma- 
čivu moć zajedništva, drugi put kao potpuno konkretnu po¬ 
moć čovjeku u društvu. Stoga religiozna čuvstva imaju uvijek 
isto podrijetlo: rađaju se iz ovisnosti pojedinca o društvu, pa 
to potonje biva zato i doživljeno kao sveto. Otvorenje dakako 
time krug bez konca: sveto je ne samo posljedica društvenosti 
nego je društvenost moguće živjeti jedino kroz sveto. 

Poslije odgovora na prvo pitanje o tome kako društvo po¬ 
staje uzrokom svetoga, E. Durkheim će se okrenuti razlici 
između toga svetoga i svjetovnoga. Štoviše, za francusku soci¬ 
ologijsku školu ta je podjela od najvećeg značenja, jer bez nje¬ 
zine dijalektičke napetosti teško da se mogu dokučiti mehani¬ 
zmi kretanja religije. Da bi nešto zaista postalo sveto, prijeko 
je potrebno da ljudi razluče svoja svakidašnja i svjetovna dje- 

21 Ćmile Durkheim, Les formes elementaires de la vie religieuse, Pa¬ 
riš, 1965., str. 327. 

22 Serge Moscovici, La machine a faire des dieux, Pariš, 1988., str. 119. 

lovanja od onoga što im je iznimno i čudesno u svijetu. Ta 
ključna razdioba na sveto i svjetovno nije pak slučajna ili bez¬ 
razložna, nego proizlazi iz one netom spomenute sržne razli¬ 
ke između društva i pojedinca. Živeći u skupini čovjek u njoj 
počinje otkrivati i osjećati jednu mističnu moć, koja je uvijek 
veća od njegove osobne snage. Taj dojam čudesne moći, što je 
ustvari samo moć društva, pojedinac će opredmetiti u simbole 
i time ih do kraja odijeliti od svjetovnih stvari. Stoga se izme¬ 
đu svetoga i svjetovnoga uspostavlja neka očita, potpuna, op¬ 
ća i jedinstvena raznorodnost i nesvodivost. 

Premda je sveto na nepovratan način udaljeno od svjetov¬ 
noga, funkcija se svetoga ipak ostvaruje u svjetovnome. Du¬ 
bljim, naime, rasklopom problema izlazi na vidjelo daje sveto 
čak uvjet preživljavanja društva, jer religija u krajnjoj crti ču¬ 
va i održava osjećaje smjernosti, odanosti, poštovanja, tjesko¬ 
be i straha u ljudima. Na tim se osjećajima onda utemeljuje 
još i svaka daljnja društvena poslušnost, pokornost, prilagod¬ 
ba i zajednički zanos rada i rata. Bez njih društvo jednostav¬ 
no ne bi moglo funkcionirati. Kad se spomenute vrline istroše 
i oduševljenja splasnu, upriličuju se velika obredna uprizore¬ 
nja i priređuju duga blagdanska slavlja kako bi se društvo 
obnovilo posredstvom svojih simboličkih dvojnika, a to su 
upravo bogovi. Poslije će lakše biti nametnuti olabavljenu 
stegu, što je inače nužno potrebno da bi se potisnule sebične 
pobude u članova društva. Zato E. Durkheim može dosljedno 
ustvrditi da je funkcija religije u tome da doslovce »služi« 
društvu. Jer, osjećaj svetoga nezadrživo sjedinjuje, skuplja, 
učvršćuje i usko povezuje ljude u zajedništvu . 23 Zahvaljujući 
baš svetomu društvo funkcionira, bez obzira na to što sveto 
ne mora uvijek biti i religiozno, čime će E. Durkheim vidovito 
navijestiti mogućnost pojave i bujanja svjetovne religije u mo¬ 
demom društvu s njezinim najplodnijim ostvarenjima u sa¬ 
kralizaciji politike 24 i znanosti . 25 

23 Ćmile Durkheim, Les formes elementaires de la vie religieuse. Pa¬ 
riš, 1965., str. 65. 

24 Jean-Pierre Sironneau, Secularisation et religions politiques. Pa¬ 
riš, 1982., str. 523. 

25 Jean-Bruno Renard, La sacralisation de la Science, u zborniku 
Nouvelles idoles, nouveaux cultes. Derives de la sacralite, Pariš, 
1990., str. 82-98. 

Nije onda krivo reći da se ideja svetoga, uporabljena u so¬ 
ciologijskom ključu, pokazala mnogostruko sjedinjujućom, jer 
otkriva postojanje takva natpovijesnog iskustva koje prethodi 
i nadživljuje razvoj ideje o Bogu. Stoga sveto prolazi kroz za¬ 
ista veliko mnoštvo povijesnih oblika i mijena, ali ostaje pri¬ 
tom ipak isto u sebi, zasvjedočeno u svim politeizmima, mo- 
noteizmima, monizmima, panteizmima, materijalizmima, je¬ 
dnako u istočnim i zapadnim kulturama, ne odveć različito ni 
u tradicionalnim i modernim društvima, kao neki najopćeni¬ 
tiji pojam u području religije , 26 a onda naravno i religiologij- 
ske znanosti. 

I ovdje kao u slučaju pozitivizma i evolucionizma kritika 
je istakla uzroke nezadovoljstva i izrekla opravdane razloge 
svoje oporbe. Tako je S. Lukes primijetio da u E. Durkheima 
pojam društva nije dovoljno jasno određen, jer zajednica može 
biti shvaćena kao idealna i realna tvorba . 27 Slično je i s poj¬ 
mom svetoga koji je odveć opterećen ideološkim esencijaliz- 
mom, što dolazi iz pozitivističke filozofije . 28 Nije mimoiđen ni 
već spomenuti hermeneutički krug: sveto se objašnjava s dru¬ 
štvom, a društvo se uspostavlja sa svetim. Još su ozbiljnije 
zamjerke upućene glede funkcionalizma. Ako sveto samo 
»služi« društvu, onda iz religije nužno iščezavaju sadržaji, a 
ostaju jedino oblici . 29 Suprotno tome, očito je da sveto ne mo¬ 
že biti u potpunosti iscrpljeno u svojoj funkciji jamstva i osi¬ 
guranja učinkovitosti društvenih odnosa, nego da tu prizem¬ 
nu razinu obilno nadmašuje. Ima zacijelo još prigovora. Ako 
je religija nastala zbog društvenih razloga, onda je svaka ono- 
stranost i mističnost svetoga već unaprijed isključena, što je 
jamačno više pozitivistička pretpostavka nego iskustvena bje- 
lodanost. Uostalom, tko se ograniči isključivo na funkcionira¬ 
nje svetoga, taj mora neizbježno zaboraviti na sadržaj religije. 
A je li to onda uopće još religija ili možda nešto posve drugo i 

26 Jose A. Prades, Persistance et metamorphose du sacre. Actualiser 
Durkheim et repenser modernite. Pariš, 1987., str. 293. 

27 Steven Lukes, Emile Durkheim. His Life and Work. A Historical 
and Critical Study, New York, 1972., str. 19-30. 

28 Frangois A. Isambert, Le sens du sacre. Fete et religion populaire. 
Pariš, 1987., str. 245-249. 

29 Salvatore Abbruzzese, Sociologia delle religioni, Milano, 1992., 
str. 28-31. 

različito? Na to pitanje durkheimovska sociologija religije te¬ 
ško može dati uvjerljiv i suvisli odgovor, barem dok ustraje 
na izloženim postavkama klasičnoga funkcionalizma. 

Osim tog osporavanja izvana, sociologijska škola E. Durk- 
heima se počela polako osipati iznutra, jer je u njoj došlo do 
neslaganja glede shvaćanja glavne religijske kategorije: sve¬ 
toga. Manje je poznato da su učenici H. Hubert i M. Mauss 
mnogo prije svojega učitelja E. Durkheima rabili taj naziv. 
Ipak, pridavali su mu više simboličan smisao, ali s višestru¬ 
kim određenjem. S jedne strane sveto je označavalo obrednu 
čistoću, čašćenje tajnih sila i pouzdanje u vlast magije, dok je 
s druge sveto izazivalo neku odbojnost i odijeljenost od božan¬ 
skih moći, potičući strah i tjeskobu. U tom je sklopu obred 
žrtvovanja igrao važnu ulogu, jer se u njemu zbivao prijelaz 
iz svjetovnoga u sveto ili barem vraćanje iz poremećenog sta¬ 
nja u prvotno ravnovjesje između svetoga i svjetovnoga. U 
svemu drugome su H. Hubert i M. Mauss dijelili ideje svojega 
učitelja: teoriju o društvenom podrijetlu religije; tvrdnju o te¬ 
meljnoj podjeli na sveto i svjetovno; uvjerenje o sakralnom 
obilježju totema kao praizvorišta svake religije. Pojam sveto¬ 
ga nije samo najproširenija pojava u prostoru i vremenu nego 
postaje nezaobilaznim uvjetom religijskoga mišljenja uopće. 
Tko ne zna što je sveto, taj, naime, ne može znati ni što je 
religija. 

Do prvog većeg razmimoilaženja između E. Durkheima i 
M. Maussa došlo je upravo u pitanju svetoga: je li mana ili 
sveto ona najopćenitija kategorija u religiji i religiologiji? Za 
razliku od svojega učitelja, M. Mauss će se opredijeliti za me- 
lanezijski izraz mana, smatrajući da je taj pojam svojom neod- 
ređenošću pogodniji od pojma svetoga, jer se može uspješnije 
proširiti na sve religije svijeta. 30 Rezultati do kojih su došle 
znanosti etnologije i antropologije bili su u očitu protuslovlju 
s pretpostavkom o trajnoj nazočnosti i rasprostranjenosti sve¬ 
toga u najstarijim religijama. Štoviše, svetim se manje može 
objasniti religija nego sadržajem pojma mana. U tom sučelje- 
nju svetoga i mane, M. Mauss je dao nedvojbenu prednost 
melanezijskom određenju. Također, za njega razdioba na 


30 Stefano Martelli, Marcel Mauss. Una introduzione, Roma, 1987., 
str. 69-76. 

svjetovno i sveto pojednostavljuje problem umjesto da ga rje¬ 
šava, sužavajući pritom bogati pojam religije. Zahvaljujući 
istraživanjima R. Hertza o obrednom korištenju desne ruke u 
muslimana, M. Mauss je protumačio kako se u islamskoj reli¬ 
giji podjela na sveto i svjetovno lako i savršeno ispunjava. Za 
razliku od toga slučaja, dvodjelni se ustroj pokazao posve ne¬ 
dostatnim i manjkavim kad ga je trebalo primijeniti na religi¬ 
je nesemitskih naroda. Posebno se to odnosilo na kinesku re¬ 
ligiju, gdje je valjalo obaviti čak šest podjela, a ne samo dvije, 
da bi se mogao učiniti razumljivim odnos svetoga i svjetovno¬ 
ga. Iz toga slijedi da je spomenutu podjelu moguće uspješno 
primjenjivati jedino u semitskim monoteizmima, o kojima 
vrijedi račvanje na sveto i svjetovno, ali ne u složenijim sa¬ 
kralnim tvorbama kao što su primjerice zamršeni sustavi 
istočnih religija ili moderni sinkretički pokreti. 

Prosudba prvog sljedbenika E. Durkheima bila je dakle 
posve drugačija od očekivane: sveto nije univerzalna pojava, a 
piti pogodna istoznačnica bitnog sastojka za sve religije. Sto¬ 
ga M. Mauss predlaže da se pribjegne pojmu mana, jer je sva¬ 
kako širi, obuhvatniji i bliži istinskom religioznom doživljaju 
u većine ljudi. Otud potreba dokazivanja ukorijenjenosti i 
rasprostranjenosti pojmova što su po smislu i ustroju slični 
melanezijskom pojmu mana, a susrećemo ih u gotovo svim 
religijama svijeta. 31 Tako se mana očituje u najprimitivnijem 
obredu, snazi čarobnjaka, moći šamana, utjecaju božanstva, 
brahman hinduista, physis i dynamis grčke mudrosti. Htijući 
na još drastičniji način od svojeg učitelja svesti bogatstvo reli¬ 
gijskih izričaja na samo jedan uzorak, M. Mauss je nehotice 
dospio do još izričitijeg priklona magijskom shvaćanju religi¬ 
je. Magija ujedinjuje žrtveničke obrede i gatanja, sakralni fol¬ 
klor i pučko vjerovanje, čudesna zbivanja i bolesno bujanje 
praznovjeija u jednu cjelinu kojoj se onda pridaju sva svoj¬ 
stva religije. To za M. Maussa, naime, u širem smislu spada u 
religiju, čime je magija zapravo stavljena u ishodište svega 
onoga što će iz nje poslije slijediti kao bogatstvo oblika i ra¬ 
znolikost sadržaja svetoga. 

Premda se obično ne spominje kao idejni sljednik francus¬ 
ke sociologijske škole, L. Levy-Bruhl je bio pod neskrivenim 


31 Marcel Mauss, Sociologie et anthropologie, Pariš, 1968., str. 141. 

uplivom E. Durkheima i dijelio većinu njegovih stajališta, ba¬ 
rem što se tiče društvene znanosti. 0 tome ovdje dakako ne¬ 
ćemo raspravljati jer izravno ne spada na našu temu. 32 Sveje¬ 
dno, spomenimo da se L. Levy-Bruhl pročuo zastupanjem za¬ 
nimljive teorije o primitivnom mentalitetu, koju je kasnije 
sam napustio i opovrgnuo. 33 Držao je arhaičku misao prelogič- 
nom, jer u njoj potpuno prevladavaju čuvstva. Dapače, u sta¬ 
novitom je smislu drevna religijska misao bila mnogo bogati¬ 
ja značenjem nego naša racionalistička i pragmatična računi¬ 
ca danas. 34 U dalekoj se prošlosti čovjek, naime, uvijek osje¬ 
ćao usko povezan s nevidljivim i nadnaravnim svijetom reli¬ 
gijskih i magičnih bića i moći, pa je tako stjecao stalno no¬ 
va iskustva sudjelovanja u svetome. Zato je L. Levy-Bruhl 
mislio da postoji jedan nepreskočivi ponor između primitiv¬ 
nih kultura i moderne civilizacije. 35 Ipak, unatoč takva gle¬ 
dišta, u pogledu prijepora o svetome stubokom se razišao s 
E. Durkheimom. Još više, u svojim će brojnim tekstovi¬ 
ma L. Levy-Bruhl vrlo rijetko ili gotovo nikada spominjati 
izraz sveto, ali zato umjesto njega koristit će pojam nadna¬ 
ravnoga (surnaturel) koji je prije posuđen iz kršćanske teolo¬ 
gije nego iz religijske etnologije. Razlike su zacijelo najveće u 
tome što je L. Levy-Bruhl potpuno odbacivao opetovano spo¬ 
minjani rascjep između svetoga i svjetovnoga, jer je u njego¬ 
voj zamisli u predmodemim kulturama sve bilo sveto, točnije 
nadnaravno, a u modernoj civilizaciji sve svjetovno. Stoga u 
L. Levy-Bruhla nema ni svetoga kao jedinstvena pojma, a tek 
mjestimice susrećemo izraz mana, dok se zato u preobilju 
spominje posebno magijsko čuvstvo koje omogućuje arhaič¬ 
nom čovjeku da sudjeluje u mističnoj moći iznimnog, nevidlji¬ 
vog i nadnaravnog svijeta. Takav se zaključak pokazao nu¬ 
žnim jer je bilo unaprijed utvrđeno da u drevnim kulturama 
nema posve svjetovnoga svijeta koji bi se onda suprotstavio 
potpuno svetom svijetu nego je upravo u cijeloj zbiljnosti na 
djelu ostala samo sveprisutna mistična uzročnost. 

32 Carlo Prandi, Lucien Levy-Bruhl. Una introduzione, Roma, 1989., 
str. 183. 

33 Remo Cantoni, II pensiero dei primitivi. Preludio a un’antropolo- 
gia, Milano, 1966., str. 351. 

34 Lucien Levy-Bruhl, Les Carnets, Pariš, 1949., str. 235. 

35 Lucien Levy-Bruhl, La mentalite primitive. Pariš, 1960., str. 47. 

U dugom vremenskom luku koji ide od E. Durkheima i 
njegovih najbližih suradnika pa do ustanovljenja Le College 
de sociologie od M. Leirisa, G. Bataillea i R. Cailloisa u Pari¬ 
zu 1937. godine, završava se prvi dio nedovršene i velike ras¬ 
prave o svetome u francuskoj sociologijskoj školi. A baš će ta 
trojica sociologa na osobit način posvetiti svoju pozornost sve¬ 
tome, oblikovavši složenu teoriju o resakralizaciji osobnog i 
društvenog života ljudi. Izazvani političkim sukobima svojeg 
doba nisu mogli zadržati jednak odnos prema predmetu soci¬ 
ologijskog istraživanja. Usprkos tim razlikama u pristupu, 
ostat će začudo na okupu prihvaćanjem najmanjeg zajednič¬ 
kog nazivnika u određenju svetoga. Za njih sve ono što pove¬ 
zuje i svezuje pojedinca s društvom u vrhunskom uzbuđenju 
doživljaja zajedništva i po čemu taj pojedinac nadilazi samo¬ 
ga sebe, poistovjetivši se s najširim društvenim skupom, mo¬ 
žemo nazvati svetim. S obzirom da se takva stanja društve¬ 
nog uspostavljanja svetoga mogu naći u svojem najčišćem 
obliku jedino u arhaičkim kulturama, bit će svakako potre¬ 
bno pozvati u pomoć znanost etnologije, ali istodobno i teoriju 
psihoanalize, jer religiozni doživljaj osim što je potican 
izvanjskim podražajima, oživljen je u isti mah podsvjesnim 
nagonima. Zato izvori svetoga nisu isključivo društveni nego 
još psihički i biološki. Na tom razmeđu različitih usmjerenja, 
putevi G. Bataillea i R. Cailloisa se razilaze, makar u najop¬ 
ćenitijoj definiciji svetoga pokušavaju ostati unutar postignu¬ 
ća prethodnika i zajedničke znanstvene baštine francuske so¬ 
ciologijske škole. 

Čini se da je G. Bataille bio pod snažnim utjecajem opre¬ 
čnih misaonih struja svojega vremena: Bergsonova biologi- 
zma, Hegelova idealizma ljudskog subjekta i Maussova gos¬ 
podarskog sociologizma. Možda se ipak najviše približio Fr. 
Nietzscheu i njegovim iracionalnim zaletima u nepoznato. 
Uza sve to, za E. Durkheima će napisati »da se doduše odale¬ 
čio od njegova učenja, ali pritom zadržao od njega sve bi¬ 
tno«. 36 Inače, G. Bataille se najviše bavio tamnom, prokletom, 
mračnom i zloduhom stranom svetoga. U drevnim je kultura¬ 
ma pojedinac osjećao nezadrživu potrebu za trošenjem gole¬ 
me energije u sebi pa je koristio sveto kako bi razriješio taj 


36 Georges Bataille, Theorie de la religion, Pariš, 1973., str. 155. 

problem. 37 Otud u arhaičkih naroda biološko i nagonsko pro- 
življavanje religije. Stoga ne iznenađuje što G. Bataille u toli¬ 
koj mjeri biva zaokupljen traganjem za onom vrsti svetoga 
što se iskazuje u kolektivnim ekstazama, erotskom pijanstvu, 
užitku mučenja, orgijama nasilja, ratničkim okrutnostima, 
svetkovinama zla i vatrometu zajedničke smrti. Taj »divlji i 
naopaki mistik«, kako ga neki nazvaše, postao'je istinskim 
ljubiteljem svetoga bez vjerovanja i bez Crkve. To će biti ra¬ 
zlogom preporuke znanosti da opetovano uranja u prvotno 
sveto u kojemu još nije bilo božanstva, ali niti kasnije teistič- 
ke obrade, nego samo neko čisto izvorno iskustvo što sjedinju¬ 
je i straši. Izronili su tako prvi obrisi čudnog svetog koje je bi¬ 
lo bez religije i prije nje i zato na svoj način religioznije od 
same religije. 

Često nedovoljno razumljiv i određen, G. Bataille je u je¬ 
dnom kratkom tekstu pokušao dati prve naputke o razvoju 
shvaćanja svetoga u povijesti ljudskoga roda. 38 U nejasnim i 
krhkim počecima uspona vladao je vjerojatno u čovjeku još 
vrlo jak osjećaj borbe za opstanak i trajanje vrste, pa je time 
u sebi ograničavao zamah svake osobnosti. To pokazuje daje 
prvi čovjek bio mnogo bliži životinji nego što je današnji nje¬ 
gov sljednik. Koliko da se malo razlikovao od životinje, on je 
tu prevažnu činjenicu ipak primao s dvojbom koja je bila po¬ 
miješana sa strahom od nestanka i čežnjom povratka u ani- 
malnost. Siromašan svjetovnim sredstvima, sveto gaje mora¬ 
lo zaista fascinirati kao spasonosna svjetlost. Dok je, naime, 
životinja bez ikakva prosvjeda prihvaćala ovostranost u koju 
je bila potpuno utonula, dotle je čovjek kroz osjećaje svetoga 
iskušavao jednu vrst nemoćne tjeskobe. Zato je uostalom i 
sveto imalo dvostruko lice: privlačno i utješno, ali istodobno 
vrtoglavo opasno za svjetovni svijet u kojem je čovječanstvo 
počelo uspostavljati svoje povlašteno područje slobodnog dje¬ 
lovanja. Jednom oblikovano, sveto se u sebi dijelilo na crno i 
zlokobno ili bijelo i dobro. Božanstva pak što su sudjelovala u 
svetome nisu još bila ni racionalna niti moralna bića. Tek se 
mnogo kasnije pojavljuju božanstva s obilježjima racionalno¬ 
sti i moralnosti, koja će, međutim, spomenuto zlokobno sveto 

37 Georges Bataille, La part maudite, Pariš, 1949., str. 269. 

38 Georges Bataille, Theorie de la religion, Pariš, 1973., str. 46-48. 

odbaciti daleko od sebe i premjestiti ga u prostor svjetovnoga. 
Tako je zlo danas ostalo u svjetovnome, a dobro se sakrilo u 
božanskom. 

Drugi istaknuti sociolog religije iz skupine labavih istomi¬ 
šljenika što su se okupljali oko ustanove Le College de sociolo- 
gie bio je jamačno R. Caillois. Protivno od G. Bataillea, koji je 
zagovarao iracionalni pristup svetome, on se trudio ustrojiti 
racionalni program društvenog »pripitomljavanja« podivljale i 
opasne arhaičke religioznosti. Po tome se onda više približio 
E. Durkheimu i njegovim čisto svjetovnim preporukama nego 
anarhičkim težnjama G. Bataillea. Stoga je odsad poretkoin 
trebalo pobijediti nered, a sustavom nadvladati socijalni me¬ 
tež. A baš je sveto bilo ono osobito spremište (reservoir) snaga 
pozvanih da smire taj nered i metež, održavajući i snažeći 
društvo u njegovu opstanku i učinku. Jer, religija zapravo 
uvijek iznovice stvara sve veću združenost, povezanost i zaje¬ 
dništvo ljudi unutar društva. R. Caillois će u tom smislu 
odrediti religiju kao zbroj ljudskih odnosa sa svetim. Pritom 
se dakako ne radi o pukim osjećajima nego o društvenoj ovi¬ 
snosti koja se naknadno odslikava u čuvstvima. Sveto je naj¬ 
prije neko svojstvo, stalno ili povremeno, što obuhvaća i pro¬ 
žima bića, prostore, vremena, stvari i zbivanja. Doduše, to 
svojstvo ne mora uvijek biti dio tih bića ili stvari nego im se 
može u stanovitom trenutku pridodati na čudesan i neobja¬ 
šnjiv način. Zbog toga je sveto neka iznimna snaga, 39 izmjeni¬ 
čno opasna i blagotvorna, nečista i čista, daleka i bliska, rav¬ 
nodušna i djelotvorna. Po uzoru na svojega učitelja E. Durk- 
heima, sada će i R. Caillois posvetiti veću pažnju obredima, 
jer se u njima najviše uspostavlja odnos između svjetovnog i 
svetog, odnosno svjetovno prelazi u sveto. Uz obred idu tabu¬ 
izirane zabrane, žrtvovanja, prinosi božanskim silama i oči¬ 
šćenje od svake tjelesne ili duhovne prljavštine. Svrha svih 
tih rituala je zaustavljanje »starenja« ili »umiranja« svijeta i 
njegovo obnavljanje ili ponovno stvaranje. U tome pomažu 
dva vida svetoga: štovanje i prijestup, što odgovara nepro¬ 
mjenljivom dvojstvu između svetoga i svjetovnoga u svim 
drevnim društvima. 


39 Roger Caillois, L’homme et le sacre, Pariš, 1950., str. 21. 

Poslije drugog svjetskog rata nastavilo se u stručnim kru¬ 
govima premišljati o svetome u istom društvenom ključu, ali 
sada sa sve slabijim utjecajem francuske škole E. Durkheima 
i povećanim korištenjem teorijskih prinosa iz područja mar¬ 
ksizma, psihoanalize, antropologije i strukturalizma, što zaci¬ 
jelo nadilazi domete naše rasprave. Možda su u tom plurali¬ 
stičkom i proširenom pristupu svetome najviše uspjeha imali 
L. L. Makarius i R. Girard, iako je ova prva očito ostala više 
vjerna tradiciji evolucionizma i marksizma, a ovaj drugi na- 
dahnutiji psihoanalizom. Ne možemo se ovdje naravno upu¬ 
štati u opširnije opisivanje i procjenjivanje njihovih religiolo- 
gija koje sadrže mnoge raznorodne sastojke. Zato spomenimo 
samo neke poglavite sažetke. Rabeći metodu dijalektike »pro¬ 
tuslovlja« i klasnog tumačenja L. L. Makarius otkriva da su¬ 
stav zabrana ponajviše uzdržava i održava društveni pore¬ 
dak, priklanjajući se pritom dvosmislenostima pojma mana, 
koji za nju ima isto značenje kao i sveto. Dapače, sveto je 
sama srž religije. Tako je metoda istraživanja svetoga svojom 
dijalektikom postala obilježje toga istog svetog - njegovom 
dvosmislenošću. Na posljednjim stranicama svoje opsežne 
knjige, L. L. Makarius će sabrati sva razmišljanja o sakralno¬ 
me svijetu. 40 Putanja razvoja svetoga ide od prvog straha 
pred otkrićem krvi preko oskvrnuća tabua i pojave neosobne 
moći mana do religije, što je ustvari samo dobro razrađen 
evolucionistički obrazac uspona svetoga od magije do kršćan¬ 
stva. U prvom razdoblju toga razvoja, sveto će zadržati sva 
spomenuta svojstva: strepnju od krvi, prekoračenje ili prije¬ 
stup zabranjenoga i magičnu moć društvenosti u sadržajima 
mana. Tek će, međutim, raslojavanje društva na suparničke 
klase proizvesti unutar svetoga slično udvostručenje: nečisto 
se odjeljuje od čistoga, zlo od dobroga, tama od svjetla, a onda 
to čisto, dobro, svijetlo, blagotvorno, učinkovito prelazi u 
oblast svetoga i oblikuje njegov konačan oblik i lik. Proces ko¬ 
ji je doveo do tog pozitivnog određenja svetoga uvijek teče us¬ 
poredno s tijekom prisvajanja svih povlastica od vladajuće 
klase, a na štetu podređenih. Zato je opreka u shvaćanju sve¬ 
toga u društvu razumljiva tek u klasnoj optici: ono što je za 
jednu klasu zlokobno i strašno, za druguje dobrostivo i lijepo. 


40 Laura Levi Makarius, Le sacre et la violation des interdits. Pariš, 
1974., str. 305-342. 

Dolaskom države, Crkve, vlasti, pravnog poretka dobro se 
zna što se u povijesti događalo. Sveto je postalo ono što je vla- 
dajuća klasa htjela da bude: kraljevstvo, kralj, država, rasa, 
ideologija, narod, vojska, ratovanje, pobjeda i osvajanje tuđih 
zemalja. U takvim je prilikama siromašnim i porobljenim 
klasama ostala još samo utjeha u praznovjerju, magiji, here¬ 
zama, shizmama, osobnom misticizmu, pokretima mirotvorstva, 
svetkovinama, blagdanima, pučkoj religiji i hodočašćima. 

Drugim putevima išao je R. Girard. Njegov zaključak o 
istovjetnosti svetog i nasilja svojedobno je bio izazvao veliku 
buku i osporavanje teologa, ali se danas sve to stišalo. Gleda¬ 
no metodički, pluralizam u pristupu svetome izlazi djelimice 
iz pluralizma njegove zauzetosti u raznim granama ljudske 
misaonosti, jer se pokazao podjednako dobrim stručnjakom 
za književnu kritiku, povijest grčke religije, modernu psiho¬ 
analizu i društvene znanosti. U svojem prvom cijelu stavlja 
naglasak na ulogu »utemeljujućeg nasilja« i usporedne »ispa- 
štajuće žrtve«, predlažući jednu posve novu teoriju o svetome, 
koja se vezuje uz cijeli niz drugih tema, kao što su primjerice 
one o mitu, obredu, blagdanu, dvojnicima, braći neprijatelji¬ 
ma, incestu, maskama, mimetičkoj želji, edipovskom kom¬ 
pleksu, dionizijskom kultu i smrti. 41 Za R. Girarda u početku 
ne bijaše Riječ nego Nasilje, na koje se nužno nadovezuje 
žrtva, jer jedino ona može stišati, ugasiti, smanjiti ili ublažiti 
to iskonsko nasilje ljudi, a onda još posredno učvrstiti i ojača¬ 
ti jedinstvo njihova društva. Stoga svako žrtvovanje ima ka- 
tarzičnu ulogu, podjednako prvi put i svaki drugi put kad na¬ 
stupi žrtvenička kriza. Mehanizmom ispaštanja za sveopće 
nasilje u društvu, zaustavlja se njegovo daljnje raspirivanje. 
U ritualnom činu, žrtvena životinja preuzima na sebe svu 
krivnju za to učinjeno nasilje, čime čovjek zapravo izlazi iz 
animalnog svijeta. 42 I u tim je krvavim žrtveničkim obredima 
prisutno doduše neko nasilje, ali je ono u svakom slučaju ma¬ 
nje od onoga koje već postoji u društvu ili je moguće da nastu¬ 
pi ako iskupljenskog rituala ne bi uopće bilo. Religija, dakle, 
kaže što treba učiniti ili ne učiniti da bi se izbjegao povratak 
rušilačkog izvornog nasilja u ljudskome rodu. To je konačno 

41 Renć Girard, La violence et le sacre. Pariš, 1972., str. 453. 

42 Rene Girard, Le Bouc ćmissaire. Pariš, 1982., str. 299. 

razlogom da se može ustvrditi kako nasilje ustvari ustrojava 
sveto, ali i obrnuto. Ukratko, sveto se uvijek pojavljuje u dvo¬ 
strukoj i višeznačnoj funkciji izvorišta nasilja i u isti mah je¬ 
dinog sredstva uklanjanja toga nasilja, što onda omogućuje 
preživljavanje i daljnji razvoj čovječanstva. 

Od tih općih tvrdnji treba sada prijeći na samo sveto i nje¬ 
govo pobliže određenje, prateći vjerno misao R. Girardovu. 43 
Za sveto je značajno to da nikad nije osobno. Na primjeru 
kraljevstva u Africi u kojemu se utjelovljuje sveto, može se 
pokazati kako se to kraljevstvo ne može razumjeti bez sveto¬ 
ga, premda se ono istodobno uvijek nalazi i izvan kraljevstva. 
Slično je s nasiljem. Sveto postoji i u nasilju, ali ne samo u 
njemu. Susrećemo ga u redu i neredu, miru i ratu, stvaranju i 
uništavanju. Tako se nasilje jednom javlja da bi obranilo kul¬ 
turu, drugi put da bi je razorilo. Stoga ljudi nikad ne štuju 
nasilje nego mir što se nasiljem kani postići. Preko nasilja ko¬ 
je zastrašuje, dolazimo do nenasilja što je cilj štovanja vjerni¬ 
ka. Na paradoksalan se način dakle nenasilje pojavljuje u li¬ 
ku bezrazložna dara samoga nasilja, što je međutim nedostu¬ 
pno uvidu ljudi koji u tome sudjeluju. Posve je drugačije s 
kršćanstvom, jedinom nežrtveničkom religijom, jer ono ozna¬ 
čuje istodobni svršetak nasilja i svetoga. Krist ne traži krvavo 
žrtvovanje ljudi i životinja, nego sam slobodnim izborom po¬ 
staje žrtvom za druge, čime se prekida svako nastavljanje 
spomenutog »utemeljujućeg nasilja« svetoga i njegove »isku- 
pljujuće žrtve«. 

Vrijeme je da privedemo kraju ovu raspravu o svetome u 
sociologiji religije. S pojavom najnovijih teorija o istoj temi u 
H. Descrochea i R. Bastidea, tih zadnjih i nevjernih sljedbeni¬ 
ka E. Durkheima, dovršava se odavno započeta pluralizacija 
francuske sociologijske škole i drugi dio prijepora o svetome. 
Je li to istodobno i povijesni svršetak spomenute škole kao 
izričitog redukcionističkog sociologizma ili pak nije, teško je 
odmah odgovoriti. Ono što je sigurno jest da se danas o religi¬ 
ji ne može više pisati na pojednostavljeni način kako su to či¬ 
nile evolucionističke i pozitivističke sociologije XIX. i počet¬ 
kom XX. stoljeća. Možda je upravo prinos R. Bastidea u tom 
pluralističkom usmjerenju nezaobilazan. Njegove znanstvene 


43 Rene Girard, La violence et le sacre. Pariš, 1972., str. 355-360. 

slutnje navješćuju, naime, suvremena kretanja u sociologiji 
religije i pomažu oblikovati novi pojam svetoga, jer plodno po¬ 
vezuju tradiciju s modemitetom. Zato se sada sveto najprije 
shvaća kao posve neodredivo i neodređeno. Ono je prije svega 
neko iskustvo, a ne razrađeni sustav ideja. U sociologijskom 
pak smislu, sveto je ono što je izvanjsko i iznad pojedinca, ali 
se time ne iscrpljuje. R. Bastide ustraje na dvjema bitnim ra¬ 
zlikama: prvo, na razlici između svetoga i religije; drugo, na 
razlici između razvojnih puteva starog i novog svetoga. 44 Što 
se tiče prve podjele, sveto je zastalno neko prvotno i izvorno 
iskustvo onostranoga i neobičnoga, a religija tek prevođenje 
toga osobnog iskustva na jezik stanovite kulture. Sveto bi, 
dakle, bilo još neinstitucionalizirana religija, a religija insti¬ 
tucionalizirano sveto. 

U pogledu druge podjele između razvojnih puteva sta¬ 
rog i novog svetoga, valja istaknuti da je to novo sveto obi¬ 
lježeno neodređenošću, nestalnošću i bezobličnošću. Stoga je 
novo sveto bez obraza i obrisa, prije nakana nego sustav. 
Dok, naime, tradicionalna društva polaze od neke »divlje«, 
»samonikle«, »neukroćene« religioznosti i s vremenom prelaze 
na »pripitomljenu«, »oblikovanu«, »institucionaliziranu« re¬ 
ligioznost, naše zapadnjačko društvo, suprotno tome, hoće 
najprije razgraditi i rastvoriti već postojeće »pripitomljeno« 
sveto, kako bi onda moglo lakše dohvatiti, u podzemlju i na 
izvorištu bića, »divlje« sveto u njegovu zaletu i silini. Budući 
da je Crkva ustrojena da »ukroćuje«, »kultivira«, »posjedu¬ 
je« i »upravlja« s tim izvornim svetim, nije čudo da svi mo¬ 
derni vjerski pokreti nastupaju vrlo osporavajuće spram njoj. 
To »administriranje« sa svetim sigurno ima pozitivne poslje¬ 
dice: dopušta religiji da nastavi trajati u prostoru i vremenu. 
S druge pak strane, »nadziranjem« i »ravnanjem«, to samoni¬ 
klo i izvorno sveto se »ukroćuje«, »zatvara«, »standardizi¬ 
ra«, »rutinizira«, čime se izbija iz njega svaki naboj novosti 
i izazova. U tom sklopu sveto je izvorna religioznost, a religi¬ 
ja vjera institucionaliziranog svetog u liku Crkve i drugih sa¬ 
kralnih ustanova. 

Ako je L. L. MakariUs uvela u sociologijsko tumačenje 
svetoga marksizam, R. Girard freudizam, za R. Bastidea se 


44 Roger Bastide, La sacre sauvage, Pariš, 1975., str. 214-236. 

može slobodno ustvrditi da je svojom prosudbom zapravo uči¬ 
nio prvi ozbiljniji pokušaj da se u društvenu znanost uvedu 
sastojci fenomenologijskog pristupa svetome, čime se naša 
rasprava još jednom vraća natrag u prošlost, upravo u trenut¬ 
ku kad se taj fenomenologijski pristup svetome počeo povije¬ 
sno oblikovati. 


Fenomenologijski pristup svetomu 

Prva se svjedočanstva o fenomenologiji svetoga, kao pose¬ 
bnoj grani religiologije, javljaju početkom XIX. stoljeća u dje¬ 
lu Ch. Meinersa, koji obavlja razdiobu etnološkog materijala 
po religijskim tipovima: fetišizam, kult mrtvih, astrologija, 
idolatrija, obredno čišćenje i post, nastojeći otkriti što je u nji¬ 
ma istinski religiozno, a što nije. Više od polovice stoljeća ka¬ 
snije P. D. Chantepie de la Saussaye prvi će upotrijebiti izraz 
fenomenologija religije u današnjem smislu riječi. Prema nje¬ 
mu je zadatak takve fenomenologije istražiti bit religije, a on¬ 
da otkriti njezina izvanjska očitovanja, što su više dva dopu- 
njujuća nego oprečna metodička postupka. Spomenuti P. D. 
Chantepie de la Saussaye će u tom kontekstu napisati da ide¬ 
ja svetoga nije samo univerzalna pojava nego je središnji do¬ 
gađaj u ljudskome rodu, pa je uvjet opstanka same religije i 
onoga što je u njoj najposebnije. 

Inače se fenomenologija religije povijesno uspostavljala 
kao čista opreka i oporba sociologiji religije i njezinom reduk- 
cionizmu svetoga na društveno biće. Fenomenologiju, naime, 
ne zanima sociologijsko tumačenje (Erklaren) religije nego 
poseže za razumijevanjem (Verstehen) svetoga. Stoga ispod 
svih povijesnih danosti, filologijskih prosudbi i sociologijskih 
objašnjenja, dohvaća ona to prvo i iskonsko iskustvo svetoga, 
uvijek slobodno i stvaralačko, koje je u korijenu svake duhov¬ 
ne i religiozne djelatnosti ljudi. Takva fenomenologija polazi, 
na crti teorijskih postignuća W. Diltheya, G. Simmela i E. 
Troeltscha, od pretpostavke pune autonomije religioznog do¬ 
življaja u čovjeku. Sabirući njezine rezultate može se reći da 
sveto stalno počinje od samoga sebe, na koju se postavku on¬ 
da nadovezuje cijela fenomenologijska škola. To je razlogom 
da alegorijskoj metodi sociologizma, prema kojoj se ispod ra¬ 
zličitih obilježja svetoga uvijek skriva nešto što nije religija, a 
jest društvo, treba suprotstaviti tautogorijsku metodu prema 

kojoj sveto i ne očituje ništa drugo doli samoga sebe. A upravo 
je to onaj izvorni i neposredan religiozni doživljaj iskustva 
svetoga, istinsko i prvo ishodište svih kasnijih društvenih i 
povijesnih iskazivanja religije, što zapravo omogućuje čovjeku 
razumijevanje, uživljavanje i suosjećanje s tim izvanjskim 
znakovima svetoga. Stoga društveno biće nije nikad uzrokom 
pojavi svetoga bića, kako je pojednostavljeno držala francus¬ 
ka sociologijska škola, nego tek pogodna prilika da se pohra¬ 
njene arhetipske sakralne moći u čovjeku očituju na razini 
zajedništva. Ako se u sociologijskoj metodi želi odrediti pojam 
svetoga, onda ga se mora opisati kao društveno iskustvo sve¬ 
toga, a ne sveti doživljaj društva. 

Preskočimo li N. Soderblona i njegovu misao o iracional¬ 
nosti svetoga, prvi će sustavniji prikaz o našoj temi napisati s 
predfenomenologijskih i kantovskih vidika njemački filozof i 
religiolog R. Otto u svojoj knjizi Sveto. U raščlambi toga poj¬ 
ma polazi on od činjenice da se religija nikad ne sastoji samo 
od razumskih tvrdnji i moralnih zapovijedi nego također i od 
neke neizrecivosti koju svaki čovjek doživljava u čuvstvu sve¬ 
toga. Isto tako ni božanstvo nije toliko duh, razum, volja, sve¬ 
moć, dobrota ili beskonačnost, koliko je misterij i tajna. Misti¬ 
ci svih religija što su živjeli to posebno iskustvo svetoga opi¬ 
sali su svoje predodžbe upravo u smislu nečeg istodobno stra¬ 
šnog i očaravajućeg, odbojnog i privlačnog. Naravno, spome¬ 
nuto iskustvo svetoga nije rezultat vlastite obmane nego uči¬ 
nak nazočnosti u čovjeku jedne a priori zbiljnosti koja je ra¬ 
zličita od nas samih, pa je R. Otto naziva numinoznom, jer su 
za njega svi drugi izrazi bili odveć istrošeni zbog svoje pove¬ 
zanosti s neuspjelim teologijama i obezvrijeđenim monote¬ 
ističkim religijama. To čuvstvo numinoznoga ili svetoga je 
obilježeno jednim sui generis iskustvom posve Drugoga (Ganz 
Andere) što stoluje u čovjekovoj najdubljoj svijesti, a pred¬ 
stavlja se kao mysterium, tremendum et fascinans . 4B Njegove 
su značajke višestruke: mysterium označava nešto skriveno, 
neiskazljivo, iznimno i neobično, a može se zamijetiti religi¬ 
oznim osjećajem, a ne dohvatiti razumom, premda taj potonji 
često pomaže učiniti jasnijim stanovita obilježja svetoga, a da 
im ne iscrpi dubinu, jer je numinozno nedohvatljivo; tremen- 


45 Rudolf Otto, Das Heilige, Stuttgart, 1936., str. 136-196. 

dum pobuđuje i izaziva u vjerniku čuvstvo straha, tjeskobe i 
drhtanja. U svojem se najgrubljem obliku pojavljuje kao »de¬ 
monski strah« u primitivnim religijama, ali se također susre¬ 
će u Starom zavjetu u slici srdžbe i gnjeva Jahvea. Taj impe¬ 
rativni ustroj religije, jednom racionaliziran, postaje teme¬ 
ljem svih moralnih odredbi i odluka božanske pravde; maje- 
stas je misterij svetoga što se otkriva kao jedna' apsolutna 
moć i veličanstvena snaga pred kojima vjernik osjeća da je 
zaista »prah i pepeo«; energia pokazuje životvomost i stra- 
snost svetoga, pa vjerniku izgleda da je doslovce posjednut i 
obuzet od jedne snažne sile, koja ga može dovesti do osobne 
ekstaze i stanja kolektivne uzbuđenosti; fascinans označuje 
privlačnost i primamljivost svetoga, što, jednom racionalizira¬ 
no, počinje poticati ljubav, milosrđe, samilost i utješnost; mi- 
rabile pak izaziva čuvstva čuđenja, udivljenja, zapanjenosti, 
iznenađenja i zbunjenosti, pa čovjek obično ostane bez riječi 
kao daje zatečen pred tim svetim i numinoznim. 

Stoga ne iznenađuje kad R. Otto na početku trećeg po¬ 
glavlja svoje knjige Sveto poziva čitatelje da obnove iznimne 
trenutke vlastita religiozna ganuća kako bi što bolje razumje¬ 
li duševna stanja religiozna čovjeka uopće. Onaj koji se ne 
može ponovno sjetiti tih trenutaka ili ih čak nikad nye ni do¬ 
živio, zamoljen je da knjigu odloži i ne čita je dalje. Jer, teško 
je govoriti o religioznosti onome koji lako može dozvati u 
pamćenje svoje prve mladenačke osjećaje ili početne društve¬ 
ne prilagodbe, ali nikako ne uspijeva oživjeti prijašnja sakral¬ 
na čuvstva. Takvoj osobi pričati o religiji zaista je suvišno. To 
znači da u njemu nije probuđen onaj kantovski a priori, ali 
sad proširen na čovjekovo religiozno doživljavanje. Subjekt 
pak te osobite religiozne spoznaje a priori jest duh koji se 
prepoznaje u posebnom numinoznom duhovnom objektu (Nu¬ 
meri) zahvaljujući duhovnom posredovanju osobitog osjećaja 
(Gefiihl) religioznosti. Na taj se način hermeneutički krug za¬ 
tvara u smislu da su subjekt, objekt i sredstvo religiozne spo¬ 
znaje postavljeni kao sastavni dijelovi i trenuci jedne te iste 
duhovne zbiljnosti svetoga. 

Sigurno da je R. Otto poduzeo jednu od prvih značajnijih 
raščlamba pojma sveto, ali to nije učinio s pozicija modeme 
fenomenologije, jer se ona tek začinjala. Taj će manjak nado¬ 
knaditi G. Van der Leeuw, oslanjajući se na istoimenu filo¬ 
zofiju E. Husserlovu. Primjenjujući fenomenološku metodu 

na povijesnu zbiljnost, G. Van der Leeuw će obaviti globalnu 
i definitivnu sistematizaciju svetoga . 46 Najprije istražuje 
objekt religije - sveto, koji se razvija od arhaičkih do najnovi¬ 
jih oblika. U početku stoji neka sveta »moć«, »snaga«, »energi¬ 
ja« i »život« kao najosnovnija religijska ideja (Urmeinung) s 
njezine tri temeljne strukture: dinamizam, animizam i de- 
izam. Poslije slijedi ideja »oca« i »velike majke«, a onda i »do¬ 
brih duhova«. U odjeljku pak o religioznom subjektu, susreće¬ 
mo likove svetog čovjeka: pokajnika, kralja, svećenika, vrača, 
propovjednika, proroka, sveca. Zatim slijedi sveta zajednica: 
obitelj, pleme, sekta, crkva i narod. Na kraju dolazi sveto u 
čovjeku: duša. U suočenju religijskog objekta i religioznog su¬ 
bjekta, G. Van der Leeuw razlikuje izvanjsku svetu djela¬ 
tnost: čišćenje, žrtva, blagdan, riječ, posvećenje, mit, molitvu, 
obred, kult; od unutrašnje svete djelatnosti: religiozno isku¬ 
stvo, zavjet s božanskim, nadnaravnu ljubav, božansko sinov- 
stvo, obraćenje, novo rađanje, vjeru i duhovnost. 

Uza sve to što iz religiologijske škole u Marburgu, čije je 
najslavnije ime R. Otto, jedan od prvih odličnika moderne fe¬ 
nomenologije religije Fr. Heiler također nastavlja zastupati 
filozofijsku baštinu G. Van der Leeuwa i ponavljati njegove 
ključne religijske motive. Postupci su im gotovo istovjetni. 
Metodički put ide od istraživanja pojava do utvrđivanja biti 
svetoga. Za taj heuristički pothvat traže se veliki zahtjevi, jer 
se proširuje značenje intencionalnosti: ne može se nitko bavi¬ 
ti znanošću o religijama ako sšm nije dovoljno i iskreno reli¬ 
giozan, potvrđujući time drevno načelo: similia similibus co- 
gnoscuntur. Bit se religije nalazi u jednom dinamičnom odno¬ 
šenju čovjeka sa svetim (dynamischer Umgang mit dem Hei- 
ligen) ili u življenom iskustvu ljudskoga zajedništva s trans- 
cendentnom Zbiljom ili Misterijem. Pod tim vidikom Fr. Hei¬ 
ler oblikuje veličanstvenu viziju svoje fenomenologijske slike 
religije . 47 Najprije obrađuje svete predmete, sveti prostor, 
sveto vrijeme, svete brojeve, sveto zvukovlje, svete riječi, sve¬ 
tog čovjeka i svetu zajednicu. U drugom dijelu svoje goleme 
fenomenologijske freske crta religiozne predodžbe: vjerovanje 

46 Gerardus van der Leeuw, La religion dans son essence et ses mani- 
festations. Phenomenologie de la religion. Pariš, 1955., str. 692. 

47 Fredrich Heiler, Erscheinungsformen und Wesen der Religion, 
Stuttgart, 1961., str. 565. 

u Boga, stvaranje svemira, objavu, otkupljenje, drugi svijet, 
sudbinu, eshatologiju i spasenje. Posljednji je dio posvećen 
življenom religioznom iskustvu koje je u svim vjerama istovje¬ 
tno, a doseže svoj vrhunac u mistici. Tako se fenomenologij- 
ska metoda sabire u tri koncentrična kruga: prvi se sastoji od 
vidljivih sastojaka svetoga; drugi govori o poruci objavljenog 
Boga; treći obuhvaća ono što ide u susret skrivenpm Bogu. To 
je Bog mističara kojemu fenomenolozi posvećuju najveću po¬ 
zornost. Budući da je za njih religija prvenstveno življeno is¬ 
kustvo (Erlebnis) svetoga, postaje posve razumljivo da će im 
život mističara u najvećoj mjeri iskazivati baš to iskustvo 
svetoga. 

Nećemo se ovdje upuštati u daljnje nabrajanje fenomeno- 
loga religije-koji su pokušavali potanje odrediti sveto kao sre¬ 
dišnju kategoriju religiologije. Svejedno, spomenimo tri takva 
primjera: jedan definira religiju kao susret, utemeljen na živ¬ 
ljenom iskustvu, sa svetim i istodobno čin kojim čovjek, do¬ 
dirnut od svetoga, na njega odgovara ; 48 drugi smatra da se 
sveto dohvaća kad se religijska očitovanja počinju razumije¬ 
vati u njihovoj cjelovitosti ; 49 treći tvrdi da je područje religije 
upravo sveto 50 i slično. 

Od svih religiologa najviše je rabio izraz sveto zacijelo M. 
Eliade . 51 Njegovo je polazište jasno: svaki pristup stanovitoj 
pojavi mora biti u savršenu suglasju s naravi te pojave. Sto¬ 
ga, da bi se bolje shvatila religijska pojava, potrebno je kori¬ 
stiti isključivo ljestvicu religijskih vrednota, a ne neku drugu, 
recimo gospodarsku ili političku. Značenje religije postaje ra¬ 
zvidno tek pošto je istraženo s religijskog stajališta . 52 U po¬ 
gledu pak određenja, M. Eliade prethodno upozorava da'reli- 
giozne činjenice tvore iskustvo sui generis koje je izazvano su- 
'sretom čovjeka sa svetim. U njemu se pokušava nadići vre- 
menitost i stupiti u dodir s posljednjom Zbiljom. Upravo iz 

48 Gustav Mensching, Die Religion. Erscheinungsformen, Struk- 
turtypen und Lebensgesetze, Stuttgart, 1959., str. 19. 

49 Giinter Lanczkoivski, Einfiihrung in die Religionsphanomenolo- 
gie, Darmstadt, 1978., str. 13. 

50 Jouco C. Bleeker, The Sacred Bridge. Researches into the Nature 
and structure of Religion, Leiden, 1963., str. 10. 

51 Mircea Eliade, Le sacre et le profane, Pariš, 1965., str. 187. 

52 Mircea Eliade, Traite d’histoire des religions, Pariš, 1974., str. 393. 

tog iskustva svetoga rodila se ideja o postojanju apsolutnih 
vrijednosti, što su sposobne pokazati čovjeku istinski put i 
dati puni smisao njegovom postojanju. Otud logički slijedi da 
najprije kroz iskustvo svetoga, a ne nečega drugog, nastaju 
ideje zbiljnosti, istine i značenja, nasuprot strašnoj prijetnji 
ništavila, kaosa i nesmisla, koje će tek kasnije biti prerađene 
i sustavno izložene od teologije i filozofijske metafizike. Spo¬ 
menutoj se fenomenologiji odmah nadodaje i hermeneutika. 
Zato imamo dva puta: fenomenologiju kao opis ljudskog isku¬ 
stva svetoga (struktura svijesti) i hermeneutiku kao opis obli¬ 
ka očitovanja toga svetoga (hijerofanije). 

U razgovorima o svetome umiješala se neizravno i suvre¬ 
mena teologija, jer se i nje sudbinski ticao taj problem. Za nju 
sveto u jednom dijelu pripada čovjekovu svijetu. Između svo¬ 
jeg osobnog doživljaja religije i božanstva, čovjek umeće niz 
različitih posrednika: svetih stvari, osoba, događaja, riječi, za¬ 
jednica, prostora i vremena. Nema religije koja bi potpuno is¬ 
ključivala to posredništvo, pa ni kršćanstvo. Religiozni čovjek 
vjeruje da postoji jedna apsolutna zbiljnost koja u svemu na¬ 
dilazi ovaj svijet, ali se u njemu nužno iskazuje kao sveto i na 
taj način ga posvećuje i čini zbiljskim i postojećim. Božanstvo 
se, dakle, nikada ne otkriva čovjeku neposredno, u punoj mo¬ 
ći i značenju, nego se postupno i zagonetno odslikava preko 
svetih predmeta, pokreta, riječi i osoba u svijetu. Koje će pak 
stvari izabrati za svete, to u velikoj mjeri ovisi o čovjeku, jer 
u samim stvarima ne postoji načelo koje bi nas ovlastilo da 
neke stvari označimo kao svjetovne, a druge opet kao svete. 
Nema predmeta koji ne bi mogao, u maloprije iznesenom smi¬ 
slu, postati svetim, ali, obrnuto, ono što je sveto uvijek se mo¬ 
že preobraziti u svjetovno. Iz toga slijedi da je čovjek mjera 
sakralnosti stvari, pa posredništvo svetih stvari pripada uvi¬ 
jek ovome svijetu, ali tako da čovjek nije nikada i mjera bo¬ 
žanstva, jer ono pripada nadsvijetu. Sveto je, dakle, svjetovni 
sastojak, prihvaćen od čovjeka kao značajan i izrazit posre¬ 
dnik njegova odnosa s božanstvom . 53 

Teologija uz pomoć religiologije ustrajno pokazuje na tri 
različita plana: svjetovni, sakralni i božanski, pri čemu zapa- 


53 Henri Bouillard, La categorie du sacre dans la Science des religi- 
ons, u zborniku Le Sacre. Etudes et recherches, Pariš, 1974., str. 
33-56. 

ža da je sveto samo posrednik između svjetovnog i božanskog. 
Nažalost, taj tročlani mehanizam posredništva ne radi uvijek 
kako treba. Znade kobno zatajiti, uostalom kao svaka druga 
stvar u ovome nesavršenom svijetu. Sveto i božansko teže da 
se pomiješaju, pa religiozni čovjek ne uspostavlja uvijek du¬ 
žnu razliku između božanstva i posredničkih sastojaka koje 
nazivamo svetim. Umjesto da mu svete stvari budu pogodan 
»znak« ili »šifra« božanstva, one s&me postaju božanstvo. To 
je otuđeni svijet religije, idolatrija, fetišizam, obožavanje 
osobi i predmeta, magija, projekcija ljudskog straha i dru¬ 
štvene zapostavljenosti. 

Sve to jednako vrijedi i za kršćanstvo. Dovoljno je čitati 
Bibliju. U ekonomiji i pedagogiji spasenja uporaba se svetoga 
čisti i pojednostavnjuje. Bog nema imena, jer ne pripada po¬ 
retku svetih stvari. Svođenje Boga na sveto, primjerice na ne¬ 
ki predmet, pa bio i od zlata, Biblija dobro poznaje i zove ga 
idolatrijom, praznovjerjem, kumirstvom, magijom. Od zla¬ 
tnog teleta do Jeruzalemskog hrama ona uči ljude da ne mije¬ 
šaju Boga sa svetim stvarima i osobama. Jeremija uzvikuje 
da obredi u izraelskim svetištima nisu od Boga objavljeni ne¬ 
go su ljudsko djelo. Naglasak nije stavljen na mehanizam sa¬ 
kralnog posredništva, a jest na ljubav i pravdu, što umanjuje 
i relativizira obredne dužnosti. Mnoge izreke u Novom zavje¬ 
tu potvrđuju da je Bog iznad svih stvari, pa i onih svetih. U 
teološkom pak smislu, jedini posrednik između čovjeka i Bo¬ 
ga jest Krist , 54 što međutim ne dokida nužnost i potrebu sve¬ 
toga, jer Kristov dolazak ne uspostavlja još stanje neposredna 
sučeljenja čovjeka i Boga, nego samo objavljuje nadu u taj do¬ 
lazak. Za kršćanstvo će tek u eshatološkom vremenu posve 
nestati svetoga. 

Sveto u suvremenoj religioznosti i svjetovnosti 

U današnjem trenutku, razgovor o svetome ima iza sebe 
dugu povijest sukoba dviju oprečnih religiologija: sociologij¬ 
ske i fenomenologijske. To sučeljavanje nije dakako dovršeno, 
ali se prvi ishodi mogu bez velikog napora dokučiti. Sociologi¬ 
ja religije je izašla iz ideološkog razdoblja svoje prošlosti kad 
su u njoj suvereno vladali evolucionizam, pozitivizam i reduk- 


54 Jean-Paul Audet, Le sacre et le profane: leur situation en christi- 
anisme, u Nouvelle Revue theologique, 1957., str. 53-59. 

cionizam. Ako se u naše doba poneki sociolozi pozivaju isklju¬ 
čivo na E. Durkheima i njegove postavke, čine to s krajnjim 
oprezom, vodeći računa o zaslugama fenomenologije religije . 55 
Što se pak tiče same fenomenologije religije, ona je odbacila 
svaku oslonjenost na filozofiju. Stoga teško da će se danas na¬ 
ći neki religiolog koji bi prihvaćao filozofsku podršku u ras¬ 
pravi o svetome na način kako je to svojedobno činio R. Otto, 
posuđujući kategoriju a priori od I. Kanta; ili G. Van der 
Leeuw, upirući se na fenomenologiju E. Husserla; ili M. Eli- 
ade, otkrivajući arhetipski ustroj u nama po uzoru na C. G. 
Junga. Suvremena je religiologija jednostavno nefilozofska, 
okrenuta iskustvu svetoga, povijesti i neposrednosti življenja 
toga fenomena. Nije onda čudo da gotovo nema niti jedne 
knjige koja bi nosila naslov: filozofija svetoga. S razumom se, 
naime, ne može mnogo toga učiniti u prilikama kad je bitni 
pristup religiji sociologijski; kad je glavni prijekor upućen re¬ 
ligiji da je odveć apstraktna i neživotna; kad je općenito pri¬ 
hvaćeno da je religiozno iskustvo jedino mjerilo istine sveto¬ 
ga. Puko razumijevanje svetoga iz njega samoga i kantovska 
transcendentalna analiza mogu tu zaista malo pomoći, jer su 
neprekidno kruženje u krugu, o čemu nas inače povijest filo¬ 
zofije obilato izvješćuje i poučava. 

Treba ići još dalje i reći da se fenomenologija religije, izgu¬ 
bivši suvišne filozofske dodatke, svela na povijest religije, a 
sociologija, izgubivši suvišne ideološke pretpostavke, svela na 
sretnu sinkretičnu tvorbu nefilozofske fenomenologije i neide- 
ologizirane sociologije. Na tom tragu pisane su recimo nedav¬ 
no prva 56 i druga 57 knjiga o svetome J. J. Wunenburgera, a 
nije daleko ni ona talijanskog sociologa religije F. Ferraroti- 
ja . 58 Pluralizam je pristupa dakle nepreskočiv, makar sa sa¬ 
mo dva sudionika u zbrajanju prinosa. Tako je J. Habermas u 
najnovije vrijeme razvio svoju teoriju svetoga, prečitavajući 
E. Durkheima u svjetlu otkrića M. Mead. Zanimljivo je još 
spomenuti da M. Weber nikad nije rabio pojam svetoga, nego 
radije davao prednost pojmu karizme, bilo da se bavio podri- 

55 Robert Tessier, Le Sacre, Pariš, 1991., str. 125. 

56 Jean-Jacques Wunenburger, La fete, le jeu et le sacre. Pariš, 1977., 
str. 316. 

57 Jean-Jacques Wunenburger, Le sacre. Pariš, 1981., str. 128. 

58 Franco Ferrarotti, II paradosso del sacro, Roma, 1983., str. 150. 

jetlom religije ili ispitivao odnose religije prema društvenim 
promjenama. Karizmatik prekida s ustaljenim društvenim 
poretkom jer smatra da je poslan od Boga ili poduprt od nad¬ 
naravnih ili nadljuskih sila, bez obzira na to jesu li one svete 
ili svjetovne . 59 

Sveto se inače u modemom društvu doslovce raspršilo na 
sve strane i više ne stoluje jedino u crkvenim Ustanovama. 
Stoga je moguće to »raspršeno« sveto naći na dva poglavita 
mjesta: u mnogim novim sakralnim pokretima i u svjetovnim 
religijama. Čini se dapače korisnim i pogodnim da se baš ta 
dva nova oblika religioznosti nazovu svetim, dok bi za crkve¬ 
nu vjeru ostao stari naziv religija. Zato bi sveto bilo vezano uz 
slobodnu religioznost novih religijskih pokreta, sekti i svje¬ 
tovnih zamjena, a religija uz kršćanstvo, crkvene ustanove 
svih vrsta i velike povijesne monoteizme . 60 

U početku je doduše izgledalo kako izraz religija pokriva 
cijeli taj neočekivani sakralni revival, ali se ubrzo uvidjelo da 
u novim religijskim pokretima i sektama ima mnogo toga što 
je teško podvesti pod tradicionalne nazive. Tako se skupine 
Soka Gakkai predstavljaju istodobno kao filozofski i religijski 
pokreti, jer za njih razum mora podržavati vjeru. Transcen¬ 
dentalna meditacija ustraje na tome da nije nikakva religija 
nego sastavni dio modeme pozitivne znanosti. Isto zagovara¬ 
ju članovi grupe Benjamina Cremea. Pripadnici sljedbe 
Eckankar se određuju kao »duhovni pokret koji se temelji na 
osobnom iskustvu svakog pojedinog sudionika«. Učenici što se 
skupljaju u Središtima Sri Chinmoya i Zajednici Mahikari 
radije pristaju da ih se naziva sljedbenicima duhovnih nego 
religijskih pokreta. Štoviše, i sve družbe, što se izričito defini¬ 
raju kao religijske, to su samo na svoj poseban način, izvan 
svih dosadašnjih sakralnih tradicija. Tako se scijentologija 
temelji na osobitoj spoznaji materijalnih i duhovnih bića. 

Zbog svega toga su sociolozi počeli te pokrete više vezivati 
uz sveto nego religiju. Prve knjige o njima radije spominju 


59 Max Weber, Wirtschaft und Gesellschaft, I. svezak, Tiibingen, 

1947., str. 140. 

60 Giovanni Filoramo, Le vie del sacro. Modernita e religione, Torino, 

sveto 61 ili metamorfozu svetoga , 62 a rjeđe religiozno, jer im je 
izgledalo da bi time pomiješale kršćanstvo s nečim što mu je 
potpuno tuđe. Pa i kasniji zbornici, kao onaj Ph. Hammonda, 
nose u naslovu sveto . 63 Nova religioznost, umnogome ezoteri¬ 
čna, okultna i magična, može se označiti dvama obilježjima. 
Prvo, u njezinu je središtu iskustvo svetoga, a ne vjerovanje u 
njega. Da se bude religiozan, nije dovoljno vjerovati, spoznati 
ili djelovati nego je iznad svega potrebno izravno iskusiti sve¬ 
to, a onda u sebi doživjeti duhovnu promjenu i preobrazbu. To 
prvenstvo iskustva nad vjerovanjem ima za posljedicu otklon 
bilo kakva uplitanja crkvenih ustanova u religijsku priva¬ 
tnost pojedinca. Sve dolazi poslije iskustva, a ništa prije nje¬ 
ga. Drugo, od iskustva se ide prema osobnoj duhovnoj obnovi, 
posredstvom raznih starih i novih tehnika meditacije i aske¬ 
ze, ali i čisto svjetovnih terapija, kao što su psihoanaliza i 
druge metode. 

Stanje je počelo biti posve neprimjereno i nazivlju sveto, a 
ne samo religiozno, kada su se pojavile takve skupine i pokre¬ 
ti koji jedva da imaju išta zajedničko s vjerovanjem. Riječ je 
dakako o onom tijeku što ide od Mind Control 64 i Human Po- 
tential Movement 65 preko ekoloških ideja 66 do New Agea. Na¬ 
ravno, New Age je klasičan i do kraja doveden slučaj vjerova¬ 
nja bez pripadanja. U njemu, naime, nema ustanove Crkve, 
bilo kakva ustroja, stalne i određene ideologije, programa dje¬ 
lovanja ili zamisli proširenja. Stoga je New Age više neki »šti- 
mung«, »klima«, »ozračje«, »novi senzibilitet«, »neoblikovano 

61 Jean Vernette, Au pays du nouveau sacre. Voyage a, l’interieur de 
la jeune generation, Pariš, 1980., str. 234. 

62 Giovanni Filoramo, I nuovi movimenti religiosi. Metamorfosi del 
sacro, Roma, 1986., str. 192. 

63 Phillip E. Hammond, The Sacred in a Secular Age. Touiard Reuisi- 
on in the Scientific Study ofReligion, Berkeley, 1985., str. 379. 

64 Catherine L. Albanese, Nature Religion in America. From the Al- 
gonkian Indians to the New Age, Chicago, 1990., str. 10. 

65 Roy Wallis, The Dinamics of Change in the Human Potential Mo¬ 
vement, u zborniku Religious Movements. Genesis, Exodus und 
Numbers, New York, 1985., str. 129-156. 

66 Ame Naess, Ecology, Community and Lifestyle, Cambridge, 1989., 
str. 29; Giovanni Filoramo, Metamorphoses d’Hermes. Le sacre 
esoterigue d’Ecologie profonde, u zborniku Religion et ecologie, Pa¬ 

stanje«, a manje završen i dobro zaokružen sustav učenja . 67 U 
njemu se sveto otkriva kao izričiti i »poludjeli« sinkretizam 
svih mogućih utjecaja, pa i oprečnih učenja: hinduizma i eko¬ 
logije, feminizma i religije Velike Majke, znanstvenog holi- 
zma i taoističkog učenja, teozofijskog spiritualizma i eroti¬ 
čnog umijeća tantrizma. Tu bi se mogli još spomenuti i brojni 
drugi pokreti i idejne novosti, koji više nisu religiozno oboje¬ 
ni, ali tek mjestimice sveti: biocentrični egalitarizam, terape- 
utska središta, autogeni trening, psihodelični učinci, alterna¬ 
tivna medicina, feministička pobuna, akupunktura, makrobi- 
otička ishrana, bioritam, dinamička psihologija, doticaji s 
vanzemaljcima, geodetske sile, nudizam, terorizam i ideologi¬ 
ja nasilja. 

Uostalom sva je religioznost postmodeme u znaku sveto¬ 
ga , 68 ali jednako i njezina nekršćanska tradicija koja ide od 
egipatskog ozirizma, grčkog orfizma, plotinizma, gnosticizma, 
hermetizma, okultizma, astrologije, alkemije i modeme magi¬ 
je preko teozofije, spiritizma i parapsihologije pa sve do New 
Agea. 

Sveto se dakle nije zadržalo samo u području religioznoga 
nego je izašlo izvan njega i doprlo sve do svjetovnoga. Zato 
danas počinjemo govoriti o svjetovnoj religiji, iako se to može 
činiti kao neko protuslovlje . 69 Znakove takva svetoga susreće¬ 
mo već u učenjima i djelovanjima velikih svjetovnih totalita¬ 
rizama: ideologiji fašizma i ideologiji nacionalsocijalizma. Oni 
poznaju pače cijeli niz vrlo sofisticiranih obreda, svetkovina, 
sakralnih mimohoda i velikih pučkih liturgija političke zane- 
senosti. U fašizmu je na poseban način bio obožavan i sakra- 
liziran liktorski prutić i neumjereni karizmatički vođa, pate- 
tičkog držanja i prazne retoričnosti. Tome su se nadodali 
brojni politički blagdani i vojnički spektakli, često vrlo grotes¬ 
kni i neukusni po izgledu i dojmu. Fašizam je osobito potenci¬ 
rao tjelesne sadržaje u masovnim političkim igrama. U naci¬ 
onalsocijalizmu pak mitski je sastojak bio još nazočniji, a ri- 

67 Aldo Natale Terrin, New Age. La religiosita del postmoderno, Bolo- 
gna, 1992., str. 260. 

68 Giovanni Filoramo, Figure del sacro. Saggi di storia religiosa, 
Brescia, 1993., str. 366. 

69 Albert Piette, Les Religions seculieres, Pariš, 1993., str. 7. 

tualni dobio na ozbiljnosti i tragičnosti. Milijuni zanesenih fa¬ 
natika mržnje, sudjelovali su u divinizaciji suludog Fiihrera. 
Većeg blagdana demonskih sila i magija zla svijet valjda nije 
dotad vidio. U tom sklopu, Hitlerovo osvajanje svijeta djelo¬ 
valo je kao izokrenuta slika religijskog univerzalizma ljubavi 
i mira. 

Poslije je došao red na komunizam koji je bio vjerojatno 
najklasičniji izraz spomenute svjetovne religije. U tom sa¬ 
kralnom poretku i gnostičkoj ideologiji, alkemijska se preo¬ 
brazba učinila krajnje učinkovitom: Mesija je postao Marx, 
izabrani židovski narod proletarijat, kršćanska Crkva komu¬ 
nistička partija, drugi Kristov dolazak svjetska revolucija, 
pakao kažnjavanje kapitalista, a kršćanski raj uspostavljanje 
besklasnoga društva. Posebno mjesto u sakralizaciji totalitar¬ 
nih društava zauzimaju svjetovni obredi. U Sovjetskom Save¬ 
zu marksistički ideolozi nisu propuštali niti jednu priliku da 
se dobro ne narugaju tradicionalnim vjerskim i svjetovnim 
obredima: carskim blještavim svetkovanjima, domovinskim 
vojničkim ceremonijalima i teatralnim pompama pravoslavne 
raskošne liturgije. A onda iznenada i odjednom počinju sami 
usvajati i obavljati iste takve obredne radnje, premda svjetov¬ 
na izgleda i suprotna predznaka: simbolizam crvene zvijezde, 
hodočašća Lenjinovoj grobnici, prvomajski mimohodi, svete 
slike i borbene pjesme, kult udarnika i radnika. Dapače, broj¬ 
ni su svjetovni obredi u socijalističkim sustavima imali svrhu 
da zamijene i potisnu kršćanske sakramente: svečano upisi¬ 
vanje djetetova imena - sakrament krštenja; učlanjivanje u 
pionirsku organizaciju - sakrament prve pričesti; javni obred 
sklapanja ženidbe - sakrament crkvenoga braka. U Istočnoj 
Njemačkoj je pak bila uvedena svjetovna ceremonija »po¬ 
tvrde«, što je zapravo zamjena za kršćansku krizmu. U doba 
kulturne revolucije maoizam je još više pretjerao u sakraliza¬ 
ciji svjetovnoga i političkoga. Tako su u dugim ideološkim li¬ 
turgijama upućivane prave molitve velikom vođi Mao Zedon- 
gu: da što prije pošalje kišu i podari obilan urod riže. U nas se 
nošenje štafete odvijalo po točno određenom ritualu i s mnogo 
sakralnog ushita i veselja, kao da je posrijedi crkveni blag¬ 
dan. 

U naše doba sveto se mnogostruko proširilo u zapadnjač¬ 
koj civilizaciji, uzimajući svjetovne oblike. Nalazimo ga ostva¬ 
renim u sakralizacijama politike, rada, dokolice, športa, zna- 

nosti, tehnike, obavijesnih sredstava, filma, zabave, igre, 
estrade, seksualnosti, blagostanja, obitelji, feminizma, droge, 
nasilja i smrti. O prodiranju svetoga u te oblasti svjetovnosti 
postoje danas nedvojbena svjedočanstva i vrsni znanstveni 
prikazi. Ipak, najzanimljivije je to da upravo ona sredstva što 
su nedavno sekularizirala društvo, sada ga sakraliziraju. 
Spomenut ćemo samo dva takva slučaja: onaj sredstava pri¬ 
općavanja i onaj športa. Svi se sjećamo s kojom su učinkovito¬ 
šću mass-media pustošile religioznost u narodu da bi u naše 
vrijeme sami postali predmetima sakralizacije od toga istog 
naroda. Rađa se društvo savršenih komunikacija, koje bi 
trebalo za čovječanstvo postati nekom novom i spasonosnom 
religijom, a obavijesna sredstva novim svetištima te religije. 
L. Sfez govori o »laičkoj religiji« i »svjetovnoj teologiji« mass- 
-media, dok J. Perriault piše o »auto-vizuelnim mitovima« i 
»magijskom postupku televizijskih tehnologija«. S druge pak 
strane, E. Katz, poznati sociolog komunikacija, smatra da 
obavijesna sredstva djeluju točno po religijskom obrascu: 
stvaraju nenadmašive karizmatične junake, uvode dramati¬ 
čne sastojke dualizma, uspostavljaju obredne radnje, priređu¬ 
ju neprekidne svečanosti i obećavaju svete igre bez granica. 
Mass-media su u mnogome zamijenile Crkvu, iako se do te 
spoznaje dopire tek pažljivim rasklopom semantičkoga pokro¬ 
va. Sve upućuje na to da se univerzalizam sredstava za priop¬ 
ćavanje pokazao učinkovitijim i proširenijim od svih svjetskih 
religija. Svejedno, teško je reći vodi li nas taj univerzalizam 
nekoj totalitarnoj elektroničnoj civilizaciji ili anarhičnom Ba¬ 
bilonskom tornju. U svakom slučaju, sve što se vrti oko mass- 
-media postalo je danas sveto i nedodirljivo, s utjecajem o ko¬ 
jemu su stari plemenski čarobnjaci i novi utemeljitelji religija 
mogli samo sanjati. Nažalost, sučelice te goleme planetarne 
moći, stoji gotovo nikakva svijest odgovornosti. Zato sakrali¬ 
zacije mogu biti isto toliko opasne koliko i sekularizacije. 

Slično je i s drugim primjerom: športom. Sociolozi su pri¬ 
mijetili da sudjelovanje u športskim natjecanjima izaziva u 
ljudima neko iznimno iskustvo. To se jamačno odnosi jedino 
na vrhunske športaše i samo stanovite športove. Vrhunci po¬ 
bjede i trenuci uspjeha stavljaju športaše u posebno duhovno 
stanje »preobrazbe«, koja je povezana s nadilaženjem ljudskih 
granica. U povodu takva iznimna iskustva, govori se o »tran¬ 
su« ili »osjećaju sličnom erotskom užitku«. Dapače, da bi se 

opisalo to iskustvo, poseže se za religioznim rječnikom ili čak 
mističnim nazivljem. Radi se dakako o športovima visokog ri¬ 
zika kao glisiranju, bolidnom automobilizmu, padobranstvu, 
alpinizmu, ronjenju u velike dubine, a ne o običnoj tjelesnoj 
vježbi. U tom slučaju športaš se osjeća uključen u neku drugu 
dimenziju, doslovce zagrljen s prirodom. U prvom naletu ima 
dojam da se sukobio s prirodom i njezinim željeznim zakoni¬ 
ma, da bi onda otkrivajući tajne te prirode pobijedio svaki ot¬ 
por. Od toga ga prožima posebni užitak i vrtoglavica slavlje¬ 
nika s lovorovim vijencem. Ima dojam da je preobražen i da 
sudjeluje u duhovnom životu najvećeg dometa. Stoga se i ne 
može izraziti drugačije nego religijskim leksikom. Otud mi¬ 
šljenje Jean-Marie Brohma o »mitološkoj strukturi športa «. 70 
To je stanje opisano sa strane športaša. Drugačije je sa strane 
gledatelja u natjecateljskoj areni. I među njima se također ši¬ 
ri neki kvazireligiozni ili parareligiozni doživljaj svetoga, ali 
više obredni ili ritualni. Ljudi se na stadionima sjedinjuju i 
stvaraju izgubljeno zajedništvo, živeći u jednom pogodnom 
času univerzalne vrednote bratstva i jednakosti, što im je ina¬ 
če u urbanim džunglama uskraćeno. Još više, na športskim 
borilištima se zbiva sublimacija akumulirane agresivnosti, 
koja se mjesecima potiskuje. Tako športski spektakli igraju 
ulogu'velikih hodočasničkih slavlja i blagdanskih ushićenja, 
slično kao u religijama, ali sad na svjetovan način i bez ono- 
stranih božanstava. Može se čak reći da je šport, a jednako 
vrijedi za mass-media, film, show, video kulturu, nova religija 
industrijskih i gradskih masa. Jer, šport se obraća svim ljudi¬ 
ma, bez obzira na rasu, bogatstvo, religiju i narodnost. Na vi¬ 
diku je novi univerzalizam, iako dosta prizeman i prijeporan. 
Olimpijske igre, primjerice, imaju daleko veći utjecaj i ugled 
nego što su nekad imali Jeruzalem, Meka, Rim i Benares za¬ 
jedno, zahvaljujući prije svega uslugama mass-media. Za tu 
čudnu smjesu i sinkretičku tvorbu svetoga i svjetovnoga te¬ 
ško je tvrditi da je religija, ali je još teže zanijekati da u njoj 
nema baš nikakvih religioznih sastojaka, što sociolozi dano¬ 
mice otkrivaju i o tome raspravljaju. To su onda sve uzroci da 
se danas pribjegava uporabi naziva sveto, jer spomenuti na- 


70 Jean-Marie Brohm, Sociologie politique du sport. Pariš, 1976., str. 
243-260. 

ziv bolje opisuje one granične situacije gdje već ima religioz¬ 
nih sadržaja, ali još nema religije. 


Zaključci o svetome 


Nakon svega izloženog pokušajmo u sažetku sasvim krat¬ 
ko izdvojiti barem pet privremenih i neobaveznih zaključaka 
o svetome. 

1. Sveto je toliko općenito shvaćeno da se s njim praktički 
teško može bilo što točnije i suvislije odrediti u području reli¬ 
gije, čime onda i njezin identitet nužno slabi i iščezava. 

2. Sveto je u modernoj religiologiji postalo sve više religio¬ 
zno Nešto i Netko, a sve manje religiozno obilježje toga Neče¬ 
ga i Nekoga, kako je to bio slučaj u religiologiji pozitivizma i 
evolucionizma. 

3. Sveto se svojom širinom i raznovrsnošću sadržaja jas¬ 
no odvojilo od kršćanstva i tako oslobodilo pojam religije od 
nasljeđa kršćanskog etnocentrizma i crkvenog određenja sve¬ 
toga. 

4. Sveto se pokazalo najpogodnijim pojmom za određiva¬ 
nje sinkretizma modernih religijskih pokreta i sekti, ali i 
svjetovne religije u njezinim brojnim oblicima i ideologijama. 

5. Sveto je očito u usponu, a religija nije, što može ukazi¬ 
vati na to da epohalni proces sekularizacije zahvaća samo re¬ 
ligiju, dok je sveto ostalo izvan toga utjecaja. 

U onom dijelu koji potiče dijalog s drugim religijama, uvo¬ 
đenje će pojma sveto sigurno pripomoći da se nadiđu stare raz¬ 
mirice i novi nesporazumi. A upravo nam to jedino i prije sve¬ 
ga drugoga najviše danas i treba. 

IDEOLOGIJA I RELIGIJA 


Bilo bi potpuno pogrešno preskočiti temu o ideologiji u 
knjizi koja raspravlja o licima i maskama svetoga. Dapače, 
ideologija je u svjetovnom redu istodobno najveće sveto i naj¬ 
uspješnija maska. Zato je moramo opširno obraditi, premda je 
u postmodemim društvima u očitu zalazu i slabljenju. Protiv¬ 
no tome, u našim prilikama - koje možemo nazvati predmo- 
demim - ideologije su još uvijek na velikoj cijeni. Dovoljno se 
sjetiti nacionalizma, što bujno cvate u svim postkomunistič- 
kim sustavima. Ako je marksistički pojam ideologije djelomi¬ 
ce neistinit - u pogledu budućnosti - on je posve prihvatljiv i 
koristan u pogledu prosudbe prošlosti ili sadašnjosti. Utopija 
svijeta bez ikakvih ideologija se zaista teško može ostvariti, 
ali nam je kritika lažne svijesti potrebnija nego što se olako 
pretpostavlja. Mnogi su naime mehanizmi u društvu jedva 
shvatljivi bez uvažavanja djelovanja ideologije. Druga je da¬ 
kako stvar što se najsavršenija kritika ideologije - što je htio 
biti upravo marksizam - u povijesti otkrila kao najčistija ide¬ 
ologija, pokazujući bjelodano da se ne može nikada potpuno 
izaći iz okvira lažne svijesti, pa i onda kad se do kraja proni¬ 
kne u sve njezine zamke i lukavstva. Što se više želi pobjeći iz 
ideologije, to se više ideologijom postaje. Toj sudbini nije 
izmakao niti marksizam, makar se svojski trudio postići baš 
suprotno. Vjerojatno je zbog toga i propao. 

Za nas ideologija ima još jedno iznimno značenje i važ¬ 
nost. Prije marksizma sličnu je putanju prošla i povijesna 
Crkva. Htjela je biti - sa svjetovnim sredstvima - nešto izvan 
ideologija, a od Konstantina pa dalje pretvarala se u moćnu 
zemaljsku državu s mnoštvom ideoloških oznaka. Sve do Dru¬ 
gog vatikanskog koncila - koji se vratio evanđeoskim izvor¬ 
nim porukama - trajalo je to neprilično stanje. Otud onda i 
tolika ranjivost kršćanstva na marksističku kritiku ideologije 
religije. Odgovoriti marksizmu da je on sam jedna velika ide¬ 
ologija i zato neovlaštena druge učiti je zacijelo promašeno, 
jer se tuđim nedosljednostima ne mogu nikada opravdati vla¬ 
stiti grijesi. 

Stoga treba ići suprotnim usmjerenjem: najprije u sebi 
tražiti sadržaje ideologije, a tek onda ih u drugima otkrivati. 

Bez toga će kršćanstvo - a i svaka druga religija - ostati na 
istoj razini na kojoj je marksizam izgubio svoju povijesnu bit¬ 
ku, preoblikujući se iz kritike ideologije u pohvalu ideologiji. 


Određenje pojma ideologije 

Nije lako odrediti istinsko značenje pojma ideologije. Po¬ 
stoje o tome u filozofiji, psihologiji i sociologiji vrlo različita i 
često suprotna mišljenja. Prošlo je gotovo dva stoljeća od kad 
je francuski mislilac A. Destutt de Tracy prvi skovao izraz: 
ideologija. Sigurno nije ni slutio koliko će u nadolazećem vre¬ 
menu taj njegov novi naziv izazvati žučnih teorijskih sporova 
i praktičkih političkih posljedica. No A. Destutt de Tracy - pi¬ 
sac knjige Elementi ideologije i pripadnik škole Ć. Condillaca 
- pod pojmom je ideologije shvaćao ipak nešto sasvim različi¬ 
to od onoga što mi danas mislimo kad rabimo tu riječ. Zato će 
biti korisno da njegovo stajalište potanje prikažemo. 

Za A. Destutta de Tracyja ideologija prvobitno znači zna¬ 
nost o idejama - Science des idees - jer istražuje podrijetlo 
idej&, prati njihovo oblikovanje i otkriva zakone po kojima se 
one ravnaju. To je, najkraće rečeno, znanost koja ima za pre¬ 
dmet proučavanja ideje - općenito shvaćene kao činjenice čov¬ 
jekove svijesti - u njihovim trajnim obilježjima, stalnim zako¬ 
nima razvoja i odnosima sa znakovima koji ih predočavaju. 1 
Ideologija postaje središnja filozofijska disciplina ljudskoga 
znanja ukoliko jedina pravo ustrojava temelje svih drugih po¬ 
sebnih znanosti. Svodeći ideje na osjete - u tradiciji klasičnog 
senzualizma - A. Destutt de Tracy obećava da će u području 
ljudske svijesti otkriti onu istu sigurnost koja je vlastita sa¬ 
mo prirodnim znanostima. Izbjegavanjem zamki lažnih ideja, 
ideologija najviše pridonosi napretku znanosti. Te lažne ideje 
on susreće prije svega u svijetu metafizike i religije. Stoga no¬ 
va znanost - nazvana ideologijom - ne pretpostavlja ništa što 
bi bilo sumnjivo ili nepoznato, a još manje doziva u pomoć hi¬ 
potezu o prvom uzroku. To je razlogom da je treba strogo ra¬ 
zlučiti od stare metafizike i besplodne gnozeologije. Ideologija 
naime želi ostati filozofijom, ali jednako toliko pozitivnom i 
egzaktnom koliko su to i prirodne znanosti. »Ideologija je dio 


1 Andre Lalande, Vocabulaire technique et critique de la philoso- 
phie, Pariš, 1956., str. 458. 

zoologije« 2 - napisat će bez sustezanja njezin duhovni predvo¬ 
dnik. Optimistički racionalizam, senzualistički naturalizam i 
kult slobode — to su intelektualni postulati A. Destutta de 
Tracyja i ondašnjih ideologa. U namjeri da znanstveno istra¬ 
že sposobnost ljudskog mišljenja, ideolozi su u stvari branili 
poznate ideje francuskog prosvjetiteljstva i materijalizma 
XVIII. stoljeća, ali sad pod zaista čudnovatim nazivom 
ideologije. 

Time se škola ideologa nadovezala na F. Bacona i njegovo 
razaranje idola iz Novurn Organum ili teorije »obmane« od D. 
Diderota i Voltairea, što nije uspjelo proći bez istodobne kriti¬ 
ke svake metafizike i religije. Ali ta kritika nije bila samo 
spoznajna nego također i politička. Ideolozi predlažu obnovu 
društva u znanstvenom, pedagoškom i školskom pogledu. 
Istinitost njihovih filozofijskih teorija trebala je biti jamstvo 
za zakonitost novog društvenog poretka i sreću ljudi. To se 
obnovljeno društvo dakle nije moglo ostvariti, a da prethodno 
ne obračuna sa svim mogućim lažima i izobličenjima, koriste¬ 
ći pri tome postupak oslobađanja razuma od jarma predrasu¬ 
da. Upravo se zato religija - shvaćena kao prva predrasuda - 
našla na udaru kritike ideologa. A. Destutt de Tracy i njegovi 
sljedbenici smatrali su da nema nikakve posebnosti u religij¬ 
skim pojavama. Kad u budućnosti naš svijet bude potpuno ra¬ 
cionaliziran, predviđali su da ni jedno ljudsko iskustvo izvan 
toga neće moći više opstojati, pa tako ni religiozni doživljaj. 
Zato ideologija treba biti djelotvorno sredstvo prosvjetljenja 
naroda, što je tu filozofijsku znanost o idejama polako odvu¬ 
klo u prostor politike i društvenih polemika, čime je uostalom 
obilježen svaki ondašnji racionalizam i naivni znanstveni 
optimizam, od J. Lockea do E. Conđillaca i od P. Baylea do 
D’Alamberta. 

Oko A. Destutta de Tracyja počelo se skupljati mnoštvo 
istomišljenika koji su ubrzo osnovali cijelu jednu filozofijsku 
školu. Spomenimo samo Cabanisa, Helvetiusa, Conđillaca, 
Degerandoa, Volneya, Sieyesa, Laromiguierea, Jacquemonta, 
Le Bretona, Daunoua. Nazivali su se ideologistima (ideologi- 
stes) dok će ih tek budući i današnji naraštaji nazvati ideolo¬ 
zima (ideologues) pridajući tome izrazu posve negativno obi- 


2 Antoine Destutt de Tracy, Elements d’Ideologie, Pariš, 1970., str. 13. 

Iježje. Francuska škola ideologa - ispravnije reći ideologista - 
bila je u svoje vrijeme vrlo uvažen filozofijski pokret i očito je 
doprinijela stvaranju velikih misaonih sustava A. Comtea, C. 
H. Saint-Simona, Ch. Fouriera, F. Lerouxa, J. Reynauda. 3 
Ideolozi su izvršili također jak utjecaj na Francusku revoluci¬ 
ju, a njihovi se tragovi lako prepoznaju u Deklaraciji o pravi¬ 
ma čovjeka i građanina. Vidljiv je znači odjek ideologa u ka¬ 
snijem pozitivizmu i francuskoj predmarksističkoj socijalistič¬ 
koj teoriji. Dapače, A. Gramsci je utvrdio neke zanimljive 
uplive predstavnika ideologije na stanovite struje u katoliciz¬ 
mu XIX. stoljeća: A. Manzonija u Italiji, P. Bourgeta i H. Tai- 
nea u Francuskoj, a preko njega na Ch. Maurrasa. 4 Nazivom 
ideologija obilno će se služiti književnik Stendhal u svojim 
djelima. 

Teme francuskih ideologa - iako često u skrivenom obliku 
- mjestimice se nalaze prisutne u mnogih drugih filozofa toga 
doba. Tako su u Italiji slična stajališta zastupali P. Galluppi i 
A. Rosmini, baveći se podrijetlom ljudskih ideja. U obojice 
ideološko znanje pokriva prostor stare Logica major, ali sad 
obogaćene postignućima empirizma J. Lockea, G. Berkeleya i 
D. Humea. Uostalom, svako razobličavanje lažnih ideja, kri¬ 
vih predodžbi, upornih predrasuda, osobnih slabosti, brzople¬ 
tih zaključaka i zatajenih razloga posredno upućuje na posto¬ 
janje postupaka što su u skladu s teorijskim zasadama A. De- 
stutt de Tracyja i njegove skupine. E. Kant piše u svojoj Kriti¬ 
ci čistoga uma o vjerovanjima koja uvjeravaju i nagovaraju, 
ali ne poznaje izraz ideologija. Rasprave pak G. W. Hegela o 
dijalektici Roba i Gospodara ih analizi pojma Verstand uka¬ 
zuju na zametke ideja o lažnoj svijesti, premda na jedan te¬ 
ško dokučiv način. 

Vratimo se međutim školi A. Destutt de Tracyja. Grupa 
ideologista prelazi za vrijeme carstva u opoziciju. Zato će vrlo 
brzo biti nazvani od svojih suvremenika ideolozima. Prvi ih je 
tako oslovio F.-R. Chateaubriand u svojem Geniju kršćanstva 
koji je pisan 1802. godine. Zamjerio im je da su postali čista 

3 Frangois Picavet, Les Ideologues, Essai sur l’histoire des idees et 
des theories scientifigues, Pariš, 1891., str. 9. 

4 Antonio Gramsci, II materialismo storico e la filosofia di Benedetto 
Croce, Torino, 1952., str. 47. 

suprotnost od onoga za čim su u početku težili. Umjesto da 
bude istinski pozitivna filozofija, ideologija se preobrazila u 
neku »sitničavu i ništavnu metafiziku«. U obrtanju smisla 
naziva ideologije daleko se najradikalniji iskazao Napoleon, 
kojemu povijest daje važnu ulogu u razvoju toga izraza. Za 
Napoleona, naime, ideolozi su mislioci koji žive u oblacima i 
ne razumiju zbiljske probleme svijeta. Optužujući ih da su 
odgovorni za urotu Maletta iz 1812. godine, Napoleon krajnje 
prezrivo raspravlja o ideolozima. Naziva ih brbljavcima, bes¬ 
posličarima, a poslije čak buntovnicima, štetočinama i urotni¬ 
cima. Govoreći u Državnom vijeću iste godine on će ideologiju 
poistovjetiti s »mračnom metafizikom«. Čini se da je u tim te¬ 
orijskim nesuglasicama izraz »ideolog« bio osobito rabljen da 
bi ocrnio i oklevetao ideologiste, izloživši ih javnom ruglu i 
podsmjehu. 

Poslije Napoleonova doba i zahvaljujući ponajviše njemu 
pojam će ideologije dobiti u znanosti i svagdašnjem životu sa¬ 
mo polemičko, loše i odbojno značenje. Stoga se od Napoleona 
pa dalje počinje isključivo govoriti o ideolozima, a ne više o 
ideologistima. Na vjerodostojno i izvorno obilježje ideologi- 
stičkog pojma ideologije - što smo ga netom pokušali prikaza¬ 
ti - malo se tko obazirao. Ideologija sad ima gotovo suprotno 
određenje: ona nije iskustvena znanost o idejama nego pre¬ 
zriv naziv za onoga tko zastupa oholu, varljivu, pogubnu i 
otuđenu učenost. Dok su ideologisti polazili od osjeta i išli 
prema idejama, za ideologe se smatra da svoje neživotne ideje 
uzimaju za jedinu istinsku zbiljnost. Zato se može reći - ma¬ 
kar zvuči čudno - da suvremeno određenje ideologije više po¬ 
vijesno potječe od Napoleonovih očitovanja prezira i omalova¬ 
žavanja ideologa nego od prvobitnog ideologističkog poimanja 
ideologije koje je izloženo u djelima A. Destutta de Tracyja i 
njegove škole. 

Iako je - kako smo vidjeli - A. Destutt de Tracy prvi smi¬ 
slio riječ ideologija, tek će je K. Mara uvesti na velika vrata u 
modemu filozofiju i sociologiju, učinivši od nje prvorazrednu 
temu svjetske znanstvene i političke prepirke. S pojavom 
marksizma ideologija ustvari postaje važnim predmetom pre¬ 
cizna određenja i teorijom dalekosežna zamašaja. Na prvi po¬ 
gled izgleda da je K. Mara dobro poznavao djelo A. Destutta 
de Tracyja: u Kapitalu spominje njegovu knjigu Traktat o po¬ 
litičkoj ekonomiji koja je tiskana 1822. godine i zadnji svezak 

Elemenata ideologije. Uza sve to, dvojica mislioca umeću is¬ 
pod iste riječi - ideologije - sadržaj toliko različit da se pita¬ 
nje utjecaja uopće ne može postaviti. Poslije manje od jednoga 
stoljeća K. Marx će naime posve izokrenuti shvaćanje ideolo¬ 
gije. Dok je A. Destutt de Tracy pojam ideologije pozitivno 
vrednovao, dotle ga K. Marx izričito negativno ocjenjuje. Veće 
razlike od te valjda nema. Zato se marksisti gotovo i ne nado- 
vezuju na iđeologiste, nego štoviše slijede njihove kritičare, a 
glavne ideologe pronalaze na sasvim drugoj strani: u filozofi¬ 
ma njemačkog idealizma i materijalizma. Premda izraz ide¬ 
ologija prethodi K. Marxu, taj je fenomen ipak najviše pove¬ 
zan s marksizmom, jer su upravo rasudbe iz toga kruga pre¬ 
sudno doprinijele da se ideologija konačno teorijski osmisli i 
ustroji u današnjem općem značenju. 

Usprkos toj različitosti - koja nije prijeporna - moguće je 
ustanoviti i neke dodirne točke između dviju škola. U obje 
kao da se skriva istovjetan zahtjev: mogućnost uspostavljanja 
jedne filozofije koja će biti istinska znanost o čovjeku, ali je¬ 
dnako toliko pozitivna koliko je to ona o prirodi. 5 Da su fran¬ 
cuski ideologisti takvu znanost tražili u iskustvenoj psihologi¬ 
ji i fizio-psihologiji, a K. Mara i F. Engels u povijesti gdje će 
gospodarske i društvene činjenice biti odlučujuće za svekoliki 
čovjekov život, nije nimalo sporno. Ali se usput i otkriva da 
razlike između tih dviju škola nisu samo terminološke, nego 
radije odražavaju stupanj dostignuća u približavanju spome¬ 
nutoj zajedničkoj filozofskoj viziji. Drugim riječima, opreke su 
doduše potpune u značenju što se pripisuje nazivu ideologija, 
ali ne u svjetonazoru koji za iđeologiste i za marksiste ima 
isto povijesno ishodište. 

Teorija koja bitno utemeljuje novovjekovni smisao ideolo¬ 
gije prvi je put bila opširnije razrađena u jednom ranom ru¬ 
kopisu K. Maraa i F. Engelsa što nosi znakoviti naslov Nje¬ 
mačka ideologija, a sastavljan je od listopada 1845. do svi¬ 
bnja 1846. godine. Njegovo objavljivanje će uslijediti tek mno¬ 
go kasnije, daleke 1932. godine. Taj tekst nadahnjuje zadnje 
stranice Komunističkog manifesta koji je tiskan 1848. godine, 
dok čuveni predgovor Priloga kritici političke ekonomije iz 
1859. godine sretno sažimlje još jednom sve važnije odrednice 


5 Henri Gouhier, L’ldeologie et les ideologies, Esquisse historique, u 
zborniku Demythisation et Ideologie, Pariš, 1973., str. 88. 

pojma ideologije. Ne treba zacijelo zaboraviti ni druge prino¬ 
se, posebno F. Engelsov Anti-Duhring i K. Marxov Osamna¬ 
esti Brumaire Louisa Bonaparta. Unatoč tom obilju zabilježe¬ 
nih iskaza, K. Mane i F. Engels nam nisu baš nigdje ostavili 
iscrpnu i zaokruženu definiciju ideologije. Zato će biti potre¬ 
bno da određenje ideologije pokušamo pronaći u njihovim dje¬ 
lima, analizirajući pažljivo sve one tekstove koji u sebi - kao 
tajnu - skrivaju to određenje. 

U suvremenoj raspravi o marksističkom pojmu ideologije 
ustalili su se uglavnom dva posve protivna metodička postup¬ 
ka. U prvom postupku istraživanje tekstova klasika marksi¬ 
zma ide za tim da u njima što točnije utvrdi jedinstveno zna¬ 
čenje toga pojma, premda se ono stječe prinosom iz različitih 
razdoblja i spisa. 6 U drugom pak postupku istraživanje ne 
pretpostavlja postojanje samo jednog značenja pojma ideolo¬ 
gije nego više njih, pa ih prati u vremenskom tijeku, otkriva¬ 
jući one kritičke točke u razvitku kad dolazi do zamjetljivih 
promjena smisla toga izraza. U prvom slučaju imat ćemo da¬ 
kle posla s jednim jedinstvenim određenjem ideologije, a u 
drugom s više njih. Pokušajmo sad slijediti zahtjeve prvog 
metodičkog pristupa. 

Za K Marxa ideologija je najprije lažna svijest (falsches 
Beumsstsein) o zbiljnosti i izokrenuta misao o njoj, a onda 
skrivanje društvenih odnosa i opravdanje vlasti. To je naime 
svijest koja još ne pozna istinske moći što pokreću čovjekovu 
povijest. Ideologija izobličuje i prikriva, na različite načine, 
temeljnu zbiljnost života koja se nalazi položena u gospodar¬ 
skoj djelatnosti ljudi. Ona je teorijska misao što vjeruje da se 
slobodno razvija na vlastitim danostima, ali je zapravo samo 
odbljesak ekonomskih i društvenih činjenica, čega onaj tko 
stvara ideje nije svjestan ili barem ne vodi dovoljno računa da 
te činjenice određuju njegovu misao. Ideologija je razmišlja¬ 
nje otcijepljeno od stvarnosti, čiji se razvitak odvija apstrak¬ 
tno i koje nije svjesno ekonomskih utjecaja. U tome jest la- 
žnost svijesti: čovjek nije svjestan da gospodarska zbiljnost 
određuje njegovu misao. Prihvaćanje stanovite ideologije ne 
uključuje nužno i zlu volju. Radi se o svijesti koja nije svjesna 


6 Hans Barth, Wahrheit und Ideologie, Ztirich, 1948., str. 350. 

svoje lažnosti, jer joj uzroci vlastitog mišljenja ostaju stalno 
nepoznati. 

Ideologija se u marksizmu pojavljuje kao iluzija, mistifi- 
kacija, lažna predodžba, otuđeni odraz otuđene zbiljnosti, be¬ 
zumni govor apstrakcije, fantastična projekcija zemaljskih 
problema, uškopljena misao, izobličena slika društvene stvar¬ 
nosti. U njoj spoznaja čovjeka i njegove povijesti polazi od mi¬ 
sli, filozofije, morala, religije, odnosno od ljudske »naravi« ili 
»biti« koja će tek poslije biti suočena s materijalnom zbiljom. 
Ono što je dosad bilo jednostavno življeno, postaje odsad skri¬ 
veno lažnom mišlju o životu. 7 Ideologije čine grešku kad čo¬ 
vjekove misli, ideje i apstraktne iskaze uzimaju - posve ne¬ 
ovisno o postojećem svijetu - za temelje toga istog postojećeg 
svijeta. Zato u marksizmu ideje nisu nešto samostalno i sa¬ 
mosvojno, nego su uvijek izražaj društvenih odnosa. 

U marksističkim se tekstovima to stajalište dosljedno uo- 
bličuje. Proizvodi duha stavljeni su u ovisnost o materijalnim 
proizvodima čovjekove djelatnosti. Za K. Marxa svijest ne 
može nikad biti nešto drugo doli svjestan bitak (das beivusste 
Sein) a bitak ljudi proces njihova stvarnog života. Ako se u 
svakoj ideologiji ljudi i njihovi odnosi pojavljuju izokrenuti, 
kao u cameri obscuri, onda taj fenomen proizlazi isto tako iz 
povijesnog procesa njihova života kao što obrtanje predmeta 
na mrežnjači oka neposredno proizlazi iz fizičkog procesa gle¬ 
danja, predmeta. Sasvim suprotno njemačkoj filozofiji, koja 
silazi s neba na zemlju, marksisti se hoće popeti sa zemlje na 
nebo. To znači da ne idu od onoga što ljudi kažu, misle ili pre¬ 
dočuju nego od stvarnih djelatnih ljudi, pokazujući kako se iz 
materijalnog procesa njihova proizvodnog života razvija ide¬ 
ologija: izobmuti refleks i nevjeran odjek toga istog životnog 
procesa. 8 

To otkriva da je u marksizmu istinski pokretač povijesnih 
zbivanja razvoj materijalne proizvodnje neposredna života. 
Stoga nije »svijest ona koja određuje život nego je život onaj 
koji određuje svijest.« 9 Zbiljski ljudi i proizvođači materijal¬ 
nih dobara stvaraju misli i kategorije kao idealne izraze svo- 

7 Auguste Cornu, Essais de critique mandste, Pariš, 1951., str. 11. 

8 MEGA, I, 5, str. 15. 

9 MEGA I, 5, str. 16. 

jih odnosa u društvu. Jednako gospodarskim sustavima koje 
one odražavaju, ideologije su povijesne i prolazne pojave. Za¬ 
jedničko obilježje svih ideologija je u tome da su one odijelje¬ 
ne od živih ljudi i njihove materijalne djelatnosti. Odatle po¬ 
treba da se pokaže kako je proizvodnja ideja, predodžbi, poj¬ 
mova i svijesti neposredno i duboko povezana s materijalnom 
i gospodarskom djelatnošću ljudi. Zato je svaki intelektualni 
sustav - filozofijski, etički, religijski, politički, pravni - rezul¬ 
tat položaja zbiljskih ljudi u proizvodnji, uvjetovan razvojem 
društva i odnosima u njemu. 

Marksističko shvaćanje ideologije dolazi posredno do izra¬ 
žaja i u kritici idealizma. Dapače, u njoj se potpuno razotkri¬ 
va. Jer polazeći upravo od te kritike, K. Mane i F. Engels su 
dalje razradili svoje učenje o ideološkoj ili lažnoj svijesti. Prvi 
je na udaru bio G. W. Hegel, ali jednako i cijela ondašnja filo¬ 
zofija. Njemu predbacuju da je od religiozne iluzije napravio 
glavnu pokretačku snagu povijesti, pa je za polazište uzeo 
ono što ljudi misle o sebi, a ne što stvarno jesu u materijal¬ 
nom postupku proizvodnje. U G. W. Hegela sve je plod inte¬ 
lektualnog postupka i događanja u području svijesti. Zato je 
njegova poruka obilježena s dvama nedostacima: apstrakci¬ 
jom i otuđenjem. Način postojanja idealističke filozofije je već 
po sebi protuslovan. Ta bi filozofija željela djelovati na zbilj¬ 
nost, ali istodobno neće da djeluje drugačije nego samo mi¬ 
šlju, čime je osuđena na potpunu nedjelotvornost. 10 Za hege- 
lovsku školu bit čovjeka je u svijesti o sebi ili samosvijesti, a 
u K. Marxa u zbiljskoj ukupnosti društvenih odnosa. Marksi¬ 
stička kritika idealizma dohvaća također i mladohegelovce, 
posebice braću B. Bauera i E. Bauera u Svetoj obitelji, ali i M. 
Stimera u Njemačkoj ideologiji, optužujući ih da su obični 
trgovci mislima, puni prazne napuhanosti i drske umišljeno- 
sti. Umjesto stvarne, oni propovijedaju jednu izmišljenu i fan¬ 
tastičnu povijest ideja, napučenu utvarama. Tako će M. Stir- 
ner otcijepiti pravo od njegova materijalna temelja, uvodeći 
kategoriju suverene volje koja se u svojim ostvarenjima - za¬ 
konima - pokazuje kao neka samodostatna i neovisna povi¬ 
jest. Juridička obmana što u pravnim pojmovima, a ne uvjeti¬ 
ma proizvodnje, vidi istinsko jamstvo vječne pravednosti, pod- 


10 Jean-Yves Calvez, La pensee de Karl Marx, Pariš, 1956., str. 103. 

jednako je vrst idealizma kao hegelizam, pa je onda i ideologi¬ 
ja. To isto treba ponoviti za pseudo-dijalektički ekonomizam 
P. J. Proudhona koji u znanost političke ekonomije unosi ap¬ 
straktne i vječne pojmove. Ono što je G. W. Hegel učinio od 
religije, M. Stimer od prava, to P. J. Proudhon sad traži da se 
učini za političku ekonomiju. Tome će se K. Mane oštro su¬ 
protstaviti u Bijedi filozofije, napisavši da su te ideje i kate¬ 
gorije isto toliko malo vječne koliko su i odnosi koji ih izraža¬ 
vaju. 11 Čak je i L. Feuerbach optužen za idealizam jer se nje¬ 
gova materijalistička filozofija pokazala još uvijek vrlo kon¬ 
templativna i teorijska, pa je dosljedno tome valja uzeti za 
neku očitu ideologiju. L. Feuerbach je naime ostao u apstrak¬ 
ciji i nije uspio spoznati zbiljskog, konkretnog, proizvodnog 
čovjeka, osobu sazdanu od krvi i mesa. Iz svega se dade za¬ 
ključiti kako K. Mane gotovo poistovjećuje pojmove idealizma 
i ideologije, pa bez poznavanja njegove kritike idealizma osta¬ 
je neshvatljivo tumačenje ideologije. Objašnjenje za to mogu¬ 
će je naći u činjenici da se izvorno nadahnuće marksističke 
teorije o ideologiji vjerojatno nalazi u žestokoj reakciji mlado¬ 
ga K. Marxa na stanovite pretjeranosti njemačkog idealizma. 

Poslije opisa glavnih obilježja marksističkog shvaćanja 
ideologije, bit će potrebno odgovoriti na pitanje o uzrocima 
pojave toga fenomena. Jer, zašto ljudi uopće imaju neutaživu 
potrebu da podvostručuju svoju zbilju u nezbiljskoj imagina¬ 
ciji. Svi tekstovi K. Marxa i F. Engelsa upućuju na to da je za 
njih povod postanka i trajanja ideologije upravo u podjeli ra¬ 
da. U Njemačkoj ideologiji stoji da je svijest već od samoga 
početka društveni proizvod - ein gesellschaftliches Produkt. U 
prvobitnom vremenu čovjek se razlikovao od životinje samo 
po tome što mu je svijest zamijenila nagon ili je njegov nagon 
postao svjestan. Daljnjim razvojem društva, povećanjem pro¬ 
izvodnje, umnožavanjem potreba i prirastom pučanstva sta¬ 
nje se osjetno promijenilo. Zato podjela rada - koja je do tada 
bila iskazivana u razlikama spola, sklonosti i potreba - posta¬ 
je odjednom podjelom rada na čovjekovu materijalnu i duhov¬ 
nu djelatnost. Ta će podjela sudbonosno označiti povijest ljud¬ 
ske svijesti i uvjetovati pojavu ideologije. Od toga trenutka 
naime svijest može stvarno početi zamišljati daje nešto drugo 


11 MEGA, I, 6, str. 180. 

i različito nego svijest o postojećoj praksi, odnosno da nešto 
zbiljski predstavlja, iako bez te prakse baš ništa ne znači . 12 
Jednom odvojena od svijeta i njegovih problema, takva je svi¬ 
jest najpogodnija da prijeđe u čistu teoriju: teologiju, filozofi¬ 
ju, etiku, pravo, političku ekonomiju. Prije podjele rada na 
materijalnu i duhovnu djelatnost ideologija se zapravo nije ni 
mogla pojaviti. S njom svijest dosiže mogućnost prividne ne¬ 
ovisnosti o praxisu, pa dakle biva izložena pogibelji da se 
izrodi u ideologiju. Tek se podjelom rada doista pođvostručuje 
i otuđuje ljudska temeljna djelatnost: proizvodnja. To K. 
Mane pojašnjava na primjeru religije. Kao što »u religiji čovje¬ 
kom vladaju proizvodi njegova vlastitog mozga, tako u kapi¬ 
talističkom poretku čovjekom vladaju proizvodi njegovih vla¬ 
stitih ruku «. 13 Svijest se dakle izopačuje u ideologiju onda 
kad je podjelom rada omogućeno udvostručenje i time iskriv¬ 
ljenje proizvodne djelatnosti, koja je, kako smo vidjeli, prvi i 
najvažniji poticaj povijesnom razvoju čovječanstva. 

Podjela rada međutim nije samo otvorila prostor za poja¬ 
vu ideologije nego je uvela privatno vlasništvo u društvene 
odnose i time rascijepala ljudski rod na dvije oprečne klase. 
Zato između podjele rada, ideologije, privatnog vlasništva i 
klasne podvojenosti postoji u marksizmu neka neraskidiva 
smislena sveza, ako ne i istovjetnost. Svako sljedeće razdoblje 
u razvoju podjele rada utvrđivalo je novi oblik vlasništva i 
drugačije odnose između osoba u proizvodnji. Stvaraju se ta¬ 
ko različite grupe ili klase, međusobno suprotstavljenih inte¬ 
resa, koje se oblikuju u ovisnosti o tome tko je od njih vlasnik 
materijalnih sredstava za proizvodnju. Nije onda čudno što je 
K. Mane ustvrdio da je sva naša dosadašnja prošlost bila za¬ 
pravo povijest klasnih sukoba i ništa više. U tom sklopu ide¬ 
ologija nije samo misao koja ne zna mnogo o svojem podrije¬ 
tlu - pa je iskrivljena i lažna svijest o zbiljnosti - nego tako¬ 
đer misao podređena interesu jedne klase. Stoga K. Marx mo¬ 
že napisati da su ideje vladajuće klase u svakom povijesnom 
vremenu ujedno i vladajuće ideje toga povijesnog vremena. 
Jer, klasa koja upravlja sredstvima za materijalnu proizvo¬ 
dnju, raspolaže samim tim i sredstvima za duhovnu proizvo- 

12 MEGA, I, 5, str. 20-21. 

13 Karl Mane, Das Kapital, I. svezak, Berlin, 1947., str. 653. 

dnju . 14 U ideologiji su u obliku misli izraženi vladajući mate¬ 
rijalni odnosi. 

Iz toga slijedi daje ideologija u pojmovima izobličen i dvo¬ 
ličan izričaj interesa i skrivenih sukoba klasa. Zato dosada¬ 
šnje određenje treba nadopuniti i označiti ovako: ideologija 
nije isključivo odraz otuđene društvene i gospodarske situaci¬ 
je - kako smo u prvom dijelu ustanovili - nego još ima funkci¬ 
ju opravdanja i ozakonjenja vladajuće klase u društvu. Stari 
su ideologisti iz škole A. Destutta de Tracyja spomenutim na¬ 
zivom označavali znanost koja istražuje ideje, dok K. Mane 
otkriva da su one i prije toga već klasno uvjetovane, pa se 
ustvari uspostavljaju radi obrane grupnih interesa. Određuje 
ih dakle probitak skupine, a ne plemenita želja za istinom. 
Ideologija nema drugi cilj nego da opravda - u korist vladaju¬ 
će klase - određeni oblik ekonomske organizacije života, čega 
je uostalom ona jedini korisnik. Na taj način ideologija 
učvršćuje postojeći društveni poredak, u kojemu samo jedna 
klasa ima svu moć, vlast i vlasništvo. Nema dvojbe da je K. 
Mara prvi osvijetlio važnost uloge klasne situacije i klasnog 
interesa u području ljudske misli. Pritom je otkrio da u krugu 
povijesti i politike nema nikad »čiste teorije«. Iza teorija uvi¬ 
jek se dobro skrivaju životni interesi mislilaca i grupe kojoj 
pripadaju. Doduše, na jednom je mjestu K. Mara dopustio da 
čak unutar vladajuće klase može doći do sukoba između »či¬ 
stih mislilaca« - ideologa koji stvaraju iluzije - i djelatnih čla¬ 
nova u materijalnoj proizvodnji, ali odmah nadodaje da će taj 
sukob brzo biti uklonjen čim sama vladajuća klasa postane 
svjesna svoje ugroženosti. 

Dokopavši se ideologije, vladajuća je klasa od nje napravi¬ 
la moćno oružje i savršeno sredstvo za manipuliranje ljudi¬ 
ma. Kako bi taj složeni mehanizam uspješno proradio trebalo 
je još pokazati da su ideje vladajuće klase - što su ih priredili 
njezini mislioci - doista jedine i spasonosne istine za čovjeka, 
podjednako namijenjene svim članovima društva. Stoga je 
prva zadaća ideologije bila u tome da dokaže kako su posebni 
interesi vladajuće klase - izraženi u njezinoj ideologiji - u isti 
mah jednaki općim interesima cijeloga društva. Da bi klasna 
svijest i klasna ideologija bile djelotvorne moraju se predsta¬ 
viti kao univerzalne vrijednosti. Svaka nova klasa koja stupa 


14 MEGA, I, 5, str. 35. 

na mjesto prethodne primorana je - već i zato da bi provela 
vlastiti cilj - pokazati kako je njezin probitak zajednički svim 
članovima društva. Dajući mislima oblik općenitosti ideologi¬ 
ja ih prikazuje kao da su jedino razumne i svevažeće. Vlada- 
juća klasa čini dakle ideologiju djelotvornom tako što svoje 
posebne koristi iskazuje kao da su opće. Zato je lažna svijest 
o istini društva. 

Unatoč našim nakanama da što vjernije izložimo najraši¬ 
renije shvaćanje o ideologiji, bit će ono ipak jedva razumljivo 
izvan pozivanja na cjelinu corpusa marksističkog svjetonazo¬ 
ra. Odatle potreba da na kraju zaokružimo i u sintetičkom 
pogledu pokušamo ocrtati temeljna obilježja spomenutog po¬ 
imanja ideologije. 

Prema marksističkom svjetonazoru ishodište svega ljud¬ 
skog življenja i mišljenja nalazi se u materijalnoj proizvodnji. 
A što čovjek proizvodi? Najprije ono što mu je prijeko potre¬ 
bno za njegov puki opstanak: predmete gospodarske proizvo¬ 
dnje. Da bi se razumjela povijest ljudskoga roda valja dakle 
prije svega poznavati načine na koje čovjek proizvodi. Polaze¬ 
ći od te pretpostavke K. Mara će skicirati cijelu jednu povijest 
načina proizvodnje: od primitivnih plemena do kapitalistič¬ 
kog društva. Toj su podjeli naravno podudarni istorodni tipo¬ 
vi vlasništva. Jer, dok ekonomski proizvodi, čovjek istodobno 
proizvodi svoje društvene odnose. Svakom obliku gospodar¬ 
ske proizvodnje odgovara stanovita vrsta odnosa između ljudi 
u društvu. Zato određen način materijalne djelatnosti nužno 
uključuje određeno društveno i političko ustrojstvo. Iz toga 
zbiljskog temelja izvire onda i pomalja se sasvim određeni 
svijet predodžbi: ideja, mišljenja, svjetonazora, pojmova. Pro¬ 
izvođač materijalnih dobara i proizvođač društvenih odnosa, 
čovjek je također proizvođač duhovnih tvorbi: teologije, filozo¬ 
fije, etike, estetike. Očito da u marksizmu tu ideološku pro¬ 
dukciju nije moguće odijeliti od proizvodne djelatnosti. Iz to¬ 
ga slijedi da se svijest ljudi mijenja u ovisnosti o promjenama 
u njihovim uvjetima života i društvenim odnosima. U ideolo¬ 
giji se nalaze samo preokrenuti odjeci i iskrivljeni odbljesci 
procesa proizvodnje. Posve je onda razumljivo što tako zami¬ 
šljena ideologija nema svoje samostalne i samosvojne povije¬ 
sti: religija, filozofija, pravo, politika, umjetnost nepostojane 
su, ovisne, drugotne, izvedene i nestvarne pojave. 

Ovaj cjelovit prilaz svjetonazoru - dan dakako u sažetku - 
dobit će svoje precizno nazivlje tek u Prilogu kritici političke 
ekonomije, gdje K. Mara razlaže kako ljudi uvijek ulaze u po¬ 
sve određene proizvodne odnose, koji su nužni, dakle, neovi¬ 
sni o njihovoj volji, ali odgovaraju stanovitom stupnju razvoja 
materijalnih proizvodnih snaga. Ukupnost tih odnosa čini 
ekonomsku strukturu (die okonomische Struktur) društva, 
dotično onaj već često spominjani stvarni temelj (die reale Ba- 
sis) nad kojim se onda uzdiže nadgradnja ili superstruktura 
(Ueberbau) juridičkog i političkog sadržaja. Tom stvarnom te¬ 
melju odgovaraju posve određeni oblici društvene svijesti. 
Promjenom gospodarske osnovice (die okonomische Grundla- 
ge) sva se spomenuta golema nadgradnja preokreće. K. Mara 
upozorava da u razmatranju tih preokreta treba uvijek pažlji¬ 
vo razlikovati između promjena u ekonomskim uvjetima pro¬ 
izvodnje i promjena u religijskim, filozofskim, pravnim, poli¬ 
tičkim i umjetničkim oblicima u kojima ljudi postaju svjesni 
toga sukoba i dovode ga do kraja . 15 Iz toga je vidljivo da K. 
Mara zapravo razlikuje nekoliko razina zbiljnosti: prvo, 
stvarni temelj društva ili ekonomsku strukturu, što se obično 
naziva predgradnjom ili infrastrukturom, a u koju se nalaze 
uključene materijalne proizvodne snage i proizvodni odnosi; 
drugo, toj se ekonomskoj strukturi suprotstavlja nadgradnja 
ili superstruktura (Ueberbau) satkana od pravnih i političkih 
sadržaja; konačno, treće, iz toga se istog temelja nadovezuju 
svi oblici društvene svijesti ili ideologija. 

Iako će u naknadnoj marksističkoj literaturi pojam ideolo¬ 
gije biti potpuno poistovjećen s onim nadgradnje, izvorno je u 
K. Maraa drugi pojam mnogo šire shvaćen nego prvi. Nadgra¬ 
dnja jednog društva naime obuhvaća najprije njegove institu¬ 
cije - pravne i političke - ali istodobno i njegovu ideologiju . 16 
Svaka je ideologija nadgradnja, ali svaka nadgradnja nije ide¬ 
ologija. Nacionalizam, rasizam ili fašizam su primjerice ide¬ 
ologije, a demokracija ili diktatura institucije, ali svi zajedno 
pripadaju nadgradnji. Drugim riječima, ideologija tvori su¬ 
bjektivnu stranu nadgradnje - izraženu u stajalištima svijesti 

15 Karl Mara, Zur Kritik der Politischen Oekonomie, Berlin, 1951., 
str. 13. 

16 Charles Bettelheim, Initiation aux recherches sur les ideologies et 
les realites sociales. Pariš, 1948., str. 2. 

- dok je objektivna strana nadgradnje dana u institucijama 
određenog društva. 

Po sebi se razumije da spomenuto trojno obilježje čovjeko¬ 
va povijesnog postojanja - proizvodnja, društveni odnosi i ide¬ 
ologija - nije nikad u svojim dijelovima rastavljeno. Naprotiv, 
spoznaja društva ne može biti doli shvaćanje jedne doista 
čvrste cjeline, totaliteta. Marksist L. Goldmann je davno 
skrenuo pažnju na obilježja totalnosti ljudske djelatnosti i ne- 
razrješivosti sveza između povijesti gospodarskih činjenica i 
povijesti ljudskoga roda. 17 Društveni život je cjelina, premda 
u sebi podijeljen na materijalne i duhovne sastojke. 

S ovim opisom nismo još dovršili razmatranje o ideologiji. 
Marksizam naime nije samo sav polemički obuzet željom da 
potkaže i razobliči lažnu svijest nego je prije svega okrenut 
proleterskoj revoluciji koja treba da potpuno dokine ideologi¬ 
ju. Učenje o revoluciji nužno uključuje kritiku lažne svijesti. 
Marksizam ide od kritike ideologije do društvena obrata koji 
će označiti svršetak svake moguće ideologije. Izražava li ide¬ 
ologija interese klase, onda će dolazak društva bez klasa uje¬ 
dno označiti i dolazak misli bez ideologije. S obzirom da je 
proletarijat upravo ona klasa što će ostvariti besklasno dru¬ 
štvo, činom revolucije otvara se put prema takvom mišljenju 
o prirodi i društvu koje više neće biti izobličeno lažima ideolo¬ 
gije. Ako se jednom dogodi komunistička revolucija, ideologija 
će postati u njoj posve nezamisliva. Zato u Njemačkoj ideolo¬ 
giji stoji da dokidanjem otuđenja rada i klasne borbe prole¬ 
terska revolucija ustvari uklanja sva uporišta i oslonce ide¬ 
ološkoj svijesti. 18 Štoviše, K. Mane je već u svojim Ekonom- 
sko-filozofskim rukopisima iz 1844. godine pravio aluzije na 
uklanjanje ideologije i to zahvaljujući komunističkom obratu, 
pa u istom sklopu nabraja religiju, obitelj, državu, pravo, mo¬ 
ral, znanost i umjetnost. 19 Ov«lje bismo zacijelo mogli stati i 
zaključiti naš razgovor o ideologiji u marksizmu. Jer, K. Marx 
i F. Engels ne pišu samo o ukidanju podjele rada, privatnog 
vlasništva, klasnog društva, nego - što je krajnje dosljedno - 

17 Lucien Goldmann, Science humaine et philosophie. Pariš, 1952., 
str. 50. 

18 MEGA, I, 5, str. 60-63. 

19 MEGA, I, 3, str. 115. 

o nestanku ideologije. Ako pak nema ideologije, onda nema ni 
razgovora o njoj. Budući da će ljudi i u komunizmu ipak mo¬ 
rati nastaviti razmišljati, ostaje prilično nejasno na koji će se 
to način obavljati. 

Odgovor na spomenuto pitanje neće biti lako dati jer ga ni 
u tekstovima klasika marksizma nema, što je uostalom slučaj 
sa svim drugim obilježjima komunističkog društva. Sigurno 
da se K. Mara suočio s ozbiljnim teškoćama kad je pokušao 
prenijeti svoju teoriju ideologije na revolucionarni proletari¬ 
jat. Trebalo je istodobno ukinuti ideologiju i zadržati misa¬ 
onost proletarijata, čini se da je u njegovim tekstovima mo¬ 
guće pronaći barem dva odgovora: jedan dosljedniji, ali ap¬ 
straktan i teško provediv, drugi konkretniji, ali odveć poziti¬ 
vistički usmjeren. 

U prvom odgovoru K. Mara odbija prigovore o postojanju 
posebnog interesa radništva koji će neizbježivo dovesti do us¬ 
postavljanja njegove posebne ideologije. Protivno tome - misli 
K. Mara - klasa koja će povesti i provesti revoluciju nije obi¬ 
čna klasa nego predstavnik cijelog društva. To joj je moguće 
jer je podrijetlo njezina interesa još uvijek usko povezano sa 
zajedničkim interesom svih ostalih nevladajućih klasa. Stoga 
ima mjesta za jednu ideologiju revolucionarnog tipa koja se 
upliće u povijest da je barem pripremi za veliki obrat. Ljud¬ 
ska će svijest dobiti novi smisao, a ne jednostavno iščeznuti s 
pozornice svijeta: ona više nije jedan sustav, spekulacija ili 
apstrakcija - što obično nudi materijalističko ili idealističko 
određenje čovjeka - nego postaje znanost o stvarnom razvitku 
društva, prvenstveno metoda i nužno sredstvo za razumijeva¬ 
nje povijesti. Stvara se teorija koja će učiniti kraj svim teori¬ 
jama jer se preoblikovala u stvaralačku djelatnost praxisa. 
Ideologija nestaje kad svijet postane do kraja proučen, shva¬ 
ćen i proziran u svojem istinskom biću. To je razlogom da je¬ 
dino proleterska misao može izgubljenoj ljudskoj sudbini vra¬ 
titi njezino puno značenje. 

Osim tih neodređenosti, K. Mara i F. Engels su pokušali u 
drugom odgovoru pružiti nešto određenije naputke o tome ka¬ 
ko bi trebalo izgledati čovjekovo neideologizirano mišljenje u 
komunističkom društvu, ali nisu otišli mnogo iznad obzora 
pozitivizma. U njihovim tekstovima samo znanost, premda 
djelomično, izmiče ideološkoj zarazi, pa treba pretpostaviti da 

će iz tih razloga uspjeti nadživjeti u komunističkom društvu. 
Znanost se inače u marksizmu vrlo rijetko svrstava u ideolo¬ 
giju. U svakom slučaju K. Mane slijedi stanovit ideal znanosti 
koji se opasno približuje »buržujskom« modelu prirodnih zna¬ 
nosti. U nekim razdobljima svojega života bio je gotovo opsje¬ 
dnut moćima i mogućnostima znanosti. Iz ideološkoga kruga 
izuzimao je znanost, ali samo onda kad se primicala građan¬ 
skom obrascu prirodno-eksperimentalnih znanosti. Zato ga je 
mogla tako snažno oduševiti pojava Darwinove teorije evolu¬ 
cije 20 i neke druge pozitivističke hipoteze vrlo sumnjive vrije¬ 
dnosti, ne spominjući pri tome sve one brojne i nezgrapne sci- 
jentističke pretjeranosti F. Engelsa i cijele marksističke tra¬ 
dicije. Istu sudbinu dijeli mjestimice i pojam umjetnosti. U 
Prilogu kritici političke ekonomije čini se da estetska načela i 
umjetnički doživljaji ponekad izmiču gospodarsko-društve- 
nom relativizmu. 21 Očito daje ovaj zadnji odjeljak marksistič¬ 
ke rasprave o ideologiji - što se odnosi na njezinu budućnost 
u komunizmu - najprijepomiji. Ako su iz utjecaja ideologije 
bile isključene stanovite iskustvene znanosti i umjetnička 
ostvarenja, nije time baš ništa rečeno o načelima kojih bi se 
trebalo držati prilikom takva razlikovanja. Stoga problem 
određivanja mjerila za razgraničenje između ideologije i isti¬ 
ne, lažne svijesti i objektivne spoznaje ostaje neriješen. 

Toliko o marksističkom određenju ideologije koja je shva¬ 
ćena kao jedinstveni pojam što tijekom vremena zrije i razvi¬ 
ja se u punini svojega značenja. U novije doba, međutim, sve 
su glasniji oni što brane tezu da u K Marxa i F. Engelsa ima 
više različitih značenja toga pojma. Najblažu varijantu dao je 
P. Riceour povezujući smisao ideologije iz Ekonomsko-filozof- 
skih rukopisa s onim iz Njemačke ideologije . 22 U prvoj je knji¬ 
zi pruženo objašnjenje ideologije koje se pretežno oslanja na 
feuerbachovski pojam otuđenja ili izvanjskosti - daleko bolje 
izražen riječju Entausserung - a shvaćen kao puko obrtanje 
postupka objektivizacije. Kroz to otuđenje izdiže se sučelice 
radniku njemu tuđa i golema moć koja ga podjarmljuje. Ta 

20 MEGA III, 2, str. 535. 

21 Karl Mara, Zur Kritik der Politischen Oekonomie, Berlin, 1951., 
str. 248. 

22 Paul Ricoeur, Ideology and Utopio as Cultural Imagination, u An- 
nual Proceedings of The Center for Philosophical Exchange, 2, 2, 
1976., str. 17-28. 

shema otuđenja - i od nemarksista uočena i proučena 23 - nije 
u Ekonomsko-filozofskim rukopisima iz 1844. godine primije¬ 
njena na religiju - kao u L. Feuerbacha - nego na područje 
rada i privatnog vlasništva. Društveni rad se otuđio u priva¬ 
tno vlasništvo. No ljudski rad je u mladoga K. Manta još uvi¬ 
jek bio mišljen u čisto metafizičkim kategorijama. Zato će tek 
u Njemačkoj ideologiji biti uveden pojam podjele rada i to s 
nakanom da zamijeni onaj dosadašnji apstraktni otuđenja ili 
eksteriorizacije (Entausserung) koji se tako popunio vrlo kon¬ 
kretnim društvenim sadržajem. Rascjep ljudskoga rada na 
materijalnu i duhovnu djelatnost, uzima ono isto značenje što 
je prije imalo otuđenje, ali sad obogaćeno društvenom zbiljno¬ 
šću. U tom novom ustroju, ideologija se pojavljuje samo kao 
jedan poseban slučaj podjele rada, pa za razliku od feuerba- 
chove apstraktne metafore, može biti u svakome trenutku is¬ 
kustveno utvrđena i povijesno potvrđena. 

Nešto rašireniju i oštriju varijantu o različitim shvaćanji¬ 
ma pojma ideologije u K. Marxa i F. Engelsa susrećemo u na¬ 
še vrijeme u mnogim stručnim ogledima. Najpoznatija je ona 
teorija koja uglavljuje dva oprečna značenja. U prvom razdo¬ 
blju - onom iz Njemačke ideologije - fenomen ideologije odgo¬ 
vara lažnoj svijesti što prijeći otuđenom društvu da bude sebi 
prozirno i razotkrije stanje vlastite podjarmljenosti od strane 
neke cjeline ideja, koje su stalno poticane interesima vladaju- 
će klase. U drugom pak razdoblju - što počinje Osamnaestim 


23 Comelio Fabro, Aporie dell’ideologia comunista, u zborniku La fi- 
losofia del comunismo, Torino, 1949., str. 180-192. Zbornik donosi 
radove sudionika na Tjednu studija Papinske akademije Sv. Tome 
u Rimu. Pred brojnim tomistima i drugim predavačima - G. Piz- 
zardo, G. La Pira, R. Garrigou-Lagrange, G. Gundlach, I. Giordani 
-držao je svoju relaciju C. Fabro. Teško je bez tuge i gorčine čitati 
danas taj izvanredni prilog iz davne 1949. godine. Navodno kon¬ 
zervativni neoskolastik i zaljubljenik prošlosti, C. Fabro je svojim 
vrsnim poznavanjem ranih radova K. Marxa i dubokim domišlja- 
jem izvora te poruke daleko pretekao i nadmašio sve ondašnje 
marksiste koji su se hranili - i to će nastaviti činiti još daljnjih de¬ 
setak godina - žalosnim pseudofilozofijama M. Rozentala, G. F. 
Aleksandrova, P. Judina i J. V. Staljina. U pogledu naših prilika 
trebalo bi se prisjetiti barem na pisaćem stroju umnožavanih tek¬ 
stova oporbe A. Gahsa - koji je upravo zbog svojih znanstvenih za¬ 
sluga ušao u sve suvremene enciklopedije religija - ideološkom 
»sveznanju«, O. Mandića koji je u rubu marksizma branio najordi- 
namiji građanski materijalizam i ateizam XVIII. stoljeća. 

Brumairom Louisa Bonaparta - ideologija gubi svoju dosada¬ 
šnju ograničavajuću oznaku »škodljivosti«, »štetnosti«, »ilu- 
zornosti« i »lažnosti« da bi sad postala zajedničko ime za cje¬ 
lokupnost ideja i teorija kroz koje društvo postaje svjesno sa¬ 
moga sebe. Takva uporaba pojma ideologije smatra se već vri¬ 
jednosno neutralnom i pozitivno određenom. 

Stječe se dojam da je u traženju razlika u shvaćanju ide¬ 
ologije u K. Marxa i F. Engelsa najdalje otišao talijanski te¬ 
olog I. Mancini. Pod neskrivenim utjecajem L. Althussera on 
uvodi trodjelnu razvojnu razdiobu ideologije: kao nedjelotvor¬ 
ne svijesti, lažne svijesti i objavljujuće svijesti. 

Da bi se opisalo određenje ideologije kao nedjelotvorne 
svijesti - što u slijedu razvoja toga pojma dolazi na prvo mje¬ 
sto - treba se vratiti ranim radovima K. Marxa koji dostižu 
svoj vrhunac u Prilogu kritici Hegelove filozofije prava. Prem¬ 
da se u tom spisu ideologija prvenstveno shvaća kao religija, 
ne smije biti previđena činjenica da u marksizmu vrijedi i 
obrnuto pravilo, odnosno da je religija također ideologija. A 
religija je stvarni odsjev - ne još lažan - jedne bolne situacije 
u svijetu. Ideologija je u liku religije dakle nedjelotvorna jer 
samo odslikava bijedu, a ne čini ništa da je dokine. Ponekad 
religija čak znade biti dijelom prosvjed protiv te bijede, a ne 
samo njezin nemoćan izraz. Ali radi se opet o nedjelotvornom 
osporavanju, koje prihvaća svijet kakav jest, umjesto da ga 
promijeni. Odatle svojstvo ideologije kao nedjelotvorne svije¬ 
sti. Više nego opijum za narod, ideologija u prvom razdoblju 
postaje opijum naroda - opium des Volkes. Droga pak čini 
čovjeka nedjelatnim, umornim, nezainteresiranim, neplo¬ 
dnim, pa on stalno »pobacuje« u svojem činu rađanja slobode i 
stvaranja novoga svijeta. Ako stvari tako stoje, onda se pobje¬ 
da nad ideologičnošću svijesti neće moći postići razotkriva¬ 
njem lažnoga iješenja - opijuma - nego radikalnom preobra¬ 
zbom društvenih odnosa koji su izvor ljudske bijede. Religija 
doduše istinski ustanovljuje ljudsku bijedu i buni se protiv 
nje - pa u tome dijelu nije ideologična - ali lijekove koje nudi 
- predodžbe o onostranome i pomoć onostranoga - za marksi¬ 
zam su posve neuspješni - pa u tome dijelu religija jest 
ideologična. 

U mladoga je K. Marxa došlo do izražaja - kako smo vidje¬ 
li - stanovito povjerenje u ljudsku svijest koja je ipak u nekoj 

mjeri djelotvorna jer barem utvrđuje bijedu i ustaje protiv 
pje, iako je ne otklanja. U Njemačkoj ideologiji dozrijeva u 
njemu, međutim, jedan novi pojam ideologije koji je mnogo 
radikalniji od onoga što mu je prethodio. Prema tom novom 
stajalištu osporeni su svi oblici svijesti - pravni, politički, um¬ 
jetnički, religijski, filozofski - jer su potpuno lažni. Njihova 
laž dolazi od toga što sami sebe predstavljaju kao izvorne i 
samostalne stvarnosti, premda su podređeni razvitku dru¬ 
štvenog bića. Stoga više nije u pitanju djelotvornost svijesti - 
što je bilo u prvom slučaju - nego njezino nijekanje. A ideolo¬ 
gija je zanijekana jer ističe nemogući zahtjev za neovisnošću 
o društvenoj zbilji. Iz toga se dade zaključiti kako je marksi¬ 
stički pojam ideologije doživio negdje oko 1845. godine prije¬ 
lomni prekid s prijašnjim shvaćanjem, što se zacijelo presu¬ 
dno odrazilo na njegov svjetonazor. Tko od tada brani primat 
svijesti taj zapravo izriče laž o čovjeku ili, još bolje, vjeruje u 
lažnu mogućnost da se pukom kritikom religije i filozofije mo¬ 
že obaviti prevrat svijeta koji je zapao u stanje posvemašnje 
otuđenosti. Tu je korijen ideologije, dotično njezine lažnosti, 
štetnosti i škodljivosti. 

U trećem će razdoblju svojega života K. Mara ustanoviti 
da ideologija nije jedino lažna svijest nego također - kako po¬ 
kazuje pažljivo čitanje odgovarajućih tekstova u Prilogu kriti¬ 
ci političke ekonomije - područje pravnih, političkih, religij¬ 
skih i filozofskih oblika koji dopuštaju ljudima da osmisle - 
na dijalektički način - nevolje svoje društvene i ekonomske 
situacije. Jednako tako u Povijesti gospodarskih teorija K. 
Mara provodi zanimljivu usporedbu između građanske i reli¬ 
gijske ideologije. Obogaćen njihovim susretom, ne proniče sa¬ 
mo u istinsku narav pojedinih tipičnih kategorija građanske 
ekonomije nego obavlja vrhunski čin raskrinkavanja cijelog 
građanskog poretka. Uz pomoć religijske ideologije, K. Mara 
je dakle osvijetlio ideologičnost svih ostalih kategorija kapita¬ 
lističkoga društva, koje se bez toga inače ne bi nikad ni moglo 
razgolititi u svojoj lažnosti. Religijska ideologija ovdje čak po¬ 
maže - zato je objavljujuća - da se bolje razumije kapitalistič¬ 
ki ustroj društva. To je razlogom da ovaj treći tip ideologije 
bude nazvan objavljujući. Zahvaljujući njemu može se bolje 
spoznati bit onoga što se skriva ispod vanjštine građanskog 
društva. Uspoređujući tako dvije ideologije - građansku i reli- 

gijsku - marksizam drži daje najuspješnije razobličio svu taj¬ 
nu buržujske lažne svijesti. 24 

Na kraju treba reći da svi spomenuti pokušaji višeznačno- 
ga određenja pojma ideologije u marksizmu imaju svoju vrije¬ 
dnost i nisu bez temelja. Štoviše, u djelima K Manta i F. En- 
gelsa nalaze oni lako svoju potvrdu. Iz toga će jamačno biti 
posve pogrešno odmah zaključiti da su razlike izm,eđu pojedi¬ 
nih značenja ideologije uvijek oprečne, isključive, potpune i 
nepomirljive. Radije bi trebalo govoriti o nekoj suvisloj postu¬ 
pnosti i logičkoj povezanosti. Sve ono pak što izlazi iz takva 
tijeka razmišljanja valja bez sustezanja uvrstiti u očitu revi¬ 
ziju marksističkog shvaćanja ideologije, pa dosljedno i u nje¬ 
govu kritiku, što je međutim već predmet nastavka ovoga 
poglavlja. 

Kritika pojma ideologije 

Svaki će ogled — pa i onaj najobjektivniji - o mjestu i ulozi 
pojma ideologije u marksizmu odmah izazvati mnoštvo razli¬ 
čitih pitanja. Nema dvojbe da već po svojoj naravi i poruci 
marksizam potiče brojne oporbe. Kako je bilo u trenutku nje¬ 
gova pojavljivanja, tako se danas jednako nastavlja. Razloge 
za to trajno kritičko nezadovoljstvo s teorijskim ponudama 
marksizma ne treba tražiti samo u pomanjkanju tekstova ko¬ 
ji bi točnije određivali kategoriju ideologije nego prije svega u 
ustroju cijeloga sustava. Prigovori upućeni marksizmu i nje¬ 
govu shvaćanju ideologije ubrzano se množe i u naše su doba 
postali gotovo nepregledni. Nije moguće u toj znanstvenoj po¬ 
lemici baš sve odobriti, ali još manje prešutjeti neke očite ne¬ 
doumice što se stalno rađaju u susretu s marksističkim svje¬ 
tonazorom i odgovarajućim stajalištem o ideologiji. Stoga će¬ 
mo neke od njih ovdje sasvim kratko iznijeti. 

Iako se pojavio kao najradikalnija kritika ideologije, mar¬ 
ksizam je od samoga početka nosio u sebi mnoge skrivene 
ideološke pretpostavke. Drugačije se ishodište zapravo nije ni 
moglo očekivati u našem zemaljskom obitavalištu. Pođimo od 
prve tvrdnje: one o lažnoj svijesti. Znamo da taj pojam ozna¬ 
čuje stanje ljudske svijesti koja još nije postala svjesna istine 
da ekonomske moći pokreću svu povijest. To je marksističko 


24 Italo Mancini, Teologia, ideologia, utopio, Brescia, 1974., str. 
329-384. 

tumačenje međutim opravdano samo pod uvjetom da se pret¬ 
hodno prihvati »redukcija« ideologije na ekonomiju, što inače 
tvori središnju okosnicu povijesnoga materijalizma. Zato se 
poglavito pitanje odnosi na mogućnost da ekonomski uzroci 
proizvode misli i ideje. Poznato je da K. Mara razrješava spo¬ 
menuti problem tako što ekonomskom temelju - zbiljskoj pro¬ 
izvodnji materijalnih dobara — daje određujuću ulogu u razvo¬ 
ju ideologije. A upravo je ta uzročna shema teško prihvatljiva 
jer u njoj i sam marksizam na tipično ideološki način - otkla¬ 
njajući sve druge uzroke - uspostavlja društveni i ekonomski 
redukcionizam. Istina je doduše da će ga F. Engels u nekim 
često spominjanim tekstovima pokušati ublažiti, ali nipošto 
dokinuti. U protivnom bi naime marksizam izgubio svaku 
vrijednost - kao samosvojna misao i povijesni novum. 

U pogledu pojave društvene podjele rada kao izvorišta la¬ 
žne svijesti - što je druga tvrdnja marksizma o ideologiji - 
treba reći da ta povijesna pojava rascjepa na duhovnu i mate¬ 
rijalnu djelatnost tek djelomice tumači sklonost svijesti da 
postane samostalna, ali nikako ne objašnjava njezino nagnu¬ 
će da postane iluzorna. A između neovisne svijesti i obmanju- 
juće svijesti zjapi čitav jedan zahtjev nove razložnosti, što u 
marksizmu međutim više postaje prilika za ideološku nado¬ 
punu nego znanstvenu provjeru. 

Treća tvrdnja marksizma se nadovezuje na prethodne: 
ideologija nije samo misao nesvjesna svojega društvenog po¬ 
drijetla nego još i misao podređena interesu vladajuće klase. 
Dok je prva tvrdnja bila neprihvatljiva jer je utvrđivala je¬ 
dnostrani uzročni utjecaj ekonomskog temelja na proizvode 
ideološke nadgradnje, ova treća je očito nedovoljna. Tako P. 
Ricoeur 25 smatra da marksizam odveć lako pretpostavlja po¬ 
stojanje povezanosti između vladajuće klase i vladajućih ide¬ 
ja, dok je to ustvari samo poseban slučaj općeg problema 
odnosa između vladavine i njezina opravdanja: dominacije i 
legitimacije. Zbog klasne strukture društva moguća je pojava 
vladajuće klase, ali jedna i druga - klasna struktura i vlada- 
juća klasa - ne iscrpljuju do kraja fenomen dominacije. To je 
bolje uočio M. Weber, predviđajući tri oblika ideološkog 
opravdanja: racionalni, tradicijski i karizmatički. Klasna do- 


25 Paul Ricoeur, Science et ideologie, u Revue Philosophie de Lou- 
vain, 3,1974., str. 328-355. 

minacija je dakle samo dio jedne šire pojave: društvene inte¬ 
gracije. Ako se pak prihvati tvrdnja da je ideologija isključivo 
funkcija klasne vladavine - a ne društvene integracije - onda 
se prešutno pristaje pridati ideologiji obilježja samo negativ¬ 
nih predznaka: zablude, laži i varke. Iz toga slijedi da je mar¬ 
ksizam uobličio pojam ideologije jedino u svezi s pojmom vla- 
dajuće klase, pa je onda i sve druge funkcije ideologije nužno 
zapostavio, što je tek naličje već spomenutog redukcionizma 
koji se nalazi u izvorištu njegova svjetonazora. Drugim riječi¬ 
ma, marksizam uvijek daje prednost ideološkim sadržajima 
pred ideološkim funkcijama. Razloge za to sadržajno određe¬ 
nje ideologije — koje je izniklo na tragu kritike religije - treba 
tražiti u predusretanju opasnosti da marksistički pojam ide¬ 
ologije ne bude primijenjen i na sam marksizam. Jer, pristan¬ 
kom na sadržajno određenje ideologije - a ne funkcionalno - 
marksizam se unaprijed zaštitio od svake moguće kritike. Ti¬ 
me je zacijelo neovlašteno došao u povlašteni položaj da prije 
rasprave o istini svojega mišljenja bude mišljen kao nešto što 
je posve izvan ideologije. 

U tom se prijekoru doista kriju sve nedorečenosti marksi¬ 
stičkoga zamišljaja ideologije i istodobno daju odgovori na tri 
njegove ključne tvrdnje: o lažnoj svijesti, podjeli rada i kla¬ 
snom manipuliranju idejama. Odgovori otkrivaju da je i kriti¬ 
ka ideologije - u liku marksizma - a ne samo kritizirana ide¬ 
ologija u najvećoj mjeri ideologizirana. Kud god krenula ljud¬ 
ska misao nikada ne može izići iz svojega naravnog stanja. 
Zato je uzaludno očekivati da će taj krug itko smrtan uspijeti 
prekinuti. Bilo što da pokušao domisliti, marksizam se uvijek 
vrti u krugu, jer jedino u ime svoje metafizike može do kraja 
ozloglasiti drugu metafiziku. Iz toga začaranog kruga jedno¬ 
stavno nije moguće iskočiti. Usprkos dobrim namjerama je¬ 
dva će biti dopušteno zamisliti postojanje neideologiziranog 
shvaćanja. Još pred rat je R. Aron pisao o tome kako su tuđe 
ideje u marksizmu uvijek ideologije, a vlastite uvijek čiste 
znanstvene istine. Sve upućuje na to da je zapravo nemoguće 
iskočiti iz jedne ideologije da bi se sudilo drugoj ideologiji. 26 
Čista je utopija htjeti uspostaviti jednu iznimnu i društveno 
neuvjetovanu teoriju mišljenja. Ideologija je sastavni dio dru- 


26 Raymond Aron, L’ideologie, u Recherches philosophigues, 6, 1937., 
str. 64-84. 

štvene geline i ne može je nestati ni u jednom društvu. G. Gi- 
rardi 27 - inače vrlo blizak marksizmu - s pravom se pita: da li 
je čovjeku uopće moguće izbjeći ovisnost i iluzomost u mišlje¬ 
nju? Nije li preuzetnost nakane da se iziđe iz iluzija možda 
najsuptilnija od svih iluzija? Čini se dakle da je uz najbolju 
volju teško nadići taj otporni antropološki relativizam. 

Problem ideologije u marksizmu može biti na još dubljoj 
razini raspravljan, gdje se onda dotični relativizam lako 
uglavljuje već u samom teorijskom iskazu o lažnoj svijesti. 
Uočljivo je naime neko zamjetljivo protuslovlje između 
tvrdnje o ideološkoj naravi svake teorije i postavljanja same 
te teorijske tvrdnje. Ovdje postavka i njezin sadržaj nisu u 
prvi mah pomirljivi. Ako je svaka teorija ideologija, onda je to 
i ona teorija koja opovrgava ideologiju. Razvijajući zamisao o 
funkcioniranju ideologije - pita se K. Axelos 28 - ne uspostav¬ 
lja li marksizam isto tako jednu teoriju koja će biti podložna 
jednakim zakonitostima izopačenja kao svaka druga ljudska 
duhovna djelatnost. 

Izlazak iz toga vrzinog kola - u koje je naravno ubačena i 
svaka druga čovjekova misao - marksizam pokušava naći u 
priključku na praksu. Ideologija bi bila nazočna samo ondje 
gdje je ta povezanost s praxisom izostala. Pošto se postigne 
jedinstvo teorije i prakse uklanjaju se sve opasnosti ideologi¬ 
je. To traženo jedinstvo izloženo je međutim mnogim kušnja¬ 
ma. Ako je ono jedan odlomak teorije o jedinstvu teorije i 
prakse, onda smo opet sučeljeni s lažnom filozofijom, pa nam 
se ideologija ponovno vraća s leđa. Radi li se pak o jedinstvu 
utemeljenu na zbiljskom prazisu, to više neće biti uopće neka 
teorijska činjenica nego neosvješćeno konkretno djelovanje. 
Jer, teorija se nužno napušta čim se praksa uzima za jedino 
mjerilo istine. U prvom slučaju ne dolazimo uopće do prakse, 
u dragome postupno iščezava teorija. 

Jednaka će slika neuspjelog traženja sinteze biti ponovlje¬ 
na u pokušaju da se posreduje između teorije i prakse. Pro¬ 
stor ostavljen za to posredovanje ne može naime pripadati is- 

27 Giulio Girardi, Peut-on sortir de l’ideologie?, u zborniku Demythi- 
sation et Ideologie, Pariš, 1973., str. 423. 

28 Koštaš Axelos, Marx penseur de la technique. Pariš, 1961., str. 
137-238. 

ključivo ni idejnoj niti materijalnoj djelatnosti. U marksizmu 
se tako ustoličuje treći pojam - iskazan u činu posredovanja - 
ali i on podliježe istovjetnoj odsutnosti ravnovjesja, pa se on¬ 
da u konačnici razgrađuje. S obzirom da ni taj treći pojam ni¬ 
je nikad u potpunosti ostvarljiv, cijeli se pothvat vraća natrag 
na jedno od dviju polaznih točaka: teoriju i praksu. Od posre¬ 
dovanja je dakle moguće učiniti ili jedan čisto teorijski pro¬ 
blem, pa onda o praxisu govoriti ispraznim riječima, pokuša¬ 
vajući ga prikazati kao da se tek pojmovno razlikuje od nedje¬ 
latnog mišljenja; ili pak pokušati praxis - što se stvarno zbio 
- pomiriti s odgovarajućom teorijom, ali na jedan apologetski 
način i popuštanjem pred zahtjevima razložnosti, hoteći stvo¬ 
riti dojam da su oba sastojka posredovanja u savršenom su¬ 
glasju. 29 Kako god stvar okrenuli, pothvat posredovanja uvi¬ 
jek završava promašajem. Neuspjeh tih dvaju tobožnjih po¬ 
sredovanja odslikava u stvari svu dubinu i istinski ponor koji 
zjapi između teorije i prakse. Ujediniti teoriju i praksu u sa¬ 
vršenu sintezu doista je nemoguće, osim u ideologijskom pri¬ 
vidu, što je dakako lažan ishod pothvata posredovanja. Tako 
se marksizam počinje preoblikovati u ideologiju upravo u tre¬ 
nutku kad smatra da je iz nje najduže iskoračio. 

Budući da je pošao od ređukcionizma - koji je također 
oblik ideologije - marksizam nije mogao izbjeći zamci vlastite 
lažne svijesti. No to je ipak bio samo pojedinačni pokušaj da 
se uspostavi mišljenje koje je posve izvan dometa utjecaja 
ideologije. Uvjeren da je u ekonomskim uzrocima našao tu¬ 
mačenje razvoja ideja, marksizam je zapravo sebe stavio u 
iznimni položaj jedinog nositelja istinite spoznaje u otuđenom 
društvu. Tko prakticira marksističku metodu, taj na neki na¬ 
čin već živi u ozračju izvan ideologije. To stajalište, međutim, 
nije samo marksističko. Pozitivizam jednako drži da se može 
dostići objektivnost spoznaje i mimoići ideološko mišljenje, 
iako na drugačiji način. Za pozitivizam je ideologija sve ono 
što nije moguće znanstveno utvrditi. 30 Marksizam ide mnogo 
dalje od toga jer pretpostavlja da će u besklasnom društvu ci¬ 
jelo čovječanstvo - a ne samo izabrani znanstvenici - uživati 
prednost neideologiziranog mišljenja. Osim što ukida priva- 

29 Rudiger Bubner, La fonction de la philosophie pour le marxisme, u 
zborniku Demythisation et Ideologie, Pariš, 1973., str. 435-440. 

30 Theodor Geiger, Ideologie und Wahrheit, Berlin, 1953., str. 49. 

tno vlasništvo, podjelu rada, državu, pravo, religiju i filozofiju 
- znači svu nadgradnju - u novom se komunističkom društvu 
svaki čovjek oslobađa lažnosti i otuđenosti ideološke svijesti. 
Razumljivo da je ta kolektivna i eshatološka vizija u još većoj 
mjeri prožeta ideologijom nego ona pojedinačna. Jer, dok u 
prvom slučaju - onom pojedinačnom - marksisti uživaju po¬ 
vlasticu u gnozeološkom smislu, dotle u ovom drugom - bes¬ 
klasnog društva - više nije riječ o osobnoj spoznaji istine nego 
o posve novom ontološkom položaju ljudskog roda: općoj i za¬ 
jedničkoj povlastici koju sad nepodijeljeno uživaju svi članovi 
društva. No taj novi generički čovjek još nikad nije postojao i 
o njemu malo znademo. On je tek pretpostavljen. A upravo 
spomenuta pretpostavka - promaknuta u politički zahtjev - 
lako postaje ideologijom. 

Zaista je teško povjerovati - poznavajući čovjekovu narav 
i njegovu dosadašnju povijest - daje lažna svijest samo prola¬ 
zna pojava i da će u bliskoj budućnosti potpuno iščeznuti . 31 
Tu lažnu svijest treba jamačno svim sredstvima osporavati u 
njezinoj ideološkoj preuzetnosti i dvoličnom zahtjevu za uni¬ 
verzalnošću, ali je ipak jedva moguće zamisliti da će baš svi 
ostaci misaonog izobličenja nestati. U kojoj mjeri su ti ostaci 
lažne svijesti ustrajno i uporno prisutni u čovjekovu biću naj¬ 
bolje pokazuje činjenica da se i sama kritika ideologije redovi¬ 
to preobražava u neku novu ideologiju, često pogubniju od 
prethodnih koje osporava. Stoga takva povijesna svjedočan¬ 
stva - a u marksizmu je praxis mjerilo svake istine - ne smiju 
biti nikako zanemarena. 

Daljnji se razvoj mogao s velikom vjerojatnošću predvidje¬ 
ti. Ideologija, koja je dotad bila dobro skrivena u kritici tuđe 
ideologije, ubrzo se na vrlo jasan i nedvosmislen način očito¬ 
vala u prvim povijesnim ostvarenjima marksističkog nacrta 
novoga društva. Neočekivanu obnovu ideologije najavio je već 
V. I. Lenjin. Tijekom cijela svojega života - jednako prije i po¬ 
slije Oktobarskih zbivanja - on je neumorno naglašavao va¬ 
žnost idejne borbe i nužnost osvješćenja radničke klase. Stoga 
ideologija sad nije toliko sustav predodžbi u kojem ljudi po¬ 
staju svjesni sukoba što razdiru društveno biće koliko je ubo- 


31 Remo Cantoni, Illusione e pregiudizio, L’uomo etnocentrico, Mila¬ 
no, 1967., str. 111. 

jito oružje u rukama proletarijata i učinkovito sredstvo u bor¬ 
bi za njegovu konačnu pobjedu. U ranijem spisu Što da se ra¬ 
di? iz 1902. godine V. I. Lenjin je upozoravao na to da klasna 
svijest što proizlazi iz društvenih i gospodarskih prilika nije 
dovoljan poticaj za revoluciju, pa ne može u radništvu probu¬ 
diti istinski ustanički polet. Otud nezaobilazna potreba da se 
među radništvom što više razvije teorijski rad i uvede politič¬ 
ki odgoj. Borba za ekonomske probleme mora biti podređena 
političkoj borbi za socijalizam. Klasna svijest ne izlazi samo 
iz društvenih uvjeta nego je i posljedica ideološkog prosvjeći¬ 
vanja masa. Bez revolucionarne teorije nema ni revolucionar¬ 
nog pokreta. 32 U knjižici Neposredni zadaci sovjetske vlasti iz 
1918. godine V. I. Lenjin se ponovo vraća istoj temi i tvrdi da 
revolucionarni pokret treba da nađe oslonac prije svega u 
čimbenicima svijesti. Najvažniji je zadatak boljševičke partije 
u tome da uvjeri većinu naroda u ispravnost i pravilnost 
promjena u društvu. Sve pripreme i provedba revolucije u 
Rusiji, kao i njezin daljnji razvitak počivaju zapravo na buđe¬ 
nju političke svijesti u narodu, a ne na napretku proizvodnih 
snaga. Pobjeda socijalizma može biti osigurana jedino ako ra¬ 
dništvo i siromašno seljaštvo u sebi razviju svijest odanosti i 
privrženosti revolucionarnim idealima, te prihvate vrednote 
odricanja i ustrajnosti. 33 U Dječjoj bolesti »Ijevičarstva« u ko¬ 
munizmu iz 1920. godine V. I. Lenjin i poslije pobjede u Okto¬ 
barskom ustanku izjavljuje još uvjerenije da se zadatak revo¬ 
lucionarne predvodnice sastoji u odgoju i obrazovanju zaosta¬ 
lih slojeva pučanstva - radništva i seljaštva - kako bi se upu¬ 
tili na nove putove razvitka. Zato marksistička teorija nije 
dogma nego naputak za praktično djelovanje ljudi u dru¬ 
štvu. 34 

Za V. I. Lenjina ključno pitanje postaje dakle ono o uspo¬ 
stavljanju jedinstvene teorijske svijesti revolucionarnog po¬ 
kreta. Ta teorija međutim nije ništa drugo doli marksizam, 
premda sad shvaćen kao idejno oružje u službi radničke kla- 

32 Vladimir I. Lenjin, Čto delat’? Polnoe sobranie sočinenij, svezak 7, 
Moskva, 1979., str. 1-192. 

33 Vladimir I. Lenjin, Očeredn’ie zadaći sovjetskoj vlasti, Polnoe so¬ 
branie sočinenij, svezak 36, Moskva, 1977., str. 165-208. 

34 Vladimir I. Lenjin, Detskaja bolezn’ »levizny« v kommunizme, Pol¬ 
noe sobranie sočinenij, svezak 41, Moskva, 1977., str. 1-104. 

se, a ne znanstvena metoda istraživanja društvenih pojava. U 
rukama se proletarijata revolucionarno učenje pretvara u 
moćnu ideologiju koja bolje mijenja svijet od svih ekonomskih 
uvjeta. Nosioci opće idejne preobrazbe u prvom redu su poli¬ 
tički probuđeni i teorijski dobro poučeni široki slojevi dru¬ 
štva. 35 Zato samo politička svijest čini od ljudi istinske pokre¬ 
tače i djelatnike revolucije, dok ih drugi utjecaji tek nakna¬ 
dno određuju. To očito ustrajanje na idejnim odrednicama do¬ 
šlo je još više do izražaja u poznatoj tvrdnji o potrebi izvanj¬ 
skog unošenja revolucionarne svijesti u radnički pokret. Pre¬ 
ma V. I. Lenjinu, naime, podređena klasa sama po sebi nije 
sposobna da dođe do socijalističke svijesti nego je u tome tre¬ 
ba podučiti. A poduka dolazi od partije koja najdosljednije 
prihvaća marksistički svjetonazor i jedini je samobitni nosi¬ 
telj socijalističke svijesti. Nije onda čudno Stoje G. V. Pleha- 
nov tako oštro predbacivao boljševicima da ustvari odbacuju 
objektivne zakone društvenog razvoja i računaju na revoluci¬ 
ju koja će biti djelo probuđene svijesti i organizirane volje, 
odnosno ideologije. 

S V. I. Lenjinom pojam ideologije uzima sadržaj kakav 
prije nigdje nije izričito iznesen u K. Maxa i F. Engelsa. Filo¬ 
zofija prcucisa postaje ideologijom revolucionarnog radničkog 
pokreta. Na redu je dakle rehabilitacija ideologije, a ne njezi¬ 
no ukidanje. Stoga V. I. Lenjin doslovce piše da su u njegovo 
vrijeme moguće samo dvije ideologije: buržujska i socijalistič¬ 
ka. Treće ideologije nema i ne može je ni biti. Time je uveden 
novi pojam socijalističke ideologije koji marksistička predaja 
dotad nije uopće poznavala. Još nešto. Premda je - kako smo 
vidjeli - u klasičnom marksizmu ideologija bila krajnje nega¬ 
tivno obilježena, V. I. Lenjin joj sad daje, suprotno tome, smi¬ 
sao pozitivno vrednovana pojma. On je praktički poistovjetio 
»revolucionarnu« ili »proletersku« ideologiju s marksizmom, 
pridavši na taj način i samom marksizmu sva obilježja ide¬ 
ologije. 

Prekomjerno uvažavanje idejnih razloga zahvatilo je mje¬ 
stimice svu ondašnju marksističku misao. Zbilja se iskazivala 
u mišljenju i svijesti - bolje reći političkom opredjeljenju - 


35 Henri Chambre, De Karl Marx a Mao Tse-tung, Introduction cri- 
tique au marxisme-leninisme. Pariš, 1959., str. 221-223. 

dok je praxis potpuno izostao. Zato je bilo moguće da se poja¬ 
ve zaista izobličeni i pretjerani oblici ideologizacije, često bliži 
idealizmu nego materijalizmu. Tako je A. A. Bogđanov tražio 
da sve znanosti budu ponovno ustrojene u duhu »proleterskog 
svjetonazora«, ne isključujući iz toga čak ni matematiku i 
astronomiju, a A. V. Lunačarski sanjario o »socijalističkoj re¬ 
ligiji« koja neće znati za nadnaravni svijet, Boga i besmrtnost 
duše nego uvažavati neki neodređeni osjećaj zajedništva sa 
svijetom i čovječanstvom. 

U razdoblju što je slijedilo svi su sastojci ideologije doživ¬ 
jeli svoj nagli i ubrzani procvat, ali sad pretežno na društve¬ 
nom planu. U središtu tog izvanrednog porasta »lažne svije¬ 
sti« stoji J. V. Staljin, protuslovna i osporavana osoba vođe i 
mislitelja, koji će nedvojbeno i u najvećoj mjeri označiti novo 
doba sveopće ideologizacije sovjetskog društva. Kao svi dobri 
marksisti i J. V. Staljin je smatrao da se nove teorije i ideje 
pojavljuju tek onda kad razvoj materijalnog života postavi 
pred društvo nove zadatke. Ali jednom iskazane, te teorije i 
ideje postaju moćne snage od najveće važnosti, jer olakšavaju, 
pospješuju i pomažu ispunjenje spomenutih zadataka. Sada 
bi ideologija trebala poticati razvoj materijalnog života, a ne 
ga krivo odslikavati. Zato su upravo socijalističke ideje pozva¬ 
ne da stave u pokret goleme mase ljudi i osposobe ih za nove 
pothvate. Protivno iščekivanju klasika marksizma, J. V. Sta¬ 
ljin je pridavao ideologiji prvorazrednu ulogu u izgradnji soci¬ 
jalističkog društva: ona je pozitivan čimbenik napretka, sre¬ 
đivanja i učvršćivanja novoga uređenja. Bez toga bi razvoj 
društva bio praktički nemoguć. Pribrojena institucijama, ide¬ 
ologija tvori nadgradnju koja pomaže socijalističkom poretku 
da dovrši uništenje staroga poretka, promijeni njegov zbiljski 
temelj (realnij bazis) ekonomiju i proizvodne odnose (pro- 
izvodstvennoe otnošenie) a feudalnu i građansku klasu do 
kraja uništi. 36 U socijalizmu će dakle nadgradnja služiti ra¬ 
zvoju društva, a ne skrivati njegovu istinu. 

To shvaćanje ideologije ušlo je u sve ondašnje knjige, 
udžbenike i enciklopedije. Ono je štoviše dobilo oznaku slu¬ 
žbenog učenja partije i države. U 27. svesku Velike sovjetske 


36 Josif V. Staljin, Otnositel’no Marksizma v jazykoznanii, Moskva, 
1950., str. 5. 

enciklopedije koja je tiskana 1933. godine istaknuto je - u is¬ 
toimenoj natuknici - da su ideologija proletarijata i marksizam 
zapravo posve iste stvari. Stoga će u razdoblju diktature prole¬ 
tarijata uloga ideologije biti od iznimna značenja. U drugom 
pak izdanju iste Velike sovjetske enciklopedije koja je izdana 
1952. godine, ali sad u 17. svesku, tvrdi se da ideologija ima 
povratno djelovanje na ekonomski temelj. Ideologija služi tom 
temelju i brani ga od zastranjenja. Nije u pitanju relativna 
autonomija nego djelatna nazočnost ideji. U tekstu dalje stoji 
da je marksizam »ideologija radničke klase« i okosnica »soci¬ 
jalističke ideologije koja vlada u sovjetskom društvu«, a pred¬ 
stavljena je kao neko »opće razumijevanje čovjeka«. Marksi¬ 
zam je ovdje stavljen u funkciju sovjetskog poretka i sredstvo 
je njegova učvršćenja i opravdanja, što je uostalom cilj svake 
nadgradnje, a ne samo socijalističke. To je bio povod da se 
stvori cijela jedna škola stručnjaka za ideologiju - u stvari 
ideologa postojeće ideologije - koji su objavili brojne komenta¬ 
re službenog stajališta. Spomenimo radove G. E. Glezermana, 
P. F. Judina, D. I. Česnokova, F. V. Konstantinova, F. Čemo- 
va, A. I. Denisova i drugih, što naravno nadilazi našu temu. 

Iz svega proistječe da je u doba J. V. Staljina ideologija bi¬ 
la shvaćena kao prva pokretačka sila u društvu koja predu- 
sreće i predviđa njegov daljnji razvoj, pa čak i uspostavlja no¬ 
vi ekonomski temelj. U sovjetskom poretku stvorena je znači 
najprije politička osnovica društva, a tek poslije nje utvrđen 
cijeli gospodarski sustav. Poznati je teoretičar G. E. Glezer- 
man svojedobno pisao da marksizam naučava prvenstvo poli¬ 
tike nad ekonomijom, što je uostalom i V. I. Lenjin nazivao 
abecedom marksizma. Stoga će pobjedom socijalizma - nado- 
daje on - upravo subjektivni sadržaji, koji se iskazuju u odlu¬ 
kama partije, biti odlučujući za razvitak novoga društva i za 
uspješno korištenje objektivnih uvjeta njegova razvitka. 37 
Ideologija je glavna pokretna snaga sadašnjice, anticipacija 
budućnosti i prethodnica oslobođenja. Taj razvoj međutim 
protuslovi u svim svojim bitnim odrednicama ekonomskom 
determinizmu i izokreće vrhovno marksističko načelo o pri¬ 
matu društvenog bića nad ljudskom sviješću. Zato je dopušte¬ 
no zaključiti da je ideologija - pa zvala se ona i marksistička 


37 Grigorij E. Glezerman, Bazis i nadstrojka v sovetskom obščestve, 
Moskva, 1954., str. 270-272. 

- u sovjetskom društvu bila puko sredstvo vladanja, izazovni- 
je i grublje nego buržujska ideologija u demokratskim poreci- 
ma. Nije onda iznenađenje što se marksizam od borbene ide¬ 
ologije radničke klase vrlo brzo preoblikovao u službenu ide¬ 
ologiju sovjetske države. 

Istu sudbinu doživjela je i nadgradnja. Iako je proizišla iz 
zbiljskog ekonomskog temelja (realnij bazis) sigurno da ni 
nadgradnja (nastrojka) nije bila njegov obični odbljesak, pasi¬ 
van i ravnodušan za sudbinu svojeg temelja, svoje klase i po¬ 
retka. Baš suprotno, nadgradnja je djelatni i poticajni činilac 
u društvu. Tako se sastojci nadgradnje - država, partija, ide¬ 
ologija, pravo, institucije - mogu u povijesnom pogledu prera¬ 
no pojaviti u odnosu na razvoj ekonomskog uređenja, što im 
onda daje prednost i prvenstvo u utjecaju na društvo. U tom 
kontekstu je dostatno - misli J. V. Staljin - da nadgradnja 
prestane igrati ulogu djelatnog sredstva pa da prijeđe iz pozi¬ 
cije obrane svojeg ekonomskog temelja na poziciju ravnodu¬ 
šnosti i time uzroka propasti socijalističkog društva. 38 Stoga 
je u sovjetskom sustavu istodobno došlo do savršene instituci¬ 
onalizacije ideologije i do potpune ideologizacije institucija. 

Na razini nadgradnje također je zasvjedočen protivan 
smjer razvoja od onoga što su predvidjeli utemeljitelji mar¬ 
ksizma. Umjesto da iščeznu ili oslabe, svi su oblici nadgra¬ 
dnje - ideologija, moral, pravo, država, politika, ustanove - 
počeli nezaustavljivo jačati. Jedino je religija polako slabila, 
ali samo prividno jer se u stvari preselila u drugo područje i 
stvorila tamo moćni oblik svjetovne sakralnosti. Na prvom 
mjestu u rasudbi dolazi moral, koji je nekad u marksističkoj 
teoriji bio žestoko napadan, kao ostatak buržujske svijesti, da 
bi poslije nepromijenjen prešao u »sovjetski moral«. Taj se no¬ 
vi moral naime pozivao na osjećaje dužnosti, časti, domolju¬ 
blja, poštivanja rada i socijalističkog vlasništva, dakle kate¬ 
gorija koje su bliže tradicionalnom predgrađanskom shvaća¬ 
nju ćudoređa nego obećanjima zagovornika besklasnog dru¬ 
štva. Krivično je pravo u početku bilo proglašavano klasnim 
sredstvom legalizacije nasilja, osuđeno dakako na nestanak, 
ali se u sovjetskom poretku ubrzo preobrazilo u korisnu te- 


38 Josif V. Staljin, Otnositel’no Marksizma u jazykoznanii, Moskva, 
1950., str. 6. 

hniku obrane postojećeg političkog uređenja, pa se zapravo 
svelo na isto. Neprijatelji braka i obitelji iz prvoga razdoblja, 
preobratili su se u njihove branioce i neočekivane pristalice. 
Tako bračno i obiteljsko zakonodavstvo u sovjetskom pravu 
počinje od 1933. godine davati velike povlastice ženi s djecom, 
a od 1944. godine se zalaže za čvrstu i postojanu obitelj. Op¬ 
ćenito govoreći pravo je trebalo posve ishlapiti, ali se dogodilo 
baš suprotno. Umjesto starog naišlo je novo pravo u »socijali¬ 
stičkom obliku« koje je svojim nečuvenim bujanjem normati- 
vizma nadmašilo sve dotad poznate slučajeve. 

Od svih je drugih oblika nadgradnje u sovjetskom društvu 
ipak najviše jačala država. Nije slabila i nestajala kako se 
očekivalo nego je postala po svojoj moći jedna od prvih u povi¬ 
jesti ljudskog roda. K. Mara i F. Engels su joj bili predvidjeli 
odumiranje, a ona je kao za inat sve nadživjela. Još je V. I. 
Lenjin pisao da put prema socijalizmu nužno vodi kroz jaku 
državu, koja prije nego što nestane uzima oblik diktature pro¬ 
letarijata. Zato su N. I. Buharin i V. I. Lenjin brzo napustili 
postavku o odumiranju države i zastupali potrebu da se posli¬ 
je revolucije uvede ekonomska i politička diktatura radničke 
klase. Stvar međutim nije ostala na tome jer se uskoro poja¬ 
vio i državni socijalizam, koji je kao obveznu posljedicu donio 
kult karizmatičkog vođe i masovnu svjetovnu religioznost. 
Marksizam je u teoriji bio najavio ukidanje vojske, policije, 
birokracije, škole, nacije, obećavao nadzor radništva i čisti in¬ 
ternacionalizam, a sovjetska je država kroz kratko vrijeme 
postala zemlja s najsnažnijom vojskom, policijom, birokraci¬ 
jom, školom i državnim nacionalizmom. 

Razvoj je nadgradnje išao dakle posve suprotnim putem 
od onoga što su predvidjeli K. Mara i F. Engels. Zato se otvo¬ 
rio sve širi rascjep između temeljnih zamisli marksizma - 
iščeznuća države, dolaska besklasnog društva, zbiljskog oslo¬ 
bođenja od svih otuđenja, univerzalizacije čovjeka - i gotovo 
oprečnih povijesnih ostvarenja tih marksističkih zamisli - 
moćne države, jake ideologije, klasnog morala, represivnog 
prava i nacionalizma - u onim društvima koja su ih uzeli za 
svoj jedini ideal. Dobri su poznavatelji sovjetskih prilika 39 oti- 


39 Rudolf Schlesinger, The Špirit ofPost-War Russia, Soviet Ideology, 
London, 1947., str. 178; Barrington Moore, Soviet Politics, The Di- 
lemma ofPoiver, Cambridge, 1950., str. 416. 

šli još korak dalje i ustvrdili kako je zapravo na djelu bila pu¬ 
ka prilagodba izvornog marksizma potrebama praktičnog po¬ 
litičkog trenutka, a ne obratno. Uostalom, zar već samo nazi¬ 
vanje marksizma »socijalističkom ideologijom« nije znak da 
razložnost jedne kritičke teorije povijesti polako ustupa mje¬ 
sto sumornu ponavljanju dogmatskih obrazaca koji služe za 
pokriće svagdašnjem političkom prilagođavanju. 40 Umjesto 
da nestane ideologija, iščeznuo je marksizam kao kritika ide¬ 
ologije. 

U zadnjem razdoblju staljinizma ideologija dobiva obličje 
totalitarizma. Povijesne zloporabe ideologije dosežu svoj 
vrhunac. Odsad će svaka čovjekova privatna djelatnost biti 
javna državna briga i zato podložna strogoj ideološkoj ocjeni. 
Promašaji u struci istodobno su ideološke pogreške. Odatle 
posvemašnja politizacija društva i ideološko vrednovanje sva¬ 
čijeg osobnog vladanja. 41 Ono što na osobit način obilježava 
ideologiju u tom vremenu jest činjenica da ona u sebi sad nosi 
neskrivenu sklonost da se pretvori u totalitarni sustav. Tako 
se marksistička ideologija velikih obećanja - izražena u već 
spomenutoj gnozeološkoj i ontološkoj povlastici - potpuno 
izrodila, kobno se vezujući uz politiku, vlast i prisilu. 

Još drastičniji primjer ideologizacije marksizma mogao se 
nedavno susresti u Kini za vrijeme trajanja kulturne revolu¬ 
cije. Danas doduše mnogi osuđuju ta opasna pretjerivanja, 
zaboravljajući u kojem je opsegu maoistička futurologija bila 
zaludila lijevu europsku političku elitu, u što naravno treba 
uključiti i stanovitu teologiju. Za Mao Zedonga je odlučujući 
čimbenik čovjek, a ne stroj. Stoga je potrebno da se od boraca 
za kulturnu revoluciju postigne »subjektivni pristanak« i 
»voljno nastojanje«, drugo će se već ionako lako nadodati. 42 
Važnost teorije dolazi u prvi plan jer nas samo ona može po¬ 
taknuti na djelovanje. 43 Mjesto na »objektivne« uvjete života, 
kulturna revolucija ustraje na »moralu« ljudi, potrebi »svje- 

40 Kurt Lenk, Ideologie, Ideologiekritik und Wissen$soziologie, Ber¬ 
lin, 1964., str. 51. 

41 Raymond Aron, Democratie et totalitarizme. Pariš, 1965., str. 
266-302. 

42 Jean Guichard, Le mandsme de Marx a Mao, Theorie et pratique 
de la revolution. Pariš, 1968., str. 305. 

43 Mao Cedung, Kineska revolucija i socijalizam, Zagreb, 1981., str. 77. 


99 



sne« djelatnosti i nužnosti »odgoja« cijelog naroda. Odlučujući 
sukob nije dakle vođen između interesa suprotnih klasa nego 
između točnog i pogrešnog mišljenja. Zato se vjerovalo da je 
snagom ideologije moguće sve postići, čak »buržujsko« znanje 
i tehničke vještine zamijeniti revolucionarnim oduševljenjem. 
Problemi se tehnike najbolje rješavaju čitanjem izreka Mao 
Zedonga. Predvodnici su maoističkog kulturnog pokreta vje¬ 
rovali da izgradnja socijalizma mora početi od nadgradnje, 
odnosno odgojem »novoga čovjeka«. To znači da će ideologija i 
politika imati prvenstvo u odnosu na rast društvenog bogat¬ 
stva; socijalizam se ne određuje razinom dostignuća tehnolo¬ 
gije i blagostanjem naroda nego stupnjem kolektivizacije 
ljudskih odnosa. Mogu se dakle graditi idealne komunističke 
ustanove u uvjetima krajnjeg tehničkog primitivizma. U tu 
svrhu treba prethodno uništiti stare društvene odnose i uki¬ 
nuti povode koji stvaraju nejednakost. Otuda pritisak da se 
istrijebi obitelj koja je posebno otporna na sulude pokušaje 
kolektivizacije ljudskog bića. Mao Zedong je bio iskreno uvje¬ 
ren da se upornim odgojem može u ljudima stvoriti sklonost 
prema najnapornijem radu bez ikakvih materijalnih nagra¬ 
da, 44 što je prividna pobjeda ideologije nad zbiljom, a ustvari 
njezin konačni poraz. 

Iako nije uvijek dosezala te žalosne krajnosti, ideologija je 
u svim socijalističkim zemljama - koje su se nadahnjivale 
marksizmom - više ili manje jačala umjesto da slabi, što je za 
nas najvažnije, jer se ovdje ne bavimo poviješću političkih po¬ 
redaka nego poviješću ideologije. Taje činjenica naime posve 
dostatna da se zaokruži opis tijeka razvoja ideologije koji ide 
od njezinih prvih teorijskih zamisli i kritike do današnjih ne¬ 
uspjelih ostvarenja. 

Nakon svega sažetak se nameće sam od sebe. Zamišljen 
kao najjača oporba ideologijama, ni marksizam se - kako smo 
vidjeli - nije pokazao dovoljno uspješnim u liječenju te teške 
boljke ljudskog duha. Dapače, ubrzo se sam preobličio u ide¬ 
ologiju, lažnu svijest, mehanizam prisile i sredstvo opravda¬ 
nja vlasti. Osim otkrića unutrašnjih protuslovlja - što je pre¬ 
dmet prvog dijela ovoga poglavlja - povijesna su svjedočan- 


44 Lešek Kolakovski, Glavni tokovi marksizma, III. svezak, Beograd, 
1985., str. 581. 

stva bila još nepovoljnija - što je predmet drugog dijela ovoga 
poglavlja. Tako se najradikalnija od svih kritika ideologije 
ostvarila kao najradikalnija ideologija. Odatle središnje pita¬ 
nje: kako se to moglo uopće dogoditi? Kako je »filozofija prole¬ 
tarijata« postala »proleterskom filozofijom« ili čak »proleter¬ 
skom ideologijom«? 45 

Odgovora ima više. Jedan se zacijelo nalazi u onim već 
spominjanim ideološkim sadržajima u K. Marxa i F. Engelsa, 
koji su tek u dodiru s društvenom zbiljnošću iz stanja prikri- 
venosti posve izašli na vidjelo dana. O njima smo prije nešto 
više rekli. Tu je u prvom redu redukcionizam što sve sastojke 
ideologije - koristeći tipičan ideološki model - svodi na eko¬ 
nomske uzroke. Onda slijedi sadržajno određenje ideologije 
koje ne pita za funkciju svijesti u društvu nego je neraskidivo 
povezuje uz interese vladajuće klase. Opravdanje za taj »pad« 
ili »povratak« kritike ideologije natrag u samu ideologiju mo¬ 
guće je naći u dvjema njezinim isto tako ideologijom podu¬ 
prtim povlasticama: one da se marksistička teorija uvijek na¬ 
lazi izvan utjecaja lažnoga mišljenja i one da buduće društvo 
nezaustavljivo donosi stanje neotuđenosti cijelom ljudskom 
rodu. Pomnim čitanjem tekstova klasika otkriva se da na po¬ 
četku te skrivene ideologizacije - iskazane u četiri spomenuta 
sastojka - stoji zapravo kritika religije kao neprijeporno pola¬ 
zište marksističkog svjetonazora. Jer, upravo iz kritike religi¬ 
je nužno proizlazi redukcionizam, iz redukcionizma nužno sa¬ 
držajna definicija lažne svijesti, a iz nje nužno opravdanje 
dviju iluzornih povlastica: pojedinačne marksističke spoznaje 
kao jedino istinite u lažnom svijetu i buduće sudbine idiličnog 
zajedništva kao savršenog stanja čovječanstva u besklasnu 
društvu. Time se do kraja zatvorio krug pokušaja da kritika 
ideologije izađe iz okvira vlastite ideologije. Stoga u završnici 
svojega pothvata marksistička kritika ideologije više otkriva 
svoje ideološke pretpostavke nego što tuđe potpuno dokida. 

Vratimo se međutim polazištu. Budući da kritika religije 
može biti uspješna jedino ako je s istim vjerskim radikaliz¬ 
mom poduzeta, nije čudo što se ona u marksizmu pretvorila u 
neku vrstu svjetovne religije - suprotna predznaka - pa je do- 


45 Trving Fetscher, Karl Marx und der Mancismus, Von der Philoso- 
phie des Proletariats zur proletarischen Weltanschauung, Miin- 
chen, 1967., str. 245. 

sljedno tome postala njegovom ideologijom. U marksizmu je 
religija uzeta kao ideologija, ali se ubrzo ispostavilo da je to 
jednako i njezina kritika. Odatle mogućnost uspostave jednog 
religijskog čitanja marksističke kritike ideologije i neuspjeha 
te kritike. Zato su sve opisane ideološke pretpostavke mar¬ 
ksističke kritike ideologije - redukcionizam, sadržajna defini¬ 
cija lažne svijesti, povlastica spoznaje i povlastica novog onto¬ 
loškog stanja u besklasnom društvu - ustvari religijskog po¬ 
drijetla. Dobri će poznavaoci povijesti religija u tim ideolo¬ 
škim sadržajima naime odmah prepoznati četiri temeljne sa¬ 
kralne kategorije: teodiceju, dogmatiku, gnozu i eshatologiju. 
Bilo bi preuzetno htjeti obaviti ovdje sve te plodne usporedbe. 
Dovoljno je ako se ograničimo samo na »sveto znanje« i plero- 
mu, jer oni tvore jednu od najznačajnijih tema u povijesti sta¬ 
roga i novoga gnosticizma. A marksizam je odavno proglaša¬ 
van za nasljednika stare gnoze. Nije slučajno da se u teksto¬ 
vima mladoga K. Marxa spominje J. Bohme koji stoji na po¬ 
četku moderne tradicije ezoterizma i nove gnoze. Taj Philo- 
sophus Teutonicus bio je također omiljen pisac G. W. Hegela. 
Zato je E. Topitsch mogao uvjerljivo razotkriti utjecaj jedne 
zaista duge tradicije gnostičke misli na oblikovanje teorija 
utemeljitelja marksizma . 46 Jednako nisu osamljeni sociolozi 
koji hoće vidjeti u lenjinizmu i njegovu ustroju jedne jedine 
partije - kao skupine izabranih i spašenih jer su u posjedu 
ključeva tajne spoznaje - političku zamjenu i svjetovnu pre¬ 
radbu drevnih gnostičkih sljedbi . 47 Kao do nedavno marksisti 
tako su nekad i gnostici bili odlični poznavatelji ljudskog otu¬ 
đenja i nositelji prometejskog otpora, što ih je onda uvrstilo u 
isto duhovno nasljeđe . 48 Za gnostike je ovaj svijet zao, mra¬ 
čan, otuđen i sputan, kao što je to i građanski svijet za mar¬ 
ksizam. Pripadnici gnostičkih družbi odbijaju sva društvena 
pravila i ustanove, dapače žele ih se potpuno osloboditi. Više 
nego o oporbi ili kritici riječ je ovdje o upornoj i silovitoj pobu¬ 
ni elite - savršenih, izabranih, spašenih - koji žive svu tjesko- 

46 Emst Topitsch, Sozialphilosophie zivischen Ideologie und Wissen- 
schaft, Luchterhand, 1966., str. 261-296. 

47 Raymond Aron, Remarques sur la gnose leniniste, u zborniku The 
Philosophy ofOrder, Stuttgart, 1981., str. 264-274. 

48 Erie Voegelin, Marx, The Genesis of Gnostic Socialism, u zborniku 
Frorn Enlightenment to Revolution, New York, 1975., str. 273-302. 

bu progonstva i tuđinstva u svijetu, istodobno mučeni nostal¬ 
gijom za oslobođenjem. To je razlogom da ih H.-Ch. Puech na¬ 
ziva nihilistima i revolucionarima, naravno u jednom višem 
religijskom smislu . 49 

Poznato je da gnosticizam u središtu svojega zanimanja 
ima dvije teme: povlaštenu osobnu spoznaju i povlašteno du¬ 
hovno stanje svijeta. Slične povlastice obećava marksizam, 
premda u svjetovnom obličju i ishodu. Grčka riječ gnosis - 
istinita spoznaja bića - nema u gnosticizmu samo filozofijsko 
značenje. Ta spoznaja naime u sebi nosi još i moć da spasi 
onoga tko je slijedi, pa je religiozna kategorija. Osim što po 
njoj čovjek ulazi u posjed ključa za razrješenje tajni kozmič¬ 
kih misterija, on se također otkupljuje i za vječnost spašava. 
No spomenuta je spoznaja - kao sveta snaga i tajno znanje - 
isključivo povlastica manjine i izabranih. Oslobođenje od otu¬ 
đenja ostvaruje se spoznajom. U gnosticizmu odlučujuću ulo¬ 
gu igra upućivanje - inicijacija - u tajne spoznavanja. Zato se 
svijet dijeli na one koji uživaju povlasticu istinite spoznaje i 
na sve druge. Odatle i elitizam u gnostika. Druga je temeljna 
gnostička kategorija pleroma: punina i ukupnost mističnih 
bića ili eona koji proizlaze iz Prvoga Oca i zajedno s njim čine 
istinski svemir sklada, jedinstva i svjetlosti. Na svojim rubo¬ 
vima i u svojem zadnjem eonu međutim pleroma će doživjeti 
krizu i raspad. To u jednom trenutku stavlja u pitanje posto¬ 
janost plerome. Posljedice će zahvatiti iskustveni svijet koji 
postaje poprištem tame, pada, podjele, nereda, nemoći i neus¬ 
pješnosti, dotično otuđenja. Kozmička se drama rješava od¬ 
stranjenjem pokvarenog dijela duhovne materije. Spas polu¬ 
čen povlaštenom spoznajom vraća raspršene čestice svjetlosti 
natrag u pleromu, obnavljajući izgubljeno jedinstvo duhovna 
svemira. 

Uočene sličnosti između gnosticizma i marksizma - iska¬ 
zane u dvjema opisanim istorodnim povlasticama - otkrivaju 
nam neku njihovu neodoljivu strukturalnu podudarnost. No 
to nije sve, niti je najvažnije. Treba još ustvrditi da je gnosti¬ 
cizam jedna u mnogo čemu povijesno visoko razvijena i istan¬ 
čana religijska ideologija koju upravo po logici te iste zaje- 


49 Henri-Charles Puech, En quete de la Gnose, La Gnose et le Temps, 
I. svezak, Pariš, 1978., str. 22. 

dničke strukturalne podudarnosti sad nužno preuzima i sam 
marksizam. A ideologičnost je gnosticizma višestruko zasvje¬ 
dočena. Za razliku od arhaičke i klasične mitologije, gnostici¬ 
zam donosi posve novo ozračje: galeriju božanskih predaka s 
blijedim metafizičkim licima, prostore ispunjene jednoličnim 
figurama eona i hipostatskim bićima, podzemlje napućeno 
sjenama demona i monstruoznim arhontima . 50 Gnostička je 
religija prvenstveno refleksivna. Stoga je gotovo opsjednuta 
simbolizmom brojeva, pleromičkom hijerarhijom, zamršenom 
teogonijom, nebeskom geografijom. U njoj se čudesno umno¬ 
žavaju emanacije, geneologije, projekcije, spekulacije, sfere i 
posredništva. Sve to pokazuje da je gnosticizam - jasno po 
marksističkim mjerilima - školski primjer najočitije ideologi¬ 
je - uz platonizam i hegelizam - što međutim nije moglo proći 
bez posljedica za sam marksizam koji je ustrojen po istovje¬ 
tnom obrascu. U tome treba konačno tražiti uzroke vlastite 
ideologizacije marksizma i njegova povijesnog neuspjeha u 
pokušaju da dokine tuđe ideologije. 

To religiologijsko obrazloženje neuspjeha pothvata deide- 
ologizacije u društvenim sustavima današnjice jamačno nije 
jedino. Moguće je zamisliti i jedno sociologijsko tumačenje, 
iako sprovedeno u smislu vveberovskog uvažavanja idejnih 
poticaja, a ne isključivo društvenih i ekonomskih utjecaja. To 
tumačenje polazi od tvrdnje da u marksizmu postoji neka ne¬ 
dovoljna teorijska raščlamba pojma društvenih odnosa. Zna 
se da je K. Mane točno odredio u kojem značenju uzima taj 
pojam. Za njega društvene odnose prije svega treba definirati 
kao povezanost mnogih ljudi u prostoru materijalne proizvo¬ 
dnje. Takvo ga je polazište međutim prisililo da postavi dru¬ 
štvene odnose u samu strukturu društva, dotično u onaj ope¬ 
tovano opisani zbiljski temelj koji je u marksizmu ekonomija. 
Društveno se time nalazi praktički poistovjećeno s ekonom¬ 
skim, premda neki misle da je K. Marx zapravo učinio supro¬ 
tno i sociologizirao gospodarske činjenice . 51 Poglavlje posveće¬ 
no kooperaciji u Kapitalu ili neki tekstovi u Najamnini, cijeni 
i profitu, kao i odjelci u Anti-Diihringu potvrđuju pretpostav- 

50 Giovanni Filoramo, L’attesa della fine, Storia della gnosi, Roma, 
1987., str. 63. 

51 Armand Cuvillier, Partis pris sur l’art, la philosophie et l’histoire. 
Pariš, 1956., str. 327-342. 

ku da se u marksizmu ipak radi o izjednačenju društvenih 
odnosa s ekonomskom zbiljnošću. To je onda nezaustavljivo 
vodilo do isključenja iz djelokruga društvenih odnosa čovjeko¬ 
ve političke djelatnosti i premještanja države u nadgradnju 
društva. Zato će se politika - nepravedno isključena iz odre¬ 
đenja društvenog života - povijesno brzo »osvetiti«, postavši 
gotovo jedina i najvažnija ljudska djelatnost u socijalističkim 
porecima, a država glavni i nezaobilazni sastojak, stvaratelj i 
ravnatelj baš tih istih društvenih odnosa. Spomenuta nedo¬ 
voljna raščlamba natjerala je K. Marxa da iz kruga dru¬ 
štvenih odnosa također izbaci pravo, moral, narodnost, religi¬ 
ju, filozofiju i učini od njih sadržaje nadgradnje koji su uvjeto¬ 
vani ekonomijom. No povijesni će razvoj i ovdje te zbiljnosti 
nadgradnje jednako vratiti natrag u ljudski društveni život, 
premda često u izobličenu obliku i silovitu nastupu. Tako se 
izgubljeno ravnovjesje između ekonomije i ideologije uspo¬ 
stavljalo uz žrtve i nazadovanje. 

S nabrajanjem posljedica može se nastaviti. Izjednačava¬ 
nje društvenog i ekonomskog dopustilo je dalje K. Marxu da 
relativizira sve dosadašnje ljudske spoznaje i vrednote, stav¬ 
ljajući ih u ovisnost o razvoju proizvodnih snaga društva i vi- 
deći u njima odsjeve ekonomskog vladanja ljudi. Ta devalva¬ 
cija čovjekove misli — koja za marksizam nema ni svoje samo¬ 
stalne povijesti - bila je moguća samo na crti nedvojbenog 
primata gospodarske zbiljnosti. Na kraju je ostala jedna jedi¬ 
na tanka vezivna nit - razapeta između društvene zbilje i du¬ 
hovnih pojava — kroz koju su onda još samo prolazili materi¬ 
jalni i klasni interesi ljudi. 

Mnogi su kasniji povijesni događaji, dali pravo toj kritič¬ 
koj ocjeni . 52 Usprkos suprotnim predviđanjima, ideologija je 
postala vrlo utjecajnim javnim čimbenikom u društvu. Stoga 
u zemljama što su se nadahnjivale marksizmom nije moguće 
zanemarili upliv ideologije na ustanove i gospodarstvo . 53 
Umjesto da slabi ili nestaje, ideologija je neprestano jačala, 
poprimivši neslućene razmjere razrasta i zamaha. Tijek raz- 

52 Henri Chambre, Le mandsme en Union Sovietique, Ideologie et In- 
stitutions, Pariš, 1955., str. 46-49. 

53 Pierre Fougeyrollas, Le mandsme en question. Pariš, 1959., str. 44. 

voja je išao dakle obrnutim putem: ideološka moć nije ukinu¬ 
ta nego je zagospodarila ljudskim življenjem. 

Istina je da se marksistički nacrt o odumiranju ideologije 
pokušavao ostvariti u pravilu u vrlo nerazvijenim društvima, 
gdje nisu postojali baš nikakvi uvjeti za predviđeni obrat u 
nadgradnji. Time se inače i opravdava neuspjeli prijelomnog 
pothvata o potpunom iščeznuću lažne svijesti. Prva je socijali¬ 
stička revolucija bila naime izvedena istodobno samo u jednoj 
zemlji i u društvu u kojemu su proizvodne snage zastale u ra¬ 
zvoju na razini predgrađanskog svijeta. Zato je trebalo naj¬ 
prije izgraditi politički poredak i ideologiju ovjere vlasti, a tek 
onda početi stvarati zbiljski ekonomski temelj i dostizati gra¬ 
đansko društvo. To opravdanje ima sigurno ozbiljne razloge i 
nije bez temelja, ali nehotice izaziva sumnju da možda nisu 
samo proizvodne snage ostale predgrađanske u svojem razvo¬ 
ju nego daje to jednako bila i sama marksistička ideologija u 
svojem obilježju. Sad se konačno može obaviti povezivanje so¬ 
ciologijskog i religiologijskog tumačenja izostanka ukinuća 
ideologije. Uostalom i najnoviji događaji u tim društvima - ot¬ 
kriće tržišta, zagovor za pravnu državu, uvođenje političkih 
sloboda, zahtjev za demokratizacijom, buđenje nacionaliza- 
ma, obrana ljudskih prava - kao da su spomenutoj sumnji da¬ 
li još dodatnu podršku. U tome bi slučaju eksplozija ideologi- 
zacije i njezino kasnije slabljenje postali do kraja razvidni jer 
zapravo ponavljaju u pojedinostima već viđene stvari. 

Ta nas vrst rasudbe naravno ovdje ne zanima. Željeli smo 
samo pokazati kako su kritika marksističkog shvaćanja lažne 
svijesti i neuspjeh njegovih predviđanja - otkrivanjem unu¬ 
trašnje nedosljednosti i izvanjske povijesne promašenosti - 
pripremili tlo za izbijanje duboke i trajne krize pojma ideolo¬ 
gije koja je ubrzo i nadošla, zahvativši najšire duhovno obzor¬ 
je današnjice. 


Kriza pojma ideologije 

Neuspjeh marksističke teorije o ideologiji bio je očit. Zato 
su unutrašnje nedorečenosti te teorije vrlo brzo izišle na vi¬ 
djelo dana. Rasla je spoznaja o nesavršenosti ne samo svake 
ideologije nego i svake kritike ideologije, pa i one - kao što je 
marksizam - koja nas je htjela do kraja osloboditi od lažne 
svijesti i predstaviti se kao jedina ispravna zamisao o svijetu 

i životu. No još su u većoj mjeri utjecali na pojavu krize pojma 
ideologije njezini povijesni promašaji i brojne teške zloporabe. 
Mnoge su svjetovne apokalipse i staljinistički gulazi - stavlje¬ 
ni navodno u službu iskoijenjenja lažne svijesti - pokazali da 
se ideologija ne može ukinuti jer taj pokušaj redovito završa¬ 
va kao još jače oživljavanje ideologije. Pa ni porast proizvo¬ 
dnih snaga - kako je bilo svečano obećano - nije pridonio sla¬ 
bljenju utjecaja lažne svijesti. Tehnički napredak - suprotno 
marksističkom predviđanju - još je manje uklonio proces 
ubrzane ideologizacije društva. Tako je primjer hitlerovske 
Njemačke otkrio da uz najrazvijeniju tehnologiju može isto¬ 
dobno ići i duboko nazadovanje čovjekove svijesti. Između 
gospodarstva i ideologije nema dakle jednosmjerne uzročne 
povezanosti, pa svi ishodi u igri ostaju podjednako otvoreni. 

Pred tim činjenicama marksistička teorija o ideologiji nije 
mogla ostati ravnodušnom. Jer, izbila je u isti mah kriza poj¬ 
ma ideologije i kriza njegove kritike. Bilo je prijeko potrebno 
na to odmah odgovoriti. Stoga su se počele više mijenjati ili 
popravljati izvorne marksističke sheme nego upotpunjavati 
stari zamišljaji ili ponavljati neispunjeni nagovještaji. Odatle 
revizija ortodoksnog shvaćanja lažne svijesti u marksizmu, 
koja je međutim nastala kao posljedica političke nužde, a ne 
boljeg domišljanja. U taj se osjetljivi posao prvi zaputio A. 
Gramsci. Njemu nadgradnja nije način iskazivanja društve¬ 
nog života. Dapače, zazirao je od samog razlikovanja temelja 
i nadgradnje, smatrajući da ideologija nije manje stvarna od 
proizvodnih odnosa. Zahvaljujući baš nadgradnji, društvene 
klase stječu svijest o svojem položaju i mogućnostima, pa ti¬ 
me zapravo već mijenjaju društvene odnose. Zato A. Gramsci 
proglašava ideologiju za objektivnu i djelotvornu zbiljnost u 
kojoj određene društvene skupine postaju svjesne vlastita 
društvena bića, svoje moći, svoje sukobljenosti s drugim kla¬ 
sama i svoje budućnosti. 54 Ideologija je u marksizmu podlo¬ 
žna dvjema oprečnim tumačenjima: ili joj je ekonomski temelj 
uzrok, ali onda treba napustiti svaku dijalektičnost; ili pak 
postoji dijalektička uzajamnost između ekonomskog temelja i 
ideologije, ali onda treba posve odbaciti prvenstvo ekonom¬ 
skoga temelja, čime je do tada bio upravo marksistički svjeto- 


54 Antonio Grramsci, II materialismo storico e la filosofia di Benedet- 
to Croce, Torino, 1952., str. 232. 

nazor poglavito obilježen. 55 U toj se dvojbi A. Gramsci bez 
ustručavanja priklonio drugom iješenju i svrstao izrijekom 
svoju filozofiju praxisa - koju je inače smatrao da stvaralački 
nastavlja izvorne marksističke namjere - u ideologiju jer nije 
želio govoriti o samo jednom uzroku nego dijalektičkoj uza¬ 
jamnosti utjecaja. Time je tumačenje društvene stvarnosti do¬ 
duše postalo prihvatljivije, ali je samonikla novost marksi¬ 
stičke teorije o ideologiji u mnogome napuštena. 

Gotovo istovjetni put prošao je mladi G. Lukacs, posebno 
izazvan prilikama svojega vremena: odgodom revolucije i pre¬ 
laskom radničke klase u redove socijaldemokracije. To je bio 
razlogom da se marksistički materijalizam pokuša podvrći 
spasonosnu popravku u smislu hegelovske fenomenologije 
svijesti, slično A. Gramsciju koji je u Italiji istodobno upotpu¬ 
njavao marksizam s filozofijom idealizma B. Crocea. Otuda 
onda nepodijeljena pohvala klasnoj svijesti proletarijata - a 
ne recimo proizvodnim snagama - koja je pozvana ne samo 
da preobrazi društvene ustanove nego razriješi sve probleme 
filozofije, socijalnih znanosti i umjetnosti. Umjesto razlikova¬ 
nja temelja i nadgradnje, G. Lukacs daje prednost pojmu to¬ 
taliteta (Totalitat) pa ustvari izbjegava donijeti konačnu 
odluku o izboru prvenstva između ideološkog i ekonomskog 
uzroka. A baš je ta klasna svijest proletarijata - na tipično 
hegelovski način - proglašena za jedino istinitim temeljem 
načela totaliteta jer se kroz nju obavlja osobna i povijesna 
obnova jedinstva subjekta i objekta, teorije i prakse. I s obzi¬ 
rom na budućnost čin će proleterske revolucije jednako biti 
označen kao vrhunac iskaza spomenutog totaliteta. U svim je 
dakle slučajevima s cjelovitošću nove svijesti nadiđena supro¬ 
tnost između ekonomskog temelja i ideologije. U skladu s tim 
G. Lukacs 56 misli da u marksizmu ne postoje, primjerice, zna¬ 
nosti o pravu, političkoj ekonomiji ili povijesti - međusobno 
odijeljene i odcijepljene - nego isključivo samo jedna jedina 
povijesno-dijalektička znanost o razvoju društva kao totalite¬ 
ta. Isto kao A. Gramsci i mladi G. Lukacs ublažava taj totali¬ 
tet uvođenjem dijalektike. Zato daje slično značenje inače ra- 

55 Georges M. Cottier, Du romantisme au mancisme, Pariš, 1961., 
str. 215-216. 

56 Gyorgy Lukacs, Geschichte und Klassenbewusstsein, Berlin, 1923., 
str. 40. 

zličitim pojmovima u marksizmu: otuđenju, postvarenju, la¬ 
žnoj svijesti i nedijalektičkom umu. Nosioci otpora promjena¬ 
ma i zagovornici odbijanja dijalektičnosti povijesti za njega su 
navjestitelji totalitarnoga duha. Uvijek mogući prijelaz totali¬ 
teta - koji je izraz proleterske svijesti i čina revolucije - u to¬ 
talitarizam sprječava dakle samo dijalektičko mišljenje. U 
svemu tome će uloga svijesti neočekivano dobiti na važnosti. 

Neomarksizam što se povijesno razvio izvan neposrednog 
utjecaja boljševičke ideologije - u razdoblju između dvaju ra¬ 
tova - nezaustavljivo je napuštao klasični zamišljaj o eko¬ 
nomskom temelju i o njemu ovisnoj nadgradnji. To je imalo 
za posljedicu da su se marksisti sve više počeli baviti ideologi¬ 
jom - svojom i tuđom - a zanemarili ocjenu klasnih sukoba i 
gospodarskog stanja u suvremenosti. Ovdje bi trebalo još sva¬ 
kako spomenuti L. Goldmanna koji je - kako smo prije vidjeli 
- skrenuo pažnju na obilježja totalnosti ljudske djelatnosti i 
neraziješivosti sveza između povijesti gospodarskih činjenica 
i povijesti ljudskoga duha. 57 Društveni život je cjelina, prem¬ 
da u sebi podijeljen na materijalne i duhovne sastojke. Tako¬ 
đer i za K Korcha teorijska svijest nije odsjev društvenih zbi¬ 
vanja nego njegov sastavni dio. Građansko društvo čini cjeli¬ 
nu - to je opet onaj isti Totalitat - i samo kao cjelina može bi¬ 
ti osporavano. Stoga tek odnosi proizvodnje zajedno sa svo¬ 
jom ideološkom nadgradnjom čine predmet društvene raš¬ 
člambe i prosudbe. U istu skupinu ide K. Kosik koji u svojoj 
Dijalektici konkretnoga neopozivo odustaje od ontološkog 
prvenstva ekonomskog temelja u odnosu na ideologiju. Filo¬ 
zofija i umjetnost nisu proizvodi društvenoga života nego pro¬ 
izvodni čimbenici toga života. 

U još dublju razgradnju izvornog pojma ideologije u mar¬ 
ksizmu ušli su M. Horkheimer, Th. W. Adomo i H. Marcuse, 
obično nazivani pripadnicima Frankfurtske škole. Oni su bili 
sučeljeni s novom povijesnom situacijom: usporednim razvo¬ 
jem fašizma i staljinizma koji će između sebe pokazivati ču¬ 
dnovate podudarnosti upravo u primjeni mehanizma ideolo¬ 
ške manipulacije. Spomenuti se razvitak završio potpunom 
perverzijom povijesnog proročanstva o nadolazećem dobu 
savršene društvene plerome ili eshatona. Na taj su način odi- 


57 Lucien Goldmann, Science humaine et philosophie, Pariš, 1952., 
str. 50. 

sta bile tragično iznevjerene sve obećane nade. Pred spekta¬ 
kularnim krahom sovjetskog pokusa - praxisa - predstavnici 
su Frankfurtske škole našli utočište u uspostavi vlastite traj¬ 
ne prosudbene svijesti. Samo kritička misao jamči - misle oni 
- da će svijest ostati nepokvarljiva i nepotkupljiva jer sa svo¬ 
jom metodom odvraća od dogmatske oholosti, čemu su inače 
izložene i najistinitije teorije. Tako kritička teorija pokušava 
vratiti izgubljeni ugled čovjekovoj svijesti, pa na očigledan 
način obnavlja stajalište mladohegelovaca, istodobno usmje- 
rujući misao protiv društvenih danosti svojega vremena i 
ustoličujući nehotice novu »svetu obitelj«, koju su nekad K. 
Mane i F. Engels s pravom pobijali kao vrhunac lažne ideolo¬ 
gijske svijesti. 

Postupni otklon od praxisa bio je u kritičkoj teoriji vidljiv 
na više načina. Već je sam čin prosvjeda iskazivao nemoć jer 
se sukobljavao s jednim zaista čvrstim društvenim sustavom 
postvarenja i otuđenja koji je postajao uvijek sve djelotvorniji 
i uspješniji u svojem razvoju. Temelj mu je bio u modernoj te¬ 
hnologiji, a rezultati u eksploziji standarda. Kritička teorija 
je htjela biti potpuno nijekanje te društvene zbiljnosti, ali se 
spram nje oblikovala jedino u smislu »negativne dijalektike« i 
»crne utopije«. Za nju drugog puta nije bilo. Ako dijalektička 
misao nije moguća nego samo kao negativna misao - koja se 
iscrpljuje u pukom otklanjanju tehnološkog društva - onda je 
to zato što je načelo vladavine nužno i neodvojivo od svakog 
povijesnog napretka. Gdje je napredak, tu je neizostavno i do¬ 
minacija. Poslije uzlaznog razdoblja razvitka ljudskih moći, 
oslobođenje osobe i neviđenog proširenja vlasti nad prirodom, 
nastupilo je doba krize napretka i razdoblje »novog barbar¬ 
stva «. 58 Zato vladavina nad ljudima nije više smatrana jedin¬ 
stvenim ekonomskim mehanizmom - koji dolazi od nerazvije¬ 
nog i naopakog praxisa - nego je to neko opće povijesno nače¬ 
lo razvitka, istovjetno ustroju razuma. Svaka je naime ljud¬ 
ska misao najprije vlađalačka, a tek je onda to određena kla¬ 
sa u društvenom poretku. Prema Th. W. Adomu sve »pozitiv¬ 
ne« teorije zapravo učvršćuju nadmoć nad ljudima i potiču 
ideologizaciju društva. Želeći se osloboditi vlasti prirode po- 


58 Max Horkheimer, Traditionelle und kritisehe Theorie, Vier Auf- 
sđtze, Frankfurt, 1970., str. 44. 

sredstvom organizirane vlasti, čovjek je na kraju nužno po¬ 
stao žrtvom te iste vlasti koju je sam uspostavio. 

Tu treba tražiti odgovor na pitanje o suvremenoj prevlasti 
ideologije napretka koja je postala istinskom svezom silnica u 
modemom tehnološkom društvu . 59 Dapače, dolazi do neza¬ 
ustavljivog uviranja pojedinačnih ideologija u jednu moćnu 
»totalnu ideologiju«. Zbog njezine moći usput šu potisnuti i 
uništeni svi oporbeni sastojci kulture . 60 Jer, baš u razvijenim 
industrijskim društvima utopijski planovi, ideje slobode, ide¬ 
ali jednakosti i zahtjevi pravde sustavno su onemogućavani 
obmanom »totalne ideologije« napretka. U tom kontekstu svi 
oblici svijesti - znanost, umjetnost i religija - bivaju ustroje¬ 
ni, komercijalizirani i manipulirani. Tako se krug potpune 
dominacije zatvorio. Ideologija napretka je utkana u suvre¬ 
mene strukture društva i psihu modernoga čovjeka. U poza¬ 
dini besmislenog rada i grozničavog trošenja stoji golemi stroj 
tehnološkog racionaliteta, koji je osvojio čovjekov privatni 
prostor. Masovna proizvodnja i konzumacija dovode do općeg 
oponašanja: postojeće društvo nameće svim svojim članovima 
isti obzor zamjedbe i isti svijet iskustva. Revolucija je potku¬ 
pljena i veliki obrat u povijesti odgođen. 

U kritičkoj teoriji Frankfurtske škole ishlapljuju dakle po¬ 
vij esnost i praxis. Optužba upućena napretku kao ishodištu 
vladanja nad ljudima i uzroku otuđenja preokreće klasičnu 
marksističku tvrdnju o prvenstvu proizvodnih snaga nad ide¬ 
ološkim sadržajima. Stoga na kraju ostaje samo »negativna 
dijalektika«, »nemoćna svijest« i »crna utopija«. U društvu se 
ništa ne može promijeniti i u povijesti ništa poduzeti. Odatle 
duboko beznađe i prepuštanje sudbini. »Negativna dijalekti¬ 
ka« kritičke teorije donosi pesimističku verziju marksizma u 
kojoj svaka zbiljska djelatnost postaje »fetišiziranje prakse«. 
Tako je izvorni model marksitičkog shvaćanja ideologije bio 
amputiran upravo u svojem temeljnom dijelu. 

Iznimno mjesto unutar Frankfurtske škole zauzima zaci¬ 
jelo J. Habermas, čiji se prinos u mnogome izdvaja po vrije¬ 
dnosti i odjeku. Za polazište on uzima prosudbu odnosa ideja 

59 Theodor W. Adama, Negative Dialektik, Frankfurt, 1966., str. 338. 

60 Herbert Marcuse, Kultur und Gesellschaft, Frankfurt, 1965., str. 

153. 

i interesa. U tom sučeljenju otkriva da je ljudska spoznaja 
uvijek utemeljena na nekim koristima, koje onda s njom 
upravljaju i usmjeruju joj tijek sazrijevanja. Uspostavlja se 
znači jedna nedvojbeno utvrđena povezanost između našeg 
mišljenja i društvenih interesa . 61 To je uostalom i razlogom 
zašto se kritička teorija najviše protivi baš pozitivizmu koji se 
upire pokazati kako stanovita spoznaja može biti neovisna o 
ljudskom interesu i istinska znanost slobodna od vrijedno¬ 
snih sudova. Potpuna neutralnost teorijskog mišljenja - ne 
samo u povijesnim i društvenim nego i u prirodnim znanosti¬ 
ma - s obzirom na praktičke potrebe, koristi i ponašanja ljudi 
postaje tako predmetom osporavanja i kritike. Jer, za J. Ha- 
bermasa idejna djelatnost ne može nikad izbjeći utjecaju dru¬ 
štvenih interesa, što se premeće u bitno ideologijsko pitanje. 
Spomenutih interesa ima tri: prvi je tehnički ili instrumen¬ 
talni interes koji određuje »empirijsko-analitičke« znanosti; 
drugi je praktički interes, shvaćen u kantovskom smislu rije¬ 
či, a iskazuje se u opreci između djelatnosti priopćavanja i in¬ 
strumentalne djelatnosti; treći je konačno interes za emanci¬ 
pacijom. Nas zanima naravno samo prvi jer je on izravno po¬ 
vezan s ideologijom. 

A upravo se taj prvi instrumentalni interes pojavljuje u 
naše doba kao neka nova ideologija: znanosti i tehnike. Pota¬ 
nji uvid u suvremeno društvo - protivno očekivanju - otkriva 
da spomenuta nova ideologija postaje u isti mah otpornija na 
političku kritiku i izdržljivija na društvenu promjenu. Zato 
među svim oblicima ideologije danas samo tehnokratska svi¬ 
jest zauzima povlašteno mjesto najveće učinkovitosti. Ta je 
lažna svijest neodoljivija i dalekosežnija od ideologije staroga 
tipa. U K. Marxa i F. Engelsa su naime postupkom ideološke 
kritike bile pretežno obuhvaćene jedino njemačka filozofija i 
kršćanska religija, dok je u J. Habermasa to cijela suvremena 
tehnička i znanstvena civilizacija. Kritika se ideologije preo- 
brazuje u kritiku imperijalizma znanstvenog načina mišljenja 
i djelovanja. Novi je kontekst više društveno-pragmatičan, pa 
prosvjed uzima vrlo precizan smjer i obvezu: postaje kritikom 
ideologije znanosti i tehnike. Umjesto tradicionalnih građan¬ 
skih nosilaca lažne svijesti - države, prava, morala i religije - 


61 Jiirgen Habermas, Technik und Wissenschaft als »Ideologie«, 
Frankfurt, 1968., str. 146-168. 

sad u prvi plan dolazi tehnokratska ideologija koja uspješno 
vlada dušama i depolitizira svijest ljudi, uvjerivši ih u nuž¬ 
nost podvrgavanja svih zemaljskih moći razvitku tehničke i 
znanstvene racionalnosti. Stoga modemi politički sustavi ne 
traže više opravdanja u religiji - koja je u svojem dosada¬ 
šnjem ideološkom obliku postala krhkom - nego u tehnici i 
znanosti koje - u obliku tehnokratske svijesti - pružaju glav¬ 
ni oslonac funkcioniranju vladajućeg poretka. Suvremeno je 
industrijsko društvo zamijenilo dakle tradicionalnu religijsku 
legitimaciju s novom ideološkom legitimacijom znanosti i te¬ 
hnološkog razvitka. 

Sigurno da je to otkriće novog smještaja ideologije u dru¬ 
štvenom prostoru današnjice izazvalo još veću i ubrzaniju raz¬ 
gradnju izvornog marksističkog pojma lažne svijesti. Teorija 
o ekonomskom temelju i nadgradnji izgubila je u visoko indu¬ 
strijskom svijetu svaki smisao jer se uloga znanosti u njemu 
posve promijenila. S jedne strane su znanost i tehnika posta¬ 
le dio proizvodnih snaga, a s druge poprimile ideološku fun¬ 
kciju, stvarajući idiličnu sliku društva koje sve ljudske pro¬ 
bleme iješava organizaciono-tehničkim sredstvima. Na taj su 
se način sadržaji ideologije zapravo »pomiješali« sa samim 
procesom znanstvenog i tehnološkog napretka. Ne iznenađuje 
onda što opravdanje suvremenih društvenih poredaka dolazi 
ne samo od lažne svijesti - u liku tehnokratske ideologije - 
nego i od proizvodnih snaga u koje se ucijepila znanost kao 
njihov neodvojivi dio. Jednako i moderne države ne zastupaju 
toliko interese vladajuće klase, koliko se trude ukloniti pore¬ 
mećaje u djelovanju industrijskog sustava; ni višak vrijedno¬ 
sti nije više najvažniji izvor povećanja proizvodnosti, a niti 
njegovo prisvajanje vladajuće počelo društvenog poretka. Na¬ 
protiv, vladajuće počelo poretka jest proizvodnost same raci¬ 
onalnosti. Otud tako osjetne razlike između određenja pojma 
ideologije u K. Marxa i J. Habermasa. 

Iz tih je razlika onda proistekla istodobna kritika i odbaci¬ 
vanje ortodoksnog tumačenja ideologije. J. Habermas drži da 
se u K. Marxa pojam umne djelatnosti odveć približio pojmu 
materijalne proizvodnje, čime je nehotice onemogućeno istin¬ 
sko razumijevanje vlastite kritičke svijesti. Zato izvorni mar¬ 
ksizam ustvari otvara razdoblje slabljenja moći refleksije. 
Obrana proizvođača i neumjereno pridavanje značenja radu 
odvelo je tu misao do hipostaziranja samo jedne kategorije 

djelovanja, a na štetu ljudskog mišljenja. Potrebno je stoga u 
samorefleksiji (Selbstreflexion) sjediniti spoznaju i interes. Za 
J. Habermasa 62 je obnova povijesnog materijalizma moguća 
tek koijenitom revizijom izvornog poučka o nadgradnji u nje¬ 
zinu ekonomskom objašnjenju i prihvaćanjem ideologije u 
mnogo općenitijem smislu - uvažavajući pri tome prinos M. 
Webera - kao ustroja društvenoga znanja. 

Sve pokazuje da se uz povijesni luk domišljanja koji ide od 
A. Gramscija do J. Habermasa istodobno obavlja i kritika ne¬ 
dostataka prvobitnog određenja pojma ideologije u marksi¬ 
zmu. Budući da je spomenuta kritika poduzeta isključivo sa 
stajališta svijesti - jer je u tom obliku jedino i moguća - za¬ 
vršava ona nužno kao prva velika revizija samoga marksi¬ 
zma, koji uvijek i neizostavno daje prednost praxisu. Teorij¬ 
ski po svojem podrijetlu, taj tijek crpi nadahnuće na tradicija¬ 
ma talijanskog i njemačkog klasičnog idealizma, pa mu je is¬ 
hod predvidiv. Hoteći biti kritikom tuđe ideologije, preokreće 
se iznenada u zamah vlastite ideologije. Zato s druge obale - 
kao naravni odgovor - dolazi marksistički strukturalizam, 
koji se sad povijesno vezuje uz pozitivističku i racionalističku 
tradiciju, tvoreći drugi veliki tijek revizije ortodoksnog shva¬ 
ćanja ideologije. 

U svojstvu rodočelnika škole marksističkog strukturali¬ 
zma, L. Althusser će najprije pokušati spasiti ugled i razlo- 
žnost pojma ideologije, opravdavajući njegova protuslovlja 
svjetonazorskim obratom koji je K Mara izveo zd vrijeme ži¬ 
vota. Pomna istraživanja tekstova klasika otkrivaju naime da 
se u djelu K. Maraa može točno utvrditi jedan posve jasan i 
nedvojben preokret upravo glede tumačenja ideologije. Kraj¬ 
nja točka prvoga razdoblja su Teze o Feuerbachu, pa naznače¬ 
ni prijelom treba smjestiti negdje oko 1845. godine. Time se 
povijesno oblikovanje marksizma zapravo cijepa na dva veli¬ 
ka vremenska odsječka: mladenački, koji se iskazuje u djeli¬ 
ma od Ekonomsko-filozofskih rukopisa 1844. godine do Svete 
obitelji i zreli - nazvan još od L. Althussera i znanstvenim - 
što ga obilježavaju temeljne rasprave iz političke ekonomije 
od Priloga kritici političke ekonomije do Kapitala. Prvo je raz- 


62 Jiirgen Habermas, Zur Rekonstruktion des Historischen Materialis- 
mus, Frankfurt, 1976., str. 237. 

dobije u znaku antropologije koja je na kantovsko-fichteov- 
ski način natopljena svješću, pa u njoj prevladavaju razmi¬ 
šljanja o subjektu, čovjekovoj biti, otuđenju i povijesti. Filozo¬ 
fija je shvaćena kao ideologija, premda je i njezina kritika 
ostala također žrtvom iste iđeologičnosti protiv koje je ustala. 
Stoga K. Mara i F. Engels u Njemačkoj ideologiji govore o fi¬ 
lozofiji samo i uvijek kao ideologiji. U drugom pak razdoblju 
znanstvena metoda dobiva potpunu prevagu, pa se oblikuju 
novi pojmovi, koji više nisu posuđeni od ideologijske tradicije 
nego posebno izmišljeni radi izgradnje novog objektivnog po¬ 
stupka. Strukturalisti dakle smatraju da je K. Mara poslije 
svojeg pozitivističkog »obraćenja« iz 1845. godine razlučio fi¬ 
lozofiju - koja je neizostavno ideologija - od teorije - koja je 
ustvari sama marksistička filozofija, ali uspostavljena u ras¬ 
kidu s prethodnom ideologiziranom filozofijom. Razlika izme¬ 
đu odbačene filozofije i usvojene teorije je ovdje zacijelo te¬ 
meljna odrednica »obraćenja«. Jer, ta teorija već sad ima sve 
oznake znanosti, pa se u području zbiljnosti iskazuje s dvije 
različite discipline: povijesnim i dijalektičkim materijalizmom. 

Prihvativši samo znanstvenu poruku marksizma, L. Alt- 
husser crta svoju zamisao ideologije. Za njega je društvo slo¬ 
žena cjelina koja sadrži tri strukture ili nadležnosti: gospo¬ 
darsku, političku i ideološku. Naravno da one između sebe 
imaju ustrojene nužne i uzajamne odnose. Ideologija je u tom 
sklopu sustav predodžbi - slika, mitova, ideja i pojmova - ko¬ 
je imaju nezamjenjivu povijesnu ulogu. 63 Zato ljudska dru¬ 
štva ne mogu postojati bez tih posebnih funkcija predočava¬ 
nja. Ideologije međutim većinom jedva da imaju što zajednič¬ 
koga sa svješću jer se prije svega nameću kao strukture. 
Ipak, u načelu su djelatne, jer učvršćuju ili preoblikuju - u 
imaginarnoj svezi - odnos ljudi spram njihovih egzistencijal¬ 
nih uvjeta življenja. 

Nabrojena obilježja ideologije - što ih uvodi u opticaj mar¬ 
ksistički strukturalizam - uvijek polaze od ideje znanosti. 64 
Stoga za L. Althussera doduše nema druge istine osim one 
znanstvene, ali ni sama znanost neće nikad uspjeti pokriti 

63 Louis Althusser, Pour Marx, Pariš, 1965., str. 238. 

64 Louis Althusser - Ćtienne Balibar, Lire le »Capital«, I. svezak, Pa¬ 
riš, 1966., str. 66. 

sveukupnost naših stvarnih odnosa sa svijetom i dragim lju¬ 
dima. Prema tome.ustanovljenje ideologije postaje neminov¬ 
no. Ona igra neizbježivu praktičnu funkciju u svakom dru¬ 
štvu. S obzirom da se oblikuju vrlo različite ideologije, zna¬ 
nost je pozvana otkriti njihovo ustrojstvo i dati mjerila za ko¬ 
načan sud o njima. Ideologija nije dakle zabluda ili slučajna 
izraslina na tkivu povijesti nego bitna i nezamjenjiva struk¬ 
tura, gotovo uvjet života društva. Otud ni povijesni materija¬ 
lizam ne može zamisliti da bi čak i komunističko društvo mo¬ 
glo ikada proći bez ideologije, svejedno da li se radi o moralu, 
umjetnosti ili predodžbama. 65 Čista je utopija htjeti svijet li¬ 
šen ideologije, jer je ona sastavni dio društvene cjeline, što 
pokazuje da je neće nestati niti u jednom poretku. Prednost 
se komunističkog sustava - prema strukturalistima - sastoji 
jedino u tome' što će ideologiju u njemu koristiti ne samo je¬ 
dna posebna klasa nego svi ljudi i što će je znanost stalno 
nadzirati i ispravljati. 

U nekim strukturalističkim strujama ideologija dobiva 
značenje hotimične mistifikacije. 66 Njezina je glavna funkcija 
u tome da udaljava pogled ljudi od bitnog prostora prema po¬ 
dručjima sporedne važnosti. U feudalizmu je umjesto politič¬ 
ke bila neprestano isticana religijska ideologija. Sve ide za 
tim da vladajuća ideologija usredotoči pažnju čovjeka na dru¬ 
go mjesto, a ne na ono gdje znanstvenu istinu treba zaista 
tražiti. Zato ideologija igra u stvari ulogu prikrivanja toga 
»miješanja« mjesta, što će reći da izobličuje i iskrivljuje nacrt 
znanosti. 

Bez obzira na te neznatne razlike, u dragoj se velikoj revi¬ 
ziji marksističkog pojma ideologije - poduzetoj od strane pozi¬ 
tivističkih strukturalista - raspada njegovo izvorno određenje 
na dva dijela: na ideologiju koja je doduše sad ostavljena na 
životu i na znanost koja je za uzvrat postala ideologijom. Što¬ 
više, znanost je izuzeta iz nadgradnje i dana su joj vlastita 
pravila razvitka, pa više nije izraz klasne svijesti nego neovi¬ 
san postupak. Povlastica gnostičke pretpostavke je ostala, 
iako je povlastica plerome potisnuta. No to nikoga ne spiječa- 

66 Louis Althusser, Pour Mane, Pariš, 1965., str. 239. 

66 Nicos Poulantzas, Pouvoir politique et classes sociales. Pariš, 1968., 
str. 228. 

va da kroz prvu stigne do druge, što je uostalom tipično pozi¬ 
tivistički ishod. 

U sažetku je dovoljno reći kako sve upućuje na zaključak 
da oba gore opisana tijeka - onaj što se nadovezuje na ideali¬ 
zam i onaj što nasljeđuje pozitivizam - zapravo posve jednako 
završavaju svoj put: kao apoteoze ideologije. 

Zadnji se čin u ovoj drami krize i rastvaranja marksistič¬ 
kog pojma ideologije - poslije dva spomenuta - zbio kao zabo¬ 
rav na ideologiju. Taj će iskorak napraviti marksistička povi¬ 
jesna škola koja u središte svojeg zanimanja stavlja mentali¬ 
tet - jednu posve novu kategoriju - a ne više ekonomski te¬ 
melj ili ideologiju. U povijesnoj se znanosti mentalitet inače 
nije dosad proučavao. Teško je o tome u knjigama i člancima 
spomena naći. Pojam mentaliteta su prvi ozbiljnije počeli 
istraživati tek povjesničari što se okupljaju oko francuskog 
časopisa Anali. Od njih je prešao u marksizam posredništvom 
M. Vovellea, koji je na taj način uveo neku »treću razinu« ra- 
sudbe - potpuno izvan gospodarstva i ideologije - sretno i 
spretno izbjegavajući da se izjasni o protuslovljima pojma la¬ 
žne svijesti. 

Mentalitet je u marksističkoj povijesnoj školi označen ne- 
pokretnošću mišljenja, sjećanjem puka, pamćenjem stradalni¬ 
ka, ustrajnošću tradicije i stalnošću narodnih običaja. Dok je 
ideologija sustavna vizija svijeta, dotle je mentalitet neposre¬ 
dno iskustvo priprostih ljudi. Stoga post-ideološki marksizam 
odbija svaki ekonomski ili društveni redukcionizam, smatra¬ 
jući da je baš mentalitet najpogodniji da postane neovisan o 
predrasudama i obmanama. Ono što bježi ideologijama, do¬ 
stupno je tek istraživanju načina mišljenja: ponašanje, obi¬ 
teljski život, običaji, snovi, jezik, spolnost i smrt. Prednost 
treba dati opisu »kako« se nešto zbiva, a ne »zašto« se nešto 
zbiva. Očito da je pojam mentaliteta mnogo širi od pojma ide¬ 
ologije. Taj pojam naime uključuje u jednu cjelinu sve ono što 
nije jasno očitovano, pa ostaje na izgled »prividno«, »nezna¬ 
tno«, »beznačajno« i »nesadržajno« u usporedbi s ideologijom, 
dotično biva zatrpano i sakriveno u nesvjesnim dubinama na¬ 
rodna bića. Povijest mentaliteta se iskazuje kao otpor ideolo¬ 
gijama i izdržljivost u tome, jer zapravo jedino odolijeva i 
ostaje u kolektivnom sjećanju puka. Mentalitet je iskustvo 
»dugog« vremena, a znači tradiciju, zajedničko pamćenje, ne- 

pokretnost, nasljeđe i polagani razvitak. Ideologija je pak is¬ 
kustvo »kratkog« vremena, a znači promjenu, novost, revolu¬ 
ciju, obrat, nagli uspon i napredak. Zato istraživanje načina 
mišljenja - u optici marksističke povijesne škole 67 - prelazi od 
elite na masu, od ideja i kultura na kolektivna stajališta, od 
pokreta na inerciju. 

Odbačeno na rub značenja - jer je vremenom postalo ne¬ 
važno i sporedno - marksističko se raspravljanje o pojmu ide¬ 
ologije na kraju završilo kao razgradnja i zaborav tog istog 
pojma. Kriza je počela njegovom revizijom, a okončala se nje¬ 
govim izostankom. Tome je jamačno mnogo pridonijela i je¬ 
dna izvanjska okolnost. Budući da je marksizam tipično pred- 
građanski i religijski svjetonazor - što se najbolje otkriva u 
usporedbi s gnosticizmom - bilo je logično da kasniji procesi 
sekularizacije u građanskom društvu zahvate također i nje¬ 
gov pojam ideologije. Posljedice nisu uzmanjkale. Zato je 
marksističko nasljeđe - iznutra potkopano protuslovljima i 
izvanjski ugroženo svjetovnošću - brzo ušlo u povijesni stečaj. 
Na tom su se neuspjehu marksizma i na njegovu praznu mje¬ 
stu razrasla sad dva nova sekularizirana tumačenja ideologi¬ 
je: sociologija spoznaje i psihologija spoznaje. 

Što se tiče prvog tumačenja, nova je grana društvenih 
znanosti - u liku sociologije spoznaje - bila začeta istodobno u 
znaku povezanosti s marksizmom i u nastojanju da se od nje¬ 
ga što više odcijepi. Postajući sve razrađenijom, ta je znanost 
počela polako odbacivati marksističke sastojke u sebi. Kritika 
ideologije i sociologija spoznaje su se vremenom ustrojile kao 
dvije posve neovisne discipline. Iako zajednička podrijetla i 
sučeljena sa stanovitim brojem jednakih problema, obje su 
discipline različito pristupile čovjekovu svijetu ideja. Od je¬ 
dne vojujuće ideologije prešli smo na jednu miroljubivu zna¬ 
nost. Ono što je nekad trebalo biti ubojito oružje u rukama 
proletarijata, sad postaje obična znanstvena metoda koja ima 
za cilj ustanoviti mjeru društvene uvjetovanosti ljudske misli. 
Stoga valja strogo razdvojiti pojam ideološkog izobličenja od 
pojma društvenog određenja. Klasni interes može naime igra¬ 
ti značajnu ulogu u mehanizmu ideološkog izobličenja, ali mu 
je domet u sociologiji spoznaje jako sužen. Za razliku od kriti- 


87 Michel Vovelle, Ideologies et mentalites, Pariš, 1985., str. 5-17. 

ke ideologije, sociologija spoznaje ne zna ništa o nekom 
prvom uzroku mišljenja nego tek pokušava osvijetliti niz me¬ 
đusobno ovisnih i ravnopravnih čimbenika. Zabluda je mar¬ 
ksizma u tome što je naravnu svezu međuovisnosti pretvorio 
u jedan vrlo pojednostavljeni uzročno-posljedični odnos. Zaci¬ 
jelo, nova znanost ima svoje prethodnike i uzore u klasicima 
marksizma. Uza sve to sociologija spoznaje smatra potpuno 
neprihvatljivom njihovu postavku o društvenom određenju 
mišljenja, pa je zamjenjuje kritičnijom i znanstvenijom 
tvrdnjom o društvenoj uvjetovanosti mišljenja. 68 Osim toga, 
zagovara jednaku mogućnost i obratnoga postupka u smislu 
uvjetovanosti društva ljudskim idejama. Zato društvo i teorij¬ 
ska djelatnost nisu za sociologiju spoznaje - kao za marksi¬ 
zam - puki uzročni ustroj i odbljesni nadustroj nego dva ne¬ 
ovisna i ravnopravna strukturalna činioca istog stupnja 
značenja. 

Daljnji je razvitak te grane sociologijske znanosti donio 
još točnija razgraničenja. Pokazalo se doduše da je moguće o 
društvenoj uvjetovanosti čovjekova mišljenja zauzeti često po¬ 
sve različita stajališta. 69 Ipak, protivno kritici ideologije koja 
priznaje samo uski krug lažne svijesti, sociologija spoznaje za 
predmet svojega istraživanja uzima mnogo širi obzor: svu 
čovjekovu mentalnu produkciju ukoliko ona ovisi o društve¬ 
nim i kulturološkim čimbenicima. 70 Taj je odnos raznorodan — 
kako smo prije pokazali - ali u svakom slučaju drugačiji nego 
što je u teoriji ideologije. Sociologija spoznaje ne brani naime 
postavku da je društvo zbiljski uzrok, a spoznaja njegova po¬ 
sljedica, ali niti da spoznaja djeluje na društvena događanja 
kao jedini uzrok. Krajnosti su unaprijed odbačene. Prema to¬ 
me sociologija spoznaje ima malo zajedničkoga s tvrdnjom da 
je mišljenje odraz društvenog bića ili čak obična nadgradnja. 
U nje je prije riječ o pronalaženju samo funkcionalnih uza¬ 
jamnih odnosa između spoznaje i društvenih okvira. 71 Iz toga 

68 Gianfranco Morra, Sociologia e antropologia, Fossano, 1971., str. 
104-131. 

69 Hans-Joachim Lieber, Wissen und Gesellschaft, Tubingen, 1952., 
str. 55. 

70 Jacques Maquet, Sociologie de la connaissance, Louvain, 1949., str. 22. 

71 Georges Gurvitch, Diterminismes sociaux et libertć humaine, Pa¬ 
riš, 1955., str. 41-67. 

onda proizlazi da su pogledi kritike ideologije i sociologije 
spoznaje prilično metodički udaljeni, iako sadržajno ostaju 
bliski. Moglo bi se dapače reći da zadaća sociologije spoznaje 
nije u tome da desakralizira i razotkriva idejna izobličenja 
proizvedena od društva nego da sustavno istražuje društvene 
uvjete spoznaje kao takve. Stoga je njezin središnji problem 
zapravo sociologija istine, a ne sociologija zablude. 72 

U kolikoj je mjeri međutim teško izići iz obruča ideoloških 
sadržaja - pa i posredstvom metodičke neutralnosti sociologi¬ 
je spoznaje - najbolje pokazuje primjer K. Mannheima, koji 
se može smatrati za najodličnijeg predstavnika upravo te no¬ 
ve grane društvenih znanosti. Svojim je tekstovima prije sve¬ 
ga zagovarao potrebu raščlambe i razdiobe pojma ideologije. 73 
U tu će svrhu predložiti tri različita i susljedna njegova odre¬ 
đenja: posebno, potpuno i opće shvaćanje ideologije. Pođimo 
od prvoga shvaćanja. Premda trajno ovisna o društvenom 
proizvodu, ovdje pojava ideologije nalazi svoj uzrok u psihič¬ 
kim poticajima i pojedinačnim koristima. Poseban oblik ide¬ 
ologije djeluje dakle na osobnoj razini, istražuje ljudsko pona¬ 
šanje i vodi računa o stvarnim čovjekovim interesima. Drugo 
shvaćanje ideologije - potpuno - tvori cjelinu predodžbi kroz 
koju se grupe ljudi, klase ili vremenska razdoblja predočuju i 
opravdavaju svoj položaj u društvu. Potpuni oblik ideologije 
djeluje na razini skupina, klasa i povijesnih razdoblja. Treća 
je pak zamisao ideologije - opća - najvažnija jer se u njoj ko¬ 
načno začinje sociologija spoznaje. Taj će oblik biti dostignut 
onda kad društvena znanost stekne dovoljno hrabrosti da po¬ 
čne podvrgavati ideologijskoj kritici ne samo gledišta svojih 
protivnika nego svih drugih, uključivši naravno i svoje vlasti¬ 
to. Baš s tom primjenom kategorija nepovjerenja i sumnjiče¬ 
nja na sebe samoga označen je prijelaz od teorije ideologije na 
sociologiju spoznaje. U tom se trećem tipu ideologije - koji je 
istovjetan sociologiji spoznaje - otkriva da niti jedna ljudska 
misao nije zaštićena od utjecaja društva. Gledano sučelice su¬ 
parniku, spomenuta se trijada u K. Mannheimu može još kra- 

72 Wemer Stark, The Sociology of Knomledge, An Essay in Aid. of a 
Deeper Understanding ofthe History of Ideas, London, 1958., str. 
384. 

73 Karl Mannheim, Ideology and Utopia, An Introduction to the Soci- 
ology ofKnoivledge, London, 1952., str. 49-53. 

će iskazati: posebni oblik ideologije je tek odsječak misli pro¬ 
tivnika; potpuni oblik ideologije je totalitet misli protivnika; 
opći oblik ideologije je ne samo misao protivnika nego tako¬ 
đer i svoja vlastita. 

Unatoč prihvatljivosti zasada trećega stupnja ideologije - 
koja već ulazi u sociologijsku znanost - ljudska spoznaja je 
takvim izborom bila nehotice izložena opasnim hirovitostima 
povijesnoga relativizma. Za nju nema jedne istine nego ih je 
uvijek više, jer sve ovise o položaju ljudi i skupina u društvu. 
Zato se ideologijske laži i varke nikad ne mogu potpuno isko¬ 
rijeniti. Naličje toga općeg tipa ideologije jest dakle relativi¬ 
zam, koji uništava svako ozbiljno znanstveno istraživanje. Da 
bi se izbjegla sumnja u spoznajnu moć treba vrednovati sva¬ 
ku ideju u odnosu na društvo, što međutim pretpostavlja po¬ 
znavanje cjelokupne zbiljnosti. A to ćemo znanje steći tek na 
svršetku procesa koji će tada i odrediti smisao same zbiljno¬ 
sti. Tako se krug zatvara, a izlaz jedva nadzire. 

Prividni je izlaz zacijelo opet nađen - bez obzira na neus¬ 
pjela iskustva marksizma i pozitivizma - u gnostičkoj povla¬ 
stici iznimno »moćne« i gotovo »religijske« spoznaje koja spa¬ 
šava ljudski rod od posvemašna skepticizma. Uza sve to što je 
K. Mannheim dosljedno naglašavao da je svaka teorijska spo¬ 
znaja uvjetovana mjestom koje istražitelj zauzima u povije- 
sno-društvenom postupku, poziva on ipak u pomoć izabrani 
rod, naročite »spasioce« i poseban sloj ljudi što će istinitom 
spoznajom predvoditi zalutalo čovječanstvo kroz ideološke 
stranputice. Umjesto proletarijata, to su sad intelektualci, li¬ 
šeni društvenih sveza (freischivebende Intelligenz) i relativno 
neovisni o klasnim interesima. Samo mislioci mogu nadići 
svoju poziciju ograničenosti i dostići mogućnost iznimne 
objektivnosti, čime onda preuzimaju svojevrsnu oslobodilačku 
ulogu u društvu. U toj su optici jedino skupine intelektualaca 
sposobne da se otrgnu od svakog utjecaja ideologije i uzdignu 
nad borbu klasa, svjesni djelovanja mehanizma društvene 
sputanosti spoznaje. Budući da se to uzdignuće ne može polu¬ 
čiti nadnaravnim sredstvima - jer sociologija postaje sve više 
svjetovna znanost - društveni stalež intelektualaca dobiva 
svoju gnozeološku povlasticu odgojem. Zato K. Mannheim svu 
nadu polaže u opće obrazovanje ljudi koji će jednom biti u 
stanju da se uspnu iznad ili iziđu izvan ideološke uvjetovano¬ 
sti. Odgoj i znanje su naime kadri da potpuno oslobode spo- 

znaju od društvene određenosti i omoguće utjecaj ideja na so¬ 
cijalnu zbiljnost. Nekada se u prošlosti umna djelatnost te¬ 
meljila na samo jednoj i dobro ustrojenoj klasi — obično sveće¬ 
nicima - dok je danas uglavnom sačinjavaju grupe u velikoj 
mjeri neovisne o klasama i skupljene od najširih slojeva dru¬ 
štva. Otud konačno utopijsko iščekivanje da će upravo inte¬ 
lektualci - elita osvješćena otkrićima sociologije spoznaje - 
pomiriti u snošljivosti različite svjetonazore i dokinuti njiho¬ 
ve ideološke isključivosti. 

Tako je sociologija spoznaje završila istodobno i kao mit o 
izbavljenju od laži stare ideologije i kao uspostava nove ide¬ 
ologije intelektualaca, što čudnovato podsjeća na marksistič¬ 
ke ishode, koji su u modernoj društvenoj znanosti ipak dobili 
daleko više svjetovnih obilježja. Iz tih će razloga i kritičke 
primjedbe na račun sociologije spoznaje biti slične onima što 
su upravljene marksizmu. Kako je proletarijat trebao jamčiti 
za istinitost revolucije, tako su intelektualci morali osigurati 
istinitost spoznaje, čime je zapravo opisana prva gnostička 
povlastica. Da je međutim spomenuti izbor intelektualaca za 
odvjetnike »čovječanstva u zabludi« očito ishitren najbolje ot¬ 
krivaju naša prošlost i sadašnjost. Jer, umnici se svih vrsta 
vrlo često pokazuju kao nepostojan i tašt rod, lakom na vlast i 
slab na potkupljivanje. Stoga su upravo intelektualci više od 
drugih nudili svoje ideološke usluge vlastodršcima, pristajući 
na sluganstvo i rasprodaju savjesti. Ne čine to oni samo radi 
pukog probitka nego i poticani posebnim »užitkom« u zemalj¬ 
skoj moći, koji je jedan od najuspješnijih lažnih napitaka za 
zaborav krhkosti i smrtnosti ljudskoga bića. Što se pak tiče 
druge gnostičke povlastice —plerome - teško je povjerovati da 
će sociologija spoznaje moći sjediniti u jednu znanstvenu cje¬ 
linu toliko mnoštvo posebnih i različitih tumačenja, bježeći 
na taj način od intelektualnog kaosa koji vreba iz relativizma 
mannheimovskog trećeg oblika ideologije. 

Ubačena u nepremostivi procijep između utopije i skepti¬ 
cizma, nova su učenja sociologije spoznaje počela polako ot¬ 
klanjati svaku raspravu o ideologiji. To ih je jamačno približi¬ 
lo marksističkoj povijesnoj školi i njezinoj »trećoj razini« ra- 
sudbe, koja nastoji oblikovati svoj predmet istraživanja - 
mentalitet - izvan odrednica gospodarstva i ideologije. Suvre¬ 
meni predstavnici sociologije spoznaje pokazuju sve manje 
sklonosti da pripuste u krug društvene znanosti mnoge klasi- 

čne sadržaje što ih je već odavno uveo i uglavio utemeljitelj 
Wissenssoziologie M. Scheler. Za njih spoznajni problem ne 
čini više sastavni dio sociologije, jer je ona danas shvaćena 
kao isključivo iskustvena znanost. Spoznajni problem naime 
spada u metodologiju društvenih znanosti - kao njihova pro¬ 
pedeutika - što znači da pripada filozofijskoj epistemologiji, 
pa je po određenju nešto različito od sociologije. Zato iz podru¬ 
čja sociologije spoznaje treba isključiti sva gnozeološka i me¬ 
todička pitanja, koja su tu znanost inače dosad najviše zaoku¬ 
pljala. Poput marksističkih istraživača mentaliteta i moderni 
sociolozi spoznaje 74 smatraju da se njihova disciplina mora 
prije svega baviti onim što obični narod »spoznaje« kao »zbilj¬ 
nost« u svagdašnjem životu koji se odvija na pred-teorijskoj i 
ne-teorijskoj razini. Drugim riječima, glavni će predmet zani¬ 
manja sociologije spoznaje biti samo spoznaja shvaćena u 
smislu zdravog razuma, a ne apstraktnih ideja. Jer, upravo 
takav »pučki« oblik spoznaje tvori vezivno tkivo značenja bez 
kojega niti jedno društvo ne bi moglo postojati. Teorijska mi¬ 
sao, »ideje« i svjetonazori jedva da imaju tako golemu važnost 
u životu društva kako se predmnijeva. Iako se samo male 
skupine ljudi djelotvorno bave teorijom, ipak i svi drugi su¬ 
djeluju u »spoznaji« društva na sebi primjeren način. 

Na kraju se ovog opisa neočekivano uspostavlja da je soci¬ 
ologija spoznaje u svojem razvoju prošla gotovo posve istovje¬ 
tnu putanju kao i marksističko nasljeđe, premda s manje reli¬ 
giozna zanosa: ona najprije polazi od prosudbe ideologije je¬ 
dnako kao i kritička teorija; onda nastavlja samokritikom u 
svojem trećem obliku ideologije jednako kao i marksistički 
strukturalizam; konačno završava - u najnovije doba - zabo¬ 
ravom na ideologiju jednako kao i povijesna škola mentaliteta. 

Toliko o sociologiji spoznaje koja povijesno proizlazi iz 
marksističke teorije ideologije i od nje se postupno odalečuje, 
ali ne može izbjeći istoj sudbini. Još će veću udaljenost od 
marksizma međutim postići psihologija spoznaje koja izvorni 
pojam ideologije do kraja r as klapa i obrće. Ako dakle sociolo¬ 
gija spoznaje ostaje još uvijek na tragu marksističkih premi¬ 
šljanja, psihologija spoznaje ih već potpuno napušta. To daka- 


74 Peter L. Berger - Thomas Luckmann, The Social Construction of 

ko ne znači da društvene znanosti prešućuju spomenutu mo¬ 
gućnost. Naprotiv, u K. Mannheima smo vidjeli da je njegov 
prvi oblik ideologije - inače nazvan posebnim - ustvari psiho¬ 
logijsko određenje lažne svijesti. Slično tome, Th. Luckmann i 
P. Berger također upozoravaju na iznimnu važnost društve¬ 
nih i duševnih pretpostavki u djelovanju mehanizma ljudske 
spoznaje, obilato koristeći teorijske prinose G. H. Meada i 
njegove američke simboličko-sociologijske škole. 

Psihologija je spoznaje doduše i velika tema u filozofijskoj 
gnozeologiji. Dovoljno je spomenuti psihologizam i njegove za¬ 
ista brojne kritičare. 0 tome ovdje naravno neće biti riječi jer 
se uvjeti istinitosti spoznaje - kako se postavljaju u filozofiji - 
ne odnose neposredno na ideologiju koja je u konačnici ipak 
neka »bolest« mišljenja. Stoga se psihologija spoznaje u dana¬ 
šnjem značenju može uspostaviti tek pošto je psihoanaliza 
otvorila put novim otkrićima u ljudskoj duši. Začetke te psi¬ 
hologijske znanosti treba zacijelo tražiti u kategoriji Nad-ja, 
koja preuzima ulogu roditelja, njihovu moć, ciljeve, cenzuru, 
pa jednako kao i roditelji postaje djetetu neki sud, ustanova, 
zabrana, što ga neprestano uhodi, vreba, sudi i kažnjava. Psi¬ 
hoanalitički je pojam Nad-ja osobiti paternalistički sastojak, 
neka vrst produžetka roditeljskih zabrana u kasnijim razdo¬ 
bljima života. A baš ideologija neodvojivo pripada tom podru¬ 
čju Nad-ja, ukoliko naime znači ponovljeno prihvaćanje rodi¬ 
teljskih zabrana, ali sad izvedeno na društvenoj razini. Time 
je problem ideologije - koji se u psihoanalizi jasno nigdje izri¬ 
čito ne spominje - potpuno prešao u područje psihijatrije, što 
je uostalom trebalo i očekivati jer su neki oblici svijesti - po¬ 
sebno religioznost - obilježeni znakom neuroze. Ukratko reče¬ 
no, freudizam daje zapravo jednu neuropatološku definiciju 
Nad-ja, pa na taj način određuje posredno i svaku ideologiju 
uopće. 

Iz opisanog će psihoanalitičkog nasljeđa slijediti mnoga 
suvremena tumačenja ideologije kao bolesne svijesti. Uočena 
je naime neka sve očitija sličnost između stanovitih oblika 
ideologije i patoloških oznaka ljudskoga duha. Tako J. Ga- 
bel 75 pokušava poći od psihijatrijskog pojma otuđenja i tvrdi 
da je ono nužna posljedica iluzije svijesti. Stoga je potrebno 


75 Joseph Gabel, Sociologie de l'alienation, Pariš, 1970., str. 216. 

razlikovati »subjektivni« i »objektivni« vid otuđenja. A upravo 
je to »subjektivno« življenje otuđenja naličje bolesnog ustroja 
čovjekova bića. Sad je bolest stvarni temelj (die reale Basis) 
ideološke nadgradnje, a ne više gospodarska djelatnost. Mar¬ 
ksistička teorija o lažnoj svijesti postaje novi i plodni sadržaj 
psihijatrijskog istraživanja bolesne svijesti, ali i obrnuto. Kla¬ 
sični pojam ideologije dobiva tako posve novo opravdanje i to 
u trenutku kad ulazi u krizu, što znači da ga se naknadnim 
psihopatologijskim obrazloženjem pokušava spasiti od neza¬ 
ustavljivog raspadanja. 

S tim se usporedbama može ići još dalje. Kako podložnost 
ideološkim obmanama stvara nedijalektičnost u mišljenju, ta¬ 
ko nas istinsko dijalektičko mišljenje oslobađa od podložnosti 
ideološkim varkama. U G. Lukacsa je to potanko razrađeno 
raščlambom »postvarene svijesti«. Obilježja se »postvarene 
svijesti« međutim posve podudaraju s tipičnim simptomima 
shizofreničkog oboljenja. U marksizmu je povod za takvu svi¬ 
jest tražen u postvarenju (Verdinglichung) ekonomskih kate¬ 
gorija koje zatvaraju čovjeka ujedan neljudski prostor, skra¬ 
ćen i sleđen, kafkinski otvrdnuo u protežnosti, svijet brojeva i 
količina. Tom opisu otuđenosti na društvenom planu iznena¬ 
đujuće točno odgovara shizofrenična struktura na duševnom 
planu. Ideologija može dakle biti određena kao nedijalektičko 
shvaćanje društvene zbiljnosti ili jednostavnije kao neprihva¬ 
ćanje dijalektike. Budući da spomenuto antidijalektičko mi¬ 
šljenje ima sve oznake shizofreničkog stanja - kako smo prije 
vidjeli - usporedba se između marksističkog pojma ideologije 
i toga tipa mentalne devijacije nametnula sama po sebi. Upu¬ 
ćeni u povijest psihijatrije znaju da je E. Minkovvski prvi 
izdvojio jednu neobičnu varijantu shizofrenije i nazvao je 
morbidnim racionalizmom i geometrizmom. 76 U nju spadaju 
oni duševni bolesnici koje je pretjeranost racionalnosti učinila 
potpuno neprilagođenima životu. Jer, ta su ljudska bića za¬ 
pravo izgubila sve osim razuma. Ideologija kao lažna svijest 
je fenomen shizofrenićnoga ustroja koji se objašnjava svoj¬ 
stvima morbidnog racionalizma. Zato između tekstova G. Lu¬ 
kacsa i E. Minkowskog postoji duboko idejno srodstvo. Time 
se onda još i otvara mogućnost sociologijske upotrebe psihija- 


76 Joseph Gabel, Ideologie und Schizophrenie, Frankfurt, 1967., str. 
19-26. 

trijskog pojma »morbidnog racionalizma«. Slično piše i S. Ari- 
eti o shizofreničnoj svijesti kao »paleologici identifikacije«, a 
P. Matussek dopušta da se poistovjeti samovoljna esencijali- 
zacija ideološke misli s egocentričnim esencijalizmom shizo- 
freničkog ponašanja. Na kraju treba spomenuti važnost poj¬ 
ma »postvarene svijesti« u L. Binswangera, koji je prvi poku¬ 
šao primijeniti neke postavke filozofije G. Luk&csa na podru¬ 
čje psihijatrije, premda za čin postvarenja rabi neodređeni 
izraz Versteinerung des Daseins, a ne marksistički izraz Ver- 
dinglichung. Kad je ta usporedba između ideologije i shizofre¬ 
nije naizgled uspjela, lakše je bilo ući u pustolovinu izjedna¬ 
čavanja drugih slučajeva poremećene društvene svijesti s 
daljnjim psihopatološkim oblicima, primjerice histerijom i 
manijom. 77 

Za razliku od sociologije spoznaje, ova je nova znanost psi¬ 
hologije ili psihijatrije spoznaje imala neznatan odjek u stru¬ 
čnim krugovima. Prigovoreno joj je da u svojim tvrdnjama 
krije opasnost jednostranosti jer svodi društvena zbivanja na 
samo jedan psiho-patološki uzrok ili čak miješa različite me¬ 
tode i predmete istraživanja, što je neoprostivo u znanosti. 
Pokazalo se da je preuzetno htjeti u svemu povezati ideologi¬ 
ju sa stanovitim tipovima kolektivne nastranosti ili duševnih 
bolesti. 

Bez obzira međutim na te i druge moguće primjedbe, soci¬ 
ologija i psihologija spoznaje su podjednako pridonijele da se 
marksističko tumačenje ideologije sekularizira i uđe u stanje 
posvemašnje krize. A to je ovdje ipak najvažnije. Otud onda 
polagano, ali sigurno napuštanje dviju stožernih utopijskih 
tvrdnji u marksizmu: one o gnozi kao iznimnoj spoznaji istine 
koja spašava svijet i one o pleromi kao iznimnom stanju svije¬ 
ta koji se oslobodio ideologije. Gnozi odgovara usvajanje mar¬ 
ksističkog svjetonazora, a pleromi provedba proleterske revo¬ 
lucije. Suprotno tome, svi će drugi sastojci marksističke kriti¬ 
ke ideologije - sporedni ili posuđeni od tradicije - ostati po¬ 
šteđeni i neometano ući u suvremene znanstvene teorije o is¬ 
krivljenoj svijesti ili u sociologije spoznaje. Stoga je izvan 
gnostičkih pretpostavki — koje uostalom sprječavaju da se 


77 Joseph Gabel, La fausse conscienee, Essai sur la reification. Pariš, 
1969., str. 178. 

marksizam ne svede na čistu epistemologiju - gotovo nemo¬ 
guće razumjeti rasplet današnje rasprave o ideologiji. 

Posljedice su toga obrata bjelodane. Lišeno svoje religijske 
potpore - koja ga jedino i čini privlačnim - marksističko se 
shvaćanje ideologije brzo počelo raspadati. Pošto je s njega 
skinuta golema gnostička pozlata, ispod je ostala banalna 
istina o ograničenosti ljudske spoznaje i zlouporabi uzvišenih 
ideala u političke svrhe. Otkriva se da ništa nije bilo toliko 
nalik ideologiji koliko samo određenje ideologije u marksi¬ 
zmu. Zato je ta zamisao — neupitna i opća — s vremenom do¬ 
živjela cijepanje na dva dijela. Suvremeni je marksizam na¬ 
ime sve skloniji da prihvati odvajanje pojma ideologije od poj¬ 
ma lažne svijesti. U tom se sklopu ideologijom označuju ideje 
što služe kao sredstvo prisiljavanja u društvenoj zbilji, dok se 
lažnom sviješću označuje misao koja je otuđena od istinskih 
društvenih uvjeta života pojedinca. U današnjoj situaciji kri¬ 
ze, marksisti pojavu ideologije povezuju ili štoviše izjednaču¬ 
ju s povijesnim procesom otuđenja. Jedino je u Francuskoj 
poraslo zanimanje za probleme lažne svijesti. U drugim se 
zemljama marksisti bave isključivo otuđenjem. Nakana im je 
da izbjegnu opravdanje mišljenja gospodarskom uzročnošću - 
što je do kraja kompromitirano teorijom odraza - pa ideologi¬ 
ju stavljaju u odnos s otuđenjem, a ne više sa zbiljskim eko¬ 
nomskim temeljem. Po tome je stajalištu ideologija osobiti 
oblik otuđenja u prostoru svijesti, ali nastao čovjekovim po- 
dvajanjem na materijalno biće i ideološku spoznaju. Nije da¬ 
kle lažna samo svijest nego je jednako lažan i svijet. 

U nemarksističkoj je društvenoj znanosti još dalekosežni¬ 
je došla do izražaja spomenuta razlika između lažne svijesti i 
ideologije. U najopćenitijem se smislu danas smatra daje ide¬ 
ologija skup ideja, učenja i vjerovanja. Tako široka definicija 
postaje znanstveno neupotrebljiva i teorijski nekorisna jer za¬ 
pravo obuhvaća sve štogod je proizvod ljudske svijesti. Stoga 
sociolozi bliži marksizmu stavljaju u središte svojeg određe¬ 
nja ideologije društveni interes 78 , a oni dalji simboličko posre¬ 
dovanje . 79 Teorija simboličkog posredovanja odmah dovodi u 

78 Norman Bimbaum, Ideologie, u Die Religion in Geschichte und. 
Gegen.wa.rt, HI. svezak, Tiibingen, 1959., str. 567. 

79 Clifford Geertz, The Interpretation of Culture, New York, 1973., 
str. 90-123. 

pitanje domet teorije društvenog interesa. Kako bi naime ma¬ 
terijalni »interes« mogao uopće biti predočen u »idejama«, tre¬ 
ba da marksistički »zbiljski temelj« već prije toga sadrži spo¬ 
sobnost simboličkog iskazivanja. Nužno je dakle da ljudsko 
djelovanje od samoga početka uključuje simboličko posredo¬ 
vanje, jer bi u protivnom slučaju bilo nemoguće pretočiti je¬ 
dan čisto materijalni interes - onaj vladajuće klase - u stano¬ 
viti misaoni sadržaj, pa i onda kad je lažan. Dosadašnje teori¬ 
je ne uspijevaju objasniti tvrdnju da »ideologija izražava inte¬ 
rese i sukobe u području ideja«. Ni teorija interesa, niti teori¬ 
ja klasnog sukoba ne mogu protumačiti kako to da ideologija 
preoblikuje ljudsko mišljenje u društveno značenje. U oba je 
pristupa dokazni postupak zacijelo nedovoljan jer podcjenjuje 
prinos simboličkog oblikovanja u postanku i opstanku ideolo¬ 
gije. To će simboličko objašnjenje biti još potrebnije ukoliko se 
ustvrdi da je ideologija odbljesak odbljeska, tlapnja tlapnje i 
preokretanje preokrenutoga . 80 

Dok je simbolička teorija ostala u prostoru lažne svijesti, 
dotle novije sociologije zastupaju isključivo politološko odre¬ 
đenje ideologije, koje je u naše doba gotovo posve prevladalo. 
Manje se znači ustraje na ideologiji kao lažnoj svijesti, a više 
na njezinoj sklonosti da pothranjuje velike totalitarne i repre¬ 
sivne društvene sustave. To je razlogom da mnogi smatraju 
daje ideologija jedino povezana s politikom, pa ondje gdje ne¬ 
ma politike odsutna je i ideologija . 81 Zato su upravo politički 
oblici mišljenja i življenja najviše ugroženi od stalnog i traj¬ 
nog prisustva ideoloških utjecaja. Posebice je za političke 
skupine i stranke - koje nisu poticane znanstvenim traženji¬ 
ma nego političkim potrebama - uporaba ideologije neizbje¬ 
žna i to kao sredstvo borbe za vlast. Ideologija nastaje u tre¬ 
nutku kad stanoviti poredak teži da postane totalitaran, mas¬ 
kirajući ili zagušujući sve ostale vrednote. Tako se često do¬ 
gađa da vrednote slobode potpuno izbrišu vrednote tradicije i 
autoriteta, kao i obrnuto . 82 Nema dvojbe da na taj način ide- 


80 Šarah Kofman, Camera Obscura, De l’ideologie, Pariš, 1973., 
str. 25. 

81 Jeanne Hersch, Ideologies et Realite, Pariš, 1950.; Robert E. Lane, 
Political Ideology, New York, 1961.; Jacques Ellul, L’illusion poli- 
tique. Pariš, 1964.; Jeanne Hersch, Geographie des Ideologies, 
Pariš, 1969.; Jean Baechler, Qu’est-cel’que ideologie ?, Pariš, 1976. 

ologije pokušavaju pružiti čovjeku ono što mu je nekad dava¬ 
la religija: odgovore na temeljna životna pitanja, opći smisao 
ljudskog postojanja i suvisli sustav vrednota. Otud u novom 
vijeku počinju društvenim obzorjem vladati velike svjetovne 
ideologije - liberalizam, nacionalizam, fašizam, komunizam - 
koje dramatično obilježavaju našu suvremenu povijest. 

Sve ukazuje na to da je izvorni pojam ideologije bio najpri¬ 
je sekulariziran, a onda se raspao na dva dijela: na opći i po¬ 
sebni. Opći pojam obuhvaća ideologiju u širem smislu, a pre¬ 
uzele su ga znanosti politologije, sociologije povijesti, prava i 
psihologije društva. Posebni pojam se odnosi na lažnu svijest, 
a preuzele su ga discipline sociologije spoznaje, hermeneuti- 
ke, filozofije jezika, psihologije spoznaje i sociologije svagda¬ 
šnjeg života. Stoga će se danas doista rijetko naći netko - 
osim možda fanatiziranih sljedbenika - koji bi još zagovarao 
tvrdnju da je marksizam, sam po sebi, neko neideologizirano 
znanje o društvu i svijetu. Dapače, marksizam će sve više biti 
prisiljen da na sebe samoga primjenjuje kritičke kategorije s 
kojima je inače do sada pobijao druge ideologije. Ako je to to¬ 
čno - a danomice se potvrđuje da jest - onda svako istraživa¬ 
nje mora najprije poći od vlastite ideologije, a tek onda od tu¬ 
đe. Nije dakle riječ samo o ideologiji koju ispitujemo, nego po¬ 
glavito o onoj od koje polazimo. Tu je okosnica problema. Jer, 
što ćemo otkriti u ideologiji koju istražujemo u najvećem stu¬ 
pnju ovisi o tome koju ideologiju sami usvajamo. Otkriće toga 
circulus vitiosus - što upadno podsjeća na hermeneutički 
krug - odrazit će se na metodu istraživanja koja sad traži od 
znanstvenika osobite zahtjeve i dodatne opreze. 

Kriza izvornog pojma ideologije ušla je u završnicu. Umje¬ 
sto da marksizam najavi razdoblje svršetka ideologije, učinila 
je to neočekivano građanska ideologija, koja je bila upravo od 
marksizma prethodno osuđena na iščeznuće. Pritom mislimo 
na sve one suvremene teorije što zagovaraju i predviđaju 
»smrt ideologija«. U času naime kad se učinilo da će brojne 
ideologije posve osiromašiti i podjarmiti svijet ljudi, nenada¬ 
no je počeo njihov silaz i zalaz. Prve poticaje tome postupku 
dala je zacijelo spoznaja o slabljenju ugleda ideologije i otkri¬ 
ću njezinih povijesnih zlouporaba. Ideologija je pomalo sve 

razočarala: ratna apokalipsa i poratne pustinje stavili su u 
pitanje mnoga velika obećanja i snove. Čovjek s ulice počeo je 
sa zazorom govoriti o ideologiji. Dojmila gaje kao nešto dale¬ 
ko, hladno, tuđe, sveznajuće, nedohvatljivo, ali u isti mah 
svemoćno i neprevarljivo. Podzemljari su nestali u mreži veli¬ 
kih zamisli i planova. Nitko se nije brinuo za čovjekovu malu 
sreću življenja nego mu je svatko nudio varljive ponude jedi¬ 
no sigurnih velikih »istina«. Time je nehotice prijepor o pro¬ 
blemu ideologije izgubio na značenju. Opovrgla ga je teorija, 
obrukala povijesna praksa. To je konačno dovelo do oblikova¬ 
nja poznate tvrdnje o koncu ideologiji. Mnogi su sociolozi i fi¬ 
lozofi - F. Balbo, D. Bell, L. Colletti, P. Cottier, S. M. Lipset - 
upozorili na okolnost da sadržaji političke ideologije očito sla¬ 
be. To su nazvali »smrt ideologija «. 83 One se počinju polako 
rasplinjavati i trošiti u ozračju sekularizacije i društvenog 
pluralizma. Uz povećano blagostanje, pojave konzumizma, 
rasta obrazovanja i privatizacije života idu nužno procesi de- 
ideologizacije. Osobito treba istaknuti da je djelomičnu išče- 
znuću ideologije višestruko pridonijela pojava znanstvene 
kritike i etičkog relativizma. Ideologije su mrtve ili na putu 
da budu nadiđene od primijenjene znanosti i tehnologije. Pri¬ 
bivamo sutonu svjetonazora i općih teorija o životu. 

Velike svjetovne ideologije - po duhu i sadržaju - jamačno 
najviše pripadaju XIX. stoljeću. Zato još uvijek traju u dijelo¬ 
vima svijeta gdje su društveni uvjeti slični onima iz europ¬ 
skog prošlog stoljeća. No nezadrživi vihor industrijalizacije i 
urbanizacije posvuda otupljuje, slabi i razara ideologijski stil 
mišljenja. Ondje gdje se može činiti da niču nove ideologije - 
kao u Latinskoj Americi - zapravo tek stare odumiru. Deide- 
ologizacija je prodrla čak i u one sustave koji su do jučer bili 
smatrani za predvodnike krutih i bojovnih ideologija. Opća 
pitanja života i ljudske sudbine polako prelaze u privatnu 
oblast i prepuštena su osobnom izboru pojedinca. Društvo se 
u to - preko svojih ustanova — sve manje pača. 


83 Felice Balbo, L'uomo serna miti, Torino, 1945.; Daniel Bell, The 
End ofthe Ideology, On the Exhaustion of Politični Ideas in the Fif- 
ties, New York, 1959.; Jean Meynaud, Destin des ideologies, Pariš, 
1961.; Georges M. Cottier, La mort des ideologies et l’Esperance, 
Pariš, 1970.; Ludo Colletti, Ideologia e Societa, Bari, 1972. 

Stoga u najnovije vrijeme prisustvujemo stanovitom sla¬ 
bljenju ideologijske i utopijske svijesti - posebice kroz politič¬ 
ka očitovanja - u svijetu koji je do kraja racionaliziran, tehni- 
ziran i usmjeren prema sadržajima iskustva i konkretnosti. 
Otkriva se očita nesukladnost između retorike starih ideolo¬ 
gija i sadašnje složenosti društvene zbilje. Ipak, ni građansko 
stajalište o »svršetku ideologije« nije doživjelo očekivanu po¬ 
tvrdu, premda se ne može poreći činjenica da osjetno slabi za¬ 
nimanje za političke ishode. Opiranje totalitarnim ideologija¬ 
ma odvelo je suvremeni neokapitalizam u prostor apoteoze 
individualizma, što je također oblik lažne svijesti. Na vidiku 
je druga individualistička revolucija. Hedonističke vrednote 
zauzimaju prvo mjesto, a s njima redovito ide sakralno štova¬ 
nje različitosti, kult potpune slobode, odbacivanje svih stega, 
zaborav u lažnoj duhovitosti, pravo na osobni izbor življenja, 
raspadanje zajedništva. U središtu je pojedinac jer je jedino 
on istinski nosilac pretpostavljene savršenosti na svijetu . 84 
Postmodemo društvo je obilježeno čudesnom moralnom rav¬ 
nodušnošću masa, gubitkom sposobnosti priopćavanja, dosa¬ 
dom i ponavljanjem uvijek istoga. Ispunjenje osobne žudnje 
nas se više tiče nego klasni interesi, privatni život više nego 
proizvodni odnosi, užitak više nego zajednički planovi. Spo¬ 
menuto obožavanje vlastita bića neizbježivo dovodi do sebe- 
Ijublja, bolesti duše, praznine i smrti prije smrti. A upravo ta 
duboko izdubena praznina u čovjeku očekuje - u beznađu i 
groznici - da bude barem nečim ispunjena, jer u ništavilu nije 
moguće opstati . 85 Razlijeva se ispraznost, lakoumnost i rav¬ 
nodušnost; kidaju se sveze među bližnjima, razgrađuje zaje¬ 
dništvo i uspostavljaju umjetni odnosi putem mass-media. 
Banalnost, moda i senzacija su trojstvo suvremenog individu- 
aliziranog čovjeka. Na vratima dramatično kuca nihilizam, 
pa je razdoblje narcizma ujedno i razdoblje samouništenja . 86 
U magičkom alkepiijskom postupku obilje se preobrazilo u 
nasilje. Politička je ideologija doduše nestala, ali u korist po¬ 
jave lažne svijesti pojedinca. 

84 Heinz Kohut, Narzissmus, Frankfurt, 1973., str. 45. 

85 Christopher Lasch, The Culture of Narcissism, American Life en 
An Age of Diminishing Expectations, New York, 1979., str. 41. 

86 Gilles Lipovetsky, L’čre du vide, Essai sur l’individualisme con- 
temporain, Pariš, 1983., str. 315. 

Ako je dakle i došlo do nekog slabljenja ideologije - ali ne 
istodobno i lažne svijesti — nije se to nikako zbilo zbog ustoli¬ 
čenja marksističkog društvenog čovjeka i komunističkog ro¬ 
dnog bića (Gattungswesen) nego zbog jačanja buržujskog indi¬ 
vidualizma, što je doista paradoksalna sudbina za marksistič¬ 
ko shvaćanje ideologije. Ipak - nemojmo zaboraviti - da je i 
individualizam također neka prvorazredna gnostička katego¬ 
rija. Time se pojam ideologije konačno odalečio od marksistič¬ 
kog obzorja. 


Proširenje pojma ideologije 

Sigurno da je današnja svjetovna misao - oslobođena u 
iznimnim trenucima od individualističke gnoze - imala neki 
vrlo ozbiljan povod za upućivanje tako oštre i bezobzirne kri¬ 
tike upravo tradicionalnom pojmu ideologije koji se povijesno 
začeo u marksističkoj retorti gnostičkog kolektivizma plero- 
me. Vjerojatno da je to učinila jer je u marksizmu naslutila 
jako prisutnu religioznu pozadinu. Ali je zbog te kritike neho¬ 
tice nastradalo i svako drugo ispravno određenje pojma ide¬ 
ologije, koje je počelo polako blijediti i ulaziti u nepovratnu 
krizu identiteta. Zato je u naše doba poduzeta jedna sustavna 
i dugotrajna raščlamba shvaćanja ideologije, koja je otkrila u 
njemu mnoštvo klasičnih filozofijskih pitanja. Nije onda ču¬ 
dno što se najveći broj obilježja marksističke kritike ideologi¬ 
je našao razasut i skriven pod drugim imenima u raznim po¬ 
dručjima ljudske misaone zauzetosti. Ispod ideologijskih te¬ 
orija bilo je naime lako uočiti postojanje dobro poznatih odgo¬ 
vora iz bogate filozofijske i znanstvene baštine čovječanstva. 
To je razlogom da se razjašnjenje mehanizma ideologizacije 
sve više tražilo izvan neposredne ekonomske uzročnosti - to¬ 
čnije rečeno izvan samog marksizma - i time istodobno proši¬ 
rivao prostor tradicionalnog poimanja ideologije. 

Već na najnižoj razini - gdje se inače uspostavljaju isku¬ 
stvene znanosti - moguće je pronaći sastojke ideološkog mi¬ 
šljenja i otpora lažne svijesti, iako ih sad pod tim nazivima vi¬ 
še nitko ne spominje. Stoga su različite znanstvene grane u 
svojem spektakularnom razvoju uspjele skupiti također i zna¬ 
čajan broj dokaza o relativnosti ljudske spoznaje, koja je više¬ 
struko uvjetovana biološkom, psihičkom i društvenom zbi¬ 
ljom. Struktura je tih općih epistemoloških poteškoća među- 

tim istovjetna u svim posebnim slučajevima, pa se one ne mo¬ 
gu ni riješiti unutar pojedinih znanstvenih disciplina nego na 
višoj razini filozofijskog sažimanja. Otud potreba da problemi 
epistemoloških teškoća ili ideologije budu još jednom podvrg¬ 
nuti teorijskom postupku podrobna promišljanja. 

Na tom dijalektičkom čvorištu - gdje se obavlja odlučujući 
prijelaz iz pojedinačnog u opće - prva je u igru ušla hermene- 
utika, koja u mnogome dopunjuje, proširuje i mijenja stajali¬ 
šta kritike ideologije. Inače, povijesno gledano, hermeneutika 
crpi svoje nadahnuće na različitim vrelima. Zametke joj treba 
tražiti u aristotelovskom izrazu hermeneia, u srednjovjekov¬ 
noj biblijskoj egzegezi i u kasnijoj tekstualnoj kritici svetih 
knjiga. Teorije o znakovlju, značenju i tumačenju mogu se da¬ 
pače naći u Augustinovom djelu De Doctrina christiana, Fla- 
ciusovom Clavis Scripturae sacrae i u Spinozinom Tractatus 
theologico-politicus. No tek pojavom povijesne znanosti počet¬ 
kom XIX. stoljeća istinski je ustanovljena hermeneutika kao 
filozofijska disciplina, a ne puko egzegetsko umijeće. S imeni¬ 
ma F. Schleiermachera i W. Diltheya dobiva ona svoje rodo- 
načelnike. Poslije toga hermeneutika ulazi u plodni dijalog 
s fenomenologijom, egzistencijalizmom, psihoanalizmom i 
strukturalizmom. Usput će hermeneutika proći putanju od 
određenja shvaćanja kao spoznaje do određenja shvaćanja 
kao načina postojanja, čime je zapravo svoje zaključke poku¬ 
šala utemeljiti na ontologiji. 

Razumljivo je da nas neće zanimati baš svi iskazi suvre¬ 
mene hermeneutike nego samo oni što se neposredno ili po¬ 
sredno odnose na ideologiju. Njih danas najodličnije pred¬ 
stavlja H.-G. Gadamer koji sabire sve pozitivne sadržaje 
oporbe kritici lažne svijesti. Budući daje prije svega okrenuta 
prošlosti, hermeneutika otkriva svoju veću privrženost vrije¬ 
dnostima ideološkog mišljenja nego što ih podvrgava kritici. 
Jer, iako je čovjek svugdje i vazda usmjeren prema naprijed, 
svejedno će biti stavljen i u jedan neraskidivi odnos poveza¬ 
nosti sa svojom povijesnošću. Predaja ga naime sudbinski 
određuje, pa mu nema ni sadašnjosti niti budućnosti bez pro¬ 
šlosti. Zato hermeneutika nastoji biti konačan i odlučujući go¬ 
vor upravo o smislu i vrijednosti povijesti i povijesne spoznaje 
uopće. Da bi to postigla, prepoznaje u kategorijama predrasu¬ 
de, autoriteta i tradicije bitne sastojke spomenute povijesno- 
sti i čovjekove povijesne svijesti. 

Prema tom redoslijedu na prvo mjesto dolazi pojam pred¬ 
rasude ili predrasudbe (Vorwrte.il ) koji zapravo označuje obi¬ 
čan ljudski čin suda koji je izrečen prije potpuna i konačna 
istraživanja neke povijesne poruke. Predrasuda je inače tipi¬ 
čna kategorija prosvjetiteljstva, jer se u to doba smatralo da 
će tek njezinim napuštanjem biti ostvareni uvjeti za istinito 
razmišljale. Hermeneutika odbija to prosvjetiteljsko načelo i 
zalaže se za puno uvažavanje predrasuda. Na koji način? Pa 
tako što utvrđuje da su osobne predrasude ustvari nerazdvo¬ 
jivi dijelovi čovjekove povijesne svijesti, dapače u mnogo većoj 
mjeri nego što su to njegove rasudbe. Stoga predrasude - a ne 
sudovi - čine povijesnu zbilju ljudskoga bića . 87 To je neko po¬ 
sve naravno stanje i redovni status naše ograničenosti u spo¬ 
znavanju, a što uvijek dolazi od povezanosti s povijesnošću. 
Predrasuda nije dakle suprotan pol razboru koji bi bio bez 
pretpostavki. Radije je sastavnica mehanizma razumijevanja 
i posljedica obilježja povijesne konačnosti samoga stvorenja. 
Krivo je reći da postoje jedino neutemeljene predrasude, jer 
ima sigurno takvih koje se ni poslije svih pokušaja neće moći 
razumski razriješiti i onda otkloniti. Iz toga je vidljivo da 
upravo putem predrasuda povijest najuspješnije utječe na na¬ 
še djelovanje i ponašanje. 

Druga kategorija povijesnosti jest autoritet. Osobne pred¬ 
rasude ulaze naime u povijest samo ukoliko su od autoriteta 
istodobno potvrđene i trajno zajamčene. No taj autoritet ne¬ 
ma svoj zadnji temelj u pokoravanju i odricanju od razuma - 
kako se često misli - nego u činu raspoznavanja da je drugi 
bolji od mene u umijeću rasudbe i opažanja. Njegov sud na¬ 
dvisuje u kakvoći sve ostale. Autoritet dobiva svoje izvorno 
značenje od prinosa u dozrijevanju slobodna suda: prihvatiti 
autoritet isto je što i potanko ga propitati sumnjom i prosud¬ 
bom. To pokazuje da autoritet nikad nije jednostavno ustu¬ 
pljen nego mora biti stečen, a stiče se davanjem povjerenja - 
od ljudi svjesnih vlastita ograničenja - onome koji posjeduje 
veću moć razlikovanja, što je prvenstveno čin razuma, a ne 
vlasti. Shvaćen u svojem istinskom smislu autoritet nema ni¬ 
šta zajedničkoga sa slijepom poslušnošću nego počiva na pre¬ 
poznavanju i spoznaji. 


87 Hans-Georg Gadamer, Wahrheit und Methode, Grundziige einer 
philosophischen Hermeneutik, Tiibingen, 1965., str. 261. 

Poseban oblik autoriteta je tradicija. Za hermeneutiku je 
to ujedno i treća kategorija povijesnosti. Na obilježja se auto¬ 
riteta nužno nadovezuje tradicija jer je ona najveći autoritet. 
Zato sve što je posvećeno od povijesti i običaja ima jedan opći 
i nesporni autoritet. Uostalom, naša je povijesna konačnost 
određena činjenicom da autoritet onoga što je ljudima ostav¬ 
ljeno u baštinu - a ne samo što je racionalno spoznato kao va¬ 
ljano - vrši daleko presudniji upliv na naše vladanje nego sa¬ 
dašnjost. Svaki se odgoj temelji na tom neuklonjivom utjecaju 
(Gewalt) povijesti. Recimo napokon kako je tradicija također 
neki trenutak slobode i razuma, jer očekuje da bude od čovje¬ 
ka skupljena, preuzeta, sačuvana i prenesena. Tko čuva vre¬ 
dnote kulturne baštine taj uspostavlja čin slobode koji nije 
manje slobodan od čina onoga tko promjenama obnavlja dru¬ 
štvo ili obavlja njegov nasilni prevrat . 88 Ne samo dakle revo¬ 
lucija nego još više tradicija određuje u velikom stupnju naše 
shvaćanje svijeta. 

Kako smo vidjeli modema se hermeneutika sažimlje u 
svoja tri središnja pojma povijesnosti - predrasudi, autoritetu 
i tradiciji - uspostavljajući na taj način potpuno oprečno sta¬ 
jalište od kritike ideologije. Stoga za hermeneutiku povijest 
prethodi čovjeku i nadilazi njegovu misao: pripadamo prošlo¬ 
sti prije nego samima sebi. Svijest znači nije lažna nego ne¬ 
opozivo izložena djelovanju i učincima povijesti. S tim se za¬ 
pravo hoće reći da ljudsko biće nikad ne može posve izići iz 
povijesnog tijeka događanja, odmaći se i udaljiti od njega ka¬ 
ko bi ga što lakše pretvorilo u predmet objektivna istraživa¬ 
nja. Jer, uvijek smo i nepovratno položeni u povijest. Naša je 
svijest u tolikom opsegu određena od povijesnog zbivanja da 
ne posjeduje slobodu neovisna sučeljavanja s prošlošću. Zbog 
toga je varljiv zahtjev da se dostigne stanje racionalnosti koje 
će biti do kraja oslobođeno od utjecaja povijesti. 

Hermeneutička obrana prošlosti ne želi međutim ostati u 
krugu povijesne znanosti. Naprotiv, ona obilno prekoračuje 
taj krug i traži podršku ontologije. Zato se »razumijevanje 
povijesti« preoblikuje u »povijest razumijevanja«. Bolje reći, 
razumijevanje nije način ponašanja nego način postojanja. 


Hans-Georg Gadamer, Vfahrheit und Methode, Grundzuge einer 
philosophischen Hermeneutik, Tiibingen, 1965., str. 246-266. 

Upravo u tom smislu biva ovdje rabljen pojam hermeneutike, 
koji označuje prije svega temeljno kretanje bitka. Otud kona¬ 
čno i ovlaštenje da se povijesna svijest preokrene u samu po¬ 
vij esnost shvaćanja. 

Tako se oblikovana hermeneutička filozofija ubrzo susrela 
s kritikom ideologije. Zacijelo, njihov odnos može biti vrlo ra¬ 
zličito zamišljen 89 , ali gotovo uvijek prevladava suprotstavlja¬ 
nje. Sve ono naime što kritika ideologije smatra da je najdu¬ 
blje izvorište lažne svijesti - predrasuda, autoritet i tradicija 
- to hermeneutika uzvisuje i hvali. Većeg je nesuglasja teško 
predočiti. Dajući prednost i povlašteni položaj povijesnoj svi¬ 
jesti, hermeneutika se neizbježivo usmjeruje prema rehabili¬ 
taciji predrasude, podršci autoritetu i obrani tradicije. Odatle 
dolazi njezina sukobljenost s kritikom ideologije koja - supro¬ 
tno tome - osporava predrasudu, zabacuje autoritet i niječe 
važnost tradicije. Nije onda čudno što je u H.-G. Gadamera 
izričito naglašen pesimistički odnos spram mogućnosti utrnu- 
ća ideologije: ljudsko se znanje ne može osloboditi od povije¬ 
snih uvjeta, pa je nacrt jedne znanosti lišene predrasuda pot¬ 
puno nemoguć. Tim dokazivanjem hermeneutika posredno 
postaje kritikom kritike ideologije ili meta-kritikom. Dok her¬ 
meneutika naime skromno priznaje da povijesni uvjeti podre¬ 
đuju svako ljudsko shvaćanje u poretku konačnosti i ograni¬ 
čenosti, dotle kritika ideologije preuzeto najavljuje izazov baš 
toj konačnosti i ograničenosti. 

Premda su spomenute opreke između povijesne hermene¬ 
utike i društvene kritike ideologije očite, ipak obje završavaju 
s uvažavanjem i isticanjem dimenzije jezika (Sprachlichkeit) 
kao temelja ljudske spoznaje. U hermeneutici je povijest po¬ 
sredovana jezikom, pa se iskustvo svijeta ustvari zbiva u jezi¬ 
ku 90 , što opet iznova priziva u pomoć ontologiju. Jer, shvaća¬ 
mo samo ono što na bilo koji način postoji. A bitak koji jedino 
može biti shvaćen jest upravo jezik. Time se značenja pojmo¬ 
va jezik i bitak polako približavaju. 

89 Helmut Kuhn, Ideologie als hermeneutischer Begriff, u zborniku 
Hermeneutik und Dialektik, Tiibingen, 1970., str. 343. 

99 Hans-Georg Gadamer, Wahrheit und Methode, Grundziige einer 
philosophischen Hermeneutik, Tiibingen, 1965., str. 361. 

U naše je doba baš to zajedničko pridavanje važnosti jezi¬ 
čnom čimbeniku potaknulo podjednako hermeneutiku i kriti¬ 
ku ideologija da se jedna drugoj primaknu. Zato mnogi suvre¬ 
meni filozofi nastoje prebroditi golem rascjep što je izduben 
između povijesnosti i društvene kritike. U tom smislu bit će 
svakako poučan položaj K. O. Apela koji pokušava - izvan 
hajdegerovskog ontološkog konteksta - posredovati između 
pozitivizma, hermeneutike i kritike ideologija. Početak je pri¬ 
pao razdiobi: »tumačenju prirode« odgovara pozitivna zna¬ 
nost, a »razumijevanju povijesti« hermeneutika. Obje su dis¬ 
cipline međutim jasno odvojene, pa svakoj pripada različita 
razina zbiljnosti i drugačija metoda. Uza sve to, ima u ljud¬ 
skoj povijesti pojava koje premašuju spomenuto jasno razgra¬ 
ničenje. To su jamačno neka nerazumljiva i nejasna počela, 
dotično slučajni i nenužni uzroci u ljudskoj povijesti, što jako 
ograničavaju spoznaju. S obzirom da su po naravi slični poja¬ 
vama u prirodi, za njihovo iješenje K. O. Apel predlaže pomoć 
pozitivne znanosti - zapravo scijentizma - iako prema gornjoj 
podjeli spadaju isključivo u nadležnost hermeneutike . 91 Krat¬ 
ko rečeno, ima u povijesnim zbivanjima pojava koje su nalik 
događajima u prirodi, pa o tome treba voditi računa. Među 
njih spada poglavito ideologija jer djelomično obustavlja ko¬ 
municiranje u društvu. Radi toga će i kritika ideologije izmi¬ 
cati području koje je vlastito hermeneutici i tražiti primjenu 
načela uzročnosti u smislu gotovo objektivne ili »tumačeće« 
pozitivne znanosti. Stanoviti iracionalni trenuci naše povije¬ 
sti razvlašćuju dakle hermeneutiku i premještaju problem u 
nadležnost prirodne znanosti. 

Mnogo dosljedniji primjer spajanja hermeneutike i kritike 
ideologije susrećemo u P. Ricoeura. Polazište mu je u psiho¬ 
analizi koja ideologiju vidi kao masku za ljudski strah . 92 Oda¬ 
tle prijeka potreba da se proširi dosadašnje određenje lažne 
svijesti. Nekada je R. Descartes s pravom sumnjao da su 
stvari onakve kakve se pojavljuju, ali nikad nije posumnjao 

91 Karl Otto Apel, Szientistik, Hermeneutik, Ideologiekritik, Entivurf 
einer Wissenschaftslehre in erkenntnisanthropologischer Absich, u 
zborniku Hermeneutik und Ideologiekritik, Frankfurt, 1971., str. 
7-44. 

92 Paul Ricoeur, De l’interpretation, Essai sur Freud, Pariš, 1965., 
str. 525. 

da bi svijest bila drugačija nego što se čovjeku neposredno po¬ 
kazuje. Pošto su otkrili baš lažnost takve svijesti i njezine po¬ 
gubne posljedice, K. Marx, F. Nietzsche i S. Freud - ta tri ve¬ 
lika buntovnika protiv svake očitosti - donose novovjekovni 
potpuni obrat u epistemologiji. Oni nas naime uče sumnjati i 
u vlastitu svijest, a ne samo u stvari, što je naravno klasična 
tema svake kritike ideologije. Stoga ne samo marksistička 
kritika ideologije nego također i nietzscheovska kritika res- 
sentimenta i freudovska kritika infantilnoga straha prekidaju 
istovjetnost svijesti sa samom sobom. Poslije sumnje u istini¬ 
tost stvari, na red,u je sad sumnja u istinitost svijesti. Iz toga 
neizostavno slijedi zahtjev da se marksistički pojam kritike 
ideologije nadopuni s još dvama posve ravnopravnim obja¬ 
šnjenjima i postupcima demistifikacije lažne svijesti: geneolo- 
gijom morala u F. Nietzschea i teorijom iluzija u S. Freuda. 
Svaka je prividnost, obmana ih opsjena već neka ideologija, a 
ne samo ona što je povezana s ekonomskim interesom. To je 
razlogom da se u modernoj filozofiji upravo hermeneutika i 
njezino umijeće tumačenja značenja očituju kao najprimjere¬ 
niji odgovor na lažnost svijesti. Jer, u tom je sklopu glavni 
oblik lažne svijesti istoznačan dijalektičkom odnosu između 
skrivenog i pokazanog, hinjenog i učinjenog, a temeljni čin 
kritike te svijesti istoznačan odgonetanju iskaza - dechiffrer 
les expressions - što dakako ne može proći bez hermeneutič- 
kog napora . 93 Daleko od toga da bude mjesto potpune preci¬ 
znosti i jasnoće, čovjekova je svijest istodobno ono što se spo¬ 
znaje i što se skriva. A tu lukavu igru može jedino prozreti i 
nadvladati hermeneutički pristup koji ispod neposredna zna¬ 
čenja traži drugi smisao. Tako hermeneutika doduše uključu¬ 
je u sebi marksističku kritiku ideologije, ali je u isti mah 
prekoračuje. 

Daljnjim se razvojem to hermeneutičko gledište još više 
spojilo s onim kritike ideologije, pa između njih počinje uza¬ 
jamna posudba dostignutih spoznaja. S jedne strane nova 
hermeneutika daje donekle pravo kritici ideologije, dok s dru¬ 
ge biva razvidno da kritika ideologije ne može biti lišena her- 
meneutičkih pretpostavki. Kritika lažne svijesti postaje dakle 
sastavni dio teorije odčitavanja značenja. Zato se povijesna 


93 Paul Ricoeur, Le conflit des interpretations, Essais d’hermene- 
utigue, Pariš, 1969., str. 149. 



hermeneutika H.-G. Gadamera osjetno proširuje i preobraža¬ 
va kritičkom hermeneutikom P. Ricoeura . 94 Ako naime prete- 
gne povijesna hermeneutika bit ćemo u tolikoj mjeri utopljeni 
u danost tradicije da će nas to onesposobiti za bilo kakvu kri¬ 
tičku misao u odalečenosti od tijeka povijesti. Prevagne li pak 
kritika ideologije zanijekat ćemo i bez nakane svaki povijesni 
utjecaj na ljudsko shvaćanje, što je čista utopijska stranputi¬ 
ca. To je bio povodom da kritička hermeneutika upravo u sre¬ 
dištu naše pripadnosti povijesti pronađe sastojke kritičke 
udaljenosti spram te iste povijesti. Jezičnim i tekstualnim po¬ 
sredovanjem uvodi se spomenuta udaljenost koja ne otuđuje 
nego oplođuje čovjekovu razložnost. Premišljanje povijesti - 
pa onda i ideologije u prošlosti - treba postati prije svega ne¬ 
ko tumačenje povijesti, što odgovara hermeneutici. No bez 
označena razmaknuća od povijesti, što odgovara oporbi lažne 
svijesti, sav bi trud ostao nerodan, jer je upravo to uvjet mo¬ 
gućnosti pothvata kritike ideologije, koja se više ne poduzima 
izvan ili čak protiv hermeneutike nego u njoj samoj. Sve uže 
povezana s hermeneutikom, kritika se ideologije otkriva kao 
zadatak koji treba uvijek iznova započinjati, premda ga u na¬ 
čelu nije moguće nikad do kraja dovesti. Shvaćanje se naime 
pokušava stalno odlijepiti od ideologije, ali u tome rijetko 
uspijeva. 

Budući da je povijesna hermeneutika razrasla u svezi s 
ontologijom — približavanjem shvaćanja jezika i bitka — ona 
nužno završava kao filozofija ljudskoga govora, što smo prije 
pokazali. To je onda jednako uzrokom da se i kritička herme¬ 
neutika na kraju obrće u lingvistiku, semantiku i semiologi- 
ju . 95 Stoga može obećati da će se iz te razine vratiti k sebi - 
odnosno znanosti o značenju — ah ovaj put obogaćena vrhun¬ 
skim iskustvom rasudbe o ljudskom jeziku. 

Nije međutim samo hermeneutika preuzela neke sadržaje 
od kritike ideologije nego je također - s druge strane - i kriti¬ 
ka ideologije dopustila da u nju prodru mnoge hermeneutičke 
zasade. To se zbilo onda kad je spomenuta kritika stavila u 
središte zanimanja pojave ljudskoga jezika i međuljudske pri- 

94 Paul Ricoeur, Du texte a l’action, Essais d’hermeneutique, Pariš, 
1986., str. 416. 

95 Paul Ricoeur, La metaphore vive, Pariš, 1975., str. 415. 

općivosti. U drugom razdoblju svojega filozofijskog domišlja¬ 
nja ispisao je naime J. Habermas značajan i obiman tekst o 
komunikacijskom djelovanju 96 koji se spram ideologije po¬ 
stavlja na donekle nov način. Dok je prije ideologija određiva¬ 
na više u odnosu na suvremenu tehnološku i znanstvenu svi¬ 
jest, sada se nalazi skrivena u neuspjelim ishodima komuni¬ 
ciranja. Inače, J. Habermasovo znanstveno stajalište pokuša¬ 
va zbrojiti prinose mnogih znanstvenih grana. Tu je u prvom 
redu modema teorija znanosti Th. S. Kuhna i I. Lakatosa, je¬ 
zična raščlamba na tragu sljedbenika L. Wittgensteina u ra¬ 
dovima J. L. Austina i J. R. Searlea, fenomenološko ispitiva¬ 
nje A. Schutza i hermeneutička sociologija P. Wincha. O toj je 
golemoj i vrsnoj sintezi današnjeg znanja doista vrlo teško 
davati mjerodavno sudove 97 , ali je sigurno da nadilazi puko 
skupljanje rezultata pojedinih znanosti, pa zaslužuje dužnu 
pažnju i postaje nepreskočiv okvir u raspravi o ideologiji. 

Ključna kategorija nove sinteze jest baš komunikacijsko 
djelovanje (kommunikatives Handeln) koje sretno spaja teori¬ 
ju s praksom i to na način što sva logičko-transcendentalna 
dostignuća novovjekovne filozofije, u luku od E. Kanta do M. 
Heideggera, prenosi na područje gdje ih je moguće obogatiti 
spoznajama iz prirodnih i društvenih znanosti. Zato je dopu¬ 
šteno reći da se u toj sintezi shvaćanje istine sve više povezu¬ 
je s jednim transcendentalno-pragmatičkim zamišljajem jezi¬ 
ka i jezične priopćivosti. Jezik je pak uvijek usmjeren prema 
komuniciranju koje je prvenstveno ljudska racionalna djela¬ 
tnost. Ta je djelatnost sastavljena od različitih pothvata: te¬ 
hničkih, znanstvenih, estetskih, političkih i društvenih. Cilj 
je komunikacijske djelatnosti povećanje društvene povezano¬ 
sti i međurazumijevanja, a dostiže se jezičnim posredova¬ 
njem. 

No tek će razlikovanjem između komunikacijskog djelova¬ 
nja - koje je čin razuma - i strategijskog djelovanja - koje je 
sredstvo uspjeha - ući u igru ideologija. Prije toga valja spo¬ 
menuti kategoriju idealnog komunikacijskog djelovanja - ra¬ 
zrađenu u ranijim djelima J. Habermasa - što se ostvaruje 

96 Jurgen Habermas, Theorie des kommunikatives Handeln, I. i II. 
svezak, Frankfurt, 1982. 

97 Jean-Marc Ferrry, Habermas, L’ethique de la communication, Pa¬ 
riš, 1987., str. 586. 

međuljudskim priopćivanjem bez ograničenja i prisile, pa je 
zapravo čista opreka pojmu tradicije u H.-G. Gadamera. To je 
dakle neko nepomućeno saopćivanje bez prepreka, koje ubrzo 
uvire u savršeno i neprekinuto ljudsko međurazumijevanje. 
Lingvistička situacija postaje idealnom kad god u njoj čin ko¬ 
municiranja nije ničim ometan. U novijim prilozima J. Ha- 
bermas doduše ne govori više o »idealnoj lingvističkoj situaci¬ 
ji«, ali je ipak dalje pretpostavlja jer - tražeći iskustvenija i 
praktičnija rješenja - uvodi pojam »nekomunikacijskog djelo¬ 
vanja«, koji je gotovo istovjetan onome »strategijskog djelova¬ 
nja«. Oba ustvari označuju trenutak »začepljenosti« istinskog 
tijeka komuniciranja ili poništenja »idealnog komunikacij¬ 
skog djelovanja«, iako se potonji izrijekom ne spominje. U po¬ 
gledu strategijskog djelovanja treba spomenuti da je ono obi¬ 
lježeno traženjem uspjeha i instrumentalizacijom jezika, bez 
skrbi da se prepozna bližnji i prihvati sporazum s njim. Stoga 
je strategijsko djelovanje često posredovano nasiljem koje 
utječe na odluku sugovornika u komuniciranju. U središtu 
tog djelovanja stoji stanovita prisila: nešto se čini usprkos 
vlastite volje ili prikriva svrha koja se hoće postići. Nije onda 
čudo što J. Habermas smatra da je najpogubnija napast da¬ 
našnjice upravo mogućnost uspostavljanja spomenute strate¬ 
gijske djelatnosti i njezino proglašavanje najboljim modelom 
međuljudskog priopćivanja. r 

Od te podjele nije odveć daleko K. O. Apel, premda se nje¬ 
govo stajalište više upire na transcendentalne razloge nego 
na samodovoljnost praxisa. Nakana mu je pokazati kako se 
moderna misao preobrazila - bitnim obratom - od filozofije 
transcendentalnog subjekta na pragmatičko-transcendental- 
nu filozofiju zajedništva komuniciranja . 98 Jezik kao djelatni 
čin nužno vodi do takva zajedništva priopćivanja koje je neo¬ 
graničeno i idealno. Zato - slično J. Habermasu - uvodi K. O. 
Apel razlikovanje između idealne i stvarne komunikacije. 
Prva je označena svojstvima istine i primjerenosti, a druga 
prekidom priopćivanja. Obnova se transcedentalnosti temelji 
jedino na slobodi međuosobnosti. 


98 Karl Otto Apel, Transformation der Philosophie, II. svezak, Das 
Apriori der Kommunikationsgemeinschaft, Frankfurt, 1973., str. 
220-264. 

Iz svega proistječe da ideologija ulazi u svijet u mjeri u ko¬ 
joj u njemu preteže strategijsko djelovanje. Lažno komunici¬ 
ranje - povezano s društvenim pojavama nadmoći i nasilja - 
oblikuje područje ideologičnosti. Ta iskrivljena sposobnost 
priopćivanja znak je nazatka jer razvoj uvijek ide s utvrđiva¬ 
njem i ispravljanjem pogrešaka u sporazumijevanju. Posljedi¬ 
ca toga je da na ljestvici ideologizacije prvo mjesto počinje za¬ 
uzimati jezik. Jer, on je u naše doba izrastao u povlašteno 
sredstvo vladavine ljudima i opravdanja ustroja odnosa dru¬ 
štvenih moći. »Iščašenje« jezika ne dolazi dakle od puke upo¬ 
rabe nego od njegova odnosa s radom i moći vlasti. A baš je ta 
pogreška u razumijevanju poglavita odrednica ideologije. Sto¬ 
ga ideologija uzima ovdje posve precizno značenje: postaje in- 
strumentalizacija komunikacijskoga čina. Otud zahtjev za 
slobodom od prisile i pokušaj oblikovanja odnosa među ljudi¬ 
ma koji neće biti podložni nikakvim posebnim interesima i 
poticani uspjesima. Lažna svijest obustavlja i prekida postu¬ 
pak komuniciranja, pa je svatko tko u njemu dalje sudjeluje 
zapravo obmanut, jer misli da nešto saopćuje drugome, dok je 
u zbilji to njegovo djelovanje obično krivotvorenje i izobličenje 
netom opisanog zajedništva priopćivanja. 

Sigurno je teško predočiti takvo idealno stanje komunici¬ 
ranja u kojem ne bi više bilo strategijskih igara i ideoloških 
ciljeva. Radi tog nepovjerenja upućeno je mnoštvo zamjeraka 
J. Habermasu i K O. Apelu. Dostaje spomenuti D. Wunderli- 
cha koji im je predbacio da su ne samo uveli jedan tipično ide¬ 
alizirani model savršene lingvističke komunikacije nego i 
opasno zašli u oblast utopije. Još će teže biti teorijski oprav¬ 
dati taj neideološki model u okolnostima jakih povijesnih na¬ 
plavina ideologije modernoga individualizma" koja na svim 
točkama nemilosrdno kida slabašnu mrežu idealne komuni¬ 
kacije - o čemu smo prije više rekli. 

Bez obzira na nabrojene zamjerke, ostaje činjenica da je 
kritika ideologije - u svojem drugom razdoblju - usvojila 
mnoge hermeneutičke sadržaje. Čak se uspostavilo da prostor 
međuljudskog komuniciranja spada prije svega u hermene- 
utiku, premda u njemu ideologija još uvijek tvori neko grani- 


99 Louis Dumont, Essais sur l’individualisme, Une perspective an- 
thropologique sur l’ideologie modeme. Pariš, 1983., str. 284. 

čno iskustvo koje priziva potrebu uspostavljanja stanovite 
nad-hermeneutike. Uostalom, to se nagnuće moglo naslutiti 
već u težnji J. Habermasa da posreduje između uzročnog tu¬ 
mačenja i hermeneutičkog shvaćanja 100 , ali istodobno odbija¬ 
jući mogućnost općenitosti takva shvaćanja. Za nas je ipak 
najvažnije da smo pokazali kako se svi opisani odvojci moder¬ 
ne misaone zauzetosti - utjelovljeni u povijesnoj hermeneuti- 
ci, kritičkoj hermeneutici i kritici ideologije - nužno slijevaju 
u samo jedan tijek: filozofiju jezika. To bi međutim bilo posve 
neizvedivo bez prisvajanja vrhunskih dometa hermeneutičke 
metode. Zato svuda gdje hermeneutika iskazuje svoju uspje¬ 
šnost, tamo lingvistička dimenzija (Sprachlichkeit) neizbježi- 
vo izbija u prvi plan. Naravno da tome preokretu nije onda 
mogla izbjeći ni naša rasprava o ideologiji. 

Doduše, praćena samo u svojem vremenskom tijeku, filo¬ 
zofija jezika prethodi modernoj hermeneutici i habermasov- 
skoj kritici ideologije, ali ih u logičkom smislu zacijelo slijedi, 
jer se u današnjoj lingvistici stječu gotovo svi prinosi novovje¬ 
kovne misaone djelatnosti, što je uostalom u povijesti ljud¬ 
skih ideja čest slučaj. Stoga ne iznenađuje daje problem jezi¬ 
ka postao središnja tema suvremene filozofije. Tome su prido¬ 
nijeli različiti uzroci. Pokazalo se da je više od svega drugoga 
upravo čovjekov govor ona odlučujuća i presudna kopča koja 
drži na okupu koliko pojedinačne znanosti i filozofiju, toliko 
razna područja praktičnog znanja i djelovanja. Govor ne služi 
samo kao sredstvo razumijevanja nego je prije svega povla¬ 
šteni prostor u kojemu se zbiljnost otkriva i daruje čovjeku. 
Bez jezika bi mu ta zbiljnost naime ostala posve nedokučiva 
ili nedohvatljiva. Ne samo da jezik otvara zbiljnost čovjeka 
već također potiče razvitak osobnog i društvenog života. Za¬ 
priječimo li, primjerice, potpuno ili djelomično ljudskom biću 
mogućnost priopćavanja, naudit će to pogubno njegovu zama¬ 
hu i staviti ga u stanje posvemašnje zakržljalosti. Dapače, ni 
svijet ne može ući u čovjekov konačan posjed ako prethodno 
jezikom nije oblikovan, bez obzira na činjenicu da je čovjek 
nerazdvojivi dio toga svijeta. Doista, jedino po jeziku svijet 
postaje čovjekovim svijetom. Budući da je na taj način jezik 
uvijek bliže primaknut čovjeku nego svijetu, obznanjuje se 


100 Jurgen Habermas, Erkenntnis und Interesse, Frankfurt, 1975., 
str. 262-332. 

nužno još stanovita neovisnost i prednost ljudskoga bića nad 
njegovom okolinom. 

Novost te lingvističke sinteze obilno i neočekivano je oplo¬ 
dila druge filozofijske škole. Čak se i fenomenologija povezala 
sa semantikom. U tom sklopu treba upozoriti na okolnost da 
već u L. Wittgensteina zanimanje za pojmove »običan jezik« i 
»oblici života« neuklonjivo skreće prema novom sjecištu gdje 
se sad fenomenološka analiza i njezina kategorija »svijet živo¬ 
ta« (Lebensivelt) ukrštavaju s lingvističkom raščlambom . 101 
Mnogo značajnije mjesto međutim zauzima filozofija jezika u 
modernoj hermeneutici, pa se one mjestimice potpuno pokla¬ 
paju. Tako na samom ishodištu, u F. D. Schleiermachera, su¬ 
srećemo tvrdnju da je hermeneutika neko umijeće shvaćanja 

- ars intelligendi - u kojoj jezik dobiva ključnu ulogu. Ta se 
ovisnost o jeziku još više ogleda u gadamerovskoj odrednici 
hermeneutike. Za njega je povijest zbiljska ukoliko je izreci- 
va, što znači dana u obliku jezika. Ono što se nekad zbilo bilo 
je razumljivo ondašnjim ljudima samo ako je prethodno dobi¬ 
lo dovoljno suvisli izričaj. Njihov pak svijet prošlosti preda¬ 
van je kasnijem potomstvu i nama samima opet posredstvom 
nekog zajednički razumljivog znakovlja. Povijest nam je da¬ 
kle uvijek i jedino posredovana jezikom, pa onoliko postojimo 

- u ontološkom značenju - koliko imamo mogućnosti da nešto 
izričemo. 

Na tragu te gadamerovske hermeneutike pokušavaju da¬ 
nas sljedbenici L. Wittgensteina primijeniti lingvistički mo¬ 
del na šire područje istraživanja. Tako E. M. Anscombe i P. 
Winch smatraju da bi za tumačenje društvenog ponašanja 
ljudi trebalo upotrijebiti baš taj model jer je očito najuspješni- 
ji. Štoviše, mnogi filozofi vrlo različitih polazišta - kao J. Ha- 
bermas, W. Stegmuller, K. O. Apel, A. Wellmer i M. Riedel - 
usredotočuju svoj trud na to da pomire neo-wittgensteinovske 
tvrdnje s temeljnim postavkama hermeneutike, polazeći pri 
tome od postupnog produbljivanja teorije ponašanja u prosto¬ 
ru povijesti, što međutim obilno prekoračuje našu temu o 
ideologiji. 

Nema dvojbe da je u modernoj filozofiji tek Ch. Morris 
prvi ozbiljnije svratio pažnju na vrijednost pragmatičkih sa¬ 
stojaka u jeziku - uz one sintaktičke i semantičke - začevši 


101 Paul Ricoeur, La semantique de l’action, Pariš, 1977., str. 153-162. 

time, možda i sasvim nehotice, pogodan okvir za ideologijsko 
čitanje lingvistike. Upotreba se jezika naime nerazdruživo i 
postojano povezuje s konkretnim životnim situacijama, pa je 
semantika gotovo nezamisliva bez pragmatike . 102 Zato je Ch. 
Morris bio sklon semantiku učiniti posve ovisnom o jezičnoj 
pragmatici, predlažući čak šesnaest raznorodnih tipova pri¬ 
općavanja . 103 A upravo je spomenuta lingvistička pragmatika 
skrivala u sebi ideologijsku dimenziju govora ili se s njom 
najčešće poistovjećivala. 

Ubrzo će sva ta temeljna pitanja filozofijske lingvistike - 
a time i njihova ideološka podloga - biti od strane semiotike 
stavljena u daleko širi prostor nego prije, jer je znanost o zna¬ 
kovima u jeziku prepoznala samo najodličnijeg predstavnika 
svih drugih sustava znakova. Stoga se u naše doba znanost o 
znakovima ili semiotika počela baviti svim mogućim »zamje¬ 
nama« značenja, iz čega je onda neizbježno slijedila spore- 
dnost svakog značenja uopće. Ovdje se ideologija otkriva u či¬ 
njenici da ta »značenja« zapravo ne moraju nužno ni postojati 
nego jedino njihove »zamjene« u znakovima. Otud određenje 
semiotike kao prikladne metode za korištenje neistine u me¬ 
đusobnom komuniciranju. Pragmatika jezika se baš i sastoji 
- kako smo prije vidjeli - u tome da govor služi za izricanje 
nečega, a ne za ustanovljavanje istine. Semiotika je dakle te¬ 
orija o korisnom umijeću laganja u priopćavanju, što se zaci¬ 
jelo ne smije uzeti kao ćudoredna oznaka nego puka sposo¬ 
bnost iskazivanja. Laž je jednostavno uvjet mogućnosti govo¬ 
ra o istini. Pravila kojima se jezik treba podvrći, složenost re¬ 
toričkih sklopova, relativno određenje izričaja, dvoličnost i 
nejasno značenje znakova zacijelo potiču sredstva međuljud¬ 
skoga sporazumijevanja da radije postanu posrednicima laži 
nego istine. Teško je doduše iz te lingvističke relativnosti 
odmah priječi na ideološku relativnost i do kraja ih u svemu 
izjednačiti. Ali, s druge strane, jednako bi pogrešno bilo za¬ 
obići činjenicu da je jezik također neki posebni i svojevrsni - 
sui generis - tip ideologije. 

102 Umberto Eco, Semiotica e filosofia del linguaggio, Torino, 1984., 
str. 68. 

103 Charles Morris, Sings, Language and Behaviour, New York, 1950., 
str. 123. 

Ostaje dakle otvoreno sljedeće pitanje: može li se lingvisti¬ 
ka smatrati nerazdvojivim dijelom ideologije. Dokazi semioti- 
ke idu pretežno u tom smjeru. Ideologija je naime obilježena 
potpuno istim svojstvima - neodređenošću, dvosmislenošću, 
nejasnoćom - kao i lingvistika, što znači da sam jezik već 
unaprijed nosi u sebi sve sadržaje buduće lažne svijesti. Zato 
ideološka poruka obično gubi mogućnost da bude pretočena u 
različite semiotičke sustave. Istraživanja potvrđuju da zna¬ 
kovna očitovanja, koja su rabljena od stanovite ideologije, du¬ 
boko mijenjaju svoje značenje kad ih se prevede u drugi idi¬ 
om, što podupire teoriju o »urođenoj« ili »naravnoj« ideologi- 
čnosti svakog posebnog jezika. Konačno, bit će to razlogom da 
pojedini jezici uvijek i neopozivo poprimaju tipološke vlastito¬ 
sti strogo utvrđenog, zatvorenog, određenog i nepromjenjivog 
govora, čime zapravo žele - nasuprot stvarne dvosmislenosti 
- povećati uvjerljivost svoje ideološke poruke. Umjesto da pri¬ 
općuje, ideološki jezik prikriva i hini uvjete istinske poruke 
koju bi trebao iskazivati . 104 Tu visoku razinu lažnosti dosiže 
jer preuzima mistificirajući! ulogu: spiječava i ometa ljude da 
vide različite semiotičke sustave u ukupnosti njihova uzajam¬ 
na odnosa. 

Sve pokazuje da se problem lažne svijesti ustvari nalazi 
skriven u ustroju jezika, pa nije ideologija ta koja »zagađuje« 
lingvistiku nego je obrnuto. Stoga kritička hermeneutika po¬ 
jam ideologije ne stavlja samo unutar mogućih patologiji jezi¬ 
ka nego još više unutar različitih lingvističkih strategija. Bez 
te prethodne teorijske rasporedbe, shvaćanje ideologije posta¬ 
je gotovo nemoguće. Mjesto da dalje ispituje tradicionalne te¬ 
melje ideologije, filozofija jezika i semiotika nalaze sad te iste 
sadržaje lažne svijesti skrivene u njihovim lingvističkim pret¬ 
postavkama. Iz toga je uslijedila i prijeko potrebna rasudba 
funkcioniranja pojedinih jezičnih kategorija u retorici i pje¬ 
sništvu. Nije onda neobično što, primjerice, P. Ricoeur napu¬ 
šta bavljenje ideologijom, a hvata se stilistike i njezinih broj¬ 
nih figura . 105 U opticaj ulaze metafora, oksimoron, litota, me¬ 
tonimija, hiperbola, alegorija, ironija, parabola, analogija i 
paradoks. Kako su te figure istodobno zavodljive, simbolične, 

104 Umberto Eco, Le forme del contenuto, Milano, 1971., str. 145-155. 

105 Paul Ricoeur, La metaphore vive. Pariš, 1975., str. 173-220. 

dvosmislene, neodređene, tako će sličnih obilježja biti i pro¬ 
izvodi ideološke svijesti. Središnje mjesto međutim zauzima 
stilističko odstupanje koje igra ulogu poglavite ideologije u je¬ 
ziku. U novoj je retorici upravo poseban stil pjesništva defini¬ 
ran kao odstupanje od stanovitih jezičnih pravila - bolje reći 
neka vrst tražene pogreške - ali koje je hotimice napravlje¬ 
no . 106 To je dakle odstupanje između onoga što je pjesnik mi¬ 
slio i što je stvarno napisao, dotično između smisla i teksta - 
kao sustavnog nasilja nad ustaljenim jezičnim pravilima. 

Sad je prikladan trenutak za privremeni sažetak naših 
dosadašnjih navoda. Pošli smo od moderne hermeneutike 
preko teorije komuniciranja do filozofije jezika i semiotike. 
Iako se u tim shvaćanjima pojam ideologije malo ili ništa ne 
spominje, jamačno da je vrlo prisutan, ali najčešće pod dru¬ 
gim obličjem. Zato ga uostalom jedino hermeneutika može do¬ 
hvatiti. Mnogi filozofijski izrazi, sklopovi nazivlja i misaone 
tvorbe zapravo pokrivaju sadržaje lažne svijesti. U tom je 
smislu dopušteno ustvrditi da je klasični pojam ideologije - 
ponikao iz marksizma - u naše doba osjetno proširen i bitno 
promijenjen, vezujući se prvenstveno za neke temeljne odre¬ 
dnice iz bogate filozofijske baštine čovječanstva. Stare će ide¬ 
ologijske kategorije doduše i dalje biti rabljene u znanstve¬ 
nim raspravama, ali jako preinačene. Ta se preobrazba obav¬ 
lja na dvjema razinama: hermeneutičkoj i filozofije jezika. 
Radi metodičkih razloga namjerno smo međutim preskočili 
dvije sržne teme u hermeneutici i filozofiji jezika, ostavivši ih 
za kraj, jer one doista zbrajaju sve zaključke naše rasprave o 
ideologiji. Na prvoj razini - u hermeneutici - to je »hermene- 
utički krug«, a na drugoj razini - u filozofijskoj lingvistici - to 
je »jezična igra«. 

Ako zanemarimo prinos fenomenologije i njezinu vrlo plo¬ 
dnu kritiku pozitivizma, izgleda da upravo s M. Heideggerom 
započinje ustanovljavanje današnjeg misaonog obzorja u koje¬ 
mu se pitanje utemeljenja filozofije i njezine istine postavlja 
na posve nov i izričito složen način. Stoga se još prije svakoga 
sučeljenja s tradicionalnim poteškoćama u shvaćanju - koje 
uglavnom pripadaju spoznajnom redu - ta filozofijska poruka 
osvrće na neiscrpive mogućnosti udjela ontologije. U tom će 


106 Jean Cohen, Structure du logiguepoetigue, Pariš, 1966., str. 13. 

ontologijskom sklopu onda i svako shvaćanje (Verstehen) biti 
vlastito čovjekovoj situaciji postojanja u svijetu. Raspravljaju¬ 
ći o shvaćanju i njegovim obilježjima, M. Heidegger prikuplja 
sve izričaje s prefiksom pred, kao što su primjerice Vor-ha.be, 
Vor-sicht i Vor-griff, jer smatra da se u njima skriva tajna 
hermeneutičkog kruga, koji počiva na spomenutom anticipa- 
cijskom ustroju ljudskoga shvaćanja. Ta predstruktura, Vor- 
-struktur, opet pripada položaju našega stanja biti-u-svijetu. 
Hermeneutički je krug dakle pobliže određen kao odnos izme¬ 
đu čovjekova položaja biti-u-svijetu i shvaćanja toga svijeta. A 
ljudsko je shvaćanje uvijek neko predshvaćanje, predrasudba 
i predrasuda (Vormeinung) jer je neraskidivo povezano s ne¬ 
tom opisanim anticipacijskim ustrojem samoga razumijeva¬ 
nja . 107 Jednostavnije rečeno, hermeneutički krug jest postu¬ 
pak u shvaćanju, u kojemu cjelinu razumijevamo iz dijelova, 
a dijelove iz cjeline, pa moramo na neki način već razumjeti 
ono što tek želimo shvatiti. 

Istom kruženju podložna je također i kategorija tumače¬ 
nja, koju uvodi hermeneutički pristup. Premda je tumačenje 
pokretač novih shvaćanja, ipak će svako pitanje trebati prije 
shvatiti da bi se poslije moglo uopće na njega odgovoriti. Iz 
toga slijedi da je tumačenje zapravo ovisno o shvaćanju, a ne 
obrnuto. Znanstveni postupak, naravno, ne može otpočeti s 
pretpostavljanjem onoga što valja tek dokazivati. Ako se me¬ 
đutim tumačenje isključivo kreće u području shvaćanja i nji¬ 
me se hrani, onda je teško postizavati znanstvene rezultate 
bez zaplitanja u mrežu hermeneutičkoga kruga. S obzirom da 
taj ograničavajući sastojak u mišljenju nije moguće ukloniti, 
M. Heidegger smatra da se povijesna znanost mora zadovolji¬ 
ti spoznajnim postupkom koji će biti manje strog i zahtjevan. 
Zato nije važno izići iz hermeneutičkog kruga nego u njemu 
ostati na ispravan način . 108 Taj krug ima zacijelo stanovito 
značenje: koliko u traženju ontološkog temelja, toliko u pribli¬ 
žavanju izvornoj spoznaji svijeta. 

U najnovije je vrijeme spomenuti oblik hermeneutičkog 
kruga - kao traženja ontološkog temelja - donekle nadiđen 
novim ishodima povijesnosti gnozeologije. Stoga je istu zami- 

107 Martin Heidegger, Sein und Zeit, Tiibingen, 1963., str. 150. 

108 Martin Heidegger, Sein und Zeit, Tiibingen, 1963., str. 152-153. 

sao moguće izreći - pozivom na hermeneutiku - u nešto dru¬ 
gačijem izričaju: u smislu pripadanja subjekta i objekta po- 
vijesnosti, u kojoj se onda čovjekova pitanja i odgovori nalaze 
povezani uzajamnim odnosom bitne ovisnosti. Krug se pak 
sastoji u tome što svako pitanje uključuje u sebi već neki od¬ 
govor. H.-G. Gadamer dakle pridaje iznimnu važnost »kru¬ 
žnom ustroju mišljenja«, ali ne više u smislu traženja ontolo¬ 
škog temelja nego pronalaženja hermeneutičkog mjerila za 
čovjekovu povijesnu spoznaju. Hermeneutički se krug sad 
preobrazuje shodno načelima djelovanja povijesne zbiljnosti 
na način da ta zbiljnost neodoljivo utječe na samo shvaćanje 
povijesti, pa ostaje određujuća postavka i za modernu povije¬ 
snu znanost . 109 Otud zaključak da stvarnost prošlosti neot- 
klonjivo oblikuje našu sadašnju spoznaju, što se očituje - ka¬ 
ko smo prije pokazali - u isticanju njezinih triju oznaka: pred¬ 
rasudi, autoritetu i tradiciji. Tek će sad biti razvidno zašto je 
spomenuta struktura povijesnosti ljudskoga mišljenja - kao 
prijevremenog shvaćanja - postala glavnim razlogom vraća¬ 
nja ugleda pojmu predrasude u hermeneutici. 

To nije sve. Odnosi između dijelova - koje poznajemo - i 
cjeline - koju ćemo tek upoznati - mogu također biti viđeni u 
pragmatičkoj optici. Još dalje od heideggerovskog ontološkog 
konteksta ide naime K. O. Apel, pošto pokušava pomaknuti 
hermeneutički krug prema novom pragmatično-transceden- 
talnom stupnju razvoja. Po tome zamišljaju, hermeneutički 
krug može biti predočen u spiralnom kretanju - ne kružnom 
- koji iskustvo spoznaje proširuje odnosom jezične komunika¬ 
cije i drugotne sveze između subjekta i objekta, gdje objekt 
treba biti shvaćen istodobno kao subjekt uspostavljanja zna¬ 
čenja . 110 Najsustavniji pregled različitih uzoraka hermene¬ 
utičkog kruga daje W. Stegmiiller, opredjeljujući se ipak sa¬ 
mo za onaj koji počiva na razlici između »niže spoznaje« i 
»opisa činjenica «. 111 Taj krug ima ishodište u nepotpunoj spo- 

109 Hans-Georg Gadamer, Wahrheit und Methode, Grundziige einer 
philosophischen Hermeneutik, Tubingen, 1965., str. XIX. 

110 Karl Otto Apel, Die Erklaren, Verstehen-kontroverse in transzen- 
detalpragmatischer Sicht, Frankfurt, 1979., str. 67. 

111 Wolfgang Stegmuller, Das sogennante Zirkel des Verstehen, u Das 
problem der Induktion und moderne Antuiorten, Darmstadt, 1975., 
str. 86. 

znaji ili u nedostatku točnosti, što napadno podsjeća na pozi¬ 
tivistički izbor. Hermeneutički krug bi po tome bio naličje ne¬ 
savršene spoznaje u povijesnoj znanosti. 

Hermeneutičkom krugu je dosta blizak pojam »jezične 
igre« u L. Wittgensteina i njegovih sljedbenika. 0 toj će igri 
utemeljitelj modeme filozofije jezika pisati već u Plavoj knji¬ 
zi, da bi je u kasnijim djelima stavio u središte cijeloga susta¬ 
va. S pojmom »jezična igra« određuju se upravo oni oblici 
izražavanja koji su združeni sa stanovitim društvenim situ¬ 
acijama i događajima, pa tek stavljeni u taj zbiljski prostor 
mogu biti smatrani »točnima«. Podrijetlo »jezične igre« se na¬ 
lazi u već opisanoj pragmatici govora i u ključnoj odrednici te 
filozofije koja glasi: »značenje svake riječi dano je njezinom 
uporabom u jeziku«. U tom se sklopu onda i ne raspravlja vi¬ 
še o vrijednosti ili istini jezičnih iskaza nego o pravilima koji 
omogućuju funkcioniranje sporazumijevanja. Riječi dakle 
imaju različita značenja, jer ovise o situaciji u kojoj se upora- 
bljuju. Zato postoji neograničeni broj »jezičnih igara«, slično 
kao što se sa 53 karte može napraviti bezbroj različitih kom¬ 
binacija. 112 Jedini bi istinski zadatak ljudske misli bio da 
uzme na znanje sve lingvističke igre koje su joj neposredno 
dane. Za nas je važno istaknuti da je »jezična igra« - kao i 
ideologijska lažna svijest - u stanju stubokom promijeniti se¬ 
mantičko značenje svake ljudske poruke. 

Nije najzad teško zamisliti da uzajamnost između dijela i 
cjeline bude viđena i u pretežno lingvističnom određenju. Tko 
hoće razumjeti neku tvrdnju treba je već poznavati i onda 
njezino značenje staviti u kontekst koji joj je vlastit. Stoga 
svako tumačenje pojedinačnoga počinje uvijek s pretpostav¬ 
kom postojanja općega, čiji bi sadržaj također morao biti već 
prije nekako poznat. Ovdje se hermeneutički krug očito 
ukrštava s »jezičnom igrom«. Nedavna su pak istraživanja po¬ 
svjedočila životnost teme o hermeneutičkom prećitavanju »je¬ 
zične igre«. Tako Ch. Taylor 113 drži da valja točno utvrditi 
ljudsko ponašanje u donosu na značenje koje mu se pridaje. 

112 Umberto Eco, La struttura assente, La ricerca semiotica e ii meto¬ 
do strutturale, Milano, 1985., str. 133-134. 

113 Charles Taylor, The Explanation of Behaviour, London, 1964., 
str. 156. 

Jezik što ga redovito koristimo i s njim opisujemo vlastite 
namjere, osjećaje, želje i uzbuđenja proizlazi iz određenja 
smisla koji za nas dobivaju okolne stvari. U tom okviru pona¬ 
šanja i osmišljavanja nastaje hermeneutički krug jer riječi 
pretpostavljaju određeno iskustvo, koje tek dopušta upotrebu 
određena jezika i uzajamna shvaćanja. Ukratko rečeno, mo¬ 
guće je da nešto drugome priopćimo i međusobno se razumije¬ 
mo jer smo skupa rasli i napredovali u istom ozračju zajednič¬ 
ki priznatog značenja. A baš je to zajedničko značenje neko 
nezaobilazno predshvaćanje, u kojemu se u isti mah začinje 
hermeneutički krug i »jezična igra«. 

Da razni krugovi i »jezične igre« nose u sebi - domišljeni 
do krajnjih posljedica - opasne mogućnosti zastranjenja po¬ 
kazuje tijek razvoja strukturalističke lingvistike, premda ona 
pripada posve oprečnom filozofijskom podneblju. Za nju na¬ 
ime nema nikakve zbiljske jezgre, pa u optjecaj ulazi opet 
stanovita »igra preoblikovanja«, koja napušta svako pozivanje 
na neko središte - de toute reference a un centre - na subjekt, 
povlašteno uputstvo, izvor i postanak . 114 Pri tome treba zaci¬ 
jelo podsjetiti da se strukturalistička razgradnja ostvaruje sa¬ 
mo gubljenjem spomenuta središta i prevlašću beskonačne 
»igre zamjena«. To je neko stalno i neprekinuto potvrđivanje 
radosne igre svemira i nevinosti zbiljnosti, iskaz svijeta zna¬ 
kova bez greške, bez istine, bez početka - sve ponuđeno čovje¬ 
ku na tumačenje. 

Približavajući se koncu našega raspravljanja o skrivenom 
proširenju pojma ideologije u modernoj filozofiji - u putanji 
koja ide od hermeneutike, teorije komuniciranja, lingvistike i 
semiotike do njihovih ograničavajućih krugova i igara - treba 
ustvrditi da taj opći misaoni zamah zapravo završava kao 
klasično filozofijsko pitanje o mogućnostima ljudske spoznaje. 
Zato se teorija ideologije neočekivano vraća - dakako oboga¬ 
ćena neslućenim prinosima i odjevena u druga nazivlja - svo¬ 
jim predmarksističkim izvorima. U tom je smislu onda dopu¬ 
šteno reći da su današnjem proširenom shvaćanju lažne svije¬ 
sti mnogo bliži A. Destutt de Tracy i njegovi ideologisti s po¬ 
četka XIX. stoljeća - uza sve ograde glede utjecaja onodobne 


114 Jacques Derrida, L’ecriture et la difference. Pariš, 1966., str. 149. 

senzualističke filozofije - nego što je to suvremeni gnostički 
marksizam koji vjernički iščekuje nestanak ideologije. 

Pošto se navedena pretpostavka o spoznajnim korijenima 
ideologije čini dosta uvjerljivom, bit će nužno proširiti dosa¬ 
dašnje zaključke i na oblast znanosti, a ne samo filozofije. Ti¬ 
me se nehotice podupire izvjesnost postojanja istovjetnog 
ustroja shvaćanja u svekolikoj zbiljnosti. Prema Th. Kuhnu 
znanstvene teorije ne zastarijevaju jer ih nova otkrića poriču, 
nego zato što s vremenom bivaju zamijenjene drugim teorija¬ 
ma. Otud tvrdnja da je znanost ustvari utemeljena na jednoj 
»paradigmi« koja se usvaja - bez obzira na njezine neuspjehe 
i neriješene slučajeve - na sličan način kao što se prihvaća 
predrasuda u hermeneutičkom obrazloženju. Toj znanstvenoj 
paradigmi ili vladajućoj teoriji jednostavno svi vjeruju, iako 
ona možda i neće u svemu biti prilagođena strogim iskustve¬ 
nim provjerama. Uvijek će dakako postojati razne nesuglasi¬ 
ce i razilaženja u znanstvenoj teoriji, ali je ugled paradigme 
obično toliko velik da je posebne poteškoće mogu samo osku¬ 
dno zahvatiti. Paradigma je dakle posve nalik hermeneutič¬ 
kom krugu ili »jezičnoj igri«. Iz toga će razloga onda biti do¬ 
ista teško izbjeći uvođenju kategorije predshvaćanja u postu¬ 
pak znanstvene spoznaje. 

Ta raščlamba ljudskoga shvaćanja - koja je obavljena je¬ 
dnako u filozofiji i u znanosti - upućuje na neki stalni i neu- 
klonjivi nedostatak ili grešku u našoj spoznaji, što čudnovato 
podsjeća na iskrivljenu svijest u ideologiji. Preuzetno je me¬ 
đutim odmah htjeti izjednačiti zablude u spoznaji s izobliče¬ 
njima u svijesti - točnije epistemologiju s teorijom ideologije - 
ali je isto tako neumjesno pokušati zanijekati njihovu mogu¬ 
ću međusobnu povezanost. Možda je ideološka »laž« samo 
mali dio spoznajne »pogreške«. Uostalom, sve je moderna epi- 
stemologija - prethodno uključena u ontološke izvornosti i 
hermeneutičke zahtjeve - obilježena nesavršenostima koje če¬ 
sto i salna priznaje, što je onda najviše razlikuje od pozitivi¬ 
stičkog gledišta. Dovoljno je u tom pogledu nabrojiti mnoge 
već spomenute primjere nužne »nedovršenosti« u mišljenju: 
hermeneutički krug u M. Heideggera, moći tradicije ili pre¬ 
drasude u H.-G. Gadamera, tehnički ili politički interes u J. 
Habermasa, »jezičnu igru« u lingvističkoj filozofiji, »skrivenu 
funkciju« u R. K. Mertona, Idealtypus u M. Webera, »igru 
preoblikovanja« u J. Derride, lingvističko-komunikacijsku di- 

menziju u K. O. Apela i znanstvenu »paradigmu« u Th. Ku- 
hna. Takvo izraženo jednoglasje u otkriću nesavršenosti epi¬ 
stemološkog pothvata daje jamačno za pravo i marksističkoj 
teoriji ideologije, ali ne u mjeri da bi ona mogla postati jedino 
valjano tumačenje postupka ljudske spoznaje. Današnja epi- 
stemologija - sa svojim pluralizmom i stavljanjem u pitanje 
same sebe kad je to potrebno - nepovratno poništava jedno¬ 
strano marksističko određenje ideologije. Ako je naime mar¬ 
ksizam u nečemu ipak imao pravo, onda je to bilo odavno po¬ 
znato i opće priznato: da je čovjekova spoznaja ograničena 
mnogim čimbenicima. U svemu drugome - a što je baš i jedi¬ 
na njegova novost - imao je marksizam posve krivo: da je 
ljudska spoznaja ograničena isključivo gospodarskim otuđe¬ 
njem i da se to otuđenje može potpuno ukinuti. U prvom je 
slučaju marksizam ostao u krugu spoznaje, dok je u drugome 
do kraja zabludio u svjetovnu eshatologiju. 

U potrazi za zadnjim uzrocima treba sad sići još dublje i iz 
spoznajne se razine spustiti na ontološki izvor. Vjerna takvu 
usmjerenju, kritička hermeneutika stavlja u središte svojega 
zanimanja pojavu predshvaćanja, jer ono uvijek prethodi, 
utječe i stvara sve nabrojene poteškoće u ljudskoj spoznaji. 
Zato će društvene znanosti susresti pojavu predshvaćanja 
pod različitim imenima: predrasude, ideologije i hermeneutič- 
kog kruga. Te spoznajne poteškoće imaju pak svoje podrijetlo 
u ustroju ljudskoga bića koje nikad ne može dosegnuti - us¬ 
prkos svim nastojanjima - stanje potpune razmaknutosti od 
vlastite uvjetovanosti. Naše je znanje znači osuđeno da osta¬ 
ne vazda djelomično, kružno, nepotpuno, razglobljeno i raz- 
lomljeno u dijelovima, jer je takvo i samo ljudsko biće u svo¬ 
jem postojanju. U tome valja napokon tražiti razloge zašto se 
kroz iskustvo hermeneutičkoga kruga - koji najbolje odslika- 
va sva protuslovlja spoznaje — počinje naslućivati također i 
istina o ljudskom postojanju uopće. 

Površnom poznavaocu stvari može izgledati da netom opi¬ 
sane sadržaje hermeneutičkog kruga nema baš nikakva smi¬ 
sla dovoditi u svezu s religijom. Ipak nije tako. Dapače, u na¬ 
šem se vremenu upravo u teoriji religije osjeća svagdašnja po¬ 
treba da se poteškoće nastale otkrićem hermeneutičkog kru¬ 
ga - i svih drugih oblika predshvaćanja - do kraja razriješe, 
jer u protivnom onemogućuju svako točnije određenje vlasti¬ 
tih temeljnih pojmova. Stoga se u znanosti o religijama (Reli- 

gionsuiissenschaft) opetovano ističe kako je definicija religije 
nužna da bi se otpočelo s njezinim društvenim i povijesnim 
istraživanjem. Ali, s druge strane, jedna je takva prethodna, 
nasumice odabrana i neprovjerena definicija u očitoj opreci sa 
samim značenjem pozitivnog i induktivnog istraživanja. Zna¬ 
nost o religijama se dakle nalazi pred onim istim hermene- 
utičkim krugom što ga je moderna filozofija tako uspješno 
uglavila i obrazložila na ravnini spoznajne teorije i ontološke 
pozadine. 

Vjerojatno da je prva primjena hermeneutičkog kruga na 
fenomen religije zasvjedočena već u Augustinovoj izreci o 
odnosu shvaćanja i vjerovanja: Ergo intellige ut credas, crede 
ut intelligas. U toj se izreci oba dijela nalaze uzajamno pove¬ 
zana, pa između njih ne može doći do nikakve protivnosti i 
suparništva. Vjera ima potrebu za razumom, jer razum osvije- 
tljuje vjeru i čini je opravdanom. S druge pak strane, razum 
se potvrđuje samo kroz vjeru. Taj bi odnos modernim jezikom 
mogao biti označen kao neka vrst hermeneutičkog kruga. Za 
Augustina, međutim, hermeneutički krug uvijek sadrži i sta¬ 
novito uzlazno kretanje, jer mi nezaustavljivo stremimo pre¬ 
ko ljudskoga »znanja« k božanskoj »mudrosti«. Zato kružno 
kretanje postaje ubrzo spiralno kretanje. Anselmo je išao još 
dalje u zahtjevima - Fides quaerens intellectum - dok će 
Akvinac izreći mnogo složeniju misao: Fides est habitus men- 
tis quo inchoatur vita aeterna in nobis, faciens intellectum as- 
sentire non apparentibus. 

Dosljednija se primjena hermeneutičkog kruga na pojavu 
religije otkriva u novovjekovnom misaonom tijeku koji ide od 
M. Luthera preko protestantske liberalne teologije do moder¬ 
ne fenomenologije religije. U tom sklopu nezaobilazno mjesto 
zauzima teologijska hermeneutika F. Schleiermachera. Nje¬ 
govo djelo donosi naime prve nesavršene opise hermeneutič¬ 
kog kruga i navještaje ideološke lažne svijesti. Onaj koji tu¬ 
mači neki tekst ne može nikad isključiti sebe iz postupka tu¬ 
mačenja, što je onda uzrokom oblikovanja kružnog kretanja u 
ljudskom shvaćanju. Teologijski gledano, taj se susret između 
subjekta i objekta tumačenja zbiva u iskustvu Boga. U pogle¬ 
du pak ideologije, njezine je sadržaje moguće naslutiti u F. 
Schleiermacherovu određenju hermeneutike kao umijeća 
izbjegavanja krivoga shvaćanja (Missverstandnis) gdje upra- 

vo pojam krivoga shvaćanja ima značenje preteče pojma 
ideologije. 

Unatoč toj početnoj očitosti, tek će predstavnici religiolo- 
gijske škole iz Marburga - čije je najslavnije ime R. Otto - do 
kraja uključiti u svoju teoriju sve upitnosti spoznaje svetoga 
koje se na izričit način nalaze utjelovljene u hermeneutičkom 
krugu ili u sličnim primjerima predshvaćanja. Svjetovnoj oso¬ 
bi pričati o religiji zaista je suvišno. Religiozno je iskustvo 
preduvjet razumijevanja religije, čime se opet uspostavlja ne¬ 
ki krug u shvaćanju svetoga. Ako se ne može izbjeći stanovito 
kruženje u spoznaji, još će manje to biti moguće u spoznava¬ 
nju religije. Otud uvođenje kategorije a priori, koja odgovara 
anticipativnom ustroju mišljenja, ali je sad proširena na čo¬ 
vjekovo religiozno doživljavanje. 

Suvremena je fenomenologija religije u velikoj mjeri na- 
sljedila spomenute pojmove sheme koje je začeo i obrazložio 
R. Otto. Od njega je naravno dobila u ostavštinu i hermene- 
utički krug. Iz toga slijedi da religijske pojave treba razumje¬ 
ti na religijski način, pa iskustvo svetoga nema zapravo po¬ 
trebe da bude rastumačeno nego samo shvaćeno. Temeljna se 
povezanost uspostavlja između religioznog subjekta i religij¬ 
skog objekta. No bez osobne sklonosti prema religiji gotovo je 
nemoguće razumjeti religijski objekt. A to je već kružnica. Je¬ 
dnako kao što se u odsustvu moralnog osjećaja ne može ob- 
državati etika, u odsustvu smisla za lijepo umjetnost ili u od¬ 
sustvu ljubavi prema istini filozofija, tako će bez duboke i is¬ 
krene religioznosti zacijelo izostati svaka istinska znanost o 
svetome, potvrđujući time drevno načelo: similia similibus 
cognoscuntur . 115 Ne treba naime zaboraviti da ono što zna¬ 
nost obično naziva objektom religijskog istraživanja, u stvari 
je subjekt religioznog doživljavanja. Zato G. van der Leeuw 116 
drži da središnje mjesto u fenomenologiji pripada kategoriji 
značenja, jer se podjednako odnosi na religiozna čovjeka i na 
religijski predmet njegove spoznaje. U pojmu se značenja da- 

115 Friedrich Heiler, Erscheinungsformen und Wesen der Religion, 
Stuttgart, 1961., str. 17. 

116 Gerardus Van der Leeuw, La religion dans son essence et ses ma- 
nifestations, Phenomenologie de la religion. Pariš, 1955., str. 692. 

kle obavlja sjedinjavanje i izjednačavanje subjekta i objekta 
religije, što osigurava potpunu autonomiju svetoga. 

Još je veću srodnost s hermeneutikom pokazala religiolo- 
gijska škola iz Chicaga. Za nju se također svako shvaćanje 
(Verstehen) religije nadovezuje na nužnost kruženja u pristu¬ 
pu svetome. Upada u oči velika sličnost između spoznavaoca i 
onoga što se spoznaje. Tako će sadržaj ljubavna pisma izgle¬ 
dati posve bez značenja za svakoga tko nije zaljubljen. Na isti 
će način i religijski izričaj postati predmetom čuđenja, fru¬ 
stracije ili odbacivanja za onoga kojemu nedostaje razvijena 
religiozna prijemljivost . 117 Usprkos nastojanjima, bjelodano je 
da se zamke hermeneutičkog kruga jedva dadu mimoići, sli¬ 
čno kao i laži u ideološkim sustavima. 

Bilo bi pretjerano htjeti ovdje ispisati baš sva pozivanja 
fenomenologije religije na hermeneutički krug - izravno ili 
neizravno - jer to premašuje naš zadatak. Ipak, neki uvaženi 
kritičari fenomenologije taj problem nepotrebno potcijenju- 
ju . 118 Sigurno je barem da mnogi zaključci fenomenologije re¬ 
ligije proistječu iz baštine protestantske mistike i njezina na¬ 
čela: in interiore hominis habitat veritas. To onda ima za po¬ 
sljedicu da fenomenologija nužno i neizbježivo uzima kružni 
oblik u pokušaju da spozna i razumije činjenicu religije. 

Posve je međutim drugačiji slučaj s poviješću religija. U 
njoj prevladava čvrsta namjera da se bude potpuno »objekti¬ 
van« i ne vodi uopće računa o religioznom subjektu u postup¬ 
ku istraživanja. Stoga povijest religija odbacuje svako pred- 
shvaćanje i protivi se uvođenju hermeneutičkog kruga, mo¬ 
žda najviše iz straha da time ne bi obrukala strogu znanstve- 
nost svojeg istraživalačkog postupka. Pa ipak, brojni povje¬ 
sničari religija počinju danas uviđati da je doista nemoguće 
za svagda preskočiti pitanja o nužnosti predshvaćanja u ispi¬ 
tivanju religijskog fenomena. Čak talijanski pravovjerni po¬ 
vjesničar religija i istodobno žestoki protivnik fenomenologije 
U. Bianchi polako popušta. Odatle i u njega ista aporija: za¬ 
htjev da se već ima stanovita ideja o religiji - kako bi se mo- 

I17 Joachim Wach, The Comparative Study of Religions, New York, 

1958., str. 18. 

118 Giovanni Filoramo, La fenomenologia delta religione, Torino, 

1982., str. 121. 

glo uopće razlučiti ono što je religiozno od onoga što nije — i u 
isti mah zahtjev da se metodički ne pođe od pretpostavljenih i 
teorijskih definicija jer one izopačuju svo kasnije iskustveno 
istraživanje religije . 119 Ukratko, onaj koji hoće uspješno do¬ 
hvatiti bit religije, polazeći od njezine nepregledne raznoli- 
čnosti, mora, na prvom mjestu, znati barem približno što su 
to religijski za razliku od nereligijskih fenomena; da bi poslije 
mogao izvući onaj zajednički sastojak koji utemeljuje i jamči 
njihovu povijesnu istovjetnost. Proučavanje religije u vreme¬ 
nu i prostoru uključuje, znači, stanovito predrazumijevanje 
koje, na žalost, ne može ostati bez utjecaja na daljnji tijek 
znanstvenog rada. Već na početku obavlja se značajan odabir: 
odvaja se religija od umjetnosti, kulture, znanosti, filozofije, 
gospodarstva. Treba povući crtu razgraničenja između religi¬ 
je i svih drugih povijesnih tvorbi, što međutim neće ići lako 
bez prethodnog definiranja pojma religije. Po sebi je jasno da 
definicija ne može nikada zauzeti mjesto istraživanja, ali se 
ni u odsustvu definicije neće moći obaviti primjerno istraživa¬ 
nje fenomena religije . 120 U kolikoj je mjeri ta protuslovna si¬ 
tuacija neizbježna, najbolje pokazuje primjer drugog talijan¬ 
skog povjesničara A. Brelicha, koji u ishodištu svojega razma¬ 
tranja odustaje od određivanja značenja religije, ali zato biva 
kasnije nevoljko prisiljen - u sučeljenju s metodičkim pote¬ 
škoćama - prihvatiti ipak stanovitu definiciju religije . 121 Bez 
toga jednostavno nije išlo. 

Štoviše, ima znanstvenika koji izrijekom otklanjaju her- 
meneutički krug, ali na koncu sami u njega upadaju. Tako G. 
Schmid 122 pronalazi i odbacuje pet predpojmova ili predrasu¬ 
da u suvremenoj teoriji religije: važnost danu podrijetlu reli¬ 
gije za njezino shvaćanje; apstraktnu bit religije; puko zbraja¬ 
nje religijskih činjenica s ciljem da se dostigne istina o njoj; 

119 Ugo Bianchi, Saggi di metodologia della storia delle religioni, Ro¬ 
ma, 1979., str. 24 i 54. 

120 Melford E. Spiro, Problem ofDefinition and Explanation, u zborni¬ 
ku Anthropological Approaches to the Study ofReligion, London, 
1966., str. 90. 

121 Angelo Brelich, Storia delle religioni: perche?, Napoli, 1979., str. 
137-183. 

122 Georg Schmid, Principles of Integral Science of Religion, New 
York, 1979., str. 53-65. 

sliku koncentričnih krugova svetoga; funkcionalno značenje 
pripisano religiji. Za njega su sve to neki ograničeni znan¬ 
stveni modeli, osjetno opterećeni pred-strukturom ili pred-te- 
meljem. Iako ih pokušava izbjeći, sam podliježe kušnji i po¬ 
staje zarobljenikom hermeneutičkog kruga, jer utvrđuje da 
religija u sebi već nosi svoje vlastito značenje, što je istozna¬ 
čnica za njemu tako omražen pojam predshvaćanja. Razum¬ 
ljivo da ima teoretičara religije — posebice među filozofima - 
koji poput Augustina zagovaraju nadilaženje hermeneutičkog 
kruga i u drugom stupnju usvajanje spiralnog kretanja . 123 
Stoga smatraju da je primjerenije govoriti o »spiralnoj struk¬ 
turi mišljenja«, jer nije istina da se postupak »kružne struk¬ 
ture mišljenja« jedino i uvijek vraća natrag nepromijenjen 
svojem nedomišljenom predshvaćanju. Protivno tome, kružno 
poimanje može biti stalno popravljano i poboljšavano kroz 
čovjekovo neprestano novo razumijevanje ili kritično ispitiva¬ 
nje religije. Rezultati istraživanja fenomena religije u povije¬ 
sti ljudskoga roda nažalost ne daju odveć pravo pristalicama 
toga »spiralnoga« ishoda. 

Iz svega proizlazi da hermeneutički krug - kao i svi drugi 
načini predshvaćanja - nisu neka besmislena i nepostojeća 
apstrakcija nego zbiljski okvir znanstvene spoznaje i nepres- 
kočivi uvjet vjerodostojnosti iskustvenog istraživanja. Na slu¬ 
čaju fenomena religije pokazali smo kako se taj hermeneutič¬ 
ki krug utjelovljuje u posve konkretne društvene prostore po¬ 
vijesti i kako ga znanost o religijama ne može preskočiti, pa i 
onda kad bi to htjela. Isto vrijedi mutatis mutandis za ideolo¬ 
giju. Nema naime valjanih razloga da ideologija bude izuzeta 
iz domašaja utjecaja hermeneutičkog kruga, iako je njezin 
slučaj utoliko poseban što se rasklopom ideološke svijesti 
ustanovljuju samo društveni uvjeti mišljenja, a ne ontološki 
izvori. Unutar hermeneutičkog kruga - kao proširenog pojma 
ideologije - sad se javlja manji sociologijski krug - kao suženi 
pojam ideologije - ali oba kruga podliježu istom općem ustro¬ 
ju. U tom će pothvatu biti potrebno fenomen ideologije po¬ 
dvrći istovjetnom hermeneutičkom postupku »kruženja« kao i 
prije fenomen religije. 


123 Wolfgang Trillhaas, Religionsphilosophie, Berlin, 1972., str. 123. 

Željeli smo dakle poglavito svratiti pažnju na okolnost da 
se opće poteškoće u znanstvenom istraživanju - a onda pose¬ 
bno u području religije - sabiru danas u hermeneutičkom 
krugu ili mehanizmu slična značenja. Pritom je valjalo tako¬ 
đer uzeti u obzir sve druge suvremene teorijske zahtjeve i po¬ 
vijesne uvjete čovjekove spoznaje na koje smo inače - po svo¬ 
joj antropološkoj ukorijenjenosti - neotuđivo upućeni. 

Stalnost ideologije i kušnje religije 

U dosadašnjem našem raspravljanju pošli smo najprije od 
tradicionalnog određenja ideologije - koje je obilježeno isklju¬ 
čivo marksističkim svjetonazorom - da bismo poslije poduzeli 
sveobuhvatnu kritiku tog istog određenja i ustvrdili njegovu 
konačnu uvučenost u nepovratni krug krize. Upravo takav 
očit neuspjeh marksističkoga shvaćanja ideologije otvorio je 
neslućene mogućnosti za uspostavu posve novog i osjetno pro¬ 
širenog pojma lažne svijesti. Sada se međutim opet moramo 
vratiti marksističkom ili užem pojmu ideologije i pitati je li 
religija uvijek i svuda neka ideologija. Ako pak to jest, u koli¬ 
koj je mjeri. Spomenutim odgovorom bit će onda do kraja do- 
mišljena i zaokružena tema o ideologijskim pretpostavkama 
u pristupu fenomenu religije. 

Gledano povijesno, izvorni marksizam shvaća religiju na 
dva dopunjujuća i susljedna načina: kao otuđenje i ideologiju. 
U prvom slučaju religijsko je otuđenje samo izvanjski oblik 
dubljeg društvenog i političkog otuđenja. Zato čovjekovo oslo¬ 
bođenje i ispunjenje njegove pune čovječnosti nisu istovjetni 
dokinuću religije nego nadilaženju svih protuslovlja povije¬ 
snoga procesa, koji proizvodi svako otuđenje, uključujući on¬ 
da i ono religiozno. Otud zamjerka L. Feuerbachu da odveć 
pozornosti posvećuje prirodi, a premalo politici. Religija nije 
nikad sama sebi temelj nego tek očitovanje svjetovnih oskudi¬ 
ca i nedostataka . 124 Za K. Marxa je religija dakle uvijek otu¬ 
đenje drugoga stupnja, koje ima svoju osnovu u političkim i 
društvenim otuđenjima. Ukratko rečeno, otuđujuća religija 
proistječe iz otuđena svijeta. 

U drugom pak slučaju - kad se religija izjednačuje s ide¬ 
ologijom - svijet se cijepa na ekonomski temelj i nadgradnju, 


124 MEGA, 1,1, str. 533-535. 

gospodarsku proizvodnju i teorijsko razmišljanje. Ono što je 
marksizam u prvom razdoblju nazivao »otuđenjem« u drugom 
će postati »ideologijom«. A upravo je religija - kao čista teori¬ 
ja -jedna takva ideologija. Nju međutim istinski tumači tek 
gospodarstvo, a ne ona samu sebe. U smislu lažne svijesti, re¬ 
ligija je fantastičan i imaginarni odsjev određenog društvenog 
i ekonomskog stanja. Stoga religija i nije drugo doli svijest o 
transcendenciji, koja se stvara zbog zbiljskih nedostataka, os¬ 
kudici, prisiljenosti, stega i tjeskobi u čovjeku . 126 Vjernik za¬ 
pravo pripisuje proizvodima svojih zamišljaja potpunu samo¬ 
stalnost i realnost, ne vodeći pritom računa da su one odblje¬ 
sak materijalne proizvodnje i mjesta radnika u njoj. Moćni 
bogovi su posljedica postojanja siromašnih ljudi. Otud zaklju¬ 
čak da religiozne predodžbe nemaju nikakve neovisnosti u 
odnosu na gospodarske uvjete društvenog života, makar ljudi 
odmah to ne uvidjeli. U smislu ideologije, religija je podvo- 
stručenje stvarnoga svijeta sa stvaranjem još jednog zamišlje¬ 
noga svijeta. Dobro poznamo posljedice toga podvostručenja: 
baš zamišljaj svijeta u kojem vlada savršena pravda čini po¬ 
dnošljivim društveno stanje nepravednosti. Propovjedajući 
krajnju nemoć čovječanstva, religija daje opravdanje i blago¬ 
slov svim daljnjim povijesnim otuđenjima. Potčinjenost pak 
hijerarhijskom ustroju podijeljenog društva bit će tumačena 
pasivnošću religiozne podčinjenosti . 126 

Tako u marksističkoj prosudbi religija biva proniknuta i 
prokazana kao obmanjujuća utjeha i prividna sreća. Polaže 
pravo na potpunu i vječnu istinu, a ustvari je obrana pro¬ 
mjenljivih interesa. Dapače, religija obavlja neku vrst dru¬ 
štvenoga nadzora u klasnom poretku, jer brani postojeće sta¬ 
nje i vladajući položaj bogatih i moćnih slojeva ljudi. Na taj 
način - kao opravdanje čovjekove ontološke bijede - ona prije¬ 
či svaku bunu protiv zbiljske bijede otuđena svijeta. Stoga 
marksizam ne opovrgava religiju toliko zbog njezine pred- 
mnijevane lažnosti koliko radi njezine povijesne uloge skriva¬ 
nja istine o koristima što ih vladajuća klasa pribavlja u kapi¬ 
talizmu, opravdavajući to nužnošću i neophođnošću »izvorne 

126 MEGA, I, 5, str. 536. 

126 Paul Ricoeur, L‘hermeneutique de la secularisation, Foi, Ideologie, 
Utopie, u zborniku Hermeneutique de la secularisation, Pariš, 
1976., str. 49-68. 

giješnosti čovjeka« i svijeta kao »doline suza«. Time religija 
ne samo dovodi u bludnju ljude nego odgađa - opijumskim 
ozračjem - moguće razotuđivanje društva i zatvara put pre¬ 
ma njihovoj istinskoj sreći. U stanovitom smislu, religija je 
prethodnica svake druge ideologije. 

Budući da je tako shvaćena religija - kako smo netom vi¬ 
djeli - samo odraz otuđena svijeta, za K. Marxa še svako bi¬ 
tno oslobođenje čovječanstva zbiva isključivo izvan nje. Čim 
je to utvrđeno, kritika religije postaje običnom pretpostavkom 
kritike otuđena svijeta i ništa više. U Tezama o Feuerbaehu 
sažeta su sva dotadašnja marksistička razmišljanja o religiji i 
nema im se što više pridodati, jer se težište premjestilo od 
oporbe ideologijama na gospodarske promjene u društvu. Za¬ 
to se u kasnijim razdobljima K. Mane neće vraćati na kritiku 
religije - koju je dovršio - nego se strastveno baciti na revolu- 
cioniranje društvenih odnosa i traženje nositelja prosvjeda: 
proletarijata. Drugog puta do oslobođenja nema. Kroz to vri¬ 
jeme religija će biti konačno i nepovratno uvrštena u ideolo¬ 
šku nadgradnju, gdje dijeli sudbinu i svih ostalih njezinih sa¬ 
stojaka. Možda se još jedino u Kapitalu K. Marx opet vraća 
kritici religije, ali na neizravan način, uobličavajući pojam fe¬ 
tišizma robe i apstrakcije novca, što međutim više spada u 
uspjele usporedbe nego u obnovu rasprave o religiji. 

Ipak, s tim još nije bilo dovršeno marksističko sučeljava¬ 
nje s ideologijom svetoga ili svetom ideologijom. Svi su naime 
modemi poznavatelji marksizma - od A. G. Wettera 127 do Ch. 
Wackenheima 128 - zamijetili kako u tom sustavu ideologija 
nije jednoznačno shvaćena. Naprotiv, religija je bila bez 
iznimke smatrana najviše ideologiziranim oblikom od svih 
ostalih, jer je nalazila svoje opravdanje polazeći od autoriteta 
koji je smješten posve u onostranosti i time nedohvatljiv sva¬ 
koj ozbiljnijoj znanstvenoj kritici. Tu istu misao ponovit će F. 
Engels, ustvrdivši da se sve ideologije drže u velikom odmaku 
od gospodarskog temelja, dok religija to čini na poseban na¬ 
čin, jer je od svih drugih ipak najudaljenija od društvene 

127 Gustav A. Wetter, Der dialektische Materialismus, Seine Geschi- 
chte und sein System in der Soivjetunion, Wien, 1956., str. 647, 

128 Charles Wackenheim, La faillite de la religion d’apres Karl Marx, 
Pariš, 1963., str. 356. 

zbiljnosti, pa se zato pokazuje kao čimbenik najveće otuđeno¬ 
sti. To će se onda odraziti na položaj religije unutar nadgra¬ 
dnje. Druge ideologije - znanost, pravo, moral, umjetnost, fi¬ 
lozofija - nisu naime potpuno odbačene, religija jest, što uka¬ 
zuje na nedosljednost u marksističkom pristupu svetome. Vo¬ 
deći o tome računa, može se čak napraviti i redoslijed ideolo¬ 
gija po intenzitetu njihove otuđenosti: od znanosti i umjetno¬ 
sti preko politike, prava, morala i filozofije do religije. Dru¬ 
gim riječima, religija je ideologija par excellence, jer je na 
prvom mjestu u pogledu svoje nedostatnosti i manjkavosti, pa 
joj s pravom pripada najudaljenije mjesto od izvorišta zbiljno¬ 
sti, onog prije opetovano spominjanog stvarnog temelja (die 
reale Basis). 

To onda dalekosežno određuje sudbinu religije u budućem 
razotuđenom društvu komunizma. Dok marksizam kani pre¬ 
oblikovati i »ozdraviti« funkcije znanosti, umjetnosti, politike, 
prava, morala i filozofije, dotle je za religiju predviđeno po¬ 
svemašnje iščeznuće i nestanak iz društva. Za marksizam je 
religija u tolikoj mjeri izopačila i izokrenula istinu o društve¬ 
nim odnosima da je nije moguće više zadržati niti u komuni¬ 
zmu. Iako dakle marksizam religiju uvrštava u područje ide¬ 
ologije, ne postupa s njom na isti način kao i s drugim sastoj¬ 
cima ideologije. Štoviše, podvrgava je različitom postupku i 
ne određuje joj jednak ishod. Religija biva unaprijed osuđena, 
dok su ostale ideologije pozvane na preoblikovanje i ozdrav¬ 
ljenje. Stoga će znanost, umjetnost, politika, pravo, moral i fi¬ 
lozofija cvjetati i pod komunizmom, ali oslobođeni od iluzor- 
nosti što su im ih kapitalistički odnosi bili nametnuli. Iznim¬ 
no od toga religija je bez zadrške odbačena. To pokazuje da 
marksizam nije dosljedno i do kraja poštivao povijesnu činje¬ 
nicu rascjepa između stvarnog gospodarskog temelja (die re¬ 
ale Basis) i nadgradnje (Ueberbau), rascjepa koji je inače sam 
opisao, prihvatio i držao okosnicom cijelog svojeg revoluci¬ 
onarnog pokreta, jer upravo taj rascjep treba revolucijom biti 
prevladan i ispunjen potpunom slobodom ljudskoga bića. 

Koliko je marksizam pogriješio, podcjenjujući mjesto reli¬ 
gije u društvenim zbivanjima, pokazala su najnovija događa¬ 
nja u bivšim socijalističkim porecima, gdje je do obrata došlo 
- koje li ironije - upravo djelovanjem »nemoćne« religije i nje¬ 
zinom tihom »revolucijom svijeća«, a ne promjenama u teme¬ 
lju ili nadgradnji. Unaprijed osuđena na izostanak iz društva 

budućnosti zbog neučinkovitosti i udaljenosti od gospodarske 
zbiljnosti, religija je odigrala najdjelotvorniju ulogu u dru- 
štveno-zbiljskim preokretima ulaska u budućnost. Tim su se 
preokretima suprotstavljali još samo marksizam pretvoren u 
ideologiju i država podržana od policije. Time je povijest još 
jednom izrekla sud o idejama bolje od svih naših znanstvenih 
pobijanja i zaključivanja. 

Bilo bi jamačno nepravedno prešutjeti stanovite težnje u 
marksizmu, koje su išle za tim da religiji pripišu učinkovitiji 
položaj u društvu, premda nikad u značenju zbiljskog uzroka. 
Zametke takva stajališta susrećemo već u F. Engelsa, koji je 
prije nedavne propasti komunizma bio za sociologe religije i 
teologe oslobođenja daleko zanimljivijim uzorom nego sam K. 
Mane, što je mnogima bilo gotovo posve nepoznato. Istina je 
da neka mišljenja F. Engelsa uključuju prihvaćanje teorije 
odraza i opasno vuku u grubi pozitivizam i jednostrani scijen- 
tizam XVIII. i XIX. stoljeća. Svejedno, za razliku od svojeg 
slavnijeg sudruga, on je u nekim radovima više istraživao re¬ 
ligiju kao iskaz društvena prosvjeda, otpora i pobune, a ma¬ 
nje kao sredstvo narkotiziranja i dovođenja u stanje poslu¬ 
šnosti ili pasivnosti podređene klase. Stoga se F. Engels pose¬ 
bice bavio ranim kršćanstvom, srednjovjekovnim masovnim 
pokretima religijska nadahnuća, vjerskim ustancima seljaka, 
strujanjima krivovjerja i shizmatičnim odvajanjima od Crkve. 
Kako je pred desetak godina bila na djelu velika obnova zani¬ 
manja za pučku religiju i teologiju oslobođenja, za eklezijal- 
no disidenstvo i prosvjed u Crkvi, nije čudo da je F. Engels 
postao daleko boljim pomagačem u tumačenju tih pojava 
nego što je to mogao učiniti K. Marx sa svojom teorijom ideo¬ 
logije i otuđenja. Na opće iznenađenje pribivali smo obnovi 
engelsizma. 

Bilo bi naravno preuranjeno odmah zaključiti kako se F. 
Engels sa spomenutim tvrdnjama nepovratno udaljio od te¬ 
meljnog viđenja svojega učitelja K. Manta. Biječ je radije o 
različitim i dopunjujućim područjima njihova znanstvenog 
istraživanja unutar uvijek istog materijalističkog svjetonazo¬ 
ra. Dok se naime K. Marx više bavio gospodarskim uvjetima 
nastanka otuđena svijeta, dotle je F. Engels ispitivao povije¬ 
sni sadržaj i klasni ustroj društva i posljedice takva ustroja 
na ideologiju. Budući daje u predgrađanskom poretku bila is¬ 
ključivo i premoćno prisutna samo jedna religijska ideologija 

- uz istodobno postojanje dviju klasa - trebalo je tu pojavu raz¬ 
ložno protumačiti. Odgovor se našao u dijeljenju iste religije u 
više njezinih posebnih uloga: kršćanstvu rimskih robova, ka¬ 
tolicizmu velikih feudalnih kraljevstava, protestantizmu gra¬ 
đanskih slojeva i herezama pučke sirotinje i seljaštva. Svaka 
je klasa koristila takvu religiju koja je bila suglasna njezinim 
interesima. 

Stoga, za razliku od prosvjetiteljstva, u F. Engelsa sukob 
između materijalizma i religije nije bio uvijek istovjetan borbi 
naprednih i nazadnih snaga u povijesti. Primjerice, u Engles¬ 
koj je u XVIII. stoljeću T. Hobbes, unatoč svojem materijali¬ 
zmu, ustao u zaštitu kraljevske svemoćne vlasti i povlastica, 
dok su protestantske sljedbe, suprotno tome, od religije učini¬ 
le prikladnu zastavu u revolucionarnoj oporbi protiv te iste 
vlasti. Slično se ponavljalo u razlici držanja višeg i nižeg sve¬ 
ćenstva u razdoblju reformacije. U toj prilici bit će spomenuto 
ime Thomasa Miinzera, teologa i vođe seljačkih ustanaka koji 
je zapravo ispod religijskih maski vodio čisti klasni rat za 
oslobođenje potlačenih siromaha. Uza sve te prinose i poticaje 
što ih religija nedvojbeno pruža svjetovnom prosvjedu, F. En- 
gels joj za uzvrat ne daje baš nikakvo stvarno značenje nego 
je na posve jednak način kao i K. Mara svrstava među obma¬ 
ne, tlapnje, lažne svijesti, izopačenja, narkoze, odraze i oprav¬ 
danja. Uspoređujući rano kršćanstvo i socijalizam, on će jasno 
označiti u čemu je razlika: jednoj je domovina u onostranosti, 
drugoj u ovostranosti. Otud za marksizam religija doduše mo¬ 
že postati - u stanovitim iznimnim povijesnim i društvenim 
prilikama - korisnim sredstvom i učinkovitom pomoći u kla¬ 
snoj borbi, ali nikada samobitnom djelatnošću. Jer, kroz reli¬ 
giju se izražavaju klasne borbe, premda se s njom ne mogu 
nadići klasne razlike, a još manje stvoriti neklasno društvo. 
Da bi religija imala neku duhovnu, moralnu ili kulturološku 
odrednicu o tome u F. Engelsa nema uopće govora. 

Na istom je tragu bio K. Kautsky, koji se također jako za¬ 
nimao za rano kršćanstvo, srednjovjekovna krivovjerja i kari- 
zmatičnu osobu Thomasa Munzera, videći te predkomunistič- 
ke pokrete nužno odjevene u religijske »haljine«, jer drugih 
jednostavno nije bilo. Ipak, najviše su se nadovezivali na sli¬ 
čne engelsovske ideje - ali s nakanom da ih oslobode pozitivi¬ 
stičkih nanosa - upravo oni suvremeni marksisti što su prvi 
odvažno podvrgli kritici pojam ideologije, kako smo na počet- 

ku ovoga poglavlja opširno pokazali. Pritom su spomenuta 
dva istaknuta pobornika promjene u shvaćanju ideologije: A. 
Gramsci i L. Goldmann. 

Uvažavajući dostatno utjecaje ideologije i poričući jedno¬ 
stranosti izvornoga marksizma, A. Gramsci i da je slučajno 
htio nije mogao u tom ozračju otvaranja novih vidika drugači¬ 
je iskoraknuti doli pridati religiji veću važnost i značenje, kad 
je ona već i onako dio obnovljenog shvaćanja ideologije. Treba 
spomenuti da je prije njega A. Labriola, također uvjereni 
marksist, pučku religijsku kulturu radije opisivao sa sadrža¬ 
jima otpora, različitosti i pobune nego s oznakama poslušno¬ 
sti, pasivnosti i nužnosti. Mnogo dalje od toga zacijelo je išao 
A. Gramsci. Za njega, s jedne strane, postoji pučka religija pod¬ 
jarmljenih klasa, a s druge, religija obrazovanih vjernika i 
crkvene hijerarhije. Taje razlika bila moguća samo zato jer je 
pučka religija uživala neku veću društvenu slobodu i pokre¬ 
tljivost u odnosu na teologijsku strogost i zahtjevnost. Zato A. 
Gramsci drži da jedan seljak može biti nesvjesno protestant, 
pravoslavac ili idolopoklonik, dosta je da kaže: ja sam kato¬ 
lik! Folklorna religija, dakle, nikad ne dosiže razinu sustavne 
teorijske jasnoće, točnosti i povijesnosti, pa je baš time posta¬ 
la pogodnim oblikom društvenog bunta, premda uzima pri¬ 
vremeni oblik nesvjesne »teološke različitosti«, umjesto svje¬ 
sne klasne podijeljenosti. U konačnici će ipak klasne odredni¬ 
ce prevagnuti nad religijskim obličjem. Ne iznenađuje što A. 
Gramsci dijeli vjernike isključivo po mjestu koje oni zauzima¬ 
ju u sustavu vlasti i moći, a ne po konfesionalnoj pripadnosti. 
Za njega je onda svaka velika religija ustvari sastavljena od 
mnoštva različitih i često protuslovnih malih religiji: postoji, 
kaže on, katolicizam seljaka, katolicizam sitnih građana, ka¬ 
tolicizam žena, katolicizam gradskih radnika, katolicizam in¬ 
telektualaca. Svi su oni opet u sebi šaroliki i nepovezani . 129 A 
ispod spomenutih vjerskih razlika skriva se zapravo temeljna 
klasna dvojnost ljudi na vladajuće i podložne u društvu. 

Na isti način kako su u A. Gramscija gospodarski temelji 
bili donekle potisnuti od političke i kulturološke nadgradnje, 
tako je jednako i religija dobila na važnosti u povijesti na¬ 
roda, posebice onih gdje je katolicizam duboko utkan u tradi- 


129 Antonio Gramsci, Quaderni dal carcere, Torino, 1975., str. 1397. 

čiju i snažno nazočan u suvremenosti. Videći u kolikoj je mje¬ 
ri u katolicizmu ideološki sastojak bio i ostao presudan u po¬ 
stupku pridobivanja pučkih slojeva, A. Gramsci će poželjeti 
da se marksizam u njega ugleda i započne svoju oslobodilač¬ 
ku ideologiju proživljavati kao neku vjeru . 130 U tom smislu, 
katolicizam postaje sastavnim dijelom pučke kulture, pa će 
ga biti vrlo teško ili nemoguće iskorijeniti sve dotle dok ta 
kultura nastavlja uporno trajati. Zato valja u političkoj stra¬ 
tegiji povesti računa o spomenutoj činjenici - ako se hoće 
imati uspjeha — ali se istodobno i ne odreći materijalističkog 
objašnjenja povijesti. Više okrenut filozofiji, umjetnosti i povi¬ 
jesti nego politici i društvu, drugi marksistički disident - gle¬ 
de ustupaka danih pojmu ideologije - L. Goldmann jednako 
uvažava religijske vrijednosti kao i A. Gramsci. Spomenuvši 
također marksističku vjeru, on će je usporediti s kršćanskom 
vjerom. Obje se opiru individualizmu, uzimaju rizik vjerova¬ 
nja na sebe - na pascalovski način - i ne mogu biti dokazane 
kao puke činjenice. Ono pak što ih dijeli jest narav njihove 
vjere: u jednih je to onostrano, u drugih ovostrano 131 , čime 
smo se u krugu opet vratili F. Engelsu i njegovim aporijama. 

Unatoč teškom filozofskom jeziku koji može zavarati, ni 
E. Bloch se odveć ne udaljuje od prosudbe prosvjednih i opor¬ 
benih uloga religije. On isto tako dijeli povijest u dva posve 
oprečna društvena tijeka: s jedne strane, teokratsku religiju 
službene Crkve, narkotične funkcije i u službi svjetovnih mo¬ 
ćnika, a s druge, prevratničku religiju siromašna puka, koju 
brane proroci, karizmatični učitelji, heretičke vođe i putujući 
vidovnjaci. Po treći put će biti spomenut Thomas Miinzer 132 , 
ali sad i mnogi drugi slični duhovni branitelji bespravna na¬ 
roda. Oni su u isti mah i nositelji utopijske svijesti, koja je je¬ 
dan od najbogatijih iskaza načela nade, središnjeg pojma u 
svjetovnoj eshatologiji E. Blocha. Svejedno, za njega religija 
ostaje samo stvaralački predokus i znakovita slutnja nečega 

130 Hugues Portelli, Gramsci et la question religieuse. Pariš, 1974., 

str. 282. 

131 Lucien Goldmann, Le dieu cache, Etudes sur la vision tragique 

dans la pensees de Pascal et dans le theatre de Račine, Pariš, 

1955., str. 451. 

132 Emst Bloch, Thomas Miinzer als Theologie der Revolution, Berlin, 

1963., str. 7. 

što još nije tu, iako sigurno nadolazi . 133 U odnose pak između 
tih dviju stvarnosti teško je do kraja proniknuti. Nije li mo¬ 
žda ipak - nakon iščitavanja cijelog djela - dopušteno reći da 
je ono što nadolazi bilo više sačuvano u ateizmu kršćanstva 
nego u kršćanstvu ateizma? Čini se da odgovori E. Blocha idu 
baš u prvom usmjerenju, pa se po mnogočemu nadovezuju na 
već spomenute prethodnike, dijeleći pritom nužno i njihove 
zatvorene krugove. 

U modernoj sociologiji religije bogata je baština marksi¬ 
zma nastavila živjeti u brojnim nasljednicima, koje nije mo¬ 
guće ovdje ni približno spomenuti. Dapače, ta je škola danas 
vrlo proširena samo kao znanstvena metoda - izvan filozofij¬ 
skih opredjeljenja - i u onih sociologa što se izrijekom ne izja¬ 
šnjavaju u korist marksističkoga svjetonazora. O tome se mo¬ 
gu naći zanimljivi opisi u tekstovima katoličkog sociologa re¬ 
ligije Fr. Houtarta, koji je doduše prihvatio marksističku me¬ 
todu u istraživanju fenomena religije, ali ne istodobno i sam 
marksizam . 134 Ni određenje religije u K. Thompsona nije da¬ 
leko od najuspjelijih marksističkih pokušaja da se izlaz iz te¬ 
škoća nađe u uspostavljanju jednog gipkijeg i bogatijeg pojma 
ideologije . 135 Za nas će međutim biti posve dovoljno ako upo¬ 
zorimo na znanstvene radove O. Madura, jer on upravo na 
crti A. Gramscija razvija svoje viđenje uloge svetoga u dru¬ 
štvu. 

Baveći se zemljama u razvitku, O. Maduro raspravlja o 
odnosima između političkih borbi i religijskih promjena. 
Istraživanja pokazuju kako ondje gdje je religija utjelovljena 
u moćne ustanove - kao što je primjerice Katolička Crkva u 
Srednjoj i Južnoj Americi - da je tamo nemoguće ostvariti 
učinkovitu strategiju društvena oslobođenja bez stanovitog 
oblika religijskog posredovanja. Stoga je promjena u religij¬ 
skom području viđena kao preduvjet za društvenu i političku 

133 Michael Lowy, Le mancisme, u zborniku L’etat des religions, Pariš, 
1987., str. 418-419. 

134 Franfois Houtart - Genevičve Lemercinier, Conscience religieuse 
et conscience politique en Am4rique Centrale, u Social Compass, 
30, 2-3, 1983., str. 153-174; Pran?ois Houtart, Religion et etique: 
une approche marxiste, u Social Compass, 31, 2-3, 1984., str. 
233-245. 

135 Kenneth Thompson, Beliefs and ldeology, Chichester, 1986., str. 24. 

obnovu. U nekim će prilikama biti potrebno da se unutar 
Crkve ustanovi novi netradicionalni mentalitet ili u krajnjem 
slučaju dođe i do shizmatičke situacije. O. Maduro misli da 
čak i u onim slučajevima kad religiju ne predstavljaju moćne 
društvene ustanove, potlačene se skupine mogu služiti sa¬ 
kralnim simbolizmom u poticanju i oživljavanju vlastite kla¬ 
sne svijesti. U mjeri u kojoj su naime svi drugi putevi dru¬ 
štvenoga prosvjeda protiv gospodarske, političke i kulturne 
vladavine središnjih vlasti bili zapriječeni, rasla je vjeroja¬ 
tnost da nezadovoljne i podređene vjerničke klase - sa svojim 
stanjem - izazovu u Crkvi premišljanje o potrebi nalaženja u 
njoj samoj novoga načina očitovanja religije . 136 Spomenuta će 
mogućnost biti to brže ostvarena što svećenici otvorenije uspi¬ 
ju izraziti politička htijenja i društvene nestrpljivosti svojega 
siromašnoga naroda, čime je jasno obznanjeno svrstavanje uz 
novu religijsku ideologiju teologije oslobođenja. 

Poslije svega što smo dosad iznijeli postaje očito da unatoč 
zaista golemom teorijskom naporu i pokušajima bitnih pro¬ 
mjena, marksizam nije uspio izaći iz kruga shvaćanja ideolo¬ 
gije kao nadgradnje, a niti iz kruga shvaćanja religije kao ide¬ 
ologije, jer je u njemu bio odveć ukorijenjen bilo materijali¬ 
stički svjetonazor, bilo ideja ateizma što je iz toga materijali¬ 
zma nužno slijedila. Otud naposljetku potreba da se sasluša i 
djelimice uvaži kritika marksističke kritike religije, bez čega 
bi uostalom i cijeli prikaz ispao površan i nedovršen. 

Svi ranije nabrojeni marksisti što su pokušavali ojačati 
ulogu ideologije u društvenom životu, nisu to nikad radili 
zbog religijskih razloga nego radi političke koristi. Činilo im 
se da time samo osnažuju položaj svojega pokreta, jer je ugled 
religije među podjarmljenim klasama bio doista iznimno ve¬ 
lik i strategijski nepreskočiv. S druge pak strane, da je ponu¬ 
da o pripuštanju religije unutar marksizma bila i iskrena, te¬ 
ško se dala pomiriti sa sržnim odrednicama vjerskog svjeto¬ 
nazora. Poruka se religije naime nikako nije mogla - uza sva 
lukava natezanja i tekstualne doskočice - istrošiti u njezinoj 
pretpostavljenoj dvostrukoj političkoj funkciji: da bude oprav¬ 
danje otuđenog poretka ili prosvjed protiv toga otuđenog po- 


136 Otto Maduro, Religion and Social Conflicts, New York, 1982., 
str. 143. 

retka. Jer, obzorja što ih vjera otvara imaju najrasprostranje¬ 
nije etičke, duhovne i kozmičke domašaje, ali i duboke osobne 
uvide, što sve skupa daleko nadilazi i nadmašuje političku 
funkciju religije . 137 Tko to ne zamjećuje, taj zapravo još nije 
ni došao do istinskoga pojma religije nego ga s nečim drugim 
miješa i zamjenjuje. Bilo bi dakako pogrešno odmah zanijeka¬ 
ti prisutnost političkih sadržaja u religiji, ali još više smatrati 
to nečim ključnim kad se ustvari radilo o zastranjenju i padu 
njezina izvorna i samosvojna poslanja. 

Prvi dio kritike odnosi se dakle na nove maske: marksi¬ 
zam prigovara religiji da skriva političku istinu, dok zapravo 
sam isto radi, jer govori o religiji, a misli jedino na njezinu 
političku uporabu. Sve se čini da je središnji prijepor u kraj¬ 
njoj crti ipak sažet u sljedećem pitanju: je li spomenuto skri¬ 
vanje istine - bilo religijsko ili marksističko - dolazi iz teorije 
ili je tek njezino skretanje. U tom sklopu preskočimo za tre¬ 
nutak razinu povijesnih ostvarenja i zaustavimo se na čistom 
nauku obaju svjetonazora. U religijama, a u kršćanstvu na 
osobit način, težište je uvijek stavljeno na nekom duhovnom i 
moralnom uzoru koji valja u ponašanju vjerno slijediti. Zlo je 
u načelu osuđeno i pripada tamnoj strani života. I Krist poči¬ 
nje i završava dobrotom - kao nezaštićeno dijete i razapeti 
Bog za spas drugih - dok se K Mane upire razjariti klasnu 
borbu i potaknuti svim silama izbijanje svjetske revolucije. 
Te razlike jamačno nisu beznačajne, jer je veća vjerojatnost 
da ono što počinje s nasiljem završi sa zlom, nego obratno, 
premda nikad nema potpuna jamstva za ishod dok je čovjek 
slobodno biće. 

Iz toga načela nužno slijede i različiti pristupi: u marksi¬ 
zmu ideološki, a u ranom kršćanstvu neideološki. Stoga se 
onda marksizam - kao izrazito bojovan i politički pokret - već 
od početka ideološki, a ne znanstveno, suprotstavlja religiji, 
dok prema drugim sastavnicama iz nadgradnje pokazuje da¬ 
leko veću snošljivost, što je i razumljivo, jer se dvije religije - 
makar druga bila svjetovna - obično ne podnose. To je onda 
razlogom da jedna vidljiva hipoteka nekritičnosti, predrasuda 
i političkog tvrdokornog htijenja leži na tom odnosu. Da bi 


137 Clifford Geertz, Ideology as a Cultural System, u zborniku The In- 
terpretation ofCultures, New York, 1973., str. 90-123. 

sad u istraživanju fenomena religije, marksizam ili barem za- 
govoritelji njegove metode postali nepristraniji - naravno po 
mjeri ljudskih zemaljskih mogućnosti - potrebno je obaviti 
radikalnu sekularizaciju vlastitih polazišta u pogledu shvaća¬ 
nja i razumijevanja religije. U protivnom će marksizam u em¬ 
pirijskim istraživanjima naći više potvrdu za ono što očekuje 
nego otkriti ono što stvarno u društvu jest. To potvrđuje da 
svako ljudsko stajalište - pa i ono religiozno - kako ćemo ka¬ 
snije vidjeti - mora najprije poći od vlastite ideologije, a tek 
onda od tuđe. Nije dakle riječ samo o ideologiji koju ispituje¬ 
mo nego poglavito o onoj od koje polazimo. Tu je okosnica pro¬ 
blema. Što ćemo otkriti u ideologiji koju istražujemo u najve¬ 
ćem stupnju ovisi o tome koju ideologiju sami usvajamo. Ot¬ 
kriće toga circulus vitiosus - što upadno podsjeća na već spo¬ 
menuti hermeneutički krug i slične tvorbe - odrazit će se nu¬ 
žno na metodu istraživanja i tražit će od svakog znanstvenika 
posebne zahtjeve i dodatne opreze. 

Toliko o prvom dijelu naše kritike marksističke kritike re¬ 
ligije. Drugi dio će se odnositi na one sadržaje u marksizmu 
koje je ovaj namjerno mimoilazio, jer su se poklapale sa svije¬ 
tom religije, ne sluteći da upravo njihovo izostajanje dovodi 
neizbježno do stavljanja u pitanje suvislost cijelog marksistič¬ 
kog sustava. Neki od tih su izostanaka više nego očiti: mar¬ 
ksizam je računao samo na kolektivne uspjehe, dok je u 
kršćanstvu pojedinačna sudbina bila u čvorištu eshatoloških 
zbivanja; marksizam uopće ne zna što bi s ljudskom dobrotom 
u velikom sukobu svjetskih političkih sila, dok kršćanstvo na 
tome baš sve gradi i zasniva; za marksizam ljudska patnja 
nema nikakva značenja osim znaka otuđenosti, dok kršćan¬ 
stvo na patnji utemeljuje spasenje svijeta; konačno, smrt je u 
kršćanstvu nezaobilazan događaj, dok marksizam s njom ni¬ 
kako ne izlazi na kraj. Otud se čini da upravo smrt - kao sa¬ 
žetak i vrhunac svih spomenutih prešućivanja - najopasnije 
ugrožava budući komunistički svijet sreće bez religije. Smrt 
je inače slaba točka svih zemaljskih eshatologija i svjetovnih 
milenarizama. Čak je i jedan E. Bloch 138 bio svjestan težine 
problema smrti za razložnost i prihvatljivost marksističkog 
viđenja društva i svijeta. 


138 Emst Bloch, Das Prinzip Hoffhung, Frankfurt, 1959., str. 1300. 

S tim zaobilaženjima dolazimo do trećeg dijela naše kriti¬ 
ke marksističke kritike religije. Pokazalo se da je davanjem 
isključive važnosti samo gospodarstvu, politici i društvu, 
marksizam zapostavio ljudsku osobu i njezine izvorne vrije¬ 
dnosti i prava. A upravo su u religiji bili položeni i najbolje 
sačuvani od propadljive svjetovnosti te vrijednosti i prava. 
Osudom religije na iščeznuće i nestanak, jednako su i one od¬ 
bačene na rub pozornosti i zauzetosti, pa nije čudo da je poje¬ 
dinac gotovo nestao iz marksističke znanosti o svetome. To se 
dakako brzo osvetilo, pa su mnogi sociolozi 139 počeli otkrivati 
kako su se utemeljitelji marksizma valjda najviše prevarili 
predviđajući skori kraj religije. Jer, u mjeri u kojoj izvori reli¬ 
gioznih čuvstava nisu svi društvena podrijetla, pretpostavka 
o stalnoj trajnosti i neprestanosti religije - kao oblika svijesti 
— ne može biti nikako isključena. 

Nije bilo onda nikakvo veće iznenađenje što je marksizam 
mnogo prije svojeg povijesnog brodoloma, počeo polako odstu¬ 
pati od prvotnih stajališta glede religije. Stavljen u procjep 
između starih ideoloških načela i dnevnog praxisa on je teško 
zadržavao dosljednost. Zato su države bivšeg socijalističkog 
poretka ulazile u svakojake pogodbe i popuštanja prije svoje 
propasti: odrekle su se izravne borbe za ostvarenje ateizma u 
društvu; pokazivale relativnu snošljivost prema vjerskim za¬ 
jednicama; uspostavljale dijalog s vrhovima Crkava. Ta je po¬ 
vijesna prilagodba - prije one teorijske - otkrivala povećanu 
svijest marksista o neiskoijenjivosti religije ili barem o potre¬ 
bi odgađanja toga utopijskog pothvata. Kako međutim u njih 
praxis ide uvijek ispred ideja, promjene mogu imati značenje 
predviđanja, što se doista i ispunilo: religija nije nestala nego 
se vratila kao osloboditeljica. Izgleda da se povijest ponekad 
znade jako narugati moćnicima, posebice onima koji misle da 
su je potpuno ujarmili u svoje ciljeve. U trenutku kad povje- 
ruju da im više nitko ne može ništa, počinju se unutar sebe 
nezaustavljivo raspadati. To je uostalom pravilo za svaku 
vlast, pa i onu najomiljeniju. 

Usprkos tim trima iznijetim kritikama, marksizam ne¬ 
dvojbeno sadrži i jednu veliku istinu o religiji, koju nitko ra- 


139 Michćle Bertrand, Le statut de la religion chez Marx et Engels, Pa¬ 
riš, 1979., str. 184-185. 

zuman ne može zaobići. Riječ je o istini političke ideologizaci- 
je religije. Ona je u povijesti u tolikoj mjeri zasvjedočena i po¬ 
tvrđena da je samo slijepac ne vidi. Zbog toga je vrlo teško i 
obraniti religiju od marksističke kritike. Kad bi činjenice gla¬ 
snije govorile u korist svjedočanstva vjere, položaj bi teologije 
danas bio jamačno povoljniji i lakši. Ovako preostaje često vi¬ 
še obrana načela nego dokaz življenja, što nije dobro. To je 
onda razlogom da spoznaja onoga .što bismo stručno nazvali 
društvenom patologijom religije - a marksizam je poistovje¬ 
ćuje s njezinom istinom - može biti iznimno korisnom za vjer¬ 
nika, jer ga upozorava i čuva od uvijek mogućeg pada svetoga 
u nesveto. Na osobit je pak način religijska misao izložena 
opasnosti da se ideologizira i odcijepi od životne zbiljnosti. 
Jer, religija je zaista odveć puta u prošlosti bila svedena na 
samo misaoni sustav ili moralni kodeks s namjenom prekri¬ 
vanja - kao maskom - nekih drugih interesa da bi joj sada ta¬ 
ko olako povjerovali. Primjerice, u kršćanstvu su isključivosti 
progresizma i integrizma čisto skretanje u ideologiju, što on¬ 
da rađa nesnošljivost i pogubni mentalitet sektašenja, koji je 
možda najopasniji neprijatelj istinske vjere. U tom smislu se 
može reći da postoji jedna religijska ideologija koja je istodo¬ 
bno lažna i opasna 140 , ali i druga koja je istodobno istinita i 
ljudski djelotvorna. Očito da to nikad nije bio pogled K. 
Marxa, jer je za njega baš svaka religija - bez iznimke - uvi¬ 
jek i jedino moguća kao ideologija, dok za nas svaka religija 
tek može - ali ne mora - postati ideologijom. 

A upravo je Isus Krist vjerodostojno živio tu neideologizi- 
ranu vjeru do krajnje mogućih granica. Rođen je u štali, me¬ 
đu životinjama, dok su mu roditelji bili na putu. Taj se njegov 
usud rubnika nastavlja: nema domovine, odriče se obitelji i 
podvrgava bogatstvo i posjedovanje moći nepotkupljivoj opor¬ 
bi. Obraća se siromasima, nesretnicima, bolesnicima, beskuć¬ 
nicima. Oni što su pozvani da ga vjerno slijede moraju sve na¬ 
pustiti i ići za njim: svoje brodice, polja, kuće i drugo što ima¬ 
ju. Tko želi biti njegovim učenikom, taj je dužan ostaviti maj¬ 
ku, ženu, djecu, brata i sestru. Čak i mrtve ostavlja mrtvima 
da ih pokapaju. Na skrbi su mu najslabiji i najugroženiji, a ne 
kraljevi i moćnici ovoga svijeta. Isusov se život dakle zbiva na 


140 Charles Wackenheim, La faillite de la religion d’apris Kad Marx, 
Pariš, 1963., str. 321-322. 

samim okrajcima politike, gospodarstva i ideologije, tom troj¬ 
stvu s kojim je baš marksizam bio strastveno zaokupljen. 

Dapače, opsjednut željom političkog oslobođenja, židovski 
narod je duboko značenje objave o Kraljevstvu Božjem shva¬ 
tio na ideološki način: kao dolazak novog svjetovnog poretka. 
Zato je u Isusu prepoznao samo zemaljskog vođu i političkog 
osloboditelja. On se međutim brzo sklonio i krenuo sam u go¬ 
ru kad je naslutio da ga hoće proglasiti kraljem. Drugi put su 
Isusa pokušali promaknuti u osloboditelja Izraela prilikom 
njegova ulaska u Jeruzalem, ali je umjesto u carsku palaču 
namjerno otišao u slobodno progonstvo. Treći put se to isto 
zbilo u istrazi pred Velikim vijećem i Pilatom, koji ga osudiše 
kao političkog prevratnika jer je bunio narod, a on im je odgo¬ 
vorio da njegovo Kraljevstvo nije od ovoga svijeta. Naposljet¬ 
ku, četvrti put, poslije razapinjanja i uskrsnuća, jedan će od 
njegovih učenika na putu u Emaus kazati Isusu da su se 
mnogi bili ponadali kako je upravo nadošlo vrijeme zemalj¬ 
skog oslobođenja Izraela. Na svim najvažnijim raskrižjima 
svojega života Isus dakle odlučno i neprizivno odbija napast 
političke zauzetosti i ideološke obrane pobunjenih Izraelaca. 
On ni pod koju cijenu ne želi biti uvučen u političke sukobe i 
pokrete za oslobođenje. To u Evanđelju jasno piše i nije razvi¬ 
dno kako ga netko može posve obratno tumačiti. Može se da¬ 
pače ići još dalje i reći kako je Isus sigurno znao da su njegovi 
sunarodnjaci bili potlačeni od rimskih osvajača i izrabljivani 
od domaće vladajuće manjine. U marksističkom smislu bila je 
to zaista klasična situacija društvene i političke podjarmlje- 
nosti i ovisnosti, branjena i opravdavana ideologijom židov¬ 
ske religije. Pa ipak, Isus ne izgovara ni riječi prijekora, niti 
daje primjer prosvjeda. Nema u Evanđelju ni spomena da bi 
se bunio protiv vladajuće ideologije. Još manje poziva Židove 
na ustanak i oslobodilačku borbu. Čini štoviše baš suprotno: 
umjesto da diže bunu, pušta se razapeti na križ. 

Time Isus na najučinkovitiji način odbija svoju poruku o 
drugačijem životu zamijeniti s novom ideologijom o starom ži¬ 
votu. On nikad ne ustaje protiv neke ideologije nego se stav¬ 
lja izvan svake ideologije, boraveći u slobodi i djelujući iz do¬ 
brote. A upravo su sloboda i dobrota neprobojne na utjecaje 
ideologije. Otud paradoks da se za njihovo ostvarenje ne traži 
promjena društvenog položaja nego duhovno i osobno obraće¬ 
nje (metanoia) čovjeka. Zato Krist donosi - onima koji ozbilj- 

no u njega povjeruju - slobodu i dobrotu djece Božje, a ne 
oslobođenje i političku moć djece svijeta. Ta sloboda i dobrota 
u kršćanstvu nisu plod revolucionarnog preokreta nego posve 
određenog događaja: Isusove smrti i uskrsnuća. Iz toga onda 
slijedi obrat i u posljedicama: čovjek je otkupljen od grijeha, 
zakona i smrti, a ne od društvenih neprilika. S obzirom da je 
iskonsko zajedništvo ljudi s Bogom bilo raskinuto grijehom, 
spasenje je moglo doći samo po opraštanju toga grijeha. Stoga 
je »grijeh mišljenja« - što je drugo ime za ideologiju - samo 
posljedica »grijeha postanka«, koji jedino Krist oprašta. 

Prvi su kršćani također bili svjesni opasnosti izopačenja, 
pada i pretvorbe - preko grijeha — njihove vjere u običnu poli¬ 
tičku ideologiju. Jer nije bilo lako odoljeti napasti i zamamlji- 
voj ponudi da se sladostrašće vlasti i vladanja pokrije pobo- 
žnošću i obrednom raskoši. Od toga im je jedina obrana bila 
zajedništvo, a ne kolektivitet. Kako je još trajalo živo sjećanje 
na Isusa i mučeništvo prvih učenika, kušnje su se vladanja i 
zemaljske moći lakše savladavale, posebice u ozračju podrške 
i otvorenosti kršćanske zajednice. Zato sloboda i dobrota uzi¬ 
maju lik dobrovoljnog služenja braći u skupini istovjemika. 
Što se pak tiče države i vlasti, u prvih je kršćana iskaz iz 
Evanđelja o tome da Bogu treba dati Božje, a caru carevo bio 
neupitno prihvaćen i danomice izvršavan. Dapače, Tertulijan 
je u III. stoljeću pisao kako kršćanin nikad ne može postati 
carem, jer sam car ne može preći na kršćanstvo. Tko ima 
vlast, taj je isključen iz kršćanstva. Vladarevo je naime obra¬ 
ćenje na kršćanstvo zapravo bilo nemoguće, jer je proizlazilo 
iz dublje nespojivosti vlasti i vjere. A gdje nije bilo vlasti, ta¬ 
mo je jedino moglo biti mjesta za neideologiju. 

S Konstantinom se sve obrće. Caru treba dati Božje, a Bo¬ 
gu carevo. U trenutku kad je vladar mogao postati kršćani¬ 
nom i kršćanin vladarom, vlast se »kristijanizirala« - moder¬ 
no rečeno ideologizirala - što je prije nekoliko stoljeća od toga 
događaja bilo teološki nezamislivo i vjernički sablažnjivo. Od 
Konstantina pa dalje, kroz brojna stoljeća, kršćanstvo je preo¬ 
blikovano u političku ideologiju, na sličan način kao i mnogo 
kasnije marksizam. Oba su ustala protiv lažne svijesti, oba 
su to nažalost postala. Nasreću, kršćanstvo nije živjelo samo 
u crkvenim moćnicima i griješnim bogatašima, nego je bilo 
djelatno prisutno u siromasima, svecima, progonjenima, ho¬ 
dočasnicima, prosjacima, djevicama, dobrim ljudima i djeci. 

Golemo carstvo nevinih i bezazlenih, poniženih i izruganih 
to je onaj svijet patnje iz podzemlja društva o kojem piše Do- 
stojevski - nadovezivalo se na beskućnike, umorne i bolesne 
iz pratnje Isusa Krista, pa je time bio zaokružen prostor što 
izmiče zlokobnim silama ideologizacije i laži. Tako su ideolo¬ 
ško kršćanstvo i vjerodostojno kršćanstvo zajedno rasli kroz 
povijest, pomiješani jedan uz drugoga kao kukolj i pšenica, o 
čemu u prispodobama i s poukom piše i Evanđelje. 

Zbog toga kukolja - što je razrastao do zabrinjavajućih raz¬ 
mjera - mnogi su skloni vidjeti u njemu uzrok nastanka sta¬ 
roga bezboštva i nove vjerske ravnodušnosti. Sigurno da je 
politizacija kršćanstva bila jedna od najtužnijih zabluda u 
europskoj povijesti, a doživjela je svoj vrhunac upravo u vrije¬ 
me života utemeljitelja marksizma. Zato H. Zirker 141 s pra¬ 
vom zaključuje kako se ne može posve isključiti pretpostavka 
marksističkog prihvaćanja postojanja religije u besklasnom 
komunizmu - ozdravljenu jasno od ideologije i bez izobličenja 
iz kapitalističkog otuđenog poretka - da su Crkve onoga doba 
odigrale drugačiju i pozitivniju ulogu u društvu, pa recimo 
odrješito stale na stranu siromaha i zapostavljenih, umjesto 
olakoga priklona najprije uz feudalizam na zalazu, a onda uz 
građansku klasu u usponu. O mogućem obratnom učinku, po- 
svjedočuje nedavni slučaj u komunističkom ruskom društvu, 
gdje je baš iskustvo disidentskoga pokreta iz vjerničkog pod¬ 
zemlja pokazalo da kršćanstvo u okruženju velikih i moćnih 
ideologija i pod njihovim svakodnevnim prijetnjama može biti 
najmanje ideološki ustrojeno. 142 

Po sebi se razumije da spomenuti mehanizmi upliva i dje¬ 
lovanja lažne svijesti ne vrijede samo za kršćanstvo nego se 
protežu - u nejednakom dosegu - na sve religije svijeta. Do¬ 
sta se pritom sjetiti činjenice da čak i najmanje ideologizirane 
religije, kao što su hinduizam i budizam, danas preuzimaju 
ulogu ideologiji u nerazvijenim sustavima, o čemu se u ovoj 
knjizi na više mjesta raspravlja, pa nije potrebno dalje na to¬ 
me ustrajavati. 

141 Hans Zirker, Religionskritik, Diisseldorf, 1988., str. 135. 

142 Ermis Segatti, L’ateismo, Un problema nel mancismo, Torino, 

1986., str. 240. 


175 



No vratimo se kritici religijske ideologije. Bilo bi zacijelo 
odveć nepravedno odmah osuditi sve one vjernike koji su pod¬ 
legli pritiscima ideologizacije, jer je otklon od njezinih napasti 
često vrlo težak i rijetko ostvariv u životu. O tome posvjedo- 
čuju stajališta modernih filozofa i psiholog! religije. 143 Oni 
primjećuju kako je religiju u »čistom« stanju i bez posredova¬ 
nja gotovo nemoguće susresti u svakidašnjoj društvenoj 
stvarnosti, jednako u prošlosti i sadašnjosti. Da bi sačuvali 
vjeru bez ideologije morali bismo se zapravo odvojiti i odreza¬ 
ti od nesavršene povijesti i griješnih događanja u njoj, što je 
jedva ostvarivo, osim ako se ne želimo staviti u zamišljeni 
»hladnjak« vječnosti, ali onda s njom više ne možemo uspo¬ 
stavljati sveze prisnosti i nadanja. Često je izbor između te či¬ 
stoće bez učinkovitosti i učinkovitosti bez čistoće nezaobila¬ 
zan. Stoga je kritika ideologičnosti religije jedan zaista težak 
i zahtjevan zadatak koji treba uvijek iznovice započinjati, 
premda se na ovoj zemlji ne može baš nikada do kraja dovrši¬ 
ti. Odcijepiti se potpuno od ideologije bit će jednako toliko 
mukotrpno koliko i izbjeći giješnim kušnjama. Jer, čovjek je 
po svojoj naravi doduše slobodan, ali istodobno vrlo ograničen 
i nesavršen, smrtan i griješim, nesposoban sam od sebe i sa 
svojim slabašnim silama posve otkloniti zlo, strah, ideologiju 
i smrt. To može učiniti samo Netko posve drugi i drugačiji od 
njega. Otud potreba za religijom. 

Nakon svega što smo napisali u ovome poglavlju neće biti 
moguće u sažetku izbjeći odsudnom pitanju: je li religija ide¬ 
ologija ili nije? Jamačno jest i to u mjeri u kojoj je lažno živ- 
ljena. Suprotno tome, religija je također i neideologija u mjeri 
u kojoj je vjerodostojno svjedočena. Mnogi znanstvenici ne 
kriju zabrinutost što je religija zaražena klicama ideologično¬ 
sti. U povijesti se opaža nerijetko susjedstvo ideologije i reli¬ 
gije, gdje ideologija - i izvan čisto marksističkog tumačenja - 
biva viđena kao kompleks ideja mišljen u neskladu s realno¬ 
šću i na što se zato nadovezuju sve one teološke i metafizičke 
ideje koje lažno preoblikuju subjektivne sudove vrijednosti u 
tvrdnje »objektivne spoznaje«. Nije krivo primijetiti da religi¬ 
je u velikom dijelu ponavljaju shemu koja je navlastita ide¬ 
ologiji. Štoviše, i sama je hermeneutika bila ušla u krizu, jer 


143 Antoine Vergote, Interpretation du langage religieux, Pariš, 1973., 
str. 25-26. 

nije uspjela nadmašiti ideološke sadržaje u sebi, pa je nužno 
pribjegla kritici ideologije, čime smo se prije više bavili. Taj 
zahtjev dakako treba što prije proširiti i na područje svih zna¬ 
nosti o religijama, poduzimajući sad radikalnu kritiku religij¬ 
ske ideologije. 

Ma koliko ta vjera u mogućnost potpune deideologizacije 
religije - izvan slobode i dobrote - i znanosti o njoj može biti 
podržana dobronamjernim nakanama, zacijelo je nestvarna i 
sanjarska, a nije ni isključeno da postane povodom za neku 
drugu ideologizaciju. Stoga treba sa zadrškom primiti sve 
izjave o deideologizaciji, pa tako i onu što se odnosi na religi¬ 
ju. Jer u povijesti je zasvjedočeno da gotovo u svim sakralnim 
sustavima čovjek biva predočen kao »nepotpuno«, »manjka¬ 
vo«, »palo«, »krhko« i »nesavršeno« biće. Da je slučajno druga¬ 
čije, pomoć bi mu religije bila zapravo suvišna. A upravo to 
obilježje »grijeha postanka« - natum esse - uključuje »pogre¬ 
šku mišljenja« o kojoj govori ideologija. Religija dakle pretpo¬ 
stavlja postojanje ideologije - makar je tako ne zove - ali tra¬ 
ži od vjernika da s duhovnim sredstvima i ludom dobrotom 
otklanjaju i ublažavaju zloćutne posljedice toga »grijeha mi¬ 
šljenja«. Ono, međutim, na što religiozni čovjek nikad nije 
ovlašten pristati jest da prihvati dvostruki pad u ideologiju i 
iskoristi naravno stanje »ideologijske svijesti« za naknadnu 
ideologizaciju svoje vlastite religije. To naime onda više nije 
odraz naravi nego zlo u slobodi. A poznato je što o zlu misle 
sve religije svijeta. 




SEKULARIZACIJA I RELIGIJA 


Poznato je da su ljudi u drevnim kulturama i njihovim re¬ 
ligijama dijelili stvari na svete i svjetovne. U mnogim religi¬ 
jama štuju se najprije sveta mjesta: šuma, izvor rijeke, vrhovi 
brda, špilje, kamenje, grobovi, vatra, gradovi, nebo, Mjesec, 
Sunce, grom i oluja; onda sveto vrijeme: blagdani, svečanosti, 
nedjelje, vojničke pobjede, postovi, hodočašća i obredni dani; 
dalje, sveti ljudi: kraljevi, vračevi, propovjednici, proroci i po¬ 
kojnici; na kraju i svete zajednice: obitelji, plemena, sekte, 
crkve i narod. Što nije bilo sveto, bilo je svjetovno. To znači da 
je postajala stanovita težnja za sve većom sakralizacijom - 
posvećenjem - osoba, stvari i događaja. Obratni pak proces 
koji svete stvari, osobe i događaje stavlja u pozadinu, a u prvi 
plan ističe svjetovne stvari, osobe i događaje zovemo sekula¬ 
rizacijom. 

Za svaku društvenu znanost koja kani ozbiljno i odgovor¬ 
no raspravljati o svetome, sekularizacija je danas postala nje¬ 
zin nepreskočivi okvir. Jer, koliko da se upiremo, iz toga okvi¬ 
ra nećemo nikako uspjeti izaći. Sve su naime razvijene zemlje 
u naše doba već posve sekularizirane, a one Trećega svijeta i 
postkomunističkog poretka vebkom brzinom ulaze jednako u 
taj obzor svjetovnosti. 


Povijest pojma sekularizacije 

Povijesni je tijek sekularizacije prethodio vlastitu teorij¬ 
sku oblikovanju. To je razlogom da se pojam sekularizacije 
mogao javiti gotovo posve izvan društvenih zbivapja koja bi 
već bila obilježena svjetovnošću. Izraz sekularizacija prvi je 
put zabilježen davne 1734. godine u djelu hanoverskog dvor¬ 
skog savjetnika Johanna Gottfrieda von Maiema, koji je opi¬ 
sujući sadržaj pregovora u Miinsteru, naveo da je na njima 
francuski legat Longueville počeo rabiti tu novu i nepoznatu 
riječ. 1 Njome se pak htjelo pobliže označiti pravni čin razvla- 
štenja crkvenih posjeda, samostana i biskupijskih područja, 
te njihov prijelaz u državno vlasništvo, što je istodobno bio i 


1 Martin Stallman, Was ist Sakularisierung?, Tiihingen, 1960., str. 5. 

ishod u pregovorima između eklezijalnih i državnih vlasti. 
Razumljivo da je Katolička crkva - koja je tim činom bila 
izravno pogođena - doživjela sekularizaciju kao tešku zakon¬ 
sku povredu svojih stečenih i zajamčenih prava. No sve ono¬ 
dobne sekularizacije - u smislu političke i juridičke pretvorbe 
nositelja vlasništva - nisu bile štetne za Crkvu. Stoga ni sva¬ 
ka sekularizacija nije od strane svećenstva bila shvaćena kao 
nasilje nad njihovim neotuđivim pravom ili kao puka krađa. 
Naprotiv, mogu se nabrojiti mnogi slučajevi u kojima je sama 
Crkva odlučila da sekularizira svoje posjede i dobra, kao u 
primjeru osnivanja Sveučilišta u Miinsteru 1773. godine. 2 Iz 
toga slijedi da je pojam sekularizacije u početku bio ideološki 
neutralan, jer je zapravo samo označavao pravnu radnju pri¬ 
jelaza vlasništva iz crkvenih u državne ruke. Sekularizirati je 
dakle značilo oduzeti jednu stvar, područje ili ustanovu iz na¬ 
dležnosti crkvena nadzora i vjernička opsluživanja i prenijeti 
je pod građansku ovlast. 

Početno neutralno vrednovanje pojma sekularizacije nala¬ 
zi se potvrđeno u činjenici da je latinska riječ saecularizatio 
mogla biti preuzeta i uvrštena u crkveni zakonik Codex Juriš 
Canonici 3 sa svrhom označavanja upravo onog oblika vraća- 
pja iz samostanske zajednice »svijetu« koji se u tom zakonu 
jedino i dopuštao. Vjerojatno da je taj izraz prešao iz područja 
političkog života u kanonsko pravo, zadržavši time nešto od 
onog neutralnog obilježja koje je moralo imati i izvan spome¬ 
nutog posebnog kanonskog značenja. 

Iz toga proistječe da je pojam sekularizacije označavao je¬ 
dan pravni institut u Crkvi bez jačih ideoloških odjeka. Tek 
će poslije 1803. godine dobiti taj institut sasvim drugi smisao: 
nasilnog oduzimanja crkvenih posjeda s naglašenim ideolo¬ 
škim sadržajem. Dapače, grabež i otimačina crkvenih dobara 
bili su sad obilno poticani i provođeni od same svjetovne vla¬ 
sti tada mlade i ratoborne građanske klase. Od onda se po- 

2 Hermann Liibe, Sakularisierung, Geschichte eines ideenpoliti- 
schen Begriffs, Miinchen, 1956., str. 24. 

3 U tom smislu pogledati Can. 638: »Indultum menendi extra clau- 
stra, sive temporarium, idest exclaustrationis, sive perpetuum, 
idest indultum. saecularizationis, sola Sedes Apostolica in religi- 
onibus iuris pontificii dare potest; in religionibus iuris diocesani 
etiam loci Ordinarius.« 

jam sekularizacije ustalio u značenju nezakonitog i nasilnič¬ 
kog prisvajanja crkvenih prava i imovine, ali jednako i poli¬ 
tičkog oslobođenja od eklezijalnog upliva i teološkog nadzora. 
Najkraće rečeno, pojam je sekularizacije sve više dobivao 
određenje djelatnosti nezakonitog ukidanja vjerskih ustanova 
i zaplijene crkvenih dobara od strane države. U njemu se po¬ 
bliže ogleda sukob između nezasitna liberalizma, novih gra¬ 
đanskih poredaka i pokušaja crkvenih moćnika da ih u tome 
spriječe. Bio je to doista zadnji povijesni obračun nastupaju- 
ćeg građanstva i vlašću oslabljene feudalizirane Crkve. Proto¬ 
kom vremena i sabiranjem rezultata spomenutog društvenog 
sukoba, napetosti su počele slabiti i sučeljavanja popuštati. 
Zato pojam sekularizacije gubi polako od svoje početne ideolo¬ 
ške isključivosti i oštrine. Jer, onemoćalošću i iščeznućem »se¬ 
kularnih« sastojaka u Crkvi otvorio se u njoj širok prostor za 
duhovnije ishode i religiozniju obnovu. Oslanjajući se naime 
manje na izvanjsku svjetovnu podršku, Crkva je došla u polo¬ 
žaj da mnogo slobodnije naviješta svoju evanđeosku poruku. 
S druge pak strane, građanski je liberalizam kultiviranjem 
vlastita bića i rastom snošljivosti spram svojih bivših protiv¬ 
nika počeo cijeniti i zaboravljene povijesne vrednote Crkve. 

Istodobno s tim razvojem u društvu, tekao je usporedo u 
oblasti ideologije veliki zamah otklona religije. Stoga sociolozi 
s pravom upozoravaju da se pojam sekularizacije daleko češće 
teorijski pretpostavljao nego što se u tom svojem poseb¬ 
nom izrazu koristio. Dovoljno je podsjetiti na tekstove C. H. 
Saint-Simona i A. Comtea. 4 Prvi je nastojao kršćanstvo očisti¬ 
ti od svih lažnih vjerovanja i nepotrebnih praznovjerja, usre¬ 
dotočivši se samo na njegov izvorni moralni poziv, što narav¬ 
no nije nazvao sekularizacijom, ali je očito na nju - kao na 
epohalni povijesni proces - jedino mislio. Drugi je smatrao da 
sociologija ne smije biti isključivo znanost o društvu nego ta¬ 
kođer i podruštvovljena znanost, čiji je cilj humaniziranje svi¬ 
jeta, jamčeći u njemu bitne sveze solidarnosti i temeljne uvje¬ 
te rasta. 

Poslije se i u filozofiji - iako posve oprečnoj sociologijskom 
pozitivizmu - javljaju slična razmišljanja o sekularizaciji, ma¬ 
kar se to nazivlje uopće izrijekom ne spominje. Poznato je da 


4 Elio Roggero, Sociologia e secolarizzazione, Torino, 1973.. str. 17-73. 

K. Mara i G. W. Hegel nisu rabili spomenuti naziv. Uza sve 
to, danas ih se spominje kao poglavite predstavnike i zago¬ 
vornike ideje sekularizacije. Po sebi je jasno da nisu ni mogli 
to učiniti kad je riječ sekularizacija pokrivala posve drugačiji 
sadržaj: ne onaj epohalno-đruštveni nego pravno-politički. 

Ipak, dugim će tijekom XIX. stoljeća pojam sekularizacije 
izgubiti svoju pretežno političko-pravnu oznaku, a dobiti kul¬ 
turološka, koja je zacijelo mnogo općenitija i bliža današnjim 
vlastitostima toga naziva. Sad se pod oznakom sekularizacija 
podrazumijeva oslobođenje kulture i školstva od utjecaja reli¬ 
gije. Želi se naime uvesti nastava posve svjetovna, odvojena 
od svake teologije i presizanja crkvena upliva. Na vidiku je 
dakle zahtjev za ostvarenjem laičke države u svim njezinim 
poznatim odrednicama. 

Konačno, koncem XIX. i početkom XX. stoljeća njemačka 
je klasična sociologija religije prva počela ozbiljnije i podro¬ 
bnije razrađivati pojam sekularizacije, iako o toj tvrdnji po¬ 
stoje znatna znanstvena nesuglasja i ozbiljne dvojbe. Ne ula¬ 
zeći ovdje u prosudbu teorijske prepirke između sociologa H. 
Liibbea i A. J. Nijka o tome u kolikoj je mjeri termin sekulari¬ 
zacija nazočan već u njemačkoj klasičnoj sociologiji religije, 
čini se razložnijim i bliže istini prihvatiti suženo stajalište A. 
J. Nijka. U svakom slučaju, rodonačelnik prošlostoljetne soci¬ 
ologije religije F. Tonnies očito uvodi sadržaje sekularizacije 
u svoje razmatranje, ali ih riječju baš nigdje ne spominje. Sli¬ 
čno je s M. Weberom, čije su sociologijske rasprave u potpu¬ 
nosti okrenute toj temi, premda se u njima naziv sekulariza¬ 
cija jedva mjestimice spominje, a i onda ne u današnjem zna¬ 
čenju toga pojma. 5 Poznato je da u njega prevladava izraz Ent- 
zauberung, koji bi se mogao shvatiti kao neka vrst razčarava- 
nja. Ukratko, sekularizacija se još uvijek razumije više u svo¬ 
jem smislu nego u izričaju. Izgleda međutim da će tek E. Tro- 
eltsch tu jezičnu tvorbu - Sdkularisation - uzeti za svoj glav¬ 
ni predmet istraživanja, u isti mah i značenjem i imenom. 6 

5 Max Weber, Wirtschaft und Gesellschafl, Grundriss der verstehen- 
den Soziologie, Tubingen, 1964., str. 892. 

6 Erost Troeltsch, Die Bedeutung des Protestantismus fur die Ent- 
stehung der modemen Welt, Munchen, 1928., str. 48. 

Usprkos prihvaćanja novoga nazivlja - sada u najširem 
opsegu - nije to preoblikovanje političkog i pravnog u dru¬ 
štveno određenje imalo odveć velikog odaziva u vremenima 
što su neposredno slijedila. Štoviše kao da je taj izniman i 
krajnje sintetičan domet bio od suvremenika zaboravljen i 
podcijenjen. 

Kolikogod izgledalo neočekivano - poslije svega što smo 
dosad napisali - u suvremenosti će pojmu sekularizacije po¬ 
novno i za stalno vratiti ugled nitko drugi doli upravo moder¬ 
na protestantska teologija - a ne možda neka ateistička soci¬ 
ologija - pripremajući tako njegovo poslijeratno spektakular¬ 
no promaknuće i mnogostruko otkriće. U tome sklopu neza¬ 
obilazno mjesto pripada F. Gogartenu, koji je jamačno najviše 
zaslužan da se pojam sekularizacije našao u središtu zanima¬ 
nja teologije, a onda naravno i brojnih drugih znanosti. Isho¬ 
dište tumačenja mu je u razlikovanju dvaju ključnih pojmova: 
sekularizacije i sekularizma. 7 Dok prva riječ opisuje povijesni 
postupak prepoznavanja i priznavanja društva u njegovoj 
svjetovnoj zbiljnosti, druga označuje zatvaranje toga društva 
u njegovu potpunu ideološku dovoljnost. Sekularizam je da¬ 
kle izrođenje i izopačenje sekularizacije. Dapače, treba ići ko¬ 
rak dalje i ustvrditi da je sekularizacija posve nužna i zakoni¬ 
ta posljedica same kršćanske vjere, koja svijet predočuje kao 
zadanu, a ne danu stvarnost. Za kršćanstvo je svijet naime 
neopozivo povjeren čovjeku na njegovo raspolaganje i slobo¬ 
dni izbor u odgovornosti i stvaralaštvu. Zato je sekularizacija 
teološki pozitivno ocijenjena, a sekularizam ne. Prema F. Go¬ 
gartenu sekularizacija je prije svega plod kršćanstva, pa ne 
može biti drugačije shvaćena nego kao izričito teološki pro¬ 
blem, na što uostalom upućuje i podnaslov njegove glasovite 
knjige. U tom sklopu je povijesni događaj sekularizacije od 
najvećega značenja jer je zapravo učinak pojave kršćanstva, a 
ne ateizacije. Otud onda nerazdvojiva povezanost sekulariza¬ 
cije i kršćanstva, a ne njihova uobičajena nespojivost. Sekula¬ 
rizacija označava čovjekovo oslobođenje od mitskoga mišlje¬ 
nja koje je ljudski rod držalo uhićenikom zabludi i obmana. 
Na taj se način kršćanska vjera odvaja od religije i stavlja u 


7 Friedrich Gogarten, Verhangnis und Hoffhung der Neuzeit, Die 
Sakularisierung als thealogisches Problem, Stuttgart, 1953., str. 
139-141. 

obranu razvoja sekularizacije. Kršćanstvo je - a ne ateizam - 
proizvelo sekularizaciju i jedino joj ono može pomoći da se 
održi. To razmišljanje sadrži jedno sasvim novo vrednovanje 
sekularizacije: ona više nije poistovjećena s raspadom i pro¬ 
pašću kršćanstva nego je njegov naravni i predvidljiv plod. 
Da bi mogla preživjeti od kušnja novih mitologija, sekulariza¬ 
cija se mora nadahnjivati upravo s kršćanstvom, koje je ja¬ 
mac njezinu trajnu opstanku. Jer, kršćanstvo je bolje od svih 
ateizama posvjetovnilo kulturu poganske religioznosti. 

Drugačije je sa sekularizmom, koji na sebe preuzima sve 
krivnje i neuspjehe sekularizacije. Ukoliko bi sekularizacija 
tražila da zauzme područje što je isključivo u nadležnosti vje¬ 
re, pošteda bi ona odmah sekularizmom. 8 Stoga je ideologiza- 
cija sekularizacije u stvari sekularizam. Ne uspiju li shvatiti 
zahtjeve i traženja ovog svijeta i u njemu načela i pravila po¬ 
litičkoga djelovanja kao nečega što je predzadnje, ljudi će nu¬ 
žno podići taj svijet na razinu apsolutnoga, zadnjega, te ga 
gotovo sakralizirati, izjednačavajući sekularizaciju sa sekula¬ 
rizmom. Ukratko, ustroj je svijeta sekularan kad potpuno is¬ 
ključi vjeru iz života ili - kazano političkim rječnikom - kad 
ne štiti duhovnu i religioznu slobodu pluralističkoga društva 
- koja je temeljni sastojak ljudskog poretka - nego prepušta 
prostor te slobode moćima ideologije. Težnje pak sekularizma 
dolaze od isključiva bavljenja svijetom, od zamiranja povjere¬ 
nja u duhovne vrednote, od posljedica nedovoljne vjere ljudi i 
nesposobnosti da se na duži rok podnosi svjetovnost svijeta. 

Iz te teološki pozitivne ocjene sekularizacije ubrzo je izni¬ 
kla i naglo se proširila cijela jedna bogoslovska škola koju da¬ 
kako ovdje nije moguće raspraviti, a još manje svu potanko 
prikazati. 9 U njezinim doista opširnim iskazima nalazi se 
skrivena posve kratka tvrdnja: sekularizacija nije uopće u 
opreci s kršćanstvom nego jedino i postoji zahvaljujući njemu, 
pa je izvorno eminentno kršćanska činjenica. 

Bez obzira na neprihvatljivost tih postavki, u povijesti 
XX. stoljeća ostaje zabilježeno da je upravo teologija obnovila 
zaboravljenu tvrdnju o poželjnosti i pozitivnom sadržaju feno- 

8 Friedrich Gogarten, Verhangnis und Hoffnung der Neuzeit, Die 

Sakularisierung als theologisches Problem, Stuttgart, 1953., str. 

139. 

9 Robert I. Richard, Secularization Theology, New York, 1967., str. 9. 

mena sekularizacije. Nažalost, teologija je sekularizaciju po¬ 
vezala više uz jedan ideološki pojam kršćanstva nego što je u 
društvenoj zbiljnosti pokušala tražiti uporište za svoja nova i 
neočekivana gledišta. Protivno tome, sociologija je religije - 
koja je u suvremenom društvu počela tek otkrivati prve na¬ 
vještaje širenja sekularizacije - nadovezala svoje istraživanje 
na teorijska pregnuća njemačke klasične društvene znanosti, 
dotično na prinose F. Tonniesa, M. Webera i E. Troeltscha. Po 
njoj bi sekularizacija bila ideološki neutralan pojam jer tko u 
sociologiji religije govori o sekularizaciji taj prije svega misli 
na nepristrano i neopredjeljeno istraživanje društvene stvar¬ 
nosti, a ne na obranu unaprijed zamišljenih i poželjnih teore¬ 
ma, što neupitno spada u ideologiju. Stoga danas taj izraz 
prvenstveno rabimo da bismo označili povijesni proces gublje¬ 
nja utjecaja religije, a koji je počeo s prosvjetiteljstvom i dalje 
traje sve do u naše doba kad je zadobio planetarne razmjere. 
Sociologija time očito i namjerno preskače teologijsku prila¬ 
godbu i nadovezuje se na svoje zlatno razdoblje iz konca XIX. 
i početka XX. stoljeća. 

Po sebi je jasno da se naše razmatranje nastavlja i upire 
na sociologijski pojam sekularizacije, a ne na teološki, iako 
potonji nesporno ulazi u povijest toga pojma. 

Iako je tijek sekularizacije bio razvidan već od prosvjeti¬ 
teljstva, tek će se u XX. stoljeću - točnije poslije Drugoga 
svjetskog rata - taj mnogostruki proces posvjetovljenja raz¬ 
buktati i proširiti neviđenom brzinom do istinskog epohalnog 
događaja i masovnog obrata u novijoj povijesti. Stoga nije 
iznenađenje da je upravo sociologija religije u najvećoj mjeri 
stavila u središte svojega teorijskog zanimanja i praktičkog 
istraživanja fenomen sekularizacije. Dapače, postalo je to go¬ 
tovo predmetom neke njezine pomame i znanstvene opsje¬ 
dnutosti, opasno prijeteći da istisne sve druge teme iz obzorja 
pozornosti. Ne samo društvena znanost nego i sredstva dru¬ 
štvenog priopćivanja dohvatili su se sekularizacije kao podo¬ 
bne krilatice i unosne fraze, bacajući na tržište ideja još jedan 
šokantan pojam i izazovnu jezičnu tvorbu. Razlozi su te mode 
međutim bili često iznad razloga samih ideja. Nezadovoljni 
tradicijom i njezinom nepokretnom slikom svijeta, nadraženi 
su potrošači tražili uvijek svježa i nova uzbuđenja i privlačno¬ 
sti. Zato je o sekularizaciji više napisano u posljednjih tride¬ 
setak godina nego o drugim pojmovima stoljećima. Izbačen iz 

ideološkog pentagona, taj pojam danas osvaja svijet. Jamačno 
ne samo kršćanski i zapadnjački nego nekršćanski i istočnjač¬ 
ki. Sve su religije - jednako poznate i nepoznate, svjetovne i 
sakralne - u pitanju. Nije se dakako u tom metežu uvijek la¬ 
ko snaći, pa će i dobar stručnjak lako pokleknuti nakon duga 
čitanja i strpljiva proučavanja, 10 Ipak, moguće je ponuditi ne¬ 
ku razdiobu, koja će barem medo srediti raspršena razmišlja¬ 
nja, nepovezana istraživanja i oprečna tumačenja pojave se¬ 
kularizacije u modemom društvu. 


Određenje pojma sekularizacije 

U znanosti je postalo uobičajeno da definicija redovito do¬ 
lazi na kraju raspravljanja. Za sekularizaciju se to ne bi mo¬ 
glo u potpunosti ustvrditi, jer je od početka bilo jasno da je ri¬ 
ječ o vrlo složenom fenomenu, koji zahtijeva da bude istodo¬ 
bno iskustveno istraživan i teorijski određivan. Otud postu¬ 
pnost oblikovanja značenja kategorije sekularizacije u dru¬ 
štvenim znanostima. 

Prvi pokušaj definiranja sekularizacije susrećemo već 
davne 1955. godine u američkog sociologa religije H. W. Pfa- 
utza, koji je tu pojavu nastojao čak brojčano ovjeriti u točno 
određenom društvenom kontekstu. Za njega je sekularizacija 
jedan opći društveni proces, pod čiji utjecaj dolaze ne samo 
religijske nego također gospodarske i političke ustanove i 
zbog toga postaju posve svjetovne. 11 Drugi sociolog J. M. Yin- 
ger 12 pak drži kako sekularizacija označava pojavu koja čovje¬ 
ka današnjice stavlja u položaj da sve veći broj svojih odluka 
u svakidašnjem životu donosi bez izravna povezivanja s reli¬ 
gijom i bez nužna pozivanja na religiju. Drugim riječima, po¬ 
stupak je sekularizacije po sadržaju jednak postupku gubitka 
društvene vrijednosti religije i time njezine tradicionalne dru¬ 
štvene funkcije. Ima još nešto. Ne samo da nastupom sekula¬ 
rizacije religiji opada važnost i značenje u društvu nego sad i 

10 Jakov Jukić, Sociološki pristup sekularizaciji, u Bogoslovska smo¬ 
tra, 45,1,1975., str. 39. 

11 Harold W. Pfautz, The Sociology of Secularization: Religious Gro- 
ups, u The American Journal ofSociology, 61,3,1955., str. 120-128. 

12 Milton J. Yinger, Sociology Looks at Religion, New York, 1963., 
str. 65-74. 

vjernik ulazi u situaciju stalnoga sukoba sa svojom okolinom. 
Vjernik je naime integriran u svjetovno društvo, ali istodobno 
i u svoju posebnu religijsku skupinu, koja - gledano iz cjeline 
društva - stoji posve izvan te geline. Spomenuto poistovjećenje s 
jednim manjim dijelom društva, nužno dovodi do otuđenja u 
drugom većem dijelu društva, što ne može proći bez ozbiljnih 
posljedica u prostoru ravnovjesja religioznog doživljaja. 

S vremenom je postalo jasno da sekularizacija ne označuje 
samo promjene u društvu nego prije svega promjenu društva 
u njegovu temeljnu ustroju i ustaljenu iskazu. To je jedna od 
brojnih povijesnih mijena društva, iako se ostvaruje u različi¬ 
tim oblicima i na različitim područjima. Stanoviti događaji 
sekularizacije se odvijaju svijesno - kao oduzimanje vlasni¬ 
štva crkvenim dobrima - dok se drugi zbivaju u obveznoj po¬ 
vezanosti s ostalim čimbenicima - kao opadanje utjecaja reli¬ 
gijskih ideji u svakidašnjem životu ljudi. S izrazom sekulari¬ 
zacija se obilježava dakle onpj proces kojim religijske ustano¬ 
ve, djelatnosti i svijest gube svoje društveno značenje. 13 Ipak, 
to određenje ne uključuje ni na koji način tvrdnju da bi baš 
svi ljudi stekli svjetovnu svijest. Ne uključuje niti to da bi ve¬ 
lika većina pojedinaca izgubila svako zanimanje za religiju. 
Upućuje jedino na činjenicu da religija danas prestaje biti po¬ 
trebna i značajna sastavnica u funkcioniranju svekolikog 
društvenoga poretka. Najkraće, sekularizacija je ime za povi¬ 
jesni proces opadanja društvene važnosti religije. 

U užem smislu, sekularizacija može biti shvaćena i kao 
dekristijanizacija društva, što je ustvari samo primjena sta¬ 
novitog općeg načela na jednu posebnu i točno određenu reli¬ 
giju i na njezin prostor rasprostranjenosti. U tom sklopu, se¬ 
kularizacija je viđena kao gubitak društvenog značenja 
kršćanskoga svjetonazora, što je međutim daleko vidljivije u 
svijetu nego u pojedinaca. 14 Zapaža se naime sve ubrzanije i 
brojnije napuštanje vjerovanja, djelovanja i ustanova kršćan¬ 
ske tradicije. 15 

13 Bryan R. Wilson, Religion in Secular Society: Sociological Com- 
ment, London, 1966., str. 14. 

14 Leonardus Laeyendecker, Perspectives sociologigues de la seculari- 
sation, u Concilium, 47, 9,1969., str. 15-23. 

15 Alasdair Maclntyre, Secularization and Moral Change, London, 
1967., str. 76. 

Dakako, moguće je ići još uže u određenju sekularizacije i 
ustvrditi kako je na djelu također deklerikalizacija ili deekle- 
zijacija religijskih tradicionalnih ustanova. Za sociologa J. 
Matthesa 16 sekularizacija je zapravo istoznačnica društvene 
emigracije Crkve. Bolje rečeno, danas se Crkva doslovce »ise¬ 
lila« iz društva, jer su sve male i velike odluke, koje se provo¬ 
de u društvu, donesene posve izvan Crkve i njezina utjecaja. 
Motivacija nije religiozna nego svjetovna. Kršćanstvo je pro¬ 
gnano i protjerano na sam rub društva. To je uostalom najbo¬ 
lje potvrđeno malim brojem vjerskih skupina koje djelatno 
sudjeluju u društvenom životu. Društvo se udaljuje od Crkve, 
dekristijanizira i sekularizira, pa je slijedom toga Crkva nu¬ 
žno postala »nedruštvena«. Iz toga vidika gledano, Crkva i 
društvo su dvije temeljno oprečne zbiljnosti. 

Po sebi je jasno da se sekularizacija dade raščlaniti, pro¬ 
tumačiti i odrediti na mnoštvo načina, premda je riječ o uvi¬ 
jek istoj društvenoj zbiljnosti. Stoga je u naše doba prevladalo 
mišljenje da je sekularizacija bitno višedimenzionalni feno¬ 
men i da se tek nabrajanjem mnogih obilježja može potpuno 
iscrpsti njegovo značenje. Tako je L. Shiner 17 pokušao ponu¬ 
diti čak pet odrednica sekularizacije: 

- Sekularizacija kao povijesno propadanje i zalaženje reli¬ 
gije. Taj zalaz je shvaćen kao gubitak važnosti religije u dru¬ 
štvenom i političkom životu. 

- Sekularizacija kao desakralizacija svijeta. To je bolje 
označiti dvama događajima: laicizacijom društva i davanjem 
objašnjenja svemu s izvan religijskim tumačenjima. 

- Sekularizacija kao podudarnost i suglasje religije sa svi¬ 
jetom. Time se želi reći da je došlo do povećane i opće ravno¬ 
dušnosti religijskih skupina i njezinih članova u odnosu na 
društvo. 

- Sekularizacija kao oslobođenje društva od religije. Ovdje 
je riječ o privatizaciji i protivinstitucionalizaciji vjerovanja ili 


16 Joachim Matthes, Die Emigration der Kirche aus der Gesellschaft, 
Hamburg, 1964., str. 85. 

17 Larry Shiner, The Meaning of Secularization, u Intemationales 
Jahrbuch fur Religionssoziologie, 3,1967., str. 51-60. 

gubitku razložnosti i prihvatljivosti religijskih tumačenja svi¬ 
jeta i društva. 

- Sekularizacija kao premještanje sadržaja vjerovanja i 
modela vjerskog ponašanja iz »religijskog« područja u »svje¬ 
tovno« područje. Time je označeno sve masovnije pojavljiva¬ 
nje »funkcionalnih ekvivalenata« religije, koji nekadašnje tra¬ 
dicionalne vrednote »prevode« u svjetovne i laičke vrednote 
što su vlastite upravo civilnome društvu. 

To višedimenzionalno poimanje sekularizacije moguće je 
iskazati s manjim brojem obilježja. Tako, primjerice, sociolog 
religije J. Leuwers 18 raspoređuje sekularizaciju u tri kratka 
određenja: prvo, sekularizacija je isto što i pluralizam; drugo, 
sekularizacija je isto što i privatizacija; treće, sekularizacija 
je isto što i racionalizacija života. 

U novije je vrijeme na velikoj cijeni pokušaj sociologa reli¬ 
gije K. Dobbelaerea 19 da pruži najopširniju definiciju fenome¬ 
na sekularizacije, uzimajući u obzir sve dosadašnje znanstve¬ 
ne prinose sociologijske discipline u pogledu razjašnjenja toga 
fenomena. 

Prvu dimenziju naziva laicizacijom. Njome pobliže obilje¬ 
žava proces - opisan već od E. Durkheima - kojim različite 
društvene ustanove zadobivaju svoju potpunu neovisnost i 
zato stvaraju neku ideologiju, uspostavljaju samo svjetovne 
odnose i određuju pravila za vlastito funkcioniranje. Na svim 
područjima, religija ulazi u suparništvo i natjecanje s jednom 
novom vizijom čovjekova mjesta u svijetu, koje treba tek 
osvojiti, ustrojiti i preobraziti. Povezano s procesom racionali¬ 
zacije, oslobođenje znanosti, politike, estetike, etike i gospo¬ 
darstva od religije ne ostvaruje se bez oporbe crkvenih zahtje¬ 
va za uspostavljanjem svojih iješenja na nekom od tih podru¬ 
čja. Stoga osamostaljenje društva tvori težak i dug povijesni 
put. Na njegovu koncu dolazi do razlikovanja ustanova u ko¬ 
jemu sama Crkva postaje jedna od brojnih specijaliziranih 
ustanova između mnogih drugih. Crkve koje su u prošlosti bi¬ 
le poglavito sredstva za socijalizaciju pojedinaca i za društve- 


18 Jan Lauwers, Les theories sociologigues concernant la secularisati- 
on, Typologie et critique, u Social Compass, 20,4,1973., 524. 

19 Karei Dobbelaere, Secularization: A Multidimensional Concept, u 
Current Sociology, 29, 2, Sage Publications, London, 1981., str. 70. 

ni nadzor, u laiciziranoj sredini naglo gube tu funkciju jer ih 
druge svjetovne ustanove učinkovitije preuzimaju. 

Druga dimenzija sekularizacije odnosi se na sve razvidni- 
ju promjenu religiozne situacije u društvu: padu vjerske 
prakse, smanjenju broja izjašnjenih vjernika, slabljenju auto¬ 
riteta crkvenih propisa i njihovo nepridržavanje u svakida¬ 
šnjem životu. Spomenuti gubitak utjecaja religijskih ustano¬ 
va, doveo je Crkve do toga da prihvate - makar u stanovitoj 
mjeri - nagodbu sa svijetom i popuste u odnosu na vladajuća 
pravila ponašanja u društvu. U tom slučaju postalo je u soci¬ 
ologiji uobičajeno govoriti o unutrašnjoj sekularizaciji religij¬ 
skih ustanova, 20 koje međutim nikad ne uspijevaju dohvatiti 
razinu razvoja ideja i običaja u svjetovnu društvu nego za nji¬ 
ma zaostaju i kaskaju. 

Treća se dimenzija tiče religijskih promjena, pa je poveza¬ 
na s prethodnom dimenzijom, premda je od nje mnogo šira. 
Ona otkriva kako religijske ustanove ne trpe jedino - u pasiv¬ 
nom stanju - preoblikovanje kulturološkog i sociološkog oko¬ 
liša. Naprotiv, te su ustanove često djelatni čimbenici i nosi¬ 
telji procesa društvenih preinaka, što je nerazdruživo poveza¬ 
no s vlastitim religijskim promjenama. Zato je sadržaj termi¬ 
na »religijske promjene« mnogo opširniji od naziva »unutra¬ 
šnja sekularizacija« jer zajedno obuhvaća preustrojstvo reli¬ 
gijskoga polja i posljedice od njegova sučeljenja sa sekulariza¬ 
cijom u svim dimenzijama: kulturološkoj, političkoj, gospo¬ 
darskoj, društvenoj, etičnoj i psihičkoj. 

Ključni se obrat ipak zbio na etičkoj ravnini, pa ga mnogi 
sociolozi sve više uvažavaju pri određivanju pojma sekulari¬ 
zacije. 21 U prvi plan naime izbija ideja pragmatične, koristo- 
ljubive i interesne zaokupljenosti ljudi i društva. Praktična 
uspješnost potiskuje nedjelotvornu religijsku simboliku. To je 
konačno i razlogom da religija prestaje biti organizacionim 
načelom društvenog i moralnog života ili pak sredstvom po¬ 
stignuća zajedničkoga identiteta. Sve otkriva da u suvreme- 

20 Fran^ois A. Isambert, La secularisation interne du christianisme, 
uRevue frangaise de sociologie, 17,1976., str. 573-589. 

21 David Martin, A General Theory of Secularization, Oxford, 1978., 
str. 83-89. 

nosti sekularizacija uspješno nadomješta posustalu religioz¬ 
nost, barem u prvoj uzlaznoj kretnji. 

Teškoće u određivanju fenomena sekularizacije ne prois¬ 
tječu samo iz njegove novosti i složenosti - jer u tolikoj mjeri 
još nije zasvjedočena svjetovnost u ljudskoj povijesti - nego iz 
nemogućnosti da se podjednako i fenomen religije točno i si¬ 
gurno označi. Kao sve društvene pojave, jednako'je i svijet re¬ 
ligioznosti podvrgnut stalnim promjenama. Jamačno, ne po¬ 
staje taj svijet nešto što nije, ali je raspon njegovih preobrazbi 
velik. Spomenute dvije neodređenosti — ona o sekularizaciji i 
ona o religiji - čine problem krajnje upitnim. Otud potreba da 
se istraživanje sekularizacije nastavi, ali sad pod drugačijim 
vidicima. 


Društvena ovjera sekularizacije 

Možda zvuči paradoksalno, ali danas u sociologiji religije 
više znamo koliko je društvo sekulariziram) nego što to znači 
daje sekulariziram). Vjerojatno je to posljedica činjenice daje 
istraživanje o svjetovnosti svijeta počelo mnogo ranije nego 
samo njegovo određenje. 

I ovdje su putevi išli prečacem kao i u slučaju određenja 
pojma sekularizacije. Pokazali smo da je teologijski pojam se¬ 
kularizacije prethodio sociologijskom, a sad moramo prikaza¬ 
ti kako je sociološkom istraživanju prethodilo pastoralno. U 
tom sklopu nezaobilazno mjesto zauzima G. Le Bras 22 u 
Francuskoj i J. Matthes 23 u Njemačkoj. No knjiga koja je naj¬ 
dublje uzbudila kršćane bila je svakako poznata Francuska, 
zemlja misija? što su je 1943. godine objavili H. Godin i Y. 
Daniel, upozoravajući na činjenicu sve slabijeg sudjelovanja 
■vjernika u crkvenim obredima. Zato je F. Boulard - na crti 
pastoralne zabrinutosti - započeo veliki pothvat točnoga 

22 Gabriel Le Bras, Žtudes de sociologie reiigieuse, De la morphologie 
a la typologie. Pariš, 1955, str. 780; Gabriel Le Bras, Študes de so¬ 
ciologie reiigieuse, Sociologie de la pratique reiigieuse dans les 
campagnes frangaises, Pariš, 1955., str. 820. 

23 Joachim Matthes, Religion und Gesellschaft, Einfuhrung in die 
Religionssoziologie, I. svezak, Hamburg, 1967., str. 248; Joachim 
Matthes, Kirche und Gesellschaft, Einfuhrung in die Religionsso¬ 
ziologie, II. svezak, Hamburg, 1968., str. 265. 

utvrđivanja starija vjerske prakse u Francuskoj. Iako mu je 
cilj bio da pruži što bolji uvid u stvarno stanje, jer je time htio 
dati svećenicima pogodno sredstvo za što učinkovitiju evange¬ 
lizaciju bivših vjernika, ispostavilo se da je zapravo otkrio - 
ne sluteći istinske razmjere - proces sekularizacije u suvre¬ 
menom društvu. U mnogim zemljama Europe i Amerike, pa i 
drugdje, istražene su na taj način gotovo sve župe i biskupije. 
Danas poznajemo normalne proporcije vjernika u svakoj obla¬ 
sti i državi. Malo ima neistraženih oblasti i predjela s ucrta¬ 
nom »bijelom bojom«, što označuje nepoznavanje stanja 
stvari. 

Rezultati sociologijskog istraživanja - prvotno poduzeti iz 
pastoralnih razloga - otkrivali su na svim prostorima kršćan¬ 
ske civilizacije pojavu i rast sekularizacije. Otud opetovana 
razlika između ateističke ideologizacije u socijalističkim dru¬ 
štvima i sekularizacije u građanskim društvima. Dok se ate¬ 
istička ideologizacija naime zbivala u pravilu izvan religije i 
njoj nasilnim putem oduzimala svaki utjecaj, sekularizacija je 
nastajala u pravilu unutar religije i nju slabila. Primjenjeno 
na kršćanstvo, sekularizacija se jednako otkrivala kao unu¬ 
trašnje slabljenje, hlađenje, odalečivanje, odumiranje i spla- 
snuće zanosa vjerovanja. Kršćani su oni koji prije svega na¬ 
puštaju svoju vjeru, nije to ostali svijet. Stoga sekularizacija 
ne počinje svoj put izvana, nego izlazi iz središta vjere, iz 
kršćanskoga života, pa je prvenstveno problem samoga 
kršćanstva. U tom sklopu uobičajeni pojmovi dobivaju nove 
sadržaje. Ateizam sad znači običnu nevjeru nevjernika, dok 
sekularizacija proizvodi nevjeru vjernika, što razumije se nije 
isto. Razlika je kad jedan čovjek, koji nikad u svojem životu 
nije upoznao vjeru, protiv nje ustane, a razlika opet, kad dru¬ 
gi, koji je u vjeri živio, od nje otpadne, ohladi se, zaboravi je 
ili, što je najčešće, njoj naizgled pripada, ali je s vlastitim ži¬ 
votom niječe i izdaje. Središnji religiozni problem suvremeno¬ 
ga svijeta nije, dakle, ateizam nego vjerska ravnodušnost, 
praktični život bez misterija, navikavanje na potpunu svje- 
tovnost i nekršćanstvo kršćana. Ljudi koji su kršćanstvo 
istinski upoznali, koji su primili njegove sakramente i njegov 
odgoj, nepovratno se udaljuju od žive vjere, ne toliko izmuče¬ 
ni osobnom religioznom krizom, koliko privučeni masovnim i 
širokim društvenim pokretom sekularizacije i ravnodušnosti. 

Tako ključni problem svih društvenih istraživanja - ma¬ 
kar se to ne htjelo priznati - postaje zapravo progresivna apo- 
stazija širokih kršćanskih slojeva u Crkvi, 24 jer izvan nje 
kršćana jednostavno nema. Odatle onda i ona tako omiljena 
teorija, što ju je pod nazivom Theorie der Entkirchlichung, još 
davne 3955. godine zastupao Fr. Tenbruck, smatrajući da je 
baš udaljavanje od Crkve točna mjera širenja i snaženja pro¬ 
cesa sekularizacije u društvu. 

Stoga su pastoralna sociologija, a onda nešto kasnije i so¬ 
ciologija religije - sa svojim prvim teorijskim prinosima 26 - 
morale najprije ustvrditi pad vjerske prakse u Crkvama. To 
je uostalom bilo najlakše istražiti i u brojevima iskazati, a ti¬ 
calo se spomenuta rastroja Crkve. Pokazalo se da je sekulari¬ 
zacija zahvatila sva područja tradicionalnog kršćanstva. 
Crkve su se počele prazniti od vjernika, iako kršćanstvo nije 
nestalo. U 1984. godini 82% Francuza izjavljuje da se smatra¬ 
ju vjernicima, a tek ih 13% redovito posjećuje nedjeljnu misu. 
Upravo ta razlika između očitovanja pripadnosti Crkvi i ne¬ 
izvršavanja njezinih zapovijedi u pogledu dužnosti pribivanja 
nedjeljnoj misi pokazatelj je raširenosti sekularizacije u dru¬ 
štvu. U Engleskoj 60% ispitanika izjavljuje da pripada Crkvi, 
a svega 3% sudjeluje u vjerskim obredima. U Italiji se pak to 
ispunjenje penje jedva do 20%. 26 U Sjedinjenim Američkim 
Državama broj ispitanika koji tvrde da vjeruju u Boga je vrlo 
visok: u 1944. godini 96%; u 1948. godini 94%; u 1954. godini 
96%; u 1968. godini 98%. Za razliku od toga mnogo je manji 
broj onih koji su redovno nazočni u Crkvi: u 1942. godini 36%; 
u 1947. godini 47%; u 1954. godini 45%; u 1968. godini 42%. 27 
U Španjolskoj je zabilježeno 57% ravnodušnih vjernika, dok u 
Portugalu 80% pučanstva izjavljuje da vjeruje u Boga, ali sa¬ 
mo 30% ispunjava obredne obveze što ih Crkva nalaže. Napo- 

24 Friedrich Furstenberg, Religionssoziologie, u enciklopediji Die Re- 
ligion in Geschichte und Gegenwart, V. svezak, Tiibingen, 1961., 
str. 1028. 

25 Sabino S. Acquaviva, L'eclissi del sacro nella civilta industriale, 
Milano, 1966., str. 379. 

26 Danišle Hervieu-Leger, Vers un nouveau christianisme? Introdu- 
ction a la sociologie du christianisme Occidental, Pariš, 1987., 
str. 19. 

27 Michael Argyle - Benjamin Beit-Hallahmi, The Social Psychology 
ofReligion, London, 1975., str. 15-25. 

sljetku, u Argentini religijska praksa dosiže 13%, što je sva¬ 
kako iznenađenje i za upućene. No sve su to ipak samo djelo¬ 
mična istraživanja, obavljena na primjerenom uzorku, te se 
ne mogu smatrati sigurnima nego samo vjerojatnima. 

Brojevi su bili ubrzo preneseni na zemljopisne karte, pa je 
F. Boulard prvi izradio veliki atlas homogenih zona religijske 
prakse za ruralnu Francusku. Iako su religijske karte rađene 
prije svega radi pastoralne koristi i eklezijalne strategije, is¬ 
postavilo se da i one više otkrivaju nepoznate prostore seku¬ 
larizacije u društvu nego što doista pomažu svećenstvu u kri¬ 
stijanizaciji nehajnih vjernika. Prva je karta izrađena 1947. 
godine, a onda dopunjena s novim rezultatima istraživanja 
1952. godine. 28 S obzirom na svrhu, taj je sociografski pothvat 
bio odobren i snažno potican od francuskih biskupa, a obav¬ 
ljali su ga kroz dugi niz godina gotovo svi župnici u svojstvu 
suradnika istoga istraživanja. Podjela na religijskoj karti je 
napravljena po kantonima seoskih oblasti čija je najveća gu¬ 
stoća iznosila 200 stanovnika na 1 km 2 . Tom su kartom 
uglavljene tri velike sociografske kategorije vjernika i tri ra¬ 
zličita područja učestalosti njihove obredne prakse: 

- Kategorija A skuplja područja nazvana »većinskim« u koji¬ 
ma vjernici iznad 20 godina redovito pohađaju nedjeljnu službu 
Božju i na Uskrs se pričešćuju u postotku od 45% do 100%. 

- Kategorija B sadrži »manjinska« područja koja ipak 
ostaju vjerna katoličkoj tradiciji. Redoviti su praktikanti ov¬ 
dje u manjini jer obuhvaćaju postotke od 0 - 44 posto, ali i da¬ 
lje nastavljaju opsluživati poglavite crkvene obrede u svojem 
životu: krštenje, prvu pričest, vjenčanje i sprovod. Na taj na¬ 
čin ostaju vezani uz Crkvu, premda tek djelimice. 

- U kategoriji C su skupljena područja »misija« jer su se u 
njima vjernici u velikoj mjeri već odcijepili od katoličke tradi¬ 
cije i napustili religijske obredne običaje. U toj skupini barem 
20% rođene djece nije uopće kršteno. Zato ta područja treba 
ponovno evangelizirati. 

Prva je socioreligijska karta međutim ostala neucrtana 
glede gradskih područja, pa je zapravo bila nedostatna, ne¬ 
dovršena i kriva. Stoga F. Boulard zajedno s J. Remyiem 


28 Femand Boulard, Premiers itineraires en sociologie religieuse. Pa¬ 
riš, 1954., str. 160. 

izrađuje 1968. godine novu kartu i naziva je urbanom. 29 Pret¬ 
hodno je sociografski ispitana religijska situacija u 105 grado¬ 
va iznad 50.000 pučanstva. Uglavnom su rabljeni isti meto¬ 
dički postupci, iako je bilo iznimaka, koje su naravno u tekstu 
objašnjene. Podjela ide po biskupijama i gradovima, a ljestvi¬ 
com sve cmije boje označen je stupanj učestalosti sudjelova¬ 
nja odraslih posjetitelja nedjeljne mise. Važno je spomenuti 
da karta nije obuhvatila samo Francusku nego i mnoge 
europske zemlje: Njemačku, Austriju, Belgiju, Španjolsku, 
Italiju, Luxemburg, Nizozemsku, Portugal i Švicarsku. 

Kako je protkalo vrijeme tako je trebalo mijenjati i usa- 
glašavati karte sa stvarnim stanjem u društvu. F. Boulard je 
nastavljao prikupljati građu za novu nadopunu karte - grad¬ 
ske i seoske — ali ga je u tome prekinula smrt 1977. godine. 
Te podatke, ali i sve druge do tada objavljene, iskoristili su 
Fr.-A. Isambert i J.-P. Terrenoire, objavivši 1980. godine mo¬ 
žda najopširniji i najsustavniji Atlas religijske prakse u Fran¬ 
cuskoj. 30 U Atlas je ušlo istraživanje 3000 kantona i 200 gra¬ 
dova. Napravljene su plodne usporedbe praktikanata s njiho¬ 
vim spolom, dobnom granicom, društvenim položajem, demo¬ 
grafskim razvojem i izbornim opredjeljenjem. Vremenski ti¬ 
jek praćenja išao je od 1945. do 1970. godine. 

U Belgiji je prvu religijsku kartu radio E. Collard i objavio 
je 1952. godine. 31 Taje karta ustrojena po provincijama i gra¬ 
dovima. U pogledu podjele po intezitetu religijske prakse, 
ucrtana su tri kruga: onaj s manje od 40%, onaj između 40% i 
60%, te konačno onaj iznad 60% praktikanata. Ta je religij¬ 
ska karta bila podvrgnuta oštroj prosudbi jer su za njezinu 
izradbu rabljeni vrlo različiti i neujednačeni metodički po¬ 
stupci. 32 Druga je karta objavljena 1967. godine, a napravio 
ju je Centar za sociologijska istraživanja u Bruxellesu. Sva- 

29 Femand Boulard - Jean Remy, Pratique religieuse urbaine et regi- 
ons culturelles, Pariš, 1968., str. 215. 

30 Franfois A. Isambert - Jean-Paul Terrenoire, L’atlas de la pra- 
tique religieuse des catoliques de France, Pariš, 1980., str. 190. 

31 Jean Chčlini, La Ville et l’Žglise, Premier bitan des enquetes de so- 
ciologie religieuse urbaine. Pariš, 1958., str. 37. 

32 Liliane Voye, Sociologie du geste religieux, De l’analyse de la pra- 
tique dominicale en Belgique a une interpretation theorique, 
Bruxelles, 1973., str. 18-19. 

kom je župniku bio dostavljen istovjetan upitnik o posjeti ne¬ 
djeljne mise. Brojevi posjetitelja dani su u apsolutnim iznosi¬ 
ma, a ne u postotcima. U Nizozemskoj je na religijskoj karti 
radio G. H. L. Zeegers i objavio je 1951. godine. Ona je poku¬ 
šala prostorno predočiti odnos onih koji ne vrše uskršnje 
crkvene obveze pričešćivanja u odnosu na sveukupni broj ka¬ 
tolika u Nizozemskoj. Konačno, u Italiji je kartu religijske 
prakse izradio A. Leoni i to davne 1948. godine, ali samo za 
oblast biskupije u Mantovi. Po uzoru na Le Brasa i F. Boular- 
da biskupiju je podijelio na tri područja nejednako intezivna 
odazivanja vjernika njihovoj dužnosti pribivanja nedjeljnom 
bogoslužju. 33 

Osim religijske prakse - o čemu smo opširnije izvijestili - 
ima dakako još pokazatelja koji ukazuju na postojanje i šire¬ 
nje sekularizacije. Nije ih moguće sve potanje prikazati, ali ih 
barem kratko spomenimo. 34 Tako se sekularizacija ustaljuje 
najviše na onim prostorima gdje je svjetovni duh najdublje 
prodro: u gradovima i industrijskim oblastima. Postotak po¬ 
sjetitelja nedjeljne liturgije u odnosu na svu populaciju u ve¬ 
ćini velikih svjetskih gradova ide ispod 15%, jasno uz iznimke 
koje se dadu uvjerljivo protumačiti. 35 U zadnjih tridesetak go¬ 
dina, unatoč povećanoj urbanizaciji, u Poljskoj je došlo čak do 
skoka u pribivanju nedjeljnoj misi u gradovima od 80% na 
95%, što je međutim povezano s posebnim političkim prilika¬ 
ma u toj zemlji. 36 Slično je i u Sjedinjenim Američkim Drža- 
vafna gdje religijski pluralizam traži od svakoga čovjeka od¬ 
govorni i dalekosežni izbor glede prihvaćanja pojedine konfe¬ 
sije, što je već neka pozitivna djelatna situacija, naravno u 
sakralnom smislu. 

33 Antonio Rimoldi, Les etudes de sociologieu.se religieuse en Italie, u 
zborniku Sociologie religieuse et Sciences sociales, Pariš, 1955., str. 
76-81. 

34 Jakov Jukić, Religija u modemom industrijskom društvu, Split, 
1973., str. 249-384. 

35 Frangois Houtart, Physionomie sociale et religieuse des grandes 
villes de VEurope occidentale, u Social Compas, 8, 6, 1961., str. 
486-488. 

36 Wladislaw Piwowarski, La pratique religieuse dans les villes po- 
lonnaises au cours des vingt derniires annes, u Social Compass, 
15, 3-4, 1968., str. 277-284. 

Treći pokazatelj je odsustvo utjecaja religioznosti na sva¬ 
kidašnji vjernički život. Religioznost naime ne proizvodi oče¬ 
kivane promjene u praktičnom životu vjernika, što se iskazu¬ 
je kao etička nedosljednost. Kršćanstvo se prihvaća na riječi¬ 
ma, ali se ne provodi u životu. U današnjem svijetu većina 
mladih jednako misli i slično se ponaša, bez obzira da li su 
vjernici ili ne. Zato je vjernik često prisiljen svesti svoju vjeru 
na puku pripadnost Crkvi ili na nefunkcionalni društveni 
simbol, zanemarujući ne samo redovito religijsku praksu, ne¬ 
go umrtvljujući životnu snagu svoje vjere. Četvrti pokazatelj 
sekularizacije jest disolucija dogmatičkog vjerovanja, a ogle¬ 
da se u činjenici da mnogi kršćani ne vjeruju više u sve istine 
svoje vjere. Ako je pripadnost religijskoj zajednici u prošlosti 
uvijek značila preuzimanje i priznavanje svih Božjih crkvenih 
zapovijedi bez iznimke, danas to zacijelo više nije slučaj, jer 
mnogi samo neke istine prihvaćaju, dok druge odbacuju. Ko¬ 
lektivno religiozno mišljenje i ponašanje kršćana osjetno od¬ 
stupa od doktrinarnog učenja kršćanske Crkve. Svatko za se¬ 
be obavlja neku vrst slobodnog izbora pojedinih dijelova vje¬ 
rovanja, pa njihovo kršćanstvo nije toliko crkveno koliko oso¬ 
bno. U Sjedinjenim Državama ta je situacija nevjemosti pre¬ 
ma kršćanskom credu ovako potvrđena: 98% ispitanika vjeru¬ 
je u Boga; 73% ispitanika vjeruje u prekogrobni život; 65% is¬ 
pitanika vjeruje u pakao; 60% ispitanika vjeruje u postojanje So¬ 
tone. Slična su mišljenja zasvjedočena u Italiji 37 i Francuskoj. 38 

Peti pokazatelj sekularizacije upućuje na istraživanja koja 
su otkrila da su najbrojniji posjetitelji crkava i najrevniji 
izvršitelji vjerskih dužnosti upravo djeca, žene i starci, dok su 
odrasli muškarci gotovo iz toga pohađanja potpuno odsutni. 
Međutim, baš oni čine temelj naše sekularizirane civilizacije, 
jer u njoj najviše rade i stvaraju, preuzimajući odgovornost za 
gospodarstvo, ustanove i kulturu. Djelatni vjernici postaju 
nedjelatni građani, a djelatni građani postaju nedjelatni vjer¬ 
nici. Šesti pokazatelj sekularizacije dolazi do izražaja u krizi 
obitelji - koja je prva stanica religijskog odgoja - a sedmi po¬ 
kazatelj u bijegu radništva od Crkve i religije. Konačno, osmi 

37 Silvano Burgalassi, Le cristianita nascoste, Dove va la cristianita 
italiana?, Bologna, 1970., str. 210. 

38 Herve Carrier, Psycho-sociologie de l’appartenance religieuse, Ro¬ 
ma, 1966., str. 132. 

se pokazatelj sekularizacije iskazuje kao starenje svećenika i 
opadanje njihova broja u odnosu na sve pučanstvo. Noviji slu¬ 
žbeni godišnjaci obznanjuju da broj svećenika počinje opadati 
apsolutno, a ne samo relativno u odnosu prema porastu pu¬ 
čanstva. Slično je i sa svećeničkim zvanjima. Drugim riječi¬ 
ma, sekularizacija je ušla u samo središte Crkve, pa već na¬ 
griza i trese njezina najtvrđa uporišta. 


Uzroci procesa sekularizacije u društvu 

Budući da pojam sekularizacije nije moguće nikad do kra¬ 
ja proniknuti - kako smo u dosadašnjem izlaganju pokazali 
mnogi su sociolozi religije počeli svoje zanimanje radije 
usmjeravati prema uzrocima sekularizacije. Zato sada pitaju: 
koji su to stvarni uzroci povijesna procesa sekularizacije. Za¬ 
nima ih, dakle, mehanizam postanka i doseg razvoja sekula¬ 
rizacije u određenu društvu ili čak na svjetskoj razini, a ne 
njezino sve točnije značenje. To je razlogom da svaka sociolo¬ 
gija religije više pretpostavlja smisao pojma sekularizacije 
nego što ga zaista otkriva. Taj circulum nije moguće posve 
izbjeći - kao uostalom i u definiranju pojma religije - ali se 
njegovo djelovanje može oslabiti, što naravno spada u meto¬ 
dička pitanja znanosti o religijama. 

Ovdje nas prije svega zanima opis uzroka sekularizacije. 
Ima jamačno više etiologija. Prva je funkcionalistička, barem 
u slijedu povijesnoga prihvaćanja. Tako W. Herberg razlikuje 
konvencionalnu od operadonalne religije: prva je tradicional¬ 
no shvaćena religija, dok druga samo obavlja funkciju religije 
u društvu, premda nije istovjetna tradicionalnoj religiji. Pre¬ 
ma funkcionalizmu, religija je sredstvo socijalne integracije, 
što znači da će - uporabom logična dokazivanja a contrario - 
sve ono što služi socijalnoj integraciji ustvari biti isto tako re¬ 
ligija, iako nema izvanjskih obilježja religije. U tom teorij¬ 
skom kontekstu funkcionalizma, sekularizacija je naprosto 
slabljenje konvencionalne religije i jačanje funkcionalnih 
ekvivalenata religije, odnosno same operacionalne religije. 
Danas je, naime, postalo očito da tradicionalne religije u dru¬ 
štvu igraju drugorazrednu ulogu, ali pritom jačaju svjetovni 
nadomjesci svetoga. Zato se teorija W. Herberga može sažeti 
ovako: integrativna funkcija je bitna karakteristika svake re¬ 
ligije; organizirane religije ne izvršavaju više tu integrativnu 
funkciju; tu su integrativnu funkciju preuzele u društvu dru- 

ge ustanove. 39 Na sličnim je pozicijama M. Yinger, koji niječe 
postojanje sekularizacije u smislu apsolutnoga nestajanja re¬ 
ligije. Budući da je religija isto što i društvena integracija, a 
društvo je nezamislivo bez te integracije, bit će besmisleno 
govoriti o društvu bez religije. Ono o čemu se može ipak govo¬ 
riti jest sam oblik izvršavanja te funkcije, a ne njezino potpu¬ 
no iščeznuće. To je razlogom da M. Yinger određuje sekulari¬ 
zaciju kao proces u kojemu »simboli i tradicionalni religiozni 
oblici gube snagu priznavanja« 40 , jer su postali de facto dis- 
funkcionalni u uvjetima suvremena društva. 

Drugi tijek modeme sociologije religije pronalazi u raci¬ 
onalizaciji svekolikoga života razlog za pojavu i širenje proce¬ 
sa sekularizacije. Začetnik toga teorijskog tijeka bio je M. 
Weber, koji uobličavajući i tumačeći kategoriju odčaravanja 
(Entzauberung) misli ustvari na racionalizaciju kršćanske 
etike u građanskom društvu. 41 Zato i čovjekovo spasenje - so- 
terologija - nije više traženo na razini mistične kontemplacije 
i sakramentalnoga života, nego na razini svakidašnjeg ra¬ 
zumskog djelovanja. I dok je prvobitni kapitalizam nalazio u 
protestantskom asketizmu poticajnu snagu, zreli i razvijeni 
kapitalizam uskraćuje religijskim razlozima svako povjerenje 
- što je istoznačno procesu sekularizacije društva - jer sad 
svoje pouzdanje povjerava isključivo racionalnim razlozima. 

U naše doba se objašnjenjem racionalizacije najviše služi 
engleski sociolog religije B. Wilson, stručnjak za sekte i do¬ 
morodački milenarizam. Njegov je opis uzroka sekularizacije 
vrlo slojevit i složen. Stoga polazi od dva reda razloga: unu¬ 
trašnjeg i vanjskog. Dok se prvi tiče samo Crkve i njezinog 
unutrašnjeg života, dotle drugi hvata širi vidokrug i zapravo 
obuhvaća cijeli društveni kontekst. B. Wilson opaža da se u 
crkvenim ustanovama zbivaju takve promjene koje neizbje¬ 
žno vode do sekularizacije. Među njima treba istaknuti: insti¬ 
tucionalno slabljenje Crkava i njihovih ideologiji, što je često 
prouzročeno postojanjem sve većeg broja sekti, denominacija i 

39 Will Herberg, Religion in a Secularized Society, The New Shape of 
Religion in America, u zborniku The Sociology of Religion An An- 
tropology, New York, 1967., str. 152. 

40 Milton J. Yinger, Religion, Society and the Individual, New York, 
1957., str. 119. 

41 Elio Roggero, La secolarizzazione controversa, Milano, 1979., str. 65. 

novih religijskih pokreta; u svezi s tim, proširenje uvjeta za 
pogodniji religiozni izbor i vjerski pristanak; konačno, reduk¬ 
cija učinkovitosti religijskih ustanova i mogućnost prihvaća¬ 
nja laičkih izbora značenja. Iako su jamačno važni, tim unu¬ 
trašnjim razlozima B. Wilson poklanja daleko manju pažnju 42 
negoli izvanjskim, na kojima vrlo detaljno i uporno ustraje. 
Najprije pokazuje kako su ti izvanjski razlozi učinili da su re¬ 
ligijske ustanove izgubile tradicionalne funkcije, bilo na oso¬ 
bnom ili društvenom planu. Utjecaji politike, znanosti, umje¬ 
tnosti i uvjeta rada, u svojem modemom promijenjenom obli¬ 
ku, bili su toliko nepovoljni za život religioznosti, da je ova 
slabila njihovim jačanjem. To je dovelo do laicizacije života, 
uvaženosti znanosti, neovisnosti politike, nadmoći potrošač¬ 
kog mentaliteta i represivnosti sredstava javnoga priopćava¬ 
nja. Religija je istisnuta na rub društvena života. U temelji¬ 
ma tog svjetskog procesa sekularizacije stoji međutim upravo 
znanost sa svojim najopćenitijim načelom pragmatične raci¬ 
onalizacije društva i života. 

Moderno se društvo naime ustrojava po modelu učinkovi¬ 
te racionalnosti, a ne moralne kreposti. Već sama tehnologija 
- kao primjena znanstvenog uma - sadrži neskrivenu i isklju¬ 
čivu racionalnost u sebi. Stroj i elektronični računar su nada¬ 
sve i prije svega neke racionalističke tvorbe. Zato svaki suvi¬ 
šan sastojak u tom funkcioniranju mora biti uklonjen. Sve 
ono što sprječava tu opću i potpunu racionalizaciju života va¬ 
lja utvrditi, a onda po mogućnosti što prije odstraniti. To na¬ 
ravno neće poduzimati neki tvrdi, kruti, zli, tvrdoglavi, cini¬ 
čni ili bezobzirni ljudi nego jednostavno dolazi od zahtjeva 
samoga racionaliziranog sustava i potrebe njegova usavrša¬ 
vanja. Neracionalan sustav je u krajnoj crti nedjelotvoran po 
svojim učincima, jer proizvodi siromaštvo i bijedu, umjesto da 
povećava bogatstvo i životno blagostanje pojedinca i društva. 
Otud želja da se odbaci slučajno, nenužno, sporedno, neobi¬ 
čno, čudno, bizarno, fantastično i tradicionalno. Dapače, soci¬ 
ologija upozorava da oslobađanjem od osjećajnosti, misao po¬ 
staje još učinkovitija. To tjera religijski svjetonazor u priva¬ 
tnost i sferu osobnosti. Racionalizacija - a onda time i sekula¬ 
rizacija - obuhvaća pet poglavitih životnih djelatnosti u koji- 


42 Bryan R. Wilson, Religion in Secular Society: Sociological Com- 
ment, London, 1966., str. 36. 

ma svjetovnost prevladava: rad, rat, trgovina, pravo i držav¬ 
na uprava, odgoj i znanost. 43 Najviše je dakako zahvaćen 
svjetovnošću moralni život. Ono što je moralno uvijek i svag¬ 
dje biva zamijenjeno s onim što je racionalno i tehničko. Sto¬ 
ga se može reći da društveni poredak ne počiva više na 
izvršavanju moralnih obveza nego na uspjesima tehničkog ra¬ 
zvitka. 44 Za svaki problem - bilo u gospodarstvu, politici, od¬ 
goju, obiteljskim odnosima, slobodnom vremenu i zabavljanju 
- predlagani ishodi nisu samo nereligiozni nego sve više ovise 
o čovjekovim tehničkim vještinama i birokratskim ustanova¬ 
ma. Društvo se manje oslanja na dobre i čestite ljude, a više 
na stručnjake i strojeve. Racionalnost je učinkovita, nisu to 
moralne vrline. Zato suvremeni čovjek radije izabire progra¬ 
miranje od nadnaravnog objavljivanja; racionalni poredak od 
vjerničkog nadahnuća; znanje i uvježbanost od karizmatičkog 
djelovanja religijskih učitelja. S obzirom da svakidašnji život 
u modemom društvu traži sve veće zalaganje u smislu raci¬ 
onalnog djelovanja, B. Wilson zaključuje da će vjerojatno 
ugled osobnih savjeta religioznih ljudi doista opadati i izgubi¬ 
ti svaku društvenu vrijednost. 

Sve pokazuje da ne samo ljudi mogu postati racionalniji u 
svojem mišljenju i ponašanju nego i racionalne ustanove - 
društvo, javne službe, odgojne ustanove, državna uprava - 
počinju nametati ljudima jedno isto takvo racionalno vlada¬ 
nje. U suvremenom je društvu racionalizacija života zacijelo 
potpuna. S druge pak strane, Crkve - ispunjene iracionaliz¬ 
mom i upućenošću na onostrano - dolaze nužno u suprotnost 
s tako visoko racionaliziranim društvom." Premda je modemi 
racionalizam po mnogim svojim obilježjima površan i iđeolo- 
gičan, njegova je utkanost u društveno tkivo potpuna i ne¬ 
dvojbena. Sociolog B. Wilson utvrđuje da racionalnost u prak¬ 
si isključuje potrebu za božanskim, jer pragmatični život ima 
u svojoj korisnosti opravdanje za vlastito postojanje. Raci¬ 
onalnost i religija su u očitoj oprečnosti, što se dokazuje činje¬ 
nicom da je tek racionalizacijom zapadnjačkog industrijskog 
društva religija izgubila zbiljski uljecaj na mišljenje, ponaša¬ 
nje i ustanove u životu ljudi. Baš gubitak toga utjecaja je se- 


43 Thomas F. O’Dea, The Sociology of Religion, Englewood Cliffs, 

1966., str. 130. 

44 Bryan R. Wilson, Religion in Sociological Perspective, Oxford, 

1982., str. 159-161. 

kularizacija. Sve upućuje na zaključak daje sekularizacija lo¬ 
gična, dosljedna i nužna posljedica racionalizacije života . 45 

Treću skupinu čine sociolozi koji idu od činjenice jačanja 
privatističkih sastojaka u religiji, iako pritom u mnogome sli¬ 
jede funkcionalistički uzorak razmišljanja. Tu treba najprije 
spomenuti Th. Luckmanna koji stoji negdje na sredini izme¬ 
đu durkheimovskog funkcionalizma i ideologije religijske pri¬ 
vatizacije. Th. Luckmann je možda prvi sociolog što je pojam 
sekularizacije premislio na posve nov i neočekivan način. Po 
njegovoj prosudbi taj je pojam bio odveć ograničen zanima¬ 
njem sociologije za samo crkvenu religiju, kao da izvan nje 
nema ničega što bi bilo dostojno znanstvene pažnje. Zato će 
pokušati pokazati da usprkos činjenici što sekularizacijom 
stari oblici religije ulaze u nepovratnu krizu, novi se oblici 
svetoga ipak nezaustavljivo pojavljuju i šire. 

U tom je smislu moderno razmišljanje o sekularizaciji 
ograničeno dvama mitovima: jedan temeljen na romantičnom 
pojmu o zlatnome dobu srednjovjekovnog kršćanstva; drugi 
nadahnut racionalističkom utopijom postupna oslobođenja 
čovjeka od mračnih sila iracionalizma. Th. Luckmannova te¬ 
orija religije se upravo i uspostavlja u potpunoj suprotnosti s 
tim dvjema mitovima o sekularizaciji. Za njega naime ne mo¬ 
gu istodobno postojati i društvena općenitost religioznosti i 
institucionalna specijalizacija religije. Nešto mora otpasti. Da 
bi se razumjela ta tvrdnja valja se vratiti Th. Luckmannovom 
određenju religije . 46 Prema njemu religija je sve ono što nadi¬ 
lazi čovjekovu biološku narav i utemeljuje njegova »poslje¬ 
dnja značenja«. Bolje reći, religijom se može smatrati ono što 
doprinosi društvenoj integraciji i osobnoj identifikaciji. Tako 
shvaćena religija je tijekom duge povijesti uzimala vrlo razli¬ 
čite oblike: socijalizaciju, koncepciju svijeta i crkvenu ustano¬ 
vu. Porastom društvene specijalizacije, crkvene ustanove - 
kao zadnje nositeljice »posljednjega značenja« - postaju posve 
»rubne« u odnosu na cijelo društvo. Stvara se naime već spo¬ 
menuti rascjep između društvene općenitosti religioznosti i 
institucionalne specijalizacije religije. Po svojem je položaju 

45 Bryan R. Wilson, Religion in Secular Society: Sociological Com- 
ment, London, 1966., str. 52. 

46 Thomas Luckmann, The Invisible Religion, The Transformation of 
Symbols in Industrial Society, New York, 1967., str. 117. 

crkvena religija - u liku teologije - izjednačena sa svim dru¬ 
gim idejama, dok je po sadržaju vlastitih ideoloških poruka 
ostala općenita. To je razlogom da ponuđena »posljednja zna¬ 
čenja« koja predlaže crkvena ustanova imaju jako ograničeni 
odjek u društvu. Posljedice će biti bjelodane: službena crkve¬ 
na religija postaje time jedna nevažna i sporedna tvorba. U 
današnjem specijaliziranom društvu iščezavaju javne i slu¬ 
žbene religije, jer je svaki opći sustav značenja baš tom dru¬ 
štvenom specijalizacijom zbiljski onemogućen i povijesno 
dokinut. 

Budući da pojedinac osjeća i dalje neugasivu potrebu za 
postojanjem općeg sustava značenja u kojem bi zbiljnost do¬ 
življavao kao jedan posve »integrirani« svijet - u situaciji 
izbjeglištva crkvene religije iz društva - on stvara privatu re¬ 
ligiju svjetovna sadržaja. Th. Luckmann predviđa istodobni 
nadolazak nove društveno nevidljive religije i nestanak stare 
crkvene religije. Nevidljiva će religija biti prepuštena slobo¬ 
dnoj igri bez priprave, pojedinačnom ukusu i modi, jer ona 
počinje s osobnim izborom, a ne općom socijalizacijom. Stoga 
će tako nastali sustavi »posljednjega značenja« imati za po¬ 
sljedicu nestalan realitet, posebice u usporedbi s vrlo čvrstim 
i istorodnim crkvenim poretkom. Razumljiva je onda i nesta¬ 
bilnost tema nevidljive religije, jer im je izvorište u iskustvi¬ 
ma privatnog područja življenja, u čuvstvima i osjećajima, u 
prostoru gdje se točnost iskazivanja inače teško postiže i tra¬ 
je. Sve to čini da se nevidljiva religija ne može tako lako opi¬ 
sati kako je to bio slučaj s crkvenom religijom. Unatoč spome¬ 
nutim teškoćama, Th. Luckmann ide korak dalje u svojem 
traganju i pokušava uobličiti nekoliko ključnih tema nevidlji¬ 
ve religije. Pritom treba napomenuti da teme koje danas za¬ 
uzimaju vladajuće mjesto u čovjekovoj svjetovnoj religioznosti 
imaju svoje izvore u individualnoj egzistenciji. Stoga se za 
suvremenog čovjeka »posljednje značenje« nalazi skriveno u 
privatnom životu, a ne izlazi više iz božanske onostranosti. 
Jačanjem srednjih klasa u industrijskom društvu, tema oso¬ 
bne samostalnosti postaje središnjom temom nevidljive religi¬ 
je. Zato čovjek koji nastoji pronaći ishodište »posljednjega 
značenja« u subjektivnoj dimenziji svojega života, poduzima 
u stvari beskrajan postupak samoostvarenja i samoiskaziva- 
iya. To su dvije poglavite teme, što nije sve jer Th. Luckmann 
opisuje još tri teme nevidljive religije: slobodu u pokretljivosti 

kroz prostor, seksualnost kao samotranscendiranje i obitelj 
kao povlašteno područje objavljivanja svjetovne religije. Sku¬ 
pa s krizom crkvenih ustanova i prevlašću svjetovnog menta¬ 
liteta išla je u naše doba nestrpljiva potražnja za religioznim 
ishodima, koja nije mogla biti uslišana eklezijalnom ponu¬ 
dom, pa se okrenula nevidljivoj religiji i njezinim svjetovnim 
temama samoostvarenja. 

U temeljima te teorije o nevidljivoj religiji stoji razlaz 
između pojedinca i crkvenih ustanova, pa su samo crkvene 
ustanove izložene i podvrgnute procesu sekularizacije, pojedi¬ 
nac ne. Za Th. Luckmanna je sekularizacija zapravo samo 
prijelaz od jedne javne, službene i crkveno ustrojene religije 
na jednu privatnu religiju, još doduše društveno »nevidljivu«, 
ali koja će sigurno zavladati u modemom industrijskom dru¬ 
štvu. Stoga Th. Luckmann dopušta iznimno da se izraz seku¬ 
larizacija rabi za opis procesa koji dovodi do povećane neovi¬ 
snosti različitih odsječaka društvena ustroja i oslobađanja od 
pravila koja su imala podrijetlo u sakralnom svemiru, ali od¬ 
bija tim imenom označiti opći slijed razvoja religije u suvre¬ 
menom društvu . 47 

U istu grupu sociologa ide i P. Berger, premda njegovo te¬ 
orijsko polazište nije toliko funkcionalističko koliko privati- 
stičko, ali vezano uz pojavu religijskoga tržišta .* 6 Sekulariza¬ 
cija povijesno počinje od kršćanstva i modernog racionalizma 
koji podjednako - u zbiljskom i ideološkom području - desa- 
kraliziraju društvo i svijet. Sakralni sustav značenja grubi s 
vremenom svaku uvjerljivost jer ga praktični poredak ljud¬ 
skoga rada danomice osporava. Stoga svako moderno društvo 
industrijskoga tipa, bez obzira na ideologiju, ubija u čovjeku 
osjećaj za sveto. Međutim, unatoč toj općoj sekularizaciji dru¬ 
štva, pojedinac nezaustavljivo traži religijske odgovore jer su 
desakralizacijom svemira narasle moći anonimnosti, straha i 
kaosa. U tom trenutku, na tržištu ideja se ne nalazi samo je¬ 
dna Crkva i njezin nauk, nego mnoštvo različitih religija, 
kvazi religioznih svjetonazora i drugih ideologija. Ta religij¬ 
ska situacija u mnogome sliči situaciji modernog gospodar- 

47 Thomas Luckmann, Secolarizzazione, un mito contemporaneo, u 
Cultura e politica, 14,1969., str. 175-182. 

48 Peter L. Berger, The Sacred Canopy, Elements of a Sociological 
Theory ofReligion, New York, 1969., str. 127-153. 

skog tržišta. Stoga P. Berger 49 misli da je religija danas po¬ 
stala sastojak »luksusne potrošnje« u golemom supermarketu 
pluralističkog društva. A taj pluralizam dovodi neizbježivo do 
religijskog tržišta. Otud se u prosudbi suvremene vjerske si¬ 
tuacije primjenjuju ona ista mjerila koja se inače rabe u ispi¬ 
tivanju tržišta dobara široke potrošnje. Prema tome, religij¬ 
ska tradicija, koja je nekad mogla biti nametnuta od autorite¬ 
ta, sad mora biti bačena na tržište, kao svaka druga roba, jer 
je treba prodati mušterijama »zadnjih značenja«, koji je više 
nisu prisiljeni prihvaćati. Zato je pluralistička situacija su¬ 
vremene religije ustvari klasična tržišna situacija, pa će do¬ 
bar dio sakralne djelatnosti biti vođen logikom tržišne ekono¬ 
mije. Jednostavnije rečeno, u naše doba religijske zajednice 
prelaze od stanja monopola na stanje konkurentskog tržišta. 
Dok su te zajednice prije vršile isključivi nadzor nad svojim 
vjernicima, sad se moraju ustrojiti tako da privuku pažnju 
potrošačkog mnoštva, u otvorenom natjecanju s drugim sku¬ 
pinama koje slijede isti cilj. Odatle važnost »rezultata« u reli¬ 
gijskom svijetu. A nužnost da se dođe do »rezultata« dovodi 
do potrebe racionalizacije i birokratizacije crkvenih ustanova. 

Pluralističko je načelo bitno suprotstavljeno religijskoj 
tradiciji, koja se određuje kao skup nepromjenjivih istina. Ta 
je nepromjenjivost danas potisnuta dinamikom osobne naklo¬ 
nosti potrošača religijskih dobara i njihovih subjektivnih 
izbora. Razvidno je da taj potrošač - uz tradicionalni model 
Crkve - nalazi ispred sebe cijelu jednu seriju drugih uzoraka: 
od potpuno religioznih do onih koji to nisu ili su sve manje. U 
takvoj povijesnoj prilici, pojedinac će biti stavljen u položaj da 
stalno sšm bira i ponovno stvara vlastiti model religioznosti, 
ali uvijek u ovisnosti o onome što mu tržište duhovnih proiz¬ 
voda nudi. Sekularizacija vodi do privatizacije religije, a pri¬ 
vatizacija do pluralizma i društvene zabačenosti crkvenih 
ustanova. Nesekularizirani dio religije se sakrio u privatnu 
sferu doživljaja, pa sveto više ne može biti traženo u javnom 
življenju religije, nego u osobnoj »egzistenciji« pojedinca. 

U nabrajanju različitih sociologijskih teorija o uzrocima 
sekularizacije, ne bi valjalo mimoići T. Parsonsa , 50 koji izje- 


49 Peter L. Berger, A Market Model for the Analysis of Ecumenicity, u 
Social Research, 30,1963., str. 77. 

50 Talcott Parsons, Christianity and Modem Industrial Society, u 

dnačuje probleme sekularizacije s problemom diferencijacije 
ustanova u društvu. Ako su Crkve i kršćanske ideologije tre¬ 
bale napustiti mnoge svoje funkcije koje su jednom obnašale, 
to je bilo isto toliko posljedica rastuće složenosti i specijaliza¬ 
cije modernog industrijskog društva, koliko i neprekidnog 
odmicanja od religijske baštine. Osim toga, premda su se 
Crkve opirale napuštanju tih funkcija, temelj diferencijacije 
vjerničke skupine od šire društvene zajednice bio je već nazo¬ 
čan u samom kršćanstvu. Stoga T. Parsons zaključuje kako 
zapadnjačka religijska baština nije bila prepuštena zakonu 
sigurna propadanja, a niti su Crkve prodale dušu svijetu, ne¬ 
go su one došle u povijesno stanje da igraju različitu ulogu na 
način kako se to uostalom zbilo s mnogim drugim ustanova¬ 
ma, primjerice, s ustanovom obitelji, koja je promijenila svoju 
funkciju baš u odnosu na opću diferencijaciju u društvu. Ta 
se teorijska pozicija može naravno radikalizirati i ustvrditi da 
je sekularizacija neko premještanje vjerovanja i modela pona¬ 
šanja od religioznog na sekularno područje. Radikalnije staja¬ 
lište zastupa T. Rendtorff . 51 Riječ je o prijenosu - točnije reče¬ 
no transferu - vjerovanja i religioznog iskustva iz sakralnog 
na čisto svjetovni kontekst. Zaključna točka tog tipa procesa 
sekularizacije bit će u potpuno antropologiziranoj religiji i 
društvu koje je preuzelo sve prethodne funkcije religijskih 
ustanova. Tako se u društvu ostvaruje - U jasnoj odijeljenosti 
od kršćanskoga izvorišta - naslijeđe kršćanstva. Slično mi¬ 
šljenje brani sociolog religije D. Savramis 52 tvrdnjom da se 
suvremeno industrijsko društvo ne može doduše nazvati 
kršćanskim, ali daje ono ipak kršćansko po životu svojeg sva¬ 
kidašnjeg slobodarskog djelovanja, ljudskim mogućnostima, 
pravičnosti i drugim funkcionalnim ekvivalentima kršćan¬ 
stva. 

Kao petu grupu teorija o sekularizaciji treba označiti mar¬ 
ksistički pristup religiji. Iako se klasični marksizam nije 
izravno nikad zanimao sekularizacijom jer je u današnjem 

zborniku Sociological Theory, Values and Sociocultural Change, 
Glencoe, 1963., str. 33-70. 

51 Trutz Rendtorff, Zur Sakularisierungsproblematik, u Internati¬ 
onal Yearbook fbr Sociology ofReligion, 2,1966., str. 54. 

52 Demosthenes Savramis, Religionssoziologie, Eine Einfiihrung, 
Miinchen, 1968., str. 204. 

obliku nije ni poznavao, mnogi se njegovi suvremeni naslje¬ 
dnici upuštaju - manje ili više oprezno - u prosudbu te za¬ 
nimljive društvene pojave. Tako je 1970. godine u Moskvi 
izdan poseban zbornik posvećen u cijelosti problemima seku¬ 
larizacije. Pisci djela - Lopatkin, Plečov, Sapiykin, Uljanov - 
smatraju da treba poistovjetiti teoriju sekularizacije s navje¬ 
štajima povijesnoga materijalizma o skorom nestanku religije 
u socijalističkom društvu. Za spomenute sovjetske sociologe 
sekularizacija savršeno ulazi u okvir povijesnog materijali¬ 
zma koji predviđa apsolutni kraj i smrt religiji. Dapače, mo¬ 
del sekularizacije može biti shvaćen kao sredstvo integracije 
ili sudjelovanja, dakle kao djelatni način istisnuća religijskih 
žarišta u društvu. To razmišljanje o sekularizaciji ne razliku¬ 
je se mnogo od izvoda o povijesnom materijalizmu, pa zbog 
svoje očite ideologičnosti teško da može biti smatrano za neko 
ozbiljnije i znanstvenije sociologijsko stajalište. U okviru 
istog teorijskog sklopa, mogući je razložniji zamišljaj o seku¬ 
larizaciji, 53 koji upozorava kako je postojanje religije i nereli- 
gije u isto vrijeme i u istom društvu - za onoga tko dugotraj¬ 
nije proučava društvo - vrlo zanimljiv problem. A ta se pojava 
opaža u cijelom modemom svijetu. U Poljskoj je proces urba¬ 
nizacije i industrijalizacije mnogo manje ugrozio religiju nego 
što je to učinio, primjerice, u Švedskoj. Slično se može ponovi¬ 
ti za religiju i nereligioznost, koje su danas također značajno 
društveno rasprostranjeni. Stoga pojave religije i nereligije 
nisu nešto u sebi nepromjenjivo nego su u srži promjenjive, 
složene i mnogoznačne pojave. 

Pokušali smo sasvim kratko prikazati samo neke od su¬ 
vremenih sociologijskih teorija o uzrocima sekularizacije - 
kao što su racionalizacija, privatizacija, pojava religijskog 
tržišta, diferencijacija i marksističko poistovjećivanje s povi¬ 
jesnim materijalizmom - jer bi nas šire obrazloženje zacijelo 
odvelo u nepotrebno ponavljanje i pojmovno zaplitanje. 


53 Srđan Vrcan, Religion and Irreligion in a Socialist Society, Dilem- 
mas of the Sociological Approacfr, u Social Compass, 19, 2, 1972., 
str. 245-261. 


207 



Kritika sociologijskih teorija o sekularizaciji 

Iako sociologija religije najviše istražuje sekularizaciju 
kao društvenu pojavu i onda pronalazi razloge toj pojavi, oči¬ 
to je da su njezine znanstvene težnje veće i dalekosežnije. Za¬ 
to u svojem trećem razdoblju, sociologija religije poduzima 
pothvat prosudbe valjanosti teoriji o sekularizaciji, koji se re¬ 
dovito zaključuje kao kritika tih teorija. Sociologija religije 
naime utvrđuje slabosti i promašaje iskustvena istraživanja i 
oblikovanja teorija o sekularizaciji, razotkrivajući njihove 
skrivene poticaje i svjetovnu podlogu, pa dakle u konačnici 
oslobađa znanstveni vidik od pozitivističkog minimalizma i 
ideologijskog maksimalizma. Bit će stoga korisno uvrstiti tu 
kritiku u ovaj opći prikaz o sekularizaciji, premda na našem 
prostoru za nju još nisu sazreli osnovni uvjeti, jer se mi nala¬ 
zimo zapravo tek na početku dolaska velikog vala vladavine 
svjetovna mentaliteta, a ne u prilici da već sada obavljamo 
kritičko sabiranje i preispitivanje teorijskih prinosa o sekula¬ 
rizaciji, što je vlastito isključivo razdoblju post-sekularizacije. 

Kao prvo ukažimo na odnos - uvijek mogući - između 
izvjesnosti sekularizacije i usvojenog pojma religije. S 6bzi- 
rom da sociolozi različito shvaćaju i određuju pojam religije, 
iskustveno istraživanje porasta sekularizacije neće ovisiti to¬ 
liko o istinitosti slike životvomosti religije u današnjem dru¬ 
štvu, koliko o prethodno usvojenom i rabljenom pojmu religi¬ 
je. O tome smo inače prije nešto spomenuli. Na temelju razli¬ 
čito shvaćenog pojma religije, sociolozi najavljuju »istinu« ili o 
potpunu nestanku ili o preobrazbi religije u neki drugi prikla¬ 
dniji oblik svojega iskazivanja. Da izbjegne relativizam, soci¬ 
ologija mora od nekud posuditi točno značenje pojma religije. 
Bez toga ona bi se izložila opasnosti da neovlašteno preuzme 
definiranje, što na nju kao iskustvenu znanost nikako ne spa¬ 
da. Ako se sociologija u određenju pojma religije želi dakle 
osloboditi od svake sumnje da je u dosluhu s ideologijama, 
ostaje još samo jedan mogući izbor: izbjeći da sama to učini, 
prebacivši obvezu na onoga koji se nalazi u jednom osobitom 
položaju u društvu. U tom slučaju definicija religije neće više 
biti polazna točka u društvenom istraživanju sekularizacije 
nego tek dio predmeta koji se istražuje. A upravo je on nedje¬ 
ljivi sastojak promjenljive društvene zbilje. Zato ne smijemo 
tražiti definiciju religije što će biti valjana za sve prilike i za 

sve položaje unutar tih prilika nego se zadovoljiti uporabom 
različitih definicija religije, ali koje su svejedno uvijek jedna¬ 
ke za jednaki društveni kontekst. 54 

U pet spomenutih sociologijskih teorija o sekularizaciji 
slučaj je međutim upravo obrnut: one polaze od posve određe¬ 
nog zamišljaja religije, koji nije sociološki utemeljen nego ide¬ 
ologijski pretpostavljen. Iz toga slijedi da će i pojam sekulari¬ 
zacije za njih zapravo biti samo izokrenuta slika prethodno 
usvojenog pojma religije. Ako, primjerice, B. Wilson označuje 
religiju kao bitno iracionalnu kategoriju, onda će mu sekula¬ 
rizacija biti sve ono što je racionalno u društvu. Teško je ipak 
dokazati da se religija određuje isključivo iracionalnošću, je¬ 
dnako kao što je nemoguće pretpostaviti da bi racionalizirano 
društvo bilo baš sasvim tuđe dubokoj čovjekovoj težnji i po¬ 
trebi za religioznim. U svakoj teoriji o sekularizaciji, unatoč 
pretpostavljenoj znanstvenosti, prešutno je nazočna stanovita 
antropologija, ideološki razrađena i povijesno uvjetovana. 

To nas vodi do druge kritične primjedbe: teorije o sekula¬ 
rizaciji u velikoj su mjeri ideološki obojene. Sociolog J. 
Lauwers 55 je pokazao i prokazao ideološki temelj tih teorija, 
koji daleko od toga da bude neutralan, sadrži program dru¬ 
štvene akcije i čini da te teorije postanu društvena realnost. 
Sekularizacija je u stvari jedna ideologija, premda ta ideologi¬ 
ja može biti također i ostvarena, dakako u mjeri u kojoj njezi¬ 
ni nositelji raspolažu s dovoljno moći da uspostave društvenu 
zbilju prema svojim pogledima i interesima. U tom smislu 
treba onda zaključiti daje sekularizacija jednako i ideologija i 
društvena realnost. 

U novije vrijeme - na istome tragu - sve veći broj sociolo¬ 
ga zastupa mišljenje daje sekularizacija daleko više ideologij¬ 
ska tvorba negoli je društvena teorija. U tome se tvrđenju po¬ 
sebno istakao P. E. Glasner 56 koji je pokušao sabrati i opisati 
sve ideologijske pretpostavke u suvremenim razmišljanjima o 

54 Karei Dobbelaere - Jean Lauwers, Definition ofReligion, A Socio- 
logical Critique, u Social Compass, 20, 4,1973., str. 535-551. 

55 Jan Lauwers, Les theries sociologiques concernant la secularisati- 
on, Typologie et critique, u Social Compass, 20, 4,1973., str. 533. 

56 Peter E. Glasner, The Sociology of Secularisation, A Critique of a 
Concept, London, 1977., str. 137. 

sekularizaciji. Dapače, sekularizaciju je proglasio društvenim 
mitom. Za njega sociologija vrši odabir između vrlo različitih 
pojmova religije, pa joj zato sekularizacija nije društvena zbi¬ 
lja nego opreka izabranom pojmu religije. U teorijama o seku¬ 
larizaciji moguće je uglaviti tri apriorizma, koja im umanjuju 
znanstvenost i približuju ih mitu: prvo, idealizacija prošlosti, 
od koje se uvijek polazi da bi se istakao svaki kasniji i sada¬ 
šnji gubitak utjecaja religije; drugo, nedokazana pretpostav¬ 
ka o istovrsnosti religijskog ponašanja; treće, izjednačavanje 
religioznosti i crkvena postupka opravdanja vlastite prihva¬ 
tljivosti u društvu. Najvažnija je ipak tvrdnja o tome da reli¬ 
gija i religioznost nisu isto. Otud naposljetku i zaključak: reli¬ 
gijske ustanove mogu biti sekularizirane, ali ljudska urođena 
religioznost ne. A upravo se to epohalno preoblikovanje zbiva 
u naše doba na gotovo planetarnoj razini. Stoga teorije o se¬ 
kularizaciji - koje to previđaju ih čak prešućuju - imaju zna¬ 
čenje društvena mita, a ne istinska uvida u zbiljnost. 

Ideološka ustrojenost teorija o sekularizaciji odvela je 
mnoge sociologe u drugu krajnost, pa su počeh odbacivati 
svako rabljenje pojma sekularizacije, jer im se učinio odveć 
neznanstven u svojem značenju. Tako D. Martin 57 želi poka¬ 
zati kako su različite uporabe i zlouporabe izraza sekulariza¬ 
cija ustvari zapreka napretku sociologije religije kao znano¬ 
sti. Još više, on hoće dokazati da je sekularizacija više sred¬ 
stvo antireligiozne promičbe nego strogo znanstveni pojam. 
Ne postoji naime jedinstveni proces sekularizacije, koji bi na¬ 
stao u suprotnosti s isto tako jedinstvenim procesom religiori- 
zacije. Može se dapače pokazati da religijske ustanove nema¬ 
ju spomenutih zajedničkih obilježja, već su uvijek u pitanju 
različiti pojedinačni slučajevi koje treba posebno ocjenjivati. 
U teorijama o sekularizaciji činjenice su obično samo potvrda 
odgovarajuće prethodne ideologijske sheme. Zato sociologija 
mora uvijek studirati religijsku situaciju odijeljeno od ideolo¬ 
ških potreba i društvenih pritisaka, jer ona ne smije postati 
sredstvom promicanja stanovitih filozofijskih mišljenja. Bu¬ 
dući da je riječ sekularizacija odveć povezana upravo s tim 
ideološkim izvorima, valja je izbrisati iz sociologijskoga ije- 


57 David Martin, The Religious and the Secular, Essays in Seculari- 
zation, London, 1969., str. 9. 

čnika. To je zahtjev D. Martina 58 koji je jamačno promašen 
jer se njime zapravo ništa ne rješava. Problem naime nije 
uopće u nazivlju nego u činjenicama. 

U posve suprotnu usmjerenju - iako slična radikalizma - 
idu shvaćanja talijanskoga sociologa religije G. Guizzardija, 
koji drži da ideološki sadržaji u teorijama o sekularizaciji više 
koriste crkvenim nego ateističkim krugovima. U tom slijedu 
ustvrđuje da su sve teorije o sekularizaciji pune ideoloških 
pretpostavki - o nepromjenjivosti ljudske prirode, iracionali¬ 
zmu religije, razlikovanju između neprolaznog doživljaja sve¬ 
toga i prolaznih religijskih ustanova, podjednakoj rasprostra¬ 
njenosti religije unutar jednoga društva - pa je njihova znan¬ 
stvena vrijednost krajnje prijeporna. Iako je gotovo običnim 
ljudskim okom vidljivo da su crkvene ustanove danas u veli¬ 
kom uzmaku i da im drastično opada društvena moć, G. Guiz- 
zardi nastavlja biti opsjednut navodnim vladajućim položa¬ 
jem eklezijalnih zajednica na tržištu ideja i njihovim golemim 
udjelom u stvaranju ideologiji o sekularizaciji, makar često i 
neizravnim putem. 59 Zato je za njega rasprava o sekularizaci¬ 
ji neka vrst obrane crkvene ustanove i njezine religije. Jer, 
teorije o sekularizaciji imaju u velikom broju slučajeva religij¬ 
sko podrijetlo ili čak - bez obzira da li svjesno ili nesvjesno - 
uspostavljaju se u korist crkvenih društvenih tvorbi. Otud 
tvrdnje G. Guizzardija da postoji neraskidiva povezanost 
između teorije sekularizacije i temeljnih interesa religijskih 
ustanova. To je onda uostalom i razlogom zašto rasprave o se¬ 
kularizaciji ne djeluju sekularizirajuče nego - obrnuto od toga 
- potiču religijske ishode. 

U svojim novijim tekstovima 60 G. Guizzardi se ponešto 
udaljuje od netom iskazanih tvrdnji, koje su inače u potpunoj 
opreci prema svim drugim gledištima sociologa religije. Baz- 
mišljajući sad o razdoblju post-sekularizacije, postaje on sve 
više sklon političkom tumačenju promjena u području religije. 
Sekularizacija još postoji, ali je nadiđena nekom vrstom slo- 

58 David Martin, The Religious and. the Secular, Essays in Seculati- 
zation, London, 1969., str. 22. 

59 Gustavo Guizzardi, Secularisation et ideologie eccUsiale, 
Hypothčse de travail, u Social Compass, 24,4,1977., str. 383-405. 

60 Gustavo Guizzardi - Renato Stella, Teorie della secolarizzazione, 
u zborniku Sociologia della religione, Roma, 1985., str. 204-212. 

žene restrukturarije u tijeku. U njoj manju težinu imaju isti¬ 
na i smisao, a veću djelatnosti i rješenja kolektivnih proble¬ 
ma; manju vjerovanja, a veću stvarni ciljevi koje treba posti¬ 
ći. Stoga od sekularizacije shvaćene kao religijski problem va¬ 
lja prijeći na sekularizaciju shvaćenu kao politički zadatak. 
Tome odgovara obrat od krize religije na religiju krize. 61 Pod 
vidnim utjecajem N. Luhmanna i J. Habermasa, talijanski 
sociolog vidi religiju utjelovljenu u sredstvima za priopćava¬ 
nje i njihovim karizmatičnim i blagdanskim sadržajima. 
Ipak, istinska kriza - koja čini svu podlogu mehanizma me¬ 
dijskog blagdana i karizmatičnog utjecaja - nije religijska ne¬ 
go ima svoje izvorište u naopaku ustroju zapadnjačkoga svije¬ 
ta, njegovu sustavu društvenih vrijednosti, pravilima ponaša¬ 
nja i postavljenim ciljevima. Zato je u razdoblju post-sekula- 
rizarije središnji problem još uvijek politički. 

Uza sve to što se G. Guizzardi neprestance poziva - u neo- 
marksističkom duhu - na potrebu gospodarske i klasne raš¬ 
člambe suvremenog društva, jer njegova teorija o sekulariza¬ 
ciji na tome jedino i počiva, svaka je potpora takve vrste pot¬ 
puno izostala. Uzalud ćemo u tekstovima neomarksista traži¬ 
ti bilo kakvu - pa i sasvim površnu - prosudbu odnosa moći 
raznih skupina i klasa u postkapitalističkom društvu, kao što 
je recimo K. Mane učinio za rani kapitalizam ili F. Engels za 
srednjovjekovlje. Možda takvu zahtjevnu prosudbu nije više 
ni moguće ponoviti za suvremeno društvo jer je složenost 
odnosa u njemu porasla do zastrašujuće nepreglednosti. 

Od preostalih kritičkih primjedbi na račun teoriji o seku¬ 
larizaciji - što ih pokušavam prikazati - spominjem onu o gu¬ 
bljenju znanstvene određenosti sociologije religije, što sam je 
svojedobno iznio. 62 Ona bi se mogla sažeti na sljedeći način: 
što se sociologija religije bude više bavila sekularizacijom, to 
će se manje zanimati za religiju. U tu paradoksalnu situaciju 
vuče sociologiju baš spomenuto prekomjerno tematiziranje 
problema sekularizacije, koje nju, kao posebnu znanstvenu 
disciplinu, stavlja u početni položaj suvišnosti. Ona je u stva¬ 
ri zaokupljena »ne religijom«, novim svijetom u kojemu religi- 


61 Gustavo Guizzardi, La religione della crisi, Per una teoria sociolo¬ 
gija dello scambio del prodotto religioso, Milano, 1979., str. 230. 

62 Jakov Jukić, Sociološki pristup sekularizaciji, u Bogoslovska smo¬ 
tra, 45,1,1975., str. 46. 

je više nema ili je ima sve manje. To je isto kao đa bi se biolo¬ 
gija zanimala samo za mrtvu materiju. Na kraju, izgleda kao 
da sociologija religije prestaje biti sociologijom religije i posta¬ 
je sociologijom nereligije, što je svojevrsna povijesna rijetkost, 
jer se to zbiva u trenutku dok religija stvarno još živi u 
društvu. 

Kao posljedica tih nesporazuma i porasta kritičke svijesti 
o nedostacima suvremenog razgovora o sekularizaciji, počeli 
su se množiti pokušaji da se odustane od određenja, a prista¬ 
ne na obuhvatnije paradigme, 63 što bi onda olakšalo snalaže¬ 
nje u nabujalim nejasoćama i nagomilanim teškoćama teorij¬ 
skoga domišljanja. No umjesto da to vrati sociologiju sekula¬ 
rizacije skromnostima, jedan je njezin tijek počeo precjenjiva¬ 
ti vlastite mogućnosti, stvarajući čak pretpostavke za pre¬ 
tvorbu sociologije u neki oblik svjetovne religije. 64 Ipak, umi¬ 
rujući tonovi dolaze od sociologije religije postmodemosti koja 
- nadahnuta J. F. Lyotardom i G. Lipovetskyim - otklanja 
svako tumačenje sekularizacije društva teorijskim kategorija¬ 
ma ideologije i velikih sustava značenja, 65 što je inače bilo 
ključno polazište dosadašnje sociologijske znanosti. 

Osim opisanih unutrašnjih protuslovlja u tumačenju se¬ 
kularizacije - očitovanih na razini razmišljanja - mogu se na 
kraju kratko spomenuti i izvanjska protuslovlja u tumačenju 
sekularizacije - očitovanih na razini društvenih činjenica. 
Ona se pak poglavito ogledaju u neočekivanu povratku religi¬ 
je i religioznosti u već posve sekulariziranim prostorima dru¬ 
štva. Stoga su danas u optjecaju znakoviti izričaji: »nova reli¬ 
gijska svijest«, »buđenje svetoga«, »novi kultovi«, »povratak 
mistici« i »karizmatična revolucija«. Pod tim zapravo mislimo 
na sve one oblike i sadržaje religioznoga koji su nastali u raz¬ 
doblju pune sekularizacije i isključivo su u svezi s njom. Time 
je sekularizacija - kao utvrđeni i zbiljski povijesni proces - 
dovedena dramatično u pitanje. Čini se dapače da baš rastuća 

63 Karei Dobbelaere, Secularization. Theories and Sociological Para- 
digms, Convergences and Divergences, u Social Compass, 31, 2-3, 
1984., str. 199-219. 

64 Franco Ferrarotti, Una teologia per atei, La religione perenne, Ro¬ 
ma, 1983., str. 196. 

66 Sabino S. Acquaviva - Renato Stella, Fine di un ideologia: la seco- 
larizzazione, Roma, 1989., str. 190-191. 

sekularizacija izaziva reakciju koja potiče traženje zadnjeg 
značenja u religioznosti. Jer, ljude religija to više privlači što 
je svjetovnost šire zahvatila društvo - kao voda žedna u pu¬ 
stinji - pa izgleda da je ona ustvari od same sekularizacije 
prouzročena. Odatle potreba uspostavljanja neke uzročne po¬ 
vezanosti između eskalacije svjetovnosti, s jedne strane, i bu¬ 
đenja religioznog duha, s druge. Stoga nikako ne stoji zaklju¬ 
čak da je sekularizacija događaj svjetskih razmjera, povijesno 
određena da nezaustavljivo i nepovratno osvoji moderno ra¬ 
zvijeno društvo. Naprotiv čudna pojava religiozne gladi usred 
svjetovne zasićenosti ozbiljno opovrgava i slabi službenu te¬ 
oriju o apsolutnom domašaju svjetskog procesa sekula¬ 
rizacije. 

Očito da je sekularizacija bila počela prazniti svijet od 
značenja i svrhe, stvarajući duhovnu pustoš, u kojoj je svaki 
dublji smisao tiho zamirao. Takvo se nenaravno stanje teško 
moglo dulje održati. Željan religioznih utočišta i potreban za¬ 
dnjih pribježišta, sekularizirani je čovjek počeo tražiti u sa¬ 
moj svjetovnosti temelj svoje izgubljene smislenosti. Ali osim 
jeke vlastita zaziva ništa drugo nije čuo. Pustinja je rađala 
pustinju. Ubrzo je međutim postalo jasno da se zadnje znače¬ 
nje života ne može naći u vrednotama koje nudi sekularizira¬ 
ni svijet. Zato je modemi čovjek - živeći iskustvo Čiste svje¬ 
tovnosti - u Crkvama potražio sakralnu hranu za svoju veli¬ 
ku religioznu glad. Nažalost, kršćanske ustanove nisu poka¬ 
zale dovoljno sposobnosti da zadovolje upravo fantastične te¬ 
žnje i zahtjeve svjetovnog čovjeka za religioznošću. To je onda 
naravno pružilo priliku svim necrkvenim družbama i svjetov¬ 
nim nadomjescima vjere da se iz okrajka premjeste u samo 
središte suvremene religiozne pažnje i privlačnosti. 

Iz svega proistječe da je tvrdnja o posvemašnoj sekulari¬ 
zaciji u sve razvidnijem nesuglasju s iskazima povećane po¬ 
tražnje i potrebe za religioznošću u društvu. Taj zahtjev dola¬ 
zi od naroda, koji, gladan i žedan svetoga, često traži ispunje¬ 
nje svojih sakralnih potreba na krivim mjestima i u pogre¬ 
šnim prilikama. Nositelji toga novog i neočekivanog vala reli¬ 
gioznosti su mladi, koji žive, kako kaže S. Aapiaviva, 66 jednu 
postsekularnu religiju. Odgojeni u najčišćem duhu sekulari- 


Sabino S. Acquaviva - Gustavo Guizzardi, La secolarizzazione, Bo- 
logna, 1973., str. 18-19. 

zrna, ti »mladići bez povijesti« pokušavaju, čudnim i naopa- 
kim putovima, otkriti religioznu odrednicu vjere, što su je 
mnogi kršćani prebrzo bacili u pretpovijesni muzej priča, pra- 
znovjeija i magije. Zato moraju povijest još jednom ponoviti. 
Pronalaze tako mitsku uporabu sakralnoga, stare religije 
Azije i Amerike, psihički vidik misterija, askezu i mistiku, 
gnozu i iščekivanja dolaska Eshatona. Tome samosvojnom 
traženju dodaju sva parareligiozna zastranjenja: praznovjer¬ 
je, stvaranje astrološke podkulture, crnu magiju, okultizam, 
neospiritizam, ezoterizam, vjerovanje u horoskope, zen i yogu. 
Vraćamo se na jednu iskonsku religiju, istodobno predkršćan- 
sku i postsvjetovnu, staru i novu, arhetipski vezanu uz zbilj¬ 
nosti smrti, misterija, boli, ljubavi, grijeha, spasenja, kazne i 
svršetka svijeta - teme koje je teologija svjetovnosti bila od¬ 
bacila, kratkovidno smatrajući da su neodržive i zastaijele u 
našoj tehnološkoj i znanstvenoj civilizaciji. 

Ima sociologa 67 koji drže da će religija ne samo nastaviti 
živjeti u sekulariziranim društvima nego će upravo ta sekula¬ 
rizacija buditi jedan poseban oblik religije koji održava duh 
vremena, a iskazuje se kao elitistički. Zato su nove religije 
manje na rubu društva, a više u njegovu središtu. No to nije 
sve. Štoviše, postaje sve jasnije da je religija u naše doba da¬ 
leko nazočnija u društvu - iako na neizravan način - nego što 
se to obično pretpostavlja. Mnogi sociolozi - za razliku od 
onih što su bili vođeni ideološkim razlozima, ali prazni dru¬ 
štvenim dokazima - svoje gledište potkrepljuju svestranim 
uvidom u svjetovnu zbilju. 68 Otud pojava da religijski simboli 
mogu biti korišteni za interese koliko revolucionara toliko i 
konzervativnih političara. Pažnja prema zdravlju, pokreti za 
zaštitu okoliša, mirotvorne zajednice, ustanove za obranu 
ljudskih prava su također područja na kojima je religijski 
simbolizam uposlen. Osim toga, religije još uvijek čuvaju spo¬ 
sobnost simboliziranja, primjerice, zadnjega značenja, bes¬ 
krajne moći, neizmjerne snage, najvećeg gnjeva i uzvišena 
milosrđa. 


67 Richard Fenn, Liturgies and Trials, Oxford, 1981., str. 119. 

68 James A Beckford, Religion and Advanced Industrial Society, 
London, 1989., str. 170. 

Sve to može biti sažeto u zaključku da je sa sociologijske 
točke gledišta danas bolje zamisliti religiju kao neko sredstvo 
ili kulturološki oblik nego kao društvenu ustanovu. Iz toga 
dalje slijedi da će u budućnosti religija biti obilježena s je¬ 
dnim doista velikim stupnjem savitljivosti, prilagodljivosti i 
nepredvidljivosti. Zato je na krnju dopušteno reći da se upra¬ 
vo spomenuti proces društvene deregulacije religije - otkri¬ 
ven u slabljenju i nestajanju svetoga u liku ustanove - zapra¬ 
vo skriva u pojmu sekularizacije. 

RAT I RELIGIJA 


Teško je zamisliti da uzbudljiva pustolovina čovjekova 
trajanja u prostoru i vremenu može proći bez pojave nekih te¬ 
meljnih društvenih zbiljnosti koje se obistinjuju u tijeku cijele 
njegove povijesti. U te zbiljnosti svakako spadaju religija i 
rat. Obje su nerazdvojivi dijelovi ljudske sudbine, pa ih je je¬ 
dnostavno nemoguće zanemariti. O religiji i ratu — kao odvo¬ 
jenim tvorbama - postoje bezbrojna svjedočanstva. Bilo bi 
preuzetno tvrditi da ih sve dobro poznamo. Ipak, i ono malo 
što o njima znamo dovoljno je za izricanje svake ozbiljno 
utvrđene znanstvene prosudbe. Posve je, međutim, drukčije 
stanje u pogledu njihova susreta, onog prostora vijugavih crta 
gdje se rat i religija međusobno dodiruju, ukrštavaju i ispre- 
pliću. Tu stvari počinju osjetno zapinjati i nije im baš lako do¬ 
kučiti istinsko razrješenje. O religiji i ratu danas, dakle, mno¬ 
go znamo, ali o njihovu susretu gotovo ništa, premda se zna¬ 
nost svesrdno trudi što dublje proniknuti u te složene odnose. 

Uzroci toga zanemarivanja vrlo su različiti. Prošli ratovi 
opterećuju velikom težinom savjest današnjih religioznih lju¬ 
di. Jer, rat i religija očito su oprečne pojave, a opet su se tako 
često znale pomiješati i jedna drugu potpomagati kao da ih 
ništa bitno ne razdvaja. Sablazan je rasla, a mogućnosti su se 
osude rata smanjivale. Pomutnju je uvećavala spoznaja da 
sva religijska učenja ne gledaju jednako na rat. Naprotiv, ne¬ 
ke religije jako promiču ratovanja - obrednim žrtvovanjem 
zarobljenika i simboličkim opravdanjem okrutnosti - dok ga 
druge potpuno osuđujui i zabranjuju svojim vjernicima da u 
njemu sudjeluju. Svejedno, najveći se broj religija smjestio 
negdje u sredini između tih dviju krajnosti, prisiljen na na¬ 
godbu sa strašnom činjenicom rata, što onda dovodi do ra¬ 
zumljivih promjena u stajalištu spram rata. Zato će u svojoj 
dugoj povijesnoj putanji neke religije različito tumačiti svoj 
izvorni nauk o oružanim sukobima, ponekad u velikoj ovisno¬ 
sti o prilikama u kojima ti sukobi nastaju. Čini se da teorij¬ 
ska dosljednost u procjeni fenomena rata nije baš neka odlika 
religijskih zajednica. 

Modema je sociologijska znanost možda najviše pozvana 
te zamršene sveze između religije i rata do kraja razotkriti, 

sustavno obraditi i razložno objasniti. Pothvat u svakom slu¬ 
čaju zahtjevan i težak, a po rezultatima skroman. Jer, teško 
da bi sociologija — svojom pozitivnom metodom i objektivnim 
pristupom — mogla dohvatiti sržnu podršku svakome ratu: 
mržnju. To, naime, više spada u psihologiju ili čak teologiju 
nego sociologiju religije. A mržnja je sve u ratu, njegova duša 
i život. Još je, naravno, opasnije i, nažalost, učestalije kad se 
mržnjom želi postići pravda, što je slučaj u totalitarnim dru¬ 
štvenim utopijama. Osim toga, u posljednje se vrijeme ustali¬ 
lo i proširilo mišljenje da je učinkovitost poglavito mjerilo 
društvena napretka. Ako je to istina, onda mržnju valja stavi¬ 
ti ispred ljubavi, jer su joj posljedice redovito uspješnije. Sto¬ 
ga rat, taj »najluđi i najgori čovjekov izum«, postaje ne samo 
potican mržnjom, nego njome i opravdavan. Spinoza je pisao 
da »mržnja nikada ne može biti dobra«, a mi danas na spek¬ 
takularan način doživljavamo kako mržnja ne samo razara 
one kojima je upućena, nego prije svega one koji mrze. 

Do te se razine razumijevanja rata sociologija religije ne 
kani penjati. Njezini su zadaci prizemniji i skromniji, ali ne 
manje opsežni. Otud potreba da u našem istraživanju rata 
pokušamo poći od izvorišta: od zamišljenog trenutka kad su 
se religija i rat - u osvitu zore postojanja - prvi put susreli. 


Rat na početku vremena 

O počecima rata i religije općenito malo znamo. Razvika¬ 
na etnologijska rekonstrukcija pretpovijesti ne djeluje više ta¬ 
ko uvjerljivo kao u doba evolucionizma i religijske komparati- 
stike. Golem broj usporedbi pokazao se nedostatno utemeljen, 
jer sličnosti nisu i istovjetnosti. O podrijetlu religije u društvu 
napisane su bezbrojne knjige, jer je ta tema bila dugo u sredi¬ 
štu pozornosti poznate prošlostoljetne rasprave između pozi¬ 
tivističkih antropologa i prethodnika fenomenologije sveto¬ 
ga . 1 Manje je poznato da se sličan prijepor - iako na nižoj ra¬ 
zini i s više snošljivosti - vodio glede podrijetla rata u ljud¬ 
skim društvima. Te se dvije ideološke rasprave nisu jamačno 
pojavile bez duboke međusobne povezanosti. Riječ je, naime, 
o tome da se točno utvrdi što je bilo na početku vremena: bez- 


1 Giovanni Filoramo, Religione e ragione tra Ottocento e Novecento, 
Roma, 1985., str. 294. 

nađe, bezvjeije i krvavi metež, ili pak ustaljeni poredak, vjera 
u Najviše Biće i mir u društvu. Sve su to ipak samo modemi 
sociologijski pojmovi nekritički premješteni u prošlost i zlo- 
uporabljeni za jedan čisto ideološki sukob dvaju svjetonazora: 
religioznog i prosvjetiteljskog pozitivizma. 

Poznato je da utemeljitelje sociologijske znanosti, A. Com- 
tea i H. Spencera, nije uopće zanimao problem rata - koji im 
se učinio nepovratno ukopan u arhaičnu prošlost - jer su oni 
bili svesrdno okrenuti modemom društvu i njegovoj budućno¬ 
sti. Jedino ih je kritika religije i obrana teorije evolucionizma 
mjestimice dovodila u vezu s tom prošlošću i počecima rata. 
Prema njihovu su mišljenju sva predmoderna društva bila is¬ 
ključivo »vojnička« ili »ratnička« — čija je agresivnost onda 
usmjerena prema drugim društvima - dok današnja društva 
postaju sve više »industrijska«, a njihova snaga usmjerena 
prema iskorištavanju prirode, a ne ratovanju . 2 Stoga su ne- 
skriveno vjerovah - s optimizmom koji s naših stajališta prije 
djeluje groteskno nego naivno - da će pojavom industrijskog 
društva nestati sve arhaične ustanove, pa tako i sam rat. 

Za razliku od sociologa, etnolozi toga doba - koji su već 
svojim pozivom manje zaokupljeni utopijama budućnosti - 
daleko su ozbiljnije pristupili istraživanju problema ratova¬ 
nja u primitivnim društvima. Pritom im se postavljalo tada 
gotovo nezaobilazno pitanje: je li rat postojao od prvih početa¬ 
ka ljudskog roda ili se možda pojavio tek kasnije. Odgovori su 
na to, jasno, davani prema evolucionističkom ključu i pozitivi¬ 
stičkom ishodu. Zato je prvi naraštaj etnologa vidio u arhaič- 
kom društvu samo prijelazno razdoblje između dovršetka 
oblikovanja životinjskog pretka čovjeka i prvih početaka nje¬ 
gove hominizacije. Otud evolucionističko metodičko pravilo 
da sve ono što je nerazvijeno, primitivno, divlje, animalno i 
izopačeno mora nužno doći na početak vremena. Primitivna 
društva postaju na taj način sabiralištima najgrubljih iskaza 
fizičke surovosti, erotske podivljalosti, obrednog kanibalizma, 
neograničenog promiskuiteta, životinjske okrutnosti, bolesna 
nasilja, krvoločne magije i odsutnosti svake religioznosti. U 
poretku rata tim nerazvijenim počecima odgovara vučje ozra¬ 
čje općeg sukoba svih protiv sviju - bellum omniurn contra 


2 Herbert Spencer, Principles of Sociology, Hamden, Connecticut, 
1969., str. 538. 

omnes. Rat je u tim društvima, dakle, bio pravilo, a mir 
krhka i kratkotrajna iznimka, više priprema za novi sukob 
nego žuđeno uživanje u prestanku borbi. 

Početkom XX. stoljeća gledanje na rat počinje se polako 
mijenjati, jednako u sociologiji i etnologiji. Ideološki evoluci- 
onizam slabi, a broj se istraživačkih pothvata na terenu umno¬ 
žava. Osupnuta antropologijskim otkrićima, sociologija rat 
poistovjećuje s tučnjavom ili dvobojem između pojedinaca, pa 
nije dovoljno jasno zašto bi ga onda još uopće trebalo svrsta¬ 
vati u društvenu znanost . 3 U etnologiji će, pak, tijek razvoja 
ići ponešto drukčije. Kritika evoludonističkih tvrdnji o podri¬ 
jetlu religije, što ih je poduzela bečka kultumo-povijesna ško¬ 
la, nehotice je dala povoda za stvaranje jedne odveć idilične 
slike o ratu u domorodačkim društvima, suprotne onoj evolu- 
cionista i pozitivista. Predodžba Najvišeg Bića nije se, naime, 
dala tako lako uskladiti s postojanjem krvavih sukoba, nemo¬ 
ralnih obreda i ratnih strahota. Stoga je valjalo stvar posve 
obrnuti i utvrditi daje upravo mir bio pravilo, a rat tek krhka 
i kratkotrajna iznimka u životu arhaičnih ljudi. U tu je svrhu 
W. Schmidt 4 skupio mnoštvo svjedočanstava etnologa svoje 
škole koji su dugo prebivali među današnjim najstarijim ple¬ 
menima u Australiji, Južnoj i Sjevernoj Americi, Africi. Poka¬ 
zalo se da ti narodi - u manjoj ili većoj mjeri - izbjegavaju rat 
i trude se uspostaviti mir. Osvajanje tuđega područja rijetko 
je kad dolazilo u obzir, iako su svađe o razgraničenju lovišnih 
prostora bile učestale. Kad slučajno i izbiju jači sukobi, pri¬ 
mirje se brzo uspostavlja, posebice zahvaljujući uplitanju že¬ 
na. Štoviše, nikada to nije neko obično primirje, nego sklapa¬ 
nje istinskog prijateljstva između zaraćenih strana, koje je 
čak zajamčeno religijskim obredom i iskrenom molitvom. Ina¬ 
če, rat je u najstarijih domorodačkih naroda isključen. Teže 
će biti objasniti borbeno raspoloženje sjevernoameričkih Indi¬ 
janaca, ali je zauzvrat u njih jako prisutno mirotvorno posre¬ 
dništvo, čijom su pomoći na vrijeme sprječavana rasplamsa¬ 
vanja borbi. Ukratko, narodi predkulture nisu po sebi ratnič- 

3 Karl Weule, Der Krieg in den Tiefen der Menschheit, Stuttgart, 
1916., str. 13. 

4 Wilhelm Schmidt, Die Urkulturen, Altere Jagd- und Sammelstufe, 
u Historia Mundi, Ein Handbuch der Weltgeschichte in zehn Ban- 
den, I. svezak, Bern, 1952., str. 406-409. 

ki raspoloženi, niti su skloni krvavim napadima. Ako ipak do 
njih dođe, brzo se okončavaju uglavljenjem općeg mira. 

Postavke bečke etnološke škole glede »prvoga rata« - do¬ 
nekle ublažene - zastupale su i neke posve suprotne teorijske 
struje, primjerice američki antropološki funkcionalizam. Ta¬ 
ko B. Malinowski 5 smatra kako nije posve sigurno dokazano 
da bi rat bio općenito rasprostranjen u početku razvoja ljud¬ 
skog roda - što nije ni biološki vjerojatna tvrdnja - nego se 
pojavio mnogo kasnije u službi samo jedne ograničene klase. 
Naravno, našlo se i posve oprečnih mišljenja, recimo ono W. 
Miihlmanna, koji je zagovarao - barem u jednom dijelu svoje¬ 
ga života - rasistički pristup ratu i potrebu promaknuća 
»zdravih« naroda kroz vojne kušnje i nemilosrdni odabir . 6 

U najnovije je vrijeme etnologija sretno pronašla srednji 
put pomirenja između tih krajnosti, odbacivši pretjeranosti u 
pogledu iskaza o prvobitnom ratu. Svi su izgledi da je rat - 
kao društvena tvorba - bio nepoznat u cijelom prvom dijelu 
neolitika u Europi i Istoku. Isto tako, za rat ne znaju domoro¬ 
ci Australije i određeni narodi Sjeverne i Južne Amerike. Lov 
je zacijelo prethodio ratu pa se zato rat kasnije javlja. Poslije 
drugog svjetskog rata većina je antropologa dijelila stajalište 
da ratovanje nužno ne pripada prvom razdoblju ljudskoga ro¬ 
da. Ako je slučajno i izbijao, nije mogao imati prvorazredno 
značenje, koje je tek poslije stekao. Prvi ljudi, dakle, nisu ra¬ 
tovali, kao uostalom ni današnji Eskimi. Ono što je znanost 
socijalne antropologije uspjela sa sigurnošću ustanoviti jet či¬ 
njenica da su različiti tipovi kultura praćeni nejednakim stu¬ 
pnjem sklonosti ratovanju. Plemena Pueblo u Sjevernoj Ame¬ 
rici kroz stoljeća su se rijetko upuštala u ratne pothvate, dok 
je za Tupinamba u Brazilu rat bio jedno od zanimanja. 

Ako je time modema etnološka znanost i prihvatila neke 
od zaključaka bečke kultumo-povijesne škole, a istodobno ot¬ 
klonila pozitivističke, nije to učinila iz istih razloga i s jedna¬ 
kim sadržajem. Najmanje je, pak, pristala na idiličnu sliku 
arhaičnog društva. Nisu, naime, primitivni ljudi odabirali 


5 Bronislaw Malinowski, Freedom and Civilization, New York, 
1944., str. 338. 

6 Wilhelm E. Mtihlmann, Rat i mir, Uvođenje u političku etnologiju, 
Zagreb, 1943., str. 238. 

mir zbog toga što su bili bolji od nas, nego su im većim dije¬ 
lom nedostajali poticaji koji pokreću mase na međusobne su¬ 
kobe. Na najnižem stupnju čovječanstva nema još nikakve 
borbe za tržišta ili sirovine, osim slučaja povrede lovišta, što 
se međutim lako iješavalo pomirbom ili naknadom. Iz svega 
slijedi da prvo ratovanje zapravo i nije bilo, niti je moglo biti, 
prouzročeno ni velikim koristoljubljem ni j akim ideološkim 
razlozima. Etnolozi misle da razloge treba tražiti u nama te¬ 
ško shvatljivim povredama časti i društvenog ugleda pojedi¬ 
naca i plemena. A nužno naličje časti je osveta. Otud dva 
izvora rata: povećanje utjecaja u društvu isticanjem hrabrosti 
i krvna osveta. Prvobitan i isključiv cilj ratnih sukoba bio je 
znači osveta. Plemena se sukobljavaju radi osvećivanja zbog 
neke beznačajne uvrede, slučajne bolesti, nerazumljivog po¬ 
našanja, nepoželjnog pogleda, čudnovate riječi, neobičnog 
znaka. Osveta je često tražila i žrtvovanje vlastite djece ili že¬ 
na, što je otvaralo strašan krug sve većih okrutnosti i novih 
ubijanja. 

Taj čudnovati »rat prije rata« ili »rat bez rata« - potaknut 
željom za osvetom, a ne potrebom za probitkom - u stvari je 
neka sui generis kategorija sukoba, koju je jedva moguće vjer¬ 
no opisati jer nam osjećajno i doživljajno više nije pristupa¬ 
čna. Budući da je osveta u većini slučajeva osobna, bit će on¬ 
da takav i rat, privatan i izvan zaokupljenosti cijele zajedni¬ 
ce. To psihologizira sukobe i čini da se rat otkriva kao čovje¬ 
kovo golemo trošenje zatomljene energije, koja nije upotrije¬ 
bljena za vlastitu gospodarsku korist. 7 Prijepor se vodi tako¬ 
đer i oko toga je li prvotni rat bio okrutniji od današnjeg ih 
ne. Neka starija etnografska izvješća o stravičnim mučenjima 
zarobljenih neprijatelja toliko su uvjerljiva da ne pružaju po¬ 
voda za dvojbu. 8 Čini se da je rat jednako okrutan gdjegod se 
javlja, pa ne zna za granice, kako bilježi Carl von Clau- 
sewitz 9 . Ipak, organiziraniji je rat u pravilu nasilniji i okru¬ 
tniji od drugih jer raspolaže većom moći. Zato etnolozi drže 
da su spomenuti osvetnički sukobi u pretpovijesti rijetko bih 

7 Georges Bataille, La part maudite, Pariš, 1949., str. 269. 

8 Maurice R. Davie, La Guerre dans les socUtes primitives, Pariš, 
1931., str. 439-440. 

9 Carl von Clausewitz, De la Guerre, Pariš, 1955., str. 53. 

izrazito krvoločni i mučilački. Jer, oružja za bacanje - koplje i 
strijela - nisu suviše djelotvorna, a domoroci redovito izbjega¬ 
vaju borbe iz blizine, smatrajući ih opasnima . 10 Ima naravno i 
oprečnih gledišta, koja ustraju na tome da je baš okrutnost 
bitno obilježje ratovanja u primitivnim poretcima. 

Ustrojem države, podjelom rada u društvu i napretkom 
tehnologije, funkcija rata potpuno se mijenja. Umjesto da bu¬ 
de sredstvo ravnovjesja između časti i osvete, kao dotada, rat 
postaje sredstvom osvajanja tuđih zemljišta, proširenja poli¬ 
tičke moči i zarobljavanja neprijatelja. Povijesno gledajući, 
tek je razvijeno zemljoradničko društvo došlo u položaj da 
uvijek treba nova i neiskorištena područja, ali jednako i nove 
brojne robove za radnu snagu. Isto je tako otmica stoke poče¬ 
la igrati posebno važnu ulogu u stočarstvu. Do spoznaje da 
rat pruža neočekivanu korist i da donosi velik gospodarski 
dobitak došao je, dakle, čovjek relativno kasno u svojem dru¬ 
štvenom razvitku. 

U znanstvenom smislu rasprava o »prvom ratu« očito nije 
dovršena, premda su obrisi toga rata sve uočljiviji u prostoru 
i vremenu čovjekova trajanja. Etnologijski prinosi polako pre¬ 
laze u sociologiju kao njezin posjed, što uostalom najbolje po- 
svjedočuju primjeri novijih enciklopedijskih djela, koja pre¬ 
uzimaju bez zadrške cijeli antropologijski domet rasprave i 
prenose ga u područje društvenih znanosti . 11 Za našu je temu 
važno istaknuti da je povijest rata u mnogim svojim točkama 
vrlo slična povijesti religija, pa ih prije međusobna susreta 
valja u odvojenim crtama dobro proučiti i upoznati. 


Rat kao religijski obred 

Razumije se da religiju nećemo pratiti na način na koji 
smo pratili rat. Bio bi to jamačno prevelik zadatak. No i po¬ 
vršnim poznavateljima prošlostoljetnih žestokih evolucioni- 
stičkih rasprava o podrijetlu ključnih društvenih ustanova 
mora biti odmah očito da između »prvotnog općeg rata svih 


10 Kaj Birket-Smith, Putovi i kulture, Opća etnologija, Zagreb, 1960., 
str. 324-330. 

11 Wilhelm E. Muhlmann, Krieg und Frieden, u Wdrterbuch der Soci- 
ologie, Stuttgart, 1969., str. 595-698. 

protiv sviju« i »prvotnog društva bez religije« postoji bjeloda¬ 
na veza istog misaonog postupka. To dakako nije sve, jer će 
se nešto kasnije - ovaj put prateći raspravu u antievolucio- 
nističkom krugu - moći opet ustanoviti slična veza između 
opisa »stanja bez rata« i tvrdnje o »vjeri u Najviše Biće«. U 
najnovije doba - posebice obnovom nekih prosvjetiteljskih te¬ 
za 12 - problem je ponovo vraćen natrag i sad na početak vre¬ 
mena imamo ravnopravno, istodobno, i na istu ravninu stav¬ 
ljene sve oblike religioznog izričaja: prvobitni monoteizam, 
animizam, totemizam, manizam, magiju, nagualizam, šama- 
nizam, obredni kanibalizam i društvo bez religije, čemu u po¬ 
retku vojnoga sukoba odgovara neodređeno stanje osvetnič¬ 
kog »ni rata ni mira«, ili »rata prije rata«. 

Razvijajući se na dva usporedna i naizgled neovisna kolo¬ 
sijeka, teorije o ratu i teorije o religiji jedva da su se ikad 
stvarno dodimule i ispreplele. Ipak, susreta tih tvorbi u zbilj¬ 
nosti je vjerojatno bilo i ne smijemo ih zanemariti. Naprotiv, 
valja ih uporno tražiti i iscrpno istražiti. A upravo se prvi ta¬ 
kav susret pojavio - koliko znamo - u religijskom obredu rata 
ili ratu shvaćenom kao religijski obred. 

Taj se religijski obred rata, međutim, nije u svemu pokla¬ 
pao sa samim činom ratovanja, nego je išao mnogo iznad i 
izvan njega. Izvješća istraživača otkrivaju, naime, da se cere¬ 
monije u povodu vojnih sukoba upriličuju redovito prije, za 
vrijeme i poslije tih sukoba, što upućuje na zamašnost religij¬ 
skog obreda ratovanja. Što se tiče prvog slučaja, koji prethodi 
ratu, primjera je zaista mnogo. Tako članovi plemena Omaha 
iz Sjeverne Amerike obavljaju duge obredne pripreme prije 
nego što krenu u rat. Najprije se okupljaju u šatoru, gdje pri- 
sežu da će sudjelovati u pohodu. Zatim pjevaju svete napjeve, 
koje ponavljaju četiri puta. Onda uz velike svečanosti uprav¬ 
ljaju kljun mitske ptice prema neprijatelju. Običaj je da četiri 
noći zaredom obavljaju takve religijske liturgije. Slično se ra¬ 
toborni stočari Masaiji iz Istočne Afrike žarko mole uoči voj¬ 
ničkih podviga, produžujući to stanje cijelu noć do jutra. Pri¬ 
padnici, pak nekih polinezijskih plemena na svečanostima u 
čast božanstva Moua izgovaraju magične riječi poticaja koje 


12 Mary Douglas, Natural Symbols, Ezplorations in Casmology, New 
York, 1973., str. 219. 

im povećavaju snagu i hrabrost, a razmjerno ih smanjuju u 
neprijatelja. 13 Osobito su zapaženi ratnički plesovi s oružjem 
i maskama. Njihovim izvođenjem domoroci postaju sretniji i 
jači za buduće teške bojeve. Maske navučene na lice i boje is¬ 
crtane po tijelu žele prestrašiti neprijatelja i prikazati se sim¬ 
boličnim nositeljem nadnaravnih sila. Ti religijski obredi - 
što duhovno i duševno pripremaju ljude za rat - ne samo da 
započinju mnogo dana prije odlučujuće bitke, nego znaju tra¬ 
jati sve do početka ratovanja, kao u plemenu Navaho. 

Po povratku iz rata slika se ponavlja, ali sad svečanosti ima¬ 
ju obilježja pobjedničke raskalašenosti ih tabuizirane oprezno¬ 
sti. O prvome slučaju nema smisla govoriti jer bismo samo po¬ 
navljah opis obreda koji prethode ratovanju. Zanimljiviji je dru¬ 
gi opis, koji rat zapravo dovodi u svezu s fenomenom tabua. 14 
Mnogi su putopisci upozorili na činjenicu da u arhaičnih naroda 
baš ratnici u najvećoj mjeri ulaze u krug tabuiziranih stvari, po¬ 
sebice poslije povratka iz bojnog okršaja. Zato su, uostalom, i 
smatrani nepoželjnim osobama. Tko je, primjerice, ubio neprija¬ 
telja ih čak samo sudjelovao u ratničkim pohodima, taj odmah 
postaje numinozno ih »nečisto« biće. U Nonumbosa na Novoj 
Gvineji ratnike koji su ubili neprijateljskog vojnika u boju nazi¬ 
vaju posve jednakim imenom kao žene za vrijeme menstruacije 
ih trudnoće. Ta religijska nečistoća, jednaka svakoj drugoj, može 
uvijek biti izbrisana. U nekim se afričkim plemenima svi ratnici 
poslije povratka iz borbe smatraju sakralno uprljanima, pa se 
stoga moraju dobro oprati vodom kako bi mogli ponovo ući u 
svoje kolibe. U Polineziji su, pak, maorski ratnici bih tabuizi¬ 
rani za trajanja ratničkog pothvata i nisu se smjeh vratiti u 
prijašnje stanje bez obavljanja određenih magijskih obreda. 
Ratnik je, naime, u stanju stalne obredne nečistoće, pa ga 
treba podvrgnuti nebrojenim zabranama, koje članove pleme¬ 
na štite od mogućeg doticaja s njim. 15 

Ostatke tih pravila tabua susrećemo čak u jednoj isključi¬ 
vo monoteističkoj religiji kao što je židovstvo. U starozavje¬ 
tnoj se Knjizi Brojeva (Br 31,16-24) navodi kako sudionici 

13 Hans Nevermann — Ernest A, Worms - Helmut Petri, Les Religi- 
ons du Pacifigue et d’Australie, Pariš, 1972., str. 52. 

14 Franz Steiner, Taboo, Baltimore, Maryland, 1967., str. 154. 

15 Jean Cazeneuve, Sociologie du rite, Pariš, 1971., str. 82-66. 

svetoga rata - koji je već po sebi jedan obred - ostaju sedam 
dana izvan tabora, peru sebe i svoju odjeću, osobito oni što su 
mnoge neprijatelje ubili ili su ubijene dotaknuli. Također će i 
svi njihovi predmeti biti vatrom i vodom dobro očišćeni. 

Nema dakle većih teškoća za religiologiju i sociologiju reli¬ 
gije kad su u pitanju sakralni obredi koji se obavijaju prije i 
poslije rata. Daleko je složenija situacija glede samoga čina 
ratovanja, koji je sad uzet bez vremenskog razdoblja što mu 
prethodi, kao i bez onog što mu slijedi. Tako ogoljen jedva da 
može biti smatran dovoljno odredivim obrednim obrascem. 
Svejedno, mogu se i u primitivnom ratovanju naći mnogi zna¬ 
čajni elementi religijske svetkovine. U tom sklopu spomeni¬ 
mo najprije sporedne kultne dužnosti, koje se ispunjavaju 
istodobno dok rat traje. Recimo, čim ratnici već spomenutog 
plemena Omaho napuste logor i odu u rat, svi što su ostali u 
selu moraju četiri dana postiti i zamjenjivati stara imena no¬ 
vim, jer misle da će time zavesti i zavarati nesklone duhove. 
Na otocima Trobriand muškarci se uzdržavaju svih seksual¬ 
nih odnosa sa ženama za trajanja ratnog stanja, dok u Asamu 
u doba boja ne smiju ni živjeti sa zaručnicama, ni jesti i raz¬ 
govarati sa ženama. Na koncu recimo kako u Bantu plemeni¬ 
ma održavanje čistoće i umjerenosti ne vrijedi samo za ratni¬ 
ke, nego za sve koji su ostali kod kuće, dotično starce, žene i 
nemoćne. 

Ovi i njima slični opisi ne zahvaćaju rat, nego samo redo¬ 
vita obredna zbivanja oko i uz njega. Sam pak rat - uzet kao 
jedinstven i samosvojan čin — uvijek je podsjećao na neku ve¬ 
liku svetkovinu ili raskošan religijski blagdan. Stoga su oba 
događaja ustrojena prema jednakim pravilima dramske i 
scenske zakonitosti. Čini se da rat u tom posebnom sakral¬ 
nom značenju treba shvatiti kao određeno mimetičko i luđič- 
ko bogatstvo u iskazivanju i trošenju, odnosno orgijastičko 
obredno rasipanje i uništavanje stvari i osoba. Snaga proizi¬ 
šla iz ljudskih sukoba doduše je rušilačka, ali se može predo¬ 
čiti poput raskošne bujice života, što rastvara i stvara uvijek 
nove svjetove. Rat je dakle vrhunska i neizbježna igra, po 
mnogim oznakama slična vjerskoj svetkovini. Upravo po tim 
sadržajima rasipanja, uništavanja, trošenja i uzbuđenja rat je 
najbliži religijskom blagdanu. 16 Štoviše, u vojničkim okršaji- 


16 Georges Bataille, Thiorie de la religion. Pariš, 1973., str. 78-79. 

ma - kao na svečanostima - dolazi do osjetnog pražnjenja i 
duševnog rasterećenja, koje ima značenje goleme kolektivne 
katarze . 17 Unatoč očitim podudarnostima između ratničke 
uzbuđenosti i blagdanskog raspoloženja - koje se mogu podu¬ 
prijeti daljnjim primjerima 18 - nije baš posve razvidno da bi 
vojnički sukob i religijski obred bili u svemu istovjetne poja¬ 
ve. Religija, naime, spašava ljude od nesmisla, rat tek od tre¬ 
nutačnog neprijatelja. Zato se uostalom oni nikad ne poklapa¬ 
ju u cijelosti. Sveto obuhvaća širi krug, rat znatno uži. A za¬ 
pravo iz te razlike raste onda slutnja arhaičnih naroda kako 
je moguće da ritualni sadržaji ratovanja budu življeni izvan 
samog ratovanja, kao isključivo religiozno iskustvo, a ne kori¬ 
sna nadopuna tehničkoj nerazvijenosti. 

Na toj se crti pojavljuju obredna natjecanja koja imaju 
svoje izvorište prije u sakralnoj ontologiji nego u ratnoj te¬ 
hnologiji. Obredna natjecanja suprotstavljaju dvije strane u 
različitim očitovanjima moći i snage, kao što su igre, utrke, 
nadmetanja, utakmice, borbe i slično. S vremenom natjecanja 
gube obilježja samo fizičkog sučeljavanja i dobivaju oznake 
simboličnih poruka. Povezuju se s mitološkim vremenom kad 
je bila - in illo temporis - održana ona jedina i odlučujuća ko¬ 
zmička borba bogova, arhetipskog dometa, iz kojega je izvora 
onda potekla nezaustavljiva rijeka posve konkretnih ratova u 
povijesnom vremenu. To je razlogom što možemo ustvrditi 
kako je svako pojedinačno vojničko sukobljavanje za arhai¬ 
čnog čovjeka zapravo ponavljanje spomenutog izvorno i sa¬ 
kralnog rata . 19 Kad dakle današnji primitivni narodi upriliču- 
ju ritualna natjecanja, ne čine to samo da bi se pripremili za 
rat, koliko ustvari oponašaju sakralnu paradigmu svakog su¬ 
koba uopće. Time su u isti mah bliži sudbini bogova i udalje¬ 
niji od prolaznih ljudskih neprijateljstava. Za potvrdu navedi¬ 
mo vjerovanje naroda Indonezije 20 , koji mitsko stvaranje svi- 

17 Vittorio Lantemari, La grande Fešta, Vita rituale e sistemi di pro- 
duzione nelle societa tradizionali, Bari, 1976., str. 53. 

18 Jakov Jukić, Povratak svetoga, Rasprava o pučkoj religiji, Split, 
1988., str. 119-180. 

19 Alfonso M. Di Nola, Guerra e competizione rituale, u Enciclopedia 
religiosa, IH. svezak, Firenza, 1971., str. 690-694. 

20 Waldemar Stohr - Piet Zoetmulder, Les religions d’Indonćsie, Pa¬ 
riš, 1968., str. 176-177. 

jeta predočuju jednim svetim ratom između nižeg i višeg svi¬ 
jeta, točnije između dvaju božanstava Mahatala i Djata, koji 
utjelovljuju te svjetove. Boreći se, njihovi zastupnici uništa¬ 
vaju drvo života i sebe. Iz te se smrti rađa čovjek i cijeli sve¬ 
mir. Razumljivo da spomenuti arhetipski rat biva povremeno 
simbolično uprisutnjen i obredno obnavljan, ali sad izvan 
stvarnih sukoba plemena u vremenu i prostoru. 

Na još općenitijoj i apstraktnijoj razini to ritualno natjeca¬ 
nje i obredno ratovanje prodire u religijski dualizam, koji tvo¬ 
ri jedno od najmanje proučenih pitanja u povijesti religija . 21 
Dakako, za usporedbu s ratom dolaze u obzir samo korjeniti 
dualizmi, kako ih naziva U. Bianchi. Tu bi svakako spadali: 
zaratustrizam, maniheizam, mandeizam, orfizam, platoni- 
zam, empedoklovska metafizika i indijski dualizam atman - 
maya. Drugi tome popisu pridodaju još gnosticizam, gnozu, 
zurvizam i mitrizam. Ne bi valjalo preskočiti ni Zelote, Esene 
i tekstove Qumrana, koji navješćuju dolazak mesijanskog vo¬ 
đe ili mesijanskog doba kroz tešku borbu i pobjedu nad Zlim. 
Inače, u tom je korjenitom dualizmu kozmička i ljudska povi¬ 
jest zamišljena kao neka sudbonosna borba između dvaju su¬ 
protnih i nesvedivih načela, koja završava pobjedom pozitiv¬ 
nog načela. Riječ je dakle o istinskom ratu božanstava ili na¬ 
čela, jedanput stavljenom na početak vremena - kao teogoni- 
ja - i drugi put održanom na koncu vremena - kao eshatologi- 
ja. Religijski se ciljevi ovdje ostvaruju borbom, sukobom, ra¬ 
tom, sporom, sudarom, porazom, pobjedom jednog načela, 
simbola ili vrednote nad drugim. Svemir je, znači, velika dra¬ 
ma sukobljavanja oprečnih sila u uzlaznoj putanji apstrakci- 


21 Simone Pčtrement, Le dualisme dans l’historie de la philosophie et 
des religions, Pariš, 1946.; Simone Petrement, Le dualisme chez 
Platon, les gnostiques et les manicheens, 1947.; Jacques Duche- 
sne-Guillemin, Ohrmazd et Ahriman, L’aventure dualiste dans 
"Antiquite, Pariš, 1953.; Ugo Bianchi, II dualismo religioso. Sag- 
gio storico et etnologico, Roma, 1958.; Ugo Bianchi, Problemi di 
storia delle religioni, Roma, 1958.; Mircea Eliade, The Quest, Hi- 
story and Meaning in Religion, Chicago, 1969.; Pierre Clastres, La 
societe contre l’Etat, Recherches d’antropologie politigue, Pariš, 
1974.; Ugo Bianchi, Prometeo, Orfeo, Adamo, Tematiche religiose 
sul destino, ii male, la salvezza, Roma, 1976.; Ioan P. Couliano, 
Les gnoses dualistes d’Occident, Pariš, 1987. 

je: Plodnosti i Suše, Ljeta i Zime, Života i Smrti, Svjetla i Ta¬ 
me, Bića i Nebića, Dobra i Zla. 

U sažetku problemi postaju jasniji. Takav, naime, produ¬ 
hovljeni, eterični, simbolični, racionalizirani, sakralizirani i 
posve transcedentirani rat sve teže može p odnijeti naravnu 
usporedbu sa stvarnim ratom u životu ljudi, iako u najvećoj 
mjeri djeluje na njihovu zemaljsku sudbinu. Zato ne iznena¬ 
đuje spoznaja da u naše dane predstavnici znanosti o religija¬ 
ma izbjegavaju, koliko mogu, opasnosti metodičkog stavljanja 
fenomena rata i religije pod isti vidik značenja. Najmanje to 
čine fenomenolozi religije koji bi inače bili prvi pozvani da 
baš takve neodređene i dvojbene sadržaje istražuju i defini¬ 
tivno uglavljuju u svojoj tipološkoj sustavnosti. Idući još da¬ 
lje, može se pokazati kako će biti uzaludan svaki naš trud da 
u suvremenoj religiologijskoj literaturi pokušamo naći ozbilj¬ 
nije djelo u kojem bi rat zauzimao očekivano i dolično mjesto, 
kakvo uostalom i zaslužuje. Naprotiv, opsežan i sustavan G. 
Widengren 22 uopće ga ne spominje, dok brojni suradnici veli¬ 
koga Dictionnaire des Religions - pod uredničkim vodstvom 
P. Pouparda - obrađuju teme mirotvorstva, pravde, ljudskih 
prava, rasizma, snošljivosti, nenasilja i žrtve, ali natuknicu o 
ratu nemoćno izostavljaju . 23 Kad se pak dogodi da fenomeno¬ 
lozi religije slučajno i sporadično uvrste u svoj tekst nešto o 
borbenim sučeljavanjima, čine to krajnje suzdržano, ili za¬ 
državajući se na opisima gotovo bizarnih detalja, kao što su, 
primjerice, okrutna obredna žrtvovanja ratnih zarobljenika u 
drevnom Meksiku . 24 

Unatoč činjenici da rat neosporno pripada i Zemlji i Nebu, 
bilo je rijetkih sretnih trenutaka u povijesti ljudskoga roda 
kad je dolazilo do njegova potpuna odjeljivanja na zemaljski i 
božanski rat. Nažalost, nesretnijih je trenutaka kao i uvijek 
bilo daleko više. 


22 Geo Widengren, Religionsphdnomenologie, Berlin, 1969., str. 684. 

23 Dictionnaire des Religions, Pariš, 1968., str. 1838. 

24 Friedrich Heiler, Erscheinungsformen und Wesen der Religion, 
Stuttgart, 1961., str. 565. 

Rat kao inicijacijska kušnja 


Sad se opet moramo vratiti primitivnim društvima . 25 Po¬ 
znat je položaj čovjeka u njima: svaki je pojedinac bio istodo¬ 
bno skupljač plodova, lovac, ratnik, zemljoradnik, zanatlija i 
svećenik. Uzroke tome »univerzalizmu« valja tražiti u kraj¬ 
njoj nerazvijenosti i posvemašnjoj odsutnosti diferencijacije u 
društvu. Tek s osnivanjem muških tajnih društava uspostav¬ 
lja se prva jača diferencijacija, pa pojedine skupine ljudi poči¬ 
nju preuzimati pojedine poslove. Jedni se bave skupljanjem 
plodova, drugi su lovci, treći ratnici, četvrti ratari, peti 
obrtnici a šesti predvoditelji religijskih obreda. Jasno je pred¬ 
vidljivo da društvena diferencijacija izaziva promjene i u reli¬ 
gijskom poretku. U mnogim se dijelovima svijeta - pretko- 
lumbijskoj Americi, zapadnoj Africi, Australiji i arktičkim 
predjelima - javljaju različita i posve nova božanstva, pod čije 
okrilje i zaštitu sada ljudi različitih zanimanja stavljaju svoje 
posebne staleške brige i iščekivanja. Zato dolazi do diferenci¬ 
jacije u njihovoj religiji. Nezadrživi se politeizam počinje gra¬ 
nati usporedo s rastom diferencijacije zanimanja u društvu. 
Tako je, primjerice, na Novom Zelandu šest božanstava bilo 
pokroviteljem šest zanimanja i odgovarajućih staleških sku¬ 
pina: ratara, ribara, krčitelja prašume, ratnika, hranitelja 
obitelji i pratilaca umrlih članova plemena. 

Za nas su, međutim, pozornosti vrijedni jedino ratnici. U 
primitivnim plemenima potvrđeno je mnoštvo tajnih ratnič¬ 
kih društava koja okupljaju buduće bojovnike jednoga ili više 
plemena. To je dakako samo sociološka strana problema, a ne 
i religijska. Ona se ispunjava tek u inicijarijskim ustanovama 
koje u širem značenju riječi - barem prema mišljenju fenome- 
nologijske sociologije - pripadaju svijetu religijskih obreda, 


25 U tekstu se mjestimice koristim izrazima primitivno društvo ili 
primitivni ljudi, jer su se u našoj stručnoj literaturi ti oblici ustali¬ 
li. Ipak, suvremeni etnolozi ili antropolozi počinju spomenute na¬ 
zive sve više napuštati. Zato se njima koriste u nazivnicima ili pri¬ 
bjegavaju pojmovima kao što su: arhaični, etnološki domorodački, 
pretpovijesni ili egzotični narodi. Taje promjena nastala sredinom 
našeg stoljeća, krizom etnocentričnog čovjeka i nesmiljenom kriti¬ 
kom »provincijalizma« zapadnjačke kulture. Za šire tumačenje po¬ 
gledati Remo Cantoni, Illusione e pregiudizio, L’uomo etnocentrico, 
Milano, 1967., str. 50-87. 

što znači da se nadovezuju na sakralne sadržaje koje smo 
izložili u prethodnom poglavlju. 

Nećemo se ovdje baviti podrijetlom muških tajnih društa¬ 
va, koja vjerojatno vuku korijene iz šamanizma. Njihova ras¬ 
prostranjenost dolazi - uostalom kao i šamanizma - iz neu- 
klonjive čovjekove potrebe za što potpunijim sudjelovanjem u 
svetome. Razlika je u tome da se u tajnim društvima to sudje¬ 
lovanje uvijek povezuje s određenim pozivom ili zanimanjem, 
pa tako onda i ratničkim. Sama je pak ratnička inicijacija sa¬ 
državala niz posebnih kušnji koje su istodobno bile ratničke i 
sakralne. Tražilo se da sudionik iskaže hrabrost i neustraši- 
vost, čak i izdržljivost u podnošenju fizičkih boli. Inicijacijski 
se ciklus sastojao od pouke iz ratničkih umijeća i borilačkih 
vještina, ali prvenstveno shvaćenih kao neka vrst religijskih 
obreda. Otud njihova iznimna moć i snaga. 

Da bi budući ratnik bio što učinkovitiji, morao je postati 
vrlo sličan divljim zvijerima, koje su prvi sakralni uzor i 
izvorni predodžbeni poticaj svakom vojničkom pozivu. To je 
onda razlogom da mladi ratnici nisu samo učili kako će biti 
što bolji borci na vojnom polju, nego su se prije svega pripre¬ 
mali za svoju magičnu preobrazbu u grabežljivu životinju, ko¬ 
ja je par excellence uspješan borac. U toplim su krajevima to 
bili lav, tigar, leopard, a u hladnijim medvjed i vuk. Prošavši 
inicijacijske kušnje, kandidat se poistovjećivao s najkrvože- 
dnijom životinjom i prisvajao njezin način postojanja. Tako je 
dobio sva obilježja lukave, izdržljive i grabežljive zvijeri, ide¬ 
ala prvotnog ratnika. Upravo ta pretvorba ratnika u životinju 
tvori sakralni prinos inicijacijskog postupka, a on nije ni mo¬ 
gao biti drukčiji doli ritualan. Pogrešno bi međutim bilo inici¬ 
jacijski obred shvatiti kao isključivo izvanjski čin. Naprotiv, 
njime se želi u mladih ljudi probuditi neka vrsta bijesa i raz- 
jarenosti, razgoriti vatra njihove srčanosti i bezobzirnosti. 
Drugim riječima, nije se postajalo članom tajnog ratničkog 
društva samo iskazivanjem velike odvažnosti, snage i podno¬ 
šenjem boli u inicijacijskom postupku, nego najprije sakral¬ 
nom sposobnošću da se promijeni ontološko stanje i posta¬ 
ne divljom zvijeri . 26 Upravo se u toj sjecišnoj točki dodiruju 


26 Mircea Eliade, Initiation, rites, societes secretes, Pariš, 1976., str. 
282. 

sakralni i svjetovni sastojci budućeg poziva mladog ratnika. 
On je u inicijacijskoj kušnji postao ne samo vrsnim bojovni¬ 
kom, nego i religioznim čovjekom osobita ustroja i obdarenim 
nadnaravnim moćima animalnih - što znači kozmičkih - 
razmjera. 

Od svih je životinja najuzbudljiviju pustolovinu imao sva¬ 
kako vuk, na osobit način vezan uz naš europski prostor . 27 Ta 
čudna zvijer privlači i straši ljude od davnine. Vuk je nazočan 
već u civilizaciji neolitika, kako posvjedočuju arheološki nala¬ 
zi u Vinči, gdje su nađeni njegovi kipići, što može predstavlja¬ 
ti ostatke nekog drevnog inicijacijskog obreda ratnika. U pri¬ 
mitivnim narodima ta se zamisao potpuno očitovala. Primje¬ 
rice, članovi sjevemoameričkog plemena Kwakiutl izvode ple¬ 
sove s vučjim maskama prije odlaska u rat, kao prijeko potre¬ 
bnu pripremu za predstojeću borbu s neprijateljem. Danas 
nam je najdostupniji indoeuropski krug ratničkih bratstava - 
poznatiji pod imenom Mannerbunde - koji se da relativno la¬ 
ko rekonstruirati . 28 U starim germanskim plemenima ratni- 
ci-zvijeri bili su nazivani berserkir, što doslovce znači »ratnici 
u medvjeđem krznu«, ali s vremenom još i ulfhedhar, odnosno 
»ljudi u vučjem krznu «. 29 Stoga - kako izvješćuje Tacit - nitko 
nije mogao postati pripadnikom tajnog društva ratnika ako 
nije prije toga ubio barem jednog neprijatelja, a zatim dotu¬ 
kao medvjeda ili vuka. Ne treba se čuditi što je obredno obla¬ 
čenje u životinjsko krzno dobilo simbolično značenje preobra¬ 
zbe ratnika u divlju zvijer. U religijskom obredu inicijacije 
budući su bojovnici zapravo postajali doslovce ratnici-zvijeri. 
Ritualno oblačenje vučjeg krzna - uz bučne svečanosti i blag¬ 
danska raspoloženja - donosi temeljitu promjenu u ponaša¬ 
nju članova tajnog društva. Čim se mladići zaogmu medvje¬ 
đim ili vučjim kožama, oni više nisu ljudi nego divlje zvijeri, 
najprije u obrednom smislu, a poslije s jasnim društvenim po¬ 
sljedicama. Time su ratnici odmah bivali jači u svojem pozi- 

27 Mircea Eliade, De Zalmoxis a Gengis-Khan, Etudes comparatives 
sur les religion et le folklore de la Dade et de l’Europe orientale, 
Pariš, 1970., str. 252. 

28 Stig Wikander, DerArische Mannerbund, Lund, 1938.; Jan de Vri- 
es, Altgermanische Religionsgeschichte, I. svezak, Berlin, 1956. 

29 Lily Weiser, Altgermanische Jiinglingsweihen und Mannerbunde, 
Baden, 1927., str. 44; Georges Đumezil, Mythes et dieux des Ger- 
mains, Essai d’interpretation comparative, Pariš, 1939., str. 81. 

vu: nepokomiji, okrutniji, raspojasaniji i snažniji, stalno pot¬ 
paljivani šamanističkom »vatrom« unutrašnje topline i opsje¬ 
dnuti s furor heroicus. Trenutak je to kad za njih prestaju vri¬ 
jediti svi postojeći zakoni i moralni običaji sredine u kojoj ži¬ 
ve. Čine nečuvena nasilja i straše žene i nemoćne, kradu sto¬ 
ku i ubijaju je kao pravi mesožderi. Moguće je zato povući ra¬ 
zvojnu crtu - sad već potpuno povijesnu — od mesoždera preko 
lovca do ratnika. 

U iranskoj religijskoj tradiciji ratnička su bratstva nazo¬ 
čna od Zaratustre 30 , što ne znači da nisu mogla postojati i ra¬ 
nije. Poznato je bilo njegovo nezadovoljstvo neobuzdanim vla¬ 
danjem tih ratnika - članova tajnih društava - koji su bez 
ikakva većeg povoda tiranizirali sela i vodili život posve razli¬ 
čit od onog stočara i seljaka. U svakom slučaju, u starim se 
iranskim sakralnim tekstovima govori o njihovim ratničkim 
orgijama, ekstatičnim stanjima i trošenju opojnih pića, čime 
su htjeli postati okrutnim životinjama i time ipso facto boljim 
ratnicima. 

Opisane sveze vuka s božanstvima u indoeuropskoj reli¬ 
gijskoj baštini mnogostruko su ponovljene i potvrđene. Dosta¬ 
tno je podsjetiti na to da su Romul i Rem - utemeljitelji staro¬ 
ga Rima - bili ustvari sinovi boga-vuka . 31 S druge pak strane, 
ratnička tajna društva i njihove razrađene inicijacijske obre¬ 
de susrećemo jednako u vedskim tekstovima, u keltskim i 
rimskim običajima, a najotvorenije u Spartanaca . 32 Svi dakle 
indoeuropski narodi sudjeluju - manje ili više - u istom ritu¬ 
alnom scenariju obrednih inicijacija mladih ratnika, u kojem 
vuk igra poglavitu ulogu, jer povezuje svjetovno sa svetim. 

Rat i njegovi bogovi 

S vremenom se broj ratničkih božanstava nezaustavljivo 
umnožavao. Religiolozi pritom obično spominju: astečkog bo¬ 
ga rata i sunca Huitzilopochtlia, koji je neprestance u oporbi 

30 Geo Widengren, Der Feudalismus im alten Iran, Kola, 1969., str. 

334. 

31 Georges Dumezil, Aspects de la fonction guerriire chez les Indo- 

-Europćens, Pariš, 1956., str. 20. 

32 Henri Jeanmaire, Couroi et Cour&tes, Essi sur l’education sparti- 

ate et sur les rites d’adolescence dans l‘antiquite heIMnique, Lille, 

1939., str. 540. 

s tamom i noći; kinesko božanstvo Kuanti; japanskoga boga 
rata Hachimana; vrhovno ratničko biće asirske religije Ašura; 
staroskandinavska božanstva rata Thor-Donara i Odina, od 
kojih je prvi div s kamenim kladivom u ruci, a drugi bog rata, 
oluje i mrtvih; iranski Mitra, što se štuje u hinduističkim Ve- 
dama, zaratustrinoj religiji i rimskim provincijama; grčki 
Ares i rimski Mars, kojima vojnici prinose žrtve prije i poslije 
bitke; indijski bog rata i oluje Indra, spominjan već u Rgvedi, 
sa svojom golemom utrobom punom opojnog pića soma, sim¬ 
bol arijevskih pobjedničkih najezda i osvajanja, moćan, sna¬ 
žan, jak, i još mnogo drugih bogova rata i vojnih sukoba. 

Ta ratnička božanstva jamačno nisu prva u svakom reli¬ 
gijskom panteonu. Ipak, često se događalo da upravo najutje¬ 
cajnija božanstva oslikavaju najmoćniju skupinu u društvu. 
Ako su to ratnici, onda će im i božanstva biti jedino ratnička. 
Njemački sociolog religije J. Wach smatra da su tri društvene 
skupine bitno oblikovale tri skupine božanstava - anticipira¬ 
jući donekle G. Dumezila - a to su: poljodjelci, trgovci i ratni¬ 
ci. 33 Među izrazito ratničke religije ubraja drevnu meksičku 
mitologiju, iranski mitraizam i japanski zen-budizam. Drugi 
staromeksički bog rata Tezcatlipoca - također božanstvo noći, 
sjevera i straha - nosi nazive »Strašni bog«, »Onaj čiji smo ro¬ 
bovi«, »Neprijatelj« i »Ratnik južnoga hrama«. U njegovu se 
čast prinose žrtve u ljudskoj krvi i srcu, obred pun okrutnosti 
i nasilja, koji stavlja modeme povjesničare religije u velike 
neprilike jer poništava etičnost svetoga do neslućenih neeti¬ 
čnih nizina. Dapače, pretkolumbovski Meksikanci su vjerova¬ 
li da se u društvenom životu ne može ništa važno polučiti bez 
krvavih žrtvovanja što većeg broja neprijatelja. Otud stalni 
ratovi i potražnja za ljudskim bićima, što se dade povezati s 
poznatim fenomenom lova na čovječje glave u arhaičnih ple¬ 
mena. U iranskoj je, pak, religiji bog Mitra doživio nagli po¬ 
rast ugleda tek dolaskom na vlast ratničkog staleža, dok u 
Rimskom carstvu taj bog postaje zaštitnikom ratnika i časni¬ 
ka. Uzevši oblik žena, indijski se budizam prilagodio idealima 
i običajima kaste japanskih vitezova, poznatijih pod nazivom 
samuraji. Stoga to uvozno vjerovanje ubrzo postaje religijom 
ratnika i vojnika u japanskom društvu. Budističke vježbe du- 


33 Joachim Wach, Sociology ofReligion, Chicago, 1944., str. 255. 

hovne suzđržljivosti sad se obavljaju radi jačanja vojničke 
stege i poticanja hrabrosti. Samuraji su pokazivali nevjeroja¬ 
tnu ravnodušnost čak i spram smrtnim opasnostima, jer su 
prije toga vježbali u ponešto izmijenjenim asketskim me¬ 
todama budizma. 

Ta isključivo ratnička društva - temeljena samo na voj¬ 
ničkim osvajanjima, pljačkanju tuđe imovine ili obrednoj 
okrutnosti - otkrila su na duži rok slabosti i nedostatke sva¬ 
ke oskudno specijalizirane zajednice. To nije dakako sve. Mo¬ 
gućnosti stalnog ratovanja jako su ograničene i ne mogu se 
provoditi u nedogled. Zato ratnička društva nisu nikako mo¬ 
gla izdržati i opstati u natjecanju s društvima razvijene dife¬ 
rencijacije. Najočitiji primjeri nadmoći potonjih pokazuju se u 
slučaju indoeuropskih naroda, u kojima je došlo - na početku 
razvitka - do trostruke staleške podjele društva i istodobne 
pojave trojstvena božanstva, pa za isključivo vojničke sustave 
nije bilo jednostavno više mjesta. 

Spomenuti trodjelni ustroj - jednako zamjetljiv u ovostra- 
nu društvu i onostranu nebu - zadnjih je godina vrlo uspješno 
branio G. Dumezil, ispravljajući umnogome zastarjele nazore 
o indoeuropskim narodima, što su ih nekoć zastupali A. 
Kuhn, W. Schwartz, M. Breal, N. D. Fustel de Coulanges i M. 
Miiller. Važno je istaknuti da G. Dumezil misli - za razliku 
od njih - kako u naše vrijeme nije moguće polučiti bilo kakav 
znanstveno vrijedan rezultat u oblasti usporedbene mitologije 
i religije bez dobrog poznavanja sociologije i društvenog 
ustroja u pojedinim narodima. Stoga uvodi neku vrstu soci¬ 
ologije indoeuropskih zajednica. 34 S obzirom da je rekon¬ 
strukcija toga izvornog stanja složen pothvat, potrebno je u 
pomoć pozvati lingvistiku, religiologiju, povijest i hermene- 
utiku. Sada točno odijeljena povijest keltskog, staroperzij- 
skog, germanskog, indijskog, rimskog, grčkog i drugih naroda 
bijaše nekada davno svima njima potpuno zajednička. Propit- 
kivajući ponovno to drevno izvorište, G. Dumezil otkriva ču¬ 
dnovatu igru podudarnosti između društvenih klasa i njiho¬ 
vih božanstava. Početak će naravno pripasti prosudbi samoga 
društva i traženju njegovih najstarijih slojeva. Zatrpani ispod 


34 Georges Dumezil, Tarpeia, Essais de philologie comparative 
europeenne. Pariš, 1947., str. 25. 

mnogih naslaga povijesnih tragova, u prvotnoj se indoeurop¬ 
skoj zajednici nazire postojanje triju temeljnih klasnih skupi¬ 
na: svećenika, ratnika i poljođjelaca-stočara. Tim trima kla¬ 
sama odgovaraju tri religijske funkcije njihovih božanstava; 
funkcija magične suverenosti, funkcija nadnaravne ratničke 
moći i funkcija sakralne plodnosti ili općenito blagostanja. 

Iz svega proistječe da se neka trodijelna razdioba može 
naći u gotovo svih indoeuropskih naroda, premda ne uvijek u 
jednakoj mjeri. Negdje je prisutnija i vidljivija, drugdje opet 
odsutnija i skrivenija . 35 Tako je u Indiji društvo bilo ustrojeno 
od triju kasta: svećeničke ili brahmana, ratničke ili ksatriya, 
odnosno r&janya i stočarsko-poljodjelske ili vaisya. U prvih se 
osam knjiga Rgvede doduše spominju svećenici, ratnici i po¬ 
ljodjelci, ali ne još i ta njihova imena . 36 Od zajedničkog sudje¬ 
lovanja triju kasta u društvenom životu u krajnjoj crti ovisi 
blagostanje, funkcioniranje i s&m biološki opstanak cijele za¬ 
jednice. Tome je trodijelnom društvenom uzorku ljudskih 
zvanja odgovarala tradicionalna mitološka slika triju glavnih 
božanstava na nebu. Hinduistički Mitra pokrivao je ovlasti 
pravde, poretka i jamstva ritma u životu, dok je njemu pri¬ 
družen Varuna iskazivao vid duhovnoga suvereniteta i magi- 
čnosti božanstva, tremendum. Moć druge kaste, točnije ratni¬ 
ka, uobličavao je Indra. Treća se pak kasta, nositeljica blago¬ 
stanja, plodnosti i bogatstva utjecala različitim mitskim liko¬ 
vima, kao što su Nasatya, Visvedevah, Asvin i Pusan. Trago¬ 
ve te podjele možemo susretati i u Mahabharati . 37 Gotovo na 
istovjetan tripartitni ustroj nailazimo u Hetita, iranskih Ski¬ 
ta i njihovih potomaka Oseta na Kavkazu, ali u nejednakoj 
mjeri i očitosti. 

Posve različito nije naravno bilo ni u staroiranskom dru¬ 
štvu. U Avesti se spominje svećenik ili athaurvan, ratnik ili 
rathaeštar i ratar poljodjelac ili vastryd-fšuyant. Nad tim se 
temeljem dizao panteon božanstava. Prvoj skupini zanimanja 
božanstva su bila Aša, Vohu Manah i Sraoša; drugoj Hšat- 

36 Georges Dumezil, Mythe et Epopee, L’ideologie des trois fonctions 
dans les ćpopees des peuples indo-europeens, Pariš, 1968., str. 653. 

36 Georges Dumćzil, L’ideologie tripartie des Indo-Europeens, Pariš, 
1958., str. 8. 

37 Georges Dumezil, Jupiter, Mars, Quirinius, IV. svezak, Ezpliea- 
tion de textes indiens et latins, Pariš, 1948., str. 37-53. 

hra, a trećoj Haurvat&t, Ameretat, Spenta Armaiti. U kasni¬ 
jem se parsizmu sve vrtjelo oko čina »vatre u vatri« ili Atur 
Farnbarg, a koji se opet dijelio na vatru svećenika ili Atur 
Xvarrah, na vatru ratnika ili Atur Gušnasp i na vatru poljo¬ 
djelaca ili Atur Burzen Mihr. Ta se trodjelna božanska vatra 
nadovezivala na tri klase ili funkcije u društvu, pa se i njiho¬ 
vo slavljenje prostorno odvijalo na tri posve različita mjesta. 38 
Tako, primjerice, ratnička vatra gori i plamti na brdu 
Asnavand. 

U Kelta je također bila nazočna spomenuta trojna podjela. 
Cezar se sjeća da su u Galiji postojali svećenici, suci i mudra¬ 
ci, nazvani zajedničkim imenom druidi ili druides, i ratnička 
aristokracija ili equites. Dolaskom kršćanstva, druidi postu¬ 
pno iščezavaju, a na vidjelo izlaze posjednici krava ili bd 
airig. O odgovarajućim božanstvima malo znamo. U irskom 
se razdoblju spominju Lug i Dagda za prvu skupinu, Ogma za 
drugu i Goibniu za treću. I u starom Rimu nailazi G. Dume- 
zil 39 na jednako očitovanu tripartitnu shemu, ali već jako po¬ 
vijesno uokvirenu u osobama prvih kraljeva i njihovih nasli¬ 
jeđa. Romul je nositelj suverenosti i sakralna ponašanja tipa 
Varune; mudri Numa Pompilije je utemeljitelj zakona i obre¬ 
dnih pravila tipa Mitre; Mije Hostilije je isključivo ratnik ti¬ 
pa Indre; a Ancus Marcije izričito je mirotvorni kralj za čijeg 
je vladanja ostvaren neviđeni društveni i gospodarski napre¬ 
dak. S druge strane, kapitolska je trijada - Jupiter, Mars i 
Kvirinije - već razvijeni božanski uzorak, nebeskih razmjera, 
rimskog društva. 

Posebno bi poglavlje trebalo ispisati glede starogerman- 
skog, dotično staroskandinavskog društva. U njemu je sakral¬ 
na suverenost - sa svojim dvama vidovima magičnosti i juri- 
dičnosti - predočena dvama božanstvima, Odinom i Tyrom. 
Fizička snaga i ratovi oblikovani su u Thoru, a obilje i plo¬ 
dnost u Njordhru. Ratnici što se skupljaju oko svojega božan¬ 
stva Odina, često ulaze u čudna stanja boj ovne ekstaze i pre¬ 
oblikuju se u životinje za krvavih i bolnih inicijacija. Tacit pi¬ 
še da su puštali duge brade i kosu, zavjetujući se da ih neće 

38 Marijan Mole, Culte, mythe et cosmologie dans l’Iran ancien, Le 
probleme zoroastrien et la tradition mazdeenne, Pariš, 1963., str. 
452. 

39 Georges Dumezil, Heur et malheur duguerrier, Pariš, 1969., str. 15. 

skraćivati sve dok ne ubiju prvoga neprijatelja u ratu. Tvorili 
su osobitu kastu tajnih ratničkih društava, već opisanih i is¬ 
kazanih u nazivu berserkir. U kasnijim razdobljima german¬ 
ska mitologija sva vrvi i buja ratničkim mitovima. Pritom se 
poginuli u borbama najviše uzdižu jer su dokaz hrabrosti i 
nezadrživosti božjih junaka i odabranika. Božice Valkirije ih 
skupljaju po bojnom polju i nose u nebeski dvorac Valhalla. 
To je »kuća ubijenih«, točnije onih što su našli slavnu smrt u 
ratu. Stoga bivaju prenijeti od Odina u nebo Asgard. U ne¬ 
beski je dvorac Valhalla vrlo teško ući jer treba prijeći rijeku 
Thund - punu dubokih virova - koja teče pored ulaza u dvo¬ 
rac i posve blizu vratiju Valgrind, zatvorenih skrivenim i ne¬ 
dohvatljivim ključem. U mitskoj palači sa 540 vratiju može 
stanovati 800 mrtvih junaka, poredanih jedan do drugoga, 
gdje im božanstva osiguravaju sretan i uzbudljiv život vje¬ 
čnog ratovanja. Prihvaćeni od Odina, njihovi dani prolaze u 
bojovnim okršajima, pripremajući se za završni i odlučujući 
ratni sukob ili ragnarok. Tako su nebo i podzemlje napučeni 
mrtvim junacima koji očekuju novu slavnu smrt. Jer, samo 
onaj tko uvijek iznova umire, taj zapravo tek vječno živi. 
Otud naposljetku i soteriološko značenje smrti u ratu i 
ratovanju. 

U trenutku kad taj jako uravnotežen i čvrsto uspostavljen 
politeizam - podržan trojnom podjelom struka i poziva u dru¬ 
štvu - dosiže svoje doista zvjezdane domete, počinje njegov 
strmoglav i brz pad i raspad. To je onaj dramatičan sumrak 
poganskih bogova - čije su nostalgične ljepote i bezumne po¬ 
nore tako duboko naslutili upravo razočarani kršćani F. 
Holderlin i F. Nietzsche - što se onda ubrzo pretvorilo u ne¬ 
povratni rasap mnogoboštva koji je sa svoje strane pripremio 
nadolazak velikih monoteizama, ali nažalost i novih opasno¬ 
sti zaruka rata i religije. No prije opisa toga prvog golemog 
obrata u povijesti religije, valja nam ukratko sažeti sociologij¬ 
sko mišljenje o funkcijama svetoga u prostorima prvotnoga 
ratovanja. 


Sociologijsko tumačenje religijskih obreda rata 

Nakon svega dosad napisanoga nameće se pitanje razloga 
uplitanja religijskih sadržaja u ratovanje. Naravno, može se 
odgovoriti da zapravo u drevnim društvima nije ni bilo većeg 

javnog događaja koji ne bi bio do kraja religiozan, pa je onda 
to u istoj mjeri vrijedilo za rat. Tvrdnja svakako stoji, ali je 
odveć općenita da bi zadovoljila mjerila i puke razložnosti. Či¬ 
ni se da su sociolozi vrlo brzo uoćili kako religija u ozračju 
svakog ratovanja igra u stvari onu istu ulogu koju i inače 
obnaša u društvu. Religija, naime, olakšava čovjekov život u 
svijetu. To je njezina poglavita funkcija, dok je sve drugo tek 
zavaravajuće obličje. Zato je sociologijska škola funkcionali- 
zma - u starijoj i novijoj verziji - požurila dati svoje tumače¬ 
nje susreta rata i religije, koje je od svih ponuđenih bilo zaci¬ 
jelo najlogičnije, iako možda i ne istodobno i istinito. No o tom 
stoljetnom teorijskom prijeporu između funkcionalista i feno- 
menologa religije ovdje jamačno neće biti riječ. 

Funkcionalistička sociologija ponajprije pita zašto religio¬ 
zni ljudi uopće vjeruju u nadnaravnu pomoć kad ona nije ni 
iskustveno očita, ni razumski pristupačna. Predstavnici te so¬ 
ciologijske škole misle da u odgovoru ne treba poći od staja¬ 
lišta vjernika, nego od funkcija koje religija igra u njihovu ži¬ 
votu. Jer, spomenute su funkcije redovito skrivene za vjerni¬ 
ke. Oni religiju, naime, doživljavaju kao sakralnu obvezu, ne¬ 
promjenljivu nužnost i pruženo sredstvo za sučeljavanje sa 
svijetom, a ne vide da je religija zapravo mehanizam - jedan 
među mnogima - preživljavanja i održavanja društva. U tom 
sklopu religija podupire ljude u njihovim zauzetostima, hra¬ 
bri u njihovim borbama, učvršćuje njihove međusobne odno¬ 
se, opravdava njihove pothvate, tumači njihove nesreće, raz- 
iješava njihove rasprave. 40 Stoga za sociologe i nije toliko pre¬ 
sudno jesu li religijski vjerovanja istinita ili ne, koliko im je 
važno da ona dobro funkcioniraju jer se to funkcioniranje mo¬ 
že odvijati posve neovisno o pitanju istine ili laži same religi¬ 
je. 41 Drugim riječima, religija igra ulogu najučinkovitije po¬ 
moći u različitim neprilikama ljudskog života: daje smisao 
postojanju, olakšava društvenu prilagodbu, tješi u tugama, 
bodri u neizvjesnostima, obećaje u nemoćima, podržava u os¬ 
kudicama, blaži u mukama i podiže u tjeskobama. Religija 
dakle snažno potiče i sokoli ljude u oskudici, gladi, nevolji, 
bolesti, nesreći i smrti. Ona je relativno djelatan odgovor - 

40 Bryan R. Wilson, Religion in Sociological Perspective, Oxford, 
1982., str. 56. 

41 Kingsley Daviš, Human Society, New York, 1948., str. 535. 

iako ne možda uvijek i istinit - na razna krizna stanja u dru¬ 
štvu i na duševne nesmirenosti u pojedincu. 

Za funkcionaliste religija ispunjava svoju najvažniju ulo¬ 
gu ipak u društvu, jer u njemu obavlja sjedinjenje, skuplja¬ 
nje, približavanje, spajanje i povezivanje ljudi u zajedništvo. 42 
Da bi to postigla koristi se obredima i blagdanima, koji u naj¬ 
većoj mjeri pridonose društvenoj koheziji i međusobnoj soli¬ 
darnosti. Stoga ritual prethodi vjerovanju, kao što skupina 
prethodi pojedincu. Obredom se čuva sigurnost i postojanost 
ljudskog življenja, pa je dakle koristan čin. Tu korisnost me¬ 
đutim ne valja nikad shvatiti isključivo tehnološki, nego prije 
svega religiozno. Nastoji se stvoriti jedan svijet bez iznenađe¬ 
nja i nepredvidljivih teškoća, uređen po strogim pravilima i 
zajamčen božjim napucima. 43 A svijet će takav postati kad 
bude simbolično i ontološki potpuno suobličen sa slikom i pri¬ 
likom religijskog obreda. 

Sada dolazimo do rata. Njega treba uvrstiti u tu funkci- 
onalističku ideju obreda i društva shvaćenog kao obred. Na 
prvi je pogled jasno da rat remeti, spiječava i zaustavlja redo¬ 
vito funkcioniranje društva. On je najveća nesreća i pogibao 
za arhaične narode, barem u objektivnom smislu. Da bi rat 
izbjegao i preduhitrio, primitivni ga čovjek pretvara u obred. 
Tako ga pokušava nadzirati i nadvladati uvrštenjem u drugu 
dimenziju. Jer, rat se u svemu suprotstavlja razdobljima po¬ 
stojanosti i mjere 44 , pa je simbolično obilježen obrtanjem i 
preokretanjem postojećih pravila i običaja. 45 Otud i zazor pre¬ 
ma ratu, što ima za posljedicu uvođenje brojnih tabua, kako 
smo to prije opširno pokazali. Sve što prijeti ustaljenu poret¬ 
ku, redu, pravilima, mjeri i običajima - dakle obredu u kraj- 
njem slučaju - izaziva osjećaje odbojnosti i tjeskobe, pa stvara 
novu potrebu za još gorljivijim izvršavanjem ritualnih radnji i 
vjernijim pridržavanjem tabuiziranih zabrana. 46 

42 Ćmile Durkheim, Les formes elementaires de la vie religieuse, Pa¬ 
riš, 1958., str. 6-8. 

43 Jean Cazeneuve, Les rites et la condition humaine d'apres des do- 
cuments ethnobiographiques, Pariš, 1958., str. 6-8, 

44 Roger Caillois, L’homme et la sacre, Pariš, 1950., str. 230. 

45 Roger Caillois, Quatre essais de sociologie contemporaine. Pariš, 
1951., str. 231. 

Iz svega proizlazi da je jedna od društvenih funkcija reli¬ 
gije usko povezana s činjenicom rata i ratovanja. Religija, na¬ 
ime, može probuditi jaku vjeru, povjerenje, nadu, pouzdanje i 
odvažnost u teškim trenucima rata, kad ljudi odlaze u ne¬ 
izvjesni boj, svejedno da li se pritom branili ili napadali. 47 Da 
bi sve to lakše podnijeli, pretvaraju oni strašan rat u smiruju¬ 
ći religijski obred, nesmiljenu i krvavu borbu, u veliku svetu 
igru trošenja i razaranja - pobjedu u raskošne vjerske blag¬ 
dane, a poraz u nepovredive tabue. Riječju, preoblikuju ne- 
smisao rata u smisao obreda. Religija sjedinjuje granična 
društvena iskustva - među kojima rat zauzima prvo mjesto - 
ujedan širi i opći sustav značenja, jer bi u protivnom ljudi po¬ 
čeli dovoditi u pitanje samu razložnost opstojanja i svrhovi¬ 
tost zbiljnosti svakidašnjeg života. 

U toj funkcionalističkoj optici problem rata jednostavno se 
rješava makar rješenje vrijedilo za predmonoteističke poretke 
i nedovoljno sofisticirana teologijska učenja. Zato moderne so¬ 
ciologije religije površno obrađuju pitanje rata u arhaičnim 
društvima. 48 Ondje naime, gdje je religijska i društvena pri¬ 
padnost istovjetna nema se što ozbiljnije priopćiti o ratu i ra¬ 
tovanju, barem ne što se sakralnog očitovanja tiče. Ako je 
društvo u ratu, njegovi ga bogovi pomažu i bez priziva podu¬ 
piru stvar jedne skupine, plemena ili naroda. Obredi, molitve 
i žrtve služe pobjedi nad neprijateljem. Posve se isto zbiva u 
neprijateljskom taboru koji ima opet svoje bogove, obrede, 
molitve i žrtve. Različita božanstva stoje iza sučeljenih ratni¬ 
ka i svako božanstvo pomaže svoje u borbi za konačnu pobje¬ 
du. Na taj način religija služi učvršćenju društva općenito, a 
njegova oslabljenja u ratu posebno. Utoliko je funkcionalistič- 
ko tumačenje uloge religije u ratu samo primjena širega nače¬ 
la na jedan uži slučaj. 

Osim tog funkcionalističkog tumačenja, javlja se i ono 
marksističko koje u prvi plan stavlja načelo legitimacije, pa je 
religija sada shvaćena kao prethodno i naknadno opravdanje 

46 Jean Cazeneuve, Sociologie du rite, Pariš, 1971., str. 86. 

47 Alfred R. Radcliffe-Brown, Structure and Function in Primitive 
Society, New York, 1952., str. 255. 

48 Milton J. Yinger, Religion, Society and the Individuad, An Introdu- 
ction to the Sociology of Religion, New York, 1957., str. 297; Milton 
J. Yinger, The Scientific Study of Religion, New York, 1970., str. 457. 

pljačkanja i osvajanja 49 , što je svakako preuranjeno zaključi¬ 
vanje s obzirom na to da ideološko pozakonjenje rata pretpo¬ 
stavlja jako razvijeni teorijski sustav, a njega u razdoblju 
prvotnog politeizma još nema. O religiologijskom tumačenju 
rata nešto smo više naznačili ranije u tekstu. 


Rat i ideologizacija monoteističkih religija 

Poslije razdoblja vladajućeg politeizma javljaju se veliki 
povijesni sustavi monoteizma. Nazvali smo to prvim obratom. 
Drugi će se ostvariti u naše doba općim procesom sekulariza¬ 
cije društva. Inače, monoteizam uvijek dolazi nakon i zbog 
politeizma, a ne prije njega. U povijesti ljudskog roda jedno- 
boštvo je, naime, bilo vrlo rijetka pojava - susrećemo ga samo 
u egipatskoj, mazdaističkoj, židovskoj, kršćanskoj i islamskoj 
religiji - a kada se javlja čini to u nepomirljivoj oporbi spram 
svakoga mnogoboštva. Stoga se monoteizam u povijesti redo¬ 
vito ostvaruje kao negacija tog nasrtljivog politeizma. Dovolj¬ 
no se pritom sjetiti gotovo istovjetnih prijekora za mnogobo- 
štvo što su ih u svojim oštrim istupima iskazivali jednako 
Mojsije, židovski proroci, Zaratustra i Muhamed. Otud kona¬ 
čno tvrdnja R. Pettazzonija 50 da monoteizam ne nastaje ni po¬ 
vijesnim razvitkom - kako je mislio prošlostoljetni evolucioni- 
zam - ni uzročnim mišljenjem ili nekom praobjavom - što je 
zastupao W. Schmidt i njegova kultumo-povijesna škola - ne¬ 
go religioznom revolucijom, uperenom protiv svetog ludila i 
nezadržljivog raspadanja magičnoga svijeta, što redovito za 
sobom donosi upravo politeizam. 

Čini se da je to stalno oporbeno obilježje monoteizma u 
odnosu na politeizam bilo poglavitim razlogom njegove po¬ 
znate povijesne isključivosti, bojovnosti, netrpeljivosti i sum¬ 
njičavosti, što su sve nezaustavljivi povodi za rat i ratovanje. 
Ne iznenađuje onda što je baš rat daleko više ostao povezan s 
jeđnoboštvom nego s višeboštvom. Uostalom, pojave svetih 
ratova - u pravom smislu riječi - i nema do dolaska velikih 
monoteizama. Jer, u politeizmu ratnici više zovu u pomoć 

49 Sergej A. Tokarjev, Rani oblici religije i njihov razvoj, Sarajevo, 
1978., str. 368-372. 

50 Raifaelo Pettazzoni, L’essere supremo nelle religioni primitive, To¬ 
rino, 1977., str. 161-162. 

svoje različite bogove nego što se ti različiti bogovi međuso¬ 
bno sukobljavaju. U monoteizmu je često obratno, pa bogovi 
vode rat prije ljudi. Zato politeizam ne pozna tipično monote¬ 
ističke fenomene: nevjernike, otpadnike, heretike, shizmati- 
ke, obraćenike i svete ratove. Izjednačavanje nevjernika s ne¬ 
prijateljima u uskoj je svezi s predodžbom Boga kao predvodi¬ 
telja ratova. Ima još jedna stvar. Dok se u politeizmu ratnički 
agon sažimao u samo jedno božanstvo, koje nije moralo uvijek 
biti djelatno, u monoteizmu je Bog trebao istodobno zadovolji¬ 
ti sve molbe ljudi, što se nije moglo lako pomiriti s njegovim 
položajem jedinog u svemiru. 

Na dubljoj razini povijesna isključivost monoteizma dolazi 
od uvođenja kategorije istine u prostor religije, što politeizam 
kao pitanje nedovoljno poznaje, jer za njega postoje samo jači 
i slabiji bogovi, a ne istinitiji i lažniji. A rasprava o istini 
odmah je neka mogućnost ideološkog ishoda s dalekosežnim 
posljedicama u društvenom poretku. Budući da religiozno vje¬ 
rovanje - kad je ideološki življeno - uključuje uvjerenje o po¬ 
sjedovanju jedne istine, ljudi tu istinu teško mogu zadržati 
samo za sebe, pa je hoće nametnuti drugima. Monoteizam se 
tako pojavljuje kao nesnošljivost: jedan je Bog nužno isključiv 
Bog, a njegovi vjernici jedini korisnici te isključivosti. 

Ovo je, dakako, tek pojednostavljena slika - u weberov- 
skom smislu - a ne istinski lik povijesnog monoteizma. U 
stvarnosti je, naime, bilo posve drukčije. U židovstvu je mono¬ 
teistička isključivost bila ublažavana vjernošću i pravdom; u 
kršćanstvu Trojstvom, Čovječjim Sinom i Božjim određenjem 
sebe kao Ljubavi; u islamu oznakama Allaha kao Milosrdna, 
onoga koji ne prestaje opraštati (al-ghaffar). Prijatelja i Po- 
državatelja (al-wali), sporog u kažnjavanju i Darovatelja svih 
milosti. Naravno, tu ulazi i sva sila raznih posrednika, što 
smanjuju isključivost monoteizma: anđela, demona, svetaca, 
proroka, svjedoka, mučenika, čudotvoraca, vidioca i mnogih 
drugih. Većina kršćana časti također i Gospino posredništvo 
u korist grešnika i njezino božansko Majčinstvo koje se proti¬ 
vi svakom »padu« monoteizma u čisti racionalizam, juridizam 
ih ideologizam, čemu je inače sklon popustiti krhki i zemalj¬ 
ski čovjek. 

Ne želimo zacijelo ovdje ulaziti u teologijske prepirke, ali 
ipak podsjetimo da je u naše doba došlo, posebice u određe- 

nim neokonzervativnim krugovima, do naglašene obnove po- 
liteističkog svjetonazora koji zapravo živi od kritike često kri¬ 
vo življenog monoteizma, pa ga s pravom M. Dieguez naziva 
»monoteističkim idolom« 51 , a Y. Congar »političkim monote- 
izmom« 52 . Zagovornici povratka na politeistički oblik religije 
obrazlažu svoj izbor pretpostavkom da pluralizmu na zemlji 
bolje odgovara pluralizam na nebu. U tom se sklopu onda 
predbacuje monoteizmu da zapravo smeta i priječi uvođenje 
modernog »politeizma mišljenja« - o čemu je pisao M. Weber 

- u društveni život. A suvremeni je svijet bitno mnogostruk, 
različit, slojevit, složen, višeznačenjski i nesvediv na samo je¬ 
dno načelo. Stoga bi baš predloženi politeizam primjereno 
odražavao i pozakonjivao brojnost naroda, kultura, religija, 
tradicija, znanstvenih metoda, svjetonazora i vrednota, što 
tvore prednost i bogatstvo današnjeg društva. Umjesto jedno- 
boštva koje osiromašuje i sve podvodi pod isti moćni nazivnik 

- koji je samo drugo ime za ideologiju - suvremeni pokušaj 
oživljavanja mnogoboštva zagovara uspostavu cjeline različi¬ 
tosti. 53 Tako bi politeizam neba mogao ponuditi uvjerljivije 
opravdanje za politički pluralizam na zemlji, dok bi monote- 
izam trebalo odbaciti, kažu oni, jer je uvijek raspirivao, osobi¬ 
to u predmodemoj prošlosti, nimalo svete ratove i posve svje¬ 
tovne podjele. 

Istodobno su mnogi mladi mislioci - u većini židovska na¬ 
dahnuća -branili upravo oprečnu tvrdnju, prema kojoj jedino 
i isključivo monoteizam oslobađa ljude od totalitarizma, pod¬ 
jednako onih prirodnih, državnih i ideoloških. 54 Ta će se pole¬ 
mika jamačno nastavljati u nedogled, jer su težnje prema mo¬ 
noteističkom modelu mišljenja duboko ukorijenjene u ljud¬ 
skom biću - s obzirom na to da ga može zadovoljiti rješenje 
problema samo na jedan i konačno istinit način - ali je u isti 
mah razvoj društva vezan uz politički pluralizam i osjećaj 
plodnosti u slobodi. 

51 Manuel de Dieguez, L’idole monotheiste, Pariš, 1982., str. 5. 

52 Yves Congar, Le monotheisme politigue et le Dieu-Trinite, u No- 
uvelle Revue Theologigue, 103, 1981., str. 3-17. 

53 Alain de Benoist, Comment peut-on Ure paien?, Pariš, 1981., str. 
203. 

54 Bemard-Henri L6vy, Le testament de Dieu, Pariš, 1979-, str. 7. 

Za nas je međutim, poslije svega što smo naveli, najvažni¬ 
je ustvrditi da arhaičnim i politeističkim društvima više od¬ 
govara funkcionalistički pristup, jer u tim društvima religija 
pomaže prebroditi teškoće rata, dok monoteističkim i pred- 
modernim društvima više odgovara Iegitimacijski pristup jer 
se u njima religijom opravdava ratovanje. Otud durkheimov- 
ski, weberovski i marksovski pristup u tumačenju pojava ra¬ 
ta i ratovanja, ali i njihova odnosa s religijom. 

Možda bi trebalo još pokazati da se stanovite brojne religi¬ 
je uzročno vezuju - kako je to osvijetlio M. Meslin 55 - uz točno 
određene vrste kultura, što naravno nadilazi našu temu o 
ratu. 

Sveti rat u židovstvu, kršćanstvu i islamu 

Rijetko je koji narod bio u tolikoj mjeri zaokupljen ratova¬ 
njem kao židovski. Zato se sva njegova buma povijest odvija¬ 
la pod znakom neprestane borbe i trajnog vojnog sukobljava¬ 
nja. Tu su najprije napadački ratovi protiv Sihonu i Ogu, on¬ 
da Jošuino osvajanje Kanaana, pa obrambeni ustanci protiv 
Midjanaca i tlačitelja iz doba Sudaca, do oslobodilačkih po¬ 
kreta u vrijeme Šaula i Davida. Svejedno, to nikad nije bio 
samo običan rat - obrambeni ili napadački - nego prije svega 
sveti rat, sa svojim osobitim sakralnim obilježjima i unutra¬ 
šnjim religioznim nadahnućem. Ta je svetost vojnih okršaja 
dolazila od uske i neraskidive povezanosti Božjih nakana i 
sudbine izabrana naroda. Jer, Izrael je ponajviše oblikovao 
svoj društveni i duhovni identitet kroz ratničke pothvate i 
Božje zbiljske zahvate u njegovu povijest. Otud možda i po¬ 
treba da se Jahve djelatno uplete u ratove i stavi na stranu 
Izraelaca, predvodeći ih i izvojevajući za njih brojne pobje¬ 
de 56 . Rat je dakle tvorio veliko očitovanje moći i volje Božje. 
Ništa čudno da su političke pobjede bile u isti mah i religijska 
obistinjenja, ali i obratno. 

Stari je zavjet baš u tom smislu više nego izričit i jasan: 
židovski su ratovi uvijek i Jahvini bojevi (1 Sam 18,17; 
25,28); neprijatelji su Židova, pak, neizostavno i Jahvini ne¬ 
prijatelji (Suci 20,23-28); naoružan je narod Jahvin puk ili 


55 Michel Meslin, L’experience humaine du divin, Fondaments d’une 
anthrapologie religieuse, Pariš, 1988., str. 48-53. 

56 Helmer Ringgren, La religion d’Israel, Pariš, 1966., str. 58. 

Božji narod (Suci 5,13; 20,2). Dapače, sam Jahve stupa na če¬ 
lu vojske Izraelaca (Suci 4,14). To je onda razlogom da će oni 
utoliko sigurnije pobijediti neprijatelja ukoliko bude stalnija i 
čvršća njihova vjera u Jahve (Jš 8,1; 10,8-25), koji će se oso¬ 
bno zauzeti i boriti za svoj narod, potičući sile prirode u borbi 
protiv vojske amorejskih kraljeva. Dok su bježali pred Izra¬ 
elom, na njih je Jahve s neba bacio tuču kamenja, pa su ma¬ 
sovno ginuli. I poginulo ih je više — kako piše u Starom zavje¬ 
tu - od tuče kamene nego što su ih pobili sinovi Izraelovi svo¬ 
jim mačevima (Jš 10,11). Sva je povijest Izraela shvaćena kao 
jedan veličanstveni i pobjednički sveti rat koji hoće, želi i, što¬ 
više, često predvodi Jahve, Bog svojeg izabranog naroda. 

Kad kasnije izraelski kraljevi budu vodili svoje čete i uspi¬ 
jevali polučiti čisto ljudske i isključivo zemaljske pobjede, ući 
će to ipak u veliko djelo spasenja Izraela, željeno od Jahve i 
potvrđeno od Saveza (Iz 7,4—9; 30,27-30; 19,1-2). 

Osim u povezanosti s Jahvom, svetost starozavjetnih rato¬ 
va iskazivala se u njihovu obrednom određenju, što je poslje¬ 
dica već spomenute činjenice da ih je predvodio sam Bog u 
korist Izraela. Stoga je ratovanje bilo eminentno sakralni čin, 
mjestimice čak podvrgnut strogim liturgijskim pravilima ži¬ 
dovske vjere. Nešto smo o tome prije kratko rekli. Sad nado¬ 
dajmo da je već prelazak preko rijeke Jordan tražio od ratni¬ 
ka da budu u stanju osobne ritualne čistoće, dok se u Davido- 
vo doba zahtijevalo seksualno uzdržavanje za sudionike voj¬ 
nih podviga (1 Sam 21,5; 2 Sam 11,11). Također, svakome po¬ 
lasku vojske u boj obično je prethodio žrtveni prinos Jahvi (1 
Sam 7,9; 13,9-12) i njemu upućeno sudbonosno pitanje o 
izgledima uspjeha u sukobu (Suci 20,23-28). Sva su izraelska 
ratovanja, dakle, lako dobivala oblik religijske liturgije jer je 
svete bojeve zapravo vodio Jahve. Točnije rečeno, ljudi su do¬ 
duše ratovali, ali je samo Bog davao pobjedu (Ps 118,10-14). 

Poseban slučaj vojničkog rituala tvori zabrana pomilova¬ 
nja neprijatelja i njihovo izopćenje u ratu - ’herem - koji je 
zbog svoje okrutnosti zadavao velike brige biblijskim stru¬ 
čnjacima. Taj pojam ne označava samo pokolj pobijeđenih za¬ 
točenika, kako se obično misli, nego opisuje jedan od najstari¬ 
jih obrednih običaja svetoga rata. U određenim su se prilika¬ 
ma Izraelci, naime, odricali svake koristi od ratnoga plijena i 
zavjetom obećavali da će ga posvetiti jedino Jahvi (Br 21,2; 
Jš 6). Ta je posveta, međutim, podrazumijevala potpuno uni- 

štenje plijena, jednako živih bića i materijalnih predmeta, jer 
je prema starozavjetnom shvaćanju samo Jahve imao neogra¬ 
ničeno pravo raspolaganja plijenom neprijatelja. 

Iz svega se dade zaključiti kako je Jahve - taj nacionalni i 
ljubomorni Bog — bio poglavito ratnik, osvetnik, vlasnik, su¬ 
dac i pobjednik; neko dakle isključivo bojovno biće. Ipak, du¬ 
bljom prosudbom - koja uzima u obzir dijalektiku sakralnoga 
zbivanja - problem se može promatrati ponešto drukčije, jer u 
biblijskim tekstovima nailazimo i na skrivene slojeve znače¬ 
nja, često posve oprečne očitostima površna čitanja. Na toj 
crti treba istaknuti prevažnu činjenicu da Jahve ne vojuje sa¬ 
mo za svoj narod, nego i protiv svojega naroda. 57 A to će se 
zbiti uvijek onda kad Izrael sagriješi, zakaže ili ne slijedi Bož¬ 
ju nakanu. Upravo onoliko koliko je nevjeran Jahvi toliko će 
biti izložen vojnim porazima. Ta vjernost pobliže znači da mu 
je prva vrijednost Bog, a ne pobjeda nad neprijateljem. Reli¬ 
gijski gledano, svrha ratovanja nije, dakle, nikada vremenita 
pobjeda, nego uspostava Božjeg kraljevstva pravde i ispunje¬ 
nje zakona. Ako se zaboravi na Boga i njegovo kraljevstvo, 
onda se i ratne pobjede nužno pretvaraju u vojne poraze. Tu 
naposljetku valja tražiti odgovor na pitanje: zašto Jahve uda¬ 
ra na svoj grešni narod (Iz 1,4-9) i zašto šalje zavojevače koji¬ 
ma je zadaća da ga kazne (Jr 4,5 - 5,17; Iz 5,26-30). Iz istih 
razloga neprijateljske babilonske vojske slušaju zapovijedi 
Jahve (Jr 25,15-38), a Nabukodonozor postaje njegov sluga 
(Jr 27,6). 

Na još dubljoj razini hermeneutičke rasudbe starozavje¬ 
tnoga teksta rat se otkriva kao neka božanska pedagogija, po 
značenju slična pojavi zla u svijetu. Na tom tumačenju osobi¬ 
to ustraje J. Ellul 58 . Naše povijesno stanje - od kojega treba 
neizostavno poći - nije naime ono idiličnoga Edena, nego ljud¬ 
skoga pada i prvoga grijeha, dotično dramatičnog razvrgnuća 
saveza između Boga i čovjeka. Otud zlo u svijetu i rat u dru¬ 
štvu. Starozavjetna objava zatiče takvo stanje i ne može ga 
odmah promijeniti, nego mu se nastoji polako prilagoditi, a 

57 Xavier Leon-Dufour, Rječnik biblijske teologije, Zagreb, 1969., 
str. 1086. 

58 Jacques Ellul, Les chretiens et la guerre, u zborniku Les religions 
et la guerre, Judaisme, christianisme, islam. Pariš, 1991., str. 
291-292. 

onda iznutra obnoviti. Zarobljenici mržnje među braćom lju¬ 
dima (Post 4) moraju najprije spoznati da im je Bog najveća 
vrijednost, a ne propadljivi zemaljski kumiri. Stoga se temelj 
na poruka Staroga zavjeta sastoji u tome da se Izraela uvjer 
kako je sva njegova zaštita stavljena u ruke Jednoga Bog; 
Da bi to postigao, Jahve se koristi paradoksalnom pedagogi¬ 
jom kušnji i izazova: izdaje naloge koji nisu dobri i određuje 
zakone koji usmrćuju, ne bi li tako zastrašio svoj narod, učeći 
ga da mu je samo on prvi i jedini Bog (Ez 20,25-26). Sigurno 
da će biti kratkovidno zanijekati ono zaista silno mnoštvo 
pljački, nasilja, pustošenja, ubojstava, osveta, prijestupa, na¬ 
padaja, krvoprolića, zločina, mučenja i ratova u Starome za¬ 
vjetu. Ipak, uz taj neupitni tijek tradicionalnoga nasilja — koji 
je tek dio običaja drevnih naroda - teče i drugi, tijek postupne 
osude rata i shvaćanja rata kao zla u sebi. 

Iako rat u Izraelaca poprima otvoreno i očito religijsko 
značenje, ima mnogo teologa i egzegeta - ne bez uporišta u 
izvorima 59 - koji nisu odmah skloni pridati takvu ratu ozna¬ 
ku svetosti. Za njih je sveti rat samo muslimanski džihad, jer 
on već po svojem unutrašnjem usmjerenju teži prozelitizmu i 
nasilnu religijskom širenju, dok židovske pobjede idu za tim 
da potvrde i pokažu moć i snagu Jahve, a ne da obraćaju ne¬ 
vjernike. Bez obzira na te nesuglasice - koje su više semantič¬ 
ke naravi - neprijeporno je da je rat u Starom zavjetu ipak 
bio sveti rat, premda na osobit način: po svezi s Jahvom i pre¬ 
tvorbom u obred. 

U novije vrijeme u židovskoj je teologiji sve više stavljan 
naglasak na mir koji treba dostići 60 . Taj je mir u središtu svih 
težnji izabrana naroda. Da izvjesna tradicija mirotvorstva se¬ 
že duboko u prošlost svjedoči primjer Hrama u Jeruzalemu, 
koji gradi Salomon, a ne David, jer je ovaj potonji, uza sve za¬ 
sluge, ipak bio ratnički kralj. Modeme rabinske škole, pak, 
jasno razlikuju u hebrejskoj tradiciji »naložene ili propisane 
svete ratove« - kao što su oni protiv Amalečana - i »preporu¬ 
čene svete ratove« - kao što su oni protiv Hetita, Amorejaca, 


59 Roland de Vaux, Les Institutions de l’Aneien Testament, II. svezak, 
Pariš, 1960., str. 9-86. 

60 Jacob Kaplan, La religion israelite face aux menaces qui pksent sur 
la France et sur le monde, u zborniku Les religions et la guerre, 
Judaisme, christianisme, islam. Pariš, 1991., str. 33-34. 

Kanaanaca, Perzijanaca i drugih naroda. Prema Majmonide- 
su, ni prva vrsta, a kamoli druga, svetih ratova, mil ’hememet 
mitzva, nema za cilj osvajanje tuđih područja, nego uspostav¬ 
ljanje jednog pravednog i miroljubivog društva koje slijedi 
upute i mjerila određena od Tore 61 . Obje te vrste svetih rato¬ 
va, međutim, nastaju kao odgovor na posve precizne i stvarne 
povijesne događaje, pa ih je nemoguće apstraktno primijeniti 
na sve suvremene situacije u životu židovskoga naroda. 

Toliko o svetom ratu u Starom zavjetu i kasnijim učenji¬ 
ma rabinske teologije. Drukčije je s Novim zavjetom i njego¬ 
vim povijesnim ishodima. Sveti je rat, naime, u kršćanstvu 
imao potpuno obrnuti put razvoja od netom opisanog u izrael¬ 
skoj baštini. Dok židovstvo rat počinje, kršćanstvo ga završa¬ 
va. To se lako može pokazati. Danas nema nikakve dvojbe da 
je izvorno učenje Isusa Krista bilo u najstrožem smislu riječi 
mirotvorno, i to na krajnje radikalan način. Dapače, nije do¬ 
puštalo ni obrambeni rat, jer je kršćanstvo zapravo jedina re¬ 
ligija u povijesti u kojoj Bog dragovoljno i bez opiranja pri¬ 
hvaća biti ubijen od svojih neprijatelji, umjesto da se su¬ 
protstavi i uđe u borbu s njima. Isto onda traži od učenika 
i sljedbenika. Zato ih Isus pozdravlja riječima: »Mir vama« 
(Iv 19-21) i stalno opominje da odbace nasilje jer tko se laća 
mača, od njega će i poginuti (Mt 26,52). Naravno, to prvotno 
mirotvorstvo nije neki izvanjski i slučajni ukras Isusova uče¬ 
nja, nego logična posljedica njegove duhovne poruke. Zahtjev 
za mirom samo je dosljedna primjena temeljne kršćanske za¬ 
povijedi o ljubavi prema neprijatelju (Iv 6,35). Onaj tko opra¬ 
šta neprijatelju, taj s njim više nikako ne može ratovati, 
nego nužno uspostavlja mir. Otud upravo njima - blaženim 
mirotvorcima - Isus obećaje da će se zvati sinovima Božjim 
(Mt 5,9), što je ujedno i najveća moguća ocjena samosvojnosti 
kršćanina. 

Takvo su korjenito mirotvorstvo propovijedali i živjeli ta¬ 
kođer prvi kršćanski mučenici i sveci. Za njih je ratovanje ne¬ 
ko posve neprihvatljivo vjerničko ponašanje, redovito izjedna¬ 
čeno s grijehom i religioznim prijestupom. Jednako su tako 
prve kršćanske zajednice i otačka tradicija zastupali strogo 


61 Elie Temsat, Žthujue et guerre le pensee tmditionnelle juive, u 
zborniku La Conscience juive face a la guerre, Donnees et debats, 
Pariš, 1976., str. 35. 

pacifističko stajalište spram rata i nasilja 62 . Sv. Grgur Nazi- 
janski sažimlje opće otačko mišljenje: uzrok ratu je zlo koje 
proizvodi grijeh ( Disc . 19,14). Želimo li se osloboditi rata, mo¬ 
ramo se, kao u svakoj dobroj terapiji, u prvom redu okrenuti 
njegovim uzrocima, odnosno pobijediti zlo u sebi - spasenjem 
po Kristu - a ne baviti se pukim posljedicama. Rat je, dakle, 
samo jedna izvanjska pojava toga dubljeg unutrašnjeg uzro¬ 
ka. Jer, u nama samima najprije bukne rat, a tek se onda 
proširi na cijelo društvo. Slično piše sv. Ivan Krizostom. Sto¬ 
ga je istinski sukob uvijek duhovne, a ne tjelesne naravi. S 
druge pak strane, Origen drži da je kršćanima zabranjena 
uporaba mača i ubijanje neprijatelja u ratu, a Tertulijan za¬ 
htijeva da vjernici odbijaju nositi vojničku odjeću. Dapače, ta¬ 
kvi se kršćani ne bi ni mogli smatrati članovima Crkve. Je¬ 
dnako su mirotvorno stajalište dijelili sv. Ciprijan Kartaški i 
Klement Aleksandrijski. 

Obraćenjem rimskoga cara Konstantina na kršćanstvo - 
popraćeno militarističkom slikom zaruka mača i križa - i 
ustrojem teokratske države stanje se stubokom promijenilo, 
pa od izričita mirotvornoga pokreta nova vjera postaje moć¬ 
nom bojovnom ideologijom. Kristova se blaga poruka preobli- 
čava - u suživotu s vlašću - u strogu državnu religiju. Zato 
nitko nije mogao biti vojnikom ako prethodno nije postao 
kršćaninom, što je označilo zaista golemu prekretnicu u shva¬ 
ćanju rata i ratovanja. Sve su druge religije ubrzo bile zabra¬ 
njene, što je omogućilo da se progonjeni kršćani lakše pretvo¬ 
re u progonitelje nekršćana. Na taj način Crkva biva neobu¬ 
zdano uvučena i upletena u zamke svjetovne prisile i politič¬ 
kih sukobljavanja. To je onda zacijelo utjecalo na učenje 
Crkve. Već je sv. Bazilije Veliki pod određenim uvjetima po¬ 
čeo dopuštati kršćanima ratovanje i ubijanje protivnika u bo¬ 
ju, ali je tražio da ih se barem tri mjeseca ne pripušta pričesti 
{Ep. 188,13), dok sv. Atanazije Veliki uči kako je zakonito i 
vrijedno pohvale ubiti neprijatelja u ratu, premda pritom tre¬ 
ba voditi računa o danim okolnostima. U zapadnjačkoj patri- 
stici sv. Ambrozije izrijekom razrađuje prve pravne postavke 
učenja o opravdanosti rata. U tu svrhu hvali vojnički sukob, 
uzvisuje bojovnike i potiče obranu zemlje. Dakako, tek će sv. 


62 Stanly Windass, Christianity versus Violence, London, 1964., str. 12. 

Augustin utemeljiti teoriju pravednoga rata (bellum iustum) 
koja se u ponešto drukčijim razradbama može naći u svim ka¬ 
snijim teološkim i juridičkim školama. Sv. Augustin u stvari 
hoće opravdati sudjelovanje kršćana u ratu, što je kao načelo 
ostalo važeće sve do današnjih dana - više ili manje - u Kato¬ 
ličkoj, Luteranskoj i Anglikanskoj crkvi. Nažalost, broj se uvje¬ 
ta za opravdanje rata uvećavao, mijenjao i usložnjavao, pa se 
dobivao dojam kako su oni više tu da bi naknadno opravdali 
nepravedne ratove kršćana, nego što su ustanovljeni radi nji¬ 
hove osude. U naše je doba, međutim, ta dobro sklopljena 
skolastička tvorba doživjela nesmiljenu kritiku i opće odbaci¬ 
vanje. Tako će razlikovanje pravednog od nepravednog rata 
navesti M. Webera, primjerice, da to nazove farizejskim pro¬ 
izvodom i stavi u moralnom pogledu daleko ispod razine stare 
etike arhaičnih i prvih povijesnih naroda. 

Podržavljenjem Crkve, eklezijalizacijom države i zaokru- 
ženjem ideologije bellum iustum bili su sabrani svi bitni sa¬ 
stojci novoga povijesnoga stanja u kojemu polako počinju 
iščezavati mirotvorni sadržaji kršćanstva. U ime evanđelja 
sada se vode krvavi ratovi i nasilnička osvajanja. Prvu zapo¬ 
vijed o ljubavi nije bilo zapravo moguće ni pravno ostvarivati 
jer je svaki ratni neprijatelj držan otpadnikom od Crkve ili 
nevjernikom, što znači da je ostao istodobno izvan zakona i 
izvan dometa dužnosti ljubavi prema bližnjemu. Stoga se po¬ 
lako napuštaju patrističke ideje o ratu kao posljedici grijeha 
ili nužnom zlu u nesavršenom svijetu, a prihvaćaju gledišta o 
ratu kao vjerničkom izvršenju volje Božje ognjem i mačem 63 . 
To je onda otvorilo put svetim ratovima u kršćanstvu. Prvi 
takvi sveti ratovi bili su svakako križarski vojni pohodi na 
Jeruzalem. U početku su ih možda poticali vjerski ideali, ali 
se kasnije pretvaraju u čisto pljačkaške i osvetničke ratove 
najgore vrste. No, ni onda se od njih kršćani nisu ograđivali 
ili ih pak osuđivali. U tome se kršćani nemaju što odveć hva¬ 
liti u usporedbi s muslimanskim džihadom 64 . Neki vrlo ista¬ 
knuti kršćanski mislioci smatraju da je spajanje riječi »sveti« 
i »rat« očito svetogrđe i moralno monstruozni čin. 

63 Louis J. Swift, The early Fathers on War and Military Service, 
Washington, 1983., str. 82. 

64 Edgard Weber - Georges Rajmaud, Croisade d’hier et Djihad 
d’aujourd’hui. Pariš, 1989., str. 343. 

Križarske je ratove, inače, prvi pokrenuo Urban II., onaj 
isti što je dopustio nositi oružje hodočasnicima. Koncili u Pia- 
cenzi i Clermont-Ferrandu 1095. godine traže od kršćana da 
napuste međusobne svađe i da se okrenu Istoku jer odanle 
prijeti navodna opasnost od nadiranja muslimana. U početku 
se išlo oprezno, s iskrenom nakanom da se ne povrijedi dru¬ 
štveni i moralni poredak. Zato papa strogo zabranjuje da u 
prvom križarskom ratu sudjeluju klerici bez odobrenja svojih 
crkvenih poglavara, a oženjeni vjernici bez suglasnosti svojih 
žena. Usprkos tome, nije se moglo spriječiti da se stvore izri¬ 
čito ratničke postrojbe. O spomenutim je zabranama, naime, 
malo tko ozbiljno vodio računa. Prvi križarski rat, doduše, 
predvode moćni feudalci, ali duhovni mu je voda ipak papin¬ 
ski legat Ademaro od Monteila, biskup Le Puya. Križarski su 
ratovi prvotno bili nerazdvojno povezani s hodočašćima i po¬ 
sjetima Svetom gradu. Poslije se izdvajaju i postaju vojničkim 
pothvatima, služeći sve manje oslobođenju Kristova groba. 
Može se reći da su križarski ratovi zapravo jedno veliko na¬ 
oružano hodočašće. U tom sklopu križari često uživaju hodo¬ 
časničke povlastice. Daju im se oprosti od grijeha, a poginuli 
u borbama dobivaju čak časti mučenika. Jezik kojim se opisu¬ 
ju križari, pravna jamstva i duhovne koristi njihova posebna 
statusa gotovo da ih izjednačuju s pobožnim hodočasnicima. 
Osim križara, osniva se red templara koji religioznom odgoju 
dodaju strogu vojničku pouku viteškoga tipa. Tako se izme¬ 
đu križara i hodočasnika pokušava izbrisati nekad jasna crta 
razgraničenja, što posredno pokazuje mjeru militarizacije 
kršćanskoga života. Hodočašće u to doba uvire u ratovanje, a 
molitva opraštanja u pravo neprijateljstvo. P. Lemerle drži da 
su križarski ratovi potpuna degeneracija hodočašća 65 . 

Križarski ratovi jamačno nisu jedini sveti ratovi u kršćan¬ 
stvu. Treba ovdje svakako pridodati barem još tri takva rata: 
progoni protiv židovskih zajednica, osvajački pohodi protiv 
domorodačkih Indiosa u Latinskoj Americi i međusobni suko¬ 
bi samih kršćana, koji se običavaju nazivati vjerskim ratovi¬ 
ma. Ne bi naravno valjalo preskočiti ni borbe protiv Mongola 
i pogana u baltičkim zemljama, a onda - opet unutar kršćan- 


65 Jakov Jukić, Povratak svetoga. Rasprava o pučkoj religiji, Split, 
1988., str. 95-96. 


252 



stva - vojničke pokrete protiv heretičkih katara, husita i albi- 
genza. No to prelazi okvire našega prikaza. 

Odjeci toga ratničkoga ozračja duboko su ušli u kršćanski 
mentalitet. Bojni su sukobi nezaustavljivo prešli ljudima u 
um, srce i dušu. Čak Bernard de Clairvaux u svojem djelu De 
laude novae militiae hvali templare, koji »ubijajući rade za 
Krista«. Srednjovjekovna je skolastika puna intelektualnog 
ratovanja. Većina teologa rabi vrlo polemične, oštre i bezob¬ 
zirne izraze, gotovo na rubu svih obzira. Tako su Židovi gens 
prava atque perversa, Saraceni štuju sacrilegum ac perfidium 
Mahometum, oni su štoviše blasfemi, perfidi. Pišu se brojne 
knjige protiv - summa contra - krivih crkvenih učitelja i ne¬ 
vjerničkih zabluda. Pritom je pobijanje protivnika više nalik 
pobjedi nad ratnim neprijateljem nego uspješnom dokaziva¬ 
nju i osporavanju tuđih pogrešnih mišljenja. Jednako u etici - 
posebice u području De sexto - vjernici se bore protiv grijeha, 
vode rat s napastima kao da su na vojnom polju. Trebalo bi 
pokazati u kolikoj je mjeri i kršćanska duhovnost bila zaraže¬ 
na bojovničkim predodžbama i nazivljem, shvaćajući usavrša¬ 
vanje vlastite osobnosti kao neku vrstu vježbanja strogosti i 
discipline prema uzoru na vojsku. Očito je da i crkveni redovi 
imaju u sebi nešto od toga duha, ali jednako i njihova askeza 
u smislu pobjede nad nižim strastima u čovjeku. Dakako, 
mnogo je simbolike i alegorije u tim podudarnostima, no si¬ 
gurno i utjecaja bojovničkog shvaćanja kršćanstva, koje se u 
povijesti ostvarivalo kao sveto ratovanje, pa zato neosporno 
stoji na posve drugoj strani rijeke od mirotvorstva evanđelja. 

Poslije svetih ratova u židovskoj i kršćanskoj religiji, na 
red dolazi sveti rat u najmlađoj objavljenoj religiji: islamu. U 
njemu se spajaju mnogi elementi iz obiju tradicija. Iz ranijeg 
židovstva dolazi bojovno raspoloženje i obredno određenje, a 
iz kasnijeg kršćanstva ideologija nasilnog prozelitizma. Inače 
se za taj skup problema ustalilo rabiti riječ džihad 66 . Treba 
odmah reći da u najopćenitijem smislu džihad znači sveuku¬ 
pno duhovno i materijalno pregnuće u ostvarivanju Allahova 
zakona. Džihad se doslovce može prevesti kao svaka vrsta 
napora upravljenog prema određenom cilju. U užem, pak, 


66 Jakov Jukić, Džihad, u Općoj enciklopediji Jugoslavije, svezak 
VIII., Zagreb, 1988., str. 127-128. 

smislu ima religijsko značenje kao nastojanje da svuda zavla¬ 
daju Allahovi zakoni. Džihad je obveza pojedinca i zajednice 
da ulože potrebni napor kako bi se ostvarila neka zadaća koja 
proizlazi iz dužnosti propisane islamskim vjerozakonom. Bu¬ 
dući da sredstva kojima se to kani postići - ovisno o društve¬ 
nim, gospodarskim i političkim prilikama - mogu biti miro¬ 
ljubiva i nasilna, osobna i zajednička, duhovna i tjelesna, dži¬ 
had očito pokriva velik broj različitih sadržaja. U početnom 
razdoblju islama - nazvanom mekanski - džihad je značio 
uglavnom ideološku i moralnu borbu, dok je u kasnijoj povije¬ 
sti islama dobivao oblik kolektivnog nasilnog pregnuća, oru¬ 
žane borbe i svetoga rata. Suprotno tome, pobornici umjereni¬ 
jeg tumačenja uloge svetoga rata u islamu obično svoje mi¬ 
šljenje podupiru činjenicom da se pojam ratovanja (karaba) 
spominje u Kur’anu samo šest puta (1,279; 5,4; 7,57; 47,4; 
9,107; 6,23) 67 . Ipak, najvažnije je radi otklanjanja nesporazu¬ 
ma ustvrditi da se u svim europskim jezicima riječ džihad 
uvijek prevodi kao sveti rat, premda ni Kur’an ni arapski je¬ 
zik ne poznaju tu sintagmu. 

Pobliža tekstualna rasudba Kur’ana daje više uporišta za 
točnije određenje užeg pojma džihada, koji se iskazuje kao 
oružana borba ili rat. Muslimanski teolozi najčešće iz svoje 
svete knjige navode ajet u kojem izričito stoji da u vjeri nema 
prisiljavanja (2,256), primjećujući daje to ujedno i najveći do¬ 
kaz o slobodi vjere u islamskom društvu. Na drugom, pak 
mjestu Kur’an preporučuje: »Borite se na Božjem putu protiv 
onih koji se bore protiv vas! Ne prelazite granice! Zaista 
Allah ne voli one koji prekoračuju granice dopuštenoga 
(2,190). Tim se ajetom naređuje muslimanima da stupe u bor¬ 
bu s onima što ih napadaju. Stoga je dopušten samo obrambe¬ 
ni rat. Džihad je, dakle, ograničen dvama bitnim uvjetima: 
zabranom prekoračenja granica u vojničkim borbama i mogu¬ 
ćnošću ratovanja samo s onima koji napadaju. Otud je džihad 
- kad se pojavljuje u obliku oružane borbe - bliži europskom i 
kršćanskom shvaćanju pravednoga rata (bellurn iusturn) nego 
pojmu svetoga rata. 


67 Habib Belkhođa, La conception islamique de la guerre, u zborniku 
Religions et guerre. Pariš, 1992., str. 136. 

Tim prijepori nsu izbjegnuti. Kur’an često izjednačuje dži- 
kad s borbom ili zalaganjem u ratu, što se izražava kuran- 
skom mišlju: »Borite se na Božjem putu« (2,244). Uza sve to, 
muslimanski teolozi smatraju da je riječ zapravo o borbi pro¬ 
tiv svoje strasti i samoobrani. No mnogi drugi kuranski tek¬ 
stovi, posebice iz medinskoga razdoblja, nisu više tako umje¬ 
reni i jednoznačni. Rat je sad shvaćen kao religiozna dužnost 
koja ne pretpostavlja nikakve iznimke (2,216; 2,244; 4,84; 
5,35; 8,39; 8,57-66; 66,9). Dosljedno tome, Kur’an zapovijeda: 
»Pravi su vjernici oni koji vjeruju u Boga... i bore se na Bož¬ 
jem putu svojim imecima i svojim životima« (49,15). Još odre¬ 
đeniji je sljedeći ajet, premda ga muslimanski teolozi uzimaju 
kao metaforu duhovne borbe: »O, vjerovjesniče! Bori se protiv 
nevjernika i dvoličnjaka, budi prema njima grub. Njihovo je 
sklonište pakao, a to je ružno prebivalište« (9,74). 

Slijedom tih prijepora, neki stručnjaci za islamski sveti 
rat predlažu čak tri njegova značenja: borbe protiv samoga 
sebe ili duše koja hoće zlo (12,53), borbe za proširenje islama 
ili rat protiv nevjernika, te naposljetku borbe u vlastitim re¬ 
dovima protiv loših muslimana. 68 

Prva ratnička osvajanja muslimana u Siriji i Perziji nisu 
imala za cilj islamizaciju naroda tih zemalja, nego osiguranje 
opstanka, mira i sigurnosti mlade države. Premda je sveti rat 
(džihad) katkad i poprimio obilježja nasilne islamizacije i 
borbenog misionarenja, ne može se prihvatiti tvrdnja da se 
islam širio samo ognjem i mačem. U mnogim je prilikama 
izgledalo, doduše, da je svetim ratom uspostavljen šesti stup 
islamske vjere, ali se to nije uspjelo nikad do kraja ostvariti. 
Zato sveti rat nije nikakva vjerska obveza u muslimana, kao 
što su hodočašće u Meku, dnevna molitva, davanja milostinje, 
post u mjesecu Ramazanu ili ispovijed vjere. Jedino je u 
ismailita džihad - naravno u svojem užem smislu - postao re¬ 
ligioznom obvezom muslimanskih vjernika, dok se u pokretu 
haridžita sveti rat čak institucionalizirao i oblikovao kao še¬ 
sti temeljni sastavni dio vjere. U šijita pak samo »mali dži- 
had «, koji s »velikim džihadom« čini zaglavni kamen nauča- 


68 Jean-Paul Chamay, L'Islam et la guerre, De la guerre juste a la 
revolution sainte, Pariš, 1986., str. 349; Bruno Btienne, L’Islami- 
sme radical. Pariš, 1987., str. 383. 

vanja, propovijeda borbu protiv izvanjskoga neprijatelja, ne¬ 
vjernika i grešnika. 

Da bi se bolje razumjelo značenje džihada u liku oružanih 
borbi, potrebno je utvrditi odnos između pripadnika islama i 
nemuslimana. U Kur’anu to dolazi na vidjelo posredno: »Bori¬ 
te se protiv onih koji ne vjeruju u Boga, niti u Sudnji dan, niti 
zabranjuju ono što je Allah zabranio i Njegov Poslanik, niti 
ispovijedaju istinsku vjeru onih kojima je dana Knjiga, dok 
ne dadu porez svojom rukom, poniženi« (9,30). Prijekor je 
upućen Židovima, kršćanima i pripadnicima nekih drugih sli¬ 
čnih zajednica što su udaljeni od istine, ali prema kojima se u 
zadnjem ajetu ipak iskazuje određena snošljivost. U islamu 
se, naime, različito postupa prema posjednicima Objave ili 
»narodu Knjige« i vjernicima drugih religija. Židovi i kršćani 
upravo po tome što su posjednici iste Objave imaju povlašteni 
položaj, pa u svetom ratu neće biti ubijeni ili prisiljeni na 
obraćenje, nego su dužni platiti porez na osobu -džizja - i po¬ 
rez na zemlju. U islamskim su se zemljama morali od musli¬ 
mana razlikovati u nošnji, nisu smjeli jahati na konju, a niti 
svjedočiti pred šerijatskim sudom. U drugome su ostali posve 
slobodni, što znači da im nitko nije dirao u vjerske obrede, je¬ 
dino im je bilo zabranjeno podizati nove bogomolje. Ta i dru¬ 
ga ograničenja su Židovima i kršćanima zauzvrat jamčila mir 
i pravnu sigurnost u islamskoj državi. Novija povijesna istra¬ 
živanja ne potvrđuju da bi kršćani - posebice na balkanskim 
prostorima - bili snošljiviji i obzimiji od muslimana. Napro¬ 
tiv, crkve su ostale, ali džamije nisu. 

Pojam džihada, u prostornoj odrednici, našao je u nekim 
teologijskim školama svoje pravno tumačenje u podjeli svijeta 
na zemlje islama, što se označuje izrazom Dar al-Islam ili kuća 
islama, i na podruje rata ili još neislamiziranog dijela čovječan¬ 
stva, što je obuhvaćeno pojmom Dar al-harb ili kuća rata. Tim 
se razlikovanjem izražava nastojanje i želja da jednoga dana 
cijeli svijet prihvati učenje islama. U islamu je to bilo podrža¬ 
no, stjecajem društvenih okolnosti, državnim razlozima koji 
su za muslimana uvijek istovjetni religioznim razlozima. Pri¬ 
tom ne treba zaboraviti da su Židovi i kršćani - kao zaštićena 
manjina - ipak pripadali »kući islama« ili Dar al-Islam, a ne 
područjima koja u budućnosti treba islamizirati. 

Na koncu valja istaknuti da, poput Židova i kršćana, i mu¬ 
slimani imaju jak mirotvorni tijek u svojoj religiji. Riječ mir, 

u različitim iskazima kao as-silm, as-salm i as-sal&m, susrele 
se u Kur’anu mnogo puta i tvori značajni dio Prorokove poru¬ 
ke. Dapače, u novijim francuskim prijevodima silrn se počinje 
prevoditi sa sklopom »istinska religija«, što otkriva usku sve¬ 
zu islama i mira 69 . Uostalom, as-salam je jedno od Božjih 
svojstava. Zato je u krajnjoj crti rat istodobno nasilje nad mi¬ 
rom i nad Bogom. Ne treba zaboraviti ni da svaki oružani su¬ 
kob, u smislu »malog džihada «, uvire u »veliki džihad«, a taj 
je isključivo duhovne naravi i religiozna sadržaja. Na toj se 
točki onda križaju sva tri monoteizma i njihova određenja - 
bilo izvorna, ili u povijesnom izrođenju - svetoga rata. 


Religiozna pobuna protiv rata i ratovanja 

Vođeni metodičkim razlozima, namjerno smo prešutjeli 
sve životvorne struje mirotvorstva i pobune protiv grijeha ra¬ 
ta koje često nevidljivo teku u podzemlju svake religije. To 
naizgled rubno i povijesno zanemareno područje danas je go¬ 
tovo neistraženo, premda s pravom treba pretpostaviti da će 
ga sutrašnja pomnija raščlamba i nepristraniji uvid lako 
izvući na vidjelo, što se već djelomice i zbiva 70 . Suvremena se, 
naime, povijest religija - posebice u europskim prostorima - 
odveć bavila službenim crkvenim ustanovama i teologijskim 
učenjem, a premalo živom vjerom pobožna puka. Rat je pak 
sa svoje strane u tolikoj mjeri izdaja izvornih nadahnuća reli¬ 
gijskoga duha da je teško zamisliti kako bi u istinskih vjerni¬ 
ka mogla proći bez dolična odgovora. Zato se uostalom u svim 
religijama i javljaju vjerničke pobune protiv rata, koje obično 
predvode najbolji među pobožnima. 

U tu će svrhu biti posve dostatno osvrnuti se prvo na pu¬ 
tove razvoja kršćanstva. Izazivani kroz dugo razdoblje sabla- 
znima križarskih ratova i vjerskih sukoba - krvavom svađom 
braće u istome domu - kršćani jamačno više nisu mogli, a ni 
smjeli, šutjeti pred tim zaista tragičnim spektaklom izopača¬ 
vanja Kristove poruke jer ih je to nezaustavljivo vodilo izdaji 
vlastite vjere. Stoga je ubrzo buknuo neki duhovni ustanak 

69 Abbčs Jirari, L’islam, religion de paix et de jihad, u zborniku Reli- 
gions etguerre, Pariš, 1992., str. 143. 

70 Carlo Prandi, La religione popolare fra potere e tradizione, Per una 
sociologia della tradizione religiosa, Milano, 1983., str. 233. 

unutar same Crkve, usmjeren prije svega protiv rata i ratova¬ 
nja. Nezadovoljstvo se jednostavno nije više dalo potiskivati, 
ni površnom obranom ideologije pravednoga rata (bellurn 
iustum) niti militarističkim tumačenjem dužnosti misionare- 
nja. Mirotvorna je baština kršćanstva bila odveć nazočna u 
sjećanju vjernika da bi se je moglo tek tako zaboraviti. Dapa¬ 
če, nastavlja ona uporno živjeti na obrubu Crkve u tisućama 
pobožnih svećenika i dobrih kršćana, tih istinskih »proletera« 
povijesne znanosti i »zaboravljenih« svetaca. U opreci s tim 
stoji religijsko učenje. Umjesto da neopozivo osude svaki 
oblik rata, za što su imale neprijeporno pokriće u evanđelju, 
crkveni moralni nauk i racionalizirana teologija kobno se 
okreću filozofijskim spekulacijama i neodređenu pojmu na¬ 
ravnoga prava. Dovedena do krajnosti, ta pravna domišlja¬ 
tost - primjerice u djelu jednoga L. Taparellija - počinje 
tvrditi da rat u sebi i nije neko moralno zlo ako ispunjava 
uvjete pravednosti. 

Sada treba kratko opisati različite razvojne crte te religij¬ 
ske oporbe ratničkim opcijama u Crkvi. Prvi i najvažniji skup 
pitanja odnosi s na križarske ratove i vjerničke odgovore na 
njih. Već smo ranije spomenuli da su križarski ratovi bili či¬ 
sta suprotnost hodočašćima, gotovo njihova izokrenuta slika 
u ogledalu istine kršćanstva. Stoga su ti griješni pohodi Sve¬ 
tome mjestu gledani s iskrenim zaziranjem i povećanim ne¬ 
povjerenjem pobožna puka. Narod je pripisivao odgovornost 
za neuspjehe križarskoga oslobođenja Jeruzalema prije svega 
grijesima i nedostojnostima bogatih i moćnih, koji - nesposo¬ 
bni da čine pokoru u siromaštvu — ne mogu zbog toga dospjeti 
u Kraljevstvo Božje na nebu, ali ni zauzeti Kristov grob na 
zemlji. Neuspjeh svih pokušaja da se oslobodi Jeruzalem bio 
je samo dokaz više da to oslobođenje ne mogu uopće izvesti 
okrutni ratnici i svjetovne vojske. U igri je, dakle, vjerski mo¬ 
ral, a ne oružana nadmoć. U taj isti sklop narodna otpora 
protiv nekršćanskih poticaja u vođenju križarskih ratova - 
kao povijesnoga rastvaranja religiozne samosvojnosti hodoča¬ 
šća - ulaze i dječje križarske vojne iz 1212. i vojne pastira iz 
1251. i 1320. godine 71 . Djeca i nevini naravni su nositelji de- 
politizacije i demilitarizacije križarskih ratova, što zapravo 


71 Paul Alphandćry - Alphonse Dupront, Le chretienti et l’idće de 
Croisade, II. svezak, Pariš, 1959., str. 40-145. 

znači da ih nastoje vratiti na njihov izvorni oblik hodočasnič¬ 
kih pohoda. Za razliku od križarskih ratova koji su pomno 
pripremani i dobro ustrojeni, djeca odlaze osloboditi Sveti 
grob samoinicijativno, goloruki i bez oružja, u procesijama i 
molitvi, ispunjeni religioznim žarom, a ne ratničkom 
mržnjom. Njihov je cilj bio prijeći preko mora i ponovno uzeti 
u posjed Kristov grob. Gledano ljudskim očima, bila je to čista 
ludost, ali djeca vjeruju - po uzoru na svojega Učitelja - u ču¬ 
desa. Iako je taj pothvat završio tragično, nosio je u sebi sva 
obilježja otvorene pobune protiv zastranjivanja hodočašća u 
zločin križarstva. Nesretna pak sudbina djece i bijednika kao 
da je čin ispaštanja grijeha za sve izdaje križara, opreka 
okrutnosti i svjetovnosti kršćanskih bojovnika, religiozni od¬ 
govor malenih na lukavstva moćnika svijeta. Ponovno osvaja¬ 
nje svetih mjesta ne može, dakle, biti obavljeno drukčije nego 
božanskim čudom. A čudo mogu prizvati samo najčistiji, djeca 
i siromašni. Tako se njihovo hodočašćenje i rat najkraće odno¬ 
se kao sveto i svjetovno, ali i drukčije 72 . 

Drugi skup uzvrata religiozne oporbe na ratnički duh u 
Crkvi sastojao se od pokušaja razgovora s neprijateljem. Ne 
treba imati baš veliku moć zamišljanja da bi se predočilo koli¬ 
ko je u doba križarskih ratova morala biti rasplamsana 
mržnja i nasilje između kršćana i muslimana. Pa ipak, u tom 
se ozračju najgrubljeg religioznog fanatizma i podivljalih 
strasti uništavanja našlo među kršćanima ljudi koji su ra¬ 
tnim protivnicima i »nevjernicima«, što je onda bilo isto, pru¬ 
žali ruku, a ne mač. Nisu, dakle, izgubili svijest o svojoj pri¬ 
padnosti evanđeoskoj baštini. Svjedočanstva o toj »mirotvor¬ 
noj Crkvi« u Crkvi bjelodano postoje i nisu baš tako rijetka 
kako bi se očekivalo 73 . Možda ih je bilo još i više, ali ćemo za 
njih teško ikad doznati. 

Tako je početkom XI. stoljeća Petar Časni, opat iz 
Clunyija, upućivao pozive muslimanima da ne vode rat oruž¬ 
jem protiv kršćana, nego neka radije zametnu boj riječima, 
pokušavajući ukazati na točke koje muslimane i kršćane sje¬ 
dinjuju, a ne one koje ih razdvajaju. Među gorljivim zagovor- 


72 Alphonse Dupront, Du Sacrć, Croisades et Pćlerinages, Pariš, 
1987., str. 419. 

73 Julien Ries, Les chretiens parmi les religions, Des Actes des 
Apdtres a Vatican II, Pariš, 1987., str. 240-247. 

nicima toga protoekumenizma našao se, ne slučajno, i sv. 
Franjo Asiški. Poznato je da je baš iz mirotvornih razloga pu¬ 
tovao u Palestinu i Egipat, gdje se uspio susresti sa sultanom 
Malek Al-Kamilom, koji mu je omogućio slobodno kretanje po 
islamskim zemljama. U svojim Pravilima spominje braću fra¬ 
njevce što su izrazili želju otići među muslimane, pa je izme¬ 
đu njih upravo petoricu izabrao, koji su doista i otputovali 
1220. godine u Maroko, otvarajući tako putove mirotvorstva 
na područjima najkrvavije oporbe kršćanstvu. Suvremenik i 
istomišljenik sv. Franje Asiškoga bio je dominikanac Raymond 
od Pennaforta, predavač u Bologni, vrsni poznavatelj arapskoga 
i hebrejskoga jezika. U Barceloni obavlja pripreme za aposto- 
lat među muslimanima, a 1250. godine otvara svoj Studium 
u Tunisu. Učio je buduće redovnike kako će se osposobiti za ži¬ 
vljenje i djelovanje u islamskome svijetu, hoteći time popravi¬ 
ti grešnosti križarskih ratova. Stoga ne samo hodočašćenje, 
nego i misije postaju dodatna protuteža zabludama svetih ra¬ 
tova. To dakako nije sve. Vilim od Tripolija putuje 1273. godi¬ 
ne u Palestinu i tamo objavljuje djelo o muslimanskoj vjeri: 
životu Proroka, sadržaju Kur’ana i razloge spominjanja ime¬ 
na Isusova i Marije u njemu. Spisi mu inače zrače povjere¬ 
njem i iznenađuju novošću, pa nije čudo da su naišli na velik 
odjek u islamskih vjernika. Duh bojovnoga križarstva zamije¬ 
njen je sada kršćanskim naporom dijaloga. Njegov suvreme¬ 
nik Ricoldo od Križnoga Brda odlazi u Bagdad s namjerom da 
prevede Kur’an na latinski, ali ubrzo odustaje od toga teškog 
pothvata. U svojem Contra legem Saracenorum pokazat će 
velik stupanj snošljivosti i uviđavnosti, naravno samo s obzi¬ 
rom na onodobne religijske prilike. Kao posljednji u toj skupi¬ 
ni istinskih i istaknutih mirotvoraca javlja se Raymond Lulle, 
koji na Koncilu u Beču godine 1311. uspijeva isposlovati pravo 
da se istočni jezici predaju na sveučilištu u Parizu, Oxforđu, Bo¬ 
logni i Salamanci. Svakako je novost u tome što Raymond Lulle 
drži kako muslimani nisu nevjernici, čime utire nove putove 
međusobna razumijevanja, ali i povećava razlike u odnosu na 
službeni teologijski nauk o islamu svojega doba. 

Treći se put opiranja vjernika ratničkim pustolovinama i 
bojovničkim nevjerama Crkve pobliže iskazivao kroz usposta¬ 
vu monaške povučenosti, redovničkog siromaštva i mistične 
osamljenosti. Preuzetno je tvrditi kako su ti duhovni pokreti 
bili izravo upereni protiv rata - na način prije opisanih miro- 

tvomih pokušaja - ali je istodobno teško zanijekati da su pri¬ 
donijeli da se istina o nespojivosti oružanih sukoba i kršćan¬ 
stva do kraja razotkrije. Monaštvo je bilo tako ustrojeno da je 
već po sebi, pa i ne hoteći, isključivalo bojne sporove i ublaža¬ 
valo vladajuću ideologiju nasilja. Gospodarska je samostal¬ 
nost raštrkanih samostana još više pomagala da mir u tim 
enklavama nadživi sve strahote ratnih pohoda. Propovijeda¬ 
jući kršćansku vjeru i pomažući bližnjima, monaštvo je zapra¬ 
vo spasilo klasičnu kulturu 74 , koja ni po čemu nije odavala 
veliku ratobomost. Bilo je zacijelo iznimaka u smislu izričiti- 
jeg priklona mirotvornim rješenjima, ali samo u teškim tre¬ 
nucima duga i krajnje iscrpljujućeg ratovanja kojemu se nije 
vidjelo kraja. Tako je, primjerice, monah Benedikt od brda 
Sorattea u X. stoljeću u svojim lamentacijama - što su sa¬ 
držane u Chroniconu - ustrajno pozivao kršćanske narode na 
mir, tada izvrgnut ruglu i osramoćen nasiljem koje je znalo 
biti gore od poganskoga divljaštva. S druge pak strane, redov¬ 
ničko siromaštvo, koje je poslije monaštva bilo nova i radikal¬ 
nija pobuna u korist izvornoga kršćanstva, također se ostva¬ 
rilo u uvjetima potpuna odbacivanja nasilja i ratovanja. 
Obnova Crkve nije isključivala samo osudu raskoši, bogat¬ 
stva i moralne izopačenosti, nego prije svega tražila mrtvlje- 
nje viteškoga duha osvajanja i bojovničke strasti. Zato je 
Crkva siromašnih redovnika imala biti istodobno i neratnička 
i mirotvorna duhovna tvorba. Što se konačno mistične bašti¬ 
ne u kršćanstvu tiče, ona ima svoju dugu i značajnu povijest. 
Iako se teško možemo složiti s L. Kolakowskim da je kršćan¬ 
ska mistika ustvari stalni pokušaj da se religiozne vrednote 
učine neovisnima o organiziranom crkvenom životu 76 , ima u 
njegovu stajalištu sigurno istine, barem u onome o opiranju 
svođenja vjere na služenje svjetovnim potrebama Crkve. Jer, 
provoditi dosljedno unio mystica znači ipak odustati od gre¬ 
šne požude posjedovanja i s tim u svezi od ratovanja. Ovdje bi 
na koncu trebalo spomenuti kako su sva tri oporbena tijeka - 
monaški, redovnički i mistički - dobili svoju najodličniju ideo¬ 
lošku razradbu u teologijskom milenarizmu Joakima iz Fiore, 
koji je u svojem vidovnjačkom zanosu predviđao da će u tre- 

74 Hugh Trevor-Roper, The Rise of Christian Europe, London, 1965., 
str. 98. 

75 Leszek Kolakowski, Chretiens sans Eglise, Pariš, 1969., str. 379. 

ćem razdoblju - koje tek nadolazi — Crkvu predvoditi monaški 
duhovnjađ, a ne svećenici ili svjetovno zauzeti pojedinci 76 . 
Taj posredni prigovor ratu trajat će sve do pojave Meistera 
Eckharta i njegove mistične škole. 

četvrto i najočitije odricanje od rata s gledišta kršćanstva 
- sada i izravno - sačuvalo se u srednjovjekovnim i kasnijim 
shizmatičnim i heretičnim manjinskim pokretima i sljedba¬ 
ma. Religiozna pobuna protiv ratovanja izbila je dakle i izvan 
službene Crkve, ali još uvijek u krugu zaokupljenosti kršćan¬ 
stvom. Prije smo vidjeli da su stanoviti slojevi u Crkvi ne sa¬ 
mo zabacivali izvorno učenje o miru, nego podupirali križar¬ 
ske vojne i nemilosrdna istrebljenja domorodačkih naroda, a 
zatim još i poticali vjerske ratove. To je zamračilo i donekle 
potisnulo ideje mirotvorstva i nenasilja u službenom kršćan¬ 
stvu onoga vremena. Čak su se uzvišenom porukom kršćan¬ 
stva pokušali opravdati najsuroviji oružani sukobi i osvajački 
pohodi. Stoga nije iznenađenje što suvremena povijesna zna¬ 
nost počinje polako otkrivati da su upravo heretičke i shizma- 
tičke skupine, a ne Crkva ostale jedini uporni prenositelji 
evanđeoskoga mirotvorstva. 

Sustavnog prikaza te pojave doduše još nemamo, ali se iz 
rezultata posebnih istraživanja dade posve izvjesno zaključiti 
da su religijski oporbeni pokreti bili poglaviti zagovornici 
kršćanskoga mirotvorstva 77 . Jer, dok su napori vraćanja izvo¬ 
rima i očišćenja kršćanstva od svjetovnih nanosa — pa tako i 
napasti ratovanja - u početku poduzimani više od obnovitelja 
u Crkvi, poslije ti pokušaji dolaze pretežno od pobunjenika 
izvan Crkve. Time se stanje osjetno promijenilo. Ključne se 
odrednice spomenutoga obrata obznanjuju u učenju Jana Hu- 
sa i pojavi reformađje, makar tek njihovi brojni izdanci dono¬ 
se prosudbu Katoličke crkve po mjeri ispunjavanja i ostvari¬ 
vanja vlastita mirotvorstva. Tako obje skupine husitskoga po¬ 
kreta - taborićani i Unitas fratrum - strogo zabranjuju upo¬ 
rabu oružja od strane vjernika, čak i u slučaju obrane vlastita 

76 Bernard McGinn, Vision ofthe End, Apocalyptic Traditions in the 
MiddleAges, NewYork, 1979., str. 126-141. 

77 »True, the pacifist tradition was not completely extinguished. For 
a time it was associated with dissenter, or heretic religious mino- 
rites«, Gordon C. Zhan, War and Religion in a Sociological Perspe- 
ctive u Social Compass, 21,4,1974., str. 425. 

života. Inače vode jednostavan život, bez raskoši i društvenih 
razlika, odbijajući javne dužnosti i sudjelovanje u ratu. Ništa 
drukčije se ne odnose prema ratu ni anabaptisti. Proizašli iz 
reformacije, oni redovito odbacuju svaki oblik nasilja i noše¬ 
nje oružja, kako je to uostalom tražio jedan od njihovih prvih 
teologa M. Sattler. Ne smiju se služiti ni mačem, pa niti u sa¬ 
moobrani. Naučavaju nenasilje i potpunu ljubav prema nepri¬ 
jatelju. Kako nisu htjeli nositi oružje i sudjelovati u ratu bili 
su u stalnom sukobu s državnim vlastima. Njima slični me- 
noniti također doslovce shvaćaju evanđeoske zabrane, i zato 
im nije dopušteno ubijati, suditi ili presude donositi. Doslje¬ 
dno tome odlučno odbijaju obnašati sudsku službu, koristiti 
se oružjem, služiti vojsku i sudjelovati u ratu. 

Ta se obnoviteljska kritika Crkve, unatoč oprečnu dojmu, 
nije na duži rok pokazala dosljednom, a još manje uspješnom. 
Jer, mirotvorstvo pripadnika osporavateljskih skupina isklju¬ 
čivo se odnosilo na svijet ili braću u vlastitoj družbi, ali nikad 
na samu Katoličku crkvu, prema kojoj su, nažalost, ostali ja¬ 
ko ratoborni i iznimno nesnošljivi. Tako je mir prema jedni¬ 
ma bio plaćep sukobom s drugima. 

Posebno mjesto u toj raspravi zauzimaju kvekeri. Njihov 
je položaj donekle različit, jer su uspjeli nadvladati sve teško¬ 
će i preživjeti od XVII. stoljeća do naših dana. Poput ostalih 
već spomenutih protestantskih skupina, izričito su bili protiv 
služenja vojne obveze, sudjelovanja u ratu i svakog oblika na¬ 
silja. Istaknuli su se davanjem utočišta progonjenima zbog 
vjere, dok u našem stoljeću počinju privlačiti pozornost poma¬ 
ganjem žrtvama rata i radom u korist mira u svijetu. Kvekeri 
su otvoreno ustali protiv rata 1940. godine i time izazvali u 
Sjedinjenim Američkim Državama pravu lavinu prosvjeda i 
sumnjičenja od strane javnoga mišljenja i vojnih krugova. Na 
osobit su način otpočeli borbu protiv militarističkog mentali¬ 
teta i lažnih vijesti ratne promidžbe. Usprkos golemom pritis¬ 
ku, nisu ni za korak ustuknuli od svojega nauka. Poslije rata 
dobili su za takvo držanje same pohvale i priznanja, jer se 
uvidjelo da kvekeri zapravo pridonose stvaranju društvenog 
ozračja mirotvorstva i snošljivosti, toliko važnog za svaki de¬ 
mokratski poredak. To je konačno bilo razlogom da im se 
1947. godine dodijeli Nobelova nagrada za mir. Štoviše, ame¬ 
rički sociolozi drže da je ta dragocjena baština kvekerske do¬ 
sljednosti poticajno utjecala na primjereno - što znači kriti- 

čno - držanje kršćanskih vjernika prema neslavnom ratu u 
Vijetnamu. Sličnu su sudbinu podijelili adventisti i baptisti u 
Sovjetskom Savezu za vrijeme komunizma, uspjevši izdržati 
još gore kušnje i teže progone od svojih američkih istomišlje¬ 
nika. Za tu su vjernost danas dobili punu zadovoljštinu i pri¬ 
znanje. 

Sada se opet moramo vratiti natrag u prošlost. Bilo bi, na¬ 
ime, posve pogrešno zaključiti, poslije svega što smo ispisali, 
da je krivnja za ratove uvijek na jednoj strani, a vrline miro¬ 
tvorstva na drugoj. Ta pojednostavljena i maniheistička slika 
povijesti - kao odbljesak ideologizacije ljudske svijesti - gubi 
u naše doba svaku vjerodostojnost, pa je nitko razborit više 
ne brani i uvažava. Naprotiv, zahtjev ide u smislu složenosti i 
višeznačnosti zbivanja. U tom sklopu valja onda ustvrditi da 
je proturatno djelovanje službene Crkve u srednjovjekovnom 
razdoblju bilo uočljivo, ali nikada dovoljno odrješito i redovi¬ 
to, s velikim zakašnjenjem. Često se njezino mirotvorstvo svo¬ 
dilo na traženje obustave ratovanja barem za dies dominica. 
Iz čitanja Acta pontificia iuris gentium može se razabrati u 
kolikoj je mjeri Crkva bila skromno upletena u mirotvorne 
pothvate svojega vremena. Nažalost, trebalo je čekati XIV. 
stoljeće i pojavu Dante Alighierija da pojam mira dođe u do¬ 
mašaj vjerničkoga zanimanja. Već u De monarchia veliki pje¬ 
snik oživljava temu političke teologije pax universalis, tražeći 
od vladara da bude rex pacificus. Kasnije će Dante više istica¬ 
ti svezu mira i zakona. Naravno, riječ je uvijek o kršćanskoj 
državi, a ne svjetovnoj tvorbi. 

Nove poglede na mir donose dvije knjige: Liber de Gentili 
et tribus sapientibus od već spomenutoga teologa R. Lullea i 
De pače fidei od kardinala Nikole Kuzanskog, gdje je mir pro¬ 
matran pod vidom triju svojih oznaka, kao consensus, concor- 
dantia i unitas. Mirotvorstvo je, dakle, djelo religioznih duša 
i njihove složnosti. N. Kuzanski, zagovornik mira među ljudi¬ 
ma i vjerama, preteča ekumenizma i žestoki protivnik svetih 
ratova, branio je u XVI. stoljeću jednakom gorljivošću ideal 
prijateljstva između različitih religija i istinu katolicizma. 
Vrlo se pozitivno izražavao o islamu, pa je u Kur’anu vidio sa¬ 
mo skrivene istine evanđelja. Mir je moguć i potreban, a 
ostvarit će ga opći svjetski sabor predstavnika svih religija 
svijeta. Glavno je da se vjernici prestanu međusobno oružano 
sukobljavati, drugo će se već lako postići. 

U približno isto doba, ali na suprotnom kraju svijeta, 
iznimno svjedočanstvo vjernosti evanđeoskom mirotvorstvu - 
usred rata i krvi - dao je dominikanac Bartolome Las Casas, 
osoba čudesne snage u pobijanju svih zala što se nakupiše u 
jednom zaista pervertiranom kršćanstvu bojovničke congiste. 
U djelu Historia de las Indias najprije će nabrojiti obilježja 
koja su kršćani pripisivali Indijancima tek otkrivene Južne 
Amerike: oni su neslobodna bića, robovi po naravi - kako je 
tvrdio nadbiskup Cabedo - čak slični životinjama i stoga liše¬ 
ni darova Božje milosti (III, 142). Otud potreba da ih se prisi¬ 
lom i ratom privede na kršćanstvo. U zbilji je bila riječ o vrlo 
svjetovnim razlozima, jer je obraćenje na novu vjeru bilo sa¬ 
mo dobar ideološki izgovor za njihovo grubo iskorištavanje ili 
potpuno istrebljenje. Indiosi su stavljeni pred izbor: ili će se 
pokoriti i prijeći na kršćanstvo, ili ih očekuje rat do uništenja. 
To krvavo novačenje - requerimiento - sadrži u sebi dvije po¬ 
sve oprečne djelatnosti: evangelizaciju i conquistu, obraćenje i 
podvrgavanje, mirenje i ratovanje. Povijesno gledajući, prisil¬ 
ni prijelaz na kršćanstvo nužno je donosio genocidni rat pro¬ 
tiv Indiosa. A upravo je protiv te zloporabe kršćanstva hrabro 
ustao Las Casas, braneći dostojanstvo domorodaca, njihovo 
pravo na slobodu i povlasticu svih ljudi da budu djeca Božja. 
Da bi prihvatili vjeru, Indiosi moraju biti posve slobodni i na 
religioznom području, a ne samo društvenom (III, 65). Dotad 
neviđena kritika neljudskih postupaka španjolskih conquistado- 
resa i još skandaloznije teologijske obrane - pridavajući Indiosi- 
ma životinjska svojstva - označila je zacijelo jednu od rijet¬ 
kih, ali blistavih stranica vjernosti izvornim evanđeoskim 
poukama, od koje živi i današnja naša religiozna izvjesnost. 
Ne zaustavljajući se na tvrdnjama Francesca de Vitorie, naš 
dalekovidni dominikanac ide korak dalje, pa ustraje na du¬ 
žnostima uspostavljanja - s naslova međunarodnoga prava de 
iure divino - dobrih odnosa s narodima koji odbijaju kršćan¬ 
sku vjeru, jer zametnuti s njima rat znači dovesti u pitanje is¬ 
pravnost i svrhu svake evangelizacije. Zato ostajanje Indiosa 
u idolatriji nije toliko grijeh praznovjerja, koliko posljedica 
okrutnosti kršćana koji propovijedaju dobroga Boga, ali daju 
primjer zloga življenja (III, 144). 

U Europi su se u to doba zaredala brojna druga djela pisa¬ 
na također u korist i obranu mira. Tako Erazmo Roterdamski 
objavljuje 1517. Querela pacis, Juan Luis Vives tiska 1522. 

godine De Pacificatione, a Sebastian Franck izdaje 1539. go¬ 
dine Das Kriegsbuchlein des Friedens. Budući da je, unatoč 
mnogim prije opisanim naporima i nastojanjima, mirotvor¬ 
stvo i dalje ostalo gotovo samo na razini teorije, nastavljeni 
su strašni i dugotrajni ratovi između vjernika dobrih religija. 
Stoga misao o miru polako prelazi u područje utopije. Mir po¬ 
staje više san i puka želja nego stvarnost i povijest. U tom 
sklopu znakovit je položaj Nikole Kuzanskog, koji djelimice 
ulazi u ustaljeni teorijski tijek kršćanskoga mirotvorstva, ali 
dijelom već navješćuje utopijski obzor savršenoga mira novih 
svjetovnih vidjelaca. 

Ovdje, dakako neće biti moguće zaobići začetke oblikova¬ 
nja toga utopijskoga obzora i njegovog prvog zagovornika 
Thomasa Morusa. Taj je nestrpljivi mirotvorac opisao sretne 
stanovnike izmišljenoga otoka Utopia, koji u obilju i pravdi, 
nesmetani od ratova i siromaštva, provode najljepši mogući 
život, radeći šest sati dnevno, a ostatak posvećujući kulturi 
duha i zdravim zabavama. Premda ti sretnici pripadaju razli¬ 
čitim religijskim zajednicama, ipak žive u savršenu prijatelj¬ 
stvu i miru. Utopia se doimlje kao izokrenuta slika zbiljskoga 
stanja ratovanja u društvu ili nemoćna idealizacija priželjki¬ 
vanog mira. Samo u XVI. stoljeću, primjerice, talijanska je 
onodobna misao predložila tri takve utopije: F. Petrizi piše 
svoju Citta felice, L. Agostini svoju La repubblica immagina- 
ria, a M. Buonamico svoju L’isola di Narsida. Na toj crti, ali s 
mnogo više naravno-pravnih, znanstvenih i svjetovnih sasto¬ 
jaka, susrećemo Nova Atlantis Fr. Bacona i Civitas solis T. 
Campanelle. Značajan je svakako spis Heptaplomeres od J. 
Bodina, koji uvodi i oslanja se na moralističke razloge u oprav¬ 
danju nenasilja i preporuci građanske snošljivosti, pripremajući 
na taj način buduću sekularizaciju europskog mirotvorstva. 
Traži se mir pod svaku cijenu jer bez njega uopće neće biti 
moguće stvarati moderno društvo. Iako na tragove toga za¬ 
htjeva za đugovječnijim mirom nailazimo već u tekstovima 
Emericusa Cruccejusa Le nouveau Cynee i abbe Saint-Pierre 
Projet pour rendre le paix perpetuelle en Europe, tek će J. J. 
Rousseau, a onda G. Bentham u svojoj knjizi A Plan for a 
universal and perpetual Peace i, posebice, E. Kant u svojem 
spisu Zum eivigen Frieden, Ein philosophischer Entwurf do 
kraja sekularizirati religioznu ideju mira. S potpuno svjetov¬ 
nim utopijama XIX. stoljeća, od Ch. Fourierovih falanga i E. 

Cabetova Voyage en Icarie do A. Comtovih scijentističkih sa¬ 
njarija i K. Marxove društvene eshatologije, mir postaje is¬ 
ključivo ovozemaljskim zadatkom humanistička nadahnuća i 
znanstvena obrazloženja 78 . Mnogo prije pojave sekularizacije 
ratova, mirotvorstvo je, dakle, već bilo zamišljeno kao izričito 
svjetovni nacrt, oblikovan posve izvan religijskih uporišta i 
evanđeoskih utemeljenja. Tako su tek modeme utopijske za¬ 
misli - po svojoj ideologiji najčešće nekršćanske ili čak protiv¬ 
ne kršćanstvu - morale početi iznova otkrivati novovjekov¬ 
nim ljudima vrijednosti mira, umjesto da to čine Crkve i nji¬ 
hovi vjernici. Stoga nije bilo veliko iznenađenje da je upravo 
na neuspjesima kršćanskoga mirotvorstva izrastao modemi 
pokret ateizma i ozračje postmodeme religiozne ravnodušno¬ 
sti. Današnji teoretičari sekularizacije zaboravljaju koliko je 
zapravo ta »nevjera« vjernika - iskazana činom odobravanja 
ili sudjelovanja u međusobnim ratovanjima - bila uzrokom 
povijesnoga obrata i dolaska jedne nepovratno svjetovne 
kulture. 

Ako se sada opet vratimo u prošlost, vidjet ćemo da ta ču¬ 
dnovata dijalektika istodobnog poticanja ratovanja i pobune 
protiv njega, što se provlači kroz svu sakralnu povijest, nije 
nazočna samo u kršćanstvu, kako smo netom pokazali, nego 
se može jednako naći u drugim monoteističkim religijama. 
Kao posljednja od njih, ni islam nije bio lišen spomenuta su¬ 
čeljavanja rata i protiv rata, iako na nešto manje izravan na¬ 
čin. Slijedeći iste teme kao u kršćanstvu, a to su oporba misti¬ 
ke, produhovljenje hodočašća, međusobno uvažavanje i miro¬ 
tvorstvo heretičnih skupina, moguće je i u islamu za sva ta 
četiri slučaja naći odgovarajuće primjere. 

Prvi se primjer tiče džihada i odgovora mističara na nje¬ 
gove zemaljske pretjeranosti i kriva usmjerenja. Poznato je 
da u islamu nema tako radikalna mirotvorstva kao u izvor¬ 
nom kršćanstvu, ali je zato neizravno protivljenje ratu - du- 
hovnijom mistikom - bilo jako očito u muslimanskoj struji ka¬ 
snijega sufizma. Treba prethodno znati da islamska tradicija 


78 O ćudorednim, znanstvenim, društvenim, estetskim i povijesnim 
utopijama pisao sam opširnije na drugom mjestu, ali ne u per¬ 
spektivi njihove sekularizacije, nego više s antropološkoga gledi¬ 
šta, u smislu iščekivanja »apsolutne budućnosti«. Jakov Jukić, Re¬ 
ligija u modemom industrijskom društvu, Split, 1973., str. 93-116. 

i teologija nisu nimalo bile sklone davati veće značenje du¬ 
hovnim sadržajima u vlastitoj religiji. S obzirom na čovjekovu 
grešnost i slabost, Kur’an ne ohrabruje ni asketizam ni mona- 
štvo, a još manje preporučuje neumjerenost u duhovnom živo¬ 
tu vjernika. Sveta se knjiga uostalom ne obraća svecima i 
manjini savršenih, nego svim ljudima. Islam, dakle, nema ve¬ 
liko povjerenje u mističnu religioznost. Usamljen život, pot¬ 
puno posvećen adoraciji, ta abbud, koji zanemaruje izvjestan 
broj društvenih dužnosti, mu’amal&t, što ih inače islamski za¬ 
kon strogo nalaže, pravovjerni muslimani nikad nisu s odu¬ 
ševljenjem prihvatili. Bog, doduše, može neposredno govoriti 
ljudskom srcu, ali čovjek najprije treba biti dobar vjernik koji 
revno izvršava zapovijedi i redovito ispunjava obredne obve¬ 
ze. Prva religiozna krepost jest pokornost, a ne asketska pu¬ 
stolovina. 

Taje kritika mistike osobito oštro iznesena u nekih musli¬ 
manskih teologa. Tako je Ibn al-Gawzi naučavao da se mate¬ 
rijalni svijet, stvoren od Boga, ne smije odbacivati. Stoga De¬ 
mon (Iblis) obmanjuje svakog čovjeka koji hoće biti odveć du¬ 
hovan. Kao sve djelatnosti tako, naime, i duhovna ima neku 
mjeru. Ali samo Zakon donosi i određuje tu mjeru, a ne čovjek 
po svojoj volji. Duša asketa se, dakle, radije ponaša prema za¬ 
htjevu svoje ludosti (ru’una) nego prema dužnostima božan¬ 
skoga zakona. Povući se u usamljenost i živjeti na pustim 
planinama u suprotnosti je s naučavanjem Proroka. Napusti¬ 
ti ljudsko društvo je gubitak, a ne dobitak za vjernika jer ga 
odijeljenost od svijeta priječi da uči umnost od bližnjih. Osta¬ 
viti, pak, rodbinu znači prekršiti zapovijed sinovske ljubavi, 
što je za muslimana težak grijeh. 

Unatoč takvu nepovoljnu sudu teologije, čiji je simbol dži- 
had, sufistička se mistika u prostoru muslimanske religije 
ipak uspjela proširiti i postati njezinim dragocjenim dodat¬ 
kom. Ono što Stari zavjet ima u mirotvorstvu kršćanstva, to 
islam ima u sufizmu. Ta mistična škola začinje i oživljava sa¬ 
mosvojno duhovno iskustvo. Stoga se odnos između nepovolj¬ 
nih prilika nastanka i kasnijeg povijesnog zamaha sufizma 
iskazuje još kao odnos neuspjeha svjetovnog džihada i čovje¬ 
kovih dubokih religioznih potreba. Otud pomak od »malog 
džihada « na »veliki džihad«. Već sama pojava sufizma i način 
življenja njegovih zagovornika pokazuje u kolikoj je mjeri ta 
duhovnost bila u opreci s bojovnim džihađom u povijesti, što 


268 



se također zbilo u kršćanstvu razlikom između mistične po- 
vučenosti i svjetovnosti križarskih i vjerskih ratova. Tako je 
prema učenju velikog al-Hallaja posljednja svrha svakog ljud¬ 
skog bića mistično sjedinjenje s Bogom, koje se ostvaruje pu¬ 
tem ljubavi Cishq), što je samo druga riječ za kršćanski pojam 
unio mystica. Bog, dakle, nije u predmetima ili vanjskim dje¬ 
latnostima, nego u čovjeku. Može se reći da Allah na neki na¬ 
čin stoluje (hulul) u ljudskom biću. Takvim učenjem - jedna¬ 
ko kao i u kršćanstvu - sufizam ipso facto poništava ratobor¬ 
ne iskaze i povijesna zastranjenja džihada. 

Drugi se primjer odnosi na produhovljenje hodočašća, koje 
je u islamu ostvareno mnogo dosljednije nego u kršćanstvu. 
Jer, dok sufistička mistika pokazuje potpuno nezadovoljstvo 
glede hodočašćenja - kao odveć materijalnog iskaza vjere - 
dotle ga kršćanstvo nikada ne stavlja u pitanje. To preobliko¬ 
vanje izvanjskoga obreda u duhovni događaj, dotično hodoča¬ 
šćenja u silazak na izvorište duše, odvijalo se u sufističkoj 
tradiciji polako jer je u stvari obezvrjeđivalo jedan od pet stu¬ 
pova muslimanske vjere: hodočašće u Meku ili hadž. U je¬ 
dnom tekstu A1 ibn al-Muwaffaq priča da je s tugom mislio 
na one brojne vjernike kojima hodočašće (hadž) nije od Boga 
primljeno. Zato potican velikodušnošću, prinosi svoje hodoča¬ 
šće za njih. Ali ta plemenitost (sahd’) ne dolazi nikad od čo¬ 
vjeka, nego je djelo Božje. U istom sklopu trebalo bi podsjetiti 
na to da je, recimo, Abu Hayyšn al-Tawhidi napisao čak i 
knjigu o spiritualnom hodočašću Cakli), dok je Abu Sa’id sve 
one koji su htjeli otići na hodočašće u Meku nukao da posjete 
najbliži grob kojeg sveca (wali) i okrenu se oko njega sedam 
puta, tumačeći to spoznajom da nebeski prauzor ili pralik 
Ka’abe silazi sam s neba više puta u tijeku dana ili noću da bi 
posjetio onoga koji istinski traži Boga. 

Te unutrašnje vrijednosti duhovna hodočašća dosegnule 
su svoj vrhunac u muslimanskih mistika što prethode, tvore 
ili se pak nadovezuju na asketsku školu al-Hallaja. Pritom se 
obično spominje Dhu’l-Nun al-Misri 79 , koji govori o čovjeku 
što je dobrovoljno odustao od hodočašćenja u Meku da bi dje¬ 
latno pritekao u pomoć svojem nevoljnom, bijednom i izgla¬ 
dnjelom susjedu. Jedino s obzirom na toga dobrostiva čovjeka 


79 Anne-Marie Schimmel, Mystical Dimensions of Islam, Chapel Hill, 
1975., str. 42. 

što je samo duhovno obavio hodočašće - zaključuje spomenuti 
sufi - Bog će dati svoj oprost svim hodočasnicima koji su te 
godine bili tjelesno skupljeni na brdu Arafat 80 . Nema dvojbe 
da se na najdublje hodočašćenje u vlastitu dušu zaputio već 
spomenuti al-Hallaj. Suprotno islamskoj tradiciji, on uči da 
svaki vjernik koji je spriječen ići na hodočašćenje može to uči¬ 
niti u vlastitoj sobi, obavivši pobožne meditacije. Umjesto pu¬ 
tovanja u Meku, treba sedam put obići Ka’abu svojega srca. 
Tt> ga je, uz druge postavke 81 , stajalo života. Pismoznanci, ju¬ 
risti i ortodoksni teolozi zamjerili su mu da je zamijenio hodo¬ 
čašćenje u zemaljsku Ka’abu s unutrašnjim hodočašćem i što 
je to pravdao heretičkom tvrdnjom da Bog stanuje u čovjeku. 
Iako je propovijedao ljubav Božju, zatvaranje u tamnice, bi- 
čevan, podignut na vješala i konačno pogubljen. Optužnica ga 
je među ostalim teretila da je htio ukinuti svako hodočašćenje 
u Meku i umjesto toga traži njegovo pounutrašnjenje. Time je 
ideal hodočašća bio do kraja spiritualiziran. Ima se ponekad 
dojam da upravo onoliko koliko je sveti rat (džihad) bio dubo¬ 
ko ukorijenjen u muslimansku tradiciju, toliko je odgovor nji¬ 
hovih mistika, u smislu produhovljenja hodočašća, a onda na¬ 
ravno i osude rata, postao krajnje radikalan. U naše vrijeme 
mnogi pobožni muslimani, a dobrih ljudi nikad ne manjka, 
žele što više oponašati svoje svece i mistike, ne jamačno ra¬ 
tnike. Stoga radije provode spiritualni rat, »veliki džihad«, 
koji znači nešto posve drugo negoli svjetovni rat, »mali dži¬ 
had«: duhovnu oporbu protiv svih oblika nepravde, mržnje, 
sukoba, ali prije svega borbu protiv tajnih saveznika svakoga 
rata u čovjekovu srcu, a to su sebičnost, oholost, požuda i 
strast nasilja. 

Treći primjer obuhvaća pokušaj pružanja ruke, a ne podi¬ 
zanje mača na kršćane. Ali prije toga nužno dolazi poznava¬ 
nje i prepoznavanje. U Bagdadu, prije mongolskoga sravnji¬ 
vanja grada, dobri su poznavatelji neislamskih religija an-Na- 
dim i Šahrastani u X. stoljeću napisali jednu pravu enciklope¬ 
diju religijskih ideja i učenja svojega doba. U Kordobi će pak 
Ibn Hazm prvi put obaviti usporedbeno istraživanje različitih 
povijesnih religija. U njegovu znanstvenom djelu osjeća se 

80 Louis Massignon, Essai sur les origines du lexique technique de la 
mystique musulmane. Pariš, 1954., str. 62-63. 

81 Roger Amaldez, HallSj ou la religion de la croix, Pariš, 1964., str. 18. 

određeno uvažavanje i iskreno poštivanje židovske misli i 
kršćanske religije 82 . No tek pojavom sufističke mistike unu¬ 
tar pravovjernoga islamizma dolazi do otkrića duhovnih vri¬ 
jednosti kršćanstva. U Španjolskoj, muslimanski mistik XII. 
stoljeća Ibn Arabi de Murcie utire putove susreta s kršćan¬ 
skom duhovnošću. Nasuprot ratovanju, pojedinci gorljiva mi¬ 
rotvorstva - s jedne i druge strane crte bojišta - pokušavaju 
ispraviti teške promašaje i grijehe suludog međusobnog suko¬ 
bljavanja i istrebljivanja, jednako opravdavani džihadom ili 
križarskim ratovima. 

Četvrti primjer ide za tim da pokaže kako su heretične 
skupine često bile jedine nositeljice mirotvorstva. U musli¬ 
manskoj je religiji takvih slučajeva za provjeru dosta. Ovdje 
bismo samo podsjetili na islamsku sljedbu ahmadijaca, čije 
ime dolazi od njezina utemeljitelja MirzS Gulam Ahmada. 
Propovijedao je puku da mu objava dolazi od samoga Allaha, 
pa je sebe smatrao obnoviteljem islama. Prema nekim se 
tvrdnjama razlikovao od sunitske ortodoksije. Među te 
tvrdnje svakako spada i ona što pojašnjava da pojam svetoga 
rata - džihad - treba tumačiti isključivo u mirotvornom zna- 
čenju, Mahdi dolazi da bi osigurao nenasilje na zemlji, što po¬ 
bliže određuje da odsad sveti rat treba voditi mirotvornim 
sredstvima, a ne pogubnim oružjem. 

Pošto smo opširno i usporedno prikazali sve bitne sastojke 
religiozne pobune protiv rata u kršćanstvu i islamu - oporba 
mističara, produhovljenje hodočašća, međusobno upoznava¬ 
nje i mirotvorstvo heretičnih skupina - preostaje nam još da 
taj isti metodički postupak primijenimo na židovsku religiju. 
Pokazat će se, međutim, da su zbog iznimne sudbine pripa¬ 
dnika izabranog naroda - različite od kršćana i muslimana 
mnogi dijelovi te pobune morali izostati. Najprije je otpalo ho- 
dočašćenje jer poslije rušenja Hrama nije bilo mjesta za zaje¬ 
dničko okupljanje vjernika, nego su podignute brojne sinago¬ 
ge za raspršene židovske iseljenike diljem svijeta. Kad se 
znade da je dramatično izbjeglištvo dovodilo u pitanje puki 
opstanak izraelske svete baštine, teško je bilo zamisliti okre¬ 
nutost njezinih teologa prema drugim religijama, koje su je 


82 Roger Garaudy, L’islam era Occident, Cordoue capitale de l’esprit. 
Pariš, 1986., str. 63-77. 

zapravo ugrožavale. Zato se Jehudš Hallevi dijalogom služi 
više da bi obezvrijedio ili pridobio nevjernike negoli ih upo¬ 
znao. Slično je s Talmudom i srednjovjekovnom rabinskom 
teologijom. Oni uvažavaju stanje židovskog progonstva, kao 
što je nekad Tora uzvisivala ratničku snagu i moć zemaljsko¬ 
ga kraljevstva. Svejedno, od sastojaka pobune ostala je neiz¬ 
ravna mistična oporba ratu, ali u znatno blažem obliku. Tako 
je u XI. stoljeću mistik Bahya ibn Paquda ustrajao na potrebi 
unutrašnje sabranosti i osobne pobožnosti, odbijajući juridič- 
ku strogost i odsutnost osjećaja u doživljaju Boga. Ipak, bez'a- 
vičajnost naroda koji je čeznuo za domovinom vukla je misti¬ 
ke na drukčije ishode. To je možda poglavitim razlogom što 
kršćanska unio mystica ili islamski ’ishq nisu toliko nazočni u 
židovskoj mistici koliko samo gledanje Boga. Što se pak tiče 
heretičkih skupina, ezoterična mistika Kabale s obveznim 
ekstatičnim ushitima i hasidistična obnova karizmatične, a 
ponekad i proročne religioznosti, imali su gotovo istovjetno 
značenje kao slični pokreti u kršćanstvu i islamu. 

Vrijeme je za sažetak. Na koncu svih iznesenih prijepora 
bit će dopušteno zaključiti barem jedno: što su monoteističke 
religije bile mirotvornije u svojem početku, to im se jače vra¬ 
ćala ratobomost u kasnijem razvoju, ali i obratno, što su bile 
ratobomije u svojem izvornom učenju, to im se mirotvorstvo 
poslije činilo sastavnijim dijelom vlastite poruke. Otud u je¬ 
dnih vraćanje na izvore, a u drugih pogled u budućnost. Us¬ 
prkos, dakle, ratovanju vjernika i njihovih religija, bez mira 
se nije moglo proći, ali opet u ime tih istih religija. 


Svjetovnost rata i ratovanja u modernom društvu 

Do sekularizacije ratovanja ili bolje rečeno do rata shvaće¬ 
nog kao isključivo svjetovne pojave došlo je relativno kasno u 
povijesti ljudskoga roda, ali u svakom slučaju poslije sekula¬ 
rizacije mirotvorstva. Uzroke tome epohalnom obratu jedna¬ 
ko valja tražiti u teorijskim prodorima prosvjetiteljstva i raci- 
onalističke filozofije, kao i u praktičnim prihvaćanjima libera¬ 
lističkog gospodarstva i demokratskog ustroja društva. Jasno 
je da se sekularizacijom ovdje nećemo podrobnije baviti 83 , ne- 


83 Jakov Jukić, Teorije ideologizacije i sekularizacije, u zborniku Re¬ 
ligija i sloboda, Split, 1993., str. 11-65. 

go samo pretpostaviti njezino postojanje. Još manje možemo 
trošiti vrijeme na rekonstruiranje tijeka sekularizacije i pra¬ 
ćenje njezina postupna i uzlazna razvoja do današnje opće 
premoći u svijetu. Zato ćemo se radije ograničiti na puko opi¬ 
sivanje stanja svjetovnosti u suvremenom zapadnjačkom dru¬ 
štvu, jer je to posve dovoljno za uočavanje smisla spomenuto¬ 
ga obrata, koji je upravo religiju i rat povijesno potpuno raz¬ 
dvojio. 

Dok se prije desetak godina pojam sekularizacije shvaćao 
u uskoj povezanosti s ponašanjem religioznih ljudi - slabijim 
odlaženjem u crkvu i izostankom s drugih obrednih dužnosti 
- danas se cijeli problem postavlja na ponešto širi način. Taj 
novi pogled određuje sekularizaciju kao proces gubitka znače¬ 
nja i utjecaja religije u odnosu na funkcioniranje društvenog 
sustava. Nazočnost svetoga u javnom životu ljudi osjetno je 
smanjena i polako slabi. U modernim svjetovnim porecima 
popušta tradicionalna sveza između društva i religije. Razli¬ 
čita područja javnoga djelovanja - gospodarstvo, politika, te¬ 
hnologija, umjetnost, zabava - uređuju se isključivo prema 
vlastitim pravilima i na njih sve manje upliv vrši religiozna 
etika. Religija je zapravo izgubila nekadašnju moć djelovanja 
na ponašanje ljudi, jer je funkcioniranje društva postalo po¬ 
sve neovisno o vjerskim nadahnućima i crkvenim uputama. 
Tako se, primjerice, sporazumi u demokratskom postupku ne 
postižu više pozivom na zajedničke religijske temelje, nego na 
usklađene svjetovne interese. Krivično se kažnjavanje oprav¬ 
dava građanskom prevencijom, a ne moralnom krivnjom. U 
posljednje doba čak i škola, društvena skrb i liječnička pomoć 
gube tragove sakralnoga poticaja, jer su u njima visoki profe¬ 
sionalni standardi struke zamijenili prijašnji religijski 
ethos 84 . U politici, pak, država ne utemeljuje svoj legitimitet 
na teološkim načelima, nego na demokratskoj proceduri. Tko 
bi nastupao u ime Božje, tome bi birači vjerojatno prigovorili 
da nepotrebno unosi onostrane čimbenike u obično svjetovno 
natjecanje. Traži se, naime, izbor naroda, a ne volja Božja. 
Demokracija dobro funkcionira jedino kad se oslanja na samu 


84 Bryan Wilson, Societa, politica e stato: religione e sfera pubblica in 
Europa, u zborniku La religione degli europei, Un dibattito su reli¬ 
gione e modernita nell’Europa di fine secolo, II. svezak, Torino, 
1993., str. 93-107. 

sebe, pa i nije ništa drugo doli dogovoreni postupak o politič¬ 
kom ponašanju, ali dovoljno uspješan da posve opravda djela¬ 
tnost državnih ustanova i njihove odluke. 

Sve je to onda postalo uzrokom da se u razvijenim zemlja¬ 
ma javni život danas vrlo rijetko ili gotovo nikad ne podržava 
ili opravdava religijskim tumačenjem. Kad državnici žele ne¬ 
što važno poduzeti, ne traže savjete od svećenika, nego se ko¬ 
riste sociologijskim istraživanjima javnoga mišljenja, pokuša¬ 
vajući doznati što narod stvarno misli. S druge, pak, strane, 
društveni se procesi bitno oslanjaju na učinkovitost opće raci¬ 
onalizacije života, koja ne traži baš nikakvu transcedentnu 
legitimaciju jer savršeno funkcionira u samoj sebi. Religija u 
tako krajnje racionaliziranom društvu prestaje igrati ulogu 
nositeljice svega objašnjenja, sredstva učvršćenja osobnoga i 
zajedničkoga identiteta, načina iskazivanja i sređivanja ljud¬ 
skih osjećaja. Upravo te funkcije religije u modernome svijetu 
brzo iščezavaju, pa briga o društvenoj integraciji, legitimaciji 
vlasti, pravde i putova održavanja duševne ravnoteže preuzi¬ 
maju posve druge tvorbe: volja naroda i stranke za politiku, 
škola za socijalizaciju, mass-media za iskazivanje i sređivanje 
poremećenih osjećaja. Ukratko, u naše se vrijeme opravdanje 
društvene moći, javne vlasti, državnih pothvata ne traži u 
onostranosti nego u nekoj vrsti »samolegitimiranja«. Škola 
socijalizira, a ne Crkva; hedonistička kultura i sredstva pri¬ 
općavanja ispunjavaju psihičke nesmirenosti u čovjeku, a ne 
kolektivne katarze u velikim obrednim svečanostima. 

Zbog tih i sličnih promjena u društvenom ustroju, religija 
se počela polako povlačiti u ljudsku intimnost i unutrašnjost, 
postala je privatnom stvari, a ne javnom brigom. Samo je čo¬ 
vjek ostao religiozan, društvo zacijelo ne, jer se ono do kraja 
posvjetovnilo. Na tu je čudnovatu činjenicu s pravom upozo¬ 
rio R. Fenn 85 , a razradio već ranije Th. Luckmann, iako ovaj 
potonji s odveć velikim brojem svjetovnih ishoda, što se poka¬ 
zalo povijesno netočnim. Sklonivši se u ljudsku osobu, religija 
je postala nešto izričito subjektivno: ustaljena vjerovanja 
ustupaju mjesto osobnim tumačenjima. Svaki pojedinac sam 
stvara svoj vlastiti sveti svijet, birajući između raspoloživih 
vrednota na religijskom tržištu isključivo one koje mu najviše 


85 Richard K. Fenn, Touiard. a Theory of Secularization, Storrs, Con- 
necticut, 1978., str. 66. 

odgovaraju 86 . Takva privatizacija svetoga može biti opisana i 
kao individualizacija religije, čemu u novije vrijeme iskazuju 
sklonost sociolozi strukturalističko-funkcionalističke škole. 
Oni polaze od toga da će načini na koji su raziješeni prijepori 
u gospodarskom području - mehanizmom tržišta i privatnog 
vlasništva sredstava za proizvodnju - i u političkoj oblasti - 
postupkom demokratizacije - biti prošireni na religijski život 
ljudi. U sva tri slučaja riječ je, naime, o nekoj nužnoj indivi¬ 
dualizaciji ljudskih odnosa. A ta individualizacija proizvodi 
iste posljedice kao i privatizacija, jer je religija poslije svega 
opet prisiljena ući u prostor dokolice i slobodnoga vremena, 
gdje će biti uvučena u žestoko i surovo natjecanje 87 s drugim 
svjetonazorima, što je po ishodu istovjetno zamisli Th. Lu- 
ckmanna i P. Bergera o slobodnom tržištu zadnjih značenja. 

Ta privatizacija religije - danas u sociologiji svetoga bez 
nekih većih iznimaka - ogleda se i u suvremenom pravnom 
poretku, koji nehotice potvrđuje svu općenitost novoga obra¬ 
ta. Države ostavljaju »svakom čovjeku njegovo uvjerenje«. 
Dapače, to mu uvjerenje jamče sa svim ovlastima kao neko 
nepovredivo i neotuđivo pravo. Stoga religija nije više javna 
stvar - kao što je bila kroz dugo razdoblje srednjovjekovne po¬ 
vijesti - nego to sada postaje jedino religiozna sloboda. Nagla¬ 
sak je, dakle, stavljen na slobodu, a ne na religiju. A sloboda 
vjerskog uvjerenja temelji se na priznavanju prava izbora po 
savjesti i posredovanju političke demokracije. Otud jednak 
položaj religioznog i nereligioznog uvjerenja u društvu. Pro¬ 
svjetiteljski pojam slobode vrijednosno prethodi religiji, a ne 
obratno. Na istoj crti i Opća deklaracija o pravima čovjeka is¬ 
ključuje bilo kakvo povezivanje tih prava s natpovijesnim ili 
nadpravnim tvorbama. Čovjek je sam sebi izvor svih svojih 
dostojanstava, a nije to nikako Bog. To je razlogom da načelo 
snošljivosti i zbilja religioznog pluralizma polako zamjenjuju 
pravno stanje nadmoći samo jedne nesnošljive i snažne 
Crkve. Iz svega slijedi da se modemi pravni poredak zapravo 
skrbi isključivo za čovjekovu slobodu, a ne za njegovu religi- 

86 Thomas Luckmann, The Invisible Religion, The Problem ofReligi- 
on in Modem Society, New York, 1970., str. 99. 

87 Niki as Luhmann, Funktion der Religion, Frankfurt, 1977., str. 
239. 

oznost, odnosno za religioznost samo onoliko koliko je ona 
istodobno i nečija sloboda. 

Možda će se nekome učiniti da je taj neočekivani rascjep 
između religioznosti pojedinca i svjetovne javnosti teorijska 
izmišljotina ili ideološka zamka. Ipak, svaka će pažljivija pro¬ 
sudba to lako opovrgnuti. Štoviše, oba se spomenuta tijeka - 
religioznog individualizma i sekulariziranog okoliša - jedna¬ 
ko šire, bujaju, rastu i jačaju. To na izgled protuslovno stanje 
naši suvremenici međutim žive posve uvjerljivo i u tome se od 
njih baš ništa ne razlikuju ni kršćani. Pokazalo se da netko 
može biti u isti mah jako religiozan u sebi, a svjetovan kad su 
u pitanju opći zajednički interesi i posredovanje države. Neki 
govore o prisilnom homo duplexu, ne vodeći dovoljno računa 
da je religiozni čovjek uvijek bio podijeljen između svetoga i 
svjetovnoga. U potvrdu tome podsjetimo na dva oprečna oči¬ 
tovanja kršćana u današnjem svijetu. Dok se s jedne strane 
na svim europskim prostorima budi i snaži struja osobnog ka- 
rizmatičnog kršćanstva u njegovim zaista brojnim skupinama 
i ograncima - fokolarini, neokatekumeni, molitvene zajedni¬ 
ce, duhovni pokreti - čiji su gorljivi pripadnici danas postali 
najvitalnijim dijelom religijskog revivala, dotle vjernici te iste 
europske kulture u javnim pitanjima zauzimaju posve supro¬ 
tno stajalište. Tako veliki dio talijanskoga pučanstva, premda 
se u svim istraživanjima izjašnjavao kao vjernički narod, nije 
uopće poslušao savjete svoje Crkve na nedavnom referendu¬ 
mu u pogledu prijedloga zakona o rastavi braka i pobačaju, 
nego je glasovao protiv tih savjeta. Kad je znači u pitanju ko¬ 
lektivitet, politika, gospodarstvo i javne stvari, onda se kršća¬ 
ni lako svrstavaju u korist svjetovnih ishoda, iako na osobnoj 
razini jamačno ostaju jako religiozni. Jednako su tako belgij¬ 
ski, španjolski, francuski i nizozemski parlamenti izglasali 
zakone o rastavi braka i pobačaju s neskrivenom potporom 
katoličkih i protestantskih poslanika, koji zacijelo predstav¬ 
ljaju elitu u svojim crkvenim zajednicama. 

Naravno, u tom novom sklopu i obratu došlo je do golemih 
promjena u odnosu između rata i religije. Sekularizacijom se 
religija povukla u čovjekovu unutrašnjost ili barem zajedni¬ 
štvo malih skupina, dok je rat ostao javnom obvezom. Budući 
da religija iz svoje privatnosti više nije u prilici dosegnuti i 
utjecati na rat, on postaje posve sekulariziranom pojavom, 
kao uostalom svaki javni događaj ili društvena tvorba. Religi- 

ja se sakrila u osobnu intimnost, a rat nije prestao biti zaje¬ 
dničkom dužnošću ljudi u društvu. U rat se mora ići, u crkvu 
ne baš uvijek, jer u nju ide samo onaj tko se za to slobodno 
odlučio. Rat nije nikako privatna stvar, religija danas jest. 
Štoviše, rat je stroga građanska dužnost, vjera potpuno oso¬ 
bni izbor. Stoga u modernim i razvijenim sekulariziranim 
društvima nikom razboritom ne pada na pamet, da bi poveo 
rat ili ga vodio u ime nekih bojovnih religijskih ideja. Ako do 
toga u svijetu ipak ponegdje dođe, zbiva se to jedino u pred- 
modemim i predsvjetovnim društvima, u kojima religija još 
može igrati neku značajniju političku ulogu, na što se ne mo¬ 
žemo zaustavljati. U modernim i svjetovnim porecima religij¬ 
skih ratova više nema, a ne može ih ni biti. Zato rat postaje 
prije svega tehničko pitanje i psihičko stanje, ali ni u kojem 
slučaju religijski problem. 

Vidjeli smo da u arhaičnim i politeističkim društvima reli¬ 
gija pomaže - u funkcionalističkom ključu - prebroditi teško¬ 
će rata, dok u predmodemim i monoteističkim društvima re¬ 
ligija opravdava - u legitimaeijskom ključu - ratovanje. U 
modernim i svjetovnim porecima sve to otpada, jer religija ni¬ 
ti pomaže, prebroditi teškoće rata, niti opravdava ratovanje. 
Te zadatke religija ne može, naime, izvršavati iz jednostavno¬ 
ga razloga što ona više nije neka općeprihvaćena ideologija, 
nego prije pojedinačna sudbina. Ako se sociologija religije slu¬ 
čajno nastavi baviti ratom, što ona mjestimice doista i čini, ne 
obavlja to kaio da je u pitanju neka velika povijesna, moralna 
ili religijska pojava nego radije ostaje na osobnoj razini - 
onom husserlovskom svijetu života - pa još samo pita kako se 
vjernik ponaša ili razmišlja o ratu, a ne što je rat u sebi, gle¬ 
dan s religijskoga ili etičkoga stajališta. 

Zaražena svjetovnim utopijskim mirotvorstvom, sociologi¬ 
ja je u početku otvoreno zazirala od istraživanja rata, jer je za 
nju svako oružano sukobljavanje bilo osuđeno na postupno 
povijesno iščeznuće. Tek će nešto kasnije M. Weber i J. Wach 
početi dovoditi u svezu ratovanje i religiju. Stoga su njihova 
djela zapravo jedina koja s gledišta sociologije religije poku¬ 
šavaju dublje proniknuti u fenomen rata. Taj su fenomen M. 
Weber i J. Wach i mogli ispitivati u religiološkom određenju 
jer im je predmet istraživanja bio isključivo predmoderno 
društvo ili u najboljem slučaju počeci modernoga svijeta. No 
sa sve očitijom modernizacijom i sekularizacijom društva, ra- 

tovanje je prestalo biti predmetom zanimanja sociologije reli¬ 
gije i postalo predmetom sastavne pozornosti jedne nove gra¬ 
ne društvene znanosti, koju možemo nazvati sociologijom ra¬ 
ta. U njoj je riječ samo o oružanim postrojbama, a ne više o 
religijskim funkcijama ili opravdanjima rata. Iz toga znan¬ 
stvenog područja u doba drugog svjetskog rata objavljeno je 
djelo Q. Wrighta, koji u stvari utemeljuje novu disciplinu. U 
kolikoj je mjeri u sociologijskoj znanosti ratovanje postalo se¬ 
kulariziram) a religija istisnuta najbolje pokazuju nešto ka¬ 
snije knjige M. Fullera i F. Lota posvećene u cijelosti ratnoj 
opremi i vojnom ustroju, a ne ideološkim poticajima sukoblja¬ 
vanja. Ipak, izgleda da je tek sociolog J. U. Nef nastojao pri¬ 
stupiti ratu kao složenoj društvenoj pojavi u kojoj sastojci la¬ 
žne svijesti igregu važnu ulogu, posebice u smislu određenja 
krivog izbora i tragičnog ishoda ratovanja. Još dalje ide G. 
Bouthoul kad uvodi višestruki znanstveni prilaz ratu. Za nje¬ 
ga je istraživanje rata znatno otežano zbog mnogih unaprijed 
krivo stvorenih i rabljenih pojmova. Možda se to zbiva zato 
jer se čovječanstvo nagonski protivi lišavanju svojeg najboga¬ 
tijeg izvora uzbuđenja, svojeg posljednjeg pribježišta i svoje 
najraskošnije zabave? Poglaviti dokaz tome je što svuda u 
svijetu postoje instituti za suzbijanje raka, tuberkoloze i gu¬ 
be, ali nigdje nema institut za suzbijanje rata, koji međutim 
znade prouzročiti mnogo više žrtava nego sve te nevolje zaje¬ 
dno 88 . 

U sklopu sociologije rata predložena su različita tumače¬ 
nja. Od sociologa, prvi razloge za ratovanje vide u demograf¬ 
skim prilikama, iako prenapučenost ne dovodi nužno do oru¬ 
žanih napada; drugi ih pronalaze u gospodarskom siromaštvu 
i potrebi zgrtanja bogatog plijena ili osvajanja tuđih prostora; 
treći traže uzroke rata u nakani države da silom nametne 
svoju volju pobijeđenim narodima; četvrti pak obrazloženje 
nalaze u izvornom nasilničkom nagonu koji zahvaća ljude kao 
neka teška duševna mahnitost. Čini se da psihički i biološki 
čimbenici igraju u ratu najpresudniju ulogu, pa je bojovničko 
stanje uvijek neko duševno raspoloženje sui generis. Zato je 


88 Ferdinand Lot, L’Art militaire et les Armees du Moyen Age, Pariš, 
1947.; John U. Nef, War and Human Progress, Harvard, 1950.; 
Gaston Bouthoul, Les Guerres, Elemente de PoMmologie, Pariš, 
1951.; Gaston Bouthoul, La Guerre, Pariš, 1953. 


278 



moguće ustvrditi da iza ratovanja redovito stoji neiskorjenjiv 
osjećaj potreba za iskonskim vremenom nasilja i uništavanja. 
Osobit položaj u tim sukobima ima naravno mehanizam 
obmane i varke koji dobro skriva poludjelu agresivnost i ira¬ 
cionalna tumačenja uzroka ratovanja. 

Nećemo se ovdje dakako baviti sociologijom rata - što 
nam uostalom nije ni cilj - nego želimo samo pokazati koliko 
je ta znanstvena grana danas sekularizirana u svojim bitnim 
rasudbama i razradbama. U njoj se religijskim uzrocima ne 
pridaje baš nikakvo šire i ozbiljnije značenje. Naprotiv, pre¬ 
staje ih se uvažavati, a onda i uopće spominjati. Istraživanja 
što ga poduzimlje takva MUUar-soziologie zahvaća posve dru¬ 
ge probleme koje će jedva biti moguće i površno spomenuti 89 . 
Tako, primjerice, M. Janowitz ispituje ustroj i birokratizaciju 
vojničkih ustanova i postrojbi, St. Andreski jačanje militari¬ 
stičkog mentaliteta, G. Mosca odnose rata i revolucije, A. 
Malek i L. Hamon ulogu vojske u nerazvijenim društvima, J. 
Johnson klasnu strukturu časničkoga staleža, a G. Germani 
i K. Silvert utjecaj vojnoga vrha na politički život u zemlja¬ 
ma Latinske Amerike. 

Uz tu novu znanstvenu granu, koja je zapravo iscrpljivala 
cijeli vidik rasprave, sociologija religije je ipso facto izgubila 
razloge bavljenja ratom. Rat je bio sekulariziran, a posve isto 
i sociologija rata. U tom novom povijesnom sklopu za sociolo¬ 
giju religije više nije ostalo mjesta. Ipak, neposredno poslije 
drugoga svjetskoga rata i vjerojatno pod njegovim dojmom so¬ 
ciolozi religije još su smatrali - na tragu prinosa M. Webera i 
J. Wacha - da trebaju uvrstiti u svoje knjige mali odjeljak o 
odnosima rata i religije. Tako je šezdesetih godina, ali i rani¬ 
je, M. J. Tinger 90 obrađivao sljedeće teme: držanje crkava 
prema ratu, koje se jamačno mijenjalo u smislu daje najprije 
bilo podržavajuće, a onda u novije vrijeme poprimilo tijek 
otvorene kritike rata; u sektama je to držanje prema ratu 
ostalo uvijek izravno i nepomirljivo oporbeno, što znači da je 
bilo istodobno upravljeno protiv same države, pa je imalo za 


89 Rene Konig, Handbuch der empirischen Sozialforschung, Stutt- 
gart, 1969., str. 551-654. 

90 Milton J. Yinger, Religion in the Struggle ofPower, Durham, 1946.; 
Milton J. Yinger, Religion, Society and the Individual, An Introdu- 
ction to the Sociology of Religion, New York, 1957. 

posljedicu progon vjernika i njihovo opetovano kažnjavanje 
zbog očita neposluha. Tada već vrlo snažno mirotvorstvo da¬ 
valo je, međutim, jasne odgovore: odbijanjem ispunjavanja 
vojne dužnosti religiozni ljudi ne sprečavaju djelatnost države 
i ne potkopavaju njezinu obrambenu snagu, nego samo žele 
stišavati strasti mržnje, uspostavljati porušene mostove i 
braniti građanske slobode. Nekoliko će godina poslije G. M. 
Vemon 91 u svojoj opsežnoj sociologiji religije spomenuti dva 
puta svezu religije i rata, jednom u poglavlju o rastvorbenim i 
ustrojbenim učincima religije - protivljenjem sekti i po¬ 
drškom crkava ratu - i drugi put u poglavlju o odnosima 
upravljanja državom i religije. 

U svim kasnije objavljenim sociologijama religije, što su 
uslijedile u velikom broju, upravo će taj odjeljak o ratu potpu¬ 
no izostati. Kao čisto svjetovna pojava, rat je jednostavno pre¬ 
stao biti temom sociologije religije. Stoga ćemo u novijim knji¬ 
gama iz te znanstvene oblasti uzalud tražiti bilo kakvo spo¬ 
minjanje rata i ratovanja jer njih u knjigama zaista više ne¬ 
ma. Sigurno da razloge za odsutnost istraživanja rata valja 
prije svega tražiti u drugom ili ćak suprotnom usmjerenju 
društvene znanosti o religiji. Najpoznatiji su, naime, suvre¬ 
meni sociolozi religije - kao recimo R. Stark, Th. Luckmann, 
B. Wilson, J. Segy, S. Martelli, J. Beckford, W. S. Bainbridge 
ili D. Herveu-Leger - u tolikoj mjeri zaokupljeni sekularizaci¬ 
jom društva i povratkom religije u to sekularizirano društvo 
da ih zapravo ništa drugo ne zanima, a najmanje će to biti 
rat. A ne može ih ni zanimati kad je baš zahvaljujući dugom 
izbivanju ratova bila moguća i sekularizacija i iz nje proiste¬ 
kao religijski revival. Može se ići još dalje i reći da upravo za¬ 
to što u modemom društvu nema ratova, ima sekularizacije i 
nove religioznosti. Ratovi ustvari prekidaju proces sekulari¬ 
zacije i zaustavljaju povratak svetoga, a prizivaju prošle ide¬ 
ologije i prekidaju postignuća mirnodopskoga življenja. Osim 
toga, postaje očito da suvremeni svijet utoliko djelotvornije 
funkcionira ukoliko novovjekovnim raspadom samo jednog 
središta ili sustava seli u više različitih središta ili podsusta¬ 
va. To čudnovato ravnovjesje, dostignuto posve oprečnim 
sredstvima od onih u razdoblju ideologizacije - trebalo je baš 


91 Glenn M. Vemon, Sociology of Religion, New York, 1962., str. 
141-149, 264-267. 

u ozračju mira dugo tkati i strpljivo stvarati. Zato moderno 
društvo i njegovo savršeno samofunkcioniranje u podsustavi¬ 
ma ni u jednom trenutku ne računa na rat i svjetski nemir, 
jer bi to cijeli poredak dovelo u pitanje, a s vremenom ga i raz¬ 
gradilo. Otud onda tako brižno nastojanje da se svaka pomi¬ 
sao o ratu posve odagna, ali uz istodobnu nazočnost panično¬ 
ga straha od same mogućnosti izbijanja rata u svijetu. Razvi¬ 
jeno zapadnjačko društvo funkcionira, dakle, u pretpostavci 
ne-rata, dok se u pretpostavci rata počinje raspadati već prije 
samoga rata. 

Nije onda čudno što je u završnici nastupio zaborav rata i 
ubrzalo se njegovo potpuno iščeznuće s vidika sociologijske 
znanosti o religiji. Hoće li se, međutim, takvo zaključivanje 
pokazati preuzetnim ili možda preuranjenim, pa dakle pogre¬ 
šnim, teško je reći. Na nama nije da proričemo nego da točno 
utvrdimo samo ono što znanost danas s velikom sigurnošću 
može potvrditi o ratu i religiji. 

POLITIČKE RELIGIJE I PAMĆENJE ZLA 


Kako za sva područja ljudskoga života tako jednako i za 
religiju vrijedi opće načelo stalne promjene. Zato se sveto ne¬ 
prekidno očituje kroz zaista bezbroj svojih uvijek novih oblika 
u prostoru i vremenu. Poslije dugog razdoblja nadmoći veli¬ 
kih svjetovnih ideologija — nacizma i komunizma — i male sva¬ 
kidašnje svjetovnosti danas su na poprištu povijesti ostala 
dva posve oprečna tijeka sakralnosti koja svojom nametljivo- 
šću doslovce opsjedaju naše suvremenike: s jedne strane, po¬ 
java neke nejasne, rasplinute i neodređene religioznosti, sin- 
kretička ustroja i ezoterična obilježja, a s druge pak stanovito 
nezaustavljivo širenje političke, bojovne i nasilničke vjere, ko¬ 
ju iznutra potiču i oživljuju najočitije zemaljske pobune i dru¬ 
štveni pokreti. 

A upravo nas taj drugi tijek religioznosti ponajviše zani¬ 
ma, jer se nerazdruživo povezao s političkim fanatizmom, 
etničkim sukobima, povijesnim predrasudama i plemenskim 
zagriženostima. Na golemom svjetskom prostoru razlijevaju 
se valovi mržnje i nasilja, isključivosti i smrti. Neočekivano 
počinje udruživanje religije i političkoga ekstremizma. Pod 
različitim nazivima - fundamentalizam, integrizam, vjerski 
radikalizam - došlo je do ulaska religije u politiku i politike u 
religiju. Malo je danas svjetovnih sukoba što ne koriste reli¬ 
gijsku semantiku za svoju političku učinkovitost. Iza zelenih 
zastava Čečeni vode borbu za neovisnost i samostalnost, a 
isto se pripremaju učiniti Gruzijci, Armenci i Azerbejdjanci. 
U Ukrajini su pravoslavci i grkokatolici doživjeli oslobođenje 
od komunizma više u znaku međusobnih razmirica nego eku¬ 
menske suradnje. U Izraelu se vodi bespoštedni rat naroda 
kroz sukob židovskog pravovjerja s muslimanskim funda¬ 
mentalizmom, dok šiitski integrizam služi za opravdanje 
brojnim nasilničkim ispadima od Irana preko Egipta do Alži¬ 
ra. U Libanonu su tek ušutjeli topovi, a Libija ne prestaje za¬ 
govarati religijski nacionalizam Zelene knjige. Na prostorima 
bivše Jugoslavije uvučene su sve tri konfesije - pravoslavna, 
katolička i islamska - u krvave okršaje, iako često bez svoje 
volje ili u nejednakoj mjeri. U prostranim oblastima Pakista¬ 
na i Indije religijske nesuglasice muslimana, sikha i hindusa 

dobro skrivaju igre i interese suprotstavi]'enih politika, a u Ir¬ 
skoj protestanti i katolici postaju prije nositeljima etničkih 
dioba nego žrtvama teologijskih razlika između kršćana. Ti¬ 
me se dakako ne iscrpljuje sva prisutnost političkih religija u 
današnjem svijetu. 

Da bi se barem donekle razumjelo djelovanje mehanizma 
spomenuta pada religije u politiku ili korištenja religije u po¬ 
litici - što su dva nadopunjujuća postupka - potrebno je sve¬ 
strano obuhvatiti i istražiti puteve toga pada, koji inače kao 
opasnu kušnju u povijesti stalno susrećemo. Unatoč mnoštvu 
metodičkih teškoća, najviše povoda za uspjeh takva znanstve¬ 
na pothvata pruža otkriće da svaka religija - bez obzira na 
sadržaj njezina učenja - postaje posve istovjetna sa svim dru¬ 
gim religijama kada pokušava ući u opasnu svjetovnu igru 
poticanja, opravdanja ili služenja politici. Sve su religije na¬ 
ime slične u podređivanju politici, a različite u vjernosti, slu¬ 
ženju istini. Štoviše, političkom nasilju, netrpeljivosti, intere¬ 
su, okrutnosti i sukobima religija daje još strašniji i zlokobni- 
ji pečat, jer ih sada počinje prožimati duhom svoje naopake 
vjerničke upornosti i bolesnoga fanatizma. A tek duh mo?e do 
kraja biti zao, politika rijetko kada bez njegove pomoći. 

Iz svega toga slijedi da je zapravo riječ o teško objašnji¬ 
vom susretu izopačene politike i lažne religije, što upućuje na 
krajnji oprez u pristupu. Umjesto osuda i izopćenja, valja 
nam se prije svega baviti složenom i nesvakidašnjom pojavom 
političke religije, koju i znanosti jedva dohvaćaju. 


Sociologija političkih funkcija religije 

U prvi se mah može učiniti da modema škola funkcionali- 
stičke sociologije na najuvjerljiviji način tumači zloporabu re¬ 
ligije u političke svrhe. Kao Stoje poznato ta sociologija sma¬ 
tra da upravo religija obavlja mnoge korisne funkcije u dru¬ 
štvu, premda ne uvijek izravno nego u sklopu svjetovnih na¬ 
kana. Uostalom, za prve funkcionalističke sociologe, religija 
uopće ruje ni postojala - kao osobita odijeljena tvorba - nego 
jedino njezini društveni učinci. Ukoliko je sveto samo dru¬ 
štvo, ali mišljeno na drugačiji način, onda uvijek imamo posla 
s društvom, a nikad s religijom. Otud obrat u odnosu prema 
religiji, koja više ne može biti određivana po sadržaju nego 

funkciji. Ako je to točno onda i sveto moramo početi procjenji¬ 
vati po tome koliko pridonosi funkcioniranju društva, a ne to¬ 
liko po vjernosti svojoj iznimnoj poruci. Stoga u nekim sluča¬ 
jevima - ovisno o okolostima u društvu - kroz religiju prolaze 
i s njom se koriste posve tradicionalne ideje obrane nacional¬ 
nog, plemenskog ili interesnog identiteta, ali jednako u dru¬ 
gim slučajevima i potpuno moderne ideje opravdanja čovjeko¬ 
vih temeljnih prava, slobode osobnosti, pravde i mira. Dru¬ 
gim riječima, povijest otkriva da religija jedan put utječe na 
društvene promjene u smislu većeg napretka, drugi put čuva 
i brani postojeći politički poredak, a treći put pomaže privre¬ 
meno obnoviti nazadnjačke predmodeme sustave. U Južnoj 
Americi je Crkva stala u obranu siromašnih i obespravljenih, 
ali je u drugim zemljama postala dio službenog političkog 
establishmenta. Dapače, moguće je ići još korak dalje i 
ustvrditi kako se religija dade dobro iskoristiti i poželjno upo- 
rabiti u službi gotovo svakoga interesa pojedinih skupina ili 
bilo kojeg ideala . 1 Zar i ateistički marksizam nije dobio svoju 
teologijsku preradbu najviše teorijske razine u postkoncil- 
skom razdoblju. Ima dakle beskonačan broj funkcija koje 
obavlja religija u društvu, čime se u krajnjoj crti postiže da za 
sociologiju svojstva religije iščezavaju, a ostaju samo njezine 
funkcije, koje onda mogu u modemom svijetu isto tako uspje¬ 
šno obavljati i druge ustanove, ali sada u obzorju potpune 
svjetovnosti. 

Tako dolazimo do ključnog pitanja sociologije: otkud na¬ 
ime ta čudna pojava da se kroz religijske prijepore iskazuju 
politički sukobi ili kroz vjerske opreke odslikavaju suprotni 
svjetovni interesi? Jer, po sebi nikako nije jasno zašto bi izri¬ 
čito politički problemi uzimali u posudbu posebni religijski je¬ 
zik za svoje očitovanje u društvu. Na to sociolozi odgovaraju 
kako upravo onda kad je pokrivena »maskom« svetoga, politi¬ 
ka se bolje skriva i zato uspješnije manipulira s iskrenim 
vjerničkim čuvstvima i vrednotama . 2 U raznim okolnostima 
vjera postaje, primjerice, važnim ili čak jedinim čimbenikom 
potvrde zajedničkoga identiteta, pa izgleda da se snažniji na¬ 
cionalni ili skupni osjećaji ne mogu uopće ni očitovati druga- 

1 James A. Beckford, Religion and Advanced Industrial Society, 
London, 1983., str. 171. 

2 Jean-Paul Willaime, Sociologie des religions, Pariš, 1995., str. 11. 

čije doli kroz religijski »drugi« jezik. U tom okviru podsjetimo 
na političku ulogu šiitskog islama u Iranu, katolicizma u Polj¬ 
skoj, pravoslavlja u Grčkoj, luteranstva u Švedskoj. 

Neuvjerljivost tog sociologijskog tumačenja - unatoč su¬ 
protnom dojmu - može se sažeti u tri točke. Prvo, ako nema 
religije nego samo društvenih funkcija, onda je posve slobo¬ 
dno tvrditi da su politika i religija zapravo isto, pa se njihove 
uloge nužno dopunjuju, izmjenjuju, miješaju, prožimaju i po¬ 
državaju. Ostaje ipak krajnje dvojben i upitan taj zaključak o 
religiji kao isključivo društvenoj pojavi, koja ne bi u sebi sa¬ 
državala baš nikakve posebnosti i utjecaja na tijek zbivanja. 
Drugo, usprkos stanovite razložnosti u odgovorima, nije ra¬ 
zvidno zašto politika uzima religijsko obličje da bi bila učin¬ 
kovitija kad povijest upravo suprotno svjedoči. Treće, za soci¬ 
ologiju ostaje do kraja nerazjašnjenim paradoks da su politi¬ 
ka i religija u odijeljenosti mnogo suzdržljivije i mirotvornije 
nego kad se uzajamno pomažu i potiču. Zato će ovdje biti ma¬ 
nje govora o politici i religiji, a više o njihovoj međusobnoj is¬ 
prepletenosti, u kojoj onda obje stradaju: politika gubi oznake 
razumnosti i završava u ludilu mahnitosti, a religija se izobli¬ 
čuje u fanatizmu i zlu. 

Makar u teoriji društvenih funkcija svetoga ima stanovi¬ 
tih istinitih spoznaja - kako smo prije pokazali - svejedno 
treba reći da ta teorija nije uspjela dokučiti zadnji smisao 
spomenutoga dvostrukog izopačenja: i onoga politike i onoga 
religije. 


Biologija ljudskih potreba i njihovo religiozno 
ispunjenje 

Ponajviše zbog tog neuspjeha funkcionalističke sociologije 
- koja je ostala na površii stvari - u novije se vrijeme sve više 
javljaju razna druga tumačenja, što obećavaju znatno dublje 
proniknuće u složenost fenomena religije. Među njima je ja¬ 
mačno najutjecajnija biologijska teorija svetoga, koja preska¬ 
če društvene funkcije, a ističe čovjekove nagonske potrebe. 
Postojanje društvenih funkcija nije ni sada sporno, ali jest ra¬ 
zlog njihova nastanka i trajanja. Inače, radi se pobliže o je¬ 
dnoj vrlo zanimljivoj antropologijskoj slici religije, koja je uo¬ 
bličena na temelju empirijskih istraživanja američkih psiho- 

loga i primjene socio-biologijske znanstvene paradigme E. O. 
Wilsona . 3 U tom se sklopu smatra da religiozno iskustvo služi 
za nadilaženje in toto ili djelimice onih duševnih neprilika što 
dolaze od ograničenog zadovoljenja cijelog niza osnovnih bi¬ 
oloških potreba . 4 To je zadovoljenje putem svetoga pak mogu¬ 
će zato jer postoji neka očita povezanost između sustava po¬ 
treba - uvrštenih u biogram ili genetski projekt - i njihova 
sublimiranja u posebnost religiozna iskustva. Ustanovljeni su 
dakle biopsihički izvori religioznosti, koji uvijek prethode i 
zbog toga tek omogućuju obavljanje funkciju religije u dru¬ 
štvu, nadovezujući se na čovjekove fizičke potrebe, narav i 
njegove mentalne sposobnosti, psihogenetske interese i odgo¬ 
vor na kulturu koja ga okružuje . 6 

U tom smislu - s obzirom na biološke korijene - religija se 
može odrediti kao najučinkovitija strategija za preživljavanje 
ljudskoga roda. Jer, između genetske strategije opstanka 
vrste i naravne religioznosti uspostavljena je neka neraskidi- 
va povezanost. Ono međutim što je za nas od poglavite važno¬ 
sti jest činjenica da se ta povezanost otkriva upravo u sjeća¬ 
nju vrste. Imamo dakle posla sa stanovitom prvobitnom biolo¬ 
škom memorijom, iskonskim pamćenjem vrste. To je pak 
pamćenje neizbrisivo pohranjeno u genetskom kodu, na koji 
se onda navezuje pamćenje grupa, plemena i naroda. Iz ge¬ 
netskog koda proizlaze neka ponašanja i sklonosti koja su po¬ 
krenuta sa svrhom preživljavanja i nađživljavanja vrste i po¬ 
jedinaca . 6 Među njima su religiozna ponašanja i sklonosti za¬ 
cijelo prva i najuspješnija. Te biogenetske odrednice religije 
prelaze poslije u društvo, iako su tamo bolje skrivene i manje 
dostupne. Zato je u početku povijesti sva društvenost ostala 
sažeta i sabrana jedino u religioznom iskustvu. 

3 Edward O. Wilson, Sociobiology, The New Synthesis, Cambridge, 

1975.; Edward O. Wilson, On Human Nature, Cambridge, 1978.; 

David Hay, Exploring Inner Space, Scientists and Religious Expe- 

rience, London, 1987. 

4 Sabino S. Acquaviva, Bros, morte ed esperienza religiosa, Roma, 

1993., str. 11. 

5 Gordon W. Allport, The Individual and his Religion, New York, 

1959., str. 26. 

6 Sabino S. Acquaviva, Eros, morte ed esperienza religiosa, Roma, 

1993., str. 78. 

Ako se sad vratimo funkcijama religije, otkrit ćemo da su 
one često bile posljedica i učinak neispunjenih bioloških po¬ 
treba - dobro potisnutih u podzemlje društva - a ne mehani¬ 
zam koji sam sebe pokreće. Možda bi čak valjalo reći da taj 
mehanizam funkcionira jer ga pamćenje vrste stalno podrža¬ 
va. Stoga iza sadašnjih političkih isključivosti i njihovih prila¬ 
gođenih religijskih opravdanja nerijetko stoji neko prošlo bi¬ 
ološko bolno sjećanje. Zatšo je to tako? Pa jednostavno zato 
što se rađanje ljudske vrste odvijalo vjerojatno u znaku veli¬ 
kih opasnosti, ugroženosti i nasilja, a prvo religiozno iskustvo 
živjelo u ozračju krvavih kultnih radnji žrtvovanja ljudi i ži¬ 
votinja. Iako se kroz dugu povijest to sjećanje vrste nastojalo 
oplemeniti i produhoviti, svaki put kad je vrsta bila ugrožena 
u svojem golom opstanku, čovjek se nužno vraćao svojem is¬ 
konskom stanju straha, borbe i sukoba. Kako mu je i onda re¬ 
ligija pomagala, tako je i danas priziva kad je biološki ugro¬ 
žen. Proradi tada u njemu genetski kod, koji je od davnine 
usađen i programiran radi preživljavanja vrste. Otud napo¬ 
sljetku, ona iznimna važnost biološkog pamćenja za objašnje¬ 
nje pogubnih političkih odluka i njihovih istodobnih ekstre¬ 
mističkih religijskih potpora. 

Protokom vremena i razvitkom kulture, biološko je pam¬ 
ćenje vrste bilo donekle zaboravljeno, ali nikad dokinuto. Da¬ 
pače, prelaskom biološkoga pamćenja u povijesno sjećanje 
društva, izvorna se strategija opstanka time samo dobro pri¬ 
tajila. S druge pak strane išao je mukotrpni tijek sublimira- 
nja i preoblikovanja ljudskoga pamćenja od prvotnoga sukoba 
i zla ishoda do pomirenja i opraštanja. Ako se ne pamti Bog, 
onda ostaje sjećanje na sve ono što nije Bog. Bilo bi dakako 
pogrešno misliti da je to »čišćenje« zapamćenog zla teklo bez 
padova u svojem usponu. Jer, ubrzo se otkrila sva očita kori¬ 
snost sjećanja na te prošle sukobe u smislu da ih možemo 
uporabiti u današnjim natjecateljskim sudarima između ra¬ 
zličitih ljudskih skupina u društvu. Manipulacija povijesnim 
pamćenjem i istodobno religijsko opravdanje toga pamćenja 
pokazalo se vrlo uspješnim u novim društvenim strategijama 
opstanka. Sluteći naime da je religijsko sjećanje najotpomije, 
politika se lukavo okoristila s njime ubravši usput i sve plo¬ 
dove toga lukavstva. 

Stoga je potrebno potanko istražiti povezanost između 
spomenutoga ljudskog sjećanja na zlo i stjecanja političkih 

prednosti od toga sjećanja, koje najviše oživljuje i najučinko¬ 
vitije posreduje upravo neočišćeno religiozno pamćenje. 

Pamćenje zla i zloporaba religije 

Već bi prvi i posve površan pogled na suvremenu pojavu 
religijskog ekstremizma i sakralizacije politike mogao uputiti 
na zaključak kako se ovdje vjerojatno više radi o sukobima 
različitih tradicija nego o srazovima oprečnih ideja. Premda 
se ti sukobi odvijaju u naše doba, njihova je zbiljska vremen¬ 
ska odrednica smještena zapravo u prošlost. Zato je ispravni- 
je reći da se u političkoj religiji u prvom redu sučeljuju razne 
povijesti, a ne sukobljuju dijelovi sadašnjosti. To je ponukalo 
pojedine kulturologe da ustvrde kako su religijske razlike 
čvršće i trajnije od etničkih, političkih ili gospodarskih ozna¬ 
ka, pa treba očekivati neizbježni sudar civilizacija, a ne drža¬ 
va, jer su baš civilizacije najviše određene religijom . 7 Narav¬ 
no, to stajalište nije cjelovito, jer uzima u obzir samo izvanj¬ 
sku sliku, a ne unutrašnju dijalektiku, gdje isprepletenost 
svjetovna i sakralna pamćenja - u iznimnim prilikama ugro¬ 
ženosti opstanka ljudske vrste - priječi uočiti razlike između 
te dvije razine, što su potpuno iščezle ispod burnih povijesnih 
događanja. 

Suprotno tome gledištu, religija nikada nije u prvom pla¬ 
nu sudara civilizacija, najmanje pak u naše doba kad je pro¬ 
ces sekularizacije počeo poništavati svako moćnije društveno 
očitovanje svetoga. Pokreti koji stavljaju na lice »masku« reli¬ 
gije isključivo su politički, ali sad u funkciji strategije dru¬ 
štvena opstanka. Stoga od svih drugih djelatnosti, politika si¬ 
gurno najviše koristi religijsko pamćenje - jer je ono dublje i 
stalnije - kako bi ga onda sebi pribrojila i time pojačala uvjer¬ 
ljivost vlastita svjetovna razloga. 

U tom će teorijskom okviru biti svakako poučno spomenu¬ 
ti primjer Sjeverne Irske, gdje se već dugo vodi okrutni gra¬ 
đanski rat, koji je istodobno »pokriven« razdjeljenim kršćan¬ 
stvom od vremena Reformacije. Poprište bitke ustvari je pro¬ 
šlost i to ona što ide duboko unatrag sve do anglo-norman- 
skog osvajanja Irske u XII. stoljeću, kad je obrazac ponašanja 


7 Samuel P. Huntington, The Clash of Civilizations?, New York, 
1993., str. 27. 

došljaka bio sličan španjolskim conquistadoresima. Ima ja¬ 
mačno više tumačenja irske povijesti i nije lako dokučiti isti¬ 
nu o njoj. Kad je ozračje nabijeno netrpeljivošću i mržnjom, 
tada istina postaje gotovo posve sporedna, jer prijepor nikad 
nije o istini nego uvijek o pretrpljenoj patnji u prošlosti, koju 
treba sad izravnati i osvetiti. A svatko je u toj bojovnoj povije¬ 
sti bio ponekad žrtvom. Zato se sukobi iz prošlosti danas sa¬ 
mo nastavljaju, podržavani pamćenjem nekadašnjeg zla, stra¬ 
hovanja, stradanja, nepravdi i poniženja. Umjesto povijesti, 
nastupa mitologija, u kojoj će »duhovi prošlosti« nerijetko 
nadvladati čak i puku razboritost . 8 Pritom se zacijelo ne može 
mimoići ključna činjenica da su sukobljene etničke strane bile 
u isti mah i posvađene kršćanske Crkve. U igri su dakle dvo¬ 
struki razlozi za sukob i za njegovo trajanje. Postavši zaro¬ 
bljenicima bolnih uspomena, brojni vjernici osuđuju nasilje i 
traže mir - jer su istodobno i kršćani - ali te dobre nakane ni¬ 
su uspjeli pretočiti u djelatnu političku volju i društvenu 
promjenu . 9 Koji su tome uzroci teško je točno znati, ali je vje¬ 
rojatno da su političke strategije s vremenom postale neodvo¬ 
jive od religijskih prisjećanja. 

U drugih su naroda slični utjecaji zajedničkoga pamćenja 
još otvorenije zasvjedočeni — primjerice u islamizmu, židov¬ 
stvu ili hinduizmu - ali se na njih ovdje ne možemo opširnije 
osvrtati. Dostatno je da upozorimo kako se na području bivše 
Jugoslavije posljednjih godina razmahao veliki sukob između 
naroda koji su bili ujedno i pripadnici triju različitih vjera: 
islamske, pravoslavne i katoličke. Ne ulazeći u političku ras¬ 
pravu o uzrocima rata — što je inače bjelodano utvrđeno - 
ostaje neosporno i to da su prije, u tijeku i poslije sukoba vjer¬ 
ske zajednice bile uvučene u postupak obnove starih sjećanja. 
Čini se da su k tome još i krajnje opasnosti i strašni strahovi 
učinili svoje: probudili su u ljudima drevne biološke mehani¬ 
zme strategije preživljavanja koji su - kako smo prije pokaza¬ 
li - uvijek povezani s naravnom religioznošću. U tom smislu, 
nema valjda boljega primjera nego što je Kosovo: sveta zemlja 
srpskoga pravoslavlja, istinski muzej simboli i živa prošlost 

8 Conor C. O.’Brien, Ancestral Voices: Religion and Nationalism in 
Ireland, Dublin, 1994., str. 7. 

9 Eric Gallagher - Stanley Worrall, Christians in Ulster, Oxford, 
1982., str. 198. 

stoljetnoga sukoba kršćana i muslimana . 10 Ne iznenađuje on¬ 
da što se prva iskra nemira u bivšoj Jugoslaviji upalila upra¬ 
vo na tom mjestu, gdje je prošlost bila najpristupačnija: sjeća¬ 
njem na izdaju, svete ratove, mitska junaštva i neuzvraćene 
poraze. A onda je u jednom trenutku to pamćenje naglo pro¬ 
valilo u sadašnjost, brutalno i nezaustavljivo. Tako je rat mo¬ 
gao početi. 

Unatoč tome pritisku, mnogi su ostali potpuno svjesni - 
iako često nemoćni - svih opasnosti sličnih prodora nepomire- 
nog sjećanja u sadašnjost. Mogu li u Bosni supostojati tri do 
krvi posvađena naroda ili zajednički živjeti rodbine ubijenih i 
ubojica? - zapitat će se P. Anđelović, provincijal bosanskih 
franjevaca i odgovoriti da to sigurno neće ići lako, ali je život 
moćan, pa bi mogao biti jači od sjećanja . 11 O fantazmima 
pamćenja i njihovoj upletenosti u sadašnja zbivanja progovo¬ 
rit će i smijenjeni srpski političar iz Sarajeva V. Srebrov, 
prethodnik R. Karađića, nedavno pušten iz zatvora s Pala. Za 
njega nije riječ o promidžbi nego o izopačenom mentalitetu 
koji je prisutan stotinama godina na ovim prostorima. Zavjet 
osvete za robovanje pod Turcima prenošen je majčinim mlije¬ 
kom iz naraštaja u naraštaj. Zato smo za sve vrijeme ratova¬ 
nja slušali samo o Turcima, a nikada o Bošnjacima. Kao da 
živimo u doba Kosovske bitke, a ne u postkomunističkim pre¬ 
viranjima. Prošlost koja se tako naglo probudila iskazana je 
dakle u predodžbama religijskih sukoba. Ipak, prije svega 
treba biti točan i iscrpan u određenju. Tako gledano, na po¬ 
dručjima bivše Jugoslavije nije se nikada vodio isključivo rat 
nepreboljenih uspomena, ali bez njih teško da bi bio ispao to¬ 
liko nemilosrdan i okrutan kakav se pokazao. 

Iz svega proistječe da sjećanja - naravno ona nepročišćena 
i na zlo naslonjena - igraju golemu ulogu u političkim sukobi¬ 
ma. Otud i uvjerenje da je svako današnje stradanje naroda 
samo nastavak jednakih stradanja iz prošlosti. Pritom daka¬ 
ko uopće nije važno je li su se povijesni sukobi i religijski ras¬ 
cjepi stvarno zbili ili su za pragmatične potrebe politike je¬ 
dnostavno izmišljeni, jer je u sociologiji jedino mjerodavno da 

10 Olga Zirojević, Kosovo u istorijskom pamćenju, mit, legenda, činje¬ 
nice, u Republika, 111, 3,1995., str. 9-24. 

11 Petar Anđelović, Mi ostajemo, Zagreb, 1995., str. 36. 

oni žive u svijesti ljudi kao istiniti. Potvrda da se redovito ra¬ 
dilo o izmišljenoj ili netočnoj slici, pokazuje slučaj lažnih povi¬ 
jesnih predođžaba kršćana o islamu i muslimana o kršćan¬ 
stvu u tijeku prošlosti. Stoga danas nema ozbiljnijeg povjesni¬ 
čara koji bi branio tradicionalni zamišljaj islama kao utjelov¬ 
ljenja svega zla u ondašnjem svijetu. Suprotno tome, novija 
su znanstvena istraživanja otkrila da je ozloglašeno srednjo¬ 
vjekovno otomansko carstvo bilo religijski daleko snošljivije 
nego habzburške kršćanske države. Do te istine kršćanski 
vjernici - zatvoreni u svojim prestrašenim pamćenjima - nisu 
bili kadri nikada doprijeti. Vjerojatno da su s druge strane 
muslimani također jedva mogli pretpostaviti da među bojov- 
nim kršćanima ima uopće dobrih ljudi i religioznih pojedina¬ 
ca. Ideologije su pobudile sjećanja, a sjećanja potaknule suko¬ 
be, pa su stvoreni zatvoreni krugovi straha i nepovjerenja. 

Upravo zbog tog mehanizma sjećanja na prošla zla i nevo¬ 
lje - koji je podržavan biološkom potrebom za opstankom 
vrste kroz religiozno iskustvo - bile su moguće kasnije zlopo¬ 
rabe religije u posve političke svrhe. Jer da nema religijskoga 
pamćenja ne bi moglo biti ni korisne uporabe toga pamćenja 
od strane svjetovnih pokreta i njihovih vođa. Otud moć arha- 
ičkih uspomena. 

Pođimo od etničkih manjina i nacionalnih skupina, gdje 
se spomenuti povijesni mehanizam — oslonjen na biološko 
pamćenje - racionalizira uvidom u njegovu korisnost. Po sebi 
se razumije da ta »politička proizvodnja bogova« nije neka po¬ 
sve posvješćena djelatnost, nego proizlazi iz nagonskih odgo¬ 
vora ugrožene grupe. U tom smislu, religija postaje sred¬ 
stvom opstanka i djelatnom preprekom asimiliranja manje 
skupine od veće zajednice. To učvršćuje identitet, ali uvlači 
religiju u političke sukobe. U pluralističkom podneblju Sjedi¬ 
njenih Američkih Država, sociolog A. Greeley je 1979. godine 
istraživao preplitanje osjećaja religioznosti s onim narodnosti 
i došao do zaključka da vjera često postaje sustavom obrane 
malih etničkih skupina. 12 Religija je dakle poglavitim čimbe¬ 
nikom stvaranja kohezije ljudi unutar svoje posebne i izdvoje¬ 
ne zajednice. Pritom se članovi grupe ponajviše koriste upra- 


12 Andrew M. Greeley, Ethnic Variations in Religious Commitment, 
u zborniku The Religious Dimensions, New York, 1979., str. 
113-134. 

vo simboličkim jezikom religije, pa nije uvijek razvidno što je 
njihov stvarni zahtjev, a što opet podsvjesni društveni otpor 
prema različitostima koje ih nužno okružuju. U svakom se 
slučaju, već na najnižoj razini društva obznanjuje istinitost 
tvrdnje da ljudima politički vrlo koristi sve ono što se na reli¬ 
giju naslanja i s njom povezuje. 

To povezivanje dolazi onda još više do izražaja na općoj 
društvenoj razini, jer na njoj se mogućnost zloporabe jasnije 
uočava i razabire. Za potvrdu tome bit će dostatno upozoriti 
na najnovije slučajeve velikoga vala politizacije religije u isla¬ 
mu, hinduizmu i židovstvu. 

Pojavi islamskog radikalizma - u njegovim zaista brojnim 
izdancima - pogodovala su dva svjetska događaja: prvo, dugo¬ 
godišnja zapadnjačka kolonizacija, koja je u tih naroda pro¬ 
budila poniženi ponos i dostojanstvo, ali istodobno potakla če¬ 
žnju za obnovom nekadašnje moćne arapsko-islamske kultu¬ 
re i otomanskog carstva, pa je u tome moralo biti upregnuto 
sjećanje; drugo, većina poredaka što su slijedila poslije posti¬ 
zavanja neovisnosti bila su autoritarno, diktatorski, kraljev¬ 
ski ili vojnički ustrojena. Modernizacija društva je pak išla 
usporedno s uvozom zapadnjačkih svjetovnih obrazaca pona¬ 
šanja, življenja i vjerovanja, što je naišlo na veliko protivlje¬ 
nje povijesnoga pamćenja i religijske tradicije. Stoga se može 
zaključiti kako je muslimanski fundamentalizam zapravo 
izrastao na neuspjesima svjetovnog nacionalizma i uvezene 
zapadnjačke kulture. Na nesreću, taj se religijski nacionali¬ 
zam pokazao isto toliko nasilničkim i autoritarnim koliko je 
to bio i prethodni svjetovni, što najbolje otkrivaju primjeri 
Irana i Sudana . 13 

U svemu je ipak bilo presudno to da je spomenuta musli¬ 
manska religijska obnova - ili reislamizacija — išla uvijek od 
vrha prema dole, što znači da su je vodili više političari nego 
je spontano uspostavljena od vjernika. Zato je taj islamski re- 
vival isključivo politička pojava, ne religijska novost 14 ili još 

13 Ziauddin Sardar, Islam e nazionalismo, u Concilium, 31, 6, 1995., 
str. 156. 

u Gilles Kepel, La Revanche de Dieu, Chretiens, juifs, musulmans a 
la reconquete du monde. Pariš, 1991.; Olivier Roy, L’Eehee de l’is- 
lam politique, Pariš, 1992. 

bolje ona je politička novost pokrivena religijskom tradicijom. 
To u isti mah pretpostavlja osvajanje vlasti od islama i izgra¬ 
dnju islamskoga društva pomoću te vlasti. Svi su islamski 
simboli, dogme, nauk, obredi i tradicija podređeni i stavljeni 
u službu toga svjetovna osvajanja i uspostavljanja vlasti. Na 
taj je način islam bio drastično instrumentaliziran od politič¬ 
kih pokreta otpora i oporbe svjetovnim porecima. S Kur’anom 
u ruci i Prorokovim riječima na usnama - kao prvim i najubo- 
jitijim ratničkim oružjem - skinut je Šah u Iranu i Ali Butho 
u Pakistanu. Taj je nenadani uspjeh onda mnogostruko nada¬ 
hnuo sve bojovne muslimanske skupine od Afganistana i 
Egipta do daleke Indokine. 

Nema dvojbe da je islam time bio sveden na jednu privla¬ 
čnu ideologiju društvenoga oslobođenja i učinkovitu tehniku 
političkoga osvajanja vlasti, što se međutim duboko protivilo 
njegovu izvornom religioznom duhu. Dapače, suvremeni po¬ 
kreti fundamentalizma nemaju baš nikakvo značajnije upori¬ 
šte u religijskoj baštini islamizma, a još ih manje možemo su¬ 
sresti u prošlosti te religije. U povijesti islamističkoga mono- 
teizma ne nailazimo naime na ideje ili skupine što bi mogle 
biti uzorom današnjim terorističkim radikalizmima i fanati¬ 
zmima. Zato se čini da je fundamentalizam posve modemi 
proizvod, izmišljen prije svega radi političkih razloga. Time je 
islam prešao put od teocentričnog svjetonazora - što je njego¬ 
vo sržno određenje - na etatističku totalitarnu ideologiju - što 
je njegova očita politička zloporaba. 15 Uostalom, teško je vje¬ 
rovati da sveta knjiga Kur’an, koja inače otvoreno zagovara 
etiku aristotelovskoga »srednjega puta« (2,143), može postati 
uporištem bilo kojega svjetovnog radikalizma i religijskog 
fundamentalizma. Ako se to ipak događa, uzroke treba potra¬ 
žiti u »lukavstvima uma« politike. 

Makar da je prvotno islam bio nesmiljeno kritičan prema 
nacionalizmu, jer je povijesno nastao kao odgovor na njegove 
razorne posljedice, s vremenom je popuštao i došao na svoje 
početke: na neprestane i krvave sukobe između pojedinih bo- 
jovnih skupina. Dovedena do krajnjih granica, ta je promjena 
našla svoje ostvarenje u neobičnom i smjelom Gadafijevom 


15 Henri Tmcq, La montee des extremismes religieuz dans le monde, 
u zborniku Le fait religieux, Pariš, 1993., str. 723-732. 

tumačenju Kur’ana, posebice u tvrdnji da nacija uvijek pret¬ 
hodi religiji. Uza sve to, on smatra da arapski narod ima uni¬ 
verzalnu misiju borbe protiv velikih zapadnjačkih sila, poslije 
čega ili uz to dolazi još i širenje neke vrsti islamskoga socijali¬ 
zma. Taj eksplozivni sinkretizam Zelene knjige nisu slijedile 
druge muslimanske zemlje, pa izgleda da mu je ishod ne¬ 
izvjestan. 

I u religiji je hinduizma došlo do sličnog obrata, premda 
s manje posljedica. S muslimanskom manjinom, koja je sveje¬ 
dno po broju pripadnika čini čak trećom islamskom zemljom 
na svijetu, Indija u zadnje doba doživljava da se njezin mi¬ 
rotvorni hinduizam polako preokreće - barem u nekim odvoj¬ 
cima - u militantnu religiju, čije se najisključivije skupine 
priklanjaju nasilju, budeći stare snove o hinduskoj naciji, 
Hindutva. Tako je još jedanput religiozna gorljivost bila in- 
strumentalizirana u ideološke i nacionalističke ciljeve, ali 
sada još ohrabrena od vladajuće stranke. Vođa indijskih 
nacionalista ide toliko daleko da više ne ustrajava na cjelovi¬ 
tom religijskom učenju hinduizma nego posuđuje samo sta¬ 
novite dijelove toga učenja. Jedino mu je naime stalo do 
ugleda i odjeka, a to mu mogu zajamčiti isključivo religijski 
ukrasi, izvanjska obrednost i sakralni govor, jer drugi jezik 
narod jednostavno ne razumije. Stoga je manipulacija s tradi¬ 
cionalnim simbolizmom očita: s njim se ustvari želi okupiti 
vjernički puk i politički ga probuditi za svjetovno djelovanje. 
To je razlogom da neki počinju s pravom govoriti o »strategij¬ 
skom sinkretizmu« 16 , misleći pritom na eksplozivni »koktel« 
politike i religije. Nije onda ni toliko iznenađenje da su de¬ 
sni hinduistički pokreti postali daleko više političkim ide¬ 
ologijama nego religijskim porukama. Da apsurd bude veći, ti 
pokreti namjeravaju prozelitskim fanatizmom obratiti musli¬ 
mane, premda je čin obraćenja potpuno nepoznat i tud 
izvornoj hinduističkoj religiji. Ali kad su u pitanju politički 
ciljevi, sve je moguće, čak izokrenuće učenja koje je svima po¬ 
znato i neupitno. 

Nije naposljetku bilo drugačije ni u židovskoj vjeri, gdje su 
noviji povijesni tijekovi primaknuli religiju i politiku do opa- 


16 Christophe Jaflrelot, Le nationalisme hindou: de la construction 
ideologique a la mobilisation politigue, u zborniku Les politiques 
de Dieu, Pariš, 1993., str. 225. 

sne blizine, što nije moglo proći bez upozorenja i strepnje. 17 
Stvaranje izraelske države - koje je bilo eminentno politički 
čin - dobiva naknadno religiozno tumačenje, pa obrnuto tome 
i sama politika postaje religioznim činom. Cionizam uvodi an- 
tropocentrične sastojke u ideju mesijanizma, jer spasenje nije 
više učinak Mesije nego ljudi koji uzimaju u svoje ruke sudbi¬ 
nu naroda. Umjesto mesijanizma, sada je na djelu politička 
utopija. Time je jasno razlučena stara židovska ideja spasenja 
naroda od političkog pothvata uspostavljanja države. Jedni i 
drugi se naime slažu da su potrebne radikalne preobrazbe ži¬ 
dovskoga društva, ali dok prvi ostaju u okrugu religijskih 
sredstava, jer je za njih povijest uvijek Božje djelo, drugi se 
okreću svjetovnim pomoćima i ljudskim moćima. Zato je za ci¬ 
onizam primjerenije reći da je zapravo »politički mesijani- 
zam« 18 , jer je takav sve više po metodama, svrsi i duhu. 


Nagodbe politike i nevjere religije 

U bivšim socijalističkim društvima uvjeti za zloporabu re¬ 
ligije bili su zacijelo još povoljniji, jer je vjera dugo i u velikoj 
mjeri igrala također ulogu političkoga čimbenika, pa je isto 
nastavila činiti kad za to više i nije imala posebnih razloga. 
Svjedočanstvo vjere u komunističkim sustavima nije sporno, 
ali jest pobuda tih svjedočanstava. Danas nam postaje posve 
razvidno - iako sa zakašnjenjem - da u svemu tome nisu bili 
u kruženju samo kršćanski razlozi nego i političke oporbe. 
Htjeli smo svjetovnu slobodu, a ne religiozno obraćenje; veće 
materijalno blagostanje, a ne duhovnu poniznost; smjenu ko¬ 
munista s vlasti, a ne čin kršćanskoga praštanja i dobrote 
prema njima. Mislili smo da postajemo boljim kršćanima, a 
vodili smo zapravo samo lukaviju politiku. Zato je poslije pro¬ 
pasti staroga poretka, na poprištu ostala duboka i neispunje¬ 
na praznina. Jer, upravo onoliko koliko smo istinskoga 
kršćanstva ugradili u odgovore na izazov komunizma, toliko 
nam je ostalo istinske vjere poslije njegova povijesna iščeznu- 
ća. A kako smo odveć uložili u politiku i nacionalno oslobođe- 


17 Gerhard G. Scholem, Fidelite et Utopie, Essais sur le judaisme 
contemporain, Pariš, 1978., str. 17-72. 

18 Alain Dieckhoff, Sionisme, messianisme et tradition juive, u zbor¬ 
niku Les polituju.es de Dieu, Pariš, 1993., str. 281. 

nje, ne treba se čuditi što nam je vjera manje porasla nego po¬ 
litičko oduševljenje. Otud otkriće da danas u većini bivših ko¬ 
munističkih društava središnji problem nije u nedostatku 
materijalnih dobara ili gospodarske nerazvijenosti, nego 
iznad svega u duhovnom previranju i strasnoj želji da se po¬ 
novno pronađu neke nove ideologije ili vrati u starom sjaju 
kršćanska vjera, jer je praznina - nastala poslije pada komu¬ 
nističke utopije - postala za ljude gotovo nepodnošljivom. 19 I 
tu sada religija može biti uvedena u napast da prihvati ponu¬ 
du politike i podupre učvršćenje narodnoga identiteta, kao 
što se prije odazvala pružiti pomoć u slabljenju komunističko¬ 
ga identiteta. U oba slučaja, međutim, religija je bila i bit će 
na gubitku, jer se opredjeljuje služiti političkom nadživljava- 
nju umjesto da ga oplemenjuje. 

Ima jamačno još nešto. Kroz sve vrijeme komunističke 
vladavine, pamćenje je naroda bilo sustavno potiskivano i za¬ 
branjivano. Smatralo se naime to nečim vrlo nazadnim i opa¬ 
snim, onda se govorilo reakcionarnim. Budući da je sve poči¬ 
njalo s komunizmom, ono što mu je prethodilo moralo se po¬ 
kazati potpuno suvišnim. U takvim prilikama, Crkve su osta¬ 
le jedinim čuvaricama i nositeljicama kulture sjećanja naro¬ 
da. Kad je pak marksistička utopija neslavno propala, iz nje¬ 
dara prošlosti je jurnula svom snagom nezaustavljiva bujica 
pamćenja i to baš o onome što se najviše prešućivalo: zločini¬ 
ma, patnji, izdaji, kukavičluku i zlu. Crkve su doduše čuvale 
sjećanja i na dobro, ali se na njih nije nitko ozbiljnije obazi¬ 
rao, jer nikad nisu ni bila zabranjivana. No u povijesti je uvi¬ 
jek tako: više je pamćenja nepomirena zla nego očišćene 
patnje. 

Do sada smo raspravljali samo o zloporabi religije, ali ne o 
njezinu pristanku ili šutnji na tu zloporabu. A bez toga nema 
i ne može ni biti učinkovitosti politike. Već smo prije spome¬ 
nuli kako je ekstremni desni hinduizam bio prisiljen promije¬ 
niti svoje poznato mirotvorno učenje, jer u protivnom ne bi 
polučio očekivani politički uspjeh. Slično se zbilo s šiitskim 
islamizmom koji je morao jako odstupiti od svojih temeljnih 
zasada kako bi se uspio preoblikovati u čistu političnost s re¬ 
ligijskim obilježjima. Jer, za šiitsku je sakralnu baštinu ta- 


19 Mihajlo Mihajlov, Domovina je sloboda, Beograd, 1995., str. 194. 

kva pretvorba bila prvorazredna novost u opreci prema tradi¬ 
ciji. Koliko su pak nositelji te promjene bili svijesni ili ne, za¬ 
ista je teško doznati, to prije što se obrat događao na društve¬ 
noj razini i često neovisno o osobnim odlukama vjernika. U 
svakom slučaju je upravo Homeini - pravnik i teolog - uzeo 
naslov imama, prigrabivši u isti mah svu vlast u svoje ruke: 
izvršnu, zakonodavnu, sudsku i vojnu. Time je na stanovit 
način postao i političkim vođom, što se protivilo religijskim 
pravilima i ustaljenom ustroju vjerske hijerarhije. Ni u alžir¬ 
skom Frontu nacionalnog spasa nema govora o nekom po¬ 
vratku izvorima islama, nego je jedino riječ o uporabi starog 
religijskog nazivlja u službi novih društvenih prilika i politič¬ 
kih zadataka. 

Iz svega slijedi da religije ponekad znaju biti zloporablje- 
ne od politike i to izravnim ili neizravnim pristankom samih 
svećenika i vjernika, iako se to rijetko odvija u punoj odgovor¬ 
nosti i znanju. Više je naime posrijedi proradba mehanizma 
biološke i društvene obrane, koji se inače hrani pamćenjem 
neočišćenim od zla i nepomirenim od nepravde. U bivšim ko¬ 
munističkim sustavima to se danas na poseban način ponav¬ 
lja. Možda nema posve krivo francuski sociolog P. Michel 20 
kad tvrdi da je u vrijeme komunizma u tim zemljama politika 
postala u tolikoj mjeri neuvjerljivom i lažnom da je trebalo 
pribjeći religiji kako bi se nadomjestila neostvarenost politič¬ 
kog života. To je međutim malo pomoglo, jer je u zapadnjač¬ 
kim društvima nacija bila prije svega shvaćena kao politički 
pojam, a u istočnim je življena kao kulturološka činjenica, u 
kojoj je onda religija igrala presudnu ulogu, pa nije uopće bilo 
moguće ni misliti naciju izvan vjerskih sadržaja, što je pogor¬ 
šalo stanje, umjesto da ga razriješi. Tako je preko kulture re¬ 
ligija bila uvučena u igru politike. 

Daljnja provjera tvrdnje o složenim odnosima između lu¬ 
kavstva politike i prilagodbe religije može se obaviti na pri¬ 
mjeru rata u Bosni, gdje muslimani u početku nisu ni pomi¬ 
šljali na neku obnovu islama, a još manje ga priželjkivali u 
njegovu državnom obliku i fundamentalističkoj ideologiji. Za 
to jednostavno nije bilo uvjeta, jer je komunizam istanjio reli- 


20 Patrick Michel, Politique et religion, La grande mutation. Pariš, 
1994., str. 44 i 140. 

gioznost muslimana na najmanju mjeru. Ali su ih upravo tra¬ 
gična iskustva obrane za puki opstanak prisilili da u religiji 
potraže spas, jer je ona bila — kako smo već prije napomenuli 
- nekom vrsti najučinkovitije strategije za preživljavanje 
ljudskoga roda, ali uvijek u povezanosti s povijesnim pamće¬ 
njem na pretrpljena zid i neuzvraćene nepravde. Isto dakako 
vrijedi i za druge narode. Tako se zloporaba religije uvukla u 
rat na Balkanu, na kojemu su nekada bijesnih oštri sukobi 
između triju naroda različitih konfesija, pa je sjećanje na njih 
ostalo živo do naših dana. 

Uza sve te činjenice, rat na prostorima bivše Jugoslavije 
nije bio niti u jednom trenutku vjerskim ratom nego radije 
političkim sukobom. Krunski dokaz za takvu tvrdnju jest od¬ 
sustvo svakog traga prozelitizma u njemu. Jer, čini se da baš 
nikome nije padalo na pamet obraćati druge na svoju vjeru ili 
pak boriti se radi konfesionalnih koristi. Naprotiv, politički 
su razlozi uvijek bili na prvom mjestu. Ali, iako nema vjer¬ 
skoga rata, ima sigurno mnogo manipuliranja i zloporabe s 
vjerom. Kad smo to ustvrdili, nismo ni u kojem slučaju sve re¬ 
kli što bismo trebali, jer postoji stanovita odgovornost onih 
koji su se dali izmanipulirati. Ako su to zaista vjernici - bilo 
koje od triju konfesija - oni su morali odlučno i jasno odbiti 
zloporabu vjere u ratne svrhe. Ne čine li to dovoljno glasno, 
postaju nehotice sukrivcima ne samo u ratu, nego i u nedopu¬ 
stivu sramoćenju svetih istina svoje vjere. To zacijelo vrijedi i 
za sve dosad spomenute slučajeve diljem svijeta, gdje se vode 
politički sukobi s religijskim »maskama« na licu. Ukoliko ima 
zloporaba, valja se barem od njih ograditi. To je uostalom naj¬ 
manje što se od vjernika očekuje. 

Sve što smo netom rekli, ovlašćuje nas zaključiti kako za¬ 
pravo političke religije nisu uopće neke istinske religije, bez 
obzira na to da li su ih vjernici prihvatili ili odbacili. Po sebi i 
svojoj naravi one naime nikad ne mogu postati religijama ne¬ 
go ostaju samo političkim pokretima, koji su preobučeni u sa¬ 
kralno ruho. Glede pak krivnje vjernika, ona ostaje nepristu¬ 
pačna ljudskom sudu i nevidljiva znanstvenom uvidu. Ipak, 
moguće je da religiozni pojedinci ostanu potpuno vjerodostoj¬ 
ni i u tim političkim pokretima, jer se osobna vjera dade ži¬ 
vjeti u svim neprilikama, čak i u onim kad religijske zajedni¬ 
ce iznevjere svoj izvorni nauk i poslanje. 

Nepolitičnost postmodeme i zaborav sjećanja 


Pojava političkih religija - s neznatnim iznimkama - goto¬ 
vo da je sva vezana uz predmoderna društva - bilo ona u tre¬ 
ćem svijetu ili u postkomunističkim zemljama - u kojima je 
demokracija tek u začetku i u žestokoj oporbi sa službenom 
politikom, ne naravno po izjavama nego po postupcima. Stoga 
i imamo posla s tako nasilničkim politikama i nevjernim reli¬ 
gijama. U usporedbi s tim, politika i religija u modernim i 
postmodemim društvima imaju posve drugačiju ulogu, pa ih 
je pogrešno pojmovno i u zbiljnosti izjednačavati, makar nose 
ista imena. 

U tu je zamku danas djelimice uhvaćena i sociologija reli¬ 
gije koja počinje cijeli splet političkih religija svrstavati u sa¬ 
mo jedan teorijski sklop, nadjevši mu čak i zajednički naziv: 
Civil religion. Na taj se način hoće izbjeći teškoćama iznim¬ 
nih slučajeva unutar zapadnjačkoga društva, od kojih je si¬ 
gurno najuočljiviji onaj politizacije kršćanstva u Sjevernoj Ir¬ 
skoj. 21 Inače, civilna religija se obično određuje kao sustav 
vjerovanja i obreda, preko kojeg društvo sakralizira svoju vla¬ 
stitu svjetovnu složnost i podupire zajedničku odanost gra¬ 
đanskom poretku. Jer, svaki politički kolektivitet mora ne¬ 
prestance poticati osjećaje kohezije i jedinstva ukoliko se želi 
uopće održati na okupu. Njihova se sakralizacija sabire u 
oznakama Civil religion: čašćenju povijesnih uspomena, sje¬ 
ćanju na domovinske žrtve, pamćenju junačkih pothvata i 
uzdizanju građanskih ustanova. Osim tih svjetovnih sastoja¬ 
ka i njihovih simboličkih iskaza, civilna religija prihvaća i ne¬ 
ka opća načela, kao što su vjera u pravednoga Boga, život po¬ 
slije smrti i nužnost postojanja etičkih zasada u društvu. 22 Po 
svojem pak sadržaju, vrlo je nalik teoriji divinizacije američ¬ 
koga načina življenja - American way of life - što ju je prije 
toga zagovarao sociolog W. Herberg. 23 Nepotrebno je spome- 

21 Meredith B. Guire, Religion, The Social Context, Belmond, 1992., 
str. 194-210. 

22 Robert N. Bellah, Beyond Belief, Essay of Religion in a Post-Tradi- 
tional World, New York, 1970., str. 168-192. 

23 Will Herberg, Protestant, Catholic, Jew: An Essay in American Re- 
ligious Sociology, New York, 1960., str. 97. 


300 



nuti da s civilnom religijom ulazimo u čisti funkcionalizam, 
koji je zaboravio na svoje biološke korijene. 

Tako opisanu Civil religion dijeli od političke religije mno¬ 
štvo razlika. Ipak, najkrupnija je ona o nazočnosti nasilja, fa¬ 
natizma, nacionalizma, etničkih sukoba i nerazboritosti u toj 
potonjoj. Jer, u civilnoj religiji svega toga više nema. Zato se 
može reći da je u Civil religion došlo do smirivanja, pripito- 
mljenja, obuzdavanja i nestanka izričitih bojovnih oznaka što 
ih redovito susrećemo u političkoj religiji. Uzroke tome treba 
tražiti i u skraćivanju sjećanja na razdoblje od uspostave gra¬ 
đanskoga društva pa do danas, jer ta društva nikad ne idu 
dublje natrag u prošlost. Ima još jedna razlika. Dok je pamće¬ 
nje u političkim religijama bilo poticano iracionalnošću, dotle 
su se u građanskim društvima same države brinule racional¬ 
no upravljati sa sjećanjem naroda. Nije ga se htjelo naime raz- 
dražiti za okršaje, nego učvrstiti u zajedništvu blagostanja; 
sad je korisnije da bolje radi, a ne više mrzi. 

Ubrzo je međutim i tako neborbena i smirena civilna reli¬ 
gija počela iščezavati pod naletom individualizma postmoder- 
ne. Trenutak je možda da se zapitamo nisu li stalne prilagod¬ 
be politici - od fundamentalizma, integrizma, nacionalistič¬ 
kog zatvaranja do obožavanja American way oflife i Civil re¬ 
ligion - dovele do toga da se religija u sebi počela sekularizi¬ 
rati, mnogo prije i uspješnije nego što je to s izvanjskim utje¬ 
cajima učinilo moderno industrijsko društvo. Drugim riječi¬ 
ma, politizacija religije donosi posve iste učinke kao i sekula¬ 
rizacija, premda prije nje povijesno nastupa i skriva se ispod 
lažne vjerničke gorljivosti. Stoga se mnogo od onoga što smo 
brzopleto smatrali religioznom obnovom, pokazalo na koncu 
samo običnom političkom pobjedom. 

Vratimo se sad postmoderni, koja će do kraja ukinuti bo- 
jovni model politike. Pritom nije lako obuhvatiti njezine bitne 
sastojke. Sve zapinje s pokušajem točnijeg određenja postmo- 
deme, posebice ako se rabi metoda same postmodeme - ona 
višeznačnosti i nepomirenih opreka - pa nije uvijek razvidno 
o čemu se uopće točno radi. 24 Drugi pak nude odveć brze i 
lake izlaske iz obzoija postmodemiteta, što opet djeluje ne- 


24 Heinz-Giinter Vester, Sociologie der postmoderne, Miinchen, 1993., 
str. 230. 

uvjerljivo . 25 Ni treći nisu mnogo bolji, jer u postmodemoj vide 
jedino obnovu i jačanje relativizma, čime cijeli problem svode 
na prošle prijepore . 26 Svejedno, neke se zajedničke naznake 
ipak dadu uglaviti. Tako u postmodemi sve isto vrijedi i sve 
ima pravo na opstanak: prošlost i sadašnjost, ružno i lijepo, 
zlo i dobro, duhovno i materijalno. No iznenađuje što humor i 
ironija postaju poglavitim pristupima društvu. U takvu ozra- 
iju jedva je moguće zamisliti djelovanje politike u bojovnu li¬ 
ku i pod »maskom« religijskoga fanatizma. Bojovnost je na¬ 
ime posvuda ishlapila, osim u povremenim eksplozijama 
gradskoga terorizma, koji spada više u osobnu patologiju ne¬ 
go društvena pravila. S druge pak strane, rast blagostanja i 
prevlast uživalačkog načina življenja, uspješno razaraju i dro¬ 
be svaki tvrđi ideološki iskaz. U izvorištima te velike dru¬ 
štvene promjene stoji pokret oslobođenja ljudske osobe od 
svih stega. Nema dvojbe da upravo takav individualistički za¬ 
nos ugrožava ne samo religijsko zajedništvo nego prije svega 
politički kolektivitet. A politika je predmodemog tipa bez ko¬ 
lektiviteta gotovo nezamisliva. Zato se u postmodemi politika 
- ako se je tako još može nazvati - bavi »svijetlim« temama, 
kao što su ekologija, mirotvorstvo, show senzacije izbornih 
utakmica, obrana ljudskih pravci i sloboda, a ne više »tam¬ 
nim« stranama iz prethodnoga razdoblja: krvavim sukobima, 
dubokim mržnjama, dugim sjećanjima i nezastarjelim osve¬ 
tama. 

Gledano izvanjski čini se da prilike postaju sve povoljnije 
za čovjeka. No to je samo prvi dojam, jer i postmodema otkri¬ 
va svoje stramputice i zatvorene ulice. Ako u njoj nema bojov- 
ne političnosti, ima sigurno umorne odgovornosti. Što je od 
toga nepovoljnije teško je dokučiti. Ne treba međutim podcije¬ 
niti činjenicu da u postmodemom društvu čovjek postaje slo¬ 
bodnijim u izboru ili čak prisiljen na stalno biranje, dok u 
predmodemom društvu zajednica za njega već sve prije odlu¬ 
čuje . 27 Ne čudi onda što se ljudi političkih religija odazivaju 

25 Achille Ardigo, Per una sociologia oltre U post-moderno, Roma, 

1988., str. 329. 

26 Emest Gellner, Postmodernism, Reason and Religion, London, 

1992., str. 24. 

27 Peter L. Berger, A Far Glory, The Quest for Faith in an Age of Cre- 

dulity, New York, 1992., str. 91-92. 

na sve pozive svoje zajednice, pa i one koje traže vjernost do 
bezumlja. 

U svezi sa slabljenjem političke bojovnosti ide usporedno i 
zaborav sjećanja. Stoga postmodemi čovjek ima sve kraće 
pamćenje. Štoviše, zahvaljujući ubitačnom ritmu uvijek novih 
vijesti i senzaciji, koji mu prodiru u rastrganu svijest iz čaro¬ 
bne radionice mass-media, on je doslovce osuđen na pamćenje 
od samo jednoga dana. Sve se živi u sadašnjem trenutku, a 
ništa u prošlosti. Ukoliko slučajno i ima okrenutosti prema 
unatrag, to je više nostalgija nego memorija. Osim tog »pam¬ 
ćenja od samo jednoga dana«, postoji - pod vidnim uplivom 
individualizma — i »pamćenje samo jednoga čovjeka«, a ne za¬ 
jednice. Dovoljno se sjetiti romana M. Prousta i J. Joycea, pa 
se uvjeriti u kolikoj je mjeri sjećanje suvremenog čovjeka 
strogo intimno, zatvoreno, vlastito, sebično i individualistič- 
ko. Mogu li onda takvog postmodernog čovjeka s »pamćenjem 
od samo jednoga dana« i »jedino osobnog pamćenja« razumje¬ 
ti ljudi sa »stoljetnim sjećanjima« i »sjećanjem cijele povijesne 
zajednice«, ali jamačno i obrnuto. Otud brojni nesporazumi i 
nesnalaženja osoba iz različitih društvenih podneblja: onih iz 
predmodeme i postmođeme. 

U tom okviru nije zabranjeno zamisliti kako bi možda ne¬ 
ki od ravnodušnih kršćana iz postmođeme rado posegnuo za 
bojovnošću vjernika u predmodemoj, ali bi se isto tako i neki 
od kršćana iz predmodeme rado zaželio povučenosti vjernika 
u postmodemoj. U konačnici se to ipak otkriva kao obmana, 
jer za kršćane nije rješenje u prihvaćanju jednog od suprotnih 
puteva nego u sudbini križa na koji su razapeti i u predmo¬ 
demoj i u postmodemoj: u prvoj po kušnji bojovnosti i u dra¬ 
goj po kušnji ravnodušnosti. 


Pomirenje sjećanjS i očišćenje pamćenja u 
religijama 

Iz čisto metodičkih razloga namjerno smo dosad zaobišli 
opisati tijek istinske i vjerodostojne religioznosti, koja bi bila 
lišena političkih savezništava i popuštanja nasilničkom fana¬ 
tizmu. Željeli smo prvenstveno pokazati izopačeno nalije re¬ 
ligije, a ne njezino pravo lice. Otud prijeka potreba da sad su¬ 
protstavimo ta dva tijeka: lažne političke i istinske religijske 
sakralnosti. Unatoč suprotnostima između njih, u svakoj reli- 

giji ima političkih sadržaja, ali istodobno i neovisnih vjernič¬ 
kih zamaha, pa je vrlo teško razlučiti tko od dva tijeka pre¬ 
vladava. To je uostalom stvar savjesti i odgovornosti svakog 
vjernika, a ne znanstvene proqene. 

Već smo prije spomenuli kako su političke religije uvijek 
bile vezane uz biološke potrebe, genetsku strategiju preživlja¬ 
vanja, ugroženost opstanka grupe i pamćenje zla. Svega toga 
u istinskoj religiji međutim nema, barem ne u premoćnoj mje¬ 
ri. Dapače, ona ide u posve suprotnom usmjerenju od politič¬ 
ke religije. To proizlazi iz činjenice da se autentična religi¬ 
oznost nigdje ne pojavljuje nerazdvojivo od čina dobrote, pra- 
štanja, milosrđa i pomirenja, a upravo su te ljudske vrednote 
nebiološke ili čak protubiološke naravi. S njima se ne opstaje 
nego propada u svjetovno shvaćenom životu. Još je H. Berg- 
son davno pisao kako mistici - ti najodličniji nositelji svake 
istinske vjere - razbijaju granice zatvorenosti u materiju i 
izlaze na svjetlo otvorenosti . 28 U tom je smislu religija težak i 
naporan duhovni hod kroz opiranje biološkim ugodama i dru¬ 
štvenim prilagodbama sve do uvira u božanski tijek slobode. 
Stoga političke religije čuvaju i učvršćuju identitet pojedinaca 
i društva, dok ga istinska religija stalno stavlja u pitanje, ali 
ne zbog svjetovnih prednosti nego oslobođenja od duhovne za- 
robljenosti. 

Mnogi su to političko zaštranjenje pokušali objasniti 
tvrdnjom da svete knjige velikih svjetskih religija sadrže u 
sebi jaku ratobornu okosnicu oko koje se onda vrti sve njihovo 
nastojanje i djelovanje. Povijest pokazuje da to jednostavno 
nije istina, jer svaka dublja prosudba svetih knjiga otkriva da 
u njima zapravo prevladavaju - uz razumljive iznimke - ideje 
mira, dobrohotnosti i opraštanja . 29 Štoviše, u hinduizmu, bu¬ 
dizmu, konfucijanizmu, kršćanstvu i islamu nalaze se doista 
plemenite poruke pomaganja i samilosti prema bližnjemu. 
Moralnost se tih religija baš i sastojala u obvezi zaštite slabi¬ 
jih, a ne u uništavanju njihovih života. Ako se ponekad i nije 

28 Henri Bergson, Les Deux Sources de la morale et de la religion. Pa¬ 
riš, 1970., str. 233. 

29 William Eckhardt, Religious Beliefs and Practices in Relation to 
Peace and Justice, u Social Compass, 21, 4,1974., str. 463-472. 

moglo to provesti, trebalo je slabije od sebe barem ne povrije¬ 
diti, pa i na vlastitu štetu. 

Dakako, to nije sve što treba ustvrditi. Podrobnijim uvi¬ 
dom u sakralnu baštinu čovječanstva, spomenuto se protu- 
biološko kretanje mistične religije - za razliku od političke - 
može izravno pratiti još od davnine. Tako se u Upanišadama 
spominje vlastito mrtvljenje, ali i vrline samilosti i sažaljenja 
(Brh. Up. V. II, 1. 2. 3), dapače ljubav prema bližnjima, jer 
»onaj tko vidi svako biće u sebi i sebe u svakom biću, taj ne 
može nikoga mrziti« (/pa. Up., 6). Važno je spomenuti također 
i pojam Bhakti, istoznačnicu pobožnosti, vjernosti i ljubavi 
prema Bogu, a sabranu u poruci da »mrak odvodi sve one što 
se navezuju na stvari, umjesto na Boga« ( Gita-Bhasya, X. 11). 
Slično je s budizmom, koji propovijeda da ljudska patnja na¬ 
staje iz žudnje, želje i požude, pa se oslobođenje od patnje po¬ 
stiže upravo njihovim ukidanjem. Zato je stanje nirvane 
istovjetno biološkoj smrti, odnosno postignuću društvene i tje¬ 
lesne neuvjetovanosti. Inače, budisti se odriču mržnje, zlobe, 
laži, preljuba, krađe, a zagovaraju plemenite misli, riječi i 
djela. Učinivši korak dalje, u mlađem mahayana budizmu 
Bodhisattva pomaže bližnjima dostignuti spasenje, odgađaju¬ 
ći svoj cilj ulaska u nirvanu. Uz nenasilje - ahimsa - budizam 
postaje tako religijom otkupljenja i spasenja. Naposljetku, ni 
islam ne zapostavlja duhovno opiranje nasilju borbe za op¬ 
stankom. Otud njegova preporuka vjernicima da pomažu ne¬ 
sretnicima i siromašnima, boreći se za pravednost u svakoj 
stvari. S druge pak strane, sveta knjiga Kur’an opominje da 
»sami sebe ne dovodimo u propast, nego činimo dobra djela, 
jer Allah voli dobročinitelje« (2,195). A činiti dobro nije drugo 
doli pokušati prekinuti biološku logiku nadživljavanja - pro¬ 
buđenu pamćenjem iz genetskog koda - i uspostaviti duhov¬ 
nu logiku žrtvovanja i pomoći bližnjemu. 

U kršćanstvu su ti tijekovi - koji idu posve suprotno od bi¬ 
ološke borbe za opstankom - još prisutniji, iako se u povijesti 
znalo dogoditi da zalutaju na krive puteve. Zato vođen često 
političkim povodima i koristima, vjernički je narod obavljao 
stanovitu reinterpretaciju kršćanstva i to na način da ga je 
podređivao svojim biološkim i društvenim potrebama, makar 
je kršćanstvo baš potpuno obrnut postupak, koji ide protiv is¬ 
punjenja bioloških i društvenih potreba, a za vjernost Božjim 
nakanama. Koliko je to ostvarivo nije ovdje sad pitanje, nego 

koja je istinska poruka Evanđelja. A ona u središtu neprije¬ 
porno stavlja Križ i dobrovoljnu smrt kao jedini put spasenja, 
a nikada tome do krajnosti oprečni biološki nagon za održa¬ 
njem svojeg života na račun tuđe smrti. Krist se ne bori za 
vlastiti zemaljski opstanak nego umire za vječni nebeski op¬ 
stanak svih ljudi. Nasljeđujući njegov poziv, kršćanstvo želi 
uspostaviti dobrotu koja neće živjeti od smrti drugih. Evanđe¬ 
lje je u tome do kraja odlučno: »Tko hoće sačuvati svoj život, 
izgubit će ga, a tko izgubi radi mene svoj život, naći će ga« 
(Mt 16,25). 

No to nije dostatno. Stoga sve velike svjetske religije - a 
na osobit način kršćanstvo - počinju u naše doba svjedočiti 
dobrim djelima, a ne dobrom mišlju, jer im to potonje svijet 
više ne uvažava. Otkriva se naime kako su se do nedavno po¬ 
stojeće religije opisivale više teorijski nego povijesno. Bilo je 
glavno izložiti što pojedine religije točno naučavaju, a ne kako 
taj svoj sveti nauk istinski žive. Ako smo dobro poznavali sa¬ 
držaj svetih knjiga već smo sve znali o njihovim religijama. 
Zato je, primjerice, svo kršćanstvo bilo sadržano u Bibliji, 
islam u Kur’anu, budizam u Tipitaki ih kanonu Pali, židov¬ 
stvo u Tori ili Talmudu. Pritom, dakako, nitko nije pitao u 
kojoj mjeri vjernici tih velikih religija žive svoju vjeru i kakvo 
im je ostvarenje svetih uvjerenja. Danas se stanje potpuno 
promijenilo. 30 Religije se počinju sve učestalije proučavati u 
djelatnom i povijesnom ostvarenju, a ne u teorijskom i doktri¬ 
narnom značenju. Ne pita se naime koliko je neka religija 
uzvišena ili istinita, nego koliko je ona u zbilji dosljedno živ- 
ljena, jer je upravo utjelovljenje njezina poglavita uzvišenost i 
istina. Zato idealna načela neće više opravdavati zla djela, 
nego će samo dobra djela opravdavati idealna načela. Od reli¬ 
gija se ustvari očekuje da odgovore na to što su učinile za mir, 
opraštanje, suživot, snošljivost i razumijevanje; koliko su po¬ 
mogle osamljenima, bolesnima, odbačenima i umornima; da li 
su digle glas u korist siromašnih, iskorištavanih i obesprav¬ 
ljenih. Razne deklaracije i svečane izjave, dobre namjere i 
srdačni razgovori svijet jednostavno ne zanimaju, jer on sam 
to danomice čini. 


30 Jakov Jukić, Religije su odgovorne za mir, u Mirotvorni izazov, 4, 
11,1995., str. 7. 

Sad dolazimo do stanovitih potvrda u korist naših dosada¬ 
šnjih izlaganja. Razlozi za podjelu koju smo predložili između 
političke religije - biološkog podrijetla i društvenog oblika - i 
nepolitične religije - mistične dobrote što se probija kroz ot¬ 
pore ljudskog genetskog nasljeđa - nalaze svoje dodatno 
opravdanje u brojnim empirijskim istraživanjima modeme 
psihologije i sociologije religije. Pritom posebice mislimo na 
znanstvene prinose A. Vergotea i S. A. Acquavive, koji svaki 
na svoj način unose novo svjetlo u stare probleme. Tako A. 
Vergote 31 s psihologijskog stajališta brani diobu - tragom dje¬ 
la G. W. Allporta - na izvanjsku i unutarnju religiju. U prvoj 
vjernik koristi religiju za svoje osobne svrhe, pa je nužno in- 
strumentalizira i zloporabi. Suprotno tome, u drugoj je jedino 
religija cilj vjemikove zauzetosti, a ne nikako sredstvo. On ži¬ 
vi tako da bi drugi imali koristi od njega, a ne da bi se sam 
okoristio religijom na štetu drugih. U svemu je dakle odluču¬ 
jući motiv zbog kojeg ljudi pristupaju vjerskim zajednicama, 
jer o tom motivu u krajnjoj crti ovisi odabir vrste religije: 
izvanjske ili unutrašnje. A upravo su rezultati novijih istraži¬ 
vanja ukazali na odnos između nesnošljivosti i fanatizma, s 
jedne strane, i pripadnosti vrsti religioznosti, s druge. Oni 
vjernici koji zbog unutrašnjih motiva pristupaju vjerskim 
skupinama pokazuju manji stupanj netrpeljivosti nego oni 
koji to čine zbog izvanjskih razloga. Stoga izvanjska religija — 
a ne unutrašnja - postaje poglavitom nositeljicom etničkih 
sukoba, predrasudi, ekstremizma i bojovnosti. Iz toga slijedi 
da društvene funkcije »instrumentaliziraju« religiju, a ne oso¬ 
bna pobožnost. Manje je religija unutrašnji život, više dolaze 
do izražaja društvene zloporabe, koje su najveće u zatvore¬ 
nim skupinama i etničkim zajednicama. 

Još očitiju potvrdu pruža našim prethodnim razmišljanji¬ 
ma nedavno jasno oblikovana teorija S. A. Acquavive 32 , jer on 
stavlja u uzročni odnos spomenutu podjelu na unutrašnju i 

31 Antoine Vergote, Religion, foi, incroyance, Žtude psychologique, 
Bruzelles, 1983., str. 78-81. 

32 Sabino S. Acquaviva - Renato Stella, Fine di un’ideologia: la seco- 
larizzazione, Roma, 1989., str. 5-59; Sabino S. Acquaviva - Enzo 
Pače, Sociologia delle religjpni, Problemi e prospettive, Roma, 
1992., str. 9-24; Sabino S. Acquaviva, Eros, marte ed esperienza 
religiosa, Roma, 1993., str. 286. 

izvanjsku religiju sa stupnjem zabrinutosti ljudi pred činjeni¬ 
com vlastite smrti. A vidjeli smo netom da su baš Kristova ze¬ 
maljska smrt i sve one »manje« tjelesne smrti u hinduizmu, 
budizmu i islamu zapravo glavna oznaka istinske religije i 
najveća razlika prema političkoj religiji. Dakako, smrt se ne 
mora uvijek doslovce shvatiti kao svršetak života nego radije 
kao svaki čin koji ide protiv bioloških zahtjeva. U tom smislu 
i najmanji napor dobrote već je neka »smrt« biološkoga čovje¬ 
ka u nama. Protivno, vjernici koji posjeduju izvanjsku religi¬ 
oznost koriste je isključivo u vlastite biološke i društvene 
svrhe: da bi bili što sigurniji u svojem opstanku i okupljeniji 
u svojem kolektivitetu. Oni pak vjernici što posjeduju unutra¬ 
šnju religioznost u njoj onda nalaze i jedini temelj svojega po¬ 
stojanja. U odnosu na činjenicu smrti, stajalište vjernika iz 
tih dviju skupina neće biti jednako. Podaci iz istraživanja po¬ 
kazuju da oni što imaju najmanju, površnu i izvanjsku religi¬ 
oznost ili je čak uopće nemaju, iskazuju veći strah pred činje¬ 
nicom smrti od onih koji posjeduju jednu unutrašnju, duboku, 
proživljenu i vjerodostojnu religioznost. Na istom tragu, J. W. 
Hoelter i R. J. Epley tvrde da njihova istraživanja otkrivaju 
kako samo duboka, iskrena i istinska religioznost spušta ra¬ 
zinu straha i tjeskobe pred nadolaskom vlastite smrti, što je 
svakako vrlo znakovit podatak za razumijevanje ranijih povi¬ 
jesnih svjedočanstava o odnosu religije i smrti. 

S obzirom na opisani rascjep religije na njezini istinski dio 
i njezin hinjeni dio - što smo ga nazvali političkim - valja oče¬ 
kivati i promjenu odnosa prema pamćenju u kojem je pohra¬ 
njeno u isti mah sjećanje na zlo i sjećanje na dobro. Stoga 
nam preostaje na koncu još podsjetiti na goleme kušnje religi¬ 
oznih ljudi, jer se oni zacijelo ne mogu nikada pomiriti sa 
sudbinom trajnog sjećanja na zlo. Spojiti autentičnu religi¬ 
oznost i zatajenu prošlost je jamačno nemoguće. Tko naime 
pamti zlo iz prošlosti, taj teško može činiti dobro u sadašnjo¬ 
sti. Nije dakako iješenje ni u potpunu zaboravu pamćenja, 
kao što je to slučaj u čovjeka postmodeme, premda je to samo 
najlakši odgovor na nepomirena sjećanja iz predmođeme, pa 
zapravo oba spadaju u isti krug. A riječ je o nužnosti izlaska 
iz cijelog toga kruga: zlog pamćenja predmodeme i nikakvog 
pamćenja postmodeme. 

To je u konačnici bilo razlogom da se u naše dane kršćan¬ 
stvo - ali i svaka druga religija - nađe pred dramatičnom 

provjerom svoje vjerodostojnosti. Da bi uopće opstalo kao po¬ 
vijesna vrednota, kršćanstvo mora započeti dijalog dobrote ne 
samo sa sadašnjošću nego i s prošlošću. Zato valja pomiriti 
zla pamćenja i očistiti bolna sjećanja u predmodernoj i stvori¬ 
ti novo pamćenje radosne nade u postmodemoj. Bez toga 
iznimna duhovna napora svijet će preplaviti bojovni politički 
pokreti i njihove zlokobne religijske »maske«. S druge pak 
strane, od umorne postmodeme teško je išta očekivati osim 
nesnalaženja i nesporazuma. 

Tko zataji laži političke religije, taj se neće osloboditi od¬ 
govornosti za izostanak istine religije. 

POSTMODERNAIEZOTERIČNO-OKULTNA 
RELIGIOZNOST 


Tko se u naše doba hrabro upusti u pokušaj da na gole¬ 
mom svjetskom prostoru uglavi barem temeljne odrednice re¬ 
ligijskih zbivanja, taj će već unaprijed biti sučeljen s nesluće¬ 
nim teškoćama doznavanja istine o stvarnom stanju na poje¬ 
dinim područjima i puke mogućnosti uspoređivanja tih istina. 
Zato su iščekivanja religiologa danas osjetno manja nego što 
su bila jučer, makar raspolagali s neusporedivo više činjenica. 
Jer, religija je u mnogome postala maskom za nereligijske 
nakane, pa je valja tek početi ozbiljno raskrivati. Hermene- 
utičkim postupkom još nije ni načeto religijsko polje. Unatoč 
toj dragocjenoj spoznaji o skromnim dosezima znanstvenog 
pothvata, neki se najopćenitiji uvidi u stvarno stanje dadu 
ipak dostići osloncem na brojna pouzdana iskustvena istraži¬ 
vanja i privremene teorijske zaključke o religijskim prilika¬ 
ma u suvremenom društvu. U tom je onda smislu i naše ra¬ 
zmišljanje onoliko vjerodostojno koliko je podržano od spome¬ 
nutih uvida. 

Ako se zbog očita nereda na razini činjenica odlučimo - 
vođeni postignućem veće preglednosti - samo na krajnosti, 
onda ćemo naići na dva zaista posve oprečna tijeka religijskih 
iskaza, što su onda i po svojem značenju zacijelo između sebe 
najudaljenija. S jedne strane toga kruga stoji politička religi¬ 
ja koja danas sa svih strana provaljuje u svijet, navješćujući 
zlu kob ne samo njezinim fanatiziranim nositeljima, nego još 
više njihovim nevinim žrtvama. Riječ je o strašnom nasilju, 
ratovima, sukobima, otmicama i ubojstvima, što se čine i vo¬ 
de upravo u ime religije, premda se ispod njezina božanskog 
zaklona skrivaju samo obične prizemne političke koristi i na¬ 
dmetanja svjetovnih moćnika. Kao što su nedavno oslobodi¬ 
lački pokreti u predgrađanskim društvima uzimali komuni¬ 
stičku ideologiju za svoje pokriće i veću učinkovitost, tako se 
danas jednako služe religijom da bi potaknuli i razgorili naci¬ 
onalističke strasti za postizanje tih istih svjetovnih ciljeva. 

Na posve suprotnoj strani i s potpuno oprečnim obilježji¬ 
ma, uspostavlja se, oblikuje i naglo širi ezoterično-okultna re¬ 
ligioznost. Dok politička religija lukavo hini istinsku pobož- 

nost, a zapravo je bezobzirno zlouporabljuje, ezoterično-okul- 
tna religija je tek neuspješno oponaša, nemoćna u svojim 
umornim nastojanjima. Prvoj je izvorište u biologiji i borbi za 
opstanak, a društveni joj je položaj određen poretkom pred- 
modeme; drugoj je pak izvorište u igri i zabavi, a društveni 
joj je položaj određen poretkom postmodeme. Miješajući se 
između sebe u predodžbama neupućenih, obje religije skriva¬ 
ju svoju istinsku bit, pa ih treba podvrći strogoj prosudbi i sa¬ 
držajnoj raščlambi, što i jest naš stalni zadatak. 

Bilo bi dakako posve preuzetno i pogrešno kad bismo se 
priključili bučnim zagovornicima pojedinih uglednih povije¬ 
snih religija u samohvali kako u njih uopće nema - a niti mo¬ 
že biti - ni političkih zloporaba, ni ezoteričnih zastranjenja, 
te ih stoga valja unaprijed izuzeti iz svake kritičke rasprave o 
spomenutim dvjema tijekovima. Pristati na takvo razlikova¬ 
nje i povlastice, značilo bi u krajnjoj crti obznaniti za krivce 
samo one koji sebe jasnim nazivljem javno otkrivaju, a ne one 
što se možda potajice iza lijepih riječi zaklanjaju. Upravo u 
tom smislu, svaka galama i povika na druge može biti sum¬ 
njivom ako nije dosljednim djelima potvrđena. Bez tog važnog 
metodičkog proširenja i dijaloške iskrenosti prema sebi, naša 
bi se potraga za istinom mogla lako i neopazice pretvoriti u 
obranu laži. Otud naposljetku potreba za odnosom jednake 
znanstvene strogosti prema svim oblicima religioznosti u mo¬ 
dernome svijetu, a ne samo prema onima što nas navodno 
izravno ugrožavaju. 


Društvo postmoderne 

Najprije se zaustavimo na opisu novih društvenih prilika i 
starih podjela. Kako bi se što bolje snašao u dugom vremenu 
vlastite prošlosti, čovjek je počeo to proteklo vrijeme pregle¬ 
dno dijeliti na pojedina velika povijesna razdoblja. Tako je po¬ 
sljednje i najnovije razdoblje nazvao modernom ili modemite- 
tom, smatrajući da time najprikladnije označava baš onaj 
društveni tijek što počinje s prosvjetiteljstvom u filozofiji, 
građanskom revolucijom u politici i liberalizmom u gospodar¬ 
stvu, a završava s državom blagostanja i osjećajem neograni¬ 
čenog povjerenja u tehnološki napredak. Za opis istoga razdo¬ 
blja od marksizma smo dobili u nasljeđe pojam kapitalizma, 
dok je starija sociologija radije rabila izraz industrijsko doba. 

U trenutku kad je izgledalo da se taj prijepor o najprimje¬ 
renijem nazivu za oznaku današnjega vremena polako smiru¬ 
je i u općem suglasju razrješuje, pojavila se jedna nova i ne¬ 
očekivana podjela. U čemu se ona sastojala? Poglavito u tome 
što su nagle i velike društvene promjene u zadnjih tridesetak 
godina učinile vjerojatnom tvrdnju kako je moderno doba za¬ 
pravo povijesno već dovršeno, ali se istodobno otvorilo novo 
razdoblje: ono postmodeme ili postmoderniteta. Tako je u op¬ 
ticaj ušao jedan u mnogo čemu nejasan, dvoznačan i neodre¬ 
đen pojam, koji će izazvati dodatne rasprave i teorijske suko¬ 
be, na što ćemo se kasnije vratiti. 

Iz toga dalje slijedi kako svako dublje i ozbiljnije razmi¬ 
šljanje o suvremenim društvenim prilikama i duhovnim stru¬ 
janjima mora za svoje ishodište uzeti spomenuti raskid izme¬ 
đu završene moderne i započete postmodeme, u kojemu se 
onda na najočitiji način otkrivaju narav i ustroj svih promje¬ 
na u razvijenom zapadnjačkom poretku. Bez toga prethodnog 
i podrobnog uvida i naš će razgovor o ezoteričnoj religiji ostati 
nerazumljivim i varljivim, jer mu nedostaje podloga društve¬ 
ne stvarnosti i dijalektika njezinih nužnih utjecaja. 

Od svih drugih, prvo se pitanje odnosi na svezu ovisnosti 
između modeme i postmodeme. Nije naime uvijek moglo biti 
razvidno koliko se te dvije društvene i kulturne tvorbe izme¬ 
đu sebe prožimaju, a koliko su opet razdvojene. Utemeljitelji 
teorije postmodeme ustrajavali su baš na tom rascjepu, sma¬ 
trajući ga ključnim obilježjem novog društvenog i kulturnog 
doba. Ipak, u kasnijim djelima opaža se znatno blaže stajali¬ 
šte, koje naglašava povezanost s modemom i njezinim vre¬ 
dnotama. 1 Dok su predstavnici tog prvog stajališta, više ili 
manje, opisivali postmodemu kao posve novo povijesno raz¬ 
doblje - što se uspostavlja u suprotnosti s modemom - drugi 
je naraštaj filozofa i sociologa bio već mnogo oprezniji u izri¬ 
canju konačnih sudova o određenju novog društvenog i kul¬ 
turnoga mentaliteta. Dapače, počeli su stavljati u pitanje po¬ 
svemašnju novost postmodeme i njezin korjenit raskid s mo¬ 
demom. Za njih pojava postmodeme nije uopće nekakvo izla- 
ženje iz vremena modemosti nego jedino način kako se u na- 


1 Jean-Francois Lyotard, La condition postmodeme, Pariš, 1979.; 
Jean-Framjois Lyotard, Le postmodeme explique aux enfants, Pa¬ 
riš, 1988. 

še doba modemost zbiljski ostvaruje. A ona se može ostvari¬ 
vati kao puko nadilaženje modeme 2 ili pak kao njezino sigur¬ 
no raspadanje. Zanimljivo da tu drugu poziciju zastupaju je¬ 
dnako zagovoritelji postmodeme - primjerice talijanski filo¬ 
zof G. Vattimo 3 - kao i njezini najogorčeniji neprijatelji, među 
koje spada i katolički sociolog G. Morra. 4 Taj potonji drži da 
je postmodema neka vrst samo-raspadanja modeme i zato 
vuče svoje podrijetlo iz prošlih liberalističkih i marksističkih 
ateizama, pa je samo logični završetak davno započetog nasil¬ 
nog istjerivanja kršćanstva iz suvremenog društva. Slično je 
stajalište zastupala i tradicionalna teologija. 

Na suprotnoj obali stoji svojim mišljenjem neomarksist J. 
Habermas 5 , jer u usponu postmodeme sluti pokušaj obnove 
natražnjaštva, uzlaz konzervativizma i povratak mrtvim ide¬ 
ologijama prošlosti. Zato je najupornije niječe. Štoviše, to ga 
je nijekanje dovelo - nadovezivanjem na ranije zaključke - do 
pozitivnog odnosa prema modemitetu, u kojem vidi još uvijek 
otvoren pristup ostvarenju spasonosne razumske komunika¬ 
cije između ljudi. Bez kritičkog stava nije naime moguće obli¬ 
kovati i racionalno opravdati bilo kakva pravila vladanja u 
društvu i utemeljiti mehanizme političkog života. Zajedništvo 
je u konačnici zajamčeno samo ostvarenjem razumskih za¬ 
htjevi i njihovih kritičkih učinaka, koje upravo u postmoder- 
noj polako gube na značenju ili čak bivaju potisnuti od novo¬ 
ga mentaliteta, što se povijesno račva u dva odvojka: onaj neo- 
konzervativni s idejnom putanjom od M. Heideggera do J. 
Derride i onaj anarhistički s idejnom putanjom od C. Batail- 
lea do M. Foucaulta. 

Možda su ipak najbliži istini oni filozofi i sociolozi koji pod 
dojmom neodređenosti nadolazećih društvenih promjena i 
ideja, postmodemost opisuju kao zadnje razdoblje modemosti 

1 zato oba tijeka - modemu i postmodernu - zaokružuju u je¬ 
dan jedinstveni zajednički sustav značenja. U tom je onda 

2 Franco Ferrarotti, Una fede senza dogmi, Roma, 1990., str. 171-174. 

3 Gianni Vattimo, La societa trasparente, Milano, 1989., str. 10-12. 

4 Gianfranco Morra, II quarto uomo, Postmodernita o crisi della mo- 
demita?, Roma, 1992., str. 7. 

5 Jiirgen Habermas, Der philosophische Diskurs der Moderne, Frank¬ 
furt, 1985., str. 11. 


314 



smislu razložno ustvrditi stanje »nedovršenosti« modeme, što 
je ustvari istoznačnica za našu građansku, liberalnu i demo¬ 
kratsku civilizaciju Europe i Sjeverne Amerike. Jer, koliko da 
se upirali, iz te civilizacije nismo još izišli ili je možda nadišli. 
Naprotiv, u njoj jesmo i u njoj se nastavljamo koprcati. Stoga 
umjesto da govore o ulasku u novo razdoblje postmodeme, 
mnogi radije priznaju kako se nalazimo više nego ikada do¬ 
sad u razdoblju radikalizacije i univerzalizacije same moder¬ 
ne. 6 Hoćemo li pritom to nazvati postmodemom ili nekako 
drugačije posve je svejedno, glavno je da znamo o čemu se 
stvarno radi. Vjerojatno da su neki upravo zbog toga pribjegli 
novim imenima, pa postmodemu već nazivaju »nadmoder- 
nom« 7 ili čak »krajnje-modemom« 8 . 

Ovaj kratak iskorak u vruću raspravu o nazivlju pokazuje 
kako nisu toliko važni izrazi koliko društveni i kulturni sa¬ 
držaji što se ispod njih dobro skrivaju. Otud prijeka potreba 
da odgovorimo na pitanje: što je to postmodema i koje su nje¬ 
zine bitne oznake? Naravno, opis društvenog stanja i menta¬ 
liteta što pokrivaju pojam postmodeme ili postmodemosti ne¬ 
će biti lako dati. Mnoge se teškoće tome isprijećuju. Svejedno, 
moguće je ispisati barem pojednostavljeni sinopsis sržnih 
promjena u suvremenom društvu. 

U određenju postmodeme najbolje je poći od modeme i 
uglaviti njihove opreke. A središnja je jamačno opreka u tome 
što se postmodema iskazuje kao kriza glavnih mitova moder- 
niteta: razuma, znanosti, napretka i demokracije. Zato ovdje 
valja pokazati kako je došlo do toga da su veliki ideali moder¬ 
ne postali u postmodemoj neplodni mitovi, neostvareni znan¬ 
stveni snovi, odbačene utopije ili »velike priče«. Najvjerojatni¬ 
je se to dogodilo u sučeljenju s društvenom zbiljom, koja je 
neprestance opovrgavala te ideale, mitove, snove, utopije i 
»velike priče«, svodeći ih na istinsku mjeru malih čovjekovih 
ostvarenja. Taj se proces sekularizacije građanskih optimi¬ 
stičkih obećanja može pratiti na više različitih razina, jer je 

6 Anthony Giddens, Modernity and Self-Identity: Selfand Society in 
the late Modem Age, Cambridge, 1991., str. 186. 

7 Mare Auge, Non-lieux, Introduction a une anthropologie de la sur- 
modernite, Pariš, 1992., str. 5. 

8 Jean-Paul Willaime, Sociologie des religions, Pariš, 1995., str. 104. 

»razočaranje« modeme i samokritičnost njezinih intelektu¬ 
alaca išlo kroz sve slojeve društvene i duhovne zbiljnosti. 

Svijet moderne - potican idealima, motivima, snovima, 
utopijama i »velikim pričama« — ušao je ubrzo u krizu svojih 
ideoloških obećanja i predviđanja. Tome su procesu rastaka¬ 
nja pridonijela mnoga otkrića: praznina dokolice, rasloj obite¬ 
lji, ekološka prijetnja, neispunjenost življenja u blagostanju, 
zlouporaba genetičke manipulacije, slabljenje osjećaja dru¬ 
štvenosti, osamljenosti ljudi u svijetu najsavršenijih komuni¬ 
kacija, porast sebičnosti i bijeg u narcizam. Zavladalo je tako 
ohlađenje zanosa iz prvog razdoblja građanskog uspona i na¬ 
stupio zalaz svih poznatih ideologija i razrađenih čvrstih su¬ 
stava. Postmoderna se dakle otkrila kao neuspjelo naličje us¬ 
pjelog lica modeme. Neka vrst njezinog otrežnjenja od nepo- 
voljnih rezultata zaključnog računa koji je očito iskazao gubi¬ 
tak u brojnim stavcima. 

A upravo ta ideologičnost modeme postaje sve istanjeni- 
jom i neznatnijom u postmodemi, gubeći svoju prijašnju 
oštrinu i postojanost. Nisu više, naime, svete zajedničke ideje, 
zajednički planovi ili zajednički pothvati nego naše svakida¬ 
šnje osobno zadovoljstvo i ispunjenje hirovitih prohtjeva poje¬ 
dinca. Umjesto ideološke dostojanstvenosti i neprevarljive 
mudrosti, sada vlada zavodljivost potrošnjom i odanost prak¬ 
tičnoj korisnosti života. Otud gotovo nitko u postmodemoj ni¬ 
je više spreman podnositi žrtve - u odanosti i potpunoj vjer¬ 
nosti - za velike ideale modeme: naciju, republiku, rasu, pro¬ 
letarijat, pravednost, solidarnost, svjetovnost i revoluciju. 
Naprotiv, zahtjev za ljudskom malom srećom, ispred je svake 
velike ideologije. Stoga ima sve manje sukoba i rascjepa u 
društvu, a više igre, zabave, popustljivosti, nagodbe i ravno¬ 
dušnosti. 

- I planetarna svjetovna proročanstva - tako tipična za mo¬ 
demu i njezine sveobuhvatne ideologije - izgubila su na pri¬ 
vlačnosti i povukla se s povijesne pozornice, ustupivši mjesto 
vrednotama prolaznosti, nepostojanosti, ispraznosti i poželj¬ 
nosti. Sve je čovjekovo zadovoljstvo sada sažeto u otkrivanju 
novoga, a ne u vjernosti starome. Na mjesto iščekivanja i 
ostvarenja utopija budućnosti, nailazi pomama za užicima i 
opuštenostima u sadašnjosti, odmah i sada. Dapače, ne želi 
se više ni obnavljati ljudski rod - navodno otuđen i izgubljen 

- i kovati mu sreću u raznim kolektivitetima, nego samo oslo¬ 
bađati u pojedincima urođenu sklonost prema materijalnom 
blagostanju, užitku, bezbrižnosti i neposrednosti. Zajedništva 
su postala sumnjiva, a individualizam dobio na cijeni i 
važnosti. 

Takvo je određenje postmodeme prije svega niječno, jer se 
utvrđuje u protimbi s modemom kao njezina čista i nesvediva 
suprotnost. Postoji naravno i neko pozitivno određenje, koje 
izravno pita što je to postmoderna u sebi, posve neovisno o 
svezama i oprekama s modemom. Idući tim putem, može se 
reći da je u društvu došlo do bjelodanih promjeni, ali se u isti 
mah zbio još značajniji preokret u svijesti ljudi. Tako se rodio 
novi čovjek postmodeme. No pođimo od općih odrednica u 
društvu, koje su inače prve najavile obrat. Tragajući za istin¬ 
skom slikom postmodeme, mnogi su sociolozi istaknuli njezi¬ 
na ključna obilježja, među koje spomenimo samo ona naj¬ 
važnija. 

Prvo, slabljenje tradicionalnog metafizičkog načina mišlje¬ 
nja i jačanje uloge subjekta u filozofiji, ali ujedno i u različi¬ 
tim znanostima, gdje rezultati često više ovise o istraživaču 
nego o objektivnim zakonima što su upisani u prirodu ili polo¬ 
ženi u ljudsku povijest. Štoviše, i sama je sociologija sklona 
danas govoriti o društvenoj zbiljnosti kao »konstrukciji« i to u 
času kad joj znanstveni postupak crpi svu svoju vjerodostoj¬ 
nost baš iz posve objektivnih i opetovanih uvida u tu zbilj¬ 
nost. 9 Dobiva se dojam da što znanost više pozna stvari to joj 
više bježi njihova istina, što je obrnuto od dojma iz vremena 
pozitivizma modeme. 

Drugo, porast specijalizacije i fragmentacije znanja i dje¬ 
lovanja, koji ima za posljedicu okrenutost ljudi prema posti¬ 
gnuću izravne koristi i učincima, a ne prema odgovoru na ve¬ 
lika pitanja smisla ljudskoga opstanka. 10 Iz toga dalje slijedi 
stanovito ubrzano relativiziranje trajnosti istine i stalnosti 
etičkih načeli u društvenom životu, u kojem onda svatko slo¬ 
bodno oblikuje svoj svjetonazor prema promjenjivim naklono- 

9 Niklas Luhmann, Die Wissenschaft der Gesellschaft, Frankfurt, 

1990., str. 259. 

10 Achille Ardigb, Per una sociologia oltre ii post-moderno, Roma, 

1988., str. 223. 

stima i trenutačnim prohtjevima. Stoga uostalom i nema više 
nekog čvrstog nyerila po kojemu bi jedan odgovor bio manje 
ili više istinit od drugoga. 

Treće, prekomjemost vremena koja se ogleda u preobilju 
događaja, što opet stvara potrebu u ljudima za davanjem traj¬ 
nijeg značenja toj »nabujaloj« sadašnjosti. S druge pak stra¬ 
ne, ubrzanje vremena nužno dovodi do navikavanja na sve 
moguće novosti, nerijetko do mjere da ih počinjemo smatrati 
jedino posljedicama samo-kinetičkog rasta. Tako preobilje 
vremena stvara brojne slične točke apstraktnog »ne-vreme- 
na«. Od brzog protoka zbivanja, dolazi do nestajanja konkre¬ 
tnog vremena. 

Četvrto, prekomjemost prostora koju redovito prouzročuje 
današnje nečuveno proširenje obavijesnog sustava na cijeli 
svijet i tehničko ubrzanje prijevoznih sredstava svih vrsta. 
Čudno, ali se upravo time oblikuju sada slične točke »ne-pro- 
stora«, mjesta neprekidnog prijelaza i kruženje vijesti i ljudi, 
koja tvore jedan zaista potpuno apstraktan svijet. Tu od pre¬ 
komjerne zbiljnosti »ispražnjenu« zbilju uvjetuje zacijelo pro¬ 
izvodnja i usvajanje sve novijih i sofisticiranijih info-telema- 
tičkih tehnologija. 

Peto, raspadanje smislenih sveza ovisnosti i uvjetovanosti 
između svijeta gospodarskoga napretka, političkih sloboda i 
osobne sreće, 11 čime se nehotice otvaraju prostori nestabilno¬ 
sti u društvenom poretku, koji je danas više satkan od krhkih 
ravnoteža suprotnih silnica nego od dobro ustaljenih pravila 
življenja. Stoga rastu sve iracionalnosti graničnih situacija u 
čovjeku i lakše se brišu granice između filozofije i umjetnosti, 
etike i religije, znanosti i života, politike i duhovnosti. 12 

Šesto, produbljenje krize etnocentrizma i slijedom toga 
umnažanje različitih kulturnih i povijesnih »središta« svijeta, 
uz istodobni kraj vojno-ideološkog suparništva između zapa¬ 
dnih demokracija i istočnih totalitarizama. Ostavši bez tog 
dugogodišnjeg suparništva, demokracije nemaju više izgovora 
za odgađanje odgovora o svojim krajnjim i dugoročnim ci¬ 
ljevima. 

11 Alain Touraine, Critique de la modernite, Pariš, 1992., str. 216. 

12 Wolfgang Welsch, Unsere postmoderne Modeme, Weinheim, 1988., 
str. 321-325. 


318 



Sedmo, kriza patrijarhalnog centralizma i izbijanje femi¬ 
nističkih pobuna koje - uz ostale uzroke - rastaču i tresu 
čvrstu mrežu tradicionalnih ustanova, ustaljenih običaja i 
obiteljskih vrednota. Ulazak žene u svjetsku javnost pokazuje 
se ne samo razlogom promjena u društvu nego ozbiljno stav¬ 
lja u pitanje mnoge sigurnosti za koje smo mislili da su u 
ljudsku narav nepovratno usađene. Žensko pitanje je tipični 
problem postmodemosti. 

Sve je to dakako samo pogled na postmodemu sa stajali¬ 
šta vrlo općih vidika i kretanja u društvu. Postoji međutim 
mnogo dojmljiviji zemljovid promjene mišljenja i ponašanja 
ljudi u novim prilikama, što je jamačno upadna posebnost post- 
modemog doba, uvijek daleko važnija od izvanjskog opisa i 
društvenog uvida. 

Otud onda pojava onoga što danas uobičavamo uvjetno 
nazivati čovjekom postmodeme, a koji je označen prije svega 
zbrojem njegovih vrlo različitih i oprečnih duševnih raspolo¬ 
ženja, što se ipak dadu suvislo prikazati, barem u najjedno¬ 
stavnijim svojim težnjama. Kao prvo upada u oči činjenica da 
taj čovjek postmodeme nije nikako sklon apstraktnom i te¬ 
škom razmišljanju nego radije pribjegava igri primanja po¬ 
vršnih dojmova i ludičkom užitku. Zato mu je slika po zanim¬ 
ljivosti uvijek iznad teksta, a zvuk iznad poruke. Mišljenje 
mu postaje gipko i pokretljivo, ali također varljivo, slabo i ne¬ 
moćno. Taj manjak biva međutim obilno nadoknađen zado¬ 
voljstvom u snažnim osjećajima što ih izazivaju sve brojnije 
senzacije i šokovi s televizijskih ekrana i drugih medija. Nove 
su vrijednosti udobnost, humor, mladost, kozmopolitizam i 
pokretljivost, koje obvezno prate čuvstva opuštenosti, nadra- 
žljivosti i ugode. Važno je zavoditi, isticati sebe, dopadati se 
drugima, fascinirati okolinu, zapanjivati, uznemiravati, izgle¬ 
dati dopadljiv i zanimljiv. Takav će onda čovjek osjećati dubo¬ 
ku odbojnost prema svakom nasilju i surovostima, nacionali¬ 
zmu i rasizmu, religijskom fanatizmu i bojovnim idejama. Od 
toga mu je dakako bliže mirotvorstvo, snošljivost, stišavanje 
sukoba i ekološka svijest o nepovredivostima prirode i čovje¬ 
ka. 13 Štoviše, sadržaji klasnoga razlikovanja i suprotstavlja- 


13 Bez poznavanja ovih temeljnih oznaka postmodeme gotovo je ne¬ 
moguće razumjeti i protumačiti ponašanje i držanje predstavnika 
zapadnjačke civilizacije u zbivanjima tragičnih sukoba na balkan- 

nja gube na značenju i težini u korist težnja za novostima, 
osobnim prohtjevima, ljepotom življenja, kultom tijela i opoj- 
nošću sjetilima. 

Poslije svega što smo dosad iznijeli o postmodemoj u sa¬ 
žetku kratko ponovimo kako je taj pojam ostao do kraja više- 
značan i nejasan. Jedan put će se iskazivati kao posve izvo¬ 
ran i nov, a drugi put kao nastavak i dovršenje modeme. U 
pogledu shvaćanja istine učinjen je zacijelo najveći iskorak. 
Opreke naime između smisla i nesmisla nisu više tako čvrste 
kao jučer, pa polako gube svoj nekadašnji radikalizam, na¬ 
šavši se u stanju nezaštićenosti pred naletom nove ravnodu¬ 
šnosti, lakoće dokolice i pijanstva zabave. Jer, u civilizaciji 
spektakla i publiciteta, sva tvrda protuslovlja - ona između 
istine i laži, lijepog i ružnog, stvarnog i prividnog - nužno se 
brišu i počinju »plutati« u cijelom rasponu svojih krajnjih do¬ 
meta. 14 Nije onda ni iznenađenje što je relativizam postmo- 
deme zbrisao brojne navodno velike istine modeme, svodeći 
ih na ljudsku mjeru. U tom je smislu dakako dragocjeno po¬ 
mogao da sama modemost postane mnogo kritičnijom prema 
sebi i svojim postignućima. Izvjesnost se modeme preobliko- 
vala u neizvjesnost postmodeme. Sekularizacija pak što je bi¬ 
la tako opasno zaprijetila opstanku religije, okrenula se ne¬ 
očekivano svjetovnim religijama modeme, a tek poslije za¬ 
hvatila povijesno kršćanstvo. 18 Svejedno, čini se da je ipak do¬ 
pušteno ustvrditi kako - poslije utjecajnog pohoda sekulari¬ 
zacije -još uvjjek dalje postoje i traju dva moćna tijeka ideja i 
ponašanja koja dolaze iz modeme i nastavljaju nesmetano 
svoj put u postmodemu, kao razvitak i ispunjenje te moder¬ 
ne. Riječ je o individualizmu i pluralizmu. 

Budući da se ta dva tijeka nalaze istodobno u temeljima 
modeme i u snazi postmoderne, ispada da baš njima treba 
posvetiti dužnu znanstvenu pozornost ako se želi dublje pro¬ 
niknuti u bit novoga doba. A upravo individualizam i plurali¬ 
zam neupitno i jedino dolaze iz liberalističke ostavštine gra- 

skim prostorima. O tome sam uostalom vrlo opširno razglabao u 
prethodnom poglavlju u kojem se otkriva politička »maska« religije. 

14 Gilles Lipovetsky, L'ere du vide, Essais sur l’individualisme con- 
temporain. Pariš, 1983., str. 43-44. 

15 Jean-Paul Willaime, Etat, ethigue et religion, u Cahiers internati- 
onaux de sociologie, vol. 58., Pariš, 1990., str. 189-213. 

danskoga poretka i tvore njegovu dušu, dok ostali sastojci bi¬ 
vaju dokinuti. Taj odabir sigurno nije slučajan nego ima svoje 
obrazloženje. Stoga neće biti moguće izbjeći pitanje liberali¬ 
zma kao izvorišta ne samo naše civilizacije nego i dohodišta 
njezine budućnosti. 

Individualizam se prvotno javlja kao zahtjev za jednako- 
šću među ljudima ili protivnost svakoj hijerarhijskoj nejedna¬ 
kosti; kao traženje neovisnosti osoba ili protivnost svakom za¬ 
jedništvu koje je potvrđeno tradicijom. To je otvorilo širom 
vrata slabljenju autoriteta i labavljenju moralne stege, jer 
iznad slobode pojedinca nije više bilo ničega i nikoga tko bi je 
ograničavao. Tako je prvi put u povijesti individualizam po¬ 
sve nadjačao kolektivitet. Spomenuti se preokret najprije oči¬ 
tovao u gospodarstvu i pravu: porasla je kupovna moć poje¬ 
dinca, poboljšani uvjeti rada u tvornicama, osigurane stečene 
povlastice, zaštićeno privatno vlasništvo i zajamčene osobne 
slobode. S vremenom je međutim nadošla obuzetost sa sobom 
i svojim prohtjevima. Individualizam je postmodeme stavio u 
prvi plan - poslije izborenih osobnih prava - duševna raspolo¬ 
ženja: užitak, prijatnost i bezbrižnost, a potisnuo slavu, uzvi- 
šenost i dostojanstvo. Svi hoće biti sretni, zadovoljni i lakše 
živjeti. Razonoda je iznad dužnosti, a sloboda iznad solidar¬ 
nosti. Nije onda čudo što postmodemi čovjek počinje pokla¬ 
njati pozornost više sebi nego zajednici. Zato sve ulaže u vla¬ 
stiti izgled, privlačnost, zdravlje, tijelo i ljepotu. Sportom ili 
dijetom valja sačuvati sliku i lik mladenačkog čovjeka, a ko¬ 
zmetičkim sredstvima odstraniti bore i prve znakove starosti 
na licu. G. Lipovetsky 16 misli da ljudi postmodeme ne žele to¬ 
liko izazivati društveno divljenje koliko zavoditi; ne toliko po¬ 
kazivati društveni položaj koliko isticati sklonost prema sve¬ 
mu što je lijepo; manje označiti klasno podrijetlo, a više ista¬ 
knuti vlastiti izgled i opuštenost. Tako je subjektivizacija oso¬ 
be dostigla svoj vrhunac. 

Naličje individualizma je pluralizam postmodeme. Ako je 
naime svaki čovjek posve neovisan i slobodan u mišljenju i 
djelovanju, onda je ostvarenje te neovisnosti i slobode svakog 
od njih jedino moguće u pluralizmu. Drugim riječima, zbroj 
individua ne daje nikad zajedništvo nego uspostavlja plurali¬ 
stički poredak, što naravno nije ista stvar. 


16 Žil Lipovecki, Carstvo prolaznog. Moda i njena sudbina u moder¬ 
nim društvima, Novi Sad, 1992., str. 143. 

U prošlosti su ljudi živjeli u samo jednom i posve istom 
kulturnom ozračju, u kojemu su neke istine smatrane ne sa¬ 
mo svetima nego potpuno nepromjenjivima. Što se nešto ma¬ 
nje mijenjalo, to je bilo bliže istini. Danas je drugačije i čak 
obratno, jer se ljudi susreću s velikim brojem različitih kul¬ 
turi i njihovih istina. Ali pluralizam nije samo to veliko mno¬ 
štvo ljudi različite boje, jezika, religija, običaji i ponašanja 
nego prije svega nova i promijenjena svijest koja bez teškoća 
prihvaća oprečne ideje i suprotne ciljeve, jer tijekom života i 
sama stalno nešto odabire, a ne vjerno ostaje uz jedan jedin¬ 
cati uzor. Stoga se nužno počinju miješati različiti stilovi živo¬ 
ta, vrijednosti i vjerovanju. Tom duhovnom pluralizmu na po¬ 
litičkom području odgovara demokracija, a na gospodarskom 
području slobodno tržište. Ipak, američki sociolog P. L. Ber- 
ger s pravom upozorava 17 da relativizam — što proistječe iz 
pluralizma - oslobađa doduše čovjeka od mnogih ropskih na¬ 
vika i vezanosti, ali sloboda iz njega proizašla može biti jako 
bolna, pa ljudi često znaju tražiti oslobođenje od tereta toga 
relativizma, jednako kao što su ga prije zahtijevali. 

Pluralizmu u najvećoj mjeri potpomaže razvitak suvreme¬ 
nih sredstava za priopćavanje, koja uprisutnjuju gotovo svu 
raznolikost današnjega svijeta. Obavijesti što se šire putem 
mass-media ne propuštaju širiti vidno polje znanja i osjećaja. 
Trajno prenoseći najraznovrsnije vijesti o životu i društvu, od 
politike do seksualnosti, od dijetetike do športa, od gospodar¬ 
stva do psihologije, od medicine do tehnoloških izuma, od ka¬ 
zališta do rock sastava, mediji su postali strahovito oružje u 
oblikovanju pojedinaca i razbijanju njihove jedinstvene i ne¬ 
promjenjive slike svijeta. Sučeljeni s obiljem informacija, lju¬ 
di su prisiljeni da prije ili poslije počnu premišljati primljena 
shvaćanja, da usporede ovo ovdje i ono ondje, sebe i druge, 
prošlost i budućnost. Kroz tu raspravu bivaju uzdrmani zaje¬ 
dnički tradicionalni okviri. Kao kakav trajni izum, obavijesti 
u demokratskim društvima oslobađaju pojedince od ograniče¬ 
nja njihovog posebnog svijeta, oni su stroj koji pokreće svijest 
ljudi, stvarajući prilike za uspoređivanje. 18 Upravo zbog tih 

17 Peter L. Berger, A Far Glory, The Quest for Faith in an Age of Cre- 
dulity, New York, 1992., str. 45. 

18 Žil Lipovecki, Carstvo prolaznog. Moda i njena sudbina u moder¬ 
nim društvima, Novi Sad, 1992., str. 220-221. 

teškoća življenja u obzorju pluralizma - umnažanjem subjek¬ 
tivnih mišljenja - sociolozi 19 tvrde kako su ljudi što ulaze u 
društvene prostore postmodeme zapravo trajno pogođeni kri¬ 
zom identiteta, koji je mnogostruko izložen utjecajima, otvo¬ 
ren pritiscima, privremen u određenju i podložan nepresta¬ 
nim promjenama. 

Vrijeme je za sažetak. Iz dosadašnjeg našeg opisa razvi¬ 
dno je da se postmodema ustvari sastoji više od promjena u 
idejama nego onih u stvarima. Dok je naime u modernoj čo¬ 
vjek uspostavljao sa stvarima oko sebe odnose koristi, u post- 
modemoj uspostavlja pretežno odnose igre. 20 Zato će postmo¬ 
dema biti više sastavljena od novih vrijednosti, sustava zna¬ 
čenja, načina življenja , oblika mišljenja i ukusa - onoga što 
su marksisti nespretno nazivali nadgradnjom - nego od dru¬ 
štvenih promjena. Koliko je modema bila ukorijenjena u 
promjenama svijeta, toliko je postmodema odražavala pro¬ 
mjene u svijesti ljudi, što se posebno obistinjuje u pojavama 
individualizma i pluralizma. Narasla je svijest u ljudima, a 
ne pretvorbe u stvarima. Otud je postmodema prije novost u 
kulturi nego obrat u gospodarstvu i politici. 

Postoji još jedna, treća razina problema. Postmodema na¬ 
ime nije samo društvena zbilja ili duševna novost nego tako¬ 
đer i ideologija: zamišljaj novog i savršenijeg svijeta sutra¬ 
šnjice. U tom se sklopu onda predviđa ublaženje razornih 
usmjerenja u kapitalističkom gospodarstvu, bez da se istodo¬ 
bno ne smanji rast proizvodnosti i bogatstva. Radniku valja 
pružiti mogućnost većeg stvaralaštva i uporabu mašte, oslo¬ 
bodivši ga od pritiska ubitačnog ritma strojeva. U društvenoj 
će politici biti odbačen materijalistički pristup, pa blagostanje 
neće više uvjetovati položaj pojedinca. Jednako se traži - na 
tragu marksističke kritike - uspostava izravnije demokracije 
i odlučivanja, dok najveće prigovore ideolozi postmodeme 
upućuju baš sustavu mass-media. Dakako, cilj je svih tih pri¬ 
jedloga ipak obnova izgubljenog zajedništva, premda ne po¬ 
vratkom u predmodemu nego zbrajanjem svih postignuća do- 

19 Peter L. Berger - Brigitte Berger - Hansfried Keliner, The Home- 
less Mind, Modernization and Consciousness, Harmondsworth, 
1974., str. 62-77. 

20 Jean Baudrillard, La societe de consommation. Pariš, 1970., str. 
171. 

sadašnjeg razvitka čovječanstva. 21 Poduzeta obrana zajedni¬ 
štva -obogaćena liberalističkom tradicijom - jamačno je naj¬ 
teži prijepor u ideologiji postmoderne, jer društvena kretanja 
idu u posve suprotnom pravcu. Čini se da između zamisli za- 
govoritelja društva postmoderne i tragova postmoderne u 
društvenoj stvarnosti ili ljudskoj svijesti zjapi razlika. Stoga 
ideologija postmodemiteta i zbiljnost postmodemosti nisu 
istovjetni pojmovi, pa ih treba strogo razlučiti u svakoj soci¬ 
ologijskoj raspravi. 

No vratimo se društvenoj stvarnosti i ljudskoj svijesti. Bi¬ 
lo bi na koncu pogrešno prešutjeti činjenicu da postmodema 
ima i svoju tamnu stranu, lunarao zamračenje, a ne samo so- 
lamo uzlaženje. Osamljenost, potištenost, egzistencijalne 
■smutnje potkopavat će vjerojatno nacrt obnove svijeta u zna¬ 
ku individualizma i liku pluralizma. Ljudi doduše danas žive 
sve slobodnije i na izgled sretnije, ali ih potresaju unutrašnje 
krize identiteta i potreba za zajedništvom. Između slobode i 
smisla nisu proradila dublja suglasja. Od njihova međusobno 
priželjkivana prožimanja još smo uvijek jako daleko. Jer, bez 
slobode se nikada ne može doći do smisla, ali idući samo sa 
slobodom može se lako zabluditi u nesmisao. Stoga je naša ci¬ 
vilizacija jednako ranjiva i upitna kao i sve druge dosad u po¬ 
vijesti poznate i nadživljene. U tome se uostalom skriva veli¬ 
ka draž svake ljudske duhovne potrage za istinom. 


Religija postmoderne 

Pokušali smo posve kratko ocrtati izvanjske i unutrašnje 
oznake postmoderne, ali također i dvije oznake modeme - 
onu individualizma i pluralizma - koje su uspjele preživjeti 
ili čak ojačati u novom razdoblju. Sada nam još preostaje po¬ 
kazati kako su te postmodemističke ideje i društvena usmje¬ 
renja utjecala na religiju u smislu njezina preoblikovanja. 
Pritom dakako nećemo sve preskočiti i odmah prići opisu naj¬ 
razvijenijih tijekova religije postmoderne nego ćemo ih radije 
nastojati pratiti u postupku njihova postupna prodiranja u ži¬ 
vo tkivo dosadašnjih vjerničkih mišljenja i ponašanja. 


21 David Ray Griffin, Spirituality and Society: Postmodern Visions, 
New York, 1988., str. 18-24. 

To je razlogom zašto nam valja početi baš s kršćanskim 
Crkvama, jer su one sigurno bile najmanje otvorene za prijem 
ideja i djelovanja postmodeme. Štoviše, za mnoge sociologe, 
sve velike kršćanske Crkve - osim naravno stanovitog libe¬ 
ralnog protestantizma - povijesno ostaju zaustavljene u pred- 
modemoj ili su tek djelimice ušle u modemu. Drugim riječi¬ 
ma, po svojoj predmodemosti Crkve se nužno i neizostavno 
suprotstavljaju ne samo postmodemi nego još uvijek i samoj 
modernoj, što ima dalekosežne posljedice. 

Prva se pukotina na tvrdom oklopu tih predmođernih 
Crkava jamačno otvorila onda kad je postalo moguće obavlja¬ 
ti slobodniji odabir pojedinih tema iz cjelovitog i nepromjen¬ 
ljivog kršćanskoga creda. Poznato je naime da već više od 
dvadeset godina rezultati društvenih istraživanja bjelodano 
bilježe upravo to neočekivano raslojavanje i rasprskavanje 
čvrstog dogmatskog svjetonazora u kršćana. 22 Neki od njih 
doduše vjeruju dosljedno u Boga, ali nisu u isti mah spremni 
prihvatiti sve druge kršćanske istine i crkvene zapovijedi, pa, 
primjerice, osjetno manje posjećuju crkve i ne vjeruju toliko u 
Kristovo božanstvo, raj, pakao ili prekogrobni život. Iako se 
nazivaju kršćanima, to ipak više nisu u onoj potpunosti u ko¬ 
joj su nekada bili. Da nije tako teško bi se mogao obrazložiti 
podatak da čak 64% ispitanika u Quebecu predočuje Boga 
kao duhovnu moć u svemiru, a ne u liku osobe. 28 Stoga vjerni¬ 
ci i ne sluteći počinju govoriti o kršćanstvu više iz svoje slobo¬ 
de nego iz svoje crkvene vjernosti. U 1994. godini je 71% mla¬ 
dih Francuza držalo da danas svatko mora sam odrediti svoju 
religioznost i njezin sadržaj, potpuno neovisno o Crkvi kojoj 
pripada. Tako se pluralizam ubrzano širio među vjernike, ra- 
stakajući njihovu nekadašnju pravovjernost i crkvenu pripa¬ 
dnost. Dapače, u istom je društvenom ispitivanju svega 16% 
Francuza bilo suglasno s tvrdnjom da postoji samo jedna jedi¬ 
na istinita religija na svijetu, dok sve ostale to nisu. Slično je 
i s Kanađanima, za koje je izvan pameti ustvrditi da su kri¬ 
vovjerci. Svejedno, društvena anketiranja pokazuju kako se 


22 Jakov Jukić,- Religija u modernom industrijskom društvu, Split. 
1973., str. 256-259. 

23 Reginald Richarđ, Le Quebecois et les metapkores do son »dieu«, u 
zborniku Les croyances des Quebecois, Esquisse pour une approche 
empirique, Quebec, 1992., str. 248-252. 

tek za 20% njih može sa sigurnošću reći da pripadaju u cijelo¬ 
sti kršćanstvu u njegovu crkvenom određenju. Religija je 
ostalih - što znači goleme većine - sastavljena ustvari od 
izdvojenih i ponovno slobodno sastavljenih ulomaka kršćan¬ 
skoga vjerovanja što ga Crkva službeno naučava. 

Vjernici dakle počinju prisvajati samo izdvojene sastojke 
kršćanstva, pa ih zato ono više ne oblikuje nego oni kršćan¬ 
stvo u dijelovima izabiru i zasnivaju po vlastitu ukusu ili po¬ 
trebi. Prihvaćaju se fragmenti kršćanstva, a ne cijeli polog te 
vjere. Zato neredovito pohađanje nedjeljne liturgije nije drugo 
doli znak vrlo proširene navike vjernika da troše religiju, umje¬ 
sto da je žive. Od zauzete religioznosti prešli smo polako na 
konzumiranje religije, što je proizišlo iz spomenute postmo- 
demističke fragmentacije kršćanstva. 24 

Sve se zbiva kao da je kršćanstvo prestalo biti jedan zao¬ 
kružen i jedinstven sustav i postalo skup njegovih »otkinutih 
komadića«, ponuđenih slobodnom osobnom umijeću slaganja i 
preslaganja, odabiru ograničenog broja »djelića« vjerovanja, 
obrednih radnji i crkvenih propisa. Taj sustav religija a, la 
carte znači prešutno odbacivanje sakralnih ustanova u korist 
načela individualne neovisnosti. Sa strane crkvenih ustanova 
to se može zaista činiti nesuvislom tvorbom i zbrkom vjerova¬ 
nja, ali gledano sa strane religioznog čovjeka je sigurno dru¬ 
gačije, jer ga ono zacijelo trenutačno zadovoljava. U protiv¬ 
nom bi inače drugačije postupao i ostao na starom načinu ne¬ 
upitnog prihvaćanja svih sastojaka crkvenog učenja i prepo¬ 
ruka. 

Druga i još propustljivija pukotina prodora ponašanja i 
ideja postmodeme u prostor kršćanske vjere otvorila se poja¬ 
vom i širenjem novih duhovskih i karizmatičnih pokreta, koji 
sad ulaze u unutrašnjost Crkve i tamo se nastanjuju. Pente- 
kostalni revival je iznenadio pomalo svih, jer mu se nitko nije 
nadao, posebice ne u tako brojnom nastupu. Do konca ovoga 
stoljeća imat ćemo više od 600 milijuna njihovih gorljivih pri¬ 
stalica, bilo protestanata ili katolika, što je ujedno i najveći 
duhovni događaj u suvremenom svjetovnom svijetu. 


24 Reginald W. Bibby, La religion a la carte, Pauvrete et potentiel de 
la religion au Canada, Qućbec, 1988., str. 91-230. 

U središtu toga značajnog spiritualnog pokreta nalazi se 
religioznost koja osjetno odudara od one službene i uhodane: 
duhovna buđenja, unutrašnja obnova, dar govora u različitim 
jezicima ili glosalia, eshatološko iščekivanje svršetka svijeta, 
nagla obraćenja, usrdno moljenje, proricanje budućnosti, lije¬ 
čenje opsjednutih, tjeranje demona, čudesna ozdravljenja, du¬ 
go pjevanje uz ritam i kliktanje pobožnih saziva. Mnogo va¬ 
žnije od vrste religioznosti jamačno je sam ustroj spomenutih 
karizmatičkih pokreta. Skupine proistekle iz tih pokreta ri¬ 
jetko se ili nikada ne povezuju nego obično tvore široku mre¬ 
žu - netivork - malih zajednica, neovisnih i između sebe nedo¬ 
voljno spojenih poznanstvom i upućenošću jednih na druge. U 
svakom slučaju riječ je o »pokretu u Crkvi«, ali ne još o »po¬ 
kretu Crkve«. Čini se da obje novosti - vrsta religioznosti i 
ustroj zajednica - mogu biti svrstane u početke utjecaja post- 
modeme na stanje u Crkvi. Jer, više je u igri iskonsko sveto 
nego očovječena vjera, dok strukturalna »olabavljenost« spa¬ 
da u tipične oznake upravo postmodeme. 

Neki sociolozi idu još dalje i u karizmatičnoj obnovi vide 
zametke buđenja postmodemog religijskog individualizma i 
pluralizma, čemu se recimo najotvorenije priklanja jedan M. 
Cohen . 25 Za njega je baš duhovno i tjelesno ozdravljenje ta¬ 
kav slučaj individualizma, jer se njime vjernik zapravo hoće 
do kraja ostvariti i ispuniti, ali sad isključivo kroz religiozno 
posredništvo. Traženje sebe i svojega duhovnog »blagostanja« 
nalazi se u središtu zauzetosti članova karizmatičkih skupi¬ 
na. Unutrašnja je obnova poduzeta od strane čovjeka, ali s 
nadom u pomoć Duha Svetoga. Tako stoji stvar u pogledu 
vrste religioznosti. S druge pak strane, novi ustroj otvara mo¬ 
gućnost vjerniku da unutar Crkve bira i izabere onu zajedni¬ 
cu koja mu izgleda najprikladnijom njegovu iščekivanju. Uko¬ 
liko mu ta ne odgovara, promijenit će odluku i pristupiti dru¬ 
goj grupi. A upravo mogućnost odabira između različitih zaje¬ 
dnica i njihovih nejednakih naglasaka otkriva da se vjernici 
određuju prije svega prema srodnosti u religioznim sklonosti¬ 
ma ili ukusima, a ne prema vjernosti tradiciji i društvenoj na¬ 
vici. To novo stanje mogućnosti izbora se obznanjuje - činom 
usporedbe - kao puka sakralna istoznačnica svjetovnoj situ- 


25 Martin Cohen, Renouveaux religieux et individualisme: le cas du 
catholicisme et du judaisme en Franee, u Social Compass, 36, 1, 
1989., str. 33-50. 

aciji pluralizma iz postmoderne. Ostvarenje vlastite duhovne 
osobe - što odgovara individualizmu - i trpeljivost prema 
»istini« drugih sličnih skupina - što odgovara pluralizmu - 
potvrđuje prodor dviju sržnih tema iz postmoderne u samu 
unutrašnjost Crkve. 

Iz svega se dade lako zaključiti kako suvremeni karizma- 
tični i pentekostalni pokreti - ali mjestimice i druge zajednice 
unutar crkvenih okvira - uvode svojim osobitim načinom živ¬ 
ljenja kršćanstva mnoge sastojke postmoderne, navlastito 
one vezane uz individualizam i pluralizam. Tu mislimo prije 
svega na slijedeće značajke: duhovno ostvarenje ljudske oso¬ 
be; religiozno iskustvo kao mjerilo pravovjernosti; prvenstvo 
osjećajne ushićenosti nad striktnom primjenom liturgijskih 
obrazac^; ozdravljenje unutrašnjosti pojedinca, a ne kolektiv¬ 
na obnova društva; vjerovanje da presudan utjecaj dolazi više 
iz osobna svjedočanstva i moći karizme nego iz pripadnosti 
crkvenom zajedništvu; slobodan izbor skupini unutar Crkve 
prema neotuđivim osobnim pogledima pojedinca. 

Ti sastojci doduše mogu biti tumačeni u smislu utjecaja 
postmoderne, ali i povratka predmodemoj. Otud oštar prije¬ 
por između poznavatelja karizmatičkih i pentekostalnih po¬ 
kreta danas u svijetu. Jedni su uvjereni da spomenuti pokreti 
nesporno pripadaju postmodemi, iako su možda izraženi u 
nedovoljno razvidnim očitovanjima i nejasnim idejnim obrisi¬ 
ma. Francuskinja D. Hervieu-Leger i njezini brojni suradnici, 
sve odreda vrsni sociolozi religije, skloniji su vidjeti u duhov¬ 
skoj obnovi zagovor za čistim i čuvstvenijim doživljajem vjere, 
čime ona biva uspješnije oslobođena od svih pritisaka nacije, 
klase ili etničkih grupa. Takva će onda vjera već po svojim sa¬ 
stavnicama biti čista opreka i oporba modernitetu i njegovim 
ideološkim zahtjevima. Stoga nije pogrešno reći da se kršćan¬ 
stvo u tim skupinama ne nudi baš svakome nego samo neki¬ 
ma, što je u posvemašnjoj protivnosti prema tradiciji gdje je 
okvir župske zajednice bio gotovo nepreskočiv, pa je isključi¬ 
vao bilo kakav izbor . 26 A izvršen izbor i odabir je već neka 
postmodema. Na istovjetnom je tragu i J.-P. Souzet . 27 Dapa- 

26 Danićle Hervieu-Leger, Charismatisme catholique et institution, u 
zborniku Le retour des certitudes. Pariš, 1987., str. 218-234. 

27 Jean-Paul Sauzet, Renouveau charismatujue, Les catholiqu.es du 
New Age?, Lyon, 1994., str. 120. 

če, taj će sociolog učiniti vrlo hrabru usporedbu između kari- 
zmatičkog pokreta i New Agea, tvrdeći da ih obilježavaju veli¬ 
ke sličnosti. Oba pokreta imaju naime neke zajedničke odre¬ 
dnice: prvenstvo osobnog iskustva, holističku viziju svijeta, 
ljubav i sućut kao temeljni pogled na osobe, opiranje materi¬ 
jalističkom društvu i osporavanje modemiteta. Suprotno to¬ 
me, talijanski stručnjak za nove religijske pokrete M. Introvi- 
gne 28 ide u posve drugom pravcu, pa u postupcima članova 
tih zajednica prepoznaje obnovu predmodemog kršćanskog 
konzervativizma i mjesto okupljanja protukoncilske oporbe. 
Negdje na sredini između tih skrajnosti, smjestio se američki 
teolog H. G. Cox 29 , jer se ne odlučuje za niti jednu od njih, ne¬ 
go preporučuje čekati daljnji razvitak toga pokreta, smatraju¬ 
ći da oba ishoda zasad imaju jednake izglede: onaj ulaska u 
postmodemu i onaj povratka u predmodemu. 

Bez obzira na te nedovršene sporove, teško je zanijekati 
prisustvo - makar i u maloj mjeri - novih ljudskih težnji i 
ideja u području unutarcrkvenih pokreta, poglavito onih 
težnja i ideja što ih u naše doba običavamo nazivati jednim 
imenom: postmodema. 

Treća je moguća pukotina prodora religije postmodeme 
otvorena premišljanjima u kršćanskoj teologiji. Za razliku od 
službene Crkve koja se nikad nije izrijekom izjasnila o post- 
modemi, ali ju je kroz njezine učinke - hedonizam i etički re¬ 
lativizam - zapravo negativno odredila, kršćanska je teologija 
pokazala veliki raspon u pristupu: od osude na crti predkon- 
cilskog intrasigentnog katolicizma do djelimičnog uvažavanja 
vrednota koje nedvojbeno postoje i u postmodemoj, jer nikada 
ništa nije neprilično do kraja. Ipak, većina je teologa išla 
uobičajenim srednjim putem, prihvaćajući dobro i odbacujući 
zlo. Stoga o postmodemoj govore istodobno kao obećanju i 
kao nazatku. Obećanja se mogu smatrati nečim pozitivnim, a 
sastoje se od: zahtjeva za mirom i praksom nenasilja; svršet¬ 
ka razdoblja nadmoći zapadnjačke civilizacije i pojavi kultu¬ 
rološkog pluralizma; težnje da se ženi osigura mjesto koje joj 

28 Massimo Introvigne, La sfida pentecostale, Torino, 1996., str. 80-83. 

29 Harvey G. Cox, Fire from Heaven, The Rise of Pentecostal Špiritu- 
ality Reshaping ofReligion in the Twenty-First Century, Addison- 
-Wesley, 1995., str. 284-292. 

u društvu pripada; porasta ekološke svijesti i neotuđivosti 
ljudskih prava. Prijetnje se pak mogu smatrati nečim nega¬ 
tivnim, a sastoje se od: slabljenja uvjerljivosti istine i prihva¬ 
tljivosti moralnih načela; usredotočenosti na sadašnjost, igru 
i slobodu bez granica; porastu ravnodušnosti, sebičnosti i dru¬ 
štvene nezauzetosti . 30 

Uza sve te ograde i ravnoteže, povijest je nemilosrdno išla 
naprijed, ne obazirući se odveć na kompromise teologa i teo¬ 
logija. Nije onda čudno što je u kršćansku teologiju - pod 
utjecajema suprotna ozračja - ušlo mnogo toga iz modeme i 
postmodeme, slično kao što je u Crkvu prodrlo isto kroz 
promjene vjerničkoga mentaliteta, kako smo netom opširnije 
pokazali. 

Tako je pod utjecajem modeme - kako pronicavo opaža W. 
Welsch 31 - teologija zastupala: razdvajanje i razlikovanje 
kršćanskih konfesija između sebe - što je na društvenoj rav¬ 
nini odgovaralo razlikama nacionalnih državi; racionalistič- 
ku kritiku Biblije i njezinu demitologizaciju - što je na dru¬ 
štvenoj ravnini odgovaralo racionalizaciji života i življenja; 
opreku između kršćanstva i religije - što je na društvenoj 
ravnini odgovaralo nadmoći eurocentrizma nad kolonijalnim 
narodima trećega svijeta; teoriju o svršetku i iščeznuću religi¬ 
je - što je na društvenoj ravnini odgovaralo sveprisutnosti 
procesa sekularizacije; vjeru u napredak i porast zemaljskog 
optimizma - što je na društvenoj ravnini odgovaralo poveća¬ 
nju blagostanja i vremenu dokolice; prvenstvo akcije nad vje¬ 
rom i prijeku potrebu uspostavljanja političkih teologija - što 
je na društvenoj ravnini odgovaralo širenju politizacije života 
i rastu ugleda marksizma i drugih lijevih ideologija. 

Pod utjecajem pak postmodeme, teologija je počela zastu¬ 
pati: umjesto odvajanja konfesija u modernoj, sad su na djelu 
bila nastojanja oko jedinstva Crkava - što na društvenoj rav¬ 
nini odgovara jačanju stanovitog kozmopolitizma ideja i miro¬ 
tvornog ponašanja u postmodemoj; umjesto racionalističkih 

30 Franc Rode, II liberalismo nella postmodemita, u zborniku Libera- 
lismo e liberta cristiana nella nuova Europa, Roma, 1994., str. 59-70. 

31 Wolfgang Welsch, Glaube im Pluralismus, Gibst es eine postmo¬ 
deme Theologie?, u Evangelische Kommentare, 21, 11, 1988., str. 
629-632. 

pristupa biblijskim tekstovima, radije se odabiru čuvstveni 
prilazi, narativna egzegeza, psihoanaliza, strukturalizam i 
hermeneutika - što na društvenoj ravnini odgovara zahljevi- 
ma pluralizma znanosti i interdisciplinarnoj metodi; poslije 
demitologizacije u modernoj, u postmodemoj se otkriva va¬ 
žnost mitova i vraća im se ugled — što na društvenoj ravnini 
odgovara prodoru iracionalizma i otkriću arhaičke kulture; 
više se ne govori o sigurnom kraju religija ili teološkoj tvrdnji 
o »Božjoj smrti« nego o neočekivanom i spektakularnom po¬ 
vratku svetoga - što na društvenoj ravnini odgovara potrazi 
za smislom u jednom svijetu smrznutom od čiste svjetovnosti; 
umjesto vjere u napredak i povjerenja u budućnost što je bilo 
obilježje modeme, sad slijedi tipična postmodemistička sum¬ 
nja i neizvjesnost - što na društvenoj ravnini odgovara smrti 
ideologija i utopija ali i snaženju individualizma; vjernici ot¬ 
krivaju svijet ekumenizma i prirode i sve ih manje zanimaju 
političike ideologije - što na društvenoj ravnini odgovara opa¬ 
danju ratobomosti i ekološkom otkriću ugroženosti opstanka 
ljudske vrste i životinjskih bića na zemlji. 

Nakon svega iznesenog, došao je trenutak nepovratnoga 
iskoraka iz područja djelomičnog upliva postmoderne na vjer¬ 
nike, unutarcrkvene pokrete i teologiju. Poslije toga iskoraka 
očekuje nas naime ulazak u posve novo obzorje, u kojemu se 
postmoderaa uopće više neće skrivati nego potpuno osloboditi 
od svojih crkvenih posrednika. Jer, tek onda kad izađe iz kru¬ 
ga crkvenoga nadzora i nesklone teologijske prosudbe, religi¬ 
ja postmoderne se može potpuno razmahati, otkrivajući pri¬ 
tom svoje istinsko biće, a ne samo sebe naslućivati u odsjevu 
drugih posrednika. Jednom tako »razgolićena« i »razotkrive¬ 
na«, takva postmodema religija doduše poprima sve one iste 
oznake koje smo dosad spominjali, ali odsad u mnogo čišćem i 
jačem izričaju. Štoviše, sve se u njoj radikalizira i uzima kraj¬ 
nje oblike. Ono što je prije bila površna pojava i iznimka, po¬ 
staje najednom korjenita promjena i novost. Zato je na djelu 
rađanje jedne zaista posve nove i drugačije religije i religioz¬ 
nosti, nazvane iz nužde postmodemom, jer se čini da bolji 
izraz još nismo uspjeli naći. 

To rađanje religije postmoderne nije se odvijalo toliko u 
pitoresknom i ludičkom ozračju, koliko na prozaičkom tržištu 
ideja i usluga. Stoga od njega treba poći. Dok je prije postojao 
mogući odabir samo između raznih skupina unutar eklezijal- 

noga sklopa, sad je ta sloboda izbora bila proširena na golemo 
područje izvan Crkava. Tržište se doslovce rasprostranilo na 
cijeli svijet. Premda su novi religijski pokreti prvi na njemu 
nudili svoje sakralne »proizvode«, razvitak je išao u pravcu 
povećanja tih »proizvoda«, a ne pokreta. Ubrzo su nestali ili 
se prorijedili pokreti, a ostali samo »proizvodi«. Otud pojava 
da postmodemi čovjek zapravo sve češće oblikuje svoju religi¬ 
ju iz vlastite usamljenosti, birajući na sakralnom tržištu one 
ideje i iskustva koje mu životno trebaju, slično kao što gost 
bira hranu po jelovniku. Ono što netko voli, to jedino uzima, 
vođen prvenstveno osobnim ukusima ili čak trenutačnim ras¬ 
položenjima . 32 A tržište je toliko raznovrsno i bogato da na 
njemu ima sve što netko poželi . 33 Tako se stvara jako eklekti- 
čna i sinkretična religioznost koja »pluta« od jednog sakral¬ 
nog nauka do drugog, nigdje se ne zaustavlja, ali se sama sla¬ 
že i miješa od različitih tradicija vjerovanja i obreda. Stoga je 
ta religioznost krajnje raznorodna i raznovrsna, nestabilna i 
nestalna, pa ide od slaganja »komadića« budizma, hinduizma 
i taoizma do posudbe dijelova učenja masonerije, alkemije i 
gnoze. 

Za ispunjenje tih potreba otvaraju se diljem svijeta pose¬ 
bne knjižare za oblast ezoterizma, istočnjačkih religija, magi¬ 
je, satanizma, osobnog duhovnog razvitka, dok u manjim gra¬ 
dovima dolaze u velikom broju predavači koji nuđaju prva is¬ 
kustva iz tehnike yoga, meditacije, duhovne astrologije. Ne 
manjkaju naravno ni skupovi na kojima se slušatelji upozna- 
vaju s učenjem Bhagavad-Gite, šamanizma, žena, sufističke 
mistike i drevnih misterija . 34 Tako se religija na neki način 
sklapa i kupuje u samousluzi sakralnih tema, gdje pojedinci 
sebi izgrađuju svetu sliku svijeta, sastavljenu od raznih si¬ 
tnih pozajmica iz svih vremena i krajeva, pomiješanu i izmi¬ 
ješanu u velikom mikseru imaginacije i poželjnosti. Oponaša 
se malo budizam, malo kršćanstvo, od jedne se tradicije uzi¬ 
ma ovo, od druge ono - sve dok se ne zgotovi opet samo lako 
propadljiv duhovni »proizvod«. Tim se pozajmicama s vreme- 

32 Jean-Louis Schlegel, Religions a la carte, Pariš, 1995., str. 140. 

33 Roland J. Campiche, Quand les sectes affolant, Geneve, 1995., str. 
133. 

34 Frangoise Champion, Religieux flottant, eclectisme et syncretism.es, 
u zborniku Le fait religieux. Pariš, 1993., str. 750-751. 

nom gubi svaki trag i sjećanje na podrijetlo, jer su preuzete iz 
bezbroj izvora, pa se može učiniti da su izvorne i trajne. 

Onaj prije opisani maleni slobodni izbor a la carte između 
crkvenih skupina, dobio je na svjetskom tržištu nesagledive 
razmjere i promjere. Za tu su se pojavu odmah umnožili i na¬ 
zivi: bricolage, kaleidoskop, patchivork religija. Vjernici takve 
religije, izabiru stanovit broj »proizvoda« ponuđenih iz sve 
brojnijih i različitijih vjerovanja i sakralnih iskustava. Upra¬ 
vo onako kako gledatelj televizora bira programe i mijenja 
slike na ekranu sa svojim daljinskim upravljačem, tako je¬ 
dnako vjernik odabire i stvara svoje religiozno uvjerenje kori¬ 
steći golemu ponudu koja mu je podastrta od »trgovaca« sve¬ 
tim idejama i učincima. 

Ta nova religioznost dobivena slobodnim izborom, a ne 
crkvenim posredništvom, posuđuje ustvari sakralna učenja i 
iskustva odsvuda iz prošlosti i sadašnjosti. Spomenimo na¬ 
sumce one najčešće posudbe: astrologija, vegetarijanstvo, eko¬ 
logija, reinkarnacija, okultizam, ezoterija, spiritizam, para- 
psihologija, leteći tanjuri, yoga, nove terapije, povijest miste¬ 
rija, mikrobiotika, teozofija, antropozofija, alkemija, budhi- 
zam, kineska medicina, sufizam, razvitak osobnih duhovnih 
moći, biodinamička psihologija, transcendentalna psihologija, 
tantrizam, channeling, psiho-teatar, mistične inicijacije, taoizam, 
kršćanska gnoza, akupunktura, numerologija, iridologija, igra 
tarota, gatanje u kristalu, magija, razna ukazanja, čudesna 
iscjeljenja, futurologija, šivaistički erotizam, iskustvo transa, 
bizantinska ikonografija, obredni zanosi, animističke čarolije, 
gatanja, horoskopi, znanstvena fantastika, mladenačka pod- 
kultura, rock glazba i slično. A »proizvodni pogoni« takvih 
tvorbi nalaze se posvuda u svijetu i nisu za nikoga danas taj¬ 
na: Institut Esalen, Otvoreno središte i Institut Omega u New 
Yorku, Fondacija Findhorn, Wreeking Trust i Open Gate u 
Londonu, Kosmos u Amsterdamu, Zeit-los u Berlinu, Frank¬ 
furter Ring i Tantra galerija u Frankfurtu. Cijeli se taj sa¬ 
kralni i magijski panoptikum seli iz zapadnjačkih zemalja u 
postkomunističko siromaštvo, nudeći - mnogo prije nego što 
su sazreli uvjeti - tom narodu nove zabave, a oni su kruha i 
sigurnosti gladni, što sve pokazuje u kolikoj je mjeri religija 
postala i postaje očiti tržišni fenomen. 

Što se pak tiče dviju temeljnih odrednica postmodeme - 
individualizma i pluralizma - i one na sakralnom tržištu po¬ 
staju prisutnije i nametljivije nego što su bile u crkvenim po¬ 
kretima, gdje smo ih mogli samo neizravno pratiti, a nikako u 
punoj očitosti dohvatiti. S novom je religioznošću drugačije. U 
njoj se individualizam poglavito ogleda u obećanju danom lju¬ 
dima da će im biti ispunjene sve osobne težnje i očekivanja, 
ali ovaj put u sakralnom ključu, jer upravo religija na naju¬ 
činkovitiji način potiče ostvarenje, sigurnost, poštovanje i ci- 
jenjenje vlastita bića. To naravno neće biti moguće ako svatko 
sam i slobodan ne uspostavi i oblikuje sliku svetoga - po op¬ 
ćem načelu do ityourself- a ne da mu je netko drugi određu¬ 
je . 35 Zato onoliko jača đoživljajni sadržaj u religiji, koliko sla¬ 
bi osjećaj pripadnosti skupini ili sakralnoj ustanovi. S vreme¬ 
nom će međutim posve nestati vezanosti za skupinu ili usta¬ 
novu, a ostati samo individualni doživljaj svetoga, koji prera¬ 
sta u duhovno iskustvo svetoga. S obzirom da je sad u sredi¬ 
štu religije stanoviti individualizam - jer čovjek sam stvara 
sveto - onda osobno iskustvo i življena vjera dobivaju preva¬ 
gu nad svim ostalim. A baš su te teme čuvstvenosti i iskustva 
sržni za mentalitet postmodeme, kako smo prije opširno vi¬ 
djeli. Još više, ta religija pomaže čovjeku da se osobno usa¬ 
vrši, ijelesno i duhovno. Preoblikujući unutrašnjost, ona pro¬ 
dužuje žudnju — ali na višoj duhovnoj razini - za pomlađiva¬ 
njem, održavanjem zdravlja, izgleda, privlačnosti i ljepote. U 
tom je sklopu zdravlje zacijelo najdragocjenija vrijednost 
postmodernoga čovjeka. Otud zaokupljenost sa svim vrstama 
religijskih sredstava za očuvanje zdravlja . 36 Jer, bolest je pri¬ 
je svega svemirski nered i duhovni nesklad, pa je dopušteno 
poistovjetiti spasenje s ozdravljenjem, što religija postmoder- 
ne uostalom redovito i preobilno čini, spajajući staro i novo. 

S pluralizmom je također slično. U suvremenoj civilizaciji 
sve religije, vjerovanja, mitovi, obredi i sakralna iskustva 
imaju jednako pravo građanstva. Više ne postoji samo jedna 
obvezna i nezamjenjiva religija, nego su premnoge ponuđene 

35 Frangoise Champion, Les sociologues de la postmodernite reli- 
gieuse et la nebuleuse mystique-esoterique, u Archives de Sciences 
sociales des Religions, 67,1, 1989., str. 155-169. 

36 Aldo Natale Terrin, II sacro off limits, L’esperienza religiosa e ii 
suo travaglio, Bologna, 1995., str. 141-224. 


334 



čovjeku na odabir. Pritom nikome ne smeta što druge religije 
postoje, a još manje pada nekome na pamet da ih uznemiruje 
ili pokuša iskorijeniti. Sve žive jedna uz drugu, poslije duge 
povijesti kad su ustajale jedna protiv druge, vodeći sablažnji- 
ve ratove do istrebljenja. Stavljen pred hipotetički izbor izme¬ 
đu predmodemih političkih religija - što danas ubijaju nevine 
ljude po ulicama - i blage ravnodušnosti religije postmoder- 
ne, uvijek bi se svatko radije opredijelio za tu potonju, jer je 
gleda prvenstveno u njezinu ludičkom i zabavljačkom »ohla- 
đenju«, o čemu će kasnije biti više riječi. 

Zbrojem učinaka individualizma i pluralizma, religija post- 
modeme se višestruko razotkrila. U njezinu je središtu po¬ 
najviše ostala »razasutost«, »razbacanost« ili »raštrkanost« 
predmeta vjerovanja. Ta je religija obilježena još i nekom ma¬ 
glovitom razlivenošću, rasplinutošću, neodređenošću i više- 
slojnošću. Njezina je pak fluidnost tolika da priječi bilo kakvo 
točnije određenje, pa su mogući pogubni nesporazumi. Za nas 
je ipak najvažnije istaknuti činjenicu nestanka svakog ustro¬ 
ja i zajedništva u takvoj individualističkoj religiji. Stoga se s 
razlogom mora pretpostaviti da upravo taj presudni prijelaz 
od novih religijskih pokreta na novu religioznost istodobno 
tvori i prijelaz od religije modeme na religiju postmodeme , 37 
koja onda nezaustavljivo ide prema New Ageu i ezoterično-okult- 
noj kulturi sakralnoga individualizma. Na samom početku to¬ 
ga procesa doduše se govorilo jedino o pokretima, ali je naka¬ 
na bila označiti pojavu jedne posve nove religijske situacije u 
svijetu . 38 Za to je stanje možda primjerenije koristiti izraz 
cultic milieu, što označuje upravo položaj na sredini puta 
između različitih religijskih pokreta i društva u cjelini. Za 
ozračje naime koje tek omogućuje pojavu i trajanje novih reli¬ 
gijskih pokreta, gornji je izraz prvi uporabio i razradio C. 
Campbell . 39 Takav milieu zapravo stalno potpomaže rađanju 

37 Massimo Introvigne, II sacro postmoderno, Chiesa, relativismo e 
nuovi movimenti religiosi, Milano, 1996., str. 113. 

38 James A. Beckford, Cult Controversies, The Societal Response to 
the New Religious Movements, London, 1985., str. 327. 

39 Colin Campbell, Somme Comments on the New Religious Move¬ 
ments, The New Spirituality and Post-Industrial Society, u zborni¬ 
ku New Religious Movements, A Perspective for Understandig So- 
ciety, New York, 1982., str. 232-242. 

uvijek novih cults, upijajući u sebe otpatke i krhotine onih što 
iščezavaju, ali u isti mah stvarajući potrebne uvjete za dola¬ 
zak novih naraštaja zagovornika sakralnih skupina. U tom se 
smislu onda može ustvrditi da dok novi religijski pokreti tvo¬ 
re pojavu obilježenu u velikoj mjeri prolaznošću, dotle cultic 
milieu njima neprolazno prethodi i njih uspješno nadživljuje. 

U konačnici našeg dosadašnjeg raspravljanja, treba sva¬ 
kako naglasiti kako religija postmodeme u velikom dijelu - 
što je već spomenuto - slijedi ludički tijek suvremenoga men¬ 
taliteta. Po uzoru na sudbinu svih ponuda u potrošačkom 
društvu i religijska poruka, koja je izašla iz svoje prijašnje 
stoljetne ozbiljnosti, počinje djelovati na poticaj zahtjeva za¬ 
bave, zadovoljstva i razbibrige. Ta religija naime ne traži više 
od ljudi zauzetost, strogost ili žrtvu nego im pruža neku vrst 
zabave, užitka, igre i zaborava. Budući da smo se navikli reli¬ 
giju zamišljati kao nešto jako ozbiljno i uzvišeno, teško nam 
je prihvatiti i samu mogućnost njezina spuštanja u »nizine« 
prijatnosti, opuštenosti i zadovoljstva postmodemoga načina 
življenja. A ipak, činjenice potvrđuju da se u naše doba takav 
povijesni obrat zaista zbio i nastavlja zbivati. Zato će svi po¬ 
kušaji pojedinih sociologa - primjerice S. Martellija 40 - da pri¬ 
kažu položaj religije u postmodemom društvu promašiti, jer 
nije nikako riječ o religiji u postmodemom društvu nego o re¬ 
ligiji postmodeme, što je zacijelo nešto posve drugo, pa teško 
da i bude prihvaćeno od onih koji uopće ne uvažavaju us¬ 
postavljanje spomenutog ludičkog značenja svetoga u su¬ 
vremenosti. 

Kako pak to postmodemo sveto u svojim krajnjim dometima 
i najudaljenijim točkama uvire nepovratno u ezoteričko-okultnu 
religioznost, valja nam i nju napokon vjerno opisati i istinito 
predstaviti. 


Određenje ezoterizma i okultizma 

Unatoč tome što ezoterizam i okultizam imaju vrlo mnogo 
zajedničkih sastojaka, ne mogu se između sebe baš nikad po¬ 
sve izjednačiti. Riječ je ipak o dvjema razhčitim tvorbama. 


40 Stefano Martelli, La religione nella societa post-moderna, Tra se- 
colarizzazione e de-secolarizzazione, Bologna, 1990., str. 384-416. 

Gledano pak povijesno, nazivi ezoterizam i okultizam se jav¬ 
ljaju vremenski relativno kasno, dok su kao religiozne zbilj¬ 
nosti postojale vjerojatno već od samoga početka življenja 
ljudskoga roda. S obzirom da je ezoterizam složeniji pojam od 
okultizma, valja najprije od toga potonjega poći i onda se na 
prvi nadovezati. 

Naziv okultno dolazi od latinske riječi occultus, a znači 
nešto skriveno ili tajno, ali u širem smislu i iznimno, neshva¬ 
tljivo, neproniknuto, nerazumljivo. Inače, riječ je prvi put 
uporabio liječnik iz Kolna Comelius Agrippa u svojoj knjizi 
De occulta philosophia, što je objavljena 1533. godine, a pred¬ 
stavlja najpoznatiji traktat o magiji u razdoblju renesanse. 41 
Pod vidnim utjecajem Erazma, platoničara Marsilia Ficina i 
Pića della Mirandole, filologa Lorenza Valle, hermetizma, ka- 
balističke tradicije i pitagorejske spekulacije, C. Agrippa po¬ 
kušava dostići tajne prirode i života, premda više pod vidom 
umijeća, učinaka i djelovanja nego teorije i učenja. Okultizam 
je dakle izjednačen s praktičnom magijom, pa se bavi odnosi¬ 
ma između niže prirode i nebeskih tijela, utjecajem planeta, 
tajnom brojeva, svezama mikrokozmosa i makrokozmosa, 
moćima slika,' otrovanjima duše, načinima gatanja, sredstvi¬ 
ma vraćanja i liječenjem opsjednuća. Svejedno, tek tri stolje¬ 
ća poslije knjige C. Agrippe biti će prvi put izrijekom spome¬ 
nuto ime okultizam - a ne samo okultno kao dotada - i to od 
strane poznatog francuskog vrača Alphonsea-Louisa Con- 
stanta, koji je dobio »inicijacijsko« ime Eliphas Levi, inače 
utemeljitelja brojnih »okultističkih crkava«, pisca magijskih 
tekstova i obrednih scenarija, zacijelo jedne od najopskurnijih 
osoba francuskog okultističkog previranja i bujanja tijekom 
XIX. stoljeća. 

Poslije svih tih etimoloških nesporazuma, pod okultizmom 
počinjemo podrazumijevati sve ono što ljudi poduzimaju kako 
bi se dokopali tajnih moći, položenih i skrivenih u svemiru. 
Te se snage - već prema prilikama - pripisuju urocima, duho- 


41 Posljednje izdanje te zanimljive enciklopedije stare magije objav¬ 
ljeno je 1992. godine pod punim naslovom De occulta philosophia 
libri tres u izdavačkom pothvatu kuća iz Leidena, New Yorka i 
Kolna, a s vrsnim komentarima Vittorije Perrone Compagni, koja 
je pružila ponešto drugačiju i istinitiju sliku o tom velikom magu 
renesansnog sinkretizma i eklektizma. 

vima, zlim silama, dušama mrtvih ili čarolijama. Stoga okul¬ 
tizam često uvire u magiju i s njom se poistovjećuje. Da bi se 
dostigao cilj i došlo u posjed iznimnih moći, valja dobro po¬ 
znavati razne magične tehnike i teurgične postupke, pučkoga 
značenja i lišene svake veće teorijske podloge ili religijskoga 
opravdanja. Riječ je zapravo, na nižoj razini, o onom nepre¬ 
glednu mnoštvu - jednako u povijesti i danas - astrologa, ča¬ 
robnjaka, gataoca, iscjelitelja, vidovnjaka, parapsihologa, de- 
monologa i drugih neobičnih ljudi, koji svakodnevno zarađuju 
svoj kruh prodavajući obmane i opsjene lakovjernim znati¬ 
željnicima. Za to raditi dovoljno je naime znati nekoliko triko¬ 
va i ništa više, što upućuje na zaključak da se okultizam 
ustvari rijetko uzdizao iznad pukog umijeća, vještine ili dobro 
obavljene usluge. Na višoj pak razini, okultizam obvezno obu¬ 
hvaća složenije i ozbiljnije pojave, kao što su spiritizam, tele¬ 
patija, hipnoza, telekineza, levitacija, čija su objašnjenja fun¬ 
kcioniranja već mnogo teža od onih pučkoga praznovjeija. 
Odatle razlika između pučkog i »razvijenog« okultizma. 

Posve je drugačije s ezoterizmom koji se nadovezuje na tu 
drevnu okultističku baštinu i nad njom onda nadograđuje ve¬ 
like učene sustave i apstraktne spekulacije, bliže filozofiji ne¬ 
go religiji. U pogledu etimologije, ezoterizam dolazi od grčke 
riječi esoterein, u značenju izvanjskog puta u unutrašnjost ih 
općenito unutrašnjosti. Najkraće iskazano, ezoterizam je isto¬ 
dobno oblik spoznaje, svjetonazor i način djelovanja. Prema 
tom svjetonazoru, istinska se spoznaja ne stiče analitičkim 
umom ili znanstvenim istraživanjem nego unutrašnjim pro- 
svjetljenjem, vidovitošću i uvođenjem u taj duhovni nauk. 
Kao svjetonazor, ezoterizam propovijeda skup načela i učenja 
koja pretpostavljaju jedinstvo svemira i povezanost svega u 
njemu. Glede pak načina djelovanja, tu je uzeta u posudbu 
bogata tradicija »razvijenijeg« okultizma. 42 Najpotrebnije je 
reći da su sve stvari danas izgubile u pojavnosti, pa ih valja 
opet otkriti u njihovoj skrivenosti. To dakako mogu učiniti sa¬ 
mo izabrani pojedinci, izdvojeni i karizmatički nadareni, a ne 
cijeli narod. Put ezoterizma je jasan: ulazi se u vlastitu unu¬ 
trašnjost da bi se tamo preko spoznaje doprijelo do posebnog 
oblika prosvjetljenja i osobnog spasenja. Ne ulazi se u to tek 


42 Richard Bergeron, Les nouvelles religions, Qućbec, 1995., str. 112. 

tako nego vrlo strogim inicijacijskim postupkom. 43 U odnosu 
na druge religije, ezoterizam ide redovito iznad i s onu stranu 
njih, jer postoji - kako smo netom vidjeli - stanoviti skriveni 
nauk što je upravo svim religijama zajednički i nadređen. Je¬ 
dni za taj tajni nauk znadu, drugi ne. Ima dakle obična i sva¬ 
kidašnja spoznaja, ali na višoj ravnini punija i savršenija spo¬ 
znaja. Zato se i razlikuje religija od tajne mudrosti. Za ezote¬ 
rično učenje samo mudrost spašava, a ne vjera, čime se ezote¬ 
rizam izjednačava s gnozom. 

Sad je trenutak da uglavimo razlike između ezoterizma i 
okultizma, ali i njihove sličnosti. U svakom se slučaju dade 
posve lako zaključiti kako je ezoterizam više sustav i ideologi¬ 
ja, a okultizam prije zbroj činjenici, umijeća i djelovanja. Sto¬ 
ga je potrebno razlučiti ta dva tijeka i pratiti njihove pretvor¬ 
be u suvremenoj svjetovnoj civilizaciji. Prije toga moramo 
ustvrditi i obratno stanje: da u širem smislu svaki ezoterizam 
nužno uključuje okultizam, jer svoj duhovni upliv širi na cije¬ 
lu prirodu i svemir, pa bi bilo nelogično preskočiti tajno i traj¬ 
no iskustvo okultizma. S druge pak strane, istina je i to daje 
podjela na ezoterizam i okultizam ušla u znanstveni iječnik 
tek koncem XIX. stoljeća, pokušavajući uvesti više reda u je¬ 
dno područje zaista goleme složenosti i zbrke. S tom je podje¬ 
lom ezoterizam označen kao osobiti sustav filozofsko-religij- 
skih vjerovanja, koji onda podupire i opravdava sve okultne 
tehnike i praksu. 

Protiv toga gledišta odmah su oštro prosvjedovali pristali¬ 
ce pravovjernog ezoterizma, jer su smatrali da okultizam 
uopće nije i ne može spadati u vidokrug njihova učenja nego 
je tuđi uljez i čimbenik remećenja čistoće tajnoga nauka. Da¬ 
pače, R. Galbreath 44 će napisati kako spomenutoj podjeli na 
ezoterizam i okultizam u zbilji baš ništa ne odgovara, pa je 
ona izmišljena zbog nekih drugih neznanstvenih razloga, dok 
M. Eliade 45 , na istoj crti, ističe da okultizam pokriva duhovna 

43 Antoine Faivre, Accds de l’esoterisme Occidental, Pariš, 1986, str. 
14. 

44 Robert Galbreath, Explaining Modem Occultism, u zborniku The 
Occult in America, New Historical Perspectives, Chicago, 1983, 
str. 11-37. 

46 Mircea Eliade, Occultism, Witchcraft and Cultural Fashions, Es- 
says in Comparative Religions, Chicago, 1978, str. 48-49. 

zastranjenja koja su u očitoj opreci prema tradicionalnom 
ezoterizmu. Okultizam dakle više škodi i osramoćuje ezoteri- 
zam nego što mu koristi. To je razlogom da u optjecaj uđe i 
obnovi se oporba R. Guenona okultizmu u ime samog ezoteri- 
zma, što se bila začela u prvoj polovici XX. stoljeća u Francus¬ 
koj. Poznato je da je taj predstavnik klasičnog ezoterizma od¬ 
bacivao sve okultne sadržaje - na prvom mjestu spiritizam - 
ali je u isti mah stavio potpuno u pitanje europski ezoterizam 
XIX. stoljeća, držeći da je taj nauk još jedino sačuvan u 
istočnjačkim tradicijama, posebice islamskoj i tibetanskoj. 
Suprotno njemu, J. Amadou 46 nastoji braniti cijeli poklad 
okultizma, uključujući onaj iz XEX. stoljeća, dok R. Abellio 47 - 
drugi suvremeni klasik - najavljuje svršetak ezoterizma uop¬ 
će, jer su danas tajne svima dostupne i na dohvat ruke - pu¬ 
tem mass-media - pa se zastalno sekularizira okultna tradi¬ 
cija, ishlapljuje značenje drevne sakralne simbolike i rastapa 
uvjerljivost magičnih poruka. Stoga se čine pretjeranim i neu¬ 
temeljenim strepnje nekih teologa 48 pred mogućim opasnostima 
nadolaska okultnoga nadčovjeka. Tijek postmodeme i njezina 
deideologizacija idu naime u posve suprotnom usmjerenju od 
onoga u kojem bi se stvarali okultni nadljudi i ezoterična 
božanstva, kako ćemo pokušati opširnije pokazati, poslije 
kratkog opisa i praćenja povijesti ezoterizma i okultizma. 


Povijest ezoterizma i okultizma 

Uza sva postignuća modeme religiologije, nitko još nije 
uspio napisati jedno dovoljno iscrpno i ozbiljno znanstveno 
djelo o povijesti ezoterizma i okultizma. Ako je u pitanju XIX. 
stoljeće, onda zapreka nema. Naprotiv, knjiga o tome ima za¬ 
ista u izobilju. Problemi nastaju kad treba ići natrag u pro¬ 
šlost gdje se crte između dviju sakralnih tvorbi lako miješaju 
i usko isprepliću, a da pritom izrazi ezoterizam i okultizam 
još uopće ne postoje, makar su njihovi sadržaji prepoznatljivo 
nazočni. Upravo u tome nedostatku prikladna imena za dvije 

46 Jean Amadou, L’Occultisme, Esquisse d’un monde vivant, Pariš, 
1987., str. 7. 

47 Raymond Abellio, La Fin de l’esoterisme, Pariš, 1973., str. 9. 

48 Hans-Jurgen Ruppert, Theosophie, Untenvegs zum okkulten Uber- 
menschen, Konstanz, 1993. 

slične religijsko-magijske stvarnosti valja tražiti pobliže uzro¬ 
ke izbjegavanju pisanja povijesti ezoterizma odvojeno od pi¬ 
sanja povijesti okultizma. Uostalom, tko bi danas bio u stanju 
jasno razlučiti sastojke ezoterizma i okultizma u samo jednoj 
religiji. Zato, jer ne znamo i niti ćemo ikada moći točno znati 
koliko okultnih činjenica ima u ezoteričnim teorijama, a koli¬ 
ko opet zaostataka ezoteričnih teorija u okultnim činjenica¬ 
ma, najbolje je uporabiti zajednički i zbrojeni naziv: ezoteri- 
čno-okultna religioznost. Tome su nazivu skloni sve više broj¬ 
niji znanstvenici iz područja religiologije. 

No vratimo se povijesti ezoterično-okultne religioznosti. 
Uzeto najsažetije, ta se povijest može podijeliti u tri relativno 
neovisna razdoblja: prvo zahvaća arhaične narode i velike ne- 
kršćanske religije svijeta; drugo obuhvaća kršćanstvo i iz nje¬ 
ga proizašle pokrete i sinkretične hereze; treće pak razdoblje 
sadrži pojavu teozofije, antropozofije i drugih ezoteričnih 
škola u XIX. stoljeću. 

Prvo razdoblje započinje mitskim tumačenjima i magij¬ 
skim ritualima u dvjema tipovima tajnih inicijacija mladića - 
solama i lunama nadahnuća - pretežno prisutnih u totemi- 
stičkih lovaca-obrtnika i matrijarhatskih biljogojaca, koji se 
onda međusobno spajaju, uspostavljajući primitivna tajna 
društva, sastavljena isključivo od muškaraca. U pogledu 
prvoga slučaja, valja spomenuti kako suvremena etnoreligija 
otkriva u inicijacijama mladića neku vrst njihova uvođenja u 
»svete znanosti« koje ostaju strogom tajnom za sve sudionike 
u tom odgojnom postupku. Neki narodi te mladiće čak nazi¬ 
vaju »oni što znaju«, misleći na nužnost upućenosti u ezoteri¬ 
čnu tradiciju plemena. Važnost spomenute tradicije dolazi još 
više do izražaja u tajnim društvima. Tako je H. B. Alexander, 
istražujući sjevemo-američke domoroce, ustanovio da u njih 
tajna društva igraju ulogu čuvara i obnovitelja ezoteričnih 
obreda. Stoga su tajna društva zatvorenija i stroža od inicija- 
cijskih zajednica, osobito prilikom primanja novih članova i 
povećanjem broja inicijacijskih stupnjeva. 

U tom se okviru pojavljuje šamanizam ili spiritistička ma¬ 
gija koja je zapravo najrasprostranjenija okultna baština u 
povijesti ljudskog roda. Njezina obilježja to neprizivno nago¬ 
vješćuju: magični let u nebo, pravila kod odabira šamana, si¬ 
lazak u podzemlje mrtvih, sposobnosti ozdravljenja duše i ti- 

jela, uklanjanje životnih tegoba, odricanje od zlih duhova, ho¬ 
danje po vatrom užarenoj zemlji. Šaman je inače stručnjak za 
duše, vidovnjak, iscjelitelj, liječnik - jednom riječju čarobnjak 
iznimna ugleda i učinka. Putovanje šamanove duše, koja tom 
prilikom napušta vlastito tijelo, prati glazba, ples i druge ras¬ 
košne obredne svečanosti. Stoga sve kasnije preobrazbe ezo- 
terizma i okultizma, imaju svoje prvo i nenadomjestivo isho¬ 
dište upravo u drevnom šamanizmu, za koji mnogi misle daje 
najstariji oblik religije uopće. 

I astrologija - danas jedna od sastavnica modernoga okul¬ 
tizma - nekoć je bila jamačno, uz šamanizam, druga najstari¬ 
ja pojava magično-religijske kulture u cijelom pređkršćan- 
skom svijetu. Tko ne pozna tajne putanje nebeskih tijela, to¬ 
me je skrivena crta vlastite sudbine. Tako se u starim mezo- 
potamijskim religijama vjerovalo da položaj zvijezda određuje 
narav i život svake pojedine osobe. U Kaldejaca pak sunce, 
mjesec i pet planeta nagovješćuju svojim prostornim odnosom 
buduće događaje i priopćuju ljudima nakane božanstava. A 
svakom planetu odgovara pojedino božanstvo, pa su oni po¬ 
istovjećeni. Koliko je pritom astrologija bila vezana uz religi¬ 
ju, najbolje pokazuje činjenica da su svećenici jedini proricali 
kraljevima ratne ishode i gospodarske uspjehe. Dok su mezo- 
potamijske astrološke teorije imale lunamo značenje, egipat¬ 
ska je astrologija počivala na solamom shvaćanju svemira. 
Grčki je duh prihvatio obje te tradicije, polučivši nove i plo¬ 
dne sinteze, bilo u smislu pitagorejske astronomske geometri¬ 
je, bilo u prinosu astrološkom politeizmu. Poslije je pronađe¬ 
no umijeće melothesia, koje povezuje astrologiju s medicinom. 
U indijskom pak prostoru nastaje djelo Brhatsamhita, ali i 
mnoga druga, u kojima istodobno različiti planeti, boje i me¬ 
tali bivaju između sebe usklađeni u »tajnom« suglasju, čije 
odčitavanje ima domet inicijacijskog prosvjetljenja. Da nema 
toga imali bismo posla prije s astronomijom nego s astrolo¬ 
gijom. Baš odrednice okultnoga daju astrologiji ezoterični 
smisao. 

Treća najstarija pojava magično-religijske kulture u sta¬ 
rom svijetu jest alkemija, također grana okultizma i sustav 
ezoterizma. Rasprostranjena u gotovo svim zemljama, ona 
dopire i cvate u renesansi, uvirući jednakom primamljivošću 
u XIX. i XX. stoljeće, kao tipična magijska praksa i mistična 
ideologija. U svakom slučaju, alkemija je neka sakralna zna- 

nost, pa s kemijom ima zaista malo sličnosti. Poput šamana, 
nositelji umijeća i vještine alkemije su ljevači i kovači, ti 
istinski poznavatelji arcane artis. Ono što neprevarljivo upu¬ 
ćuje na okultizam jest upravo opomena da sve znanje o alke- 
miji treba prenositi u strogoj tajnosti - tališ materia debet 
tradi mystice - odabranim i iznimnim pojedincima, koristeći 
pritom »tajni jezik«, posve nerazumljiv narodu i neupućeni¬ 
ma. Druga oznaka alkemije - za nas od osobite važnosti — jest 
spoznaja da Kamen mudraca može liječiti sve bolesti, čak u 
vrlo kratkom vremenskom razdoblju. Štoviše, alkemičari su 
također čarobnjaci: mogu postati nevidljivima, letjeti bez pot¬ 
pore i postizati začuđujuće magične učinke. Otud tako prisni 
odnos između kovanja i okultnih znanosti. Kako se naime u 
vatrenoj peći grubi metali pretvaraju u čisto zlato, tako isto 
ljudska nemoć u alkemijskim obredima dobija neograničenu 
magičnu moć. U Kini, primjerice, osam hsiena utjelovljuju 
osam savršenstava koje alkemičari mogu dostići: gospodariti 
prirodom, promijeniti oblike stvari i njihov izgled, hodati kroz 
prazan prostor, jahati bez konja, ući u plamen vatre, biti ubi¬ 
jen bez nastupa smrti i s lakoćom pronalaziti zlato u blatu. 
Sve to pokazuje kako je alkemija bila - uz šamanizam i astro¬ 
logiju - poglaviti izvor budućega ezoterizma i okultizma, naj¬ 
prije u izvankršćanskom, a onda poslije i u kršćanskom svije¬ 
tu. 

Ovdje se naravno ne možemo baviti iscrpno i do kraja sa 
svim ostalim tragovima okultizma i ezoterizma u velikim ne- 
kršćanskim religijama, jer je to tema bez dna. Svejedno, spo¬ 
menimo da tih sadržaja ima mjestimice u pretežnom dijelu u 
raznim sakralnim sustavima: egipatskoj magiji, iranskoj reli¬ 
giji, šivaizmu, višnuizmu, hinduizmu, tantrizmu, yogi, mla¬ 
đem budhizmu, taoizmu, islamu i njegovu sufizmu. Time se 
završava i prvo razdoblje našeg prikaza povijesti ezoterizma i 
okultizma. 

Možda će se nekima učiniti nevjerojatnim - ulazeći u dru¬ 
go razdoblje - ali je baš u krugu povijesnoga kršćanstva izra¬ 
slo i razraslo najgušće raslinje ezoterizma i okultizma, prem¬ 
da često obilježeno znakom hereze. Ta hereza, međutim, bila 
je uvijek manja od raspoloženja u crkvenim redovima, što 
znači da je od nje uvijek nešto ostalo u samoj Crkvi. Prvi ta¬ 
kav slučaj nedvojbeno je veliki susret kršćanstva s gnozom. Iz 
toga je susreta proizišao gnosticizam, moćni duhovni pokret u 

trećem stoljeću života kršćanstva. Taj je nauk inače izjedna¬ 
čavao spoznaju sa spasenjem, što je klasični oblik teozofije. 
Da bi se čovjek spasio mora poći od stanja »zaborava« istine, 
koju ipak u sebi nosi, ali je još nije »našao« ili se »probudio« 
sjećanjem na nju. Spasavajuća spoznaja nije racionalna nego 
prolazi kroz iskustvo prosvjetljenja, pa je zapravo neka vrst 
obnove izgubljenog jedinstva s božanskim. Narav pak te oso¬ 
bite spoznaje je ezoterična, jer je njezin predmet zaokupljeno¬ 
sti uvijek duhovna ustroja: čovjekov »skriveni« i »tajni« Ja, 
što se u krajnjoj crti otkriva kao božanska zbiljnost. Zato su 
gnostici izabranici i mudraci, karizmatičari i vizionari, posje¬ 
dnici istine i spasenja. Glavno je spoznati istinu, a ne uzvjero- 
vati u nju, po čemu se onda gnosticizam i kršćanstvo u bitno¬ 
me razilaze. Osim gnosticizma u te ezoterične pokrete može¬ 
mo s pravom ubrojiti i neoplatonizam, koji u kršćanstvo uvo¬ 
de mnogi filozofi, teolozi i mističari. U isti okvir spada tako¬ 
đer i hermetizam, čije podrijetlo valja tražiti u Egiptu, a tek¬ 
stove u licu Hermesa Trismegistosa. Najvažnije mu je djelo 
Corpus Hermeticum, zbirka tekstova o astrologiji, magiji i al- 
kemiji. Iako nastao u prijelomnim miješanjima helenističke 
kulture i istočnjačkih utjecaja, hermetizam je doživio najplo¬ 
dnije razdoblje tek uvrštavanjem u panoptikum renesansno¬ 
ga sinkretizma. 

U srednjovjekovnom je kršćanstvu i po obrubima toga 
kršćanstva klijalo ezoterično i okultno bilje najraznorodnije 
vrste. Skupine pod imenom Vjernici Ljubavi vjerojatno su 
propovijedali stanovitu okultnu gnozu i tražili prolaz kroz ini- 
cijacijske kušnje za ulazak u svoju zajednicu. I oni su rabili 
»tajni jezik«, čuvajući da im netko ne dozna sastojke učenja. 
Tu je još i nabujala mitologija o kralju Arturu i Graalu, du¬ 
hovnim Templarima i tajnim predajama. Preskočit ćemo 
mnoga imena i pokrete srednjovjekovna ezoterizma i stati 
kod imena Paracelsus, liječnika iz XVI. stoljeća, koji je navje- 
stio nove puteve i ishode. Pod utjecajem neoplatonizma, alke- 
mije i kršćanske mistike, on zagovara uspostavu karizmatič- 
ke i mistične religioznosti, a zabacuje racionalizam skolasti¬ 
ke. U prirodi postoji stvaralačka univerzalna snaga (archeus) 
koja u svemu određuje život. Podložni smo stoga astralnim i 
nebeskim utjecajima, igri makrokozmosa i mikrokozmosa. 

Daleko utjecajnija bila je talijanska renesansna misao o 
ezoterizmu i okultnome. Tu se u prvom redu misli na kršćan- 

ske kabaliste, što su čitali Bibliju metodom židovske ezoteri¬ 
čne tradicije. Već spomenuti Pico della Mirandola u svojem 
djelu Oratio de hominis dignitate miješa i slaže različite filo¬ 
zofije i gnozu, kabalističke spise i magične pouke, pokušava¬ 
jući usprkos tome ostati pravovjernim kršćaninom. Nije mo¬ 
guće pratiti i u kratkom iskazu opisati razvitak ezoterizma i 
okultizma u tijeku nadolazećih stoljeća jer je to jedno cijelo 
mnoštvo djela i pisaca, pokreta i skupina. Svejedno, treba ba¬ 
rem spomenuti ime Jakoba Bohmea, najistaknutijeg kršćan¬ 
skog ezoteristu, pisca De signatura rerum i Questiones Theo- 
sophicae, u kojima traži ono što je obično najskrivenije: Božju 
bit i tajnu pada ljudskoga roda u Edenskom vrtu. Lijek sve¬ 
mu nalazi on u vjernom navještanju renovatio mundi, ali i 
predanju sebe u ruke Božje. Utjecao je na mističara Angelusa 
Silesiusa i pijetističku školu, ali jednako na njemački roman¬ 
tizam i idealizam. 

Povijesna crta koja ide od gnostičkih učitelja, preko rene¬ 
sansnih znatiželjnika do Jakoba Bohmea - a ustvari tvori 
klasičnu europsku ezoteričnu tradiciju - zaokružuje se i za¬ 
vršava s drugim velikim imenom toga vremena, Emanuelom 
Swedenborgom, vidovnjakom i duhovnim zanesenjakom, reli¬ 
gioznim genijem i dubokim mistikom. Vjerovao je da Bog pre¬ 
ko njega šalje ljudim brojne poruke, izjavljujući uvjereno: Hic 
liber est scriptum ex mandato. Dapače, bila mu je dana mogu¬ 
ćnost vidjeti raj i pakao, anđele i demone. U svakoj je stvari 
slutio duhovnu pozadinu, koju je otkrivao figurama, alegori¬ 
jama, podudarnostima i suglasjima. Za njega je priroda nešto 
doista živo, produhovljeno, osobno, gotovo slično uvećanom 
ljudskom biću. U toj pak teozofiji središnje mjesto pripada 
čovjekovom prvom padu i udaljavanju od Boga. Mnogi su su¬ 
vremenici E. Swedenborga držali luđakom, a teolozi optuživa¬ 
li za krivovjerje. Unatoč tome, svojom je idejom o Novoj Crkvi 
utro put - prije dva stoljeća - ključnoj zamisli Neui Agea o 
smjeni razdoblja, simboliziranoj izlaskom iz astrološkog zna¬ 
ka Ribe i ulaskom u astrološki znak Vodenjaka. Još više, na 
E. Swedenborga se danas pozivaju svi vodeći okultistički po¬ 
kreti, jer u njemu vide svojeg najslavnijeg preteču i svoje naj¬ 
bolje teorijsko opravdanje. 

Sva se dosadašnja povijest ezoterizma i okultizma obzna¬ 
nila u najvećoj mjeri tek u X3X. stoljeću - tom trećem razdo¬ 
blju - u kojem je došlo do istinske eksplozije tih učenja i dje- 

lovanja, što je dakako nemoguće iscrpno prikazati, jer daleko 
nadilazi prostor jednog običnog članka. Ipak, neke se oznake 
mogu lako naslutiti: okultistička ideologija je počela nadvla¬ 
davati ezoteričnu samosvojnost, a pojave su antikršćanstva i 
bojovne retorike učestale, što je uostalom tipično za XIX. sto¬ 
ljeće. Na taj se način nehotice izdubio rascjep između klasi¬ 
čnog ezoterizma i modeme ezoterije. 

U Rusiji se javlja V. Solovljev i obnavlja gnostički lik Sofie 
kao općeg umskog počela, ali i božanske ljepote, dok u En¬ 
gleskoj izlazi knjiga A. Kingsford, gdje se Krist prikazuje više 
u smislu vrhovnog ezoteričnog principa nego povijesne osobe. 
Svejedno, Francuska prednjači ispred svih drugih zemalja u 
promicanju i širenju okultnih znanosti. Tako P. S. Ballanche 
zagovara isključivo unutrašnji misticizam, androginsku na¬ 
rav ljudskih bića, politeizam i teozofiju. S druge pak strane, 
J. J. Bernard pokušava pomiriti ideje maritanizma i duhovnu 
baštinu E. Sweđenborga. Najviše se dakako ističe već spome¬ 
nuti Eliphas Levi, pisac dviju zapaženih knjiga iz povijesti 
magije. Obraća se širem čitateljstvu i nastoji povećati utjecaj 
okultističkih teza. Na njegovu tragu objavljuju svoje radove 
Ad. Franck, L. B. Drach i E. Schure, odalečujući se znatno od 
kršćanstva, a u korist istočnjačkih misterija. Poznati su tako¬ 
đer G. Papus, liječnik, okultist i mason, koji zajedno sa St. 
Guaitom i J. Peladanom utemeljuju kabalistički red unutar 
rozekrucijanskog pokreta. 

Za poznavanje i razumijevanje suvremenih oblika ezoteri¬ 
zma i okultizma od iznimne su važnosti pokreti teozofije i an- 
tropozofije što se razvijaju i šire tijekom XIX. i XX. stoljeća. 
Pritom valja najprije spomenuti teozofijsko društvo koje je 
utemeljeno 1875. godine u Sjedinjenim Američkim Državama 
od strane H. P. Blavatsky, Henry S. Olcotta, W. Q. Judgea i 
drugih. Polazeći od spiritizma oni su doprli do stanovite okul- 
tističke slike svijeta: dijelovi općih istina mogu se naći u svim 
religijskim i duhovnim tradicijama prošlosti. Točnije iskaza¬ 
no, teozofija je zapravo neka ezoterijska škola, utemeljena na 
najstarijim sakralnim baštinama, čak i onim koje su postojale 
prije svih danas poznatih tekstova, priopćenih od medija, što 
ih je onda A. Besant donijela u svojoj knjizi Tajna učenja. 
Osim toga, značajno je njezino shvaćanje tijela: ono može biti 
kamalno, duhovno, astralno i eterično. Za razliku od spiriti¬ 
zma koji je izrazito okultistička pojava, teozofija je bliža ezo- 

terizmu, pa ne iznenađuje da je privukla malo sljedbenika, 
dok je spiritizam ostao u središtu zanimanja velikog mnoštva 
znatiželjnika. Treba ovdje spomenuti kako su teozofi radili na 
sjedinjenju zapadnjačkih i istočnjačkih tajnih prinosa. No 
ubrzo je cijeli pokret osjetno počeo davati prednost hindu¬ 
izmu, pod utjecajem A. Besant, jedne od predsjednice toga 
društva. To je dovelo do rascjepa i osnivanja nove skupine ko¬ 
ja će uzeti naziv antropozofijskoga društva. Od tada imamo 
dva pokreta i misaona tijeka: teozofiju i antropozofiju. 

Na čelo antropozofijskog pokreta dolazi Rudolf Steiner, za 
kojega se može reći da je najviše razvijao hinduističke ideje 
karme, samsare i reinkarnacije, udaljujući se na taj način još 
očitije od kršćanskog ezoterizma svoje učiteljice H. P. Bla- 
vatsky. Prvak je antropozofije inače posvećivao posebnu pa¬ 
žnju medicini i programiranom plesu koji bi morao sjediniti 
stanovite ritmičke pokrete s odgovarajućom glazbom, a sve sa 
svrhom da se u ljudima probude zaspale, nepoznate i skrive¬ 
ne moći, što je uostalom bio i njegov trajni program, ostvaren 
osobito u waldorfskoj pedagogijskoj školi. Razumije se da an- 
tropozofija nije imala za cilj spašavati duše nego rasvijetliti i 
poučiti ljudski duh. Zato je ona prije svega neka gnoza, što 
preoblikuje zlo u dobro, materiju u duh. Da bi pak to dostigla 
služi se svim ljudskim sposobnostima: pjesništvom, glazbom, 
plastičnim umjetnostima, matematikom, biologijom, astrono¬ 
mijom, medicinom i poljoprivredom. Uza sve to, antropozofija 
nije nikad imala većih odjeka i brojnijih pristalica, ali jama¬ 
čno dosta onih što su pažljivo pratili njezin rad. Otud je ona 
danas daleko više poznata po pedagogijskim uspjesima nego 
ezoterijskom učenju. 

Iako odijeljeni od službene europske teozofijske baštine, u 
širem su joj smislu ipak još pripadali J. Krišnamurti i A. Bai- 
ley, zašavši u mnogome u prvu polovicu XX. stoljeća. Prvi je 
bio mladi indijski teozof, disident u duhovnom pokretu A. Be¬ 
sant, koji je naučavao duhovnost oslobođenu od svih naličja i 
ustroja, čak i od pukog simbolizma, čime se onda ona uzdiza¬ 
la iznad svakog teozofizma. S druge se pak strane, A. Bailey 
odcijepila od teozofijskog društva kako bi sama osnovala svoj 
ezoterični pokret L'Ecole Arcane. Najavljivala je tri događaja: 
dolazak Novog doba -New Age - drugi povratak Isusa Krista 
i uspostavljanje samo jedne svjetske religije. Znakovit naslov 
nosila je njezina knjiga Kristov povratak. Za nju je osobna du- 

hovna preobrazba uvijek bila uvjet društvene obnove, a ne 
obrnuto. 

Opisano buđenje ezoterizma i okultizma tijekom XIX. i 
početkom XX. stoljeća - u likovima teozofije, antropozofije i 
disidentskih učenja - ostaje nedostatno osvijetljeno bez opisa 
još jednog pokreta: spiritizma. Na čelu mu je A. Kardec, prvi i 
glavni teoretičar suvremenog spiritizma, pisac Knjige duhova 
i brojnih drugih tekstova. Sam je bio vrstan medium. Vjero¬ 
vao je čvrsto da njegove osobne spiritističke objave ne služe 
drugome doli pojašnjenju i upotpunjenju tradicionalnog na¬ 
uka Katoličke crkve. Stoga je spiritizam trebao biti treća 
objava, poslije one Starog i Novog zavjeta. Otud snošljivost 
prema katolicizmu, što se za njegove sljedbenike ne može ni¬ 
kako ponoviti. A. Kardec je značajno doprinio razlikovanju 
europskog i američkog spiritizma, jer je taj potonji, primjeri¬ 
ce, posve odbacivao reinkarnaciju. Inače, spiritizam se odre¬ 
đuje kao tehnika komuniciranja s duhovima kroz medium, 
koristeći pritom stanje transa hipnotičkoga tipa. Dok je tako 
A. Bailey bila pretečom New Agea, dotle je A. Kardec navje¬ 
šćivao - barem u početnim oblicima - reciklažu spiritizma u 
postmodemom pojmu channelinga. 

S tim se opisom temeljnih tipova ezoterizma i okultizma 
zapravo zaključuje četvrto razdoblje obnove nove duhovnosti, 
poslije razdoblja predkršćanstva, kršćanstva i klasičnih vrhu¬ 
naca ezoterične mistike. 49 


Postmodema nebulozna i ezoterično-okultna 
religioznost 

Novi i najveći val - onaj peti - ezoterizma i okultizma za¬ 
pljusnuo je svijet sedamdesetih godina ovoga stoljeća, pošavši 
na svoj put upravo iz Sjedinjenih Američkih Država, gdje je 
naglo poraslo zanimanje za sve vrsti tajnoga znanja i umijeća 
- astrologije, spiritizma, vraćanja, gatanja - unatoč tome što 
u isti mah svjetovno nije odstupilo iz društvenog obzora. Mje¬ 
šavina nastala križanjem utjecaja mladenačke kontrakultu- 


49 Budući da je stručna literatura o povijesti ezoterizma i okultizma 
postala nepreglednom i usko specijaliziranom - po nositeljima i 
školama - namjerno smo je izbjegli navoditi, htijući rasteretiti 
tekst, koji je i onako odveć nagomilan bilješkama. 

re, istočnjačkih religija i postojećih ezoteričkih pokreta ubrzo 
se oblikovala kao novi i zamršeni sinkretizam. Takav proces 
miješanja nije bio rijetkost u povijesti religija. Zato se valja 
vratiti natrag u XIX. stoljeće i ukazati na ključne odrednice 
ezoterizma i okultizma što su jednim dijelom prešle u novi 
sinkretizam sedamdesetih godina. 

Na tu je neprekidnost svratio pozornost francuski sociolog 
religije Fr. Champion, nabrajajući pojedinačne sastojnice ezo¬ 
terizma i okultizma XIX. stoljeća: odbacivanje dualizma 
između prirodnih zakona i nadprirodnog upliva i između 
ljudskog i božanskog; temeljni optimizam koji se ogleda u pri¬ 
hvaćanju reinkarnacije, što omogućuje svim ljudima da po¬ 
stupno poluče spasenje; vjerovanje u čovjekovu odgovornost 
glede njegova duhovnog i materijalnog napretka; ideja jedne 
osnovne konvergencije, dotično istovjetnosti svih religija, 
učenja i vjerovanja u iskonsku i prapočetnu univerzalnu tra¬ 
diciju, što postaje poticajem snošljivosti; misao o nekim »skri¬ 
venim« i »tajnim« stvarima ili prvobitnom i izvornom znanju, 
koje se nalazi u korijenu svega postojećeg; volja za općim 
bratstvom među ljudima; traženje suglasnosti između znano¬ 
sti i religije; ustrojavanje teozofijskih skupina oko karizma- 
tičkog vođe. 

Ako je ta teozofijska i antropozofijska baština iz XIX. sto¬ 
ljeća prešla u naše doba, jedan je njezin dio zacijelo otpao. 
Stoga ima raskida i prekida s tom baštinom, a ne samo nado- 
vezivanja, kako smo gore pokazali. Prvi takav raskid i prekid 
se odnosi na pitanja »tajnosti« i »skrivenosti«. Za većinu na¬ 
ših suvremenika ezoterizam naime ne znači više ništa »tajno« 
i »skriveno« nego jednostavno religiozno spoznavanje i djelo¬ 
vanje koje nije službeno i crkveno. Druga se razlika odnosi na 
načine samousavršavanja, čemu teže sve pristalice nove reli¬ 
gioznosti. U ezoterično-okultnoj religioznosti ne polazi se više 
u preoblikovanju osobe kroz učenje i podučavanje, nego djelo¬ 
vanje na unutrašnjost vlastita bića. Otud važnost tijela i po¬ 
moć psihologije. Treće razlikovanje se tiče ustroja. Skupine 
pripadnika ezoterizma i okultizma u XIX. stoljeću su se oku¬ 
pljale u zajednice koje su bile između sebe jasno odijeljene i 
razgraničene. U današnjoj ezoterično-okultnoj religioznosti 
grupa gotovo i nema - osim simboličkih mreža - jer je pojedi¬ 
nac sam istodobno i proizvođač i potrošač svetoga. Zato mu 
skupine zapravo i ne trebaju, što se najbolje vidi na primjeru 

astrologije i čudesnog izliječenja. Četvrta novost je u tome što 
se utjecaj istočnjačkih religija toliko povećao da je teško više 
braniti tvrdnju o prevlasti zapadnjačke sakralne tradicije. 

Upravo je prije spomenuti dotok starijih ideja ezoterizma 
i okultizma iz XIX. stoljeća, ali i netom opisani priljev novih 
iskustava sedamdesetih godina učinio da su miješanja reli¬ 
gijskih i magijskih sadržaja postala učestalija i veća nego 
ikada dosad u prošlosti. Stoga je bilo nužno da se tom dvo¬ 
strukom nazivlju - ezoterizam i okultizam - dodaju novi i prim¬ 
jereniji nazivi. Tako Fr. Champion uvodi još izraze nebulozno 
i mistično, ustrojivši sintagmu: nebulozno-mistično-ezoterična 
religioznost 50 , dok J.-L. Schlegel radije rabi pojam neo-ezote- 
rizma. 51 Najopćenitiji je ipak pokušaj švicarskog sociolo¬ 
ga J.-Fr. Mayera da sažme cijeli kompleks u samo jednom 
izrazu: paralelna religioznost ili novi duhovni putevi. 52 

Takva se onda nebulozna i ezoterično-okultna religioznost 
pojavljuje u mnoštvu svojih očitovanja: od objavljivanja ho¬ 
roskopa u sredstvima priopćavanja, preko horror filmova do 
nuđenja raznih parareligijskih usluga u za to posebno uređe¬ 
nim prodavaonicama. Iz provedenih ispitivanja javnog mišlje¬ 
nja proistječe kako se baš knjige iz oblasti magije i tajnih pre¬ 
daja danas najviše kupuju i čitaju. Dosta se sjetiti senzaci- 
onalističkih djela što su početkom sedamdesetih godina uzbu¬ 
đivale ondašnji svijet: Rosemary’s Baby, The Mefisto Waltz i 
The Exorcist. To skliznuće prema magiji često poprima banal¬ 
ne i groteskne sadržaje praznovjerja najniže razine: gatanje 
po talogu kave, ishodu miješanja karata, rasporedu zrna gra¬ 
ha po stolu, putanju viska i reakcijama vilinih rašlji. Čak je 
egzorcizam u velikoj modi, a ne jenjava ni zanimanje za ma- 

50 Frangoise Champion, La nibuleuse mystique-esoterique, Orientati- 
ons psychoreligieuses des courants mystiques et esoteriques con- 
temporains, u zborniku De l’emotion en religion, Renouveaux et 
traditions. Pariš, 1990., str. 17-69; Frangoise Champion, La 
croyance en l’alliance de la Science et de la religion dans noveaux 
courants mystiques et esotiriques, u Archives des Sciences sociales 
des religions, 82,1993. 

51 Jean-Louis Schlegel, Neo-esoterisme et modemite, u zborniku 
Christianisme et modemite, Pariš, 1990., str. 273-293. 

52 Jean-Frangois Mayer, Les Nouvelles Voies spirituelles, Enquete 
sur la religiositč paralMe en Suisse, Lausanne, 1993., str. 430. 

gnetizam i čarolije svih vrsta. Danas 75% Francuza i Kana- 
đana čita povremeno horoskope, više nego Evanđelje. Ako 
ubacite samo tri dolara u automat, s podacima o imenu i da¬ 
nu rođenja, odmah ćete dobiti odgovor o vašoj budućnosti. 
Bržeg okultizma valjda nema. Čudnovato, ah ljudi u našem 
vremenu više vjeruju u prethodne živote nego u buduću be¬ 
smrtnost, što je čisti obrat kršćanskoga učenja. 

Sučeljeni smo dakle s jednim posve novim i neočekivanim 
stanjem, u kojem se slika religije osjetno promijenila i izokre¬ 
nuta. U tom sklopu treba reći - kao prvo — da počinjemo živje¬ 
ti religiju bez zajedništva i izvan skupina, svedenu na sakral¬ 
ni individualizam. Posrijedi su povremeni susreti i trenuta¬ 
čne prilike, a ne pripadanje određenim grupama. Labava 
mreža zajedničkih potreba i želja upućuje ljude jedne na dru¬ 
ge, ali ne stvara još između njih nikakvo zajedništvo. Zato se 
veze ne uspostavljaju preko pokreta, skupina ili udruga nego 
oko stanovitih časopisa, posebnih knjižara, duhovnih sredi¬ 
šta, sveučilišnih dvorana, izložbenih prostora, izdavačkih ku¬ 
ća i mjesta sastajanja, gdje se onda nuđaju okultna znanja i 
duhovna iskustva. Kome treba taj dolazi, koga ne zanima taj 
odlazi. Nema zajedništva nego samo privremenih prilika za 
konzumaciju svetoga. Za primjer uzmimo pariški Mistični ca- 
baret, koji svoja vrata otvara jednom sedmično za brojne po¬ 
sjetitelje. Na čelu mu je poznati redatelj, pisac romana i sce¬ 
narija A. Jodorovski. Pod utjecajem A. Bretona, S. Dalija i L. 
Bunuela, upriličuje on svoj fantazmagorični igrokaz magije, 
ezoterije, humora, čitanja izvadaka iz kabalističkih tekstova i 
židovske Tore. Sve prožima smijeh i tajne ludorije. Sudionici 
su slučajni posjetitelji, a ne organizirane skupine, pa je is- 
pravnije govoriti o ozračju nego o pokretu. Neki američki so¬ 
ciolozi religije su sigurno bliži istini kad za takve slučajeve 
rabe naziv clients cults, misleći na odnose pružanja sakralnih 
usluga i njihovih prolaznih korištenja. 53 

Druga oznaka postmodeme ezoterično-okultne religiozno¬ 
sti jest sve primjetnije iščeznuće i nestajanje obrednosti, jer 
su obredi zajednički ili ih uopće nema. Teško je naime zami¬ 
sliti ritual koji bi do kraja bio individualističan. To se najbolje 


53 Rodney Stark - William Sims Bainbridge, The Future of Religion, 
Secularization, Revival and Cult Formation, Berkeley, 1985., str. 
26-30. 

može potvrditi na primjeru jednog znanstvenog članka M. In- 
trovignea, u kojemu je on nakanio prikazati obrednost u su¬ 
vremenom ezoterizmu, ali je ustvari opisivao samo stanje 
XIX. stoljeća pa i ranije . 54 Najviše spominju ritualnu sceno¬ 
grafiju A. Crowleya, mormonsku liturgijsku tradiciju i maso- 
nerijsku magičnu inscenaciju, premda to nepovratno pripada 
prošlosti. Dapače, vraća se velikom magu Cagliostru iz XVIII. 
stoljeća, jer u današnjem okultnom konzumizmu jedva da 
može više pronaći očite primjere ezoteričnih rituala. Ni u po¬ 
gledu »crnih misa« i »gnostičkih parodija kršćanske liturgije« 
ne stoje stvari bolje. Ako su se pritom neki već ponadali vidje¬ 
ti u tim »misama« svetogrdnu psihodramu za brzo i učinkovi¬ 
to oslobođenje vjernika od katolicizma 55 , ostali su grdno pre¬ 
vareni. Jer, razvikane »crne mise« i »gnostičke liturgije« nisu 
u krajnjoj crti drugo doli samo dobro skriveni mamci i stupice 
za erotske igre i nadražaje, jednom naraštaju velike seksual¬ 
ne umomosti i opasne razmaženosti, a da o gospodarskim ko¬ 
ristima što se iza takve sakralne maskarade zaklanjaju i ne 
govorimo. Ispod svega i kroz sve uvijek prolazi novac, to uni¬ 
verzalno i najdjelatnije sredstvo za osobno promaknuće i indi- 
vidualistički provod. 

Treća oznaka postmodeme ezoterično-okultne religiozno¬ 
sti je usko povezana s drugom, a razvidna je u postpunom 
slabljenju njezine ideologičnosti. Na pomolu je doista jedna 
religija bez ideologije, poslije one be zajedništva i bez obreda. 
To je razlogom da u prvi plan dolazi pragmatični okultizam, a 
ishlapljuju veliki ezoterični sustavi smisla i značenja, što su 
neograničeno vladali od renesanse do XIX. stoljeća. Doduše, 
suvremeni okultizam pokušava pronaći u ezoterizmu svoj te¬ 
orijski i ideološki okvir i opravdanje, ali mu to sve teže polazi 
za rukom, jer se baš ezoterični dio okultizma počeo polako i 
nezaustavljivo rastapati i slabiti, poglavito na razini potro¬ 
šačkih zahtjeva ljudi postmoderne. Nisu dakle više u pitanju 
učenja o svetome nego svakidašnje potrebe za svetim, a one 
se najbrže ispunjavaju ponudom okultnih vještina, ne misa¬ 
onih iješenja. 


54 Massimo Introvigne, Ritualita alTintemo dell’esoterismo oggi, u 
zborniku Nuove ritualita e irrazionale, Come far rivivere ii »miste- 
rov liturgico?, Padova, 1993., str. 123-160. 

55 Anton S. LaVey, The Satanic Rituals, New York, 1972., str. 51. 

Nema dvojbe da je takva okultna religioznost - bez zaje¬ 
dništva, bez obreda i bez teorijskog sustava - zapravo logična 
posljedica i učinak dvaju tijekova postmodeme: individuali¬ 
zma i pluralizma. Jer, pod nezaustavljivim pritiskom tih 
stvarnosti, religija se nužno preobrazuje u religioznost, a on¬ 
da se na stanovit način i u optici predmodeme »raspada«, »ra¬ 
zlijeva«, »rasplinjuje« i »razgrađuje«. Najprije sa strane objek¬ 
ta - koji nestaje - a onda jednako sa strane subjekta, što u 
slobodi ne zna više razlikovati doživljaj numinoznoga od du¬ 
hovnoga uzbuđenja. U tom kolopletu suprotstavljenih sakral¬ 
nih silnica, religiozno se izmjenično pojavljuje sa stotinu svo¬ 
jih obrazina: čas je magija, čas je navika, čas je zabava, čas je 
trgovina, čas je igra. U njemu nema nikakve stalnosti, sve je 
nebulozno i fluidno u prostoru svetoga. Ostao je samo pojedi¬ 
nac što traži svoj raspadnuti identitet u religiji koja uopće ne¬ 
ma identiteta, čime se začarani krug samo zatvara, a ne raz- 
iješuje. 

Time se neizravno potvrđuje i naša prva teza: ona o smi¬ 
slenoj povezanosti postmodemog individualizma i pluralizma 
sa sudbinom svetoga, sada svedenog na okultizam, kao za¬ 
dnjoj točci u dugom procesu slobodnog odabiranja »svetih pro¬ 
izvoda« na izlošcima religijskoga tržišta. Individualizam čini 
da religiju stvara sam čovjek i jedino za sebe, dok mu to tek 
omogućuje pluralizam sa svojim neiscrpnim ponudama sin- 
kretizma i eklektizma. U svezi s tom prvom tezom, postaje 
vjerojatnija onda i naša druga teza o postmodemoj religiji 
kao izrazito ludičkoj stvarnosti, jer je sveto sve više igra, za¬ 
bava, provod, sredstvo protiv dosade, dokolica, uzbuđenje, 
znatiželja i egzotika. Zacijelo, religija u suvremenosti nije je¬ 
dino i isključivo šala i razonoda - divertissement - ali će biti 
doista teško zanijekati da tih raspoloženja uopće nema. Na¬ 
protiv, oni sve više dolaze do izražaja, na što ćemo se među¬ 
tim kasnije opet vratiti. 


New Age i ezoterično-okultna religioznost 

S obzirom da je ezoterično-okultna religioznost redovito 
sastavljena od više raznorodnih sastojaka, bit će u mnogome 
nalik na New Age. Stoga se odmah postavlja pitanje o slično¬ 
stima i različitostima tih dviju postmodemih duhovnih tvor¬ 
bi. Ne radi li se možda ipak o posve istovjetnim pojmovima, to 

prije Sto sam Neiv Age obiluje ezoterizmom i okultizmom u 
iznimnim razmjerima. Nije naravno ovdje pogodan trenutak 
da povedemo raspravu o New Ageu, jer o tome postoje opšir¬ 
niji prilozi na drugom mjestu . 56 Svejedno, valja ukazati na 
moguće nesporazume i dužna razgraničenja, makar to nije 
uvijek lako postići. 

Već se na prvi pogled čini da je ezoterično-okultna religi¬ 
oznost neobveznija i slobodnija, manje idejno povezana i dru¬ 
štveno ustrojena od New Agea. Dapače, pokret Novoga doba 
ima barem neku određeniju ideologiju i prepoznatljivije du¬ 
hovne predvodnike nego Stoje to slučaj s ezoterično-okultnom 
religioznošću. Usprkos tome, D. Spangler, jedan od prvih 
uglednika i učitelja New Agea, otvoreno će se pohvaliti kako 
je najveći dio svojega nadahnuća crpio upravo iz baštine ezo- 
terizma i teozofijskog učenja A. Bailey. No to ne vrijedi za ci¬ 
jeli pokret koji je u početku bio na potpuno oprečnom stajali¬ 
štu, jer su njegovi utemeljitelji pokazivali neskriveni zazor 
prema idejama ezoterizma i okultizma. Tek kasnije to učenje 
počinje prodirati u pokret New Agea, preplavljujući ga od dna 
do vrha. Drugi su opet mišljenja da je New Age odmah prili¬ 
kom osnivanja već bio obilježen ezoterizmom kao svojim isho¬ 
dišnim određenjem . 57 To je poznati prijepor u čije se rješenje 
zacijelo ne namjeravamo sad upuštati, prepuštajući ga povje¬ 
sničarima postmodemih duhovnih pokreta i ideja. 

Nama je prvenstveno cilj pokazati koji sastojci prevlada¬ 
vaju u New Ageu, a koji opet u ezoterično-okultnoj religiozno¬ 
sti, jer će se tako najbolje otkriti i razlike između njih. Po sebi 
je razumljivo da to nikad neće moći biti do kraja izvedeno, s 
obzirom da su granice u religiji postmodeme uvijek pomične, 
a sadržaji promjenjivi, pa ono što je jučer vrijedilo danas se 
može odbaciti, ali i obratno. 

U New Ageu ima, a u ezoterično-okultnoj religioznosti ne¬ 
ma, spominjanja promjene paradigme i nadolaska utopijskog 
vremena savršenog sklada, posvemašnjeg mira i bratske su¬ 
radnje među ljudima. Povezano s tim, rodočelnici New Agea 

56 Jakov Jukić, Budućnost religije. Sveto u vremenu svjetovnosti, - 

Split, 1991., str. 248-258. 

57 Massimo Introvigne, Storia del New Age 1962-1992, Piacenza, 

1994., str. 210. 

iskazuju evolucionističko uvjerenje i holističku viziju svijeta, 
što u okultističkom pragmatizmu često izostaje. Još nešto. U 
toj potonjoj religiji nema istaknutog ni ekološkog problema, a 
niti izraženih zahtjeva feminističke pobune, čega u New Agea 
ima na pretek. S druge pak strane H.-J. Ruppert misli da su 
preobrazbe društva i promjene ljudske svijesti tipični pro¬ 
izvod baš zapadnjačkog okultističkog nasljeđa . 58 

Postoji daljnja i važna razlika u pogledu odnosa s znano¬ 
šću. Dok New Age ima svoju razrađenu znanstvenu obranu i 
potporu - od K Wilbera do F. Capre - dotle se za ezoterično-okul- 
tnu religioznost to ne može tvrditi, iako ezoterizam nosi u sebi 
jaku težnju da bude bolja zamjena znanosti. Kad pak pokuša¬ 
vaju naći najbliže zajedničke oznake, zagovoritelji oba duhov¬ 
na pokreta spominju dva osobita ezoterična učenja: reinkar¬ 
naciju i astrologiju. Tako poznati kanadski poznavatelj novih 
religijskih pokreta A. Fortin 59 drži da je New Age u prvom re¬ 
du određen astrologijom, ali nikad ne koliko gnozom, koja je 
za njega - čini se najviše pod uplivom R. Bergerona - neza¬ 
obilazna u učenju New Agea. 

Posebno mjesto zauzimlje channeling, jer postoji u oba du¬ 
hovna pokreta. U New Ageu igra toliko presudnu ulogu 60 da 
ga neki sociolozi religije smatraju okosnicom cijeloga pokre¬ 
ta . 61 Preko njega ulazi onda ezoterizam i okultizam u New 
Age. Što se pak tiče ezoterično-okultne religioznosti, nazočniji 
je u njoj stari spiritizam nego novi channeling. A između njih 
je uočljiva razlika: cilj je spiritizma traženje odnosa sa duša¬ 
ma mrtvih pokojnika, dok se u channelingu radi o uspostav¬ 
ljanju veza s drugom i višom razinom zbiljnosti. Stoga će 
okultni prakticizam i pučka magija urbanih sredina radije 
pribjegavati spiritističkim sastancima nego sofisticiranim du¬ 
hovnim susretima New Agea. 

58 Hans-Jurgen Ruppert, Nues Denken auf alten Wegen: New Age 
und Esoterik, u zborniku Die Ruckkehr der Zauberer, Netv Age - 
eine Kritik, Reinbek, 1987., str. 79-80. 

59 Andrć Fortin, Les Galeries du Nouvel Age, Un chretien s’y 
promine, Ottawa, 1993., str. 111-138. 

60 Eric Pigani, Channels: les mćdiums du Nouvel Age, Pariš, 1989., 
str. 201. 

61 Massimo Introvigne, Storia del New Age 1962-1992, Piacenza, 
1994., str. 138-139. 

Uzroci pojave ezoterično-okultne religioznosti 

Budući da je suvremena religija — skupljena i skrojena od 
posuđenih komadića raspadnutih duhovnih tvorbi - teško 
odrediva, sociolozi su na različite načine pokušali protumačiti 
uzroke postanka i razloge širenja ezoterizma i okultizma, ovi¬ 
sno o tome koji su od tih komadića uzeli za uzorak pojedine 
sakralne struje. S vremenom su se ipak ustalile neke teorij¬ 
ske postavke o društvenom podrijetlu religije postmodeme, 
pa njih treba sad nabrojiti i prikazati. 

Najrasprostranjenije teorijsko tumačenje uzroka pojavi 
ezoterično-okultne religioznosti jest jamačno ono sociologij¬ 
sko, koje se djelimice upire u marksizam i funkcionalizam, ali 
mu nisu tuđi ni drugi pristupi iz društvenih znanosti. Shodno 
toj teoriji, nova bi religioznost bila prije svega posljedica gole¬ 
mih i ubrzanih promjena u društvu tijekom zadnjih dvaju 
stoljeća. Neki su sociolozi skloni vidjeti u ezoterično-okultnoj 
religioznosti izraz nezadovoljstva i pobunu protiv takva dru¬ 
štva, a drugi opet najprikladniji i ujedno jedini mogući oblik 
življenja svetoga u postmodernom svijetu. U prvom slučaju 
imamo dakle posla s prosvjedom, što je na tragu engelsovskog 
zamišljaja religije; u drugom pak imamo posla s prilagodbom, 
što je na tragu klasičnog funkcionalizma. U pogledu teorije 
prosvjeda, njezini zagovornici raspoznaju u suvremenu buđe¬ 
nju zanimanja za okultno i ezoterično - ispod varljive površi¬ 
ne -jednu izrazitu protutehnološku oporbu i sredstvo pro¬ 
mjena u društvu . 62 Kroz govor religije, oblikuje se naime pro¬ 
svjed protiv racionaliziranog svijeta u kojemu je čovjek sve¬ 
den na puku očitost i korisnost, a ne uzdignut na dostojno i 
smisleno življenje. Čak više, okultna je podkultura radikalno 
odbacila - svojim iracionalizmom - sve postojeće sustave i 
predodžbe službene znanosti o isključivo uzlaznom napretku 
u povijesti. Jer, ezoterične vještine - astrologija, spiritizam, 
čarobnjaštvo, magija, sotonizam - nemaju uopće povijesti ne¬ 
go samo učinke. Po tome pripadaju struji povratka u idilično 
stanje predpovijesti, što gaje primjerice propovjedao J.-J. Ro- 
usseau. Zbog toga u njoj ima nešto od svake romantične pobu¬ 
ne protiv prozaičnosti svijeta. Čovjek je po naravi dobar, ali 


62 Edward Tiryakian, Totvard the Sociology of Esoteric Culture, u 
American Journal of Sociology, 25, 1971., str. 134. 

ga je zla civilizacija pokvarila. Ima dakako još jedan razlog 
privlačnosti okultnih djelatnosti: onaj o potpunoj oprečnosti 
između te djelatnosti i iskustvene djelatnosti suvremene zna¬ 
nosti. Na taj način - pa i protiv vlastite volje - nova religi¬ 
oznost postaje čista alternativa pragmatičnoj znanosti i njezi¬ 
nim pogubnim posljedicama, kao što su otuđeni rad i neprili- 
čnosti naglog rasta. 

Iz svega slijedi da ezoterično-okultna religioznost može u 
sociologijskom ključu biti shvaćena kao oporba upravo moder- 
nitetu, koji je u velikom dijelu bio proces odvajanja i rastav- 
ljanja, što onda ta religioznost pokušava spojiti i sastaviti. 
Među odvajanja modeme spadaju: udaljenost između čovjeka 
i prirode, čega prije nije bilo; raspadanje tradicionalnih zaje¬ 
dnica, gdje su se lako ujedinjavali identiteti; specijalizacija 
znanja i sposobnosti; rascjep među oblasti javnog i privatnog 
života, koji se sve više razmiče. Spomenutom procesu razdva¬ 
janja - što obuhvaća cijelo moderno društvo - davani su razli¬ 
čiti odgovori, od kojih je jedan baš ezoterično-okultna religi¬ 
oznost, jer ona pokušava ponovno pronaći izgubljeno jedin¬ 
stvo, ali prije kroz današnje vrednote postmodemog individu¬ 
alizma nego jučerašnjom nostalgijom za predmodemim ko¬ 
lektivizmom . 63 

Pristalice sociologijske teorije prilagodbe idu drugim pu¬ 
tem. Za njih je okultno - iznad svega u obličju astrologije - 
postalo religijom širokih gradskih masa potrošača i mladeži 
odgojenoj od mass-media, a ne u toplom obiteljskom okru¬ 
žju . 64 U društvu brzih promjena i krize identiteta 65 ta religi¬ 
oznost zadovoljava potrebe ljudi, što je za današnji svijet da¬ 
leko važnije od njezine istine. Ta se prilagodba religije post- 
modemom društvu najbolje pokazuje na primjeru povećane 
privlačnosti vjerovanja u reinkarnaciju u suvremenog čovje¬ 
ka. Ako prihvati zakon karme, onda mu sve nejednakosti i 

63 Fransoise Champion, La nebuleuse mystique-esoterique, Orientati- 
ons psychoreligieuses des courants mystiques et esotćriques con- 
temporains, u zborniku De l’emotion en religion, Renouveaux et 
traditions, Pariš, 1990., str. 40. 

64 Edgar Morin, La croyatice astrologique moderne, Diagnostic socio- 
logique, Lausanne, 1981., str. 43-44. 

65 Gisela van Delden, Jugendreligionen, Neue Religiositat oder Keim- 
zelle neuer Geuialt?, Frankfurt, 1988., str. 260. 

pretrpljene boli u životu gube na samovoljnosti i nepravedno¬ 
sti, jer je to objašnjeno različitim pozicijama u ciklusu uvijek 
novih rađanja. Onaj tko je promašio u jednom životu - a tih je 
golema većina - može još uvijek uspjeti u nekom drugom ži¬ 
votu. Tumačenje reinkarnacije samsarom je možda i pogre¬ 
šno, ali postmodemom čovjeku savršeno odgovara, što je sa 
sociologijskog gledišta od prvorazrednog značenja, osobito za 
pristalice teorije prilagodbe. 

Bliža fenomenologijskoj i psihologijskoj sociologiji, a dalja 
marksističkoj i funkcionalističkoj društvenoj znanosti, ponu¬ 
đena je još i teorija o igri i zabavi kao uzrocima pojave post- 
modeme ezoterično-okultne religioznosti, čemu smo pretho¬ 
dno posvetili više pozornosti. Ta teorija uzima okultnu djela¬ 
tnost - spiritizam, astrologiju, magiju i satanizam - u smislu 
predmeta ispunjenja čovjekovih potreba za razbibrigom i lu- 
dičkim uzbuđenjima, iako na pomalo bizaran i neobičan na¬ 
čin, što se međutim može opravdati činjenicom da se u dru¬ 
štvu ravnodušnosti s vremenom iscrpljuju sredstva zabavlja¬ 
nja i učinci iznenađenja. A u trenutku naime kad je ezoteri¬ 
čno bilo dostatno sekularizirano, ostalo je mjesta samo za ša¬ 
lu i zabavu s okultnim. Jer, tek onda možemo sebi dopustiti 
luksus da hinimo religioznost kad više nismo u stanju vjero¬ 
vati u nadnaravno i čudesno. Da zaista i ozbiljno vjerujemo u 
demone, zle sile, duhove i Sotonu sigurno bi sve poduzeli da 
ih izbjegnemo dozvati i s njima se susresti. Tako recimo misli 
M. Truzzi. 66 Upravo izostanak stvarnog i dubokog straha (tre- 
mendum) pred tim pojavama, pokazuje zapravo koliko ljudi 
danas neozbiljno shvaćaju religiju, ali ateizam još više, dobro 
smješteni u sigurnom društvenom zaklonu sekularizacije i se- 
kularizma. To naposljetku znači da omalovažavaju sve ono 
što su pred kratko vrijeme držali nečim vrlo ozbiljnim i stra¬ 
šnim. Mladi se ustvari igraju s tajnim porukama i zlim demo¬ 
nima da im dani brže prođu, ali u njih malo vjeruju. Zato je 
upravo posvjetovljenje ezoterizma - uostalom kao i svake 
druge religije - dovelo do toga da je na poprištu svetoga pre¬ 
ostao još jedino okultizam, ali i on potpuno demitiziran i pri¬ 
zemljen do razine malih trikova i velike zabave. Sva vjerođo- 


66 Marcello Truzzi, The Occult Revival as Popular Culture: Some 
Random Observation on the Old and the Nouveau Witch, u The 
Sociological Quarterly, 13,1972., str. 29. 

stojnost tih teorija - ludičnosti i potrebe za jakim čuvstvenim 
stresovima radi razbijanja dosade - leži jamačno u njihovoj 
povezanosti s obilježjima mentaliteta postmodeme. 

Stoga se s puno razloga čini da je spomenuto ludičko tu¬ 
mačenje širenja ezoterično-okultne religioznosti ipak najpri¬ 
hvatljivije - ne isključujući druga - jer do kraja vjerno odra¬ 
žava upravo duh postmodeme i na njega se dosljedno i potpu¬ 
no nadovezuje. 

Sociologija se naravno nije zaustavila - što je trebalo i oče¬ 
kivati - na dosadašnjim teorijama o uzrocima pojave ezoteri¬ 
čno-okultne religioznosti, koje su u toj religioznosti vidjeli 
najprije protivljenje društvu, onda prilagodbu na njega, a na 
koncu običnu igru i zabavu bezbrižne mladosti, željne senza¬ 
cija i uzbudljive neizvjesnosti. Stoga je sa strane sociologa s 
teologijskom naobrazbom ubrzo puštena u optjecaj nova teori¬ 
ja o ezoterično-okultnoj religioznosti kao instant nadomjestku 
za iznevjerene nade u tradicionalnu i crkvenu vjeru . 67 Riječ je 
o nekoj vrsti druge reformacije, koja na temeljima nestrpljiva 
naraštaja kontrakulture traži kroz krive puteve istinitiju i 
vjerodostojniju religioznost. U prilikama duhovna nazatka i 
sporazuma sa svijetom, odricanje od mističnih ushita i obre¬ 
dne strogosti, rađa se nova religioznost kao odgovor na pogre¬ 
šne korake mnogih službenih Crkava, koje su postale rasadi¬ 
štima brojnih činovnika i stručnjaka za sva područja, a ne 
mjestom svjedočanstava ludosti dobrote. Tome je pogodovao 
krah civilne religije (civil religion) i neuspjeh kršćanstva, čiji 
se glasovi u obrani povrijeđenih ljudskih prava - jasno tuđih 
- nisu čuli jače od građanske oporbe. Ostavši bez duhovne 
potpore starijih, mladi su se uputili putevima slobode bez 
granica. Okultno im se učinilo najbliže i gotovo na dohvat ru¬ 
ke. Ništa čudno što su za njim posegnuli. 

U zadnje doba u natječaj je ušla i teorija o ezoterično-okul¬ 
tnoj religioznosti kao »trećem putu« ili »trećoj sili« koja bi mo¬ 
rala nadići jednako znanost i religiju. O tome se danas mnogo 
piše . 68 Jer, obje su ustanove zatajile. Prva, stvorivši svijet 

67 Edward F. Heenan, Mistery, Magic and Miracles, Religion in the 
Post-Aquarian Age, New Jersey, 1973., str. 1-13. 

68 Edward A. Tiryakian, On the Margin ofVisible, Sociology, the Eso- 
teric and the Occult, New York, 1974., str. 10-12. 

otuđenosti i hladne racionalizacije; druga, popuštanjem svje¬ 
tovnim navikama i gubitkom proročke glasnosti. U svakom 
slučaju, odnos između »alternative znanosti« i »službene zna¬ 
nosti« je višeznačan i neodređen. Oni što se zanimaju za ezo¬ 
terična vjerovanja ne žive to kao neku suprotnost s vrijedno¬ 
stima znanstvene spoznaje. Naprotiv, za njih pokret ezoteri- 
čno-okultne religioznosti uopće ne udara na institucionalnu 
znanost nego ide prema njezinu produženju i zaokruženju na 
višoj ravnini. Čak ljudi suvremene znanosti nisu jednodušni 
u tome gdje bi trebalo točno odrediti granicu onoga što je zna¬ 
nost i onoga što nije znanost, čime se otvara i nudi jedno za¬ 
sad nepoznato područje u kojem se okultno i znanost mogu 
opetovano i plodonosno susresti . 69 Ne iznenađuje onda iznim¬ 
ni boom znanstvene fantastike, ufologije i želje za dodirom s 
vanzemaljcima. Ljudi naime razgovjetno osjećaju da dana¬ 
šnja znanost mnogo znade, ali malo poručuje, dok religije pro¬ 
šlosti mnogo poručuju, ali za svakidašnji život na odveć ne¬ 
praktičan način. Tu se negdje ubacuje okultizam i privlači ne¬ 
odoljivom novošću. 

U završnici bi valjalo pitati je li ezoterično-okultna religi¬ 
oznost uopće još religija kad je uvjet za pristup njoj nereligi- 
oznost? Odgovor nije samo jedan. Dok politička religija sa 
svojim okrutnim fundamentalizmom i neljudskim integriz- 
mom to sigurno nije, za ezoterično-okultnu religioznost je te¬ 
ško reći da li jest ili nije religija: ovisi o tome kako vam je 
drago ili kako hoćete, što je naslov - gle čuda - jedne ludičke 
fantazije velikog Williama Shakespearea. 


Kršćanstvo i nova religioznost 

Kad bi kršćanstvo bilo isto što i društvena znanost, onda 
bi već sad mogli zaključiti našu raspravu o ezoterično-okult- 
noj religioznosti. Budući da to nije slučaj, trebamo ići dalje i 
početi razmišljati na drugačiji način. U čemu je razlika? Pa u 
tome što se sociologija bavi apstraktnim društvenim ideologi¬ 
jama, a vjera s pojedinačnim živim ljudima. Otud posve opre¬ 
čni prilazi i metode među njima. Jer, gledano sociologijski, 
ideje se uvijek mogu pobijati i to uspješno; gledano pak 


Colin Campbell - Shirley Mclver, Cultural Sources of Support for 
Contemporary Occultism, u Social Compass, 34,1,1987., str. 41-60. 

kršćanski, ljudima se ne može nikada suditi nego im jedino 
valja oprostiti. Drugog izbora za vjernika jednostavno nema. 
Stoga kršćani moraju razmišljati o novoj religioznosti na su¬ 
protan način od znanstvenika. Prvi vide svuda ljude, a ne nji¬ 
hove ideje, dok drugi čine obratno, videći svuda ideje, a ne 
ljude. To naravno ne bismo uopće spominjali da nema poku- 
šaja izjednačavanja znanstvenog pristupa problemu s kršćan¬ 
skim odnosom s bližnjim. Ukoliko pokažemo možebitnu la- 
žnost nove religioznosti, nismo time još potvrdili istinitost 
kršćanstva, jer ono ne živi od neuspjeha drugih nego od vjero¬ 
dostojnosti svojih sljedbenika. A to treba tek na djelu pokaza¬ 
ti: Hic Rhodus, hic salta. 

A upravo je očekivani skok na suvremenom Rodosu ispao 
neslavno za mnoge nestrpljive i bojovne kršćane. Postavši 
predvodnicima bijesnih napadaja na novu religioznost i njezi¬ 
ne predstavnike, neke su naime fundamentalističke i integri- 
stičke skupine i pokreti - jednako među katolicima i prote¬ 
stantima - iskazale više sektaške netrpeljivosti nego crkve¬ 
nog mirotvornog duha. Pokazalo se kako sličnosti u isključi¬ 
vostima više odbijaju nego privlače. Štoviše, ima danas dosta 
poznatih kršćanskih teologa što su spremni bez milosrđa po¬ 
bijati drugačija učenja i ponašanja, ne opažajući uopće koliko 
je to njihovo pobijanje - po duhu i načinu izražavanja - dale¬ 
ko od zahtjeva vlastite vjere, koju kane baš time jedino obra¬ 
niti .- 70 U svojoj prevelikoj gorljivosti, često se čak okreću pro¬ 
tivničkim kršćanskim zajednicama i njih svrstavaju u isti red 
sa sektama i novim religijskim pokretima, pa je tako i Kato¬ 
lička crkva znala biti stavljena na optuženičku klupu zajedno 
s mormonima, pentekostaldma, teozofijom, astrologijom i že¬ 
nom. Ono što je najčudnije jest previd da kršćanska teologija 
- naravno njezin manji i borbeniji dio - rabi prosvjetiteljske 
razloge, premda se znade u kolikoj su mjeri baš oni bili kori¬ 
šteni u žučnoj polemici protiv Crkve u posljednja tri stoljeća. 


70 Walter Martin, The Kingdom of Cults, Minneapolis, 1965.; Russel 
P. Spittler, Cults and Sims: Tu>enty Altemates to Evangelical 
Christianity, Grand Rapids, Michigan, 1962.; Jack Sparks, The 
Mind Benders, Nashville, 1977.; Walter Martin, New Cults, Santa 
Ana, 1980.; Walter Martin, The Cult Reference Bible, Santa Ana, 
1981. 

U tom je onda okviru svakako prevažno istaknuti kako 
bojovni kršćani u svim ljudima što su pristali uz novu religi¬ 
oznost - ne pitajući na koji se naćin to zbilo - vide samo i is¬ 
ključivo lukavstvo, novac ili zlo. Nigdje da naslute dobru vo¬ 
lju ili uvaže ljudske slabosti. A još se manje zapitkuju zašto 
čovjek našega doba tako zanosno hrli i lako prihvaća učenja i 
djelovanja nove postmodeme religioznosti . 71 Jer, sumnjajući 
u dobre poticaje vođfi svih pokreta i u iskrenost pristanka 
svih članova, unaprijed je već sve odlučeno gdje se nalaze zli, 
a gdje dobri. S tim se ideološkim oporbama u kršćanstvu za¬ 
pravo ne može ništa postići, osim što se s druge strane bude 
posve isti bijesovi i izazivaju isti odgovori. Ostaje nejasno po 
čemu se to kršćani uopće razlikuju od drugih ljudi i gdje je 
istinsko očitovanje njihove ljubavi prema bližnjima? Ukoliko 
svoje brane, postupaju kao cijeli svijet. Zato se s razlogom či¬ 
ni da se kršćani neće spasiti po uspješnosti pobijanja tuđih 
ideja nego po dobroti prema nepoznatoj braći u nevolji. A njih 
svugdje ima, neovisno o granicama koje ih dijele ili spajaju. 

To sve obvezuje kršćane na potpuni obrat u pristupu. 
Umjesto da stavljaju u pitanje predmet svoje zaokupljenosti - 
u našem slučaju novu religioznost postmodeme - oni najprije 
moraju sebe staviti u pitanje, jer su pojave u svijetu nerijetko 
posljedice njihove nevjere i duhovne mlakosti. Takav obrat u 
postupku uporabio je nedavno poznati katolički teolog i filo¬ 
zof E. G. Farrugia 72 tražeći »sektarizam u nama«, a tek po¬ 
tom u drugima. Dapače, možda i ne bi uopće bilo sekta u dru¬ 
štvu da ih prethodno nema u nama i u našem mentalitetu. 
Slično je tvrdio N. Berdjajev kad je pisao da je pojava komu¬ 
nizma ustvari rezultat izdaje kršćana koji su prestali dizati 
glas u korist siromaha i društvene pravde. 

Primjenjujući spomenuti obrnuti obrazac na dvije krajnje 
točke današnjega stanja svetoga u svijetu - koje se pobliže is¬ 
kazuju kao politička religija i okultna religioznost - valja is¬ 
kreno i kršćanski pitati najprije glede prve točke: koliko u 
meni i u mojoj savjesti ima skrivenih sklonosti i težnji prema 

71 John A. Saliba, Au carrefour des vćrites, Une approche chretienne 
des nouvelles religions, Quebec, 1994., str. 80. 

72 Edward G. Farrugia, II settario in noi, u zborniku Dalla Sofia cd 
New Age, Roma, 1995., str. 141-177. 

fundamentalističkim i integrističkim rješenjima u društve¬ 
nom životu? Koliko toga ima u mojoj krajevnoj i općoj Crkvi? 
Jesu li mi napokon vrijednosti kršćanskog univerzalizma, di¬ 
jaloga, ekumenizma, mirotvorstva, praštanja samo puki 
izvanjski ukrasi vjere i maska za političku korist ili ih pak 
duboko prihvaćam kao istinski smisao mojega zemaljskog 
življenja i postojanja? 

Na drugoj strani iste krajnosti stoji ezoterično-okultna re¬ 
ligioznost. Za nju također moram sada sebe iskreno i kršćan¬ 
ski pitati: koliko u meni i u mojoj savjesti postoje sklonosti i 
težnje prema ezoteričnim i okultnim rješenjima u osobnom ži¬ 
votu? Koliko pak toga ima u mojoj krajevnoj i općoj Crkvi? 
Neki će se jamačno pred postavljenim pitanjima naći potpuno 
zatečeni i zbunjeni, jer su do kraja uvjereni da svega toga u 
kršćana zaista nema, a niti može biti. A ipak nije tako. Pro¬ 
tivno svim iščekivanjima, nedavna su velika sociološka ispiti¬ 
vanja u Kanadi bjelodano otkrila da vjernici pripuštaju u svoj 
credo mnoštvo ezoteričnih i okultnih sadržaja: 35% vjeruje u 
predviđanja astrologa, 25% u istinitost spiritističkih poruka, 
60% u postojanje iznimnih psihičkih moći u nama, 45% u to¬ 
čnost proročanstava, 60% u channeling i 25% u telepatiju. 73 U 
Engleskoj, Njemačkoj, Francuskoj i Italiji su dobiveni slični 
ili čak nepovoljniji podaci. Ezoterizma i okultizma nema da¬ 
kle samo u drugima i »neprijateljima vjere« nego i u nama i 
između nas, što bi kršćane trebalo potaknuti na veću skrom¬ 
nost i poniznost. 

To zacijelo nije sve što bismo trebali ustvrditi. Lista bi sli¬ 
čnih »ispovijedi« mogla postati vrlo dugačkom i raznolikom. 
Zar primjerice nije razložno i korisno razmišljati o tome koli¬ 
ko nadživjelih ostataka ezoteričnih i okultnih vjerovanja na¬ 
stavlja danas trajati u mnogih dobronamjernih kršćana, iako 
su im nedovoljno posvješćeni i vjerojatno zatrpani pod nasla¬ 
gama dalekih sjećanja. U tom smislu podsjetimo na nekoliko 
tipičnih i nezaobilaznih tema: prvo, na sakralnu numerologi- 
ju u našoj pučkoj religioznosti, pretkoncilskim parakršćan- 
skim pobožnostima ili ostacima poganskog ritualizma; drugo, 
na razne »tajne poruke«, »velika obećanja« ili »sigurna proro- 


73 Reginald W. Bibby, La religion a la carte, Pauvrete et potentiel de 
la religion au Cariada, Qućbec, 1988., str. 106-108. 

čanstva« u našim brojnim privatnim objavama i osobnim vi- 
đenjima, što su tako nalik na slutnje ezoteričnih učitelja; tre¬ 
će, na magijska očekivanja u zajednicama gdje se obavljaju 
čudesna ozdravljenja; četvrto, na gnostička beznađa tako ra¬ 
širena među nama kršćanima u idejama o uroti cijeloga svije¬ 
ta protiv katolicizma i naroda, što je inače mnogo prisutnije 
nego što pretpostavljamo; peto, na teozofizam naših racionali- 
zama, koji bi htjeli zamijeniti mukotrpno življenje i križeve 
kršćanstva; šesto, na milenarističke nostalgije o uspostavi 
Kraljevstva Božjeg na zemlji i teokratskog društva, shvaće¬ 
nih više u antikomunističkom i antiliberalističkom značenju 
nego u smislu kraljevstva dobrote u nama; sedmo, na unapri¬ 
jed promašene utopije o »trećem putu« ili »trećoj sili« što bi 
trebala nadići socijalizam i kapitalizam po uzoru na spome¬ 
nuti ezoterični »treći put« ili »treću silu« iznad službene zna¬ 
nosti i crkvene religije; osmo, na manihejsko osjećanje da ne¬ 
prijatelj svuda vreba i prijeti po uzoru na sekte, čiji se članovi 
boje svijeta umjesto da ga ljube, jer ga inače nikada neće moći 
spasiti. Po sebi se razumije da te »ispovijedi« nisu onih dru¬ 
gih kršćana nego u prvom redu osobna priznanja. 

Ukoliko naime ne bismo obavili prije spomenute mučne 
»ispovijedi«, glasno i jasno, stavljajući u pitanje svoju vjernost 
kršćanstvu - a ne se tužili na one unutar i izvan kršćanstva - 
mogao bi se dobiti krivi dojam da su naša negodovanja u po¬ 
gledu najezde nove religioznosti zapravo prouzročena golom 
ugroženošću, jer ezoterično-okultni pokreti daleko više privla¬ 
če ljude, pa nehotice oduzimaju vjernike Crkvi, kojoj onda 
prijeti sam opstanak. Riječ bi trebala biti o svjedočanstvu, a 
ne natjecanju na tržištu sakralnih ponuda. 

Vrijeme je za sažetak naših dosadašnjih raspravljanja. Si¬ 
gurno da je posljednjih dvadeset godina došlo do velikih 
promjena u društvu i idejama. Neki kažu na gore, drugi na 
bolje. U svakom slučaju pitanje je da li te promjene mogu ika¬ 
da postati dovoljnim razlogom za promjenu načela Evanđelja 
i Drugog vatikanskog koncila: snošljivosti, opraštanja, milo¬ 
srđa i dijaloga sa svijetom. Drugim riječima, mogu li stanovi¬ 
te negativnosti postmodeme učiniti da se vratimo bojovnosti- 
ma predmodeme i da iz dijaloške Crkve prijeđemo ponovno u 
bojovnu Crkvu? Duboko sam uvjeren da to kao kršćani ne 
smijemo nikad učiniti. 

Ako su postmodema i njezina ezoterično-okultna religi¬ 
oznost znale često zabluditi i početi zlorabiti slobodu, nije do¬ 
zvoljeno zato kršćanima i pomisliti da se takva zloporaba slo¬ 
bode može liječiti sumnjom u vrijednost slobode. Štoviše, da¬ 
nas je moguće živjeti kršćanstvo samo kao slobodu. Stoga se 
valja dobro čuvati od svih ideologizacija kršćanstva, bez obzi¬ 
ra odakle dolazili i kojom su nakanom potaknuti. Suprotno 
ideološkom, treba nam duboko osobno i življeno kršćanstvo, 
koje će biti teološki, duševno i moralno zrelo i punoljetno. S 
razlozima - ma koliko bili uvjerljivi - danas baš nikoga neće¬ 
mo uvjeriti. S dobrotom - ma kako bila nesigurna - možemo 
svakoga potaknuti na premišljanje vlastita življenja. Tako o 
kršćanskoj dobroti ovisi u krajnjoj crti svijet postmodeme. 
Promijenivši sebe - što nam je izgleda još jedino preostalo u 
svjetovnom svijetu - možda ćemo učiniti da se drugi promije¬ 
ne, a da pritom ne izgube svoju slobodu. Uspiju li dakle 
kršćani izdržati u svojoj dobroti i u obrani tuđe slobode, može 
se dogoditi veliko čudo ljudskog spasenja i Božjeg milosrđa. 

DRUGI DIO: 

POGLEDI NA KRŠĆANSTVO 




LIBERALIZAM I KRŠĆANSTVO 


Za razliku od optimizma neupućene javnosti i lakovjernih 
izjava preuzetnih političara, sa znanstvenog stajališta će biti 
vrlo teško ili gotovo nemoguće posve točno odrediti sark po¬ 
jam liberalizma u njegovu mnogostruku povijesnu ostvare¬ 
nju. Te teškoće određenja dolaze ponajviše od činjenice što li¬ 
beralizam nikad nije bio neki dobro razrađen i potpuno za¬ 
okružen sustav, nego više stanovito opće misaono usmjerenje 
u kojemu su se onda stjecale i sabirale mnoge slične slobodar¬ 
ske ideje. Dapače, liberalizam je ulazio u najrazličitija podru¬ 
čja ljudske zauzetosti i učinkovito ih mijenjao. Zato uostalom 
i možemo govoriti o prvotnom filozofijskom liberalizmu koji 
će s vremenom postati nezamjenjiva ideološka podloga svim 
kasnijim oblicima liberalizma. Poslije, i zbog njega slijedio je 
teologijski liberalizam - u katolicizmu poznatiji pod imenom 
modernizam - a zatim istim uzročnim tijekom društveni, po¬ 
litički i etički liberalizam. Naposljetku se pak taj mnogostru¬ 
ki liberalizam najočitije iskazao uspostavljanjem posebnog 
gospodarskog poretka, obilježenog prije svega slobodnim trži¬ 
štem i natjecanjem sudionika na njemu. 

Time, dakako, nisu bile iscrpljene sve teškoće u pristupu 
pojmu liberalizma, što ih inače susrećemo u društvenoj zna¬ 
nosti. Poznato je da se liberalizam u svojem povijesnom ra¬ 
zvitku i usponu osjetno mijenjao. Prošlostoljetni borbeni libe¬ 
ralizam nije nikako istovjetan današnjem potrošačkom, a još 
manje će biti sličan sutrašnjem, koji nezaustavljivo uvire u 
ravnodušnost postmodemosti. Jednako je tako i u različitim 
zemljama liberalizam uzimao uvijek drugačije ustroje i sa¬ 
stojke. Stoga ne postoji u zbiljnosti neki posve razgovjetan i 
univerzalan tip liberalizma koji bi vrijedio za sva podneblja i 
sva razdoblja. Osim toga, negdje je on jače nazočan, a drugdje 
je opet jedva zamjetljiv i u začecima, kao primjerice u zemlja¬ 
ma Trećega svijeta ili bivšeg socijalističkog sustava Istočne 
Europe. 

Unatoč tim razlikama u oblicima, sadržajima i primjena¬ 
ma, liberalizam svejedno sadrži jedan uvijek nepromjenljivi 
temelj, zajedničko polazište i isto idejno nadahnuće o čovjeku 
i njegovoj sudbini u svijetu. Već jezično gledano, izraz libera- 

lizam dolazi od riječi sloboda. To je razlogom da se upravo 
ideja slobode nalazi u osnovi svih oblika liberalizma, premda 
je on, dakako, samo jedan od mogućih shvaćanja i tumačenja 
pojma slobode . 1 U liberalizmu je sloboda besprizivno stavlje¬ 
na na prvo mjesto pa iz nje sve proistječe i njoj se obogaćeno 
vraća. Zato je čovjek zamišljen kao osoba koja je posve dovolj¬ 
na sama sebi i upućena na samu sebe. Takav individualistič- 
ki liberalizam nužno uključuje barem tri bitna sastojka: na- 
turalizam, jer je za njega čovjek po svojoj naravi dobar; racio¬ 
nalizam, jer je za njega čovjekov razum jedini izvor spoznaje; 
optimizam, jer je za njega čovjek po svojoj moći neograničeno 
djelotvoran u društvu. Na početku istinske ljudske povijesti 
stoji dakle, odluka za potpunu slobodu, a na svršetku utopija 
potpunog napretka, a između njih postupna i nezaustavljiva 
pobjeda jednakosti i pravde. 

Iako u manjoj mjeri, ni povijesno kršćanstvo nije uspjelo 
izbjeći sličnim prijeporima kao liberalizam, barem u razdo¬ 
blju njihova susreta. U naše je doba kršćanstvo, naime, izgu¬ 
bilo nekadašnju istovjetnost i određenost. Mnogi spominju 
kršćanstvo, ali o njemu misle posve različito. Otud pojava da 
se danas - za razliku od vremena pune nadmoći te duhovne i 
vremenite baštine - pod imenom kršćanstva zapravo svašta 
podrazumijeva: od pijetističke povučenosti u osobnu pobo- 
žnost do revolucionarnih i nacionalnih pobuna u društvu; od 
redovnika zatvorenih u stroge klauzure do svećenika teologije 
oslobođenja što su uzeli puške u ruke i postali ministri u 
marksističkim vladama Srednje Amerike. Stoga je razložno 
pitati: S kojim i kakvim je to kršćanstvom bio suočen liberali¬ 
zam u svojem novovjekom idejnom širenju i presizanju? Od 
vremena pojave liberalizma ni lice kršćanstva nije ostalo je¬ 
dnako, jer su sve Crkve doživljavale manje ili veće unutra¬ 
šnje promjene. Pritom ne treba naravno zaboraviti da su 
upravo zbog toga sve kršćanske Crkve imale jako nejednake 
odnose prema liberalizmu. Pravoslavlje je jedva došlo u dodir 
s tim velikim idejnim pokretom suvremenog svijeta; katolici¬ 
zam je mijenjao odnos, svađao se i mirio s liberalizmom; pro¬ 
testantizam je pak od početka podržavao tu svjetovnu struju 


1 Georges Burdeau, Le libćralisme. Pariš, 1979., str. 7. 

oslobođenja i bio mu čak prvotno najistaknutije duhovno 
nadahnuće. 

Nije onda nikakvo iznenađenje da su odnosi između libe¬ 
ralizma i kršćanstva bili ne samo teško razumljivi, nego su 
postali i najveći izazov društvenoj znanosti u njezinoj nakani 
da opiše poglavita zbivanja u stvaranju modernoga svijeta. 

Predliberalistički izvori liberalizma 

Ideje liberalizma počinju klijati, nicati i rasti mnogo rani¬ 
je negoli se spominje ime toga moćnoga ideološkoga pokreta u 
povijesti čovječanstva, što zacijelo nije nikakva posebna rijet¬ 
kost, jer se jednako dogodilo sa socijalizmom, koji također 
ima dugu listu svojih nepriznatih preteča. Za jednu skupinu 
znanstvenika predliberalistički liberalizam je raspoznatljiv 
već u renesansi, za druguje nazočan u reformaciji, za treću je 
začet u prosvjetiteljstvu, dok četvrta skupina ide daleko na¬ 
trag u prošlost i nalazi mu tragove čak u stoicima i prvom 
kršćanstvu. 

Sigurno je da se nešto od modernoga liberalizma — u liku 
individualizma — može pronaći u ranom kršćanstvu i u svijetu 
u kojem je ono nastalo. Radi se jamačno o otvaranju prostora 
za kasniji razvitak i mogućim sličnostima, a nikako o istovje¬ 
tnostima. U tom sklopu, stoicizam je otkrivao jednakost ljudi 
ukoliko su oni razumna bića. Kršćanstvo se pak sa svojim du¬ 
hovnim subjektivizmom pokazalo neočekivano plodonosno za 
budući rascvat liberalističkoga individualizma , 2 iako više kao 
poticaj nego puki uzročnik. Upravo preko transcendencije 
čovještva zbivalo se oslobođenje osobe od magičnih sila i dru¬ 
štvenih prisila u svijetu. Na mnogim mjestima u Novom za¬ 
vjetu obznanjuje se ta ideja neovisnosti i slobode, koja je sada 
ukorijenjena u onostranosti. Jer, nema više ni Židova ni 
Grka, ni robova, ni slobodnih ljudi, nego su svi jedno u Isusu 
Kristu, a on je Bog, pa se time ljudska osoba i njezina sloboda 
neraskidivo vezuju uz transcendendju. Iz toga dalje slijedi da 
se vrijednost čovjekove osobe u ranom kršćanstvu uvijek izvo¬ 
dila iz onoga što je bilo izvan i iznad društvenog ustroja i poli¬ 
tičkog stanja, a ne u njima. Ako se, dakle, može govoriti o ne- 


2 Michael Theunissen, Hegels Lehre votn absoluten Geist als theolo- 
gisch-politischer Traktat, Berlin, 1970., str. 10-11. 

kom liberalizmu u prvom kršćanstvu, tada ga treba shvatiti u 
drugačijem značenju od modernog, ali ne i posve izvan ili pro¬ 
tiv toga značenja. 

Ulaskom Crkve u svijet - uplitanjem u politiku, pretvor¬ 
bom u moćnu državu, vojničkim pothvatima, vladalačkim te¬ 
žnjama i ideološkim utjecajem - kršćani se sve više počimaju 
baviti sa svijetom. Time, prethodna vezanost osobe uz tran- 
scendenciju polako popušta i slabi. Politička sekularizacija 
davno je iznutra zahvatila Crkvu, mnogo prije modeme seku¬ 
larizacije koja je došla izvana. No, tek će Calvin do kraja uvr¬ 
stiti čovjeka u svijet, skinuvši mu sva ograničenja i uvjete za 
razvitak. Zato u Calvina ljubav dolazi u drugi plan, a razum 
se primjenjuje samo na ovaj zemaljski svijet. S obzirom da je 
istodobno za njega Bog bio prauzorom volje, nehotice se i sam 
čovjek počeo potvrđivati po volji, a ne ljubavi ili razumu. 
Obrat koji je na taj način poduzeo protestantizam - kako mi¬ 
sli L. Dumont 3 - nije bilo uopće moguće ostvariti bez pretho¬ 
dne svjetovne djelatnosti Crkve protiv koje je inače prote¬ 
stantizam ustao. Umjesto, dakle prekida, jedan se svjetovni 
individualizam samo nadodao i zbrojio drugome. 

Na istoj crti opisa preteča liberalizma, valja svakako još 
spomenuti teoriju naravnoga prava - ius naturale - koja je is¬ 
ključivo obrađivala individualna bića, a ne društvene odnose. 
Ukoliko je naime, svaki čovjek stvoren na sliku Božju i nosi¬ 
telj je razumnosti, utoliko je dovoljan sam sebi. Iz toga dalje 
proizlazi da će i temeljna načela državnog uređenja biti do¬ 
sljedno izvedena iz obilježja što su upisana u narav svih ljudi, 
koji su shvaćeni kao samostalna i o političkim i društvenim 
uvjetima neovisna bića. Čim je čovjek kao pojedinac postao 
neotuđivim nositeljem ljudskih urođenih prava - bez obzira 
na ulogu i mjesto koje zauzima u društvu - već je na neki na¬ 
čin bio pokrenut povijesni tijek razvitka individualizma, a on¬ 
da jednako i liberalizma, kao njegova neodvojiva sastojka. 
Dapače, time je nužno došlo do promaknuća - premda samo 
još teorijski - jednakosti ljudi u društvu . 4 Drugo je pak pita- 

3 Louis Dumont, Essais sur l’individualisme, Une perspective an- 
thropologique sur l’ideologie moderne. Pariš, 1983., str. 66-67. 

4 Pierre Manet, Histoire intellectuelle du liberalisme. Pariš, 1987., 
str. 9-10. 

nje u kolikoj je mjeri cijeli taj predliberalistički liberalizam 
bio uopće liberalizam. U svakom će slučaju biti teško zanije¬ 
kati povijesnu svezu koja ih spaja, makar se nekome može 
učiniti da je ta sličnost posve neuvjerljiva i naknadno iskon¬ 
struirana. 


Povijesni izvori liberalizma 

Unatoč tome što se za N. Machiavellija ne može nikako 
reći da je pripadao nekom nedovoljno osvješćenom liberali¬ 
zmu, jedva će biti moguće opovrći činjenicu kako je njegovo 
ustrajavanje na praktičnom odvajanju politike od svega osta¬ 
loga otvorilo puteve za svjetovni apsolutizam, a onda također 
i za svaki drugi isključivo svjetovni ishod politike. Srednjovje¬ 
kovni kršćanski ideal općega monizma - više nadahnut kon- 
stantinovskim bojovnim naslijeđem nego evanđeoskom novo- 
šću - počeo se time nepovratno raspadati, pa ga je bilo teško 
više spasiti od potpuna iščeznuća. 

Ipak, istinske utemeljitelje modernoga liberalizma treba 
ponajviše tražiti među onim filozofima što su pripadali ili su 
pak širili ideje empirizma, racionalizma i prosvjetiteljstva: T. 
Hobbesa, J. Lockea, Ch. L. de Montesquieua, J.-J. Rousseaua, 
A. de Tocquevillea i drugih. Nije, dakako, ovdje pogodno mje¬ 
sto da se na tu dugu i zamršenu misaonu povijest opširnije 
osvrnemo, jer ona umnogome izlazi iz okvira naše teme. Sve¬ 
jedno, bit će zacijelo korisno upozoriti na stanovite nespora¬ 
zume i nedomišljenosti, što su se pojavile, već u praskozorje 
stvaranja liberalističke ideologije i traju uporno sve do dana¬ 
šnjega dana. Može izgledati čudno, ali su prvi liberali imali 
zapravo više poteškoća sa slobodom nego sa neslobodom, iako 
su protiv nje bili ustali. Prijelaz od neupitnih ljudskih prava 
na zakone, koji će učinkovito štititi ta prava u društvu, nije 
išao baš lako kako se moglo očekivati. Zato se jedino moguće 
rješenje našlo u izmišljenom društvenom ugovoru. Ako su se 
ljudi, naime, rađali istodobno jednaki i slobodni - što je bilo 
učenje prvih naraštaja liberalnih mislilaca - onda je to nužno 
i neizostavno vodilo do rata sviju protiv svih: bellum omnium 
contra omnes. Upravo zahvaljujući društvenom ugovoru 
(Contrait Social) možemo nadići to na izgled neraskidivo pro¬ 
tuslovlje, jer pojedinci putem njega prenose svoja osobna pra¬ 
va na suverenu vlast, koja onda donosi zakone i spriječava 

metež proizišao iz neizbježiva sukoba ljudskih prava na slo¬ 
bodu i ljudskih prava na jednakost. Sve se teškoće tako shva¬ 
ćenog liberalizma ogledaju dakle u tome da treba uskladiti 
individualizam i autoritet, slobodu i državu. 

Netočno je misliti da su ta teorijska stajališta povijesnoga 
liberalizma bila uvijek istovjetna u svojem sadržaju. Napro¬ 
tiv, odmah se na početku javljaju različiti pogledi na spome¬ 
nute teškoće. Tako je L. de Montesquieu ostao bliži radikal¬ 
nom liberalističkom uzoru, jer mu je sloboda bila u središtu 
svekolike pozornosti i brige. Za njega podjela vlasti ima za cilj 
slabljenje moći vladara i većine, a obavlja se redovito u korist 
neotuđivih i potpunih prava pojedinaca na slobodu. Umjere¬ 
niji je svakako J.-J. Rousseau sa svojom obranom prava veći¬ 
ne u društvu. U tom je smislu onda skloniji demokraciji i us¬ 
postavi društvenih dužnosti pojedinaca. Sloboda jest u osno¬ 
vici svega, ali je baš zbog te slobode važnije ozakoniti dru¬ 
štveni red i otkloniti njegove nedostatke. Čovjek je zaista sla¬ 
bo i krhko biće, pa bi bez potpornja zajednice brzo zalutao u 
kušnjama vlastite slobode. U drugu krajnost ide T. Hobbes, 
tvorac Leviathana, zagovornik jake države, u kojoj je čovjek 
više određen političkom podložnošću nego društvenom obve- 
znošću, kao što je bio slučaj u J.-J. Rousseaua. Makar neupi¬ 
tno individualističan, pojedinac ovisi o državi i njezinoj moći. 
Otud vraćanje na N. Machiavellija i na borbu golih interesa - 
homo komini lupus - što se djelatno razrješavaju u državi. Da 
bi ostvarilo slobodu, ljudsko je biće na neki način ukida. 

To mnoštvo ishoda unutar iste ideologije omogućilo je da¬ 
nas znanstvenicima da razluče liberalizam od demokracije, 
iako dobro znaju da nema liberalizma bez demokracije, ali 
djelimice i obrnuto. 5 Stoga sve ovisi o nejednaku naglasku što 
se stavlja u izlaganju učenja liberalizma, a što u demokracije: 
ovdje sloboda, tamo većina; ovdje neovisnost o državi, tamo 
sudjelovanje u državi; ovdje »građanska sloboda«, tamo »po¬ 
danička sloboda«; ovdje prirodne slobode u koje država ne di¬ 
ra, tamo prava na političku slobodu koju država tek daje; ov¬ 
dje ideja slobode što prevladava nad idejom jednakosti, tamo 
ideja jednakosti koja ide prije ideje slobode. Liberalizam zna- 


5 Gustav Radbruh, Filozofija prava, Beograd, 1980., str. 86-87. 

či pripisuje pojedincu beskonačnu, a demokracija samo kona¬ 
čnu vrijednost. 

No, vratimo se povijesti liberalizma. Njezini utemeljitelji 
nisu bili dakako, filozofi nego posve praktični teoretičari go¬ 
spodarstva. Tek će uviranjem političke ideologije u gospodar¬ 
stvenu zbiljnost do kraja biti razotkriven ustroj cijelog libera¬ 
lističkog sustava, ali i njegove krajnje posljedice. Zato je po¬ 
trebno sasvim kratko obuhvatiti i taj drugi dio povijesti libe¬ 
ralizma. 

Crte što povezuju ideologiju liberalizma s njezinim ostva¬ 
renjima u gospodarstvenoj teoriji i svakodnevnom življenju 
su jamačno mnogobrojne i lako razvidne. Već se u tekstovima 
L. de Montesquieua može opaziti stanovito odmaknuće od ap¬ 
straktnog pojma slobode i približavanje konkretnom pojmu 
trgovine. Tako će u XX glavi svojega Duha zakona, prvak li¬ 
beralističke misli zapisati da upravo trgovina liječi »rušilačke 
predrasude«, jer je najučinkovitija »nositeljica mira«. Tko 
trguje s uspjehom, taj rijetko ratuje. Slične se silazne putanje 
mogu otkriti i u drugim slučajevima. Od T. Hobbesa do A. 
Smitha želja se za vlašću preoblikuje u želju za mogućnošću 
kupovanja, što se u završnici pokazuje istovjetnim. Zato A. 
Smith i ne radi ništa drugo doli proširuje i primjenjuje 
tvrdnje T. Hobbesa na područje gospodarstva. Dolazi do poje¬ 
dnostavljivanja jednostavnog: sloboda je postala zahtjevom za 
poboljšanjem uvjeta ljudskoga življenja . 6 Unatoč tome, A. 
Smith ne vjeruje - kao K. Mara - da se u gospodarstvu nalazi 
ključ odgonetke smisla ljudskog postojanja . 7 Sva će ta brojna 
silaženja iz ideologije u zbiljnost društva završiti tako da go¬ 
spodarstvena logika proguta političku vlast. 

Spomenuti prijelaz iz liberalističke ideologije u tržišno go¬ 
spodarstvo prvotno nije bio nužan. Dapače, povijesno je mo¬ 
gao ići posve oprečnim putem. Mnogi su s pravom primijetili 8 
da je prevratnički tijek Francuske revolucije jednako vodio do 
socijalizma kao i do gospodarskog liberalizma, jer je sve bilo 

6 Adam Smith, The Theory of Moral Sentimenta, Indianapolis, 

1969., str. 113. 

7 Pierre Manet, La Citt de l’homme. Pariš, 1994., str. 128. 

8 Pierre Bigo, La doctrine sociale de l’Žglise, Recherche et dialogue, 

Pariš, 1966., str. 133-134. 

stavljeno u ovisnost o tome hoće li nadvladati građansko ili 
populističko usmjerenje u društvu. Možda je to razlogom da 
je socijalizam u počecima nosio u sebi mnoge liberalističke sa¬ 
stojke, a liberalizam bio jako ugrožen od vlastitih protivde- 
mokratskih tendencija. Jer, gospodarska sloboda je uvijek 
malo demokratska: taj nauk naime ide neizostavno u korist 
jakih i moćnih, a na štetu slabih i obzirnih. Otud suvremeni 
sukob - koji nije prestao - između političke slobode i ekonom¬ 
ske nužnosti. Kao i ideološki liberalizam tako isto i njegova 
gospodarska primjena stavljaju u prvi plan slobodu, a ne je¬ 
dnakost. Zadnji čin u tim pretvorbama pripada učinkovitosti, 
koja zaista proizlazi iz slobode, ali je radije njezina zloupora- 
ba nego samosvojno ostvarenje. U očima fiziokrata, A. Smitha 
i Richarda, sloboda postaje uvjet uspješnosti. Pod tim je vidi¬ 
kom uostalom jedino i shvaćaju, što objašnjava njihovo lako 
mirenje s činjenicom da liberalizam stvara toliko nepravdi, 
premda je započeo kao obrana pravde. Kad gospodarski rast 
postane glavna zaokupljenost jedne ideologije, onda sloboda i 
jednakost nisu više svrhe nego sredstva te ideologije. Sve je 
počelo s pravima, a završilo s koristima. 


Prvo razdoblje: međusobni sukob katolicizma i 
liberalizma 

Za vrijeme cijeloga Srednjeg vijeka, a i mnogo kasnije, 
europosko je društvo bilo u tolikoj mjeri kristijanizirano - ba¬ 
rem izvanjski, u idejama, ustanovama, ponašanju i običajima 
- da se uopće nije postavljalo pitanje nekog oporbenog odnosa 
prema njemu. Jer, ako je ondašnje društvo postalo zbilja 
kršćansko - a nekad se naivno vjerovalo da to jest - onda nije 
ni moglo doći do njegova sukobljavanja s kršćanskom Crkvom. 
Tek pojavom novih i nekršćanskih ideja u filozofiji - kao što 
je prosvjetiteljstvo - i iješenja u gospodarstvu - kao što je li¬ 
beralizam - otvorio se put za drugačiji i često otvoreni nepri¬ 
jateljski odnos prema društvu. 

Obično se drži da je u Katoličkoj crkvi o liberalizmu prvi 
kritički progovorio Lav XIII. u svojoj enciklici o društvenim 
pitanjima Rerum Novarum iz 1891. godine, što je samo djeli- 
mice točno. Treba se, stoga, u traženju ranijih prosudba vrati¬ 
ti daleko natrag apostolskim konstitucijama Ecclesiam Pija 
VII. i Quo graviola Lava XII., a onda spomenuti dvije encikli- 

ke, onu Mirari vos Grgura XVI. i Qui Pluribus Pija IX., da bi 
se obuhvatio cijeli raspon stajališta Crkve prema liberalizmu, 
čiji nauk, naravno, nije još bio shvaćen kao zaokružena i pot¬ 
puno razrađena ideologija modernoga svijeta, posebice u nje¬ 
zinim gospodarskim izvedenicama. 

Nadovezujući se upravo na sva ta prethodna gledišta - ko¬ 
ja su načelne i dogmatske naravi - papa Pio IX. će uz encikli¬ 
ku Quanta cura podastrijeti poznati Syllabus seu collectio er- 
rorum modernorum iz 1864. godine. U njemu su u 80 točaka 
pažljivo skupljene, nabrojene i osuđene sve pretpostavljene 
zablude modernoga doba. U posljednoj točci - koja je inače 
najviše tumačena - izrijekom stoji da se osuđuju tri stvari: 
napredak, liberalizam i modema civilizacija. Enciklikom pak 
Pascendi Pija X. iz 1907. godine dosiže ta osuda svoj vrhunac, 
jer je u pojavi modernizma kao omnium haereseon collectum 
zbijeno izopćenje liberalizma u njegovu najširem i najopćeni¬ 
tijem značenju, što će neprekidno trajati sve do Drugog vati¬ 
kanskog koncila. 

Tako je između Crkve i ideja koje bitno obilježavaju su¬ 
vremeni svijet bio izduben nepremostivi ponor suprotstavlja¬ 
nja, pa je onda dosljedno tome i otpao svaki njihov mogući raz¬ 
govor ili sporazum, a kamoli još i prilagodba. Protkan ideolo¬ 
škim krutostima i olakim anatemama, susret je tih dvaju po¬ 
vijesnih pokreta protekao u znaku rađanja jednog doista ne¬ 
pomirljivog i intrazigentnog katolicizma, koji se samo nado¬ 
vezao na istovjetnu prethodnu tradiciju. 9 Neki su skloni papu 
Lava XIII. izuzeti iz spomenuta tijeka, jer on prekida nit stal¬ 
ne nepopustljivosti prema liberalizmu. Na to nije lako odgo¬ 
voriti, jer se u njemu isprepliću dvije razine. Istina, taj je po¬ 
znati i slavni Pontifex zamišljao obnovu kršćanstva kao izgra¬ 
dnju novoga svijeta, a ne vraćanja na stari, prethodni pore¬ 
dak -Ancien Regime - ali time načelno nije ništa ublažio svo¬ 
je odbijajuće stajalište prema modernom društvu, koje bi 
upravo izgradnjom tog novog kršćanskog društva trebalo ne¬ 
povratno nestati. Ta je nova utopija - kako je imenuje D. 


9 Emile Poulat, Intđgrisme et catholicisme integral. Pariš, 1969.; Hi- 
stoire, dogme et critique dans le crise moderniste, Pariš, 1962.; 
Catholicisme, dimocratie et socialisme. Pariš, 1977.; Žglise contre 
bourgeoisie, Introduction au devenir du catholicisme actuel, Pariš, 
1977. 

Hervieu-Lčger 10 - doduše bila više okrenuta budućnosti nego 
prošlosti, po tome onda i djelatnija. Stari se utopizam iskazi¬ 
vao obranom i nostalgijom, novi zauzetošću i prodomošću. 
Uostalom, to je razlogom što se počinje raditi na uspostavi po¬ 
litičkih stranaka demokršćanstva, -koje su morale biti protu¬ 
teža ne samo socijalizmu, nego u prvom redu kapitalističkom 
liberalizmu. U pogledu društvenog nauka Crkve, tu je poruka 
Lava XIII. bila ponešto umjerenija, osobito u detaljima, gdje 
ima daleko više kritike nego osude. 

Iz svega proizlazi da se prvi povijesni susret katolicizma i 
liberalizma zapravo odvijao na dvijema različitim razinama: 
dogmatskoj i crkvenog društvenog nauka. Prvoj odgovara pot¬ 
puna osuda modernoga svijeta, drugoj kritika njegova libera¬ 
lizma. Zato je u odnosu na liberalizam, dogmatsko gledište bi¬ 
lo odlučnije i strožije u nijekanju, a društvenog nauka prila- 
godljivije i blaže u prosudbi. Dok je - primjerice - Lav XIII. u 
enciklici Libertas pisao načelno o liberalizmu kao učenju koje 
primjenjuje filozofske zaključke naturalizma i racionalizma 
na moralni i društveni život ljudi, pa ga treba odbaciti, jedna¬ 
ko kao socijalizam, demokraciju i komunizam, dotle će u enci¬ 
klici Rerum Novarum obranom radničkih prava i potrebom 
uplitanja države u nepravednosti tržišna natjecanja zagova¬ 
rati promjene u kapitalizmu, a ne ustroj kršćanskoga dru¬ 
štva. Kako je dogmatska razina uvijek ispred one crkvenog 
društvenog nauka, po sebi se razumije da je procjep između 
Crkve i liberalizma nastao prije svega zbog procjepa između 
Crkve i modernoga svijeta. Poglaviti razlaz se dakle dogodio 
između Crkve i modernoga svijeta, a tek onda između Crkve i 
liberalizma. To se može još točnije izraziti na sljedeći način: 
zato što je Crkva u svojem dogmatskom zaključku odbacila i 
osudila modemi svijet, istodobno i uključno je time odbacila i 
osudila liberalizam u njemu. 

Unatoč tim nedvojbeno izrečenim osudama - koje nam da¬ 
nas s razlogom izgledaju ideološki prenaglašene i nimalo 
kršćanski milosrdne - Crkva je ipak pronicavo naslutila da se 
o liberalizmu ne može raspravljati izvan modernoga svijeta, 
ali niti o modemom svijetu izvan liberalizma. U tom sklopu 


10 Danićle Hervieu-Leger, Vers un nouveau christianisme? Introduc- 
tion d la sociologie du christianisme Occidental, Pariš, 1987., str. 
247-259. 

postaje onda očito da je baš liberalizam u najvećoj mjeri po¬ 
stao središtem i podlogom suvremene civilizacije, a ne možda 
socijalizam, demokršćanstvo ili nacionalistički populizam. 
Dapače, tek je liberalizam omogućio demokraciju, a ne obrnu¬ 
to. Možda će to ponekog dobronamjernog i neupućenog katoli¬ 
ka iznenaditi, ali ovdje nije riječ o željama nego o činjenica¬ 
ma. A baš činjenice govore da je liberalizam gotovo isto što i 
moderni svijet, jer ga najviše on obilježava i uvjetuje. Na libe¬ 
ralističkom individualizmu i pravnoj državi počiva danas za¬ 
padnjačka civilizacija, bez obzira da to nije sve što nju tvori. 
Uostalom, već najobičnijim putovanjem kroz zemlje u kojima 
naizmjenice vladaju socijalisti, socijaldemokrati, demokršća- 
ni, liberali, republikanci, konzervativci, laburisti i brojne dru¬ 
ge građanske stranke, nije uopće bilo moguće zamijetiti vi- 
dniju promjenu, što je dokaz više da je suvremeno društvo 
ustvari posve jednako ustrojeno i ima iste obrasce mišljenja i 
ponašanja, koje treba prije nazvati liberalističkima nego ika¬ 
ko drugačije. Tu valja tražiti razloge zašto današnjeg čovjeka 
politika malo ili nikako ne zanima. Jer, kakogod da se ko¬ 
prcao, iz liberalističkog ozračja se neće iskoprcati. Stoga je 
politička djelatnost u njega na slabu glasu i njom se pretežno 
bave društveno neugledne osobe. Bogati menadžeri s zazorom 
gledaju na političare. U politiku ulazi beznačajan broj osoba, 
a glasačka je apstinencija sve veća. Suvremenog čovjeka poli¬ 
tika zanima još samo kao igra, zabava, show, kocka, oklada, 
natjecanje, razbibriga. Postaje mu naime, danomice razvidno 
da politika malo utječe na njegov život, dok mu svijet novca, 
koristi, tržišta, poslova, mass-media i zabave određuje sudbi¬ 
nu. Promjena stranaka i političara na izborima je najmanje 
neka promjena ljudskog življenja. 

To nas potpuno vodi do zaključka da liberalizam zapravo 
nije više samo neka filozofija, građanska teorija ili politička 
vještina, nego izvan svega tip civilizacije. U njemu se kroz 
duže vrijeme svašta nataložilo, ali se svejedno ono najvažnije 
vrti oko slobode pojedinca i zaštite njegovih prava. Otud ne¬ 
mogućnost da se točno razluči koliki su bili stvarni prinosi 
ideja socijalizma, komunizma, kršćanstva i drugih pokreta u 
stvaranju i izgradnji toga tipa civilizacije, koji se u krajnjoj 
crti začinje i razvija - barem u svojem najvećem dijelu - po li¬ 
beralističkim, a ne nekim drugim vrijednosnim mjerilima. 

Sad konačno postaje jasno zašto je Katolička crkva najpri¬ 
je osudila modemi svijet, a tek onda - reklo bi se nužno - i li¬ 
beralizam u njemu. Stoga će u prvom razdoblju susreta i su¬ 
koba, eklezijalno kršćanstvo korjenito odbaciti svaki liberali¬ 
zam i prosvjetiteljsku baštinu uopće. Na tom je stajalištu 
crkveno učenje ustrajalo bez priziva, držeći da je i komuni¬ 
zam samo »nezakonito dijete« liberalizma. Iako se komuni¬ 
zam javlja znatno kasnije, službeno ga kršćanstvo osporava 
na posve istovjetan način kao i liberalizam: oba su neka vrst 
materijalizma i isključive zaokupljenosti gospodarstvom. Ne 
treba pritom zaboraviti da je Crkva doduše osuđivala liberali¬ 
zam, ali ne i ljude koji su živjeli u takvu društvu. Ubrzo se, 
međutim, pokazalo da ta provedba na dvijema različitim razi¬ 
nama ide vrlo teško, makar se načelno lako razrješava. Tre¬ 
balo je naime izvesti složen i za smrtnog čovjeka jedva dosti¬ 
žan pothvat: osuditi svijet i istodobno ljubiti ljude u njemu. 
Otud stvarna opasnost da zbog uporno zla svijeta ta ljubav s 
vremenom ne oslabi, a ostane samo mržnja, sada jednako 
usmjerena prema drugačijem svijetu i ljudima koji drugačije 
misle. Za kršćane je to naravno bilo potpuno neprihvatljivo, 
ali ipak ostaje otvoreno pitanje u kolikoj su mjeri oni uspjeli 
izbjeći takvoj kušnji. 

Nije jamačno bilo veliko iznenađenje što se sad unutar sa¬ 
me Crkve počinju javljati nezadovoljstva i protivljenja. Spo¬ 
menimo pojavu skupina vjernika koji sebe nazivaju liberal¬ 
nim katolicima i građanskim katolicima. Zagovarali su da je 
religija privatna stvar i da zahvaća prije svega osobnu sa¬ 
vjest, a ne političku ocjenu svijeta. O tim se zanimljivim du¬ 
hovnim i društvenim gibanjima danas mnogo otkriva, ali to 
ne može biti predmet našeg posebnog zanimanja. 

Toliko o odnosu Crkve prema liberalizmu u prvom razdo¬ 
blju njihova povijesna susreta. Zato nam preostaje još opisati 
- suprotno tome - odnos liberalizma prema Crkvi, koji nije 
bio ništa manje netrpeljiv, bojovan i nepomirljiv od prvoga, 
premda se obično manje spominje. Sada sukob i osuda nisu 
išli od strane Crkve prema liberalizmu, nego od strane ideolo¬ 
ga liberalizma prema Crkvi. Svi se naime utemeljitelji toga 
pokreta - N. Machiavelli, T. Hobbes, J. Locke, L. de Mon- 
tesquieu, J.-J. Rousseau - bez iznimke slažu u jednome: da 
prvu i najveću smetnju koja priječi uspostavu novog slobodar¬ 
skog poretka, treba tražiti upravo u Katoličkoj crkvi i njezi- 

noj svjetovnoj moći. U tom će sukobljavanju - primjerice - D. 
Hume potkazivati i označavati svećenike kao najopasnije ne¬ 
prijatelje slobode, a A. Smith tražiti od države da ukine 
crkvenu hijerarhiju. Ipak, postoje stanovite razlike. Dok su 
začetnici povijesnog liberalizma u Engleskoj bili više nada¬ 
hnuti deizmom, dotle u Francuskoj iskazuju otvoreno i nepo¬ 
mirljivo neprijateljstvo prema Crkvi kao političkoj i ideolo¬ 
škoj ustanovi. Stoga na prvo mjesto dolazi sukob države i 
Crkve - a ne nevjere i vjere - koji se završio najprije iyiho- 
vom odvojenošću, a poslije i protjerivanjem Crkve na sam rub 
društva, posredstvom suvremena procesa sekularizacije i la- 
icizacije svijeta. Dapače, taj je tijek znao ponekad poprimiti 
ne samo otvoreno protucrkveno obilježje nego se preoblikova¬ 
ti u svjetovnu religiju liberalizma, kao što je to slučaj s okru¬ 
tnim obredima lascivnih svečanosti koje su bile upriličene u 
čast slobode u doba Francuske revolucije ili kasnije u shvaća¬ 
nju čovječanstva kao božanstva u sakraliziranoj filozofiji po- 
zitivizma A. Comtea. 

Građanski teoretičari idu još dalje u prošlost i pokazuju 
kako su se liberalizam, a onda i liberalne države, nametnule 
u Europi kao neizbježiva posljedica izbijanja i dugog trajanja 
vjerskih ratova. Raspad jednodušnosti srednjovjekovnog 
kršćanstva imao je za učinak sve težu održivost teokratske 
države, s jedne strane, i neodgodivi zahtjev za građanskim 
mirom, s druge, što uostalom danas priznaju i katolički teolo¬ 
zi najtradicionalnijih škola. 11 U tim se neizdrživim prilikama, 
baš liberalna država učinila jedinim prikladnim iješenjem za 
krvave sukobe zaraćenih kršćana. Nije onda čudno što su ti 
vjerski ratovi i s njima povezane konfesionalne podjele - po 
načelu cuius regio, eius religio - dovele do toga da je obezglav¬ 
ljeni i siromašni puk - potaknut libertinskim obećanjima - 
počeo gledati u vladarima i svećenstvu prve neprijatelje svoje 
slobode. Tako se dogodilo da onaj tko želi postići slobodu, mo¬ 
ra nužno i neizostavno ustati protiv Crkve i njezinih svećenika. 

Taj će međusobni sukob Crkve i liberalizma trajati sve do 
polovice XX. stoljeća, a kao napast još i dalje, ponovivši se u 
razdoblju postmodemosti. 


11 Jean-Miguel Garrigues, La politique du meilleur possible, L'Žgli- 
se, le libćralisme et la democratie, Tumai, 1994., str. 43. 


381 



Drugo razdoblje: međusobna obustava sukoba 

katolicizma i liberalizma 

Drugi vatikanski koncil je označio potpuni obrat i svrše¬ 
tak razdoblja otklona i osude liberalizma. Ali jednako kao i u 
doba Syllabusa i sada je do promjene došlo polazeći od odnosa 
Crkve i modernoga svijeta, a ne Crkve i liberalizma. Štoviše, 
u golemu se kondlskom tekstu niti jednom ne spominje riječ 
liberalizam, ako je naravno vjerovati u točnost sastavljača 
stvarnih kazala. Upravo zato što nema ništa o liberalizmu, 
ima mnogo o modemom svijetu, jer je tu i nastala najveća no¬ 
vost. A ona se sastoji u tome da je izostalo ne samo izopćenje 
modernoga svijeta, nego je s njim poveden iskren razgovor, 
dok je Crkva istodobno napustila prošlostojjetni pokušaj 
obnove predliberalističkoga društva i stvaranja trećega puta, 
onog što ide iznad komunizma i liberalizma. Za razliku od 
ustrajne nepomirljivosti iz prvoga razdoblja, Drugi vatikan¬ 
ski koncil predlaže jedan katolicizam otvoren dijalogu sa 
svim ljudima dobre volje, okrenut čitanju znakova vremena, 
zabrinut za tuđu slobodu i solidaran s čovjekovim tjeskobama 
i nadama. Crkva želi biti - kao Mater et Magistra - ne samo 
učiteljicom nego i majkom, pa joj više ne pristaje izricati sve¬ 
čane osude zabluda modernoga svijeta. To je onda razlogom 
da se uloga kršćana iskazuje sve manje kao obrana i bojovno 
proširenje nadležnosti Crkve - kako je često prije bio slučaj - 
a sve više očituje u zbiljskom djelovanju uspostave moderno¬ 
ga svijeta, čije su vrijednosti bjelodane, usprkos izrođenjima i 
zastranjivanjima. Koncilom, naime, dolazi do prešutnog obra¬ 
ta u ocjeni liberalizma koji je dotad uvijek bio držan za glav¬ 
noga neprijatelja Crkve. Odsad pak teg liberalistički svijet ne¬ 
će više biti potpuno osuđen i odbačen nego čak pohvaljen u 
smislu da sadržava mnoge težnje za istinom, koje valja dalje 
razvijati i poticati. Na red je odmah došlo i već spomenuto 
»nezakonito dijete« - tada već jako utjecajan marksizam — pa 
je on u stanovitim svojim plemenitim sastojcima bio pri¬ 
pušten i podržan. 

U tom je sklopu posebice važna koncilska misao da i 
Crkva mora početi učiti od svijeta, a ne samo svijet od Crkve 
kao dosad, što upućuje na to da bi među prihvatljivim vrije¬ 
dnostima mogli biti i slobodarski prinosi liberalizma moder¬ 
nom svijetu, jer je taj svijet zapravo isto što i njegova liberal- 

na srž, o čemu smo prije više rekli. Iz toga dalje izlazi kako se 
Crkva ustvari samo počela prilagođavati poretku slobode - 
bez obzira na njegove djelimične zle posljedice - poslije nego 
se susljedno prilagođavala teokratskim državama, feudalnom 
bespravlju i zahtjevima monarhičkih vlastodržaca, koji svi 
skupa sigurno nisu bili veći kršćani od današnjih demokrata, 
ukoliko se kršćanstvo mjeri po dobrim djelima, a ne po ra¬ 
zmetljivoj samohvali pripadanja Crkvi. 

Drugi vatikanski koncil ne stavlja vjernike nikad pred 
sudbonosnu odluku: za modemi svijet ih protiv njega. Napro¬ 
tiv, prihvaća on mnoge vrijednosti i etička postignuća toga 
svijeta. Zato umjesto nekadašnje borbe protiv svijeta dolazi u 
prvi plan svjedočenje u svijetu, što je moralna kategorija par 
excellence. Uz odrednicu svjedočenja ide još i ona služenja svi¬ 
jetu. Drugi vatikanski koncil upozorava da je služenje Bogu i 
ljudima sama bit kršćanskog života. Upravo su po služenju 
svi ljudi u Crkvi jednaki, iako tu jednakost u služenju mogu 
obavljati na različite načine. Služenje je za kršćanina cilj i za¬ 
datak, jer je Krist pošao putem služenja. Oprečnost služenju 
je vladanje. Treba naglasiti da je takvo služenje eminentno 
religiozni čin, makar po izvanjskom obilježju može sličiti na 
djelatnost svjetovna pomaganja i suradnje. Nije niame, ovdje 
riječ o privremenom svjetovnom služenju radi postizanja ne¬ 
ke zemaljske svrhe, nego o svijesti da je služenje stalna 
kršćanska vrlina i neumoljivi križ. Stoga se riječju sluga još 
bolje izražava taj paradoks htijenja i ustrajanja u stanju ispa- 
štanja za druge. U svjetovnoj logici vlasti i vladanja, takvo se 
služenje mora činiti zaista apsurdnim i ponižavajućim. U 
kršćanskoj pak perspektivi to je posve drugačije i obrnuto. 
Ukratko, za istinski kršćanski put potrebno je svjedočiti i slu¬ 
žiti svijetu. Bez toga nema ispunjenja Drugog vatikanskog 
koncila. 

Za ostvarenje tog novog načina razmišljanja, prevažna je 
koncilska Deklaracija o vjerskoj slobodi, koja doduše isključu¬ 
je puku osobnu prohtjevnost, ali se zalaže za poštivanje čovje¬ 
kove odluke u traženju istine. Sa spomenutom Deklaracijom 
se zapravo zaokružuje pomirenje Crkve i liberalizma koliko je 
to moguće, a da pritom svaka od njih ne izda svoj svjetonazor 
u bitnom i samosvojnom određenju. 

Gledano s druge strane, ni liberalizam nije ostao jednak 
onome iz prvoga razdoblja. U njemu slabe ideološki naboji i 
stišavaju se bojovne strasti. No, liberalizam je takav postao 
tek poslije dužeg sukoba s dvama pokretima koji su ga tije¬ 
kom XIX. i XX. stoljeća pokušali srušiti: romantičkim naci¬ 
onalizmom i radikaliziranim socijalizmom. Nema dvojbe daje 
liberalizam sadržavao u sebi stanovite sastojke nacionalizma 
i društvenih dužnosti, ali nikad u tolikom opsegu da bi stavili 
u pitanje cijeli modemi svjetski poredak. Iz te oporbe liberali¬ 
zmu u konačnici su se izdvojile dvije moćne ideologije: naci¬ 
zam i boljševički komunizam. One su jedine - to nema smisla 
prešućivati - otvoreno i dosljedno osporavale liberalizam u 
njegovu liku zapadnjačke civilizacije, otklanjajući ga do apo- 
kaliptičkog sukoba u dvama svjetskim ratovima. Nositelji su 
se tih fanatiziranih i zlokobnih ideologija pokazali toliko ne¬ 
ljudskim da je liberalizam slučajno bio i gori, ispao bi zbog 
njih mnogo bolji. To se, nažalost, često zaboravlja. 

Ratnim porazom nacizma i političkim raspadom komuni¬ 
zma, na poprištu je današnje povijesti ostao još jedino libera¬ 
lizam u raznolikosti svih svojih oblika. Poistovjećen s moder¬ 
nim svijetom, on u trenutku svoje pobjede nad suparnicima 
otkriva da je slično katolicizmu izgubio ideološki poticaj i po¬ 
čeo se desakralizirati. Nestalo je s vremenom u njemu svake 
nesnošljivosti prema Crkvi i povijesnom kršćanstvu, što se 
može protumačiti činjenicom da su mu oni prestali biti ozbilj¬ 
nim takmacima. Zato se danas može politički pripadati libe¬ 
ralima, socijalistima i čak komunistima, a istodobno zastupa¬ 
ti bilo kakav osobni svjetonazor, pa i onaj katolički. Politika 
nije više ideologizirana, jer se ne nalazi u središtu čovjekova 
zanimanja. Ako je liberalizam u početku i htio postati nekom 
vrstom metafizike čovjekove apsolutne slobode, u naše se do¬ 
ba pretvorio u hedonizam i tehnologiju postizavanja male 
ljudske sreće pomoću velikoga blagostanja. 

Tako su naposljetku Crkva i liberalizam - svatko na svoj 
način - odbacili mnoga ideološka određenja što su ih označa¬ 
vala tijekom XIX. i početkom XX. stoljeća, otkrivši nehotice 
put plodnijeg susreta i pomirenja, poslije mnogih međusobnih 
sukoba i na izgled nepremostivih neprijateljstava. Ali ne za¬ 
dugo, kako ćemo još vidjeti. 

Treće razdoblje: ponovni sukob katolicizma i 
liberalizma 

Buma zbivanja što slijede poslije Drugog vatikanskog 
koncila, očito su zapostavila problem liberalizma i gurala ga 
među sporedne ili barem neizravno važne stvari. Dok je 
Crkva više ili manje šutjela, jer je bila zauzeta pastoralnom 
djelatnošću u provedbi Koncila, teologija je velikom brzinom 
klizila u lijeva opredjeljenja. Ušli smo u razdoblje nečuvena 
oduševljenja kršćana za društveno, zajedničko, socijalističko, 
marksističko i čak komunističko dohodište povijesti. Neki bi 
željeli da se to nikada nije ni dogodilo, ali se protiv činjenica 
obično ništa ne može učiniti. Zaborav je uvijek slaba usluga 
istini. Tako se pod neskrivenim utjecajem marksizma počet¬ 
kom sedamdesetih godina razvila i razmahala krajnje politi¬ 
zirana teologija pod različitim imenima. Stvaraju se bazične 
skupine, grupe nesuglasja, zajednice prosvjeda, kršćani za so¬ 
cijalizam, podzemna crkva. U jednom se trenutku čak učinilo 
kao da nema uopće razlike između marksističkog revoluci¬ 
onarnog oslobođenja i kršćanskog onostranog spasenja. Vjera 
se bila pretvorila u političku ideologiju, a vjernička zauzetost 
u političku djelatnost. 

U sociologiji religije postoje različita tumačenja za tu poja¬ 
vu potpune politizacije crkvenoga života. Jedni misle da je 
politizirano kršćanstvo zapravo bilo samo jedan od puteva 
obraćenja laičkih masa od katoličanstva na svjetovnu religiju 
komunizma, a sve zbog neuspjelih pokušaja koncilske Crkve 
da se obnovi u zajedništvu vjernika i ustroji prema zahtjevi¬ 
ma Evanđelja. 12 Drugi su pak u politiziranom kršćanstvu ra¬ 
dije vidjeli prijelaz od jednog tradicionalnog zamišljanja vjere 
kao onostranog spasenja na novovjeki zamišljaj vjere kao 
društvenog i političkog oslobođenja. 13 U jednom sam članku 
branio treću mogućnost objašnjenja politizacije kršćanstva u 
razdoblju poslije Drugog vatikanskog koncila. 14 Učinilo mi se 

12 Francesco Alberoni, Movimento e istituzione, Teoria generale, Bo- 
logna, 1981., str. 61. 

13 Sabino S. Acquaviva, II seme religioso della rivolta, Milano, 1979., 
str. 129. 

14 Jakov Jukić, Religijski pogled na Koncil i njegove odjeke, u Pogle¬ 
di, 15, 3,1985., str. 15-18. 

da je u tom razdoblju upravo prije spominjano svjedočenje i 
služenje doživjelo neuspjeh, jer nije postalo opće važeći i 
usvojeni način življenja kršćana u svijetu. Čovjek se jasno te¬ 
ško miri s tim porazom, s obzirom da svjetovno misli. Zato se 
cijela povijest čovječanstva dade tumačiti kao pokušaj da se 
sveto odmah i sada doživi, a transcendentno ostvari prije ne¬ 
go što čovjek prođe inicijacijski krug kušnje, patnje, sumnje i 
smrti. Kako se ideali služenja i svjedočenja nisu spektakular¬ 
no obistinili, mnogi su postali nestrpljivi i racionalistički 
uzvratili. Možda su krivi sami pojmovi svjedočenja i služenja? 
Nisu li odveć individualistički, nestvarni, nedjelotvorni, sa- 
njalački? Tako se počela začinjati politička predodžba svjedo¬ 
čenja i služenja, koja je pokušala spasiti »neuspjeh« Koncila. 
Po tom zamišljaju, ljudima najbolje služimo ako im pomogne¬ 
mo u političkoj borbi za novi svijet u kojemu neće biti bes- 
pravlja i bijede, otuđenja i neslobode. U novom postkoncil- 
skom ozračju, Crkva je pozvana da bude kritična svijest dru¬ 
štva. Da bi to mogla postati, mora najprije u sebi biti domovi¬ 
nom slobode . 15 To je razlogom za što se koncilski duh svjedo¬ 
čenja i služenja preoblikovao - po zakonima zemlje - u djela¬ 
tni i politički čin svjetovna oslobođenja od svih prisila i iskori¬ 
štavanja, jednako u društvu, kao i u Crkvi. U svijetu brzih 
promjena i grubog natjecanja, politička se djelatnost pokazu¬ 
je najviše učinkovitom, bilo za one koji drže vlast ili je žele 
prisvojiti. U postkoncilskom razdoblju krize kršćanstva i jača¬ 
nja sekularizacije, teologija je možda u jednom trenutku svoje 
krize i svjetovna oduševljenja vjerojatno više povjerovala u tu 
političku religiju, nego u kršćansko strpljenje i njegove nužne 
zemaljske poraze. 

Po sebi se razumije da su sve te političke teologije bile sa 
svojim prigovorima prije svega okrenute protiv liberalizma, 
jer su u njemu vidjele izvorište svih zala i društvenih neprav¬ 
di. Stoga njihova politička prosudba suvremena iskustva lju¬ 
di - obavljena isključivo u marksističkom ključu - dobiva pre¬ 
vagu nad razumskim upitima . 16 Ako je tako, onda se proročke 
odrednice kršćanstva najbolje očitavaju u pojmu oslobođenja, 

15 Johan Baptist Metz, Politische Theologie in der Diskussion, u 
zborniku Diskussion zur politischen Theologie, Mimchen, 1969., 
str. 267-301. 

16 Dorothee Solle, Politische Theologie, Stuttgart, 1971., str. 83-84. 

a ne slobode, kako je slučaj u liberalizmu. Kraljevstvo Božje - 
kao prostor pravednosti i mira - ostvaruje se već u povije¬ 
snom postupku čovjekova oslobođenja i izlaženja iz stanja 
stalne podređenosti. Time se teologija oslobođenja počinje ra¬ 
zlikovati od svake druge političke ili tradicionalne teologije, 
jer se za razliku od njih ne prilagođava liberalističkim ustup¬ 
cima i ne postaje zatočenicom pojma slobode koji je shvaćen u 
smislu osobna ispunjenja, nego ustraje na potpuno društve¬ 
nom oslobođenju. 

Na taj je način liberalizam bio opet višestruko osporavan i 
odbacivan, ali ne više od strane Crkve i zbog njezinih razloga, 
nego od strane kršćanske teologije, koja je toliko potpala pod 
utjecaj marksizma da nije mogla ostati posve neopredjeljena 
spram građanske liberalističke civilizacije, pa se odlučila po¬ 
duprijeti najdrastičniji oblik sukoba s njom: revoluciju. 

Od te revolucije nije naravno bilo ništa, kao uostalom od 
svih milenarističkih pobuna i tlapnji kroz ljudsku povijest. 
Koncilska je misao - odjevena bez svojeg pristanka u tuđe ru¬ 
ho politizirane teologije - doživjela svoju drugu sekularizaci¬ 
ju. No, ovaj put se nije radilo o sekularizaciji kršćanstva, ne¬ 
go o sekularizaciji politike shvaćene kao religije. A svjetovno 
mišljenje na religiozni način uvijek u ostvarenju zakazuje. 
Nije onda bilo iznenađenje što se politika polako počela vra¬ 
ćati skromnostima svoje posebne djelatnosti, odričući se veli¬ 
kih iščekivanja i korjenitih povijesnih obrata. Politika danas 
ne obećava mnogo, ah u malome ispunjava traženo. Ta seku¬ 
larizacija politike, razumljivo, neće dovesti do odreknuća od 
promjene neljudskih ustaljenih poredaka nego će učiniti sve 
da se oni dokinu u obzorju mogućega, ljudskoga, ograničeno¬ 
ga, relativnoga i privremenog. Zato je politička djelatnost za¬ 
pravo stvarno moguća tek onda kad se sekularizira i deide- 
ologizira. 

Ni moćna marksistička ideologija, a niti te brojne politič¬ 
ke teologije iz nje izvedene nisu mogle baš ništa postići i za¬ 
ustaviti liberalističku civilizaciju u njezinu usponu i širenju, 
jer je ona ipak donosila čovječanstvu veće blagostanje od bilo 
koje druge civilizacije do sada poznate u prošlosti. To je traja¬ 
lo sve dotle dok se ta civilizacija nije sama u sebi počela uru- 
šavati. Prvi znakovi krize liberalizma bili su zamijećeni u no¬ 
vim pobačajima prosvjetiteljskih obećanja, koji se inače sku- 

pljeni u jedno znaju nazivati postmodemitet. Jer, ta je civili¬ 
zacija počela proizvoditi ne samo uspjehe - blagostanje, slobo¬ 
du, ljudska prava i jednakost - kao do sada, nego su izašli na 
vidjelo dana i njezini sve veći neuspjesi. Dapače, napravljen 
je jedan zaista dramatičan i zabrinjavajući popis promašaja 
liberalističkog svijeta: praznina, dokolica, ravnodušnost i na¬ 
godbe u osjećaju i ponašanju; hedonistički izbor u moralu; 
ekološke prijetnje u napretku; nesmisao življenja u blagosta¬ 
nju; osamljenost ljudi u svijetu najsavršenijih komunikacija; 
slabljenja smisla za društvenost, solidarnost, dužnost i odgo¬ 
vornost; pojava sebičnosti i tjeskobe u navodno najsretnijem 
od svih društava u povijesti. Zbrojen s tim i mnogim drugim 
očitim promašajima, liberalistički je nacrt izgubio osjetno na 
svojoj uvjerljvosti i privlačnosti. Čini se da je upravo u tom 
trenutku skliznuća, Crkva osjetila i potrebu i korist - pota¬ 
knuta neprijepornim dokazima o početku rastvorbe - prigovo¬ 
riti modernoj liberalističkoj civilizaciji kako je na njezinu šte¬ 
tu proizvela barem nekoliko neprijatnih pojava: sekularizaci¬ 
ju, vjersku ravnodušnost, etički pluralizam, idejni sinkreti- 
zam, religijski egoizam, estetizaciju svetoga i sakralni narci¬ 
zam. Tko budno prati kretanja ideja u teološkim krugovima, 
taj mora ostati iznenađen zaokretom Crkve u odnosu na libe¬ 
ralizam. Ipak, oštrica je te kritike izravno upravljena na post- 
modemost, a tek onda neizravno na liberalizam, jer se u nje¬ 
mu zamjerava što je prouzročio pojavu postmodemosti. A to 
za Crkvu znači plimu nove i privlačne religioznosti što se ne¬ 
zaustavljivo širi izvan Crkve i nju najviše ugrožava: New Age, 
sekte, novi religijski pokreti, okultizam, neohinduizam, rein¬ 
karnacija, spiritizam, astrologija, horoskopi, bioenergija, me¬ 
ditacije, zen, yoga, psihodelična ekstaza, tehnike duševnog 
ozdravljenja, erotično umijeće tantrizma, magija, parapsiho- 
logija i demonski obredi smrti. Iz svega proistječe da se 
Crkva danas više opire liberalizmu zbog njegovih nepovoljnih 
posljedica nego zbog njegovih ideoloških zabluda, kako je to 
bio slučaj u XIX. stoljeću. Nije dakle, riječ o pogrešnoj teoriji, 
nego o neuspjeloj praksi. U tom smislu idu i najnovije izjave 
K. Ratzingera, koji smatra da je propast boljševičkog socijali¬ 
zma više pogodila zapadnjačke intelektualce nego istočne ko¬ 
munističke političare. Za njega je, naime, marksizam bio jedi¬ 
ni ozbiljni svjetonazor u liberalističkoj civilizaciji što se uspi¬ 
jevao - bez obzira na ishod - suprotstavljati nihilizmu te civi- 

lizacije. Padom komunizma, nihilizam je postao gotovo nužna 
i neizbježiva sudbina Zapada. Otud skepticizam i osjećaj ne¬ 
moći čak u kršćana, jer su i oni prihvaćali taj površni menta¬ 
litet slobode bez tužnih raspuklina poraza u sebi. 

Osim promjene odnosa Crkve prema liberalizmu što je do¬ 
šla preko postmodemiteta, 17 valja svakako svratiti pozornost 
na one promjene koje su se zbile u samom taboru liberalizma, 
a utjecale su na njegov odnos prema Crkvi. Svi su izgledi da 
se ideologija liberalizma počela dijeliti u dva različita odvoj- 
ka, jedan bliži tradiciji, drugi skloniji dopuni. Jasno, riječ je 
pobliže o neoliberalizmu i solidarističkom liberalizmu. Što se 
tiče prvog odvojka, njega u Sjedinjenim Američkim Država¬ 
ma nazivaju konzervativizmom, a u Europi neoliberalizmom, 
a ustvari označuje vraćanje na radikalni gospodarski obrazac 
tržišna natjecanja u potpunoj slobodi. U tu svrhu - kako mi¬ 
sle M. Friedman i F. A. Hayek — treba ograničiti uplitanje 
države i njezine moći, a još više odbaciti društvenu pravdu 
kao nekoristan pojam. Rezultati postignuti na tržištu nisu ni 
nepravedni ni pravedni, nego samo korisni, jer zadovoljavaju 
potrebe najvećeg broja ljudi. Ako postoji neka etika, to je »eti¬ 
ka poduzeća«: Good ethics is good business. U drugom pak 
odvojku G. Sorman također ne prihvaća pojam društvene 
pravde, ali na njeno mjesto stavlja solidarnost. Po njegovu 
mišljenju socijalizam je prisvojio pojam društvene pravde i od 
njega učinio cijelu jednu ideologiju redistribucije. Sa svoje 
strane, klasični je liberalizam olako povjerovao u magične 
sposobnosti tržišta da sve zapletenosti privede skladnom 
svršetku. Ipak, treba priznati da rast i razvitak stvaraju go¬ 
spodarske i društvene napetosti, a onda kao posljedicu i sve 
očitiju nejednakost među ljudima. Zato valja pomagati dru¬ 
štvu u njegovu funkcioniranju. 18 Na istom je tragu J.-Y. Na- 
udet s pokušajem da pomiri liberalizam s društvenim na¬ 
ukom Crkve. 19 

17 Franc Rode, 11 liberalismo mila postmodernita, u zborniku Libera- 
lisme e liberta cristiana nella nuava Europa, Roma, 1994., str. 
59-70. 

18 Guy Sorman, La Solution liberale. Pariš, 1984., str. 82. 

19 Jean-Yves Naudet, L’Eglise et l’đconomie de marcke face au colleti- 
visme, Pariš, 1987., str. 135-152. 

Onaj prvi liberalizam - bez ublažavanja i liberalniji od 
svih liberalizama - teško da je mogao biti prihvaćen od 
Crkve, koja je baš u državi i društvenoj pravdi vidjela naj¬ 
tvrđe uporište svojeg socijalnog nauka, bez obzira što su neki 
bojevni katolici, kao poznati M. Novak, išli suprotnim putem, 
hvaleći liberalni kapitalizam kao izrazitu kršćansku tvorbu. 20 
U potvrdu tome, bit će dostatno pročitati encikliku Pavla VI. 
Octogesima adveniens, gdje se na jednom mjestu izrijekom 
odbacuje neoliberalizam i traži od kršćana da mu pristupe sa 
savjesnom razbori tošću. 

Za razumijevanje tih novih ideja, bilo bi prijeko potrebno 
istražiti odnos između neoliberalizma i postmodemosti, 21 jer 
je razvidno da se neoliberalizam želi vratiti čišćem i izvomi- 
jem obliku liberalizma prema Crkvi, što se možda i danas 
skriveno od javnosti zbiva, pa je to onda postalo povod reakci¬ 
ji J. Ratzingera s druge strane crte susreta. Unatoč svemu to¬ 
me, preuzetno je govoriti o nekom novom sukobu Katoličke 
crkve i liberalizma u značenju povratka u XIX. stoljeće. Bit će 
prije riječ o vrlo složenim odnosima, u kojima i sukobljavanje 
ima svoje mjesto, ali u isti mah nada i povjerenje u modemi 
svijet. 


Dva oprečna pristupa liberalizmu: 
protestantizam i pravoslavlje 

Zna se da protestantizam nije bio jedinstveni pokret i je¬ 
dna Crkva, nego neobavezni skup mnoštva Crkava, sljedbi i 
teoloških učenja. Doslovce raspršen u brojna središta i ostav¬ 
ljen bez zajedničke ustanove - kao što je u katolicizmu papin¬ 
stvo - on se iznad svega oslanjao na teologiju. Zato u prote¬ 
stantizmu teolozi zauzimaju ono mjesto koje u katolicizmu 
pripada crkvenoj hijerarhiji, pa im je mogla biti povjerena 
skrb nad vjerskom baštinom i općim eklezijalnim usmjere¬ 
njem. Protestantizam nije dakle, neki čvrsto ustrojen sustav, 
nego se u njemu miješaju posve različite ili čak suprotne ideje 
i djelovanja. 


20 Michael Novak, Will it Liberate? Questions about Libertion Theo- 
logy, Washington, 1968., str. 5. 

21 David R. Griffin, Spirituality and Society, Postmodem Vision, 
New York, 1988., str. 12. 

Polazeći od takva povijesnog stanja, može se ustvrditi da 
je većina teoloških odabira u protestantizmu ipak bila izvrše¬ 
na u korist liberalizma. Dok je, naime, katolicizam već od sa¬ 
mog početka susreta odbacivao modemi svijet, a time i njegov 
liberalizam - kako smo prije opširno pokazali - dotle će prote¬ 
stantizam ići obrnutim tijekom i odmah prihvatiti moderni 
svijet, a onda i njegov liberalizam. Nije onda slučajno da se 
najutjecajnija bogoslovna škola u protestantizmu naziva 
upravo liberalnom teologijom, a ne nekako drugačije. 

Još na početku reformacije prvi su protestanti bili zago¬ 
vornici promjena - što im uostalom i samo ime kaže - pa su 
istraživah izvore novozavjetnih spisa i u svojim se zahtjevima 
pozivali na pravo savjesti, čime su preduhitrib dvije izrazito 
modeme teme. U kalvinizmu će još više doći do izražaja ta 
potreba za promjenama u svijetu, jer se u njemu čovjekovo 
spasenje počinje mjeriti uspjehom u životu i učinkom u radu, 
a ne povlačenjem u sebe. Taj se unutar-svjetski protestantski 
asketizam brzo nadovezao i izjednačio sa svjetovnim djelatno¬ 
stima u obitelji, odgoju, kulturi, znanosti, društvu, politici i 
gospodarstvu. Stoga je protestantizam daleko više sudjelovao 
u stvaranju i oblikovanju modeme liberalističke civilizacije 
nego što joj se opirao ili je možda osuđivao, kako je to činio 
katolicizam u svojem prvom razdoblju. Duh je kapitalizma - 
rekao bi M. Weber - bio na taj način potican, poduprt i ohra¬ 
bren od protestantske duhovnosti okrenute djelatnoj zauzeto¬ 
sti vjernika u svijetu. 

Ima još jedna okolnost. Protestantizam je u teologiji uveo 
novo crkveno načelo »svećenstva svih vjernika« ili »univerzal¬ 
nog svećenstva«, koje je bilo primijenjeno u politici tijekom 
puritanske revolucije u Engleskoj, pa onda dobilo i svoj novi 
svjetovni oblik u teoriji demokracije J. Lockea. Univerzalno 
svećenstvo se u društvenu prostom ostvarilo kao demokrat¬ 
ska ravnopravnost građana. Taj je dakle, teološki zaključak 
nukao protestantizam da radije prihvati poredak temeljen na 
liberalizmu i demokraciji - jer je bio bliži svećenstvu svih 
vjernika - nego poredak temeljen na monarhiji - koji je soci¬ 
ološki više odgovarao papinskoj središnjoj vlasti. Koncem 
XVII. stoljeća protestantizam će potpuno prihvatiti i djelatno 
sudjelovati u stvaranju građanskoga društva, postajući mu 
opravdanje i poticaj. 

Stoga nije pogrešno zaključiti da je liberalni protestanti¬ 
zam - uz razumljive iznimke i zastupnike drugih teoloških 
škola - bio i ostao jedan od temeljnih nositelja i pokretača u 
oblikovanju modernoga svijeta. Otud njegovo brzo širenje po¬ 
najviše ondje gdje je taj modemi svijet i njegov liberalni kapi¬ 
talizam uznapredovao, kao što su Sjedinjene Američke Drža¬ 
ve, Engleska, Francuska, Švedska i druge zemlje velikoga 
blagostanja i osjetna napretka. U tom smislu protestantski li¬ 
beralizam želi biti jedno stvaralačko i poticajno teološko pra¬ 
ćenje zbivanja u suvremenom razvijenom društvu. Ovdje se 
dakako, nećemo baviti pretvorbom starijeg teološkog liberali¬ 
zma - koji je pod utjecajem prosvjetiteljstva usklađivao obja¬ 
vu s razumom - u društveni pokret solidarističkog nadahnu¬ 
ća s imenom socijalnog kršćanstva, jer to nadilazi okvire naše 
teme. 

Sada dolazi ono najuzbudljivije. Ta je naime, od početka 
nedvojbena modernost protestantizma - s obzirom da je on 
uvijek branio prvenstvo osobne savjesti, demokraciju, slobo¬ 
du, društvenu odgovornost, solidarnost, znanost i kulturu - 
najednom postala njemu samome više teškoća nego prednost. 
Na koji način? Pa tako što su protestantska stajališta bivala 
sve više uvažavana i prihvaćana od svijeta ili su se u njemu 
najvjernije utjelovljavala, pa je zapravo između protestanti¬ 
zma i svijeta gotovo nestalo razlike. Tako je uspjeh protestan¬ 
tizma - osobito francuskog - u smislu veće istovjetnosti sa 
svijetom, postao na paradoksalan način uzrok njegova sla¬ 
bljenja i propadanja. Drugim riječima, izjednačivši se odveć s 
liberalističkom civilizacijom i ostvarivši se u mnogim svjetov¬ 
nim društvima, takav je protestantizam u naše dane počeo 
gubiti svoj identitet i religijsku posebnost . 22 Zalaz liberalnog 
protestantizma ne dolazi dakle, od njegova neuspjeha nego 
uspjeha, jer je on svoj posao tako dobro obavio da oni koji ga 
prihvate neće više osjećati bilo kakvu potrebu za njim . 23 

Oni kršćani koji se izjednače sa svijetom - što je inače pro¬ 
tiv izričite novozavjetne opomene - ubrzo će uvidjeti da su po- 

22 Jean Bauberot, Le protestantisme doit - ii mourirt. Pariš, 1988., 
str. 7, 

23 Steve Bruce, A House Divided, Protestantism, Schism and Secula- 
rization, New York, 1990., str. 153. 

stali suvišni u svijetu. To se nažalost danas događa s jednim 
zaista malim dijelom protestantizma koji je htio ići najdalje u 
sekularizaciji i politizaciji svoje vjere. Drugi, veći dio, s na¬ 
dom i povjerenjem gleda u budućnost, jer u vraćanju na evan¬ 
đeosko milosrđe i krotkost vidi smisao svojeg križnog putova¬ 
nja kroz taj modemi svijet. 

U opreci prema protestantizmu, koji se u jednom od svojih 
najradikalnijih odvojaka potpuno utopio u civilizaciju liberal¬ 
ne demokracije i katolicizma, što je zauzimao nejednako gle¬ 
dište prema toj civilizaciji, za-pravoslavlje se može slobodno 
reći da još nije pravo ni iskoračilo iz predgrađanskog shvaća¬ 
nja svijeta. Svejedno, u njemu se već odavno naziru različiti 
naglasci, ali prije svega u teorijskoj pretpostavci, a ne živo¬ 
tnoj opredjeljenosti. Opis toga dugog prijepora između slave- 
nofila i zapadnjaka nadmašuje našu raspravu, pa je potrebno 
podsjetiti na samo neke škrte činjenice. Tako je H. J. Dani- 
levski, pišući svoju Rusiju i Europu, odbacio društveno uređe¬ 
nje i gospodarski poredak u ondašnjoj Engleskoj, jer je sma¬ 
trao da ona ne može služiti za uzor Rusiji, zanijekavši time 
bilo kakvu vrijednost liberalnoj demokraciji i tržišnoj privre¬ 
di. Zato onda počinje uzvisivati ustanovu ruskog samođržav- 
lja i autarhičnu općinu kao očite protuteže zapadnjačkim 
utjecajima. Na istom je tragu K. Leontijev, pisac Bizanta i 
slovenstva, zagovornik državnog totalitarizma i cesaropapi- 
zma, ali još otvoreniji protivnik zapadnjačkog liberalizma. 
Premda je V. Solovjev otklanjao učenje tih svojih prethodnika 
i kritizirao carski poredak, priklonit će se nekoj vrsti slobo¬ 
dne teokracije i rimskog papinstva, izbjegavajući se određeni¬ 
je izjasniti o društvenim i gospodarskim pitanjima svojeg vre¬ 
mena. Tu je prazninu pokušao kasnije ispuniti S. Bulgakov, 
tražeći uspostavu društvene pravde i političke slobode, što ga 
je svrstalo među oporbenjake slavenofilskom konzervativi¬ 
zmu. U knjizi Dva grada, taj će ruski pravoslavni teolog po¬ 
dvrći bespoštednoj kritici upravo teokraciju i cesaropapizam, 
ali istodobno teorijski zasnovati svoj kršćanski socijalizam, 
posve različit od marksističkog, za koji je držao da je samo 
svjetovni nasljednik židovskog milenarizma. Naposljetku, 
prolazeći kroz mnoga oduševljenja s različitim predznacima, 
N. Berdjajev se u jednom trenutku vraća K. Leontijevu i iska¬ 
zuje nepovjerenje prema slobodnoj politici. U izgnanstvu će se 

međutim, odreći toga obrata i početi zagovarati kršćanski 
personalizam iz svojih mlađih dana. 

Uza sva ta lutanja iz jedne u drugu krajnost, pravoslavlje 
teško može izbjeći odluci i ne osuditi zapadnu demokraciju i 
liberalizam, jer uvijek nužno govori iz položaja predmodemo- 
sti. Možda slučaj A. Solženjicina to na najbolji mogući način 
otkriva i dramatično sabire u jednoj ljudskoj sudbini. Iako 
Ogorčen neprijatelj komunističke neslobode, veliki pisac nije 
nikada uspio prihvatiti istodobno vrijednosti i opasnosti slo¬ 
bode u nekomunističkim društvima. Neki ga pokušavaju bra¬ 
niti tako da ga prikazuju kao vječnog pobunjenika protiv svi¬ 
jeta u kojemu živi: jedan put će to biti svijet komunističkog 
totalitarizma, a drugi put svijet zapadnjačkog liberalizma, 
ovisno o tome gdje se nalazi. 24 Drugi, pak, predbacuju A. Sol- 
ženjicinu da je doduše dobro uočio nepriličnosti modernoga 
društva, ah nije shvatio da ne postoji sloboda koja se ne pla¬ 
ća, jer ta vrijednost nužno izaziva neprijatne posljedice, tako 
da se ne možemo izjašnjavati za slobodu, a istodobno tražiti 
ukidanje neprijatnih posljedica te slobode. A. Solženjicin je 
odveć vezan za pravoslavnu baštinu i sigurno da nije pristali¬ 
ca despotskog sustava, pa bi mu u Rusiji zacijelo najviše od¬ 
govarala nekakva blaga paternalistička autokracija, ali do¬ 
voljno jaka da u svojim rukama drži socijalnu patologiju i do¬ 
voljno dobronamjerna da ne guši kulturni život. Iskustvo na¬ 
žalost, ne govori da bi takva utopija bila ostvariva. 25 

Tako se pravoslavlje u dalekoj liberalnoj Americi opet vra¬ 
tilo natrag tradicionalnim problemima Rusije iz koje zapravo 
nikad nije uspjelo ni izaći. 

Vrijeme je za sažetak. Nakon svega iznesenoga ima se do¬ 
jam da je međusobni povijesni susret kršćanstva i liberalizma 
protekao više u znaku nesporazuma nego razumijevanja. Jer, 
sva su tri oblika kršćanstva - katolicizam, protestantizam i 
pravoslavlje - zapravo doživjeli neuspjeh u sučeljavanju s li¬ 
beralizmom u svijetu, ali i obrnuto. Razloge spomenutu neus¬ 
pjelu ishodu valja tražiti prije svega u tome što su kršćani u 
svojoj povijesti zadržali odveć nazočnu staru milenarističku 

24 Nikola Milošević, Pravoslavlje i demokracija, Beograd, 1994., str. 

63-65. 

25 Lešek Kolakovski, Đavao u istoriji. Banja Luka, 1989., str. 326. 

herezu o ostvarenju Božjeg kraljevstva na zemlji, koja ih je 
onda od poniznih sugovornika učinila suparnicima ili suvi¬ 
šnim istomišljenicima liberalizma. A ni jedno niti drugo ne 
priliči kršćanstvu u njegovu evanđeoskom poslanju. 


Kršćanstvo i liberalizam u postkomunizmu 

Ima dovoljno pokazatelja koji upućuju na to da će u biv¬ 
šim komunističkim društvima - više ili manje - doći do jačeg 
suprotstavljanja između kršćanstva i liberalizma. Treba pret¬ 
hodno napomenuti da se u tim društvima pojavio najprije sta¬ 
noviti politički dualizam, jer su na poprištu ostale zapravo 
samo dvije vrste stranaka: nacionalističke i liberalističke. Sve 
je druge odabire vjetar isključivosti brzo otpuhnuo s političke 
pozornice. Pritom, jasno, nisu važna imena stranaka, nego 
njihovo stvarno ponašanje. U tom su onda sklopu neke socija¬ 
lističke i komunističke stranke pokazale da imaju više libera¬ 
lističkih sastojaka u sebi od onih što nose u nazivu izraz libe¬ 
ralne. Ipak, nacionalistički su tijekovi u postkomunističkim 
društvima još uvijek toliko nazočni i snažni da je spomenuto 
sučeljavanje kršćanstva s liberalizmom za trenutak zaustav¬ 
ljeno i odgođeno. Zato tek poslije stišavanja velikih nacionali¬ 
stičkih zanosa valja očekivati susret i sukob Crkve s liberali¬ 
zmom. Hoće li ti sukobi biti slični onima iz XIX. stoljeća, te¬ 
ško je odmah reći, ali ima mnogo naznaka da bi stvari mogle 
krenuti upravo tim nepoželjnim putem. 

Problem, naravno, nije u našim dobrim željama, nego 
zbiljskim mogućnostima. Možemo se suprotstavljati i dovijati 
koliko hoćemo, ali liberalni kapitalizam kao sudbinu nećemo 
mimoići. Svakome je, naime, posve razvidno da je budućnost 
svih bivših socijalističkih poredaka u prihvaćanju zapadnjač¬ 
kog društvenog modela slobodnog gospodarstva i tržišnih za¬ 
kona privređivanja. Ako je tako - a teško je vidjeti da bi mo¬ 
glo biti drugačije - onda se od toga sustava ne mogu usvajati 
samo dobre strane, a loše odbacivati. Takva nasilna i nena¬ 
ravna tvorba jednostavno ne bi nikad uspjela proraditi, teže 
nego ona socijalistička. Građansko se društvo, naime, gradilo 
i nadograđivalo stotinama godina i otud ono ima svoju strogu 
i neizmjenjivu unutrašnju logiku: donosi ljudima blagostanje, 
ali im za uzvrat oduzima neke društvene, ljudske i duhovne 
vrednote. Kršćani se zato moraju početi učiti živjeti u opasno- 

stima i izazovima takve slobode. Čini se da nekima to teško 
pada poslije izazova i opasnosti neslobode u komunizmu. 
Predstoji nam dakle, prijeći cijeli, iz povijesti nam dobro po¬ 
znati krug liberalnog kapitalizma, iako u skraćenom i ubrza¬ 
nom izdanju: od grubih i nemilosrdnih početnih oblika poni¬ 
žavajućeg iskorištavanja do postmodeme umornosti i ravno¬ 
dušnosti. Kršćani su doduše najviše pridonijeli - revolucijom 
svijeća - da se komunizam sruši, ali oslobođeni narodi iz biv¬ 
ših socijalističkih država nisu zbog toga u njihovu korist gla¬ 
sali. Priklonili su se radije nacionalnim pokretima, liberalnim 
strankama ili još više neokomunistima, jer su im ovi sigurnije 
jamčili ispunjenje programa liberalnog društva i države bla¬ 
gostanja. A narodima u ropstvu — kao starim Izraelcima 
najdraža je sloboda, a tek onda dužnosti iz vjerskih saveza i 
moralnih obveza. 

Neće biti dobro ako kršćani u bivšim komunističkim zem¬ 
ljama nađu svoj jedini poziv u ksenofobičnom odbacivanju za¬ 
padnjačkih obrazaca vladanja i življenja. I stanovita je psiho¬ 
za urote također zahvatila mjestimice narode u tim zemlja¬ 
ma. Kao u komunizmu, opet teško možemo živjeti bez nepri¬ 
jatelja: masona, boljševika, liberala, socijalista, sekti, drugih 
religija, zapadne demokracije. Nije dakako riječ o tome da se 
nekome osporava pravo da nalazi neprijatelje ondje gdje ih 
vidi, ali nije pošteno kad se zagovornici teorije urote pozivaju 
na kršćanstvo. Čovjek koji je opsjednut idejom o svjetskoj 
opasnosti i sveopćoj zavjeri prestaje u stvari vjerovati u Božju 
moć i predaje se silama zla, nasilja, poraza i smrti. Stoga, 
između teorije urote i kršćanske vjere postoji posvemašnja 
nespojivost. Ako se nastavi, ta bi sklonost strahu i sukobu 
mogla postati vrlo opasnom, posebice ukoliko bi se pomiješala 
sa suvremenom kritikom što je Crkva i teologija upućuju po¬ 
retku postmodemiteta kao posljedici liberalizma. Jer, upozo¬ 
renja na nepriličnosti toga poretka idu uvijek poslije pojave 
liberalizma i završetka cijelog kruga njegovih neuspjeha. U 
postkomunističkim porecima bi se ta kritika mogla brzopleto 
povezati s prošlostoljetnim predmodemim i klerikalističkim 
napadajima na liberalizam, što dakako nije isto. Htjeti danas 
kršćanstvo bez iskustva sekularizacije i liberalizma - nemojte 
reći da sam napisao ideologije, a ne iskustva liberalizma - 
znači istodobno pristati na Crkvu bez Drugog vatikanskog 
koncila. Još više, to iskustvo življenja slobode u demokrat- 


396 



skim i liberalnim društvima postaje bitno za kršćanina. Jer, 
bez njega nema zrelog, staloženog, mudrog, punoljetnog i mi¬ 
losrdnog kršćanstva. Bilo bi stoga jako zabrinjavajuće kad bi 
u bivšim komunističkim porecima kršćani počeli živjeti svoju 
slobodu na način iz razdoblja predliberalizma, to prije što 
upravo u spoznaji razlika između tih dvaju sloboda leži i naj¬ 
dublji smisao povijesnog susreta kršćanstva i liberalizma. 
Tko do tog iskustva ne dospije može lako upasti u obranu ide- 
ologiziranog kršćanstva, što bi u sadašnjem trenutku bio si¬ 
gurno najpogubniji izbor. 

Na kraju treba istaknuti da je tema o odnosima kršćan¬ 
stva i liberalizma obrađena ovdje tek uvjetno, jer namjerno 
nismo htjeli pitati je li taj susret uopće moguć ako se kršćan¬ 
stvo shvati kao pokušaj da se svijet živi bitno nepolitički: 
odustajući od njegove promjene i prihvaćajući promjenu sa¬ 
moga sebe. Utoliko su i naši zaključci više povijesni nego te¬ 
orijski. 

KRŠĆANI I SUVREMENA CIVILIZACIJA 


Svaka ozbiljnija i odgovornija znanstvena rasprava obično 
započinje s točnim određenjem temeljnih pojmova koji će se 
onda u njoj poslije moći rabiti na najuspješniji način. U na¬ 
šem slučaju riječ je o trima takvim temeljnim pojmovima: 
kršćanstvu, Crkvi i suvremenoj civilizaciji. Za trenutak osta¬ 
vimo po strani određenje kršćanstva i Crkve, jer bi nas to ne¬ 
povratno uvuklo u dugotrajne i nerazrješive teorijske prijepo¬ 
re - koji nisu bez tradicije u teologiji — što, dakako, želimo 
izbjeći. Preostaje nam, dakle, odrediti samo pojam suvremene 
civilizacije u njezinu sociologijskom značenju. Među znan¬ 
stvenicima još nije postignuto suglasje o tome kad je zapravo 
vremenski otpočelo novovjeko razdoblje suvremene civilizaci¬ 
je. Neki sociolozi drže da bi začetke te civilizacije trebalo tra¬ 
žiti u XVI. stoljeću, dok su povjesničari skloniji spomenuti po¬ 
četak vratiti natrag čak do XI. i XII. stoljeća. U drugu kraj¬ 
nost idu M. Weber i E. Troeltsch jer drže da se moderno dru¬ 
štvo prvi put oblikuje tek u XVII. i XVIII. stoljeću. 

Ako nema suglasja među znanstvenicima glede početka, 
ima ga u obilju kad su u pitanju obilježja suvremene civiliza¬ 
cije. Ta se obilježja dadu vrlo kratko označiti pojavama: pro¬ 
svjetiteljstva, pozitivizma i evolucionizma u filozofiji i znano¬ 
sti; sekularizacije u religiji; zamaha individualizma i ostvare¬ 
nje osobnih sloboda u društvenoj zbilji; uspostave modernoga 
parlamentarizma i stranačkog sustava u politici; ustroja slo¬ 
bodnoga tržišta i prodora tehnoloških iznašašća u gospodar¬ 
stvu; otklona tradicije i slobodna pristupa svim oblicima 
estetskog avangardizma u umjetnosti. Ipak, čini se da su u 
središtu toga obrata najviše nazočne opća racionalizacija ži¬ 
vota i nagli porast blagostanja, jer su iz njih proistekla sva 
ostala obilježja suvremene civilizacije. 

Iz toga slijedi da se u našem izlaganju moramo suočiti s 
jednim zaista burnim i dugim tijekom ljudske povijesti — u 
kojemu se pritom društveno stanje stalno mijenjalo — pa ga 
neće biti lako ni vremenski obuhvatiti, a niti iscrpno prikaza¬ 
ti. Zato nam i ne preostaje drugo doli da o kršćanstvu i Crkvi 
u suvremenoj civilizaciji tek ponešto i površno priopćimo, 

skupljajući probleme i pitanja u nekoliko bitnih odrednica i 
ključnih tema. 


Brojčano stanje kršćanstva i Crkve u 

suvremenoj civilizaciji 

Bilo bi svakako korisno i poželjno najprije ukratko podsje¬ 
titi na današnje brojčano stanje katolicizma i kršćanstva u 
svijetu. Jer, bez dostatne i istinite spoznaje stvarnoga kvanti¬ 
tativnog položaja vjernika - a time i Crkve - u društvu lako 
možemo biti zavedeni opasnim prividima, čemu su se inače 
kršćani znali tako često utjecati. Ovdje je pak govor o prividu 
značenja moći za sudbinu Crkve. U tom sklopu odveć je za¬ 
mjetljiva i u povijesti kršćanstva stalno ponavljana jedna ne¬ 
prekidna napast vlastite »veličine« i »moći« - jednako brojča¬ 
nom pripadnošću i svjetovnim utjecajem - da bi se je moglo 
tako jednostavno preskočiti. Napast dolazi od toga što spome¬ 
nuti »konstantinovski sindrom« potiče kršćane da nesigur¬ 
nost vlastita vjerovanja - a tko je bez grijeha neka prvi baci 
kamen - pokušavaju nadoknaditi osjećajem svjetovne snage 
Crkve, što je, međutim, u golemu protuslovlju sa svjetovnom 
nemoći Kristova izbora življenja u svijetu - od Betlehemske 
štalice do Golgotskoga križa - i siromaštva njegovih učenika. 
U tom preciznom teološkom smislu svaki uvid u vremenitu 
slabost Crkve može samo osloboditi kršćane od pogrešnih i la¬ 
žnih uporišta njihove nade. 

Otrežnjenje i otkupljenje počinje s točnim brojevima. Pre¬ 
ma najnovijim objavljenim usporedbenim sociološkim istraži¬ 
vanjima religije, čije rezultate donose ugledni World Christi- 
an Encyclopedie i Annuaire des Statistiques de VEglise, pro¬ 
izlazi da je danas rimski katolicizam izrazito manjinska poja¬ 
va u svijetu. 1 Od sveukupnog svjetskoga pučanstva samo se 
njih 18,50 posto izjasnilo da ispovijedaju katoličku vjeru. Taj 
podatak nije novijeg datuma, jer je već 1900. godine bilo zabi¬ 
lježeno samo 16,80 posto katolika u cijelom svijetu. Novost je 
u tome što je još početkom XX. stoljeća kršćanska Europa bila 
u tolikoj mjeri gospodarsko, političko i ideološko središte svi- 


1 Liliane Voye - Karei Dobbelaere, Roman Catholicism: Universa- 
lism at Štake, u zborniku Religions sans frontikres?, Roma, 1994., 
str. 83-94. 

jeta da se dobivao dojam kako katolicizam zajedno s prote¬ 
stantizmom neograničeno prevladava na našem planetu. Tek 
otkrićem nekršćanskih kultura i njihovim vrednovanjem po¬ 
stalo je jasno da u panteonu religija katolicizam nije tako 
premoćno nazočan kako se pretpostavljalo, nego je samo je¬ 
dna religija između mnogih drugih. 

Osim ulaska u svoju manjinsku osobitost, katolicizam je 
posljednjih stotinjak godina doživio važan prostorni pomak, 
jer se iz Sredozemlja gdje je poniknuo i Zapadne Europe gdje 
se razvio i institucionalizirao polako premjestio na druge 
kontinente, posebice u Latinsku Ameriku i Afriku. Neslućene 
promjene na religijskoj karti svijeta prouzročila je demograf¬ 
ska eksplozija i učestala seljenja ljudi u potrazi za boljim uvje¬ 
tima življenja. Tako je 1900. godine u Europi bilo 2/3 katolika 
svijeta, a u Latinskoj Americi 1/5 svih katolika na svijetu. U 
2000. godini statističari predviđaju - u usporedbi s tim - da 
će od svih katolika u Europi njih biti jedva 1/5, a u Latinskoj 
Americi 1/2. Godine 1970. u Europi i Latinskoj Americi kato¬ 
lici su činili 3/4 ukupnih vjernika te konfesije na svijetu, što 
znači da su na ta dva kontinenta gotovo u cijelosti prevlada¬ 
vali. Prema predviđanjima znanstvenika u 2000. godini Afri¬ 
ka će se učvrstiti na trećem mjestu sa 1/8 katolika. Prema 
tim računanjima, na koncu XX. stoljeća Latinska Amerika i 
Afrika će imati 60 posto katolika svijeta, a Europa smanjiti 
svoj postotak na samo 20 posto. Dapače, za šest godina broj 
će katolika u Europi pasti na ispod 50 posto od ukupnoga pu¬ 
čanstva kolijevke kršćanske civilizacije. U suvremenoj pak ci¬ 
vilizaciji jedino je u Sjedinjenim Američkim Državama došlo 
do povećanja broja pripadnika katolicizma, i to u razdoblju od 
1900. do 2000. godine za 15,90 posto. Gledano u cjelini, 
kršćanstvo je danas u svijetu predstavljeno s 1/3 čovječan¬ 
stva. 

U zaključku recimo da se određen napredak katolicizma 
očekuje jedino u Sjevernoj Americi i Africi, a nazadak u Euro¬ 
pi i Latinskoj Americi. Tako će kršćanska Europa vjerojatno 
doživjeti pad broja katolika baš u svojoj povijesnoj jezgri, što 
zacijelo iz temelja mijenja situaciju Crkve danas u svijetu. 
Katolicizam, dakle, bolje uspijeva ondje gdje je presađen, ne¬ 
go u prostoru odakle je krenuo u misijsko »osvajanje« svijeta. 
Podatak što jamačno u svakom vjerniku potiče skromnost i 
nepovjerenje prema početnom pothvatu Konstantina koji je 

na žalost bio sav u znaku nekršćanskoga bojovnoga ushita: In 
hoc signo vinces... 


Polazište: sekularizacija kršćanstva 

Ono po čemu se naša suvremena civilizacija - barem na 
religioznom području - najviše iskazuje jest upravo njezina 
sekularizacija, proces koji bez dvojbe stoji u samom središtu 
te civilizacije, pa je onda na najodličniji način obilježava i 
predstavlja. 

Stoga, unatoč svim mogućim razložnim primjedbama i 
opravdanim prigovorima koji se upućuju teoriji sekulariza¬ 
cije, sam čin sekularizacije - kao posve određen društveni 
proces i povijesna činjenica - teško da se može zanijekati. 2 
Dapače, to ne čine ni najpoznatiji katolički sociolozi dana¬ 
šnjice. 3 Povijesno gledajući, sekularizaciju su u liku dekri- 
stijanizacije prvi otkrili upravo katolički pastoralci, a ne 
svjetovni sociolozi. Knjiga Francuska, zemlja misije?, što 
su je 1943. godine objavili H. Godin i Y. Daniel, uzbudila je 
kršćansku javnost, jer su pisci upozorili na iznenađujuću či¬ 
njenicu sve slabijeg sudjelovanja vjernika u obveznim crkve¬ 
nim obredima. To je potaknulo G. Le Brasa 4 i njegova uče- 

2 Jakov Jukić, Sociološki pristup sekularizaciji, u Bogoslovska smo¬ 
tra, 45, 1, 1975., str. 39—48; Olivier Tschannen, Les theories de la 
secularisation, Geneve, 1992., str. 407; Jakov Jukić, Teorije ideolo- 
gizacije i sekularizacije, u zborniku Religija i sloboda, Split, 1993., 
str. 11-65; Dragoljub B. Đorđević, Sveto i svetovno, Sekularizacije 
kao sociološki problem, u zborniku Povratak svetoga, Niš, 1994., 
str. 7-28. 

3 Joseph H. Fichter, Social Relations in the Urban Parish, Chicago, 
1954., str. 64; Antonio Grumelli, Sociologia del cattolicismo, Ro¬ 
ma, 1965., str. 148; Andrew M. Greeley, Unsecular Man, The Per- 
sistence ofReligion, New York, 1972., str. 280; Stefano Martelli, La 
religione nella societa post-modema, Tra secolarizzazione e de-se- 
colarizzazione, Bologna, 1990., str. 496; Franco Garelli, Religione e 
Chiesa in Italia, Bologna, 1992., str. 7; Gianfranco Morra, L’atei- 
smo fra moderno e post-modemo, u zborniku Immagini della reli- 
giosita in Italia, Milano, 1993., str. 36-58. 

4 Gabriel Le Bras, Žtudes de sociologie religieuse, De la morphologie 
a la typologie. Pariš, 1955., str. 780; Gabriel Le Bras, Žtudes de so¬ 
ciologie religieuse, Sociologie de la pratigue religieuse dans les 
campagnes frangaises. Pariš, 1955., str. 820 

nika F. Boularda 5 - naravno na crti pastoralne zabrinutosti 
- da započnu velik pothvat točnoga utvrđivanja stanja vjer¬ 
ske prakse kršćana u Francuskoj. Iako im je cilj bio pružiti 
što bolji uvid u stvarno stanje, jer su time samo htjeli dati 
svećenicima pogodno sredstvo za što učinkovitiju evangeli¬ 
zaciju ravnodušnih vjernika, utvrdilo se da su zapravo ne¬ 
hotice otkrili - i ne sluteći njegove prave razmjere - proces 
sekularizacije u suvremenoj civilizaciji. 

Razotkrilo se, dakle, da je taj proces sekularizacije najoči¬ 
tije zahvatio upravo kršćanstvo vjernika i njihovu Crkvu. To 
se posebice ogledalo u opadanju redovitoga posjećivanja ne¬ 
djeljne mise, pa se zato još samo na velikim liturgijskim slav¬ 
ljima i masovnim hodočašćima uspijevao skupiti veći broj 
vjernika. Kršćanstvo se svelo na »sezonsko« ispunjavanje če¬ 
tiriju najvažnijih svečanih obreda u ljudskome životu: kršte¬ 
nja, prve pričesti, vjenčanja i sprovoda. Ljudi, doduše, na taj 
način ostaju vezani uz Crkvu, ali u jako neodređenu smislu. 
Noviji podaci, međutim, otkrivaju da se i tako reducirano »se¬ 
zonsko« kršćanstvo počelo osipati. Pojedinci se sve manje 
krštavaju, pričešćuju, vjenčaju i pokapaju u Crkvi, premda i 
dalje izjavljuju da vjeruju u Boga. 

Osim spomenuta pada religijske prakse ima, dakako, još i 
drugih tijekova koji ukazuju na postojanje i širenje sekulari¬ 
zacije unutar prostora kršćanstva. Tu ponajprije mislimo na 
odsutnost utjecaja religioznosti na svakidašnji vjernički život. 
Religioznost, naime, ne proizvodi očekivane promjene u prak¬ 
tičnom životu kršćana, što se iskazuje kao njihova etička ne¬ 
dosljednost. Vjerovanje se prihvaća na riječima, ali se ne pro¬ 
vodi u životu. Jer, u današnjem svijetu većina mladeži jedna¬ 
ko razmišlja i slično se ponaša, bez obzira na to jesu li vjerni¬ 
ci ili nisu. Stoga su često prisiljeni svesti svoju vjeru na puku 
pripadnost Crkvi ili na neživotni društveni simbol, zanema¬ 
rujući ne samo redovitu religijsku praksu, nego umrtvljujući 
snagu svojega kršćanstva. Sa strane pak Crkve, ta se sekula¬ 
rizacija osjeća u utjecaju svjetovnih ishoda na teologiju, dru¬ 
štvenu etiku i liturgiju, prihvaćanjem jednostavnijih rješenja 
i prilagođenjem duhu vremena. Podsjetimo na postkoncilsko 


8 Femand Boulard, Premiers itinćraires en sociologie religieuse. Pa¬ 
riš, 1954., str. 160; Femand Boulard - Jean Remy, Pratique reli¬ 
gieuse urbaine et rćgions culturelles. Pariš, 1968., str. 215. 

oblikovanje isključivo pastoralnoga načina mišljenja u Crkvi, 
iza čega se ponekad znao dobro skrivati samo nesuvisli zbroj 
znanosti i tehnologije učinka, a ne svjedočanstvo vjere. U istu 
skupinu pokazatelja sekularizacije ide i disolucija dogmatič- 
koga uvjerenja, a raspoznaje se u činjenici da mnogi kršćani 
ne vjeruju više podjednako u sve istine svoje vjere. Ako je pri¬ 
padnost Crkvi u prošlosti uvijek i neizostavno značila preuzi¬ 
manje i priznavanje svih njezinih zapovijedi bez iznimke, da¬ 
nas zacijelo to više nije slučaj, jer mnogi samo neke istine pri¬ 
hvaćaju, a druge odbacuju. Kolektivno religiozno mišljenje i 
ponašanje kršćana osjetno odstupa od doktrinamoga učenja 
Katoličke crkve. Jednako tako, sekularizirani kršćani ne sli¬ 
jede naputke svoje Crkve u važnim moralnim pitanjima i u 
prijelomnim društvenim trenucima. Primjerice, velik dio tali¬ 
janskoga pučanstva - iako se u svim istraživanjima izjašnja¬ 
vao kao vjernički narod — nije uopće poslušao savjete svoje 
Crkve na nedavnom referendumu u pogledu prijedloga zako¬ 
na o rastavi braka i pobačaju, nego je glasovao protiv tih sa¬ 
vjeta. Slično su belgijski, španjolski, francuski i holandski 
parlamenti izglasali zakone o rastavi braka i pobačaju s nes- 
krivenom potporom katoličkih i protestantskih poslanika koji 
zacijelo predstavljaju elitu u svojim crkvenim zajednicama. 
Ni u Španjolskoj nije Katolička crkva bila u stanju mobilizi¬ 
rati svoje golemo vjerničko mnoštvo protiv određenih nepo¬ 
voljnih zakona o školstvu i karitativnoj djelatnosti, po kojima 
će njihov prinos ići državi, a ne više dobrotvornim vjerskim 
ustanovama . 6 

Naposljetku, posljednji se pokazatelj sekularizacije iska¬ 
zuje kao starenje svećenika i opadanje njihova broja u odnosu 
na sve pučanstvo, što ni nas nije mimoišlo . 7 Noviji službeni 
svjetski godišnjaci obznanjuju da broj svećenika počinje opa¬ 
dati apsolutno, a ne samo relativno u odnosu prema broju pu¬ 
čanstva. Nije drukčije ni sa svećeničkim zvanjima. Ukratko, 
sekularizacija je ušla u samo središte Crkve, pa već nagriza i 
trese njezina najtvrđa uporišta . 8 


6 Salvador Giner - Sebastian Sarasa, Sviluppo politico e Chiesa in 
Spagna, u zborniku La religione degli europei, I. svezak, Milano, 
1992., str. 101-153. 

7 Stipe Tadić, Službenici Svetoga, Prilog fenomenologiji svećeničko¬ 
ga zvanja, Zagreb, 1993., str. 128. 

Iako je sekularizacija najprije otkrivena i istražena u kru¬ 
gu kršćanstva i Crkve - kako smo netom pokazali - bjelodano 
je da se ona puno prije toga pojavila u društvu. Dapače, po- 
svjetovljenje društva je bilo redovito uzrokom posvjetovljenja 
kršćana u Crkvi. Zato sociolozi gotovo jednodušno odbijaju 
prihvatiti da pojavu opadanja vjerske prakse uvrste među po¬ 
kazatelje sekularizacije, osim u svojim prvim početnim ne¬ 
snalaženjima. 9 Stoga današnje određenje sekularizacije uvi¬ 
jek polazi od društva, a ne od Crkve; od svijeta, a ne kršćana. 
Zato su i definicije sekularizacije istoga usmjerenja. Najkraće 
ih je oblikovao B. R. Wilson: »Sekularizacija je opadanje dru¬ 
štvenog značenja religije« 10 ili »Sekularizacija je proces kojim 
religija gubi značenje u društvenom poretku« 11 , dok J. Mat- 
thes drži da je sekularizacija zapravo istoznačnica društvene 
emigracije Crkve. Bolje reći, danas se Crkva doslovce iselila 
iz društva, jer su sve male i velike odluke koje se provode u 
društvu donesene posve izvan Crkve i njezina utjecaja, 12 pa je 
sekularizacija viđena kao gubitak društvenog značenja 
kršćanskoga svjetonazora. 13 

Ako se izvorište sekularizacije kršćanstva nalazi u dru¬ 
štvu - točnije rečeno u suvremenoj civilizaciji - onda se i ra¬ 
zlozi njezina povijesna pojavljivanja moraju opet potražiti je¬ 
dino u tom istom društvu, a ne možda negdje drugdje. U tome 
društvena znanost neće biti jednodušna. Prva skupina soci¬ 
ologa religije drži da je tijek sekularizacije započeo zapravo 
onoga trenutka kad se ubrzao proces diferencijacije u dru- 


8 Julien Potel, La crise des vocations sacerdotales et religieuses, u 
zborniku L’etat des religions dans le monde. Pariš, 1987., str. 
516-619. 

9 Bryan R. Wilson, Religion in Secular Society: A Sociological Com- 
ment, London, 1966., str. 2. 

10 Biyan R. Wilson, Religion in Sociological Perspective, Oxford, 
1982., str. 149. 

11 Bryan R. Wilson, Secularization in the Non-Western World: A 
Response, u zborniku Secularization and Religion: The Persisting 
Tension, Lausanne, 1987., str. 169. 

12 Joachim Matthes, Die Emigration der Kirche aus der Gesellschaft, 
Hamburg, 1964., str. 85. 

13 Leonardus Laejrendecker, Perspectives sociologiques de la seculari- 
sation, u Concilium, 47,9, 1969., str. 15-23. 

štvu. 14 Rastuća međusobna neovisnost i specijalizacija pojedi¬ 
nih područja ljudske djelatnosti učinila je da se područje reli¬ 
gije odvoji od ostalih i specijalizira za sakralnu djelatnost. Sa¬ 
mo jedno religijsko središte u svijetu ih posve zatvoreni 
crkveni sustav koji bi pokrivao cijelo društvo jednostavno više 
ne postoje. U građanskom se poretku oni sele i dijele u mno¬ 
štvo drugih središta i podsustava. 15 Zato se u naše doba razli¬ 
čita područja ljudske djelatnosti - gospodarstva, politike, te¬ 
hnologije, umjetnosti, zabave - uređuju isključivo prema vla¬ 
stitim pravilima i na njih sve manje utječe religiozna etika ili 
drugi sustavi općega značenja. Druga skupina sociologa stav¬ 
lja naglasak na racionalizaciju - i iz nje proizašao znanstveni 
i tehnički napredak - držeći da je ona prvi čimbenik sekulari¬ 
zacije, 16 što je u prošlosti bio dalekovidno naslutio već M. 
Weber opisom i raščlambom pojma Entzauberung. 17 Tek je 
danas, međutim, postalo razvidno u kolikoj se mjeri društve¬ 
ni procesi bitno oslanjaju na učinkovitost opće racionalizacije 
života koja ne traži nikakvu transcendentnu legitimaciju, jer 
savršeno funkcionira u samoj sebi. Treća pak skupina sociolo¬ 
ga je sklona vidjeti u pluralizmu uzrok pojavi sekularizacije, 
jer povećana sloboda izbora u društvu prisiljava nositelje reli¬ 
gijskog svjetonazora da se danomice prilagođavaju svjetov¬ 
nim ponudama s kojima se zajedno natječu na tržištu ideja. 18 
To je razlogom, primjerice, da je sekularizacija manje zatekla 
nespremne kršćane ondje gdje je pluralizam bio nazočniji, 
kao u Sjedinjenim Državama, nego u zemljama odsutnosti ta¬ 
kva pluralizma, kao u katoličkoj Europi ili Južnoj Americi. 19 

Sekularizacija, dakle, označuje povijesni proces smanjenja 
značenja i slabljenja utjecaja religije - u našem slučaju 

14 Thomas Luckmann, The Invisible Religion, The Problem ofReligi- 
on in Modem Society, New York, 1970., str. 56-63. 

15 Gabor Kiss, Grundzilge und Entuiicklung der Luhmannschen 
Systemtheorie, Stuttgart, 1986., str. 83. 

16 Bryan R. Wilson, Religion in Secular Society: A Sociological Com- 
ment, London, 1966., str. 37. 

17 Max Weber, Gesammelte Aufsdtze zur Religionssoziologie, Tiibin- 
gen, 1988., str. 114. 

18 Peter L. Berger, The Heretični Imperative, Contemporary Possibi- 
lities ofReligious Afflrmation, New York, 1979., str. 23-60. 

19 David A. Martin, A General Theory of Secularization, Oxford, 
1978., str. 3-8. 

kršćanstva - na funkcioniranje društvenoga sustava. U mo¬ 
demom svijetu popuštaju sveze između religije i društva. To 
se najprije zamijetilo u gubitku vremenite moći Crkve i u nje¬ 
zinoj potpunoj odvojenosti od države. Na taj je način politika 
izborila punu autonomiju. Poslije je škola postala laička, a 
gospodarstvo uvelo zakone vlastita funkcioniranja: laissez-fa- 
ire - laissez passer najuspješnije ruši drevne običaje i tradici¬ 
onalna zajednička moralna pravila. Stoga država ne uteme¬ 
ljuje više svoj legitimitet na božanskim načelima, nego na de¬ 
mokratskoj proceduri. Traži se, naime, izbor naroda, a ne vo¬ 
lja Božja. Demokracija jedino dobro funkcionira kad se osla¬ 
nja na samu sebe, pa i nije ništa drugo doli dogovoreni postu¬ 
pak o političkom ponašanju ljudi u društvu, ali uvijek dosta¬ 
tno - ako ne i najviše u povijesti — učinkovita da posve oprav¬ 
da zakone, djelatnost državnih ustanova i njihove odluke. 

Sve je to onda postalo povodom da se u visoko razvijenim 
zapadnjačkim zemljama postupci u javnom životu vrlo rijetko 
ili gotovo nikada ne podržavaju ili opravdavaju religijskim 
tumačenjem. Kad državnici žele nešto važno poduzeti, ne tra¬ 
že savjete od Crkve ih svećenika nego se služe sociološkim 
istraživanjima javnoga mišljenja da bi doznali što narod od 
njih očekuje. Kršćanska je religija zapravo izgubila nekada¬ 
šnju moć djelovanja na ponašanje ljudi, jer je funkcioniranje 
društva postalo posve neovisno o crkvenim uputama i vjer¬ 
skim pravilima. Tako se, primjerice, sporazumi u demokrat¬ 
skom postupku ne postižu pozivom na zajedničke kršćanske 
temelje, već na usklađene svjetovne interese; politička se ne¬ 
suglasja rješavaju nagodbom, a ne primjenom religijskih na¬ 
čela pravednosti; krivično se kažnjavanje radije opravdava 
prevencijom nego etikom; umjesto traženja krivnje pribjegava 
se češće novčanom sporazumu. Nema tome dugo vremena da 
su u nekim europskim zakonodavstvima ukinute odredbe o 
kažnjavanju pokušaja samoubojstva, što se prije sekularizaci¬ 
je opravdavalo griješnošću toga čina. Jednako se u pitanjima 
rastave braka napuštaju razlozi subjektivne krivnje supru¬ 
žnika, a prihvaćaju objektivne procjene o neslaganju njihovih 
naravi. Postoji, dakle, stalna težnja da se moralni problemi 
pretvore u tehnička pitanja, a kazna zamijeni novčanom na¬ 
knadom ili osobnom terapijom. Dapače, podruma školstva, 
društvene skrbi i liječničke pomoći koja su tradicionalno bila 
važna uz kršćansko milosrđe - danas se brzo sekulariziraju. 

Ako država te ustanove podupire, traži zauzvrat od osoblja da 
se pridržava samo tehničkih i stručnih standarda, a ništa ne 
pita o njihovoj religioznoj zauzetosti na kojoj je inače nekada 
cijeli sustav jedino i počivao. 20 

U tako krajnje sekulariziranoj suvremenoj civilizaciji 
kršćanstvo i Crkva prestaju igrati ulogu nositelja svega obja¬ 
šnjenja, sredstva učvršćenja zajedničkoga identiteta i sređi¬ 
vanja ljudskih čuvstava. Stoga brigu o društvenoj integraciji, 
oprav4anju državne vlasti, utemeljenju pravde i održavanju 
duševnoga ravnovjesja preuzimaju posve druge tvorbe: volja 
naroda i dogovor stranaka za politiku, škola za socijalizaciju, 
mass-media za iskazivanje i sređivanje poremećenih čuvsta¬ 
va. Ukratko, u naše se doba opravdanje moći, javne vlasti, 
društvenih postupaka i ideja ne traži u onostranosti, nego u 
nekoj vrsti »samo-legitimacije« pojedinih ljudskih djelatnosti, 
što je, dakako, opet učinak sekularizacije. Škola socijalizira, a 
ne Crkva; hedonistička kultura i sredstva priopćavanja ispu¬ 
njavaju psihičke nemire u čovjeku, a ne kolektivne religiozne 
katarze u velikim obrednim svečanostima ili na blagdanskim 
slavljima. 

Pokušali smo pokazati svu očiglednost i nespomost proce¬ 
sa sekularizacije u suvremenoj civilizaciji. Najprije je taj pro¬ 
ces otkriven u Crkvi i među kršćanima, a onda je bio uglav¬ 
ljen u društvu, premda je njegov povijesni tijek nastanka i ra¬ 
zvitka išao obrnutim putem. Ipak, ima sociologa koji zastupa¬ 
ju stajalište da su neki najnoviji događaji stavili ozbiljno u pi¬ 
tanje općenitost i svenazočnost sekularizacije, otkrivajući slu¬ 
čajeve u kojima se obznanjuje kako religija još uvijek posje¬ 
duje moć oblikovanja velikih društvenih pokreta i poticanja 
krupnih političkih promjena u svijetu. Pritom se jasno misli 
na jačanje fundamentalizma u islamskim zemljama, uspon 
kršćanskoga konzervativizma u Sjedinjenim Državama i dje¬ 
latnu ulogu Crkava u rušenju bivših komunističkih poredaka 
u Istočnoj Europi. Ako izuzmemo američki konzervativizam 
koji je poražen na izborima, druga dva primjera teško mogu 
opovrgnuti tezu o potpunoj nadmoći sekularizacije u suvre¬ 
menoj civilizaciji. Tu se, naime, u mnogome radi o državama 


20 Bryan R. Wilson, Societa,.politica e stato: religione e sfera pubblica 
in Europa, u zborniku La religione degli europei, II. svezak, Mila¬ 
no, 1993., str. 93-107. 

u kojima sekularizacija još pravo nije ni počela, pa je zato mo¬ 
guće da religije nastave igrati političku ulogu koju su djelomi¬ 
ce i prije obnašale. U tom sklopu valja upozoriti na to daje u 
razdoblju socijalizma crkvena religija živjela ponekad i od 
svoje suprotstavljenosti komunističkoj ideologiji, pa su neho¬ 
tice u njoj snažile predsekularizacijske težnje i osjećaj svje¬ 
tovne moći. Otvaranje prema slobodnom tržištu - kao pretho¬ 
dnici sekularizacije - vjerojatno će u svim postsocijalističkim 
društvima zapriječiti bilo kakvu ideologizaciju kršćanstva, po 
čemu bi ono samo nastavljalo zauzimati - iako drugog pred¬ 
znaka - isti položaj koji je marksizam imao u nedavnoj pro¬ 
šlosti. 

Iz toga proistječe da se nejednak stupanj sekularizacije u 
društvu može uvijek objasniti različitim stupnjem moderniza¬ 
cije toga društva. Nije odlučujuće kakvo je stanje nego koje 
usmjerenje prevladava u jednom društvu. Zato uostalom se¬ 
kularizacija i nije u svim zemljama ostvarena u jednakoj mje¬ 
ri. Negdje je ona jako uznapredovala, drugdje se opet tek na¬ 
zire, ali je svugdje u nezaustavljivu usponu i zamahu. U tom 
je smislu moguće zaključiti daje upravo sekularizacija bitan i 
neuklonjiv sastojak suvremene civilizacije. 


Nekršćanska religioznost proizašla iz 

sekularizacije 

U razdoblju najvećega uspjeha i učinka sekularizacije - 
početkom šezdesetih godina - mnogi su povjerovali, a onda i 
proglasili nadolazak potpunog nestanka ili smrti religije u 
suvremenoj civilizaciji. Među njima kršćanski teolozi jama¬ 
čno nisu zauzimali posljednje mjesto. Budući daje ljudska po¬ 
vijest prepuna neočekivanih obrata - koji se gotovo rugaju 
našoj racionalnosti - nije bilo iznenađenje što se na samom 
vrhuncu toga sekulari zacij skoga vala - koncem šezdesetih go¬ 
dina - dogodilo pravo čudo: pojavila se religija umjesto da ne¬ 
stane. Pritom mislimo na sve one mnogobrojne fenomene koji 
obično bivaju sažimani s najrazličitijim opisima: »povratak 
svetoga«, »buđenje religije«, »nova vjerovanja«, »religija mla¬ 
dih«, »eksplozija svetoga«, »novi religijski pokreti«, »rubna po- 
božnost«, »difuzna religija«, »mistične zajednice« i »otkriće 
kultnoga«. 

Stoga se odmah postavilo pitanje: kako je moguće da su¬ 
vremena civilizacija bude istodobno i neupitno mjesto sekula¬ 
rizacije što poništava religiju i neupitno mjesto sakralizacije 
koja obnavlja religiju. O tome se danas u sociologiji i religiolo- 
gjji vode oštre i nedovršene znanstvene rasprave. U početku 
se naivno držalo da religijski revival zapravo označuje poraz 
ideje sekularizacije i svršetak društvenog procesa sekulariza¬ 
cije, a onda također i povratak na stanje prije njihova pobje¬ 
dničkog uzlaza. Nadanja su se, međutim, pokazala krivima, 
jer pojava takve religije nije uopće zaustavila dosadašnji tijek 
sekularizacije nego se uz nju slobodno nastanila i zajedno s 
njom rasla, što se podjednako protivilo logici prosvjetiteljsko¬ 
ga racionalizma i iščekivanjima kršćanske obnove svjetovno¬ 
ga svijeta. 

Rasplet se toga protuslovlja nalazio u tipu nove religije 
koja je bila posve spojiva sa sekularizacijom, a ne njoj suprot¬ 
stavljena. Može se štoviše ići još dalje u razmišljanju i 
ustvrditi da je ta novooblikovana religija prije iz modeme se¬ 
kularizacije proizišla nego što se pobjednički iz daleke prošlo¬ 
sti vratila. U tome je značenju onda ona neodvojiva sastojnica 
-jednako kao i sekularizacija - suvremene civilizacije. 

Uvidom, dakle, u rastuću sekularizaciju današnjega svije¬ 
ta moguće je tek dati odgovor na pitanje o razlozima neočeki¬ 
vana buđenja i širenja zanimanja za religiozno u tom istom 
svijetu. Postoji, naime, danomice razvidno i sociološki po¬ 
tvrđeno da oba suprotna tijeka - religioznosti i svjetovnosti - 
bujaju, rastu i jačaju a da se međusobno ne isključuju. Stoga, 
koliko god izgledalo čudnovato, poglaviti uzrok nove religi¬ 
oznosti jest upravo sekularizacija. Nije riječ o dvama tabori¬ 
ma u sukobu, nego o jednom istovjetnom procesu koji rađa u 
isti mah i svjetovnost i novu religioznost. 

Prije smo rekli da je određenje sekularizacije išlo za tim 
da nju proširi samo na društvenost i označi je kao slabljenje 
utjecaja religije na zajednički život ljudi. Zato je jedino mjesto 
na kojem se još u svjetovnom svijetu mogla sakriti religija bio 
pojedinac. Sve je ostalo postalo svjetovno. Kao upadljiva po¬ 
sljedica takve sekularizacije javlja se pravo cvjetanje - 
flowering - osobne religioznosti. 21 Širenjem sekularizacije 


21 Rodney Stark - William S. Bainbridge, A Theory ofReligion, New 
York, 1987., str. 304. 


410 



sveto se počinje polako povlačiti u ljudsku intimnost i unutra¬ 
šnjost, postavši privatnom stvari, a ne više javnom brigom. 
Znači da je samo čovjek ostao religiozan, društvo zacijelo ne, 
jer se ono do kraja posvjetovnilo. Na tu je nesvakidašnju či¬ 
njenicu s pravom upozorio R. Fenn, 22 a već ranije naslutio Th. 
Luckmann. 23 Sklonivši se od nadmoći sekularizacije u ljud¬ 
sku dušu, religija je postala nešto izričito subjektivno, pa 
ustaljena vjerovanja ustupaju mjesto osobnim tumačenjima. 
Svaki pojedinac sam stvara svoj vlastiti sveti svijet, birajući 
između raspoloživih vrednota one koje mu najviše odgovaraju. 

Pritisnuta tako od sekularizacije u usko područje osobno¬ 
ga, nova religija dobiva neka posve nova obilježja koja treba 
pobliže nabrojiti. Ta je nova religija ponajprije privatna, pri¬ 
sna, skrivena, unutarnja, društveno nevidljiva, jer nema ni¬ 
kakva uporišta ni u sakralnim društvenim ustanovama, niti 
u zaokruženim misaonim sustavima. Lišena, dapače, crkvena 
nadzora i duge teološke tradicije, ona se raspala i rasprsnula 
u bezbroj nepovezanih djelića smisla, pa je zato razbacana i 
razasuta po cijelom obzoiju ljudskoga traženja. Bez odjeka u 
društvu, moderna je religioznost postala predmetom osobna 
izbora, nerijetko oblikovana po vlastitu ukusu ili čak zahtje¬ 
vu i hiru, a ne zajedničkim vjerskim odgojem. Ako sekulari¬ 
zacija, doduše, mrvi i drobi religijske ustanove, dogme i obre¬ 
de - znači materijalnu stranu svetoga - ipak izvan njezina 
dometa ostaje netaknuta cijela duhovna strana svetoga: du¬ 
boka osobna težnja čovjeka da unatoč svim ograničenjima i 
tjeskobama živi vječno, ljubi i biva ljubljen, posjeduje potpuno 
znanje i opće objašnjenje vlastita postojanja i postojanja bes¬ 
konačna svemira. 

Na taj način nova religioznost počinje poprimati vrlo gip¬ 
ke, nestalne, raznolike, promjenljive i slobodno odabrane 
oblike svojega očitovanja, koji su u čistoj opreci prema obve¬ 
znosti, propisanosti, vezanosti, istovjetnosti i određenosti 
crkvena kršćanstva. Glede pak pravovjeija, ta je religioznost 
naglašeno sinkretistička i heretička, jer prihvaća i »miješa« 
vrlo različita vjerovanja i objave. Primjerice, talijanski je soci- 

22 Richard K. Fenn, Touiard a Theory of Secularization, Storrs, Con- 
necticut, 1978., str. 66. 

23 Thomas Luckmann, The Invisible Religion, The Problem, of Religi- 
on in Modem Society, New York, 1970., str. 99. 

olog religije E. Pače 24 istraživao u svijetu jako rasprostranjen 
pokret Sai Baba i utvrdio da ga uglavnom tvori zbroj sakral¬ 
nih fragmenata različitih izvora: vedistička baština, biblij¬ 
skih porukfi i hinduistička učenja. Idući tim putem eklekti- 
zma i od »religijskih sitnica« - što sociolozi nazivaju bricolage 
- skrojenih svjetonazora, sekularizacija ponajviše potiče ezo¬ 
teričnu i okultno-magičnu religioznost, 25 a ne društveno za¬ 
uzetu vjeru koja je okrenuta potrebama bližnjega. 

Iako neodređena do neuhvatljivosti, spomenuta se nova 
religioznost - izašla iz sekularizacije - mora označiti trima te¬ 
meljnim obilježjima. 26 Prvo u njezinu je središtu iskustvo sve¬ 
toga, a ne vjerovanje u njega. Za biti religiozan nije dosta vje¬ 
rovati, spoznati ili djelovati, nego je iznad svega potrebno 
izravno iskusiti sveto, a onda u sebi doživjeti duhovnu pro¬ 
mjenu i preobrazbu. To prvenstvo iskustva nad vjerovanjem 
ima za posljedicu otklon bilo kakva uplitanja crkvenih usta¬ 
nova u religijsku privatnost pojedinca. Sve dolazi poslije isku¬ 
stva, ništa prije njega. Drugo, od iskustva se ide prema oso¬ 
bnoj duhovnoj obnovi, posredovanjem raznih starih i novih 
tehnika meditacije i askeze, što se, međutim, može izroditi u 
puko samoostvarenje. Istraživanja nepoznatih moći u ljud¬ 
skoj duši mogu voditi prema isključivo ovostranoj soteriologi- 
ji, što se zbilja i ostvarilo u pokretima od Mind Control 27 do 
Human Potential Movement , 28 Treće, nasuprot tipičnim du¬ 
alizmima velikih monoteizama - koji suprotstavljaju Stvori¬ 
telja i stvorenje, svijet i čovjeka, dušu i tijelo - modema reli¬ 
gioznost promiče holizam i određen panteizam, koji vidi svijet 
kao »postupno« očitovanje duhovne energije u svemiru. 

24 Enzo Pače, Retour vers le futur: Les nouveaux mouvements reli- 
gieux orientaux, entre le mythe de l’Age d’or et la critique de la mo- 
demite, u zborniku Religion et Ecologie, Pariš, 1993., str. 213-217. 

29 Fran^oise Champion, La nebulose mystique-6sotčrique, u zborniku 
De l’emotion en religion, Renouveaux et traditions, Pariš, 1990., 
str. 19-69. 

26 Giovanni Filoramo, Le vie del sacro, Modemita e religione, Torino, 
1994., str. 89-91. 

27 Giovanni Filoramo, Figure del sacro, Saggi di storia religiosa, 
Brescia, 1993., str. 308-310. 

28 Roy Wallis, The Dinamics of Change in Ihe Human Potential Mo¬ 
vement, u zborniku Religious Movements, Genesis, Exodus and 
Numbers, New York, 1985., str. 129-156. 

Sva obilježja nove religije nalaze se sretno skupljena u po¬ 
kretu New Agea, pa će biti korisno kroz taj pokret još jednom 
provjeriti naše dosadašnje tvrdnje. Jer, New Age je klasičan i 
do kraja doveden slučaj vjerovanja bez pripadanja. U njemu, 
naime, nema ustanove Crkve, bilo kakva ustroja, stalne i 
određene ideologije, programa djelovanja ili zamisli prošire¬ 
nja. Stoga je New Age više neki »štimung«, »klima«, »ozračje«, 
»novi senzibilitet«, »neoblikovano stanje«, a manje završen i 
dobro zaokružen sustav učenja. 29 New Age se zapravo stvara 
otvaranjem svoje neodređene jezgre prema svim mogućim - 
pa često i oprečnim - duhovnim tradicijama i suvremenim 
znanstvenim teorijama, ali uvijek u službi ključnih zaoku¬ 
pljenosti čovjeka današnjice. Tako pluralizmu mišljenja i slo¬ 
bodi odabira odgovara religijski sinkretizam; ekologiji hindu¬ 
istički panteizam; feminizmu otkriće Velike Majke; individu¬ 
alizmu duhovno bogatstvo atmana; holizmu teozofijski spiri- 
tualizam svemira. Moglo se, naravno, lako predvidjeti da će u 
kršćana sinkretizam New Agea izazvati nepovoljne odjeke, jer 
između tog pokreta i kršćanstva zjapi doista velika razlika 
koju bi bilo nepošteno prešućivati. U New Ageu ima, naime, 
odveć religioznoga sadržaja - od šamanizma i crne magije do 
ezoterizma i hermetizma - ali premalo ljudske zauzetosti. 
Umjesto kršćanske solidarnosti, zavladao je sinkretistički in¬ 
dividualizam. Svijet je, doduše, »u Bogu«, a nije nikako Bog - 
preko Krista - u svijetu. U tom pokretu preobilja religioznosti 
i duhovne znanosti nedostaje nešto što je bitno u kršćanstvu: 
milosrđe prema bližnjemu i djelatna pomoć braći u nevolji. U 
New Ageu je više gnoze nego caritasa. Stoga je moguće para¬ 
doksalno zaključiti kako kršćanstvo zazire od pokreta New 
Age upravo zato jer je on odveć religiozno ustrojen. Uza sve 
to, kršćani će morati nastaviti živjeti s New Ageom i novom 
religijom, jednako kao što su živjeli sa sekularizacijom. 

S tim usporedbama New Agea i kršćanstva ulazimo u za¬ 
vršnu prosudbu nove relgioznosti. Već iz svega onoga što smo 
dosad rekli nedvojbeno slijedi da između ta dva pokreta nema 
puno dodirnih točaka. Dapače, pokazalo se da je nova religi¬ 
oznost isto toliko tuđa kršćanstvu koliko i sekularizacija, što 
ne bi trebalo biti iznenađenje kad se zna da su oba tijeka us- 


29 Aldo Natale Terrin, New Age, Le religiosita del postmoderno, Bolo- 
gna, 1992., str. 260. 

ko povezana a istim prostorom nastanka: suvremenom civili¬ 
zacijom. Teško je u tom sklopu zamisliti da bi kršćanstvo mo¬ 
glo pristati da vjera njegovih sljedbenika bude običan učinak 
osobnih odluka - tipa »učini to sam« - ili površnih odabira na 
tržištu religijskih ideja koje više nitko ne uspijeva nadzirati 
jer uvozom dolaze odasvuda iz svijeta. Religija se na tržištu 
prodaje u nekoj vrsti fast food, gdje mladi seekers u smjenama 
i na brzinu proždrljivo troše pružene im »svete« proizvode, a 
da se uopće ne zapitaju što zapravo sadrže ti različiti sakralni 
hamburgeri njima namijenjeni. 30 Još je manje voljno kršćan¬ 
stvo prihvatiti »snižavanje« ozbiljnosti i zahtjevnosti vlastite 
poruke, što se inače u novoj religiji uvodi na velika vrata. 
Uzet ću samo jedan primjer takva pristanka na snižavanje 
»ozbiljnosti« u novoj sakralnosti. Poznato je daje astrologija u 
povijesti religija često igrala središnju ulogu, posebice u ra¬ 
tničkih i zemljoradničkih naroda. Danas jedva možemo zami¬ 
sliti koliko je te narode moralo zanimati sveto znakovlje i s 
koliko su straha odčitavali budućnost svoje neizvjesne sudbi¬ 
ne. Kad njihove strepnje i povjerenje u zvijezde usporedimo 
sa suvremenim površnim jutarnjim čitanjem horoskopa mla¬ 
dih ljudi u autobusima i u uredima, onda tek možemo dobiti 
pravu predodžbu o padu »ozbiljnosti« shvaćanja svetoga u us¬ 
poredbi s tradicionalnim življenjem religije. Sigurno jednu ta¬ 
kvu sinkretičku i ezoteričnu, okultnu i nebuloznu religioznost 
- više ludičku nego metafizičku, sličnu igri i razbibrizi - neće 
biti moguće spojiti s religijom skrbi »za druge« - bližnje, siro¬ 
mašne, djecu, bolesne, umorne i neuspješne - kao što je to 
kršćanstvo. A ono je u svojoj najdubljoj srži suprotno tajnom 
jeziku, neosobnoj ontologiji, svjetovnoj soteriologiji i magij¬ 
skoj učinkovitosti nove religije. 

Poput sekularizacije i pojava novoga tipa religije imala je 
položene svoje korijene u širim društvenim prilikama koje va¬ 
lja kratko opisati. U suvremenoj civilizaciji, naime, u tolikoj 
je mjeri prevladao »imperativ stalne promjene« da mu rijetko 
tko može odoljeti. Od njega dolazi sva naša neizvjesnost i 
strah od zaostajanja i pregaženja. Slično djeluje i sve veća 
složenost koja čini svijet posve nepreglednim, gotovo isto kao 
što je za pretpovijesnoga čovjeka to bila nekad priroda. Jedi- 


30 Giovanni Filoramo, Le vie del sacro, Modernita e religione, Torino, 
1994., str. 46. 

no utočište pred tim prijetnjama postaje »povlačenje u sebe«, 
a onda, jasno, i zahtjevi za »slobodom pojedinca«, »nepovredi¬ 
vošću osobnoga dostojanstva« i »prava na ispunjenje i ostva¬ 
renje vlastita bića«. U tom je smislu svako, a ne samo crkve¬ 
no pripadanje izgubilo popularnost i prihvatljivost. Ljudi op¬ 
ćenito zaziru od birokratiziranih ustanova, jer drže da im one 
ugrožavaju osobnu slobodu koju su stekli bijegom pred ideolo¬ 
gijama i manipulacijama. Isto su tako svi autoriteti stavljeni 
u pitanje, ako pokušavaju propisati načine ponašanja i utje¬ 
cati na slobodu savjesti, narušavajući neovisnost ljudskoga 
izbora, što je postalo vrhovnom svetinjom suvremenog čovje¬ 
ka. A nova religija nije ništa drugo ni učinila nego se prilago¬ 
dila istodobno tom stanju krize ustanova i autoriteta, ali i 
stanju porasta individualizma i nedodirljivosti slobode poje¬ 
dinca u društvu. Svi su izgledi da će načini na koji su razrije¬ 
šeni prijepori u gospodarskom području - mehanizmom trži¬ 
šta i privatnoga vlasništva sredstava za proizvodnju - i u po¬ 
litičkom području - postupkom demokratizacije - biti prošire¬ 
ni na religijski život ljudi. 31 U svim trima slučajevima riječ je 
o nekoj nužnoj individualizaciji čovjekovih odnosa, što znači 
da će religija poslije svega opet biti prisiljena ući u prostor 
dokolice i slobodna vremena, gdje je očekuje uvučenost u su¬ 
rovo i žestoko natjecanje s drugim svjetonazorima. 

Naravno, ima sociologa koji zastupaju drukčije tumačenje. 
Većinom pripadaju školi postmodemoga usmjerenja - o čemu 
smo više na drugom mjestu pisali 32 - a započinju obično sum¬ 
njom u ostvarljivost ideala sekularizirane modeme: razumno¬ 
sti, pravednosti, jednakosti, znanstvenosti, blagostanja, na¬ 
pretka i svjetovnosti. Prvi se nagovještaj krize te modemosti 
javlja neuspjehom političkih utopija - od brodoloma nacistič¬ 
kih fanatizama, kontrakulture i Gulaga do raspada komuni¬ 
stičkih poredaka; drugi se nagovještaj krize modemosti javlja 
neuspjehom znanstvenih utopija - od Čemobila do otkrića 
ekoloških i biogenetskih prijetnji; treći se nagovještaj krize 
modemosti javlja neuspjehom utopije potpune svjetovnosti — 
od buđenja nove religioznosti do ulaska karizmatičkih zaje¬ 
dnica u prostor Crkve; četvrti se nagovještaj krize modemosti 

31 Niklas Luhmann, Funktion der Religion, Frankfurt, 1977., str. 239. 

32 Jakov Jukić, Religija i ateizam postmoderne, u Gradina, 26,5-6, 
1991., str. 170-181. 

javlja neuspjehom utopije mira i jamstva ljudskih prava - od 
lažne složnosti Maastrichta do tragedije Sarajeva. Na tim se 
neuspjesima onda pokušava izgraditi posve nova paradigma 
mišljenja koja bi nadilazila nedostatke socijalizma i kapitali¬ 
zma, ali ne nasilnim putem nego zrelim odabirom onoga što 
se pokazalo ljudskim i učinkovitim u oba sustava. Stoga se 
promiču: ekološka mudrost, široko zasnovana demokracija, 
osobna i društvena odgovornost, nenasilje, snošljivost, duhov¬ 
na sloboda pojedinca, lokalno gospodarstvo, regionalizam, 
uvažavanje i nova kakvoća življenja. 33 

Bez obzira na te dvojbe, sigurno je ipak da je suvremena 
civilizacija podjednako začela i rodila sekularizaciju i novu 
religioznost s kojima kršćanstvo sve teže izlazi na kraj. 


Nekršćanska religioznost u Crkvi 

Bilo bi jamačno jako preuzetno misliti da golemi val nove 
religioznosti - proistekao iz sekularizacije - nije baš ništa za¬ 
pljusnuo kršćane i njihove crkve. Po sebi je jasno da je ta pli¬ 
ma sakralnosti duboko ušla u sve prostore, okrznuvši mnoge 
kršćane i načevši njihov identitet. U sociologijskim istraživa¬ 
njima koja se danas redovito provode, vjernici nerijetko daju 
dva tipično »sinkretična« odgovora: »Religiozan sam, ali na 
svoj način« i »Vjerujem u nešto, ah ne znam točno to odredi¬ 
ti«. Slično se labavljenje identiteta može uočiti u već spomi¬ 
njanoj činjenici da je u kršćana obredna praksa više u padu 
nego vjera. A upravo je to najbolji pokazatelj veće naklonosti 
prema osobnom određenju religije, a manje prema crkvenom 
pripadanju. Jer, vjera je neki izričito osoban i individualan 
čin, dok je ispunjenje liturgijskih obveza zajednička djela¬ 
tnost. Rascjep između obrednog skupljanja i izdvojenog vjero¬ 
vanja pojedinca ukazuje na težnju privatizacije religije u 
kršćana. U vremenu u kojemu se ističe važnost »subjektivnog 
izbora« u području vjere, službena i masovna iskazivanja 
»objektivnih sastojaka« u religiji očito gube na značenju u ko¬ 
rist osobnih objašnjenja transcendentnih vjerovanja. Zato u 
kršćanskih ispitanika ta »subjektivizacija« nije odsutna, kao 
što uostalom nije ni bio odsutan utjecaj sekularizacije u smi- 


33 Charlene Spretnak, Postmodern Directions, u zborniku Špiritu- 
cdity and Society: Postmodern Visions, New York, 1988., str. 33-40. 

slu »disolucije dogmatičkog uvjerenja«, o čemu smo prije u 
odjelku o sekularizaciji detaljnije izvijestili. 

Daljnji nagovještaj prodora sastojaka nove individualistič- 
ke sakralnosti u krug kršćanstva otkriva se u usvajanju, od 
vjernika, određenih učenja koja nedvojbeno pripadaju drugim 
religijama. Mnogi vrijedni kršćani - pod pritiskom plurali¬ 
stička okoliša - uvrštavaju u svoj sustav vjerovanja mišljenja 
posve tuđa crkvenom učenju. Ne iznenađuje onda podatak 
novijih sociologijskih ispitivanja da relativno visok postotak 
katolika, primjerice, drži kako se ideja reinkarnacije može la¬ 
ko spojiti s vjerom u jednostruko uskrsnuće tijela. Spomenuta 
pojava nije zasvjedočena samo u anglikanskoj i agnostičkoj 
Engleskoj nego i u kršćanskoj Njemačkoj i katoličkoj Španjol¬ 
skoj, osim u Italiji. 34 Možda bi se takvo davanje prednosti »re¬ 
inkarnacije« nad »uskrsnućem« moglo protumačiti suvreme¬ 
nim ustrajanjem na važnosti i značenju ljudskoga tijela i sen¬ 
zualnosti uopće, a onda i želje da ih se sačuva od nestanka u 
smrti. Radije izgubiti sve u životu, nego užitak. 

Ima, dakako, još pokazatelja koji obznanjuju promjenu sa¬ 
držaja vjerovanja u kršćana. Čak se i praznovjerje počelo uvla¬ 
čiti u njihov pravovjerni credo. Sociolozi obraćaju pozornost 
na činjenicu da u modemom društvu ljudi sve više vjeruju u 
paranormalne i paraznanstvene pojave: astrologiju, horosko¬ 
pe, duhove, demone, gatanja, proricanja, leteće tanjure, sve¬ 
mirske došljake, bioenergiju, spiritizam, astralne teme i tajne 
poruke iz budućnosti. Sociolozi G. Michelat i D. Boy tvrde - 
na temelju iskustvenih provjera - da se takva uvjerenja ne 
ograničuju samo na niže društvene i obrazovne slojeve nego 
da neočekivano rastu usporedno s povećanjem razine kulture 
pojedinaca. 35 To upućuje na zaključak kako napredak raci¬ 
onalne, znanstvene i tehničke misli ne vodi nužno do nestan¬ 
ka praznovjerja i lakovjerja, ako ih možda čak i ne potiče. S 
druge pak strane, zamijećeno je u tim istim krugovima da su 
kršćani koji redovito posjećuju crkvene obrede i sudjeluju u 
pastoralnom životu, puno manje podložni utjecaju prazno- 


34 Franco Garelli, Religione e modemitči: ii »caso italiano«, u zborni¬ 
ku La religione degli europei, I. svezak, Milano, 1992., str. 11-99. 

35 Guy Michelat - Daniel Boy, Croyances aux parasciences: dimensi- 
ons sociales et culturelles, u Revue frangaise de Sociologie, 27, 
1986., str. 175-204. 

vjeija. Stoga baš neprakticirajući vjernici - dakle oni kojih je 
danomice sve više - postaju pogodnim tlom za širenje ezoteri¬ 
čnih i, dosljedno tome, nekršćanskih ideja. Sad tek postaje 
posve razvidno koliko je za Crkvu odlučujuće što njezini broj¬ 
ni vjernici doduše vjeruju, ali ne izvršavaju svoje obredne du¬ 
žnosti, jer će upravo oni zbog toga sutra prestati i vjerovati. 


Kriza unutarnje istovjetnosti Crkve 

Razlijevanje nove religioznosti nije zahvatilo samo kršća¬ 
ne nego je iznutra rastreslo njihovu Crkvu, na sličan način 
kako je to, uostalom, učinila i sekularizacija. Jednostavna či¬ 
njenica da su se brojne sakralne zajednice — po ustroju i ne¬ 
kim duhovnim sastojcima bliske novim religijskim pokretima 
- oblikovale u Crkvi, dostatno govori u prilog vjerojatnoći 
izbijanja krize identiteta u njoj, a ne jedino u kršćani. Poslije 
optimističkoga otvaranja prema svijetu u postkoncilskom ra¬ 
zdoblju, nitko se nije nadao bujanju i snaženju struje zatvore¬ 
noga i osobnoga karizmatičkoga kršćanstva u njegovim zaista 
brojnim skupinama i ograncima - fokolarini, neokatekumeni, 
Comunione e Liberazione, molitvene zajednice, duhovni po¬ 
kreti, Opus Dei - čiji su gorljivi pripadnici danas postali uvjer¬ 
ljivo najživljim dijelom religijskoga revivala u Crkvi i po nje¬ 
zinim okrajcima. Nećemo se ovdje zacijelo baviti teologijskom 
obradom problema, jer to jednostavno ne pripada sociologij¬ 
skoj znanosti, a još manje izricati apodiktičke osude ili odu¬ 
ševljena prihvaćanja, nego samo želimo istaknuti neke podu¬ 
darnosti između nove individualističke religioznosti i vjernič¬ 
koga života kršćanskih skupina koje se nevjerojatnom brzi¬ 
nom roje i umnažaju unutar Crkve. 

Od svih takvih i sličnih skupina najbolje su istražene ka- 
rizmatičke družbe, bilo protestantske ili katoličke. 36 U njiho¬ 
vih članova - jednako kao i u onih u izvancrkvenim sakral¬ 
nim zajednicama - u središtu je zauzetosti ostvarenje vlastite 


36 Monique Hebrard, Les nouveaux disciples, Voyage a travers les 
communautes charismatiques. Pariš, 1979., str. 7; Monique He¬ 
brard, Les nouveaux disciples dix ans aprčs, Voyage a travers les 
communauUs charismatique. Pariš, 1987., str. 378; Daničle Her- 
vieu-Lćger, Charismatisme catholique et institution, u zborniku Le 
retour des certitudes. Pariš, 1987., str. 218-234. 

osobnosti i ispunjenje ukupnih ljudskih težnji, ali sad kroz 
posredništvo kršćanske vjere, a ne neke sinkretične tvorbe. 
Unatoč očitu ozračju zajedništva, na prvom mjestu i ovdje se 
javlja pojedinačno i neprisiljeno osobno doživljavanje vjere. 
Tek tako doživljeno iskustvo vjere postaje temeljem i mjerom 
svakoga kršćanstva uopće, ali i naknadnim opravdanjem za¬ 
jedničkoga okupljanja vjernika. Umjesto okrenutosti prema 
svijetu i pokušaja da se svijet kristijanizira, sad je na djelu 
okrenutost prema sebi i pokušaj da se pojedinac kristijanizi¬ 
ra. Stoga opetovano ustrajanje na unutarnjem obraćenju, a 
ne na vanjskom osnaženju kršćanskih ustanova i teologijskih 
sustava. Ta se korjenita duhovna obnova može ostvariti u 
svakom vjerniku, pod uvjetom da dopusti slobodno djelovanje 
Duha Svetoga preko njegovih različitih darova: govora jezika, 
čudesnih ozdravljenja, proricanja budućnosti, istjerivanja đa¬ 
vola, obraćenja, molitve, mističnog nadahnuća i ekstatičnog 
stanja. Naravno, u zajedništvu uvijek raste međusobno povje¬ 
renje, solidarnost, pomirenje, pobjeda nad usamljenošću, ali 
se ipak ponajprije otkriva sudjelovanje kršćana u nekom 
istom duhovnom iskustvu ili sličnom doživljenu Duha Sveto¬ 
ga. Zajedništvo je, dakle, samo okvir u kojemu se razmjenjuju 
osobna iskustva svetoga, što je neprijeporna tema upravo mo¬ 
dernoga individualistićkog načina mišljenja, osjećanja i ponaša¬ 
nja. 

To postaje dodatnim razlogom da Crkva i njezina pravila 
bivaju od karizmatičara prihvaćana kroz subjektivnu prizmu 
njihova iznimnog iskustva. Dapače, može se s pravom pitati 
ne umanjuje li prvenstvo emocionalnosti - koja redovito prati 
iskustveni susret sa svetim - značenje Crkve u životu vjerni¬ 
ka. S obzirom na to daje, naime, Duh Sveti dostupan svakom 
kršćaninu ukoliko se baš njemu objavljuje u svojim darovima, 
posredništvo svećenika nužno slabi, ako čak možda njje u ta¬ 
kvim prilikama postalo već i suvišno. Osim toga, sklonošću 
prema ekstatičnim stanjima i čudesnim viđenjima — uzetim 
kao mjerilo vjerovanja - karizmatički je tijek osjetno odstupio 
od duge i bogate tradicije povijesnoga kršćanstva koje je uzvi¬ 
sivalo obilježji razumnosti i suvislosti u vjerskom učenju. Po¬ 
java pak privatne pobožnosti i mistične objave upućene samo 
pojedincu stavlja ozbiljno u pitanje središnju ulogu Crkve - 
što se, dakako, zbiva izvan nakana samih karizmatičara - 

kao prvog i nezabludivog odredišta službenog tumačenja po- 
klada kršćanske vjere. 

Uzevši iskustvo kao dokaz vjere i obraćenje kao njezinu 
provjeru, pripadnici su raznih karizmatičkih zajednica neho¬ 
tice potisnuli domet riječi u kršćanstvu. Iako neki istaknuti 
sociolozi drže da je time izražen samo puki prosvijed protiv 
odveć ukočenog i stereotipnog jezika službene Crkve, a u ko¬ 
rist nekog »jezika iznad jezika«, kojim se očituje iznimno i ne¬ 
ponovljivo iskustvo susreta sa svetim, 37 možda je ipak posri¬ 
jedi »poseban govor za posebno iskustvo« što ga nije moguće 
na drukčiji način ni izreći nego upravo nijekanjem samoga 
govora. Zato u prvi plan dolaze pokreti, pjevanje, šutnja i sa¬ 
branost, ali ispred svega »govor u nepoznatim jezicima« ili 
glosolalia, što zapravo označuje kraj svakog jezika uopće. Ti¬ 
me se karizmatičke skupine - semantičkim preprekama i ne- 
priopćivošću svojega govora drugima izvan zajednice - zatva¬ 
raju u svoju vlastitu iskustvenu dostatnost i postaju isključi¬ 
vo znakovima toga istoga iskustva i ništa više. Posljedice mo¬ 
gu biti dvostruke: neprenosivost kršćanske poruke i-izosta¬ 
nak vjerske socijalizacije. 38 A bez toga se teško u društvenom 
smislu može još govoriti o Crkvi. 

Ubrzo se taj religijski individualizam i zaokupljenost vla¬ 
stitom osobnošću premjestio također i u područje soteriologi- 
je. To se može uvjerljivo pokazati spoznajom da u karizmati- 
čnim zajednicama tema »ozdravljenja« ide često ispred teme 
»spasenja«, što je zapravo individualistička reinterpretacija 
soteriologije. Spasenje je metafora za ozdravljenje, a ne 
obrnuto, kao što je to dosad bio slučaj u tradicionalnim religi¬ 
jama i kršćanstvu, pa je obnova ljudske osobe — u fizičkom, 
psihičkom, spriritualnom i moralnom pogledu - prethodnica 
uplitanja transcendencije. 

Da ovdje nije riječ samo o novim karizmatičkim družbama 
nego i o jako tradicionalnim zajednicama, koje isto tako po¬ 
staju dužnicima suvremene civilizacije i čimbenicima krize 

37 Daničle Hervieu-Lćger, La religion pour memoire, Pariš, 1993., 
str. 90. 

38 Daničle Hervieu-Lćger, Renouveaux emotionnels contemporains. 
Fin de la secularisation ou fin de la religion?, u zborniku De l’emo- 
tion en religion, Renouveaux et traditions. Pariš, 1990., str. 
217-248. 

unutarnje istovjetnosti crkve, izlazi na vidjelo dana prosud¬ 
bom jednog izrazito konzervativnog pokreta kao što je Comu- 
nione e Liberazione. 3B Iako taj pokret - usvajajući mnoge sa¬ 
stojke prošlostoljetnog bojovnoga katolicizma - pokušava 
obnoviti društvo na kršćanskim zasadama, istodobno biva 
prisiljen ispunjavati i neke posve individualistićke težnje svo¬ 
jih članova koje su proistekle iz sekularizacije i nove religi¬ 
oznosti, kao što je spomenuto stavljanje osobnoga iskustva 
vjere na prvo mjesto na ljestvici vrednota. U tu svrhu vodstvo 
pokreta ne zazire rabiti jako sofisticirana sredstva suvreme¬ 
ne civilizacije: najmodernije uređen tisak, spretno vođene 
elektronične medije, učinkovitu tržišnu promidžbu ideja. Nje¬ 
govi članovi pak odlaze raditi u tvornice, sveučilišta, športska 
društva, političke stranke, kulturne ustanove. Imaju, štoviše, 
vlastite goleme izdavačke kuće i unosna gospodarska poduze¬ 
ća. Na taj način žele postati izazovna alternativa suvremenoj 
civilizaciji, ali djelomice sa sredstvima same te civilizacije. 
Stoga je pokret Comunione e Liberazione tipično »miješan« 
oblik kršćanskih skupina. Na razini ideologije u njemu pre¬ 
vladavaju predmoderna stajališta - bespoštedna kritika svje- 
tovnosti i sustava demokracije - a na razini sredstava širenja 
vlastita utjecaja služi se najnovijim postignućima postmoder- 
ne civilizacije protiv koje inače nepotkupljivo ustaje. S tim is¬ 
korakom sigurno potiče — naravno, ne namjerno - krizu isto¬ 
vjetnosti Crkve, jer je njezino službeno učenje ipak ponešto 
drukčije. 

Pluralizmom je suvremene civilizacije na još drastičniji 
način otvoren postupak unutarnjega preustroja Crkve, zacije¬ 
lo gledano uvijek sa sociologijskog stajališta koje ovdje rabi¬ 
mo. Stoga je u naše doba veliko mnoštvo kršćanskih zajedni¬ 
ca ušlo u Crkvu ili se smjestilo po njezinu obrubu. Neke od 
njih je Crkva rado prihvatila, druge više ili manje podnosi, a 
s trećima nije uspjela nikad naći zajednički jezik, kao primje¬ 
rice s bazičnim skupinama teologije oslobođenja. Za razliku 
od senzacionalističke pojave politiziranih skupina kontrakul- 
ture iz sedamdesetih godina, nedavno su bez buke i galame 
počele nicati mnoge druge dobrovoljne kršćanske družbe, ali 
su uz njih također ostale još i one tradicionalnoga usmjere- 


39 Salvatore Abbruzzese, Comunione e Liberazione, Identita religiosa 
edisincanto laico, Roma, 1991., str. 248. 

rya. Tako je sociolog G. Milanesi otkrio da su i već gotovo za¬ 
boravljene udruge Katoličke akcije ponovno oživjele i počinju 
se dobro snalaziti u novim društvenim uvjetima zamora ide¬ 
ologija i pluralistična ozračja u svijetu. 40 Ipak, najvjerniju sli¬ 
ku o bujanju novih kršćanskih skupina pružili su nam tali¬ 
janski sociolozi religije S. Martelli i I. Colozzi u kiyizi Katolič¬ 
ki arhipelag . 41 Oni su istraživali te skupine u biskupiji Bolo- 
gne, i to ne po sustavu uzorka, nego uzimajući sve njih u ob¬ 
zir. Rezultati su bili neočekivani. Početkom osamdesetih go¬ 
dina uspjelo im je pronaći čak 760 vrsta takvih katoličkih 
udruga, ali koje obuhvaćaju svega 4,2 posto pučanstva Bolo- 
gne. Budući da je riječ o elitnim pokretima, postotak nije ni¬ 
pošto nepovoljan. Iz svega ipak slijedi da je broj vjerničkih 
skupina zapravo brže rastao nego broj vjernika u njima. 

Iako vrlo različita i često posve oprečna po svojem ustroju, 
prihvaćenom teologijskom učenju i praktičnom djelovanju, te 
skupine kršćana povezuje usvajanje brojnih jednakih vre¬ 
dnota primjerenih baš suvremenoj civilizaciji: ostvarenja vla¬ 
stite osobnosti, poštivanja slobode bližnjega, karizmatičkog 
vodstva zajednice, nepreskočivosti iskustva svetoga, želje za 
promjenama, odgoja u duhu povjerenja. Ako hoće opstati u 
p rilikam a opće pluralizacije društva, i posve tradicionalne 
skupine moraju danas nastojati na tim vrednotama. Zato uje¬ 
dno mogu postati mjestima dobrovoljnog življenja kršćanstva 
i crkvenosti. A odabir je toliko raznolik da svakome ostavlja 
zaista dosta prostora da sam odluči, prema svojim osobitim 
naklonostima. Gledajući pak sa stajališta društva, vjernici se 
u tim zajednicama na manje bolan način prilagođavaju suvre¬ 
menoj civilizaciji koja je do krajnjih i jedva izdržljivih granica 
postala složena i nepregledna, o čemu smo prije više rekli. 

Kao posljedica takva uspostavljanja mnoštva raznovrsnih 
vjerničkih skupina, cijela se ustrojba Crkve počela u naše da¬ 
ne sve više slobodno oblikovati i bez unaprijed danoga obras¬ 
ca stvarati, po načelu dobrovoljnosti i odabira, a ne uvršte¬ 
njem vjernika u određene prostore i župske stalne zajednice. 

40 Giancarlo Milanesi, Identita, partecipazione, scelta religiosa, Ri- 
cerca sugli adulti di Ažurne Cattolica, Roma, 1984., str. 7. 

41 Stefano Martelli - Ivo Colozzi, L’arcipelago cattolico, Analisi soci- 
ologica dell’associazionismo ecclesiale a Bologna, 1988., str. 3-47 i 
str. 230. 

Tome razvoju u svjetovnom poretku odgovara postmodemo 
uređenje društva po »regionalnom« ili »lokalnom« ključu. Na 
taj način moćni odjeci promjena u suvremenoj civilizaciji do¬ 
piru čak do Crkve i na nju utječu. Pluralizam rješenja, dodu¬ 
še, podaruje novu životvomost Crkvi, ali zauzvrat umanjuje 
značenje njezina središta odgovornosti i teologijsku istovje¬ 
tnost njezina službena učenja. Zato će vjerojatno ishod suko¬ 
ba župskoga i samonikloga kršćanskog zajedništva umnogo¬ 
me odrediti unutarnji društveni lik Crkve u budućnosti. 


Kriza izvanjske univerzalnosti Crkve 

Pokušali smo opisati neprilike današnjega kršćanstva u 
procjepu između utjecaja sekularizacije i privlačnosti novih 
religija, čemu nisu odoljeli - barem djelomice i u određenom 
razdoblju - ni vjernici, ali niti njihova Crkva. To se poglavito 
očitovalo u krizi identiteta vjernika i u krizi istovjetnosti 
Crkve, pojavom u njoj različitih karizmatičnih i drugih dobro¬ 
voljnih skupini i pokreta. 

Preostaje nam još pokazati kako je na općem i vanjskom 
planu kršćanska Crkva ušla u krizu svojega dosad neokrnje¬ 
nog univerzalizma. Pristupi su spomenutoj krizi vrlo neje¬ 
dnaki, ovisno o metodičkim polazištima. Za razliku od L. 
Voye i K Dobbelaerea, 42 koji taj univerzalizam gledaju prete¬ 
žito s političkog stajališta, hoteći istaknuti isključivo vlada- 
lačku nakanu Crkve, meni se čini da se može ići obrnutim pu¬ 
tem i pokazati kako i svijet također obavlja neku vrst vlada¬ 
vine nad Crkvom, »komadajući« je prema svojim interesima. 
U naše je doba, naime, počela svima biti dostupna spoznaja o 
golemim različitostima vjerničkoga života u svijetu. Stoga se i 
bez heretičkih primisli umnažaju kontinentalna »središta« 
samo jedne Crkve. Nekad se kršćanstvo živjelo na cijelom 
svjetskom prostoru na gotovo istovjetan način. Danas je to 
drukčije. Problemi vjemikfi u Zapadnoj Europi i Africi, Sje¬ 
vernoj i Južnoj Americi, Istočnoj Europi i Aziji jamačno nisu 
više jednaki. Dapače, mogu se uočiti sve vidljivije razlike 
između njihova mišljenja i ponašanja, jer su zaokupljeniji 


42 Liliane Voyć - Karei Dobbelaere, Roman Catholicism: Universa- 
lism at Štake, u zborniku Religions sans frontičres?, Roma, 1994., 
str. 97-113. 

vlastitim nego općim pitanjima, što nužno uvlači Crkvu u sli¬ 
čne podjele. 

Prvi kontinent što je najupadljivije raskinuo čvrste niti 
katoličkog univerzalizma je Južna Amerika koja se svojom te¬ 
ologijom oslobođenja u tolikoj mjeri prilagodila posebnostima 
svojega društvenog podneblja da je ozbiljno stavila u pitanje 
općenitost kršćanskoga učenja. Staviti se posve na stranu si¬ 
romašnih i podjarmljenih - što čini teologija oslobođenja - ni¬ 
je zacijelo izvan temeljnih odrednica kršćanstva, nego je čak 
u njihovu središtu. Ali uzeti za nadahnuće i metodu marksi¬ 
stičke smjernice - znači izaći iz najslobodnije zamišljenih pu¬ 
tova svake kršćanske teologije. Stoga neizbježno pitanje: mo¬ 
že li se revolucijom braniti siromašne i potlačene? Jamačno 
ne, ako se želi ostati kršćaninom i sljedbenikom Kristova mi¬ 
rotvorstva. Unatoč privlačnosti te teologije - zbog obećane 
učinkovitosti u svijetu sve manje učinkovitosti - njezin neka¬ 
dašnji utjecaj opada, osobito poslije brodoloma marksističke 
ideologije u bivšim komunističkim poredcima. Razmjerno svo¬ 
jem neuspjehu u Južnoj Americi, uspijeva, međutim, u dru¬ 
gim dijelovima svijeta - postavši u zapadnjačkoj civilizaciji li¬ 
jevom ideologijom - ali na uštrb jedinstva kršćanskog učenja 
o nenasilju, opraštanju i ljubavi prema neprijatelju. Štoviše, 
moćne svjetovne ideologije služe se tom teologijom za svoje 
često prizemne pragmatične ciljeve, pa čim ih se dohvate, 
ostavit će katolike na cjedilu i u položaju izigranih dobrona- 
mjemika koji se ne razumiju ništa u ovozemaljske mehani¬ 
zme vlasti i u gospodarsku logiku nemilosrdnoga natjecanja. 

Drugi kontinent koji je sa svojim posebnim problemima 
istodobno ugrozio i iskoristio univerzalni religijski simboli¬ 
zam katoličanstva je Afrika. Teologija je u Latinskoj Americi 
pokušavala opravdati političko i gospodarsko oslobođenje, a u 
Africi je nastojala opravdati kulturno oslobođenje koje se još 
više povezuje s fenomenom religije. Odatle teškoće inkultura- 
cije kršćanstva u novi prostor. Stoji, dakako, u cijelosti 
tvrdnja o nespojivosti zapadnjačkog obrasca kršćanstva s do¬ 
morodačkim običajima, jednako u području teoloških učenja, 
crkvena ustroja, moralnih zabrani, liturgijskih pravili i pa¬ 
storalne vještine. Još je teže osporiti važnost obiteljskoga ži¬ 
vota, posebne crnačke duhovnosti, odnos prema precima, nno- 
goženstva u afričkoj religijskoj kulturi. Jadno bi zaista bilo to 
kršćanstvo koje bi se moglo iskazati samo u zapadnjačko-raci- 

onalističkom izričaju. Pa ipak, to je jedan zadatak, a kršćan¬ 
stvo kao svjetovno sredstvo da se izađe iz stanja kulturne 
podčinjenosti posve drugi zadatak. Jer, u ishodištu Kristove 
poruke ne leži nikakva kulturna oporba ili prevrat, nego ljud¬ 
sko pomirenje i praštanje. To su univerzalni i nezastarljivi 
sadržaji vjere, a ne kulturno oslobođenje pomoću te vjere. 
Uostalom, svijet nije jednom zlouporabio kršćanstvo za svoje 
koristi, spretno manipulirajući vjerom ljudi u svrhe koje nisu 
uvijek bile vjerske. A Krist se sigurno nije utjelovio i umro na 
križu radi oslobođenja kulture od tuđih utjecaja nego radi pu¬ 
no većega uloga: oslobođenja od grijeha. 

Treći kontinent - više izmišljen nego zemljopisno stvaran 
- koji je kršćanstvo i njegovu Crkvu uporabio za svoje pose¬ 
bne ciljeve bila je Istočna Europa, izašla iz smrtnoga zagrlja¬ 
ja ideologije komunizma. Poslije teologije političkoga, gospo¬ 
darskoga i kulturnoga oslobođenja, sad je na red došla i teolo¬ 
gija nacionalnoga oslobođenja. Nema nikakve dvojbe da je 
Crkva uvelike pomogla u rušenju staroga poretka. U novom 
poretku koji se počeo stvarati nije se najbolje snašla. Osjetila 
se izigranom od nekadašnjih suradnika u protivljenju totali¬ 
tarizmu. Svi su, naime, htjeli demokraciju i blagostanje, ali 
ponajprije nacionalno oslobođenje. Kad im Crkva više nije 
trebala u toj svjetovnoj ulozi osloboditeljice naroda, prijatelji 
iz zajedničke borbe su je jednostavno izgurali na rub društva. 
Još manje će im, međutim, trebati u budućnosti kao morali- 
stička smetnja u njihovim novim zemaljskim slobodama koje 
nadolaze. Ukratko, kršćanska je vjera bila stavljena u službu 
svjetovne religije nacionalizma, a onda, nužno, njezinih svje¬ 
tovnih ishoda. Francuski je sociolog P. Michel utvrdio kako je 
u Poljskoj za vrijeme komunizma kršćanstvo nerijetko igralo 
ulogu samo političke oporbe - dobro skriveno ispod vjerskoga 
obličja - protiv sovjetskoga zaposjednuća i marksističke ide¬ 
ologije. 43 Sad se to pomalo osvećuje, pa se katolici i njihova 
Crkva s pravom pitaju nisu li možda opet bili prevareni od 
svjetovnih namjera politike. A što reći o mnogim pravoslav¬ 
nim crkvama i tome kako će se tek njihovi vjernici osjećati 
kad okopni led strašne mržnje među narodima. Možda će ot¬ 
kriti da su još više izmanipulirani od ostalih. Upadljive sli- 


43 Patrick Michel, La Socićtć retrouuee, Politique et religion dans 
1‘Europe souietisće, Pariš, 1988., str. 148. 

čnosti u položaju i sudbini između kršćanskih »pobunjenika« 
iz Istočne Europe i »pobunjenih« kršćana u Latinskoj Americi 
i Africi odveć se razvidno nameću da bi ih se moglo odmakom 
ruke jednostavno preskočiti. 

To se trostruko kidanje lanca kršćanskoga univerzalizma 
ne zamjećuje samo na općenitoj razini kontinenata - u pokre¬ 
tu oslobođenja od političkog i gospodarskog podjarmljivanja u 
Latinskoj Americi, od kulturnog podjarmljivanja u Africi i od 
nacionalnog podjarmljivanja u Istočnoj Europi - nego i na ni¬ 
žim društvenim razinama. U tom će sklopu biti svakako pou¬ 
čno podsjetiti na držanje španjolskih katolika i Crkve u ne¬ 
slavnom razdoblju frankizma. Prema današnjim gledištima, 44 
taj je državni »nadonal-katolicizam« pružio Crkvi mogućnosti 
da nadzire sve u društvu: javni moral, ideologiju, školstvo, 
sredstva priopćavanja, gospodarstvo. Zato ne iznenađuje či¬ 
njenica da je demokracija došla kroz nekršćanske ili čak pro- 
tukršćanske pokrete. Suprotno tome, Crkva je podržala fran- 
kovski nedemokratski poredak, prateći ga vjerno sve do nje¬ 
gova raspada. Izbori su bjelodano pokazali da su vjernici ma¬ 
lo dobili od frankizma - jer bi inače drukčije glasovali - dok je 
sfim taj konzervativni poredak od katolicizma dobivao svu 
svoju snagu i opravdanje, dapače, i nesvakidašnju dugotraj¬ 
nost. Kršćani su mislili da izgrađuju svoju državu, a radili su 
zapravo u korist jedne nekršćanske diktature. 

Na istom tragu se danas u Francuskoj vođa krajne desni¬ 
čarskoga Narodnog fronta poziva na ugrožene vrijednosti 
kršćanske civilizacije i na potrebu njihove obrane od nadiru- 
ćeg muslimanstva u zemlji, a zapravo samo manipulira vjer¬ 
skim simbolima za svoje političke probitke i prednosti u 
izbornom natjecanju. Bilo bi, dakako, pogrešno misliti da se 
ta svjetovna zlouporaba Crkve i kršćanstva odnosi jedino na 
desna opredjeljenja. Naprotiv, jednako je stanje nedavno bilo 
uočljivo i na lijevoj strani političke pozornice. Dostatno se sje¬ 
titi događaja sedamdesetih godina, kad su se pred neksrive- 
nim naletom marksizma razvile, do neslućenih razmjera, te¬ 
ologija političkih vrijednosti, teologija revolucije, podzemna 
crkva i skupine kršćanskih marksista, sve do pojave naoruža- 


44 Salvador Giner - Sebastišn Sarasa, Sviluppo politico e Chiesa in 
Spagna, u zborniku La religione degli europei, I. svezak, Milano 
1992., str. 130. 

nih svećenika i njihova izbora u vlade revolucionarnih po¬ 
kreta država Srednje Amerike. Mnogi su dobronamjerni vjer¬ 
nici mislili da rade za istinitije kršćanstvo, a bili su tek žrtve 
političkog lukavstva. 

Ono što, međutim, najviše iznenađuje je sudbina tih stal¬ 
nih nagodbi sa svjetovnim: bilo kršćana koji ponekad povjeru- 
ju da su promijenili svijet, bilo svijeta koji drži da je do kraja 
iskoristio kršćane za svoje potrebe. Povijest se obično pobrine 
da svatko izgubi u toj igri, osim poduke koja se na žalost brzo 
zaboravlja, pa je svaki naraštaj opet iznovica mora učiti. 
Upravo sudbina određenog krajnje liberalnog protestantizma 

- što se u najvećoj mogućoj mjeri sekularizirao i politizirao - 
otkriva nužnost nepogodnih ishoda sličnih nagodbi sa svije¬ 
tom. Nije li zapravo »uspjeh« takvog protestantizma učinio 
suvišnim sam svjetovni protestantizam, jer se potpuno ostva¬ 
rio u modernim građanskim društvima, pa se valja zapitati 
što bi poslije toga imao uopće još činiti. Novija su premišlja¬ 
nja ukazala na činjenicu da baš zbog tih uspjeha svjetovni 
protestantizam u naše dane počinje gubiti identitet, jer su 
njegove svjetovne težnje na posljetku ostvarene u mnogim 
svjetovnim državama . 46 Zalaz takvog liberalnog protestanti¬ 
zma ne dolazi, dakle, od njegova neuspjeha, nego uspjeha, jer 
je on svoj posao tako dobro obavio da oni koji ga prihvate ne 
osjećaju više potrebu za njim . 46 Stoga bi jednak svjetovni us¬ 
pjeh katolicizma - na razini kontinenata i pojedinih društava 

- označio istodobno i njegovu potpunu nepotrebnost u svijetu. 
Otud potreba da se kršćani ne izjednače sa svijetom, ako u 
njemu kao vjernici žele ostati. 


Zaključak: u svijetu, ali ne od svijeta 

Došlo je vrijeme da učinimo sažetak našega izlaganja. Po- 
šli smo od sekularizacije i njoj na izgled oprečne nove religi¬ 
oznosti i utvrdili da su oba ta tijeka proizašla iz istoga prosto¬ 
ra suvremene civilizacije. Za kršćanstvo i Crkvu ostalo je u 


45 Jean Bauberot, Le protestantisme doit-il mourir?, Pariš, 1988.; Je- 
an-Paul Willaime, La precarite protestante, Sociologie du prote¬ 
stantisme contemporain, Genćva, 1992. 

46 Steve Bruce, A House Divided, Protestantism, Schism and Secula- 
rization, New York, 1990., str. 153. 

njoj zaista malo mjesta. Dapače, pod utjecajem sekularizacije 
i nove religioznosti zahvatila je kršćane najprije kriza istovje¬ 
tnosti, a onda njihovu crkvu jednaka kriza istovjetnosti i uni¬ 
verzalizma. 

Nakon svega, mnogima će izgledati da je položaj Crkve i 
kršćana u suvremenoj civilizaciji krajnje nepovoljan i zabri¬ 
njavajući, što doista i jest u zbiljnosti. No takvo je zaključiva¬ 
nje posljedica usvajanja svjetovne logike važnosti »vlasti«, 
»moći«, »uspjeha« i »utjecaja«, a ne kršćanske pohvale siroma¬ 
štvu i ljudskoj slabosti te pozivu da ljudi ostanu djeca i male¬ 
ni, čime smo bili počeli ovo izlaganje, a sada zaključili, pro¬ 
šavši cijeli krug problema. 

Stoga naše posljednje pitanje glasi: kako ćemo se mi, 
kršćani, postaviti prema suvremenoj civilizaciji koja nam ve¬ 
likim koracima dolazi u susret? Moguća su tri odgovora: 

Prvi - da tu suvremenu civilizaciju potpuno odbacimo i 
pokušamo izgraditi posve novu kršćansku civilizaciju. To je - 
ako se poslužimo svjetovnim iječnikom - integralistički model 
kršćanstva. 

Drugi - da tu suvremenu civilizaciju ne odbacimo potpu¬ 
no, nego je samo djelomice promijenimo, ubrizgavajući u nje¬ 
zino bolesno tkivo kršćansku osobnu i društvenu zauzetost. 
To je - ako se poslužimo svjetovnim iječnikom - reformistički 
model kršćanstva. 

Treći - da tu suvremenu civilizaciju ne mijenjamo, jer sa¬ 
mo djelomice to nije moguće postići, nego da sebe promijeni¬ 
mo, vjerujući da će Bog - a ne ljudi - učiniti da se svijet po¬ 
boljša, ali nikad toliko da bi se kršćani izjednačili sa svijetom. 
To je - ako se poslužimo svjetovnim iječnikom - personalistič- 
ki model kršćanstva. 

Na koji će se izbor od ta tri moguća puta odlučiti kršćani 
ovisi prije svega o njihovoj vjeri i slobodi. Svejedno, prvi je 
izbor neslavno doživio povijesni brodolom, dok su drugome 
stavljene nepremostive prepreke. Ostaje dakle samo treći 
put, najbliži istinskoj sudbini i pozivu kršćana u svijetu. 

TREĆI DIO: 
POGLEDI NA 
HRVATSKI KATOLICIZAM 




HRVATSKI KATOLICI U POVIJESNIM 
PREKRETNICAMA XX. STOLJEĆA 


Već je na prvi pogled posve očito da objektivno istraživa¬ 
nje, istinit opis i mjerodavna prosudba o mišljenjima i drža¬ 
njima hrvatskih katolika u povijesnim prekretnicama XX. 
stoljeća predstavlja toliko zahtjevan znanstven pothvat da ga 
je jedva moguće ostvariti, barem od pojedinca s njegovim 
ograničenim ljudskim sposobnostima. Skupiti sto godina naj¬ 
burnijeg vjerničkog življenja u samo jedan smislen i pregle¬ 
dan tekst — zaista nije danas izvedivo. Jer, pretpostavke za 
upravo takav znanstven pothvat jednostavno nisu još ispu¬ 
njene. To i oni nedostatno upućeni dobro znaju. Povijesna 
građa na koju bi se, naime, nadovezalo sociologijsko tumače¬ 
nje nije ni dosta skupljena, a kamoli sustavno sređena. Oni 
pak ozbiljniji prinosi što postoje - uz časne iznimke - u tolikoj 
su mjeri oprečni u zaključcima da se ne mogu uopće rabiti. 
Ideološke svađe i političke isključivosti ostavile su u povije¬ 
snoj znanosti neizbrisiv trag koji će joj vjerojatno dugo spre¬ 
čavati razvitak i rast. Zato smo u mnogim stvarima više pre¬ 
pušteni slutnjama i nagađanjima nego oslonjeni na vjerodo¬ 
stojne povijesne činjenice. To je prva teškoća. 

Druga teškoća dolazi od toga što svi katolici u tijeku XX. 
stoljeća nisu uvijek jednako mislili i jednako se ponašali 
u spomenutim povijesnim prekretnicama. Tvrdnja da su 
kršćanski vjernici bili zapravo jedna potpuno čvrsta i isto¬ 
vrsna skupina koja je na ista zbivanja uvijek isto uzvraćala - 
pokazala se lažnom. Stoga ta tipična ideološka zabluda nije 
uspjela duže izdržati kritiku modernoga doba. Dapače, unu¬ 
tar su katoličkoga kruga osporavanja i svađe, neslaganja i 
prepirke nadrasle one u drugim skupinama, što ukazuje na 
svu promašenost gledišta o homogenosti katolika u njihovim 
stajalištima. Ako je to tako, onda će biti vrlo teško pod jedan 
isti nazivnik svesti baš sve vjernike i njih zajednički bez ika¬ 
kva razlikovanja prosuđivati. 

Treća se teškoća odnosi na moralnu dopustivost izricanja 
ocjene o držanju naših bližnjih u velikim prekretnicama XX. 
stoljeća. Čini se jako neprikladnim da iz današnjih vidika 
osuđujemo ili hvalimo vjernike prošlih naraštaja, jer za to 
kao kršćani nismo ni pozvani, a još manje dostojni. Tko je bez 

grijeha neka prvi baci kamen, poručio je Isus. Morao bi čovjek 
biti posve čist i savršen - a takvog među nama nema - da bi 
se prihvatio moralno suditi svoju braću koja su, unatoč vanj¬ 
skim nepovoljnim iskazima, možda u sebi živjeli vjerodosto¬ 
jan kršćanski poziv, ispunjen molitvom, dobrotom i preda- 
njem, a da pritom njihovu skrivenu patnju i ne spominjemo. 
Odakle nam, dakle, pravo da im sudimo kad o njima kao ljud¬ 
skim bićima tako malo znamo? Možda bi u njihovim okolno¬ 
stima bili još kukavniji i manje slobodni nego što im to olako 
pripisujemo u znanstvenoj raspravi? Na ta pitanja, dakako, 
nećemo naći odgovora, ali ostaje upozorenje o moralnim pro¬ 
cjepima u onih kršćana koji se odlučuju davati sud o držanju 
svojih bližnjih u daljnjoj i bližoj prošlosti. 

Unatoč tim trima nespornim teškoćama, moguće je ipak 
nešto reći o katolicima u povijesnim prekretnicama XX. sto¬ 
ljeća. Prvo, jer o nekim činjenicama ne bismo trebali dvojiti; 
drugo, jer se spomenuti pluralizam mišljenja nije nikad uspio 
posve nametnuti vladajućem tijeku u katolicizmu, barem u 
bitnim odrednicama; i treće, jer moralni vidik problema može 
uvijek biti ublažen činjenicom da nije toliko riječ o ljudskim 
krivnjama koliko o povijesnim okolnostima ili nezaobilaznim 
idejnim kretanjima. Po sebi je onda jasno da će naš tekst biti 
radije prijedlog neobveznih tvrdnji - manje ili više vjerojatnih 
- nego odrješiti znanstveni zaključak koji ne bi trpio prigovo¬ 
re. Zato ga, uostalom, dajemo prije drugima na razmišljanje, 
a tek poslije sebi na ispravak. Shvaćen upravo u tom osobi¬ 
tom smislu, naš prijedlog neobveznih tvrdnji želi u prvom re¬ 
du postati poticajem kršćanima za iskren razgovor o prošlo¬ 
sti, a ne razlogom novih razdora; uvodom u novu koncilsku 
snošljivost, a ne uzrokom oživljavanja starih sukoba. 

Na koncu bi ovog uvoda valjalo skrenuti pozornost na 
okolnost da se življenje kršćani u prekretnicama XX. stoljeća 
zbivalo na više razina: povijesnoj, političkoj, društvenoj, ide¬ 
ološkoj i religijskoj. Otud potreba da se o svakoj od tih pet ra¬ 
zina raspravi posebno, vodeći računa o svoj složenosti zadat¬ 
ka koji nam predstoji. 

Povijesna razina prekretnica 

U sto godina XX. stoljeća hrvatski su katolici sudjelovali - 
pa i onda kad im nije bilo sve po volji i zato se tome opirali - 
u brojnim povijesnim prekretnicama: dovršenju narodnog 

oslobođenja u Austro-Ugarskoj Monarhiji; stvaranju prve Ju¬ 
goslavije i življenju u njoj; uspostavi Nezavisne Države 
Hrvatske i njezinu slomu; ustroju druge Jugoslavije i obliko¬ 
vanju komunističkog poretka; raspadu tog komunističkog po¬ 
retka i ostvarenju svoje neovisnosti i državnosti. Bilo bi, na¬ 
ravno, odviše smjelo htjeti iscrpno prikazati svih pet velikih 
povijesnih razdoblja i u njima točno ocijeniti ponašanje kršća¬ 
na. Stoga ćemo se zadovoljiti tek s nekim prvim općim nazna¬ 
kama i brojnim otvorenim pitanjima. 

Nadovezujući se na nemila događanja tijekom XIX. stolje¬ 
ća, hrvatski su katolici bili zajedno s drugim sunarodnjacima 
nezaustavljivo uvršteni i nepovratno upleteni u velik naci¬ 
onalni pokret oslobođenja od tuđinske vlasti na svojem povi¬ 
jesnom prostoru: u Istri, Dalmaciji, Bosni i Hercegovini od 
Habsburške monarhije i u Banskoj Hrvatskoj od Ugarske. 
Sva je onodobna hrvatska politička javnost tražila isto oslobo¬ 
đenje, iako su putovi do njega vodili različitim prilazima. Ne¬ 
ki su išli preko Beča i Pešte, drugi preko Beograda i Moskve. 
Raspad se Austro-Ugarske Monarhije osjećao doslovce u zra¬ 
ku, što je samo oživjelo i ubrzalo težnje i napore svih njezinih 
naroda za neovisnošću. Zato nacionalno pitanje postaje u 
Hrvatskoj središnjom temom svih razgovora i poglavitom za¬ 
uzetošću svih djelatnosti. Ne iznenađuje onda što je tome ci¬ 
lju sve bilo podređeno. U istom povijesnom sklopu ni kršćani 
nisu uspjeli izbjeći sudbinu drugih građana. Dapače, Crkva 
se polako počela stavljati na čelo - preko svojih svećenika i 
laika - spomenutih narodnih kretanja. Zauzeti katolici ulaze 
u političke stranke, predvode javne prosvjede, pišu borbene 
proglase, pokreću časopise i novine, utemeljuju javne ustano¬ 
ve, bune se i potiču narod na ustanak i svrgnuće austrijske i 
ugarske vlasti. U tome prednjače svećenici i redovnici. Na 
djelu je gotovo određena proto-teologija oslobođenja, ali s ras¬ 
poznatljivim nacionalnim predznakom. 

To je jedna strana medalje. Druga se otkriva u izrazito 
naglašenom katolicizmu Austro-Ugarske Monarhije koja se 
držala nekom vrsti priželjkivanog ideala crkvene politike Ri¬ 
ma. Univerzalizam naroda u Habsburškoj državi napadno je 
sličio univerzalizmu kršćanstva u srednjem vijeku, pa se mo¬ 
že reći da je Austro-Ugarska Monarhija bila posljednji izda¬ 
nak eklezijalne utopije sakraliziranoga Rimskog Carstva. Toj 
su se zakašnjeloj utopiji protivili upravo mladi narodi što su 

povijesno proizišli iz građanskog laicizma i Francuske revolu¬ 
cije. Zato je katolički Rim gledao u Austro-Ugarskoj državi - 
izuzevši razdoblje jozefinizma - ostvarenje svojeg neprežalje¬ 
nog i najdražeg sna prošlosti, a Austro-Ugarska država vidje¬ 
la u Katoličkoj crkvi stup svoje moćne vladavine. Jer, samo je 
kršćanska vjera mogla u toj golemoj i prostranoj državnoj 
tvorbi uspostaviti čvrste vezne niti između tolikih različitih 
naroda koji su ispovijedali jednu te istu zajedničku religiju. 

Otud jamačno pojava prvih nesporazuma u redovima katoli¬ 
ka u Hrvatskoj. Dok je, naime, s jedne strane Austro-Ugarska 
Monarhija bila s pravom držana katoličkom i papinskom u 
najdoslovnijem smislu riječi, dotle je, s druge strane, ta ista 
katolička država držala u pokornosti hrvatski katolički na¬ 
rod, priječeći mu svim sredstvima samostalnost i slobodu. Na 
početku XX. stoljeća te su dvije dužnosti - ona domoljubna i 
ona općeg katoličkog interesa - bile više sučeljene nego pomi¬ 
rene. Iz toga su se škripca hrvatski katolici ubrzo izvukli, jer 
je pod utjecajem neuklonjivih kretanja u društvu - kojima je¬ 
dnostavno nisu mogli izmaknuti - potpuno prevladalo domo¬ 
ljublje nad ostalim odabirima. Zato, uostalom, sociološki gle¬ 
dano, kršćanstvo u Hrvatskoj mijenja ulogu i preuzima one 
iste funkcije koje je nekad imalo u Austro-Ugarskoj Monarhi¬ 
ji, ali sad svedeno samo na vlastito područje utjecaja. Zna se, 
naime, da je hrvatski narod u dugim stoljećima živio stalno 
razjedinjen i pod vlašću više država. To je vodilo do prekida 
svih duhovnih, kulturnih, gospodarskih i političkih sveza 
između dijelova toga naroda. Ostala je samo Katolička crkva 
kao jedini spoj i zajednički znak nacionalne identifikacije. 
Stoga nije pogrešno ustvrditi da je katolicizam jednako služio 
za učvršćenje poretka Austro-Ugarske Monarhije, ali istodo¬ 
bno i za njegovu razgradnju od strane hrvatskoga katolici¬ 
zma. Ukratko, religija je jedan put branila postojeći poredak, 
a drugi put služila kao opravdanje za njegovo rušenje, što na 
još jednom primjeru potvrđuje misao modeme sociologije 1 o 
svetome kao mnogostruku posredniku za zadovoljenje posve 
različitih ili čak oprečnih ljudskih potreba i nezadovoljstava u 
društvu. 


1 James A. Beckford, Religion and Advanced Industrial Society, 
London, 1989., str. 170. 

Drugu povijesnu prekretnicu označilo je stvaranje prve 
Jugoslavije i življenje katolika u njoj. Danas nije sporno daje 
većina vjernika zdušno pomagala to stvaranje - osim prava¬ 
ške manjine i skupine oko biskupa J. Stadlera - rukovodeći 
se najboljim nakanama i poneseni općom plimom narodnoga 
oduševljenja . 2 Budući da je oslobođenje od stoljetnog habs¬ 
burškog neprijatelja bilo držano važnijim od svih drugih za¬ 
daća, ne iznenađuje što je izabran baš onaj saveznik za koje¬ 
ga se vjerovalo da u danim prilikama može najviše pripomoći 
tome oslobođenju. Tako je nastala prva Jugoslavija. Protokom 
vremena stanje se, međutim, počelo pogoršavati, jer su Hrvati 
otkrili da im se zapravo ponavlja sudbina iz Austro-Ugarske 
države, pa traženo oslobođenje zapravo nije ni dostignuto. 
Otud nastavak uloge Crkve iz razdoblja prve povijesne pre¬ 
kretnice. Katolici se opet stavljaju u službu narodnoga pokre¬ 
ta, predvodeći oporbu protiv beogradskih unitarističkih pre¬ 
sezanja . 3 Ipak, pojavila se jedna novost u odnosu na stanje u 
habsburškoj monarhiji koja će još više zaoštriti sukob. Sad 
neprijatelj, naime, nije bio samo tuđa država nego i tuđa reli¬ 
gija: pravoslavlje. To je katolike stavilo u dvostruko nepovo¬ 
ljan položaj, jer su time udvostručili prijepor - naroda i vjere 
- i ušli u sklisko područje teologijske rasprave o pravovjerju, 
čime su se samo množile uvijek nove međusobne isključivosti. 
Dok su one u politici naravna stvar, u kršćanstvu - kao objavi 
Ljubavi - mogu imati dalekosežne neprilične posljedice. 

Na tome se, dakako, sukob nije zaustavio. Daljnje su opre¬ 
čnosti tražile dodatne iskorake. U njima su katolici držali 
glavnu riječ kao i u Austro-Ugarskoj Monarhiji, ali sada s ja¬ 
čim nabojem i nestrpljivijim izričajem. Cijeli je javni i priva¬ 
tni život bio potican i prožet političkim prosvjedom. U tome 
nije htjela zaostajati ni Crkva sa svojim vjernicima. Dostatno 
se sjetiti imena svećenika K. Šegvića, I. Guberine, J. Šimra- 
ka, F. Lukasa ili katoličkih svjetovnjaka I. Oršanića, D. Žan- 
ka, V. Reigera i drugih, pa se uvjeriti u kolikoj je mjeri kato¬ 
lička misao bila zauzeta dramom oslobođenja i osamostalje¬ 
nja hrvatskoga naroda, nerijetko bez obzira na sve drugo i 

2 Jure Krišto, Prešućena povijest. Katolička Crkva u hrvatskoj poli¬ 
tici 1850.-1918., Zagreb, 1994., str. 253-374. 

3 Ivan Mužić, Katolička Crkva u Kraljevini Jugoslaviji, Split, 1978., 
str. 248. 

prije svega drugoga, što je onda imalo za posljedicu da je nje¬ 
zino obzoije bilo ispunjeno isključivo jednom temom i jednom 
dilemom. Ta je uzlazna crta doživjela svoj vrhunac u predve¬ 
čerje velikoga svjetskoga rata. 

Treća je susljedna povijesna prekretnica obuhvatila raz¬ 
doblje od uspostave Nezavisne Države Hrvatske do njezina 
sloma. Kako je to uspostavljanje bilo na spomenutoj crti veli¬ 
koga iščekivanja, ne začuđuje što su novu državu oduševljeno 
dočekali brojni katolici koji su inače često tvorili najnazočniji 
dio u nacionalnoj matici. Ovaj se put za trenutak čak učinilo 
da je sve u redu i da povratka u prošle ovisnosti neće više biti 
nikada. Svejedno, za trijeznoga je promatrača bilo odmah raz¬ 
vidno da se opet vratila Austro-Ugarska i Jugoslavija, ali sad 
u liku velikih sila što su zapodjele svjetski rat. Svrstavanjem 
na pogrešnu stranu - pa bila ona i jedina - ishod se mogao la¬ 
ko predvidjeti. To je zacijelo jedan od poglavitih razloga što je 
prije vanjskog sloma počelo unutarnje razgrađivanje poretka, 
kako ga opisuje svećenik D. Kamber . 4 Posrijedi je bilo etičko 
pitanje, a ne samo politička procjena, na što ćemo se kasnije 
vratiti. To su, izgleda, naslutili neki razočarani katolici, pro¬ 
svjedujući protiv izopačenja i zla u društvu. U tome ih je naj¬ 
više pomagao sam nadbiskup A. Stepinac, čovjek duboko uro¬ 
njen u humanizam kršćanstva, a ne u političku koristoljubi- 
vost trenutka. Već samim činom spašavanja života Srba i Ži¬ 
dova on je jasno pokazao što misli o vlasti koja je to provodila. 
Dapače, osudom zbivanja u Jasenovcu još je više otkrio svoj 
zazor prema svemu što je zlo, bez obzira otkud dolazilo. Stoga 
se varaju oni koji misle da može postojati kršćanstvo koje se 
ne bi temeljilo na čovještvu Isusa Krista. Danas doznajemo 
također i to kako je bilo uglednih katolika koji su slijedili put 
A. Stepinca. Čak je F. Lukas pokazao nezadovoljstvo s novim 
sustavom, a D. Žanko izražavao kajanje što je uopće ušao u 
ustaški pokret . 5 

U tom bi okviru trebalo svakako spomenuti i malo poznati 
slučaj zauzetog katoličkog vjernika I. Protulipca koji je dva 

4 Dragutin Kamber, Slom Nezavisne Države Hrvatske. Kako sam ga 
ja doživio, Zagreb, 1993., str. 61. 

5 Zdravko Sančević, Dušan Žanko, Svjedok među svjedocima, u 
zborniku Povratak Dušana Žanka u zavičaj. Sinj, 1995., str. 41. 


436 



puta bio zatvaran od ondašnje vlasti, ali i otvorene napadaje 
na katoličke novine Nedjelja . 6 Poslije svega, moglo bi se 
ukratko zaključiti da je vjerojatno jedan dio katolika u Neza¬ 
visnoj Državi Hrvatskoj bio vrlo kritičan prema ustaškoj vla¬ 
sti, a drugi dio istodobno vrlo nekritičan prema njoj, prešuću¬ 
jući joj olako sve grijehe, jer je uspjela ostvariti - makar i ne- 
kršćanskim postupcima - toliko iščekivano narodno oslobođe¬ 
nje. Dok su te diobe iz dana u dan rasle i množile se na svim 
razinama, dotle je jedan dio vjernika izvan područja Nezavi¬ 
sne Države Hrvatske prilazio u većem broju partizanima, 
osobito u Dalmaciji. Tako su konac Drugog svjetskog rata 
hrvatski katolički vjernici dočekali - po tko zna koji put u 
svojoj prošlosti - posve razjedinjeni i svrstani pod različite i 
suprotstavljene zastave. 

Četvrta se povijesna prekretnica zbila uspostavom komu¬ 
nističkoga sustava i nove Jugoslavije. Za početni i manji dio 
toga razdoblja nema se zaista puno toga reći, jer je crkvena 
javnost bila doslovce ukinuta, a kršćanstvo vjernika potisnu¬ 
to u podzemlje društva. Zato u tom razdoblju katolici i nema¬ 
ju svoju povijest, jer žive kao trajanje, opstanak, prenošenje i 
sjećanje, ne ostavljajući pritom nikakva vanjskoga traga. 
Ipak nije sve bilo potopljeno i ugašeno. Kršćanstvo se spustilo 
u svoje katakombe, svelo na one najvjernije, ali postalo vjero¬ 
dostojnije u tom progonstvu nego učinkovito u nekadašnjoj 
moći. Bilo je jamačno i nekih vanjskih znakova, iako jedva 
zamjetljivih. Tko bi imao strpljenja iščitati stare i požutjele 
stranice katoličkog lista Gore Srca, taj bi možda našao zanim¬ 
ljivih podataka, doista čitljivih za svaku pronicljiviju herme- 
neutičku prosudbu. 

U takvim prilikama Crkva je postala i ostala čistom 
iznimkom u društvu. Jer, sve je drugo bilo u rukama svemo¬ 
ćne države i svenazočne partije: politika, kultura, školstvo, 
sredstva priopćavanja, znanost, gospodarstvo, vojska. Jedino 
područje koje je stvarno izmicalo tom totalitarizmu i ideologi- 
zmu bila je Crkva i vjernici. Ako je to donosilo prednost, prije¬ 
tilo je da postane napast, jer sve ono što je bilo nezadovoljno 
u društvu trčalo je pod otkrilje Crkve, iako s njom nije moralo 


6 Božidar Nagy, Hrvatsko križarstvo. Pregled osnivanja, razvoja i 
obnove Križarske katoličke organizacije u Hrvatskoj, Zagreb, 
1995., str. 46 i 204. 

imati nikakve sveze, osim zajedničke oporbene težnje. Šezde¬ 
setih godina dolazi do popuštanja i vjernici počinju lakše di¬ 
sati. Ipak, taj je probuđeni katolicizam mogao izviriti iz pod¬ 
zemna samo bez svojeg stalnog pratitelja iz prošlosti: pokreta 
nacionalnog oslobođenja. Stoga će se taj pokret pojaviti kao 
masovna činjenica tek sukobom u komunističkim redovima 
1971. godine, što se često zaboravlja. Uz brojne zaokrete, na 
posve istoj crti igranja na kartu zabrinutosti za svoj narod, 
kasniji su republički okršaji bacili u sjenu religijske potpore 
koje su im mogle samo otežati stanje. Ubrzana i uzbudljiva 
zbivanja što su uskoro slijedila na međunarodnoj komunistič¬ 
koj pozornici pomela su gotovo sve razlike i u završnici ozna¬ 
čila konac jednoga doba u kojemu vjernicima nije bilo uvijek 
najbolje, ali su na taj način morali proći kroz veliku školu pa¬ 
tnje i slobodnog izbora za tu patnju, što je bitno kršćanska 
sudbina čovjeka. Zato kad danas izričemo negativnu ocjenu o 
komunizmu, valja uzeti u obzir i tu pozitivnu sastavnicu, jer 
bi se u protivnom mogao dobiti dojam kako su kršćani jedva 
čekali da se otarase spasonosne patnje o kojoj inače vole tako 
zanosno i uznosito propovijedati. 

Peta se povijesna prekretnica upravo sada zbiva, a ide od 
propasti staroga sustava preko kalvarije rata do uspostave 
vlastite državnosti i teških problema postkomunizma. 7 U tim 
se problemima sažimlje baš sva naša stogodišnja povijest i još 
jednom uprisutnjuju njezine nedorečenosti i promašenosti. 
Pokazalo se, naime, pogrešnim misliti da će uklanjanjem ko¬ 
munizma nestati sve teškoće, pa i one vjerničke. S obzirom 
na to da je komunizam bio označen glavnim krivcem za sve 
loše stvari, ništa nije bilo logičnije nego očekivati da će se nje¬ 
govim nestankom hrvatski katolici vratiti u idilično stanje 
svoje velike nekadašnje moći i navodno sretnih starih vreme¬ 
na. Na žalost, od tih je nadanja ostalo zaista malo. Crkvenih 
parada i TV blagoslova doduše ima i odveć, ali se vjerodostoj¬ 
nost kršćanskoga svjetonazora nije u istom omjeru potvrdila i 
obistinila u društvu. Stoga su zacijelo najviše u zabludi oni 
katolici koji ne vide ili neće vidjeti da se kroz sve ovo stogodi- 


7 Jćikov Jukić, Croazia, Dall’eredita ideologica, attraverso la guerra 
in corso, fino alle tentazioni della secolarizzazione, u zborniku Po- 
litica nell’Est. Una lettura critica del ruolo dei cristiani nel sociale 
e nelpolitico, Roma, 1995., str. 129-151. 

šnje vrijeme svijet potpuno promijenio. I to bitno i neponovlji¬ 
vo. Neki stari i dobro poznati putovi jednostavno nisu više 
prohodni. Želimo li imati blagostanje, moramo prihvatiti trži¬ 
šno gospodarstvo; dopustimo li tržišno gospodarstvo, ne mo¬ 
žemo imati autoritarna rješenja; uklonimo li autoritarna rje¬ 
šenja, zlouporabe će nas slobode nužno salijetati i bacati u te¬ 
ške kušnje. Ali kroz to prolazi cijeli svijet i uzalud je htjeti is¬ 
kočiti iz vlaka povijesti. Kršćanin ne može izmijeniti svijet - 
kao što je to pokušavao marksizam - ali može promijeniti se¬ 
be - što marksizam nije nikad pokušao učiniti. U tom smislu 
htjeti bolji svijet je posve naravna težnja svakoga kršćanina, 
ali htjeti bolji svijet od svijeta - u riovozavjetnom značenju - 
pobuna je protiv Križa. 

No, vratimo se povijesnim prekretnicama XX. stoljeća u 
Hrvatskoj. Izabrali smo pet, premda ih je moglo biti više, ali i 
manje. Izbor je stvar ukusa i preglednosti. Ono, međutim, što 
se kao zajednička odrednica nameće svim tim prekretnicama 
jest sudjelovanje katolika u njima na poseban način, ali jama¬ 
čno nikad izvan temeljnoga tijeka. A upravo je taj temeljni ti¬ 
jek - oslobođenje porobljena naroda - mnogostruko i duboko 
odredio tip našega katolicizma, što će odlučujuće djelovati i 
na još preostale četiri razine prekretnici: političku, društve¬ 
nu, ideološku i religijsku. 


Politička razina prekretnica 

Pod utjecajem povijesnih prekretnici - nabrojili smo ih 
pet - došlo je također i na političkoj razini do prekretnici koje 
su istu povijesnu zbiljnost posredovale u novom ključu. Njih, 
međutim, nećemo pratiti u cijelom vremenskom tijeku nego 
radije sabiti u jednokratnom sržnom određenju: kao dugotra¬ 
jan sukob između autoritarizma i demokracije. Za pažljivijeg 
čitatelja bit će odmah jasno da je taj politički sukob nužno 
proistekao upravo iz osobitih okolnosti u kojima su se odvija¬ 
le spomenute povijesne prekretnice u životu hrvatskoga naro¬ 
da, a onda i vjernika u njemu. Početak pripada autoritari- 
zmu, a svršetak obećanju demokracije, jer je tako tekao i put 
razvitka u Hrvatskoj. 

Vodeći stalne ratove na granicama velikih carstava i civi¬ 
lizacija, Hrvati su se teško oslobađali zaostalosti, siromaštva, 
primitivizma, ovisnosti, neznanja i zatvorenosti. O nekim 

promjenama u zapadnjačkom društvu malo se znalo. Nepre¬ 
kidno ratničko stanje tražilo je stegu i poslušnost. S druge 
pak strane, čežnja za neovisnošću i slobodom vraćala je pam¬ 
ćenje naroda u daleku prošlost kad su te želje bile ostvarene. 
Otud mitsko slavljenje junaka i hrabrih bojovnika u naro¬ 
dnim pjesmama i pučkoj usmenoj predaji. Držan u pokorno¬ 
sti, narod je stoljećima sanjao o vođi koji će ga izbaviti iz tu¬ 
đinskoga jarma. Otud mit vođe u hrvatskoj prošlosti koji se 
protegao sve do naših dana. U jednom tekstu iz 1924. gcjdine 
M. Šufflay piše kako vođa - što živi taj narodni san - zapravo 
sanja zajedno sa svojim narodom, a ako je nužno, mora pro¬ 
buditi taj narod da i ovaj ugleda zbilju života. Stoga su vođe 
naroda istodobno proroci, karizmatičari, sveci, izvršitelji volje 
naroda i njegove povijesti. Desetak godina kasnije I. Oršanić 
će još sažetije i zahtjevnije ocrtati lik narodnog vođe riječima: 
»Vođa se ne bira nego slijedi. Vođa se ne pita nego mu se vje¬ 
ruje. Vođu nitko ne pravi nego je uvijek vlastito djelo, izrađe¬ 
no na unutarnjim silama koje ga gone u stvaralaštvo. Vođa 
sam sebe ne razumije, iako razumije puno više od drugih. Vo¬ 
đa ne trpi diskusiju, jer je diskusija osnova sumnje, pa je sva¬ 
ki vođa autoritativan. Vođa je svjestan toga da ne postoji 
zbog sebe i da mu je funkcija da izgori u svojoj vjeri i svojem 
stvaralačkom radu. On je zbog drugih i zbog drugoga, makar 
se sve vrti oko njega i u njemu. On pripada svemu i svima jer 
je sve u njemu. Vođa ide uspjehu preko zapreka i neuspjeha u 
kojima svi mogu gubiti vjeru u uspjeh osim njega. Vođa je ge¬ 
nij vjere i pouzdanja.« 8 Naposljetku, D. Žanko - također za¬ 
uzeti katolički vjernik - u sličnom nadahnuću obrane autori¬ 
teta zapisuje 1943. godine da su upravo zapovijedanje i sluša¬ 
nje spasonosna sredstva za svaku državu, istaknuvši pritom 
potrebu stvaranja jednog hrvatskog autoriteta kao općega do¬ 
bra. 9 Drugim riječima, autoritet je bio čak izjednačen s općim 
dobrom kojemu nema nikakva prigovora, jer je već svojim 
mjestom na ljestvici vrednota osigurao sebi nezabludivost i 
svemoć u društvu. 


8 Ivan Oršanić, O pokretu i vodi pokreta, u Hrvatska smotra, 8, 10, 
1940., str. 510. 

9 Dušan Žanko, Etička osnova ustaštva, u zborniku Ustaški godi¬ 
šnjak 1943., Zagreb, 1943., str. 186-188. 

Bilo je to inače doba velikih vođa koji su neograničeno vla¬ 
dali u nekim europskim strogo autoritarnim porecima. Oni su 
političarima - pa i onim najbeznačajnijim - bili nerijetko jedi¬ 
ni uzori. Tako su Franco, Salazar, Musollini i Hitler stvarali 
ozračje nužnosti postojanja karizmatičkog vođe i sa svojim 
grotesknim i samovoljnim ponašanjem izvrgavali ruglu svaki 
demokratizam i parlamentarizam. Na svim prostorima nicali 
su mali i veliki diktatori. I na našim stranama osjećao se jak 
utjecaj tih težnji, posebice zato što ih se lako moglo nadoveza¬ 
ti na poznate epske junake i slavne kraljeve iz narodne pro¬ 
šlosti. Čini se da ni katolici nisu uspjeli izbjeći toj napasti ve¬ 
likih gesta i patetične retorike, karizmatičkog vodstva i hva¬ 
ljenja stege u unutarnjim odnosima. O tome se može ponešto 
naći u knjizi B. Perovića o hrvatskom katoličkom pokretu, u 
kojoj pisac na više mjesta spominje tu lošu naviku oponaša¬ 
nja političkih vođa od predvodnika katoličkih laičkih udru¬ 
ga. 10 

Sve je to odgodilo - uz druge uzroke - dolazak u naše pro¬ 
store demokracije koja je ionako bila gledana s krajnjim ne¬ 
povjerenjem u Crkvi, što je onda još više poticalo autoritarna 
rješenja i odabir autoritarnih osoba u katoličkom laičkom po¬ 
kretu. Ima, dakako, još nešto. Zbog toga što je demokracija 
dolazila isključivo u liku liberalizma - drukčije se uostalom i 
nije mogla rasprostraniti u društvu - katolici su pokazivali 
golemu odbojnost i prema svakoj demokraciji uopće, a ne sa¬ 
mo liberalnoj. Od Francuske revolucije institucionalizirano se 
kršćanstvo oštro, trajno i nepopustljivo opiralo demokraciji. 
Dapače, osuđivalo je ono u Syllabusu cijeli moderan svijet, 
sve njegove ustanove i ideje. To će trajati - uz neke iznimke - 
sve do pred kraj Drugog svjetskog rata, kada Pio XII. pušta 
demokraciju u krug dopuštenih stvari, ali više pod utjecajem 
najave stvaranja demokršćanskih stranaka i otkrića grozota 
nacističkih logora nego iz unutarnjeg oduševljenog pristanka. 
Stoga je demokracija bila više trpljena, a manje prihvaćena. 
Tek će Drugi vatikanski sabor pokušati prikazati demokraci¬ 
ju kao izričitu kršćansku vrednotu, odbijajući svaku misao o 
osudi modernoga svijeta i njegovih političkih sustava. 


10 Bonifacije Perović, Hrvatski katolički pokret. Moje uspomene, Rim, 
1976., str. 300. 

Ako se spomenutom povijesnom naslijeđu autoritarizma i 
crkvenom nepovjerenju prema demokraciji pridoda još i onih 
pedeset godina trajanja komunističke vladavine karizmatič- 
kog vođe i njegova uzlazna kulta ličnosti, onda ne bi trebalo 
biti iznenađenje što se danas javljaju odbacivanja demokraci¬ 
je i priželjkivanja autoritarizma, iako bi taj fanatizam morao 
ozbiljno zabrinuti svakog malo razboritijeg čovjeka i vjernijeg 
kršćanina. Jer, u igri je sudbina cijelog naroda i njegova bu¬ 
dućnost. Za nas je, dakako, prvo pitanje ovo: jesu li u svemu 
tome katolici zadržali čistu savjest, ali ne toliko za ono što su 
javno govorili, koliko za ono što su skriveno u sebi mislili, mo¬ 
žda pogrešno držeći da se neslobodni autoritarizam više is¬ 
plati - zbog svoje brze učinkovitosti - od etičnih mogućnosti 
slobode u demokraciji. 


Društvena razina prekretnici 

Poslije političke razine prekretnici sada dolazi - već treća 
u slijedu - društvena razina, na kojoj se netom opisani sukob 
između autoritarizma i demokracije očituje ponajprije kao su¬ 
dar tradicije i modemiteta. Ne treba zaista trošiti puno riječi 
da bi se pokazalo kako je naš narod - zbog poznatih povije¬ 
snih razloga - bio ustrojen više po tradicijskom uzoru nego po 
modemom zapadnjačkom uzorku. Budući da se komunizam 
odnosio krajnje kritički prema prošlosti - jer je s njim navo¬ 
dno sve započinjalo - tradicija je poslije dugog zataškavanja i 
potiskivanja u najnovije doba naglo izletjela iz svojih skrovi- 
šta u javnost i polako počela istiskivati modemitet, jer je iz 
njezina motrišta bio viđen kao škodljiv za narod i lišen svake 
budućnosti. Ako se tome doda razumljivo oduševljenje za pre¬ 
šućivanu povijest, onda postaje razvidno zašto u nas tenden¬ 
cije tradicionalizma znaju mjestimice nadvladati one moder- 
niteta. 

Po svojoj složenosti taj problem ulazi u onu istu raspravu 
što se danas vodi među sociolozima religije, a želi zapravo is¬ 
pitati odnos između tradicije u trećem svijetu i zapadnjačke 
civilizacije koja nezaustavljivo prodire i nagriza tu tradiciju. 
Izgleda kao da je tijek povijesnih zbivanja u nerazvijenim 
zemljama Azije, Afrike i Latinske Amerike djelomice potvrdio 
znanstvena predviđanja M. Webera koji je u prevlasti zapa¬ 
dnjačkog modela opće racionalizacije života vidio poglaviti ra- 

zlog za postupno nestajanje tradicije. S tim, dakako, ide zaje¬ 
dno usporedno labavljenje i neispunjavanje moralnih pravila 
u društvu. Stoga se postavlja pitanje uopće mogućnosti op¬ 
stanka tradicije i tradicionalnog morala kršćana, muslimana, 
budista i konfucionista u susretu s moćnim kapitalističkim 
proizvodnim poretkom. 

Tri su odgovora u optjecaju: prvi traži potpuno vraćanje 
tradicionalnim vrednotama i odbacivanje kapitalističkog su¬ 
stava; drugi ide na istodobno prihvaćanje kapitalističkog po¬ 
retka i tradicionalnih vrednota; treći pak želi posve uvesti ka¬ 
pitalističko društvo, ostavljajući malo mjesta za tradiciju. 11 
Razumljivo je po sebi da bilo kakve nagodbe ovdje nisu mogu¬ 
će, jer društveni razvitak ima svoju unutarnju logiku koja je 
uvjet njegova puka funkcioniranja i proizvodnje koristi. To je 
razlogom da zbrajanje tehnološke kulture i tradicionalne eti¬ 
ke jednostavno neće uspjeti unatoč dobrim namjerama teore¬ 
tičara. Kriza kroz koju prolazi moderan svijet upravo je po¬ 
sljedica neobično brzog tehnološkog razvitka i naglog širenja 
racionalizacije života, a te pojave ne prati odgovarajuća eti¬ 
čna zauzetost. 

Kolikogod se upirali, ni mi nećemo izbjeći toj krizi. Ona se 
u posebnoj oštrini nazire u svim postkomunističkim društvi¬ 
ma. Bilo bi u svakom slučaju kobno kad bi se kršćanstvo is¬ 
ključivo okrenulo tradiciji i sakralnom folkloru, izbjegavajući 
pitati o budućnosti svijeta. Nažalost, postalo je gotovo pravilo 
da se kršćanstvo poistovjećuje s tradicionalizmom. To bi zna¬ 
čilo - ako se ostvari - pristati da se kršćani zatvore u prošlost 
i drugima prepuste stvaranje sutrašnjega društva. Stoga pri¬ 
jeka potreba da se stvari obmu i dovedu u prvotni položaj, jer 
je baš kršćanstvo bilo u početku nositeljem najveće revolucije 
u povijesti čovječanstva: protiv neslobode ropstva, neslobode 
mržnje i neslobode grijeha. A sve to s prošlošću odista nema 
nikakve veze, jer se zbiva uvijek i svuda gdje čovjek živi dra¬ 
mu svoje slobode. 


11 Andreas E. Bus, Maks Veber i Azija, Prilozi sociologiji razvoja, 
Niš, 1994., str. 44. 

Ideološka razina prekretnica 

Preostaje nam još nešto reći o ideološkim prekretnicama, 
poslije povijesnih, političkih i društvenih. U tijeku sto godina 
XX. stoljeća hrvatski su se katolici susreli s tri različite radi¬ 
kalne ideologije: liberalizmom, nacizmom i komunizmom. Taj 
se susret brzo pretvorio u iznimno jak i žestok sukob i nepo¬ 
mirljivo protivljenje, pa je očito nadvisio tri prethodna suko¬ 
ba. Sve je počelo s liberalizmom, nastavilo se s nacizmom, a 
završilo s komunizmom. Bilo je i drugih ideologija na hrvat¬ 
skom tlu, ali o njima nećemo sada raspravljati. 

Postavke su liberalizma poznate i ne treba ih ponavljati. 
Valja jedino upozoriti da je liberalizam došao u naše krajeve 
preko Slovenije i nosio u sebi jak naboj polemike i prepirke. 
Oštrina svađa između katolika i liberala za današnjega je 
čovjeka teško prihvatljiva, a za kršćanina koncilski odgojena 
sablažnjiva. Bilo je u tome neprijateljstvu ponekad toliko 
mržnje i netrpeljivosti da je zapravo svima više štetilo nego 
koristilo. U hrvatskom su se biću otvorili novi procijepi, umje¬ 
sto da se premošćuju stari raskoli. Možda su time svi zajedno 
plaćali danak prošlosti kad su katolici radije slušali primam¬ 
ljiv poziv svjetovnih moćnika nego se srčano zauzimali za si¬ 
romahe i progonjene u društvu. Unatoč tim povodima, sudar 
se kršćanstva i liberalizma nije zacijelo dao mimoići, makar 
je mogao biti manje drastičan. 

Liberalizam se inače u hrvatskim zemljama počeo jače ši¬ 
riti već tijekom XIX. stoljeća, 12 ali će svoj vrhunac doseći tek 
u razdoblju između dvaju svjetskih ratova. Njemu su bili od 
početka sučeljeni mladi katolici što su se okupljali oko bisku¬ 
pa A. Mahnića baš radi navještanja rata toj ideologiji. Istu je 
svrhu imalo sazivanje Prvog svehrvatskog katoličkog sastan¬ 
ka u Zagrebu 1900. godine, koji ujedno označava početak 
Hrvatskog katoličkog pokreta. Taj se sukob ubrzo prenio na 
sva područja ljudskog djelovanja, jer su liberalizam i katolici¬ 
zam jednako isticali svoje pravo na istinu: u gospodarstvu, 
politici, znanosti, odgoju, školstvu, kulturi, filozofiji i umje¬ 
tnosti. Posebno je bio žustar sudar u književnosti, gdje je slo- 


12 Mirko Mataušić, Odnos Katoličke crkve prema najnovijim idejnim 
strujanjima u hrvatskim zemljama 1848.-1900., u Bogoslovska 
smotra, 60,1-2,1985., str. 196-215. 

bodarstvo bilo shvaćeno kao uvjet stvaralaštvu. Da bi što 
učinkovitije obeskrijepili ideologiju liberalizma, katolici je po¬ 
činju sve više vezivati uz židovstvo i masoneriju ili slobodno 
zidarstvo, što se u neobuzdanoj promidžbi gotovo izjednača¬ 
valo. Tome pretjerivanju su se suprotstavljale neke umjereni¬ 
je struje u hrvatskom katolicizmu. Od P. Rogulje i Riječkih 
novina do liberalnijih skupina unutar katoličkog pokreta ne 
prestaje oporba svim isključivostima i integrizmima. Tu je 
kršćanski pluralizam - u nas sustavno prešućivan od lijevih i 
desnih - došao najviše do izražaja. 

Ipak, najneočekivaniji je po posljedicama bio susret libe¬ 
ralističke ideologije i nacionalnog pokreta u Hrvatskoj. Iako 
su katolici tradicionalno zauzimali prvo mjesto u borbi za 
hrvatsku samostalnost i slobodu svojega naroda, liberalna je 
strategija imala više izgleda na povijesni učinak. To, uosta¬ 
lom, bjelodano otkriva novija povijest, jer su svi ugledni 
hrvatski političari i predvodnici naroda bili na svoj način libe¬ 
rali ili barem pripadali građanskom opredjeljenju: A. Starče- 
vić, F. Šupilo, A. Trumbić, S. Radić, A. Radić i V. Maček. Da¬ 
pače, takvim su ih držali sami katolici i stoga s njima vodili 
beskonačne obračune. A stvar se zapravo zaplela u trenutku 
kad je postalo jasno da političko ujedinjenje hrvatskog naroda 
prolazi ponajprije kroz ideologiju liberalizma, iako se u tome 
prinos vjernika ne može nikako zanemariti. Modema je ideja 
osamostaljenja naroda i uspostave njegove neovisnosti izni¬ 
kla, naime, iz uspjeha građanskih revolucija i liberalnih na¬ 
čela, a ne iz crkvene obrane postojećih poredaka u društvu. 
Jer liberalizam - kao demokratski izbor - branio je iznad sve¬ 
ga građanska prava pojedinaca, a ona su onda postala uvje¬ 
tom traženja povijesnih prava naroda. Jednostavnije rečeno, 
bez građanskih sloboda nije moglo biti ni zahtjeva za slobo¬ 
dom naroda. U tom je sklopu zanimljiv prijedlog M. Gross da 
se novija hrvatska povijest pokuša rastumačiti kao sukob su- 
protstavljenih liberalističkih pokreta - u Austriji, Mađarskoj, 
Srbiji i Hrvatskoj - ali uvijek i jedino vođenih razlozima te 
iste liberalističke ideologije. 13 

Naravno, ovdje nikad ne mislimo na liberalizam u njego¬ 
vu nepromijenjenu i apsolutnom značenju - kakav se može 


13 Mirjana Gross, Liberalizam i klerikalizam u hrvatskoj povijesti, u 
Naše teme, 31,6-7, 1987., str. 846-858. 

naći u učenim knjigama - nego uvijek u relativnu odnosu na 
uperila koja za tu ideologiju daju protuliberalistički pokreti, a 
oni nisu bili jednaki u pojedinim društvima, jer je to ovisilo o 
razvijenosti, znanju i gospodarskom bogatstvu naroda. Zato 
francuski liberalizam, primjerice, nije jednak hrvatskom. Što¬ 
više, ono što se između dvaju svjetskih ratova nazivalo libera¬ 
lizmom u Hrvatskoj bilo je negdje drugdje držano konzervati¬ 
vizmom. Slično je i s teološkim modernizmom i drugim novo¬ 
stima u teoriji. 

Za katolike je to novo ideološko stanje bilo višestruko ne¬ 
prilično. Po svojoj težnji za nacionalnim oslobođenjem, oni su 
nužno morali biti nekakvi liberali - barem na državnoj razini 
-jer u protivnom nisu mogli tražiti ni slobodu za svoj narod 
unutar Austro-Ugarske Monarhije ili Kraljevine Jugoslavije. 
S druge pak strane, po svojem vjerničkom uvjerenju nisu 
smjeli prihvatiti liberalističku ideologiju, jer ju je Crkva ne- 
prizivno osuđivala. Taj se procijep, stvoren između političkog 
liberalizma i crkvenog protuliberalizma, najčešće raziješavao 
nagodbama i pogodbama, ali nerijetko i nevjerstvom svojim 
načelima, pa nije čudno da su hrvatski katolici znali glasovati 
za političke stranke što su se otvoreno izjašnjavale protiv 
Crkve ili bile s njom u otvorenom ideološkom sukobu. Dok 
smo danas iznenađeni kad čujemo da talijanski ili irski kato¬ 
lici glasuju za ozakonjenje pobačaja ili poljski katolici uskra¬ 
ćuju poslušnost svojem episkopatu glede predsjedničkih izbo¬ 
ra, dotle nismo spremni prepoznati takav isti slučaj u svojoj 
povijesti kad su pred više od pedeset godina hrvatski vjernici 
dali masovnu podršku građanskim strankama koje su bile u 
izravnoj ideološkoj protimbi s Katoličkom crkvom. 

U krvavom neredu spriječeno izglasavanje Konkordata 
između Kraljevine Jugoslavije i Svete Stolice, uspjeli general¬ 
ski puč u Beogradu i ukinuće Banovine Hrvatske zaustavili 
su liberalni pokušaj rješenja nacionalnog pitanja i vratili opet 
u igru autoritarni i predgrađanski model vlasti na našim pro¬ 
storima, otkrivajući usput r\jegovu duboku povijesnu ukorije- 
njenost, o čemu smo upravo više rekli. 

Poslije pedeset godina takve vlasti - u dvama susljednim 
totalitarizmima oprečnih predznaka - u naše se dane ponov¬ 
no vraća liberalizam koji, dakako, nije više onaj isti što smo 
ga ostavili u predvečerje Drugoga svjetskog rata. Izgubio je 
umnogome svoje protukršćansko usmjerenje, ah je sebe uveo 

u tešku krizu umora, ravnodušnosti i zloporabe slobode u slo¬ 
bodi. O posljedicama krize liberalizma na kršćanstvo ne mo¬ 
žemo sada ništa podrobnije raspravljati, jer je to opširna te¬ 
ma 14 , a još ćemo manje uzeti u obzir odjeke tog obrata na sva 
područja vjerničkog života. 15 U svakom slučaju, stari je libe¬ 
ralizam bio više ideološki, dok je novi manje etičan. To G. Li- 
povetsky naziva sumrakom dužnosti ili uspostavom bezbolne 
etike, čime zapravo hoće označiti prijelaz između morala ve¬ 
zanog uz krivnju na moral blagostanja koji je oslobođen od bi¬ 
lo kakvog žrtvovanja i odricanja. 16 Za nas je, međutim, posve 
dostatno ako upozorimo na činjenicu da će uvođenje liberal¬ 
nog kapitalizma - jer drugi neće za prvo vrijeme uspjeti pro¬ 
raditi - ići vrlo teško i bolno, što se danomice obistinjuje. Taj 
nam liberalizam, naime, dolazi u susret u jako primitivnim 
oblicima: kao surovo natjecanje ili nemilosrdne utakmice na 
gospodarskom podruju i varljivo obećanje osobne sreće na 
ideološkom području. Nezgoda je u tome što o prošlosti kapi¬ 
talističkoga liberalizma sve znamo, ali ništa o mogućnostima 
da u nas uzme pravedniji tijek i ljudskije lice od onoga što ga 
je inače imao u povijesti zapadnjačkoga društva. 

Sve to stavlja pred hrvatske katolike golemu odgovornost 
i zahtijeva od njih dosljednu primjenu moralnih načela, bez 
obaziranja na izravne učinke. Budući da većina teškoća što 
očekuje kršćane proislječe iz poretka liberalizma, bit će prije¬ 
ko potrebno na njihove ponude odgovoriti. No, to se jamačno 
neće moći učiniti na stari način - kao za vrijeme prvoga suko¬ 
ba - osudom i izopćenjem, nego uspostavljanjem vrlo složenog 
i mnogoznačnog odnosa. Sudbonosno je ne povrijediti slobodu 
koju se kani braniti. Jer, kako istodobno poticati i oduševlja¬ 
vati ljude za tržišno gospodarstvo, a prešutjeti im sva nužna 
zastranjenja i protuučinke što ih sigurno očekuju na kraju to¬ 
ga oduševljenja? Sloboda je svakako jako zahtjevna kategori¬ 
ja i nije se s njom igrati. Ako ne uvaži dužnosti čovječnosti, 
ona se uvijek poništava u prekoračenju vlastitih granica i po- 

14 Ćmile Poulat, L’ere postchretienne, Un monde sorti de Dieu, Pariš, 
1994., str. 320. 

15 Paul-Andre Turcotte, Intransigeance ou compromis, Sociologie et 
histoire du catholicisme actuel, Qućbec, 1994., str. 455. 

16 Gilles Lipovetsky, Le crepuscule du devoir, L’ethique indolore des 
nouueaux tempa democratiques. Pariš, 1992., str. 59. 

staje neslobodom. Krah i rasap komunističkoga poretka neće 
zato sšm od sebe stvoriti slobodnu državu i pravedno društvo. 
Praznina nastala padom bivšega sustava može biti ispunjena 
još gorim sadržajima, jer ono što počinje kao veća sloboda zna 
se izroditi u veće ropstvo. Povijest je, nažalost, puna tih pouka. 

Druga moćna ideologija koja je vladala u nas bila je komu¬ 
nistička. Javlja se poznatim zbivanjima u Rusiji početkom 
XX. stoljeća, revolucijom u Meksiku, građanskim ratom u 
Španjolskoj, ali i mnoštvom neočekivanih obraćenja zapa¬ 
dnjačkih intelektualaca na marksizam. Možemo misliti o toj 
ideologiji i najlošije, ali ćemo teško uspjeti osporiti njezinu ve¬ 
liku privlačnost i proširenost među hrvatskim intelektualci¬ 
ma i radništvom. Katolici su odmah - na istovjetan način kao 
i s liberalizmom - ušli u idejni okršaj i ideološki rat s marksi¬ 
zmom. Napisane su tisuće knjiga i članaka o lažima komuni¬ 
zma, ali to nije odveć pomoglo, jer su izvorišta uspjeha mar¬ 
ksizma ležala prije svega u društvenoj nepravdi, a ne u za¬ 
bludama njihovih teorija. Negdje pred Drugi svjetski rat su¬ 
kob s komunizmom je poprimio čak šire razmjere nego onaj s 
liberalizmom. Bilo je pritom zanimljivih znanstvenih pristu¬ 
pa i prinosa, ali su rijetko dosizali višu razinu stručnosti. 
Iznimku je činila jedna zbirka prijevoda s francuskog jezika 
pod naslovom Komunizam, i kršćani koja je osjetno stršila po 
svojoj vrsnoći i snošljivosti. Tko se želi uvjeriti u niske dosege 
tih paskvila i nadmudrivanja neka pročita još jednom polemi¬ 
ku što se dugo godina vodila između marksista skupljenih 
oko M. Krleže i katolika iz uredništva Hrvatske smotre. 

Došavši poslije Drugog svjetskog rata na vlast u svojoj 
najgoroj boljševičkoj varijanti, komunizam je otkrio lice stra¬ 
hovlade, autoritarizma, totalitarizma i diktature. Sve je to 
opravdavala i podupirala ideologija marksizma na najbešću- 
tniji način. O tom postoje bezbrojna svjedočanstva i suvišno 
ih je ponavljati. Uza sve te strahote i zablude, katolici ne bi 
smjeli u prosudbi ići istim putem kao nekad nositelji ideologi¬ 
je komunizma. Stoga neće biti krivo ustvrditi da o marksistič¬ 
kom socijalizmu - kao cjelovitoj društvenoj zbilji i posebnoj 
ideologiji - nije rečena ni prva, a kamoli zadnja kritična i 
znanstvena riječ. Naravno, onom našem, s mnogim osobitosti¬ 
ma i kasnijim nevjemostima izvornome marksizmu. Pobijaju¬ 
ći suvislost bivšega poretka, kršćani su često padali u zamku 
nedosljednosti: rabili su njihov ideološki govor, umjesto da 

primijene neovisan vrijednosni postupak. Na žalost, tu gre¬ 
šku ponavljamo i danas, iako su posve nestali razlozi koji su 
nas silili da u nužnoj obrani pristanemo na ideološki sukob. 
Prva žrtva te naopake optike bio je zaborav promjena u ra¬ 
zvitku socijalističkoga društva. Tako su razdoblja boljševizma 
i posljednjih godina socijalizma potpuno vrijednosno izjedna¬ 
čena, kao da između njih uopće nije bilo nikakvih razlika. A 
ipak V. I. Lenjin nije E. Bloch, M. Suslov nije E. Berlinguer, 
B. Ziherl nije V. Sutlić. A što tek reći o našim sve učestalijim 
napadima na zapadnjačku civilizaciju - što, dakako, ima svo¬ 
ju čuvstvenu opravdanost - čija argumentacija je gotovo do¬ 
slovce posuđena upravo iz marksističke radionice M. Hork- 
heima i T. W. Adoma, makar se u isti mah marksizmu odriče 
svaka vrijednost. Svidjelo se nekome ili ne, lijeva je misao dio 
modeme kulture. Zato, tko želi ući u Europu, taj mora raču¬ 
nati da je ne samo dobro poznaje, nego da je namjerno ne 
izobličuje. 

Za one upućenije u suvremena duhovna i filozofijska kre¬ 
tanja može osobito biti poučna neomarksistička pozicija J. 
Habermasa koji u rastvarajućim tijekovima post-modeme za¬ 
pravo jedini ustraje u obrani temeljnih odrednica prosvjeti¬ 
teljstva u liku opće racionalizacije života. Na taj način, bez 
obzira na to koliko čudno izgledalo, marksizam je danas po¬ 
stao najupornijim zagovornikom opstanka građanskoga dru¬ 
štva, jer mu tek ono jamči ostvarenja idealnog komunikacij¬ 
skog djelovanja koje je istoznačnica nekadašnje neotuđenosti 
i idealna svijeta besklasnoga društva. Povezan s fenomenolo¬ 
gijom, taj posve moderan neomarksizam može biti tumačen 
na više načina, što nadilazi našu temu. 27 

S tim, dakako, ne želimo izreći puku pohvalu novijim 
strujanjima u marksizmu, nego samo upozoriti da su proble¬ 
mi puno složeniji od onih što nam se predstavljaju u pragma¬ 
tičnom govoru dnevne politike ili suprotne ideologije. Stoga 
lijevu ponudu treba konačno početi prosuđivati kao svaki 
drugi politički prijedlog. Stoga ni prosudba o njoj ne bi više 
smjela biti ideološka. Na toj je crti baš Crkva najviše pozvana 
da potiče stvaranje ozračja u kojemu će rasprava o političkim 


17 Achille Ardigb, Per una sociologia oltre ii post-moderno, Roma, 
1988., str. 262-318. 

ishodima izgubiti svjetonazomo obilježje i postati stvar oso¬ 
bne odgovornosti pojedinačna izbora u svakidašnjem politič¬ 
kom natjecanju između stranaka. Opterećenost prošlošću, ko¬ 
ja je obično ispunjena mržnjom i beskonačnim ispravcima po¬ 
vijesti, valja zamijeniti povjerenjem u budućnost. Kad se veli¬ 
ke i moćne ideologije - bolje reći svjetovne religije - preobli¬ 
kuju u obične i male političke stranke, znak je da prevladava 
demokratizacija u društvu. A onda također nestaju razlozi za 
produžetak bivših sukoba. Od ljudi koji žele biti kršćanima i 
čija je poglavita dužnost opraštanje, razložno je očekivati da 
prednjače u tom smirivanju, a ne da još raspiruju prijepore 
pošlosti. Znakovi vremena otkrivaju da katolici u nas nepo¬ 
trebno odugovlače s prihvatom novog koncilskoga duha sno¬ 
šljivosti i prema onome što se već zbilo, a ne samo sada zbiva. 
Ako to može Papa, zašto ne bismo mogli i mi učiniti? Nitko, 
naravno, razuman ne zagovara odustajanje od istraživanja 
povijesne istine, ali to nije istovjetno s neostvarivim pokuša¬ 
jem da se sve nepravde nanesene kršćanima do kraja nado¬ 
knade. Ako budemo rane i povrede duže pamtili od drugih, 
kako ćemo se još uopće razlikovati od nekršćana. 18 

Ideološki sukob s liberalizmom i komunizmom - koliko 
god bio nepopustljiv i tvrdokorno ustrajan - nije se za hrvat¬ 
ske katolike pokazao osobito korisnim. Jer, niti je u protivno 
uvjerio suparnike, niti je povećao sigurnost u pristalica. Lju¬ 
di, naime, obično prije uzvjeruju, a tek onda traže dokaze za 
to vjerovanje. Ako taj postupak vrijedi za religioznog čovjeka, 
još će prihvatljiviji biti za nereligioznog tražitelja smisla. 
Osim što nije bio koristan, taj je ideološki sukob donosio štete 
hrvatskim katolicima. Okrenuti posve pobijanju ideologije li¬ 
beralizma - koja je branila ljudsku slobodu - oni su i protiv 
svoje volje morali početi sumnjati u potrebu vrednota slobode 
u kršćanskom životu; isto tako, okrenuti posve pobijanju ide¬ 
ologije komunizma - koja je branila podjarmljene od neprav¬ 
de - oni su i protiv svoje volje morali početi sumnjati u potre¬ 
bu vrednota društvene pravde u kršćanskom životu. Jer, ono 
što je po pretjeranosti bilo zlo u drugome nije moglo biti dobro 
ni u sebi. S obzirom na to da je tako za katolike - prema on¬ 
dašnjem mišljenju - glavna opasnost dolazila od prevelike 


18 Jakov Jukić, Dva poretka i jedna prijetnja, u Crkva u svijetu, 29, 
1, 1994., str. 1-5. 

slobode i prestroge društvene pravde, ispalo je da je bolje ono 
kršćanstvo koje ima manje slobode i manje društvene pravde. 
Zato se, uostalom, i moglo dogoditi da u katoličkim tekstovi¬ 
ma potpuno prevladaju žučne ideološke rasprave i natezanja 
s protivnicima, a izostane odlučnija obrana slobode i društve¬ 
ne pravde u ondašnjem hrvatskom društvu. 

Treća moćna ideologija s kojom su se suočili hrvatski ka¬ 
tolici bila je nacizam ili nacional-socijalizam. Za razliku od li¬ 
beralizma i komunizma, o toj se trećoj ideologiji manje pisa¬ 
lo. 19 Ona se nije našla u središtu razobličenja na način libera¬ 
lizma i komunizma. Dapače, izostala je kritika koja bi bila 
primjerena težini zabluda rasističkog određenja nacizma. 20 
Razlozi za opravdanje tome izostanku mogu, naravno, biti ra¬ 
zličiti. Prvi je razlog bez dvojbe bio u procjeni kako su libera¬ 
lizam i komunizam puno opasnije ideologije za Crkvu od svih 
ostalih i da isključivo njima treba posvetiti pozornost ako se 
želi opstati. Drugi se razlog mogao naći u pretpostavci da je 
riječ o prolaznoj tiraniji s kojima je Crkva imala dugo povije¬ 
sno iskustvo, pa se nije htjela istrčavati, držeći da će sve to 
ionako brzo propasti. Treći je razlog dolazio od nestrpljive po¬ 
trage za ideološkim »trećim putem« koji bi sretno nadilazio 
jednako liberalizam i komunizam, sustave što ih Crkva nije 
mogla ni pod kakvu cijenu prihvatiti. Čim bi se stoga pojavili 

19 To ne znači da su hrvatski katolici propustili odgovoriti na zablu¬ 
de ideologije nacizma, nego nisu činili u istoj mjeri kao prema libe¬ 
ralizmu i komunizmu, što se pokazalo pogrešnim u nadolazećim 
zbivanjima. Ovdje bi svakako trebalo spomenuti vrlo utemeljenu 
teologijsku kritiku nacizma iz pera A. Zivkovića što je objavljeno u 
Bogoslovskoj smotri nekoliko godina prije Drugog svjetskog rata, 
iako se ona prvenstveno odnosila na upozorenje nazočnosti pogan¬ 
skih i nekršćanskih sastojaka u djelu A. Rosenberga Der Mythus 
des XX. Jahrhunderts; drugi značajan tekst je H. Boškovića, čitan 
nekobko godina poslije na Hrvatskim socijalnim tjednima u Za¬ 
grebu, u kojem se ukazuje u filozofijskom ključu na idolatrijske 
sadržaje u shvaćanju države kod W. G. Hegela; ipak, s puno većim 
odjecima i kritičkom oštrinom, S. T. Poglajen je u isusovačkom Ži¬ 
votu izvještavao o progonima katolika u Njemačkoj i nemilosrdno 
raščlanjivao totalitarizam nove zlokobne ideologije, stavljajući je u 
isti red i rod s komunizmom. 

20 Emst Nolte, Der Faschismus in seiner Epoche, Die Action fran- 
gais, der Italienische Faschismus, der Nationalsozialismus, Miin- 
chen, 1965., str. 408. 

neki novi sustavi, trebalo se strpiti, jer su možda baš oni mo¬ 
gli biti ti očekivani nositelji »trećega puta« koji se inače nikad 
nije pojavio. Za hrvatske pak katolike postojao je još jedan ra¬ 
zlog više za previd: ta je treća ideologija obećavala reviziju 
sporazuma u Versaillesu. 

Unatoč spomenutim razlozima, ta se ideologija ubrzo po¬ 
kazala vrlo zlokobnom. Naslutio je to Papa Pio XI. svojim en¬ 
ciklikama Divini Redemptoris i Mit brennender Sorge. Sveje¬ 
dno, nije se u teološkom smislu išlo do dna, jer je naslijeđe 
načela omnis potesta a Deo bilo još odveć nazočno . 21 Danas 
nam je, međutim, očito da je nacistička ideologija bila duboko 
i neozdravljivo zla i bolesna u sebi. Jer, njezina je rasna po¬ 
dloga poništavala kršćansku sržnu istinu o ljudima kao djeci 
Božjoj. Zato je u teološkom smislu nacistička ideologija bila 
nekršćanskija od komunističke, makar se to nekima činilo 
drukčije. Prva je ideologija, naime, nijekala sžmu mogućnost 
spasenja svih ljudi, dok je zlo druge barem ublažavala težnja 
za društvenom pravdom. Razumije se daje ta težnja u najve¬ 
ćem broju išla preko društvene nepravde. Druga je pak stvar 
što je komunizam više ugrožavao Crkvu kao ustanovu nego 
nacizam koji je više ugrožavao čovjeka kao Božje stvorenje. 
Moglo bi se čak ustvrditi da je komunizam napadao vjernika, 
a nacizam čovjeka. Odatle paradoksalna poruka: više se brani 
vjernike i Crkvu kad se brani čovjeka, nego kad se samo pro¬ 
gon vjernika i Crkve uzima za povredu čovjeka. 

Bez obzira na nejednake odjeke tih triju ideologija - libe¬ 
ralističke, komunističke i nacističke - hrvatski su katolici 
morali o njima voditi računa, jer su one neizbrisivo obilježile 
povijest XX. stoljeća. Gledano s današnjih vidika, to se suče- 
ljenje još nije u potpunosti dovršilo. Stoga će mnoge nepravde 
trebati ispraviti, a pravde priznati. No, za jedan takav saže¬ 
tak naše nedavne prošlosti nisu jamačno još sazreli svi uvjeti. 
Prvi su neobvezni obrisi ipak dopušteni i oni se sigurno već 
crtaju. Druga je stvar kako će u zbiljnosti izgledati. 

Tipološko oblikovanje katoličkih vjernika 

Nakon što smo opširno opisali pet temeljnih prekretnica u 
povijesti hrvatskih katolika XX. stoljeća i iz njih proižašlih 


21 Jean-Miguel Garrigues, La politique du meilleur possible, L’Egli- 
se, le libćralisme et la democratie, Pariš, 1994., str. 11. 

triju sukoba - između autoritarizma i demokracije, tradicije i 
modemiteta, ideologija i kršćanstva - vrijeme je da skupimo 
sve te pojave u jedan prevladavajući tip katolicizma koji je 
bio uvjetovan upravo spomenutim prekretnicama i sukobima. 

Priljubljen uz sudbinu naroda i njegove brodolome, taj je 
tip kršćanstva morao prije svega voditi borbu za svoj opsta¬ 
nak, kao i njegov narod. Onda je došla potreba potpore oslo¬ 
bođenju i traženju neovisnosti. Takve su okolnosti učinile da 
je taj katolicizam morao više razvijati sposobnosti za sukobe 
što mu prijete nego za prilagodbu s kojom gubi. Zato je naš 
katolicizam - u tipološkom značenju - bio pretežito bojovan, 
ideološki, izdržljiv, strog, krut, oštar, nepopustljiv, pravovje¬ 
ran, pučki, masovan i svečarski. Radije je osuđivao nego uvi¬ 
đao, izvana se pokazivao nego u unutrašnjosti rastao, pobijao 
druge nego sebe ispravljao. Samo su mu dugotrajne patnje 
izvlačile vjerodostojnost i križevi progona vraćali dostojan¬ 
stvo. Nema za njega lošije sudbine nego da stalno pobjeđuje. 
To je, dakako, samo ono što se vidi i u povijesti je zapisano. 
Možda je u unutrašnjosti ljudskih duša bilo posve drukčije i 
obratno. Kršćanin mora povjerovati u dobre ishode, makar 
sve govorilo o zlim povodima. 

Već je na samom početku XX. stoljeća A. Mahnić svojom 
Hrvatskom stražom uveo na velika vrata taj krajnje borbeni i 
polemičan način mišljenja i pisanja. Po njegovu shvaćanju bi¬ 
tno je obilježje Katoličke crkve da se brani od vanjskih nepri¬ 
jatelja, pa će zato u naslovu časopisa istaknuti stražarenje, a 
u podnaslovu staviti oznaku Antemurale Christianitatis, pri¬ 
zivajući potrebu ograda, zidova i utvrda, spremnih da zausta¬ 
ve navale protivnika. Osim što se brani, Crkva također vojuje 
protiv svih onih što je napadaju . 22 Stoga u A. Mahnića upora¬ 
ba vojničkog nazivlja i usporedba stanja u takvoj Crkvi s ra¬ 
tnim stanjem u društvu. Svuda se širio strah od neke velike 
opasnosti koja prijeti uništenjem Crkve, jer se neprijatelj na¬ 
vodno umnožio, a tajne se urotničke snage požurile sklopiti 
savez ne samo protiv nje nego i protiv naroda, tradicije, mo¬ 
rala, stege, poslušnosti, običaja i obitelji. Stoga Hrvatska 
straža zamjerava vjernicima što su odveć obzirni, preporučiv- 


22 Jure Krišto, Dalekosežne posljedice netočnog pridijevanja: je li bilo 
klerikalizma u Hrvata? u Časopis za suvremenu povijest, 25,2-3, 
1993., str. 1-17. 

ši im da budu bezobzirni prema svemu onome što nije kato¬ 
ličko. 

Taj se tip katolicizma s vremenom rasprostranio, iako, na¬ 
ravno, nije pokrivao svo područje vjerničkog očitovanja, o če¬ 
mu ćemo kasnije nešto reći. Možda je prevelika glasnost u 
javnosti i nazočnost u tisku učinila da je on izgledao vladajući 
i kad možda to nije bio do kraja. U svakom pogledu, neki su 
katolici pisali o sebi kao »juriš-četama« i »vojnicima za Kri¬ 
sta«; o »velikom osvajačkom poslu« što ga moraju obaviti i 
»borbenom nastupu« i slično. Na udaru su se našli »polovnja- 
ci«, »teoretičari«, »nedjelatni promatrači«, »kritičari« i »zaba¬ 
dala«. Nije li izostanak oblikovanja i postojanja demokršćan- 
skih stranakd u Hrvatskoj učinio da mnoga opravdana neza¬ 
dovoljstva uzmu krivi put religijske polemike umjesto da bu¬ 
du obično političko i stranačko suprotstavljanje? Na to pita¬ 
nje vjerojatno još nismo u stanju dati odgovor, ali su nam po¬ 
sljedice razvidne. 


Religijska razina prekretnica 

Dosad smo pokazali kako je XX. stoljeće u hrvatskoj povi¬ 
jesti ostalo obilježeno mnogim značajnim prekretnicama koje 
su onda sudbonosno utjecale na život vjernika. No, te prekre¬ 
tnice - nabrojili smo ih pet — nisu uopće bili religijski nego 
svjetovni događaji. Ni propast Austro-Ugarske Monarhije i 
prve Jugoslavije, a niti stvaranje Nezavisne Države Hrvatske 
i druge Jugoslavije ne znače ništa drugo doli čisto političke 
prekretnice u životu katolika. Za razliku od tih pet svjetovnih 
prekretnica, religijska prekretnica je u sto godina XX. stolje¬ 
ća bila samo jedna. To je Drugi vatikanski sabor. On je isklju¬ 
čivo i jedino unutarnji događaj Crkve shvaćene Božjim naro¬ 
dom, ali s odjecima u svijetu. Da bi se ti odjeci polučili, valjalo 
je promijeniti dosta toga i unijeti nov duh u Crkvi. A ima se 
dojam da je upravo taj nov duh bio u izričitoj oprečnosti pre¬ 
ma prije opisanom tipu katolicizma što se na našim područji¬ 
ma oblikovao u tijeku XX. stoljeća. Umjesto osuda i sukoba, 
tražio se dijalog i ekumenizam; umjesto pridobivanja za našu 
stvar, tražila se vjerska sloboda za tuđu odluku; umjesto 
sumnjičenja i nepovjerenja prema svijetu, tražila se odgovor¬ 
nost i solidarnost sa svijetom. U tom smislu zahtjevi Drugog 
vatikanskog sabora izokreću povijesni razvitak i idu protiv 

duha vremena u kojemu su katolici dosad živjeli. No, istinski 
je življeno kršćanstvo to uvijek i tražilo od svojih vjernika. 

Tu su na prvom mjestu, dakako, dužnosti ekumenizma 
koje su zacijelo najteže za naš sadašnji trenutak i to ne samo 
zbog rata nego još više zbog novosti što donose u odnosu na 
pretkoncilsko vrijeme. Svejedno, ekumenizam je bez dvojbe 
jedan od najdragocjenijih plodova Drugog vatikanskog sabo¬ 
ra, kao što je i rascjep među kršćanima jedna od najvećih sa¬ 
blazni u povijesti te religije jednog Boga. Zato je, uostalom, 
ekumenizam zahtjev našega vremena i nužnost povijesnoga 
trenutka. Posvađani kršćani zapravo i nisu pravi kršćani. 
Možda je i moderan ateizam posljedica tog nereda u hramu 
Božjem. Budući da je na našim prostorima svako konfesional¬ 
no približavanje u krajnjoj crti značilo i političko popuštanje, 
nije nikakvo čudo što je ekumenizam postao vrlo rijetka bilj¬ 
ka, krhka i slabašna do iznemoglosti. S pravoslavne strane je 
ekumenizam bio nevoljko prihvaćen i ponekad odlučno odba¬ 
civan, a s katoličke sa strahom i nevjericom započinjan. Do 
naroda, dakako, nije uspio ni doći. 

Rat je, međutim, sve to nemilosrdno poharao, kao i mnoge 
druge čvršće biljke. Na poprištu nije ostalo ništa osim ljudske 
patnje. Sa svjetovnoga stajališta nade za ekumenizam zacije¬ 
lo nema. To treba otvoreno reći. Gledano pak s kršćanskog 
stajališta, nade ima upravo onda kad izgleda da je sve bezna¬ 
dno. Krist uvijek dolazi kad više nikoga nema. Stoga u eku¬ 
menizam jednostavno treba vjerovati. Njegova pojava - u 
ljudskim očima - isto je toliko nevjerojatna koliko i druge 
kršćanske vrline: ljubiti neprijatelja, oprostiti bližnjemu, križ 
za drugoga uzeti, mir uvijek zagovarati, čisto srce dostići. 
Ekumenizam je, dapače, nešto puno manje od toga, jer se 
obraća posvađanim kršćanima, a dužnosti se vjernika odnose 
na sve ljude. Tko bi, međutim, očekivao samo ostvarive pot¬ 
hvate, taj bolje da se i ne upušta u slobodu rizika prihvaćanja 
kršćanstva. 

Kroz slične je teškoće prolazio i dijalog s ateistima, jer ga 
je valjalo uspostavljati upravo u trenutku kad je taj ateizam 
bio najopasniji. Pa ipak, našlo se kršćana koji su se usuđivali 
poslušati savjete Drugog vatikanskog koncila. Suprotno to¬ 
me, drugi su držali da ljubiti ljude i u isti mah biti prema nji¬ 
ma nesnošljiv nije protuslovno. Koncil je s time prekinuo. Di- 

jalogizirajući s marksistima, kršćani su strahove pretvarali u 
povjerenje, politiziranu vjeru u ljudsku dobrohotnost, nesno¬ 
šljivost u otvorenost, mržnju u ljubav, često i pod cijenu da 
budu zloporabljeni i ismijani. To nije bila taktika nego poku¬ 
šaj ostvarenja Drugog vatikanskog sabora. Bilo je jamačno 
mnogih koji su dijalog shvaćali kao nerazboritost i popušta¬ 
nje, vjerujući da je bolje pričekati povoljnije prilike, jer u ko¬ 
munizmu Crkva treba biti jaka i odlučna. Bude li se, naime, 
samo obnavljala i preustrojavala, neće uspjeti izdržati i nad¬ 
živjeti vihore nepogodna vremena. Za Crkvu, međutim, nema 
niti može biti povoljnih i nepovoljnih vremena, jer su za nju 
sva vremena jednako nepovoljna i povoljna. Obraćenje ne pita 
za sat, a duh dolazi kad hoće, možda najviše u teškoćama, ne 
s pobjedama. Ako budemo čekali najbolji trenutak, vjerojatno 
će nam proći sve vrijeme, jednako za molitvu i za dobrotu. Za¬ 
to se valja uputiti u rizik potpunog prihvaćanja koncilske vi¬ 
zije Crkve. No, dogodio se paradoks: sada kad su otpali stra¬ 
hovi, nema se zapravo s kim razgovarati. Od pustih ateista u 
doba komunizma nitko se živ ne javlja za dijalog. Svi su pre¬ 
ko noći nestali. Nije li to znak da su imali pravo oni što su di¬ 
jalogizirali, a ne oni što su čekali. Prvi su ostvarivali Drugi 
vatikanski sabor, drugi ga nemaju prilike sad ostvariti, ba¬ 
rem u pogledu razgovora s nevjernicima. 

Kad jednom dostignemo koncilske vidike, bit će se moguće 
opet vratiti u povijesne prekretnice XX. stoljeća u Hrvatskoj i 
pokušati pronaći one težnje i ostvarenja što se - vjernošću 
izvornom kršćanstvu - nadovezuju na taj Koncil, premda su 
prije njega nastali. U svakom narodu postoji, naime, jedan 
Koncil prije Koncila. Štoviše, postoji on u svakome čovjeku u 
mjeri u kojoj se približio evanđeoskoj dobroti i praštanju. Va¬ 
lja stoga vjerovati kako ga je bilo puno više nego se obično mi¬ 
sli i daje čak opisan tip katolika vanjskih očitovanja, burnih 
iskaza, žučnih polemika, ideoloških svađa i svjetovne politič¬ 
ke zauzetosti nosio u sebi barem određene - a ponegdje i više 
- sadržaje izvorna kršćanstva, ali prikrivene i za znatiželjne 
oči povijesne znanosti gotovo uvijek nepristupačne. Pod tim je 
vidikom onda još opravdanije pitati je li doista onaj nepregle¬ 
dan niz običnih i skromnih svećenika, siromašnih vjernika, 
što su jedva vezivali kraj s krajem, majki nadvijenih nad li¬ 
cem svojeg bolesnoga djeteta - pripadao najvjerodostojnijem 

dijelu kršćanstva, makar se o njima malo pisalo i još manje 
znalo u javnosti. 

O tom drugom tijeku - koji nije išao samo uz prvi nego je 
skriveno živio u njemu - nisu još skupljena ni prva nužna 
svjedočanstva. Sudionici u njemu još šute, jer nije došlo vrije¬ 
me za otkrivanje pune istine. Uza sve to mogu se povući crte i 
uglaviti točke vjerojatnih mjesta gdje im je bilo izvorište. Na 
početku je XX. stoljeća urednik tadašnjeg Katoličkog lista S. 
Korenić držao da je najveća pogreška katoličkih društava u 
tome što vode stranačku politiku koja njima ne pripada, pa 
zapravo uvode politički katolicizam, davno osuđen od La¬ 
va XIII. Modemost njegovih misli - u opreci s okruženjem - dje¬ 
luje krajnje uvjerljivo, to više što mu je sva kasnija povijest 
dala za pravo, jer za njega se vjera tiče svih ljudi, neovisno o 
strankama i političkim sustavima. Dapače, dok se država za¬ 
laže za dobro svojih građana, svrha je Crkve propovijedati 
Evanđelje svim narodima. Još se manje može Crkva poisto¬ 
vjetiti s jednom političkom strankom. Stranke se, naime, ra¬ 
zlikuju po različitim pristupima političkim pitanjima i niti se 
jedno stranačko stajalište ne može uzeti kao trajna i neprom¬ 
jenjiva istina. Nema savršenih stranaka, kao što, uostalom, 
nema ni savršenih političkih sustava. Vjera se pak tiče one čo¬ 
vjekove dimenzije koja je zajednička svim ljudima, neovisno o 
strankama i političkim pokretima. Nešto će kasnije, poslije S. 
Korenića, ugledni teolog i sveučilišni profesor F. Barac napi¬ 
sati da su glavni uzroci neuspjeha hrvatskog katoličkog orga¬ 
niziranja, s jedne strane, ekskluzivistički radikalizam i, s 
druge, pretjerano kritiziranje suprotnih stajališta, navika 
prenesenih iz stranačke prakse . 23 Ne samo, dakle, da je po¬ 
stojao utjecaj politike na kršćanstvo nego se ono počelo obli¬ 
kovati po obrascu političkih stranaka, što je dodatno pogorša¬ 
lo stanje u hrvatskom katolicizmu. 

Na istom tragu, pred sam Drugi svjetski rat stvaraju se u 
katoličkim redovima male skupine - zanemariva značenja i 
brojčanosti - oduševljenih personalista, nastalih pod utjeca¬ 
jem tekstova E. Kocbeka, E. Mouniera i J. Maritaina, koji će 
pokušati presaditi u nas nove ideje društvene pravde i osobne 


23 Jure Krišto, Prešućena povijest. Katolička Crkva u hrvatskoj poli¬ 
tici 1850.-1918., Zagreb, 1994., str. 249 i 321. 

odgovornosti, ali sad u odrednicama zajedništva, snošljivosti i 
humanizma, činjenica njihova slaba odjeka u vjerničkim kru¬ 
govima otkriva u kolikoj je mjeri hrvatska katolička javnost 
bila zauzeta drugim problemima i zato pokazivala neznatno 
zanimale za tadašnje vrhunske dosege europske kršćanske 
misli. Nije onda čudno da je baš hrvatski građanski liberal B. 
Radića napisao ponajbolju knjigu iz tog područja - pod naslo¬ 
vom Agonija Evrope 24 - a ne možda neki jako poznat i podrža¬ 
van crkveni teolog ili laički mislitelj. Ipak, zrna su bila posi¬ 
jana i plodovi jamačno nikli na livadama na kojima se inače 
korov pripremao rasti. 

Još se izrazitije potvrdio taj drugi tijek među svetim ljudi¬ 
ma - naravno ne samo onima što se službeno pripremaju ka¬ 
nonizirati - koji su upravo izvan velikih svjetskih zbivanja, u 
skromnosti i tišini, strpljivo pleli mrežu nevidljive ljubavi 
između ljudi i Boga. Odbljeske toga napora ne možemo izrav¬ 
no pratiti, a niti tvarno utvrditi, ali ih smijemo kao vjernici 
pretpostaviti. Svetih je ljudi zacijelo bilo puno više nego što se 
uopće zamišlja. Tko bi ih, međutim, sve nabrojio kad su bezi¬ 
meni, kao što je uostalom bez imena svaka velika bol, patnja, 
križ, ljubav, povjerenje i dobrota. Unatoč tome, dva se imena 
sama od sebe nameću: I. Merz i A. Antić. S njima se slika po¬ 
sve preokreće, jer donose na duhovnu vagu ulog možda teži 
od svih propusta bližnjih, čime bjelodano potvrđuju smisao i 
dijalektiku svetosti u kršćanskom svjetonazoru. 

Kao predstavnik tog »drugog tijeka« I. Merz se kršćan¬ 
skom vjerodostojnošću i poniznošću vidno razlikovao od tri- 
jumfalizma i svjetovne zauzetosti mnoštva svojih istomišlje¬ 
nika. čini se da su to počeli zamjećivati njegovi najbliži sura¬ 
dnici, čak i oni što su predstavljali sam vrh »prvoga puta «. 25 

24 Bogdan Radića, Agonija Evrope, Razgovori i susreti, Beograd, 
1940., str. 538. 

25 S puno iskrenosti ispovijedit će D. Žanko, kasniji disident križar- 
stva i politički jako zauzet djelatnik, svoje razlikovanje od I. Mer- 
za sljedećim riječima: »S najdubljim se uzbuđenjem sjećam tvojeg 
najtežega Križa - sjećam se tvoje osamljenosti... Ti si vidio da mi 
nismo odgojeni za Crkvu i za pasionizam, da se naše staze teško 
poklapaju s tvojima, makar se tu i tamo križaju, i nije ti bilo drugo 
nego ići svojim putem sam, slijedeći visoki poziv s one strane živo¬ 
ta i živeći u svijetloj sjeni svoje sudbine. U zoru smo te puštali sa¬ 
ma da skupa s dobrim ženama prikazuješ Ocu 'žrtvu hvale’, a mi 

U I. Merza postoje, naime, tri zaokružena gledišta što ga bi¬ 
tno dijele od predstavnika spomenutog »pravoga tijeka«. Naj¬ 
prije zagovara neopozivu općenitost Crkve sučelice napasti¬ 
ma posebnosti u njoj. Nema nikakve dvojbe daje Crkva bila u 
samom središtu njegova zanimanja. A upravo je zbog toga I. 
Merza toliko mučila tužna i tragična razjedinjenost i rascjep¬ 
kanost Hrvatskog katoličkog pokreta i još više brinuli sve 
učestaliji sukobi između različitih skupina laika, a onda i ne- 
jedinstvo unutar tih istih skupina. Kristove su haljine još je¬ 
dnom bile razderane u samoj Crkvi. Stoga je za mnoge kršća¬ 
ne Crkva postala sve manje cilj, a sve više sredstvo. Uvukla 
se tako u redove kršćana neposlušnost, površnost, okretnost, 
demagogija, trka za isticanjem, prazna rječitost, lažna kre¬ 
post, dok je duhovni sastojak bivao polako zaboravljen i poti¬ 
snut. Katolici su postali robovi svojih stranaka i družbi, a ne 
slobodni vjernici opće Crkve. I. Merz tvrdi da je skupina po¬ 
stala nositeljicom istine, mjerilom pravde, sucem ponašanja, 
ocjeniteljicom morala, testom kršćanske vjernosti i ishodi¬ 
štem autoriteta. Vidjevši taj nered u vinogradu Gospodnjem, 
on je sebi postavio za cilj da gorljivo potiče upravo općenitost, 
izvanstranačnost i izvangrupnost Crkve. Kršćani, dakle, mo¬ 
raju raditi u službi opće Crkve, a ne svoje posebne zajednice. 
Sporovi među katolicima kao sinovima iste Crkve djelovali su 
doista bolno. Da strančarstvo — ta najteža rana u hrvatskom 


smo dolazili kasnije s bubnjevima i zastavama, da nas se bolje vi¬ 
di, prepuni sebe i 'organizacijske snage’ koju si ti smatrao tek je¬ 
dnim od sredstava za uspon duha, a ne ciljem svih moralnih i ma¬ 
terijalnih hekatomba ... Ti si htio slobodu djece Božje, a mi volimo 
ropstvo naše grupe; htio si da božanske ideje budu svima spasenje, 
a mi smo ih najvećom strašću monopolizirali; ti si bio ponizan i ve¬ 
likodušan, a mi smo na sva zvona vješali da smo bolji od drugih; ti 
si živio za Crkvu, a mi živimo za našu grupu i kao što si ti nauča¬ 
vao da izvan Crkve nema spasa ni vrijednosti, mi galamimo da 
izvan naše grupe i naše tradicije nema ni dobre volje, ni poštena 
srca, a ako se, Bože sačuvaj, bjelodano pojavi, ne priznajemo ništa 
i zaobilazimo sve; ti si za neprijatelje i klevetnike molio prosvje- 
tljenje Duha, a mi smo im krojili osudu i sramotu, nikada siti tu¬ 
đega poniženja; tvoj centralni problem je bio poslušnost i služenje, 
a naš je vlast i vodstvo, čak i tamo gdje nas ne traže. Mi uvijek po¬ 
mišljamo na trijumfe i kako ćemo na kraju imati pravo, a ti si pri¬ 
znavao da nije ništa naša zasluga nego da se pokoravamo istini 
koja je pobijedila.« Dušan Žanko, Duša Ivana Merza, u Život, 5, 
19,1938., str. 272-273. 

katolicizmu - nije uzelo široka maha i opasne razmjere, I. 
Merz ga sigurno ne bi u svojim istupima i napisima s toliko 
žestine i sveta bijesa žigosao. Iz svega proizlazi da je on za¬ 
pravo bio oduševljen pokretač, uporan branitelj i neumoran 
preporoditelj crkvenog univerzalizma u hrvatskom katolici¬ 
zmu i to u razdoblju između dvaju svjetskih ratova. Danas je 
očito da je u tome samo djelomice uspio što, dakako, ne uma¬ 
njuje njegovo značenje nego samo potvrđuje otpornost 
svjetovnog duha u čovjeku. 

Drugo gledište I. Merza tiče se unutarnjih sadržaja života 
Crkve, a može se iskazati kao afirmacija liturgijskog čina su¬ 
čelice napastima političke djelatnosti. Krivo bi bilo misliti da 
je I. Merz shvaćao Crkvu samo kao Papinstvo i njegove enci¬ 
klike - što znači učenje - nego je naglasak stavljao na nadna¬ 
ravni i mističan vid Crkve. Ali ta oznaka ne ostaje u njega 
pojmovno neodređena, nego dobiva posve stvaran oblik. A taj 
stvaran oblik upravo je liturgija koja je najintimniji sadržaj 
crkvena života. Zato je Crkvu pokušao potanje označiti kao li¬ 
turgiju. Nažalost, stanje među katolicima je bilo drukčije, a 
ponekad posve oprečno duhu koji je zdušno zagovarao dobri I. 
Merz. Dok je svjetovni sastojak nastojao nametnuti stranač¬ 
ku uskogrudnost sučelice univerzalizmu Crkve, sada je poli¬ 
tička djelatnost pokušala istisnuti ili umanjiti važnost litur¬ 
gijskog čina. Za mnoge Crkvu može više spasiti uspješna ka¬ 
tolička politika nego liturgijski život kršćana. Prijetila je opa¬ 
snost da Crkva time izgubi unutarnju slobodu, vanjsku neovi¬ 
snost i poseban identitet svojega duhovnog poziva i ustroja. 
Stoga I. Merz s velikom zabrinutošću promatra kako svjetov¬ 
ni sadržaji polako ulaze u svijest i ponašanje katolika, zapri¬ 
jetivši da ispolitiziraju njihovo osobito duhovno poslanje. U 
sklopu tih zastranjenja I. Merz će napisati važne riječi: »Bra¬ 
ćo! Tako ne ide dalje. Naš se pokret rastvara i udario je lošim 
putem. Religija je postala sredstvom nacionalizmu. Mi neće¬ 
mo i ne smijemo biti nikada katolici zato da pomognemo na¬ 
rodu, već ćemo zato pomoći i narodu jer smo katolici. Katolici¬ 
zam je naš cilj, a ne sredstvo .« 26 


26 Bit će potrebno spomenuti još dvije znakovite izjave I. Merza što 
ih je zapisao u svojem predgovoru Zlatne knjige koji je bio cenzuri¬ 
ran od vodstva Katoličkog pokreta i zapravo uklonjen neposredno 
prije tiskanja. One glase: »Dok je starija generacija morala afirmi- 

Treće se gledište I. Merza može izraziti kao izgradnja du¬ 
hovnih osoba sučelice napastima masovne proizvodnje prosje¬ 
čnih kršćana. Ta treća tvrdnja logički proizlazi iz dvije pret¬ 
hodne. Vjernost Crkvi bio bi običan svjetovni osjećaj bez litur¬ 
gijskoga čina, a liturgijski čin puka izvanjska formalnost bez 
izgradnje prave duhovne osobnosti. Katolici mogu, doduše, 
polučiti velike rezultate u omasovljenju svoje poruke, ali im 
to ništa ne vrijedi bez duhovnosti i dobrote. Živjeti će onda od 
varke, vike, barjaka, plakata, krilatica, raskošnih svečanosti, 
lažnoga sjaja i praznih riječi, pa zato lako propasti u prvom 
ozbiljnijem sudaru s nepovoljnim društvenim zbivanjima. I. 
Merz je pravilno naslutio raspadljivost izvanjskog kršćan¬ 
stva, što mu je povijest dala djelomice za pravo. Mnoštvo je 
dobrih katolika preko noći postalo još boljim marksistima. 
Gledajući oko sebe kako se kršćanstvo mnogih vjernika pota¬ 
pa u prosječnost, u serijsku proizvodnju folklornih katolika, u 
jalovu tradiciju i pučke običaje, on je sebi stavio u zadatak da 
bude osoba pozvana na mističan život i na poticaj mističnom 
životu svojih bližnjih. U tom je potonjem, dakako, najmanje 
uspio, jer se osobe mistična poziva ne nalaze na ulici. Treba 
ih krvavim trudom i svetim strpljenjem izgrađivati i onda - 
što je, naravno, najteže - sačuvati u tom krhkom stanju. A tu 
se lako pada. Sebe je propeo na križ patnje i osamljenosti, ali 
druge u njihovoj slobodi nije mogao na to prisiliti. Uza sve to 
ih je neodoljivo privlačio i umjesto njih svetost »trpio«. 

U posve drukčijim prilikama i na samom kraju »drugog ti¬ 
jeka«, javlja se opet nov svet čovjek, sada kao nenamjerna 
protuteža onim katolicima što su odveć vezali svoj poziv uz 
političke obrane i oporbe dvjema propalim ideologijama XX. 
stoljeća. Riječ je o A. Antiću, poniznom redovniku i neumor¬ 
nom ispovjedniku, koji je na ljestvici službenog ugleda u 


rati kršćanstvo na intelektualan, apologetski način i pokazati sil¬ 
nu odlučnost u suzbijanju navala liberalizma, nova je generacija 
smirenija; ona je u neprestanom i intimnom dodiru s Isusom koji 
kraljuje i vlada njenim dušama.« Ili pak na drugom mjestu: »Dok 
je stariji naraštaj više naglašavao ljubav prema Bogu i narodu, 
kod mladih je ta ljubav dobila konkretniji oblik u ljubavi k euhari- 
stijskom Isusu, a ljubav prema narodu hoće podrediti ljubavi k 
svetoj Crkvi.« Božidar Nagy, Hrvatsko križarstvo, Pregled osniva¬ 
nja, razvoja i obnove Križarske katoličke organizacije u Hrvatskoj, 
Zagreb, 1995., str. 21-23. 

Crkvi zauzimao zadaje mjesto, a u služenju ljudima prvo mje¬ 
sto. Koliko god modemom čovjeku izgledalo neprihvatljivo 
naš je tihi nasljednik sv. Pranje ne samo izbjegavao izravno 
utjecati na društvo nego se od duha društva uporno odmicao i 
branio, primjereno evanđeoskom savjetu da treba živjeti u 
svijetu, ali ne biti od svijeta. Ostvarenje toga načela može se 
pratiti na trima razinama: u prostoru, vremenu i Crkvi. Da 
čovjek unaprijed ne zna određene činjenice, ozbiljno bi se na¬ 
mučio tražiti u kojoj je to zemlji zapravo živio A. Antić. U ti¬ 
sućama njegovih pisama - ako se isključe imena mjesta u za- 
glavku ili na kraju teksta - nema ni traga oznake prostora. I 
kad se spominju neka mjesta - kao Makarska, Zagreb, Samo¬ 
bor, Sinj, Tučepi, Visoko, Čitluk - biva to zaista samo uspu¬ 
tno i bez dublje sveze sa značenjem poruke pisma. Zato jedan 
od njegovih životopisaca s pravom opaža: »O. Ante Antić zna 
svoje dužnosti. Gdje god došao, duše su posvuda jednake: uvi¬ 
jek puno traže i pitaju. A on neštedimice daje.« 27 

Za svjetovne znatiželjnike stanje će u pogledu vremena bi¬ 
ti još nepovoljnije od prostora. Uzalud ćemo se truditi doznati 
u koje je doba živio A. Antić i što se sve oko njega zbivalo. Ni 
o sebi, svojoj bližoj i daljnjoj rodbini nije nikad ništa govorio, 
primjerice, gdje se i kad rodio, koga ima, koliko braće i sesta¬ 
ra. Još je manje otkrivao kakve pojedinosti o njima, čime se, 
recimo, zanimaju, jesu li siromašni ili bogati. 28 U njegovim 
brojnim pismima nema rata, revolucije, progona, žandara, 
partizana, talijanskih vojnika, četnika, ustaša, domobrana; 
nema domagojaca, križara, velikih crkvenih skupova, praznih 
političkih oduševljenja; nema ideologija i povijesnih prekre¬ 
tnica. Jedino će u jednom pismu iz 1942. godine u post scrip- 
tumu kratko zabilježiti o napadu partizana na samostan u 
Zaostrogu, 29 ali će zato nekoliko godina prije pitati: »Zašto to¬ 
liko zanimanje za politiku, za prolazne stvari, za taštinu.« 30 
Ono o čemu naš dobri franjevac piše moglo bi se, dakle, dogo¬ 
diti bilo gdje na svijetu, svuda gdje ljudi pate i traže utjehu u 

27 Natko Faranetić, Svjetlo u tami. Kratki životopis oca fra Ante An- 
tiča, Split, 1969., str. 19. 

28 Nikola Gabrić, Moj Magister, Kreposni život i postupci o. Ante An- 
tića, Zagreb, 1984., str. 68-69. 

29 Ante Antić, Pisma svećeniku, III. svezak, Zagreb, 1985., str. 28. 

30 Ante Antić, Pisma svećeniku, I. svezak, Zagreb, 1985., str. 60. 

Bogu. Za njega se sve bitno zbiva u duši, u duboku i saživlje- 
nu razgovoru dviju osoba pred Bogom - i ništa više. 

U sjećanjima fra N. Gabrića nailazimo na jednu zanimlji¬ 
vu sitnicu, gotovo bizarne podudarnosti, ali znakovita znače¬ 
nja. S obzirom na to da ga nije privlačilo ono što se zbiva u 
svjetovnome svijetu, A. Antić nije čitao novine. 31 Koliko bilo 
čudno, posve je isto postupao i I. Merz, za kojega se priča da 
je jednom o padu vlade u Beogradu doznao iz vatikanskoga li¬ 
sta L’Osservatore Romano, a ne iz nekih zagrebačkih novina. 
Dakle, dva sveta čovjeka, dva istovjetna stajališta prema 
svjetovnome svijetu koja, priznajem, u današnjem sekularizi- 
ranom društvu mogu izgledati pretjeranim, ali se o njihovoj 
istinitosti ne može dvojiti. Da ne bi bilo slučajno zabune, na¬ 
vedimo dvije posve jasne izjave A. Antića. U jednom pismu iz 
1950. godine doslovce savjetuje: »Ne tražite doznati novosti, 
niti razgovarati o svjetovnim stvarima, o ratu«, a u drugom 
pismu iz 1942. godine piše: »Što smeta jeste li u mraku ili 
svjetlosti, miru ili ratu, danu ili noći, najglavnije da ste vazda 
u Gospodinu.« 

Ni glede Crkve - kao razgranate organizacije sa svjetov¬ 
nim sastojcima i ideologijom - stanje nije bilo odveć različito. 
Jednom A. Antić spominje ime Pija XII., a na drugom prepo¬ 
ručuje molitve za Koncil. Inače, u njegovim pismima ili knji¬ 
gama nema uopće učenih teologa, ni teologije, nema pastoral¬ 
ne tehnologije i pratećih znanosti, nema katoličkog laičkog 
pokreta i društvenog nauka Crkve, jedva se spominju redov¬ 
nički poglavari, ali samo onda kad mogu biti od pomoći siro¬ 
mašnu i ugroženu čovjeku. Stoga su u skrbništvu njegove do¬ 
brote samo bližnji, mali i bolom ispunjeni ljudi, rubni pod- 
zemljari, nesretne žene, svećenici i redovnici, posebno redov¬ 
nice - taj proletarijat u Crkvi - sve bića željna spasenja, pot¬ 
pore, utjehe, razumijevanja i pomoći. Doduše, najčešće grje¬ 
šni i duhovno zapušteni, ali u korijenu zdravi i puni nade u 
Boga, svece, blažene i bližnje. Jednom riječju, to je naš pobo¬ 
žan i izmučen puk na tegobnu putu svoje svakidašnje životne 
Kalvarije, ali nikad stopljen u masu i anonimno zajedništvo, 
nego uvijek i jedino izdvojen pojedinačno, neposredno, u oso¬ 
bnom sučeljenju i izravnom susretu. Stoga je dobri A. Antić - 


31 Nikola Gabrić, Moj Magister, Kreposni život i postupci o. Ante An¬ 
tića, Zagreb, 1984., str. 102. 

metaforički rečeno - naš Klović kršćanstva, veliki karizmatik 
u malim stvarima, minijaturist religioznosti, odan do krajno¬ 
sti sitnom radu i skromnim pothvatima, ali u očima vjernika 
beskonačno plodan stvarnim učincima u osobnom životu gije- 
šnika. 32 

Tako su najprije I. Merz, a onda također i A. Antić na naj¬ 
očitiji način izrazili sve skrivene težnje kršćanskog naroda iz 
»drugoga tijeka«, otkrivajući istodobno golemu razliku izme¬ 
đu tog mističnog »drugoga tijeka« i ranije opisanog političkog 
»prvog tijeka«. Ako se pak Crkva priprema proglasiti upravo 
njih dvojicu svecima, utoliko jače potvrđuje da se još uvijek 
neopozivo stavlja - u svojim najčišćim nadahnućima - na 
stranu siromašnih, malenih, poniženih, umornih i podjar¬ 
mljenih, a ne bojovnih, moćnih, utjecajnih, priznatih, bučnih i 
netrpeljivih, pa makar se ti potonji i kršćanima zvali. 


Zaključak rasprave o hrvatskom katolicizmu 

XX. stoljeća 

Pokušali smo - posve kratko i u sociološkom postupku - 
još jednom premisliti povijest hrvatskoga katolicizma u XX. 
stoljeću. Početak je pripao političkoj prosudbi, a svršetak oso¬ 
bnoj mistici, što odgovara razdiobi na prvi i drugi tijek te po¬ 
vijesti. Spomenuta se putanja poklapa s mnogim epohalnim 
prijelomima i obratima: između autoritarizma i demokracije; 
između tradicije i moderniteta; između ideologizacije i življe- 
noga kršćanstva; između pretkoncilske zatvorenosti i koncil- 
skog ekumenizma. Ako se pažljivo prati taj tijek, jasno se vidi 
da su mnoge današnje nepriličnosti i nesnalaženja u Crkvi 
izravna posljedica upravo opisanih krivih koraka u prošlosti. 
Da nije tako, Drugi vatikanski sabor bi bio potpuno suvišan i 
pogiješan. Stoga je dužnost usvajanja učenja toga Koncila 
prva i neodgodiva zadaća hrvatskih katolika. Budući da je ko¬ 
munizam propao, više se neće moći živjeti od neprijatelja. 
Ostaju obveze življenja s prijateljima: u društvu i u Crkvi. 
Odnos s Koncilom nema, dakle, samo unutarcrkveni smisao, 
nego po svojim posljedicama zahvaća u živo tkivo svjetovne 


32 Jakov Jukić, Obilježja Antićeve karizme i njegovo shvaćanje 
kršćanstva, u zborniku Antićeva baština u duhovnoj obnovi Hrvat¬ 
ske, Zagreb, 1994., str. 180-181. 

zbiljnosti. Kako je pretkoncilsko kršćanstvo odbacivalo i osu¬ 
đivalo moderan svijet u cijelosti, teško je moglo prihvatiti i 
njegovu neprijepornu i poglavitu vrijednost: demokraciju. Za¬ 
to treba ići još dalje i reći da pretkoncilska Crkva jednostavno 
nije bila sposobna prihvatiti demokraciju kao vrijednost, nego 
jedino podnositi je kao nužno zlo. Zar nedavni neuspjeh kato¬ 
liku na izborima u Poljskoj to najbolje ne otkriva? 

Iz toga jasno slijedi i različit položaj Crkve u bivšim ko¬ 
munističkim društvima prema demokraciji. Ondje gdje kršća¬ 
ni još nisu usvojili temeljne zasade koncilske obnove, tamo će 
vjerojatno njihov odnos prema demokraciji biti neodlučan i 
dvojben - u desnih ekstremista čak i odbijajući - a ondje gdje 
je nov crkveni mentalitet prihvaćen, demokracija će biti ja¬ 
mačno življena kao religijska vrednota. Stoga pitanje usvaja¬ 
nja Drugog vatikanskog sabora postaje odlučujućim čimbeni¬ 
kom za odnos kršćana prema demokraciji i u hrvatskom post- 
komunističkom poretku. To, dakako, pripada izvanjskom 
okviru i svjetovnom učinku Koncila, dok se njegova sudbina 
zapravo odlučuje u ljudskoj unutrašnjosti: dobrim kršćani¬ 
nom može biti samo dobar čovjek. Zato su, na posljetku, i is¬ 
hodi društvenog razvitka i unutarcrkvenog dijaloga u krajnjoj 
crti uvijek ovisni o postignuću demokracije i ostvarenju do¬ 
brote u čovjeku. Vrijeme je da se te bitne odrednice naše civi¬ 
lizacije i izvornoga kršćanstva počnu uvažavati u većoj mjeri i 
iskrenijim svjedočenjem. 

ZAKAŠNJELI SUSRET HRVATSKE I EUROPE 


Zadnjih godina doživjeli smo tri velika povijesna obrata: 
pad komunističkog carstva, raspad jugoslavenske zajednice i 
strašan rat mržnje i nasilja. Netko je bio više uvučen u ta zbi¬ 
vanja, drugi manje, ali svi u sebi jednako nosimo neizlječive 
traume, potisnute strahove i prekinuta iščekivanja. Zato je 
vrlo teško biti do kraja objektivan i posve isključiti svoja var¬ 
ljiva čuvstva u prosudbi tih trjju obrata. Ipak, odveć je izazo¬ 
va stavljeno pred našu ljudsku misao da bi tako lako mogli 
proći preko mnogih pitanja, što nas danomice salijeću i ne¬ 
prestance muče. 


Pad komunizma 

Rasap komunističkog carstva bio je za sve nas veliko izne¬ 
nađenje. Doduše, žarko smo ga željeli, ali nismo očekivali da 
će se tako brzo ostvariti. Ni najveći svjetski stručnjaci za dru¬ 
štvena pitanja nisu ga u svojim knjigama predvidjeli. Jedino 
je poljski filozof L. Kolakowski nešto slutio, povezujući pojavu 
nacionalizma s krizom socijalizma. Treba otvoreno priznati 
da smo spomenuti prvi obrat dočekali zatečeni i potpuno ne- 
pripremljeni. A golemo carstvo komunizma nije se protezalo 
samo od Beograda i Tirane do Moskve i Pekinga nego je po¬ 
stalo gotovo premoćno teorijsko rješenje za većinu intelektu¬ 
alaca u razvijenom svijetu. Dovoljno se sjetiti knjiga Raymon- 
da Arona o teroru ljevice, pa će nam biti jasno u kolikoj je 
mjeri marksistička ideologija za mnoge bila jedina temeljna 
odrednica i najredovitiji svjetonazor. Od A. Gramscija i G. 
Berlinguera do T. W. Adoma i J. Habermasa, od L. Althusse- 
ra do £. Blocha, od studentskih oporbenih pokreta do politizi¬ 
ranih teologija — širila se svjetskim prostorima pomlađena i 
obnovljena komunistička utopija. Upravo u tom krajnje nepo¬ 
voljnu trenutku - kad se činilo da će lijeva misao zagospoda¬ 
riti proizvodnjom ideja - dolazi do neočekivana pucanja Ber¬ 
linskog zida. Voda se razlila, brane su popucale i carstvo se 
srušilo. 

Nažalost, ta prevažna povijesna činjenica nije danas ni 
dovoljno društveno osvješćena, niti pažljivo znanstveno istra- 

žena. Ono što se prije par godina zbivalo, može se usporediti 
još jedino s propašću Rimskog Carstva. Jer nacizam je bio 
moćan, ali njegova ideologija jedva da se uspjela nametnuti 
malom broju intelektualaca. S komunizmom je bilo drugačije. 
Nemamo razloga prešućivati činjenicu da je europska poslije¬ 
ratna misao bila lijeva i marksistička, barem u svojem većem 
dijelu. Tim se nužnijom ukazuje potreba raščlambe marksi¬ 
stičke ideologije i njezine društvene primjene. Pa ipak, kao da 
se ustručavamo o tome slobodno pisati i teorijski ozbiljno ras¬ 
pravljati. Možete pročitati mnoge naše domaće časopise i no¬ 
vine, ali o padu komunizma jedva da ćete nešto u njima opšir¬ 
nije pronaći. To je kod nas postala gotovo tabu tema. U prvi 
mah djeluje čudno i neshvatljivo, posebice kad se znade da je 
možda upravo u dotičnim nedavnim zbivanjima skrivena sva 
tajna današnjih teškoća i prepreka. Vjerojatno da uzroke to¬ 
me treba tražiti u nečistoj savjesti mnogih intelektualaca koji 
su olako prihvaćali i zdušno promicali marksizam, a sad se 
pomalo svega stide. Dirati u rasape marksizma i njegovih 
tvorbi čini im se kao čeprkanje po vlastitoj prošlosti. 

A baš se tim prešućivanjem značenja bivšeg komunizma 
za današnje teškoće priječi istinski uvid u razloge zakašnje¬ 
nja susreta između Europe i Hrvatske. Danas naime većina 
sociologa zastupa gledište da je komunizam - kao društvena 
zbilja i opravdavajuća ideologija - zapravo »zamrznuo« razvoj 
građanskog poretka i ostavio ga u stanju u kakvom ga je za¬ 
tekao. O tome sam pisao već 1990. godine. 1 Ispostavilo se da 
socijalizam nipošto nije bilo društvo koje bi razvojno dolazilo 
poslije kapitalizma, nego je njemu uvijek prethodilo. Kao po¬ 
tvrda tome dostatno je podsjetiti na činjenicu da se u sustavi¬ 
ma što se neposredno rađaju iz razgrađenog i propalog socija¬ 
lizma ustvari samo ponavljaju sva ona ista razvojna razdoblja 
koja je prošao modemi kapitalizam. Stoga mi sada otkrivamo 
već odavno otkrivene stvari: demokraciju, slobodne izbore, sa¬ 
mostalne sindikate, privatno vlasništvo, tržišno gospodar¬ 
stvo, nezaposlenost, političke stranke, borbu za državnost, 
osvješćenje naroda i slično. Taj je put kapitalizam već odavno 
prošao i u naše se vrijeme bavi potpuno drugim problemima. 
Dok se ne shvati da je marksistički socijalizam neizbježivo 


1 Jakov Jukić, Oktobar prije Bastille, u Obnovljeni tivot, 45, 4, 
1960., str. 217-218. 

predkapitalistički sustav - u svim svojim sastavnicama - te¬ 
ško se može razumjeti sve ono što se danas događa u prostori¬ 
ma nekadašnjih komunističkih zemalja. Novo je to što nam je 
sada građansko društvo zakucalo na vrata. Stoga nam je na¬ 
jednom budućnost postala prošlost kapitalističkog svijeta. 

Netom izrečenu tvrdnju valja pobliže razjasniti. Dok smo 
se mi naime u nepokretnosti hladili u »zaustavljajućem« soci¬ 
jalističkom »hladnjaku«, modemi je industrijski kapitalizam 
ušao u posve novo razdoblje svojega razvoja. Otud brojni i ne- 
predvidivi nesporazumi. Jer, građansko društvo koje nam do¬ 
lazi iz podzemlja gospodarske nestrpljivosti i siromaštva, po¬ 
slije propasti socijalizma, nije ono američko ili zapadnoeurop¬ 
sko, nego radije ono tajlandsko ili korejsko. Od nas zapa¬ 
dnjačko mnijenje često traži da uvedemo najnovije modele po¬ 
litike i gospodarstva, a u nas ima jedva stotinjak ljudi koji su 
vidjeli dionicu, nekoliko tisuća koji su glasali prije na slobo¬ 
dnim izborima, a gotovo nijedan koji bi bio stručnjak za me¬ 
hanizme demokracije, naravno isključujući one što su inače 
sve naučili iz knjiga. Još će gore stanje biti glede sindikata i 
burzovnih vještina, gdje smo pravi početnici ili dobronamjer¬ 
ni neznalice. To je dakako sve posljedica činjenice da u nas - 
zbog prije opisanih zaustavljanja povijesti na davnu 1941. go¬ 
dinu - nastupa neka vrst reprize prvobitnog surovog i sirovog 
rađanja kapitalizma, sa svim poznatim popratnim pojavama, 
jednako u društvu kao i u ideologiji. 

U istom sklopu treba sad nešto reći i o putovima sloma 
marksističkoga socijalizma. Obično se navode tri. Prvi se na- 
dovezuje na gospodarstvenu i društvenu krizu. Sustav koji ne 
može sebe hraniti, osuđen je na sigurnu propast. Zato je mar¬ 
ksizam najviše »pao« upravo na svojem vlastitom terenu - 
prije svega kao neučinkovita ekonomska teorija - pa ga više 
nije bilo moguće ozbiljno uzeti u znanstvenu zaštitu. Kad je 
posustala gospodarska učinkovitost, ostala je još samo gola 
sila i gruba moć, a s njima se na duži rok ne može ništa na¬ 
praviti, osim sebe uništiti. Drugi je čimbenik bila duhovna 
snaga religije. Marksisti su predvidjeli da će religija odumri¬ 
jeti kad se budu promijenili društveni odnosi koji su navodno 
dotada stvarali uvjete za njezino pojavljivanje. Ta je vjera u 
nadolazak nevjere međutim brzo iščezla, pa je ostala samo 
znanost, često ona najniže vrste, pozitivistička i evolucioni- 
stička, ali uvijek jasno antireligiozno usmjerena. Obrat nije 

uza sve to potekao od nikakve znanosti - kako se možda oče¬ 
kivalo -nego baš od religije koja je postala jedinom istinskom 
nositeljicom težnji za slobodom i neovisnošću u totalitarnim 
sustavima. Pokazalo se da su duhovna i moralna svjedočan¬ 
stva jača od svih nepovoljnih društvenih uvjeta, čak i od tvar¬ 
na nasilja. Treći čimbenik u rastvaranju komunističkog po¬ 
retka bila su sredstva za priopćivanje — moss medio. - koja su 
otvorila oči mnogim zabludjelim sinovima, i svojom djelomi¬ 
čnom istinom destabilizirala diktaturu svih vrsta. Ta sred¬ 
stva već po svojoj naravi stvaraju mentalitet koji neodoljivo 
traži promjene. Ono što se događalo na bilo kojem dijelu svi¬ 
jeta postalo je vidljivo svima. Zbivanja u Kini i Rumunjskoj 
nisu se više mogla sakriti. Postalo je razvidno da nema vje¬ 
čnih kraljevstava, jer su sva jednako smrtna. 

Kad je komunizam pao, ispod ruševina su se izmilili prvi 
grubi počeci građanskog društva, što su bih slabo iznikli u ra¬ 
zdoblju do drugoga svjetskoga rata. Trebalo je doslovce sve 
početi ispočetka i staviti sav narod u pučku školu iz predme¬ 
ta: demokracije, slobodnog tržišta, idejnoga pluralizma i go¬ 
spodarske učinkovitosti. Te stvari obično idu uspješnije ako 
se provode revolucionarnim obratom, a ne razvojnim strplje¬ 
njem i polaganim privikavanjem. Uostalom, u povijesti se ri¬ 
jetko događa da civilizacije - a ovdje je upravo to u pitanju - 
prelaze jedna u drugu bez lomova i stresova. I mnogi dobro 
upućeni ljudi, osobito stranci, teško shvaćaju kako veliki pri¬ 
jelaz iz marksističkoga socijalizma u suvremeni kapitalizam 
nije ni po čemu usporediv s malom smjenom političkih stra¬ 
naka u jednom uhodanom i čvrstom građanskom društvu. U 
nas, naime, nije riječ o izbornoj pobjedi laburista nad konzer- 
vativcima kao u Engleskoj ili o porazu republikanaca od stra¬ 
ne demokrata kao u Sjedinjenim Američkim Državama, nego 
o epohalnom prijelazu iz totalitarnog poretka u demokratski 
sustav. Stoga se uobičajena mjerila građanskoga svijeta ne 
mogu s lakoćom primjenjivati u nas. Sve to otkriva da je izo¬ 
stanak radikalnog obrata u društvu omogućio miran prijelaz 
u novo povijesno razdoblje. Drugim riječima, krivo stavljene 
stvari moraju se sada mirnim putem vratiti natrag na pravo 
mjesto, makar da su prije bile preokrenute revolucionarnim 
putem. Zapad nikako ne shvaća da nama ne trebaju stručnja¬ 
ci za kapitalizam - tko će naći veće od marksista - nego stru¬ 
čnjaci za to prijelazno razdoblje, koje zapravo ima funkciju 

društvene, političke i gospodarske revolucije. Otud onda broj¬ 
ni nesporazumi, koje sociologija nema prava prešućivati, jer 
ih time samo još više umnožava. 

Slijedom toga nije iznenađenje što se u središtu pozornosti 
našega društva našao problem življenja slobode. Poslije ne¬ 
slobode nužna su i nepreskočiva oduševljenja za slobodu. To 
je logika spomenutog prekida s komunizmom i istodobnog ne- 
ulaska u građansko društvo. No oduševljenja nisu uvijek plo¬ 
donosna i korisna, posebice kad nemaju pokrića u činjenica¬ 
ma. Dobro je što se završetak marksističkog socijalizma do¬ 
življava kao neko veliko oslobođenje, povratak i zaokret pre¬ 
ma slobodi, ali može biti jako nepovoljno ako se ta sloboda do¬ 
živi kao prilika za usvajanje onoga najgorega što je od nje 
ostalo u razvijenim zapadnjačkim društvima. Francuski poli¬ 
tolog G. Kepel 2 je s razlogom upozorio kako su se u svim post- 
socijalističkim zemljama pustolovine tržišta i demokratske 
slobode pokazale mnogo privlačnijima od religijskih istina, 
premda su ove druge stvarno omogućile nastup prvima. 
Primjerice, Prag je 1990. godine s oduševljenjem, zaista nevi¬ 
đenim, dočekao papu Ivana Pavla II. Ipak, u izborima što će 
ubrzo uslijediti demokršćanska stranka doživljava pravi bro¬ 
dolom, usprkos preporuci karizmatičnog kardinala Tomaše- 
ka. Čak su je nadmašili povijesni gubitnici, komunisti. Slično, 
uz razumljive iznimke, ponovilo se i u drugim bivšim socijali¬ 
stičkim porecima. 3 Možda je tajna tog neuspjeha baš u razli¬ 
čitom shvaćanju slobode. Ono što je zapadnjački svijet odavno 
prošao - to je sukob Crkve i liberalizma - mi danas sa zaka¬ 
šnjenjem proživljavamo, ali sa stanovitom razlikom u postup¬ 
ku. Onda se naime radilo o nemilosrdnu sukobu, sada je više 
na djelu nesvjesni otpor i tek započeti sudar obiju strana. Po 
sebi je razvidno da ni današnji liberalizam, a niti današnja 
Crkva nisu više isti kao u XVIII. i XIX. stoljeću, što još samo 
otežava razumijevanje, posebice kad se znade da će u nas biti 
obilja prošlostoljetnih repriza. 

Zakašnjelost susreta Europe i Hrvatske ogleda se dakle u 
njihovu posve različitom shvaćanju slobode, što je opet samo 

2 Gilles Kepel, Le revanche de Dieu, Chritiens, juif, musulmans et la 
reconquete du monde, Pariš, 1991., str. 83. 

3 Jacques Rupnik, L’autre Europe, Crise en fin du communisme, Pa¬ 
riš, 1990., str. 386. 

nužna posljedica »zaustavljanja« povijesti u trajanju više od 
četrdeset godina. U nas je sloboda dočekana s ushitom i olak¬ 
šanjem, prije svega kao oslobođenje od nečega, a onda sloboda, 
za bogaćenje i promicanje. Mnogi su - osobito intelektualci - 
htjeli nestrpljivo nadoknaditi prohujalo vrijeme i prisilno 
podzemljarstvo, što sve ne mora biti i zla pojava. U zapa¬ 
dnjačkoj se kulturi pojam slobode međutim ponešto drugačije 
živi, jer je sloboda davno osvojena, pa se polako izrođuje i po¬ 
činje davati svoje prve gorke plodove. Zavladalo je ohlađenje 
prvog građanskog zanosa i nastupio je zalaz svih velikih ide¬ 
ologija i svjetovnih utopija, lijevih i desnih . 4 Sloboda se umo¬ 
rila, iživila, okrenula bezbroj puta u samoj sebi, pa često više 
pobacuje nego rađa. Sociolozi govore o razdoblju postmodeme 
i krizi prosvjetiteljskog modela mišljenja i ponašanja, što se 
pobliže iskazuje u ravnodušnosti, sebičnosti, uživanju, nehe- 
rojstvu novih naraštaja. Sjetimo se samo koliko modemi čo¬ 
vjek troši vremena za saunu, športske vježbe, masažu i sun- 
čanje; koliko dnevno uzima lijekova i provodi sati na raznim 
terapijama. Svi su okrenuti dokolici, slobodnu vremenu, puto¬ 
vanjima, bavljenju sobom, svojem zdravlju, i zaokupljeni 
privlačnošću, izgledom, zabavom i igrom. Kao druga strana 
medalje te grozničave hedonističke trke, javljaju se znakovi 
dosade, praznine, neizlječiva umora, ispraznosti, otkrića ba¬ 
nalnosti življenja i nesmisla ponavljanja uvijek istih stvari. 
Biti sasvim slobodan i krajnje neovisan, vrhunski je ideal 
suvremena čovjeka, u kome je etička samostalnost najveća 
povlastica. Zato je konsenzus sve, a prisila ništa. Nije kona¬ 
čno onda ni čudno, što nas se ispunjenje osobnih težnji više ti¬ 
če nego opće dobro, privatni život više nego zajedništvo u ra¬ 
du, užitak više nego građenje budućnosti. 

Zbog tih razlika u poimanju slobode - jedne na njezinu po¬ 
četku, a druge u njezinu kraju - javljaju se mnoge ozbiljne i 
opravdane sumnje i pitanja: ima U uopće smisla iznositi pred 
naše ljude prijepore umorne slobode i praznine obilja, kad mi 
tek moramo ući u to novo društveno razdoblje slobode i obi¬ 
lja? U kojoj mjeri osporavati zapadnjačke domete liberalne 
tradicije kad je zapravo samo na tim temeljima moguće izgra- 


4 Jakov Jukić, Vjeronauk i nova kultura ravnodušnosti, u zborniku 
Vjeronauk u duhovnoj obnovi Republike Hrvatske, Split, 1992., 
str. 65-76. 

diti novo društvo? Koliko nam stvarno pomaže poznavanje da¬ 
našnje slike duhovna stanja na Zapadu kad je naša slika potpu¬ 
no različita? Oni su se umorili od slobode, a mi je tek moramo 
dostići, jer bez nje nema ni napretka ni blagostanja. A sad do¬ 
lazi najvažnije: cijeli taj golemi nesporazum ne bi uopće ni po¬ 
stojao da suvremena sredstva priopćivanja - mass media — ne 
omogućuju da mi đoznajemo što se zbiva u Europi, a Europa 
zna što se događa u nas. Uostalom, stare civilizacije su rasle i 
raspadale se, a da nikad nisu uspjele saznati kako se to istodo¬ 
bno u susjeda događa. Otud njihova homogenost i stabilnost. 

Pokazat ću to jasnije na primjeru religije. Nedavno sam 
objavio knjigu pod naslovom Budućnost religije 5 koja opisuje 
kušnje vjerovanja u prilikama modernog zapadnjačkog indi¬ 
vidualizma, narcizma i nihilizma. Počinjem sve više sumnjati 
u baš odveć, veliku korist od te knjige kad danomice vidim s 
koliko teškoća mi pokušavamo ostvariti elementarnu vjersku 
pismenost, religijsku upućenost, katehetsku vještinu i koncil- 
ski mentalitet. Doći sada zbunjenim ljudima sa složenim i so¬ 
fisticiranim temama o religioznosti post-modeme 6 ili o religiji 
u najrazvijenijim društvima na svijetu 7 znači posve pobrkati 
tijek sazrijevanja i govoriti im nešto iz drugoga doba i presko¬ 
čiti sve razvojne tipičnosti i susljedna obilježja građanskog 
društva. To je razlogom da moramo biti krajnje oprezni i pe¬ 
dagoški mudri ako želimo da nam riječi imtgu odjeka. U su¬ 
protnom ćemo govoriti u prazno. 


Raspad Jugoslavije 

Radi se dakle o razvoju jugoslavenske države i njezina 
raspadanja u više osamostaljenih država. Da bi se razumio 
taj tijek bit će potrebno vratiti se natrag u vrijeme sve do pro¬ 
svjetiteljstva i francuske revolucije, jer se upravo tada pravo 
začinju prve nacionalne tvorbe u Europi. Prije toga, srednjo¬ 
vjekovno društvo uopće ne zna za nacije - ni pojmovno, ni 

5 Jakov Jukić, Budućnost religije, Sveto u vremenu svjetovnosti, 
Split, 1991., str. 263. 

6 Stefano Martelli, La religione nella societa post modema, Tra seco- 
larizzazione e desecolarizzazione, Bologna, 1990., str. 496. 

7 James A. Beckford, Religion and Advanced Industrial Society, 
London, 1989., str. 170. 

zbiljski - nego uspostavlja gdje može dosljedni univerzalizam, 
koji povijesno obilježavaju četiri poglavite odrednice: rimsko 
pravo, latinski jezik, kršćanska vjera i skolastička filozofija. 
Sa svjetovne pak strane, monarhički ustroji presijecaju naro¬ 
de bez milosrđa, a njihova nasljedstva ih hirovito dijele i spa¬ 
jaju. Poslije Francuske i tijekom XIX. stoljeća stvaraju se 
prve nacionalne države u Italiji i Njemačkoj. U tome će nešto 
zakasniti Engleska i Španjolska jer ih je posjedovanje koloni¬ 
ja - u kojima su živjeli različiti narodi - donekle sprečavalo. 
Nacionalna je dijelidba među zadnjima zahvatila Rusiju, u 
kojoj je slavjanofilstvo - što je također neka vrsta suženog 
univerzalizma — otežalo držanje koraka s brzim nastajanjem 
brojnih nacionalnih država u Europi. Na taj »internacionali¬ 
zam« slavjanofilstva, odmah se nadovezao komunistički in¬ 
ternacionalizam koji je opet odgodio iješenje nacionalnoga pi¬ 
tanja sve do naših dana. 

U cijelom tom bumom zbivanju, Austro-Ugarska monar¬ 
hija će ostati zadnjom državnom tvorbom što se još nije bila 
povijesno uspostavila po tada važećem nacionalnom načelu. 
Stoga je upravo prvi svjetski rat označio - na zaista spekta¬ 
kularan i tragičan način - nestanak tog zadnjeg ostatka sre¬ 
dnjovjekovnog ideala međunacionalnog univerzalizma. 8 Au¬ 
stro-Ugarska se dakle raspale, ali je jedan njezin dio, onaj ju¬ 
žnoslavenski, i dalje ostao - zahvaljujući srednjovjekovnom 
monarhističkom uređenju - nedovršen u svojem nacionalnom 
ustrojavanju. Iz monarhije se prešlo u komunizam, uostalom 
jednako kao i u Rusiji, pa je razvitak opet zastao. Slijedom 
tih zbivanja, čini se razložnim zaključiti kako je baš nedav¬ 
nim padom komunizma i događajima u Jugoslaviji i Češkoslo- 
vačkoj, zapravo konačno završio raspad stare Austro-Ugarske 
monarhije o kojoj je europski čovjek samo kratko učio u povi¬ 
jesti. Sjećam se kakvom je odbojnošću moj pokojni otac govo¬ 
rio o caru Franji Josipu, dapače s velikim neprijateljstvom, 
da bi za mene on danas ostao još samo prostodušni starčić ko¬ 
ji je znao dobro urediti svoju državu, dok ga moj sin već ne ra¬ 
zlikuje mnogo od mitskih kraljeva u hetitskim ili keltskim za¬ 
boravljenim civilizacijama. Kad je to tako, koliko tek onda da¬ 
našnjim Europejcima može biti razumljiv ili blizak taj strašni 


8 Joseph Ratzinger, Svolta per l’Europa? Chiesa e modernita 
nell'Europa dei rivolgimenti, Milano, 1992., str. 96-98. 

austrougarski vremeplov i njegov zakašnjeli raspad. Dok je 
zapadnjačka misao, najprije sa socijalističkim internacionali¬ 
zmom, a onda sa mastriškim novčarskim kozmopolitizmom 
zaboravila svoje vlastite užase rađanja.u Bartolomejskoj noći, 
Auschwitzu, Katinskoj šumi i Blajburškoj izdaji, dotle im mi 
sad opet pred savjest stavljamo - dakako bez naše krivnje - 
te davno zaboravljene grijehe mladosti, na kojima su sveje¬ 
dno izgradili vrijednosti blagostanja i demokracije. 


Rat mržnje i nasilja 

Dosad smo pokušali pokazati kako se dubljim razotkriva¬ 
njem dvaju glavnih drama našega podneblja - pada komuni¬ 
zma i raspadanja jugoslavenske zajednice - istodobno teorij¬ 
ski opravdava i sociologijski tumači zakašnjeli susret Europe 
i Hrvatske. To je jamačno jedan objektivni i društveno pro- 
vjerljiv proces, što znači da ga nije moguće preskočiti. 

Preostaje nam opisati treći čin te drame, onaj neviđena i 
pogubna rata, čije nas trajanje još više udaljuje - jednako psi¬ 
hički i društveno - od Europe. Ne ulazeći ovdje u sve vidove 
sukoba, recimo da je u prvi mah vidljivo da je riječ o tradici¬ 
onalnom ratu, s mnogim sastojcima okrutnosti i zla, ali i sve¬ 
kolike nacionalne uzbuđenosti i patosa. Sučelice tome, europ¬ 
ski je čovjek sve skloniji doživjeti rat kao neku izričitu kate¬ 
goriju prošlosti. On naime ne želi biti niti malo uznemiravan 
u svojem zadovoljstvu, pa radije putuje, sluša glazbu, prati 
športska zbivanja, gleda napete filmove i čita dnevne novine, 
nego što se djelatno skrbi o tuđoj nevolji i patnji. To ne pro¬ 
istječe iz njegove nakane nego više iz vrsti ustroja modeme 
civilizacije i njezina individualizma. Odbojnost prema ratu i 
nasilju u izravnoj je funkciji njegova hedonizma, a ne možda 
mirotvorstva. Ako ono pak postoji i nije Jjevičarsko, rjeđe izla¬ 
zi iz etike, a redovitije iz sebičnosti. Zapadnjački je čovjek 
stalno branjen, hranjen, zavođen, tetošen i zaštićen, pa je po¬ 
stao psihički krhak, slabašan, mlak, neborben i blag. To je vi¬ 
še mekuštvo nego dobrota. Rat je preselio na televizijske 
ekrane da bi ga što manje bilo u životu. Budući da se svatko 
najviše bavi sobom, manje se sukobljuje s drugima . 9 S druge 


9 Gilles Lipovetsky, L’ere du vide, Essais sur l’individualizme con- 
temporaine, Pariš, 1983., str. 247-314. 

pak strane, vojska se specijalizira i profesionalizira - kao sve 
struke u društvu - smanjuje se brojem i povećava učinkom, te 
polako gubi ideološki ugled i prestaje biti nacionalnom veliči¬ 
nom. Nije onda iznenađenje što ljudi u bogatim zemljama do¬ 
življavaju tuđi rat više kao smetnju osobnoj dnevnoj udobno¬ 
sti nego razlogom uznemiravanja vlastite savjesti. Slijedom 
toga nije drugačije ni s mirom koji je za njih prije svega rav¬ 
noteža postignuta međusobnim ustupcima i nagodbama, a 
manje moralni napor za dostignuće pravde. Ta se ideja može 
sažeti u izričaju: utilitas, non veritas facit pacem. 


Bespuća i nade 

Na trima primjerima - padu komunizma, raspadu jugo¬ 
slavenske zajednice i pojmu rata - nastojali smo ukazati na 
rascjep koji dijeli sadašnje predgrađansko stanje i postindu- 
strijske ideje u zapadnjačkom društvu. To je naravno više so¬ 
ciologijska prosudba nego etička ocjena. Kaže što jest, a ne 
što bi moralo biti. No te razlike nisu obilježja svjetske scene, 
one su jako nazočne i u nas. Ljudi iz Vukovara, Dubrovnika i 
Sarajeva ne misle jednako kao oni iz Zagreba, Splita i Pule. 
Nejednake prilike učinile su svoje, isto u Europi i Hrvatskoj, 
pa onda i između njih. 

Zla je kob Hrvatske - ah i svih postsocijalističkih zemalja 
u većoj ili manjoj mjeri - u tome što su njezini sadašnji pogla- 
viti problemi - pad komunizma, rasap državne zajednice i rat 
- zapravo pojmovi koje čovjek zapadnjačke civilizacije sve 
manje shvaća i još manje može u njima čuvstveno sudjelovati. 
Dapače, ti mu pojmovi postaju zazorni i krajnje odbojni. Sto¬ 
ga nije pogrešno reći da rascjep iskopan između Hrvatske i 
Europe nije toliko društvene koliko psihičke naravi. Mentali¬ 
tet je u pitanju, ne zla namjera. 

Iako je o komunizmu napisano na tisuće vrsnih knjiga, za¬ 
padnjački je čovjek o tom poretku samo nešto čuo ili podro¬ 
bnije pročitao, ali nije taj sustav - posebice u njegovoj boljše- 
vističkoj varijanti - nikad stvarno živio. Fašizam jest, zato ga 
pronalazi i ondje gdje ga nema, pa je gotovo opsjednut njego¬ 
vom tobožnjom opasnošću. S komunizmom nije isto, to više 
što mu se ovaj nudio u istančanim teorijskim oblicima i pri¬ 
željkivanoj utopijskoj slici svjetovne religije. Marksizam je 
dio zapadnjačke kulture, fašizam to nikad nije bio. Ne treba 

zaboraviti da se čak jedan J. P. Sartre oduševljavao s Fide- 
lom Castrom i njegovim kubanskim socijalizmom, a mnogo 
prije rata A. Gide sa staljinističkim pričama o sovjetskom ra¬ 
ju. Potreba za boljim svijetom je često jača od nesumnjive 
očitosti. 

I o drugoj temi Europa također ne voli slušati. Nove drža¬ 
ve, novi narodi i nove podjele podsjećaju je na davne naciona¬ 
lizme, o kojima ima najgore moguće mišljenje. Treba samo 
pročitati spomenutu knjigu kardinala J. Ratzingera pa se 
uvjeriti s koliko nelagode on piše o europskim nacionalizmi¬ 
ma koji su nezaustavljivo doveli do fašizma i nacionalsocijali¬ 
zma. Uzalud je tu upozoravati na golemu razliku između pra¬ 
va naroda na svoju državnost - što se danas priznaje pleme¬ 
nima u Africi - i opasnosti ratnih ideologija, kad je za Europu 
sve to samo neugodna prošlost koju valja što prije potisnuti u 
zaborav. Vremenski razmak između društvenog tijeka zbiva¬ 
nja u Hrvatskoj i Europi je nepreskočiv, pa je uzaludno traži¬ 
ti da prosječno upućeni ljudi tu sociologijsku distinkciju shva¬ 
te i prihvate. Mogu to jasno učiniti jedino židovski intelektu¬ 
alci, kojima je sjećanje dublje i strahovi veći od standardnih 
stereotipa masovnog mišljenja. 

Konačno, o trećoj temi će valjati najviše reći. Europa teško 
razumije tuđi rat. Za nju je rat jednostavno nešto u tolikoj 
mjeri zlo da ga nije moguće ni pod kakvim uvjetima prihvatiti 
i teorijski braniti. Posebice kad je riječ o ratu zbog naroda i 
njegova oslobođenja. Poslije toliko godina ustrajnoga uvjera¬ 
vanja o potrebi ljudskih prava i nepovredivom dostojanstvu 
ljudske osobe, zapadnjački čovjek jedva može razumjeti da je 
narod neka vrijednost. Jer, odavno je obavljena redukcija ide¬ 
ologije naroda na ideologiju pojedinca. Vrijednosti iz općeg 
područja postupno prelaze u privatno područje. Taj bijeg u 
privatnost odveo je suvremeni neokapitalizam u naručje indi¬ 
vidualizma. Osobni izbor zauzima prvo mjesto, a s njim redo¬ 
vito ide pretjerano isticanje prava na posebnost i različitost, 
kult potpune slobode i neovisnosti, odbacivanje svih etičkih 
stega i obzira. Sve što se danas dramatično zbiva na povije¬ 
snim prostorima bivših socijalističkih zemalja zapravo je 
strašna eksplozija probuđenoga individualizma. Sigurno na¬ 
ime da otkriće tržišta, zahtjeva za demokratizacijom, obrana 
ljudskih prava samo su naličje toga individualizma i rehabili¬ 
tacija potisnutoga pojedinca. No spomenuto se »otkriće« zbiva 

u uvjetima kad je to nemoguće postići jer je svezanost uz 
prethodni mentalitet i navike još uvijek velika. 

Vratimo se zapadnjačkom mentalitetu i njegovim shvaća¬ 
njima rata. Čini se posve opravdanim zaključiti kako je to 
shvaćanje uvelike određeno idejama mirotvorstva. A europ¬ 
sko je mirotvorstvo također krajnje individualističko, a ne ra¬ 
cionalno. Ono rado pomaže ugroženu pojedincu, ali ne ugrože¬ 
nu narodu. To se opravdava spoznajom da ugroženi pojedinac 
može postojati i u neugroženu narodu, dok ugrožen narod te¬ 
ško da može biti sastavljen samo od ugroženih pojedinaca, 
osim u drastičnim slučajevima koji se određnju po čisto iraci¬ 
onalnom mjerilu. Da bi se ta individualistička situacija bolje 
razumjela, treba uzeti u obzir vladajuće ideje na Zapadu i po¬ 
kazati kako su one teško spojive s našima, što dakako nije 
stvar ljudske slobodne nakane nego posljedica povijesnih 
okolnosti. Takva bi usporedba jasno tražila visoku teorijsku 
elaboraciju i interdisciplinarni pristup, što je ovdje neizvodi- 
vo. Za našu je potrebu posve dovoljno ako se ograničimo na 
samo jednu pomodnu ideju: ekologiju. Pokret zaštite okoliša 
je u zapadnoj kulturi dobio religiozne razmjere, povode i utje¬ 
caje . 10 A to je tipično individualistički pokret jer ekološke pri¬ 
jetnje rijetko pogađaju narode nego redovitije pojedince iz po¬ 
sve slučajno izabranih krajeva svijeta. Nisu ni posljedica pa¬ 
kosti pojedinih naroda nego rezultat naopakog usmjerenja ci¬ 
jele jedne industrijske civilizacije. Otud i takva osjetljivost 
zapadnjačkog čovjeka na ekološke probleme, a gotovo nika¬ 
kva na nacionalne katastrofe. Jer njemu je zagađenje prirode 
neposredna opasnost, a naši problemi - krah komunizma, na¬ 
cionalno pitanje i rat - već davno raziješena prošlost: neka 
vrst literature, baštine, folklora, fikcije, mita i loše uspomene. 
Tko je u zadnjih tridesetak godina pratio znanstvene prinose 
iz različitih područja - naravno samo one u vrhunskim izdan¬ 
cima od sociologije i psihologije do filozofije i teologije - tome 
je bilo o dmah razvidno da će se zapadnjački čovjek baš tako 
ponašati kako se sada zaista i ponaša. Zdvajale, panika i 
mržnja malo mogu pomoći, a jako naškoditi. Treba se srčano 
sučeliti sa zbiljom i pokušati učiniti mgviše da to sučeljenje 
prođe sa što manje loših posljedica. Sve je drugo puki gubitak 


10 Hubertus Mynarek, Okologische Religion, Ein neues Verstandnis 
derNatur, Miinchen 1986., str. 246. 

vremena ili igranje na opasnu kartu nove ideologije dok se ni 
stare još nismo počeli oslobađati. 

Radi veće preglednosti nastojali smo opisati samo tri klju¬ 
čne teme našeg današnjeg trenutka. Otud oblik izlaganja u 
okomitim i zatvorenim tematskim cjelinama koje između se¬ 
be nisu povezane nekim smislenijim povijesnim tijekom. Sto¬ 
ga bi cijeli problem trebalo još jednom promisliti, ali ovaj put 
u vodoravnoj crti povezivanja i traženja uzročna slijeda doga¬ 
đanja. Jer, bjelodano se pokazuje da je tek rasapom marksi¬ 
stičkog socijalizma otvorena stvarna mogućnost za dovršenje 
raspada Austro-Ugarske monarhije, što je opet dovelo do ra¬ 
tnih sukoba. Tako se između triju pojava uspostavlja uzročni 
odnos. No taj bi postupak zacijelo potpadao već pod oblasti 
politologije, a ne sociologijske znanosti, pa u svakom slučaju 
izlazi iz okvira zadane teme. 

Na kraju bi valjalo nešto priopćiti o mjestu Crkve u spo¬ 
menutim zbivanjima, naravno kao eminentno duhovnoj i mo¬ 
ralnoj tvorbi. Sigurno da Crkva na neki čudnovati način sabi¬ 
re u sebi mnoge oprečne ideje i vladanja - stečena dugim sto¬ 
ljećima - živeći vrlo različite vrednote u prostoru i vremenu. 
Ona je rabila istočni i zapadni liturgijski obred, učila tomi- 
stičku i skotističku teologiju, širila aristotelovsku i piatonov- 
sku filozofiju. Danas živi na pet kontinenata, propovijeda bi¬ 
jelcima i crncima, ljudima u gradu i na selu, siromašnima i 
bogatima; promiče karmelićansku i isusovačku duhovnost, 
franjevačko i dominikansko redovništvo. Crkva se jednako 
obraća svim civilizacijama i kulturama, arhaičkoj, feudalnoj, 
industrijskoj i postindustrijskoj. Za nju su svi ljudi braća i 
prijatelji. Naši su svećenici pohađali učilište u Rimu i Parizu, 
Freiburgu i Miinchenu, Salamanci i Madridu, Montrealu i 
Louvainu, Chicagu i New Orleansu, a opet ostali Hrvati i ka¬ 
tolici, domoljubi i pripadnici svjetske kulture. Zato smo po¬ 
zvani da upravo svojim znanjem, iskustvom, pripadnošću do¬ 
movini i univerzalnoj Crkvi, Europi i svijetu, pripomognemo 
da se nadiđe - jamačno ne odmah i preko noći - duboko izdu- 
beni jaz između tako različitih mišljenja o samo jednom bro¬ 
dolomu komunizma, o samo jednom iščeznuću ideje jugosla¬ 
venstva i o samo jednom užasnom ratu. Jer prije svakog ra¬ 
zgovora dolazi poznavanje predmeta o kojemu se razgovara, a 
tko je pozvaniji doli upravo katolici - zagovornici općenitosti 
svoje vjere - da budu najbolji poznavatelji prilika u svijetu i 

naravnih razlika u njemu. Dapače, kršćani su pozvani ne sa¬ 
mo da takav svijet razumiju, nego da oproste ljudima što nisu 
uvijek u stanju shvatiti bližnjega i pomoći mu u nevolji. 

Iz svega proistječe potreba za razboritošću i dobrohotno- 
šću. Sa suvišnim uzbuđenjima i novim netrpeljivostima neće¬ 
mo ništa postići, dok staloženošću, ozbiljnošću i upućenošću 
možemo sve spasiti. Najmanje će se kršćani moći ispričati da 
nisu ništa znali kad iza sebe već im^ju dvije tisuće godina is¬ 
kustva, svijeta i svoje Crkve. 

HRVATSKI KATOLICI U VREMENU 
POSTKOMUNIZMA 


Iako je riječ o suvremenim zbivanjima, bit će prijeko po¬ 
trebno baciti pogled natrag u prošlost. Ne činimo to dakako iz 
neke posebne odanosti tradiciji, nego iz razloga čistije znan¬ 
stvene savjesti. Teško je naime razumjeti današnje probleme 
bez jučerašnjih uvjetovanosti. U tome nas nehotice podržava¬ 
ju tri misaona tijeka koji barem djelimice rehabilitiraju vre¬ 
dnote prošlosti. Tu prije svega mislim na sociologiju postmo- 
đemosti, hermeneutičku filozofiju i francusku povijesnu ško¬ 
lu istraživanja mentaliteta. 


Iskustvo granice: pod teretom triju ideologizacija 

Nikad neće biti dovoljno isticati i opetovati bjelodanu, 
iako često i zaobilaženu činjenicu, da se Hrvatska kroz povi¬ 
jest uvijek nalazila na opasnim granicama carstava, vjera, 
ideologija i civilizacija. To je sigurno presudno utjecalo na 
njezin razvitak. S druge pak strane, iskustvo granice ima po¬ 
seban utjecaj na mentalitet jednoga naroda. Kad se ljudi poči¬ 
nju dijeliti i rastavljati po granicama, tada se nužno i bez svo¬ 
je volje ograđuju, zatvaraju, utvrđuju, pripremaju sebe brani¬ 
ti i druge napadati. Mogli bismo metaforički reći da se sve 
najvažnije u povijesti zbilo na granicama. Zato su međe po¬ 
svađale i razdvojile susjede, rodove, plemena, narode, kra¬ 
ljevstva, carstva, kulture i Crkve. Ali na toj istoj crti, ljudi su 
jednako uspijevali i one druge - što proviruju preko plota - 
vidjeti, upoznati, oprostiti i sprijateljiti se s njima. Nitko još 
nije napisao knjigu o sociologiji ili psihologiji granica - barem 
meni nije poznato - a bilo bi doista zanimljivo u naše razgra- 
đene dane to iščitavati. 

U svojoj dugoj povijesti Hrvatska je bila smještena na ras¬ 
križju utjecaja velikih religijskih kultura: islama, katolici¬ 
zma, pravoslavlja i protestantizma. Ti su utjecaji zacijelo po¬ 
lako slabili, ali ne posve i iščeznuli. Dapače, možda je njihova 
djelotvornost bila tek privremeno potisnuta ili nedovoljno 
oplemenjena, pa se danas javlja u politiziranim oblicima. Po¬ 
slije su se tome pridružile nove podjele i nove ideologije. Ne- 

moguće ih je iscrpno prikazati. Dovoljno je podsjetiti na sa¬ 
mo tri najmoćnija izvora ideologizacije: sukob s islamom, 
nesnošljivost s pravoslavljem i sučeljenje s velikom svje¬ 
tovnom ideologijom komunizma. Još prije sukoba s musli¬ 
manima, katolička Crkva počela je gubiti izvorne neideolo- 
gizirane sadržaje svoje poruke. To se najbolje može pokaza¬ 
ti na primjeru njezina odnosa prema miru i ratu . 1 Premda 
je mirotvorstvo u Novom zavjetu, prvim kršćanskim zaje¬ 
dnicama i patristici bilo nedvojbeno potvrđeno 2 , vrlo brzo 
pobjeđuje suprotna augustinovska teorija pravednoga rata 
- bellum iustum - s kojom se zapravo htjelo opravdati su¬ 
djelovanje vjernika u ratu. Podržavljenjem Crkve, eklezija- 
lizacijom društva i zaokruženjem ideologije bellum iustum 
bili su sabrani svi bitni sastojci novog povijesnog stanja u 
kojem polako počinju iščezavati mirotvorni sastojci kršćan¬ 
stva. U ime Evanđelja vode se sada krvavi ratovi i nasil¬ 
nička osvajanja. Rat se shvaća kao vjerničko izvršenje vo¬ 
lje Božje ognjem i mačem . 3 Prvi takvi ratovi bili su križar¬ 
ski pohodi na Jeruzalem, a prvi neprijatelji muslimani. 
Nažalost, odjeci toga ratničkog raspoloženja duboko su ušli 
u kršćanski mentalitet. Bojovništvo se može naći u teologi¬ 
ji, asketici, polemici. Stvarala se jedna krajnje nesnošljiva 
ideologija, uperena prije svega protiv islama. Većina je on¬ 
dašnjih teologa rabila vrlo polemične, oštre i bezobzirne 
izraze. Prema njima Saraceni štuju sacrilegum ac perfi- 
dum Mohametum, oni su štoviše blasfemi, perfidi . 4 5 Trebalo 
bi pokazati koliko je kršćanska duhovnost bila zaražena 
bojovničkim predodžbama, a koliko su opet novi crkveni re¬ 
dovi bili ustrojavani po uzoru na vojsku. Nitko dakako ne 
tvrdi da se slična militaristička ideologizacija - kroz jača¬ 
nje ustanove džihada 5 - nije uspostavljala i na strani 
islama. 

1 Jakov Jukić, Rat i protiv-rat u monoteističkim religijama, u 
Obnovljeni život, 49,1994., 3-4, str. 361-384. 

2 Stanly Windass, Christianity versus Violence, London, 1964., str. 12. 

3 Louis J. Swift, The early Fathers on War and Military Service, 
Washington, 1983., str. 82. 

4 Vladimir Boublik, Teologia delle religioni, Roma, 1973., str. 16-17. 

5 Edgard Weber - Georges Raynaud, Croisade d’hier et Djihad 
d’aujourd’hui, Pariš, 1989., str. 343. 

Ako je tako bilo u Europi, na teološkim učilištima - u Ri¬ 
mu, Parizu i Salamanci - kako je tek moralo biti na granici 
kršćanstva, gdje se vodio bezpošteđni rat za puki opstanak 
naroda i vjere. U kojoj je mjeri to neprijateljstvo - trajući du¬ 
ga stoljeća - duboko ušlo u svijest naroda pokazuje činjenica 
da su tri najveća pjesnička djela Južnih Slavena: Gundulićev 
»Osman«, Njegošev »Gorski vijenac« i Mažuranićev ep »Smrt 
Smail-age Čengića«, posvećena upravo borbi s muslimanima. 
A pisana su u kasnom vremenu kad u drugim europskim 
zemljama nema više ni spomena na strah od islama. 

Druga ideologizacija katoličanstva dolazi od sukoba s pra¬ 
voslavljem, koji je bio zacijelo manje krvav, ali zato više ide¬ 
ološki oblikovan. I ovdje su nadahnuća dolazila iz kršćanske 
Europe, a provedba je bila povjerena ljudima s granice. Umje¬ 
sto križara sad su u prvi plan došli teolozi. Taj sukob trajao je 
dugo: od prvih sukoba u ovim krajevima do neuspjelog kon¬ 
kordata između Svete Stolice i Kraljevine Jugoslavije . 6 Neće¬ 
mo naravno ulaziti u ocjenu držanja pravoslavlja, jer nam to 
nije svrha. Prosudbu prepuštamo njihovim vjernicima . 7 Radi¬ 
je ćemo podsjetiti na teološku polemiku koja se vodila u kato¬ 
ličkim redovima protiv pravoslavlja u razdoblju do prije Dru¬ 
gog vatikanskog koncila, a više ili manje je svima dobro po¬ 
znata. Nije dakako riječ o vrijednosti argumentacije nego o 
duhu te polemike, koja je po mnogim svojim obilježjima bila 
čista ideologija. U tom sklopu iznimke su samo potvrđivale 
pravilo. Situaciju je pogoršavala okolnost što su na tlu Kralje¬ 
vine Jugoslavije u većini slučajeva Crkve bile državne, a on¬ 
dje i gdje nisu bile politički je čimbenik igrao veliku ulogu u 
zaoštravanju odnosa između pojedinih Crkava. Ništa čudno 
onda da je religija igrala često dvostruku funkciju: čuvala je 
identitet naroda, ali je istodobno blokirala jedan svjetovan ra¬ 
zvitak društva koji bi bio neovisan o utjecaju religije . 8 

Ne govorimo ovdje naravno ni o čijoj krivnji nego samo že¬ 
limo ukazati na širi društveni kontekst što smo ga nazvali 

6 Ivan Mužić, Katolička crkva u Kraljevini Jugoslaviji, Split, 1978., 
str. 248. 

7 Radovan Bigović, Pravoslavlje i verska tolerancija, u Kultura 26, 
1993., str. 117-123. 

8 Tonči Kuzmanić, Iugoslavia: una querra di religione?, u Religione 
e Societa, 7,14, 1992., str. 117. 

»granicom«, a koji je nužno rađao i poticao jačanje ideoloških 
sadržaja u religiji: prepirke, oporbe, optužbe, prijekore, ospo¬ 
ravanja, isključivosti, nepovjerenja i sukobe. Možda je već re¬ 
cepcijom aristotelizma i rimskog prava, umanjivanjem znače¬ 
nja patrističkih prinosa i usvajanjem ideala monarhizma, 
Crkva zapravo pridonijela uspostavljanju stanovitog ideolo¬ 
škog monizma u sebi i u društvu. Kasnija obnova skolastike i 
juridizirane teologije još su više učvrstile tu racionalističku 
tradiciju u Crkvi, koja je na granici sukobljenih religija i nji¬ 
hovih moćnih kultura poprimala iracionalne posljedice. Ono 
što je u Parizu bila teološka prepirka, na Balkanu je postalo 
zbiljsko sukobljavanje. 

Treća se ideologizacija rodila u susretu Katoličke crkve i 
komunizma, ali sada ne više na istočnoj nego na zapadnoj 
granici. Premda se na prvi pogled radilo o sukobu svjetovne 
ideologije i religije, podrobniji je uvid pokazivao daje na djelu 
bio ustvari sukob dviju religija: jedne kršćanske i druge svje¬ 
tovne . 9 Drugim riječima, u socijalističkim porecima je ideolo¬ 
gizacija neizostavno vodila do stvaranja svjetovne religije, ko¬ 
joj se djelatno suprotstavljala još jedino crkvena religija. Nije 
bilo iznenađenje što su obje te religije uzimale gotovo jednak 
društveni oblik vanjskog očitovanja: kolektivizam. U istom, 
naime, razdoblju kad je marksistički socijalizam promicao 
krajnji kolektivizam, uprilićuje vjernički narod - kao naravnu 
protutežu - svoj masovni pohod brojnim svetištima i dalekim 
prošteništima diljem zemlje. Nepregledno mnoštvo odlazi na 
duga hodočašća u kojima sudjeluju milijunske mase kršćana. 
Organiziraju se blagdanski skupovi, pohađaju se marijanska 
svetišta, slave mjesni zaštitnici i javno štuju crkveni sveci. U 
tim nepovoljnim prilikama nije bilo ni dovoljno vremena, a 
niti uvjeta da bi se mogao razviti stanoviti religijski elitizam, 
vlastit individualističkim društvima. 

No, važnije od toga izvanjskog oblika religioznosti - što je 
očitovan u kolektivitetu - čini se daje bio susret i sukob dviju 
religija: svjetovne i crkvene. A takav je sukob uvijek nepomir¬ 
ljiv i oštriji od drugih protivljenja, jer je u pitanju sraz svjeto¬ 
nazora koji obuhvaćaju cijeloga čovjeka i stavljaju u pitanje 


9 Jakov Jukić, Religion et secularisme dans les societes socialistes, u 
Social Compass, 29,1, 1981., str. 5-24. 

ulog svega njegova življenja. Otud onda ona tako oštra isklju¬ 
čivost, potpuna oprečnost i krajnja nepodnošljivost između 
crkvene religije, s jedne strane, i komunističke sakralne ide¬ 
ologije, s druge. Uostalom, u pitanju je bio sudar dviju doista 
različitih religija s potpuno suprotnim vjerovanjima, dogma¬ 
ma, etikama, obredima, teologijama, eshatologijama, apoka¬ 
lipsama, ustanovama i masovnim pristalicama. Taj sukob 
dviju religija - svjetovne i crkvene - nije međutim bio samo 
neizbježan, nego je imao jednako djelovanje i slične učinke u 
području obiju zajednica. Njime se u isti mah učvršćivao iden¬ 
titet i u crkvenoj zajednici vjernika i u partijskoj skupini ko¬ 
munista. Zato u prvom razdoblju i nije došlo do zamjetljivog 
slabljenja crkvene religioznosti i ateističke ideologije. Vjernici 
su time postali samo otporniji i stabilniji u svojem religi¬ 
oznom uvjerenju i dosljedniji u crkvenom življenju, dok su no¬ 
sioci ateističke ideologizacije postali samo još uporniji u svojoj 
nakani da odstrane religiju iz društva. To je konačno razlo¬ 
gom da se u prvom razdoblju socijalizma - prije početka seku¬ 
larizacije - religija prvenstveno očitovala kao masovna, puč¬ 
ka, borbena, snažna, izdržljiva i pravovjerna. Za dvije istine 
nije bilo mjesta u nepluralističkom društvenom poretku mo- 
nističkoga tipa. 

Da ova procjena stanja religioznosti i ateizma, koji su ov¬ 
dje definirani po sličnostima ideološkog ustroja, ne bi ispala 
odveć manihejska, valja svratiti pozornost na jednu činjenicu. 
Teško je bilo zamisliti da brojni ravnodušni kršćani ili čak ne¬ 
kršćani nisu pokušali iskoristiti religiju kao sredstvo politič¬ 
kog prosvjeda protiv ondašnjeg represivnog sustava. Postali 
su dakle samo prividno kršćani da bi bili što uspješniji protiv¬ 
nici socijalističkom poretku. To zacijelo nije neka novost u 
društvu, osobito otkad je sociologija otkrila funkciju pučke re¬ 
ligije u nacionalnim revolucijama Trećeg svijeta, gdje je mile- 
naristička vjera domorodaca često ostajala jedinim načinom 
odupirai\ja društvenim nepravdama i vladavini bijelaca . 10 To 
otkriće treba dovesti u svezu s teologijom oslobođenja, ali ne 


10 Peter Worsley, The Trumpet Shall Sound. A Study of Cargo cults 
in Melanesia, London, 1957.; Vittorio Lantemari, Movimenti reli- 
giosi di liberta e di salvezza dei popoli oppressi, Milano, 1974.; Ro- 
ger Bastide, Le sacre sauuage et autres essais. Pariš, 1975.; Jakov 
Jukić, Povratak svetoga. Rasprava o pučkoj religiji, Split, 1988. 

onu klasnoga tipa iz Latinske Amerike, nego onu nacionalnog 
nadahnuća iz zemalja bivših komunističkih društava. 

Desetak godina prije pada komunizma u taj ideologizirani 
prostor počinju polako ulaziti sadržaji sekularizacije i moder- 
niteta, a na štetu onih ideologizacije i feudalizacije. Također i 
sastojci kolektivizma, jednako u Crkvi kao i u društvu, očito 
slabe. Središte, pak, religioznoga života premješta se iz sela 
u grad. Utjecaji modernoga načina življenja jedva da su 
okrznuli jaku tradicionalnu i pučku religioznost, dok su svje¬ 
tovnu religioznost marksističke eshatologije ozbiljno raz¬ 
drmali. Marksistički su se sociolozi veselili sekularizaciji zbog 
njezinog nepovoljnog djelovanja na religiju, ne viđeći da taj 
proces daleko više pogađa njihovu svjetovnu religiju i cijeli 
poredak ideologije. 

Unatoč tome što su sva ta tri izvora ideologizacije - sukob 
s islamom, pravoslavljem i komunizmom - bila davno uočena 
i proučena, njihov se utjecaj ne može zanemariti ni danas. 


Tri ključna događaja: pad komunizma, raspad 

Jugoslavije i rat 

Iako je marksistički socijalizam, kako smo upravo vidjeli, 
bio duboko podgrizan sekularizacijom - u bivšoj Jugoslaviji 
više nego u drugim istočnim zemljama - njegov pad nije do¬ 
šao iznutra nego izvana. Zato je za svih nas rasap komuni¬ 
zma bio veliko i neočekivano iznenađenje. Ni najpoznatiji 
svjetski stručnjaci za društvena pitanja nisu ga u svojim knji¬ 
gama predviđali. Jedino je poljski filozof L. Kolakowski pone¬ 
što slutio već 1976. napisavši kako je komunizam u golemoj 
mjeri pridonio buđenju nacionalističkih ideologija, služeći se 
njima za osvajanje i održavanje vlasti, a stvorivši zapravo 
svoje vlastite grobare. 11 

Kao najzapostavljeniji, kršćani su imali najviše povoda za 
oduševljenje. Nažalost, stvari su išle drugačijim putem nego 
što su oni predviđali. Veliki blagdan oslobođenja ubrzo se 
pretvorio u povratak u predmodemo društvo, ne dakako vo¬ 
ljom »zločestih« ljudi nego plaćanjem danka iđeologizaciji biv- 


11 Lešek Kolakowski, Glavni tokovi marksizma, IH. vol., Beograd, 
1985., str. 598-599. 


486 



šeg poretka, koji je po mnogim svojim obilježjima bio izrazito 
feudalno strukturiran. Danas naime postaje bjelodano da je 
komunizam, kao društvena zbilja i opravdavajuća ideologija, 
bio ustvari »zamrznuo« razvoj modernog društva i ostavio ga 
u stanju u kakvom ga je zatekao. 0 tome sam pisao u jednom 
tekstu pod naslovom »Oktobar je prije Bastille«. 12 Ispostavilo 
se da marksistički socijalizam nipošto nije bilo društvo koje bi 
razvojno dolazilo poslije kapitalizma, nego je njemu uvijek 
prethodilo. Kao potvrda tome dostatno je podsjetiti na činje¬ 
nicu da se u sustavima što se neposredno stvaraju iz propalog 
socijalizma ustvari samo ponavljaju sva ona ista razvojna raz¬ 
doblja koja je prošao modemi kapitalizam. Stoga mi danas 
ovdje otkrivamo već odavno otkrivene stvari: demokraciju, 
slobodne izbore, samostalne sindikate, tržišno gospodarstvo, 
nezaposlenost, političke stranke, borbu za državnost. Taj je 
put moderno društvo odavno prošlo i u naše se vrijeme bavi 
potpuno drugim problemima. Dok se ne shvati da je marksi¬ 
stički socijalizam neizbježivo predmodemi i predsvjetovni po¬ 
redak, teško se može razumjeti sve ono što se danas događa u 
prostorima nekadašnjih komunističkih zemalja. Novo je to 
što nam je sada građansko društvo zakucalo na vrata. Stoga 
nam je najednom budućnost postala prošlost modernoga 
svijeta. 

Ta upućenost na pred-modemost, u svojem dvostrukom 
vidu kao upućenost na »religiozni« komunizam 13 i na katolič¬ 
ki kolektivizam nije mogla proći bez posljedica, ali na to ćemo 
se kasnije vratiti. 

Kršćani su jedva počeli otkrivati odjeke toga obrata koji se 
zbio padom komunizma, kad se na obzorju pojavio drugi 
obrat: raspad Jugoslavije. Sociološki gledano, između ta dva 
obrata postoji čvrsta uzročna povezanost, jer je tek postkomu- 
nistička sloboda omogućila nastavak društvenih i političkih 
procesa što su bili nasilno zaustavljeni »marksističkim feuda¬ 
lizmom«. Jedan od tih »zaustavljenih« procesa jest jamačno i 
nacionalno konstituiranje novih država na području bivše Ju- 


12 Jakov Jukić, Oktobar prije Bastille, u Obnovljeni život, 45, 1990., 
4, str. 217-218. 

13 Emmanuel Terray, Le Troisikme Jour du communisme, Pariš, 
1992,, str. 26; Daniele Hervieu-Lćger, La religion pour memoire. 
Pariš, 1993., str. 162-173. 

goslavije. U tom sklopu, čini mi se da je rasap bivše Jugosla¬ 
vije moguće tumačiti i razumjeti kao dovršetak raspada bivše 
Austro-Ugarske kraljevine. 14 Poznato je da se poslije Fran¬ 
cuske i tijekom XIX. stoljeća stvaraju prve nacionalne države 
u Italiji i Njemačkoj. U tome će nešto zakasniti Engleska i 
Španjolska, jer ih je posjedovanje kolonija donekle sprečava¬ 
lo. Nacionalna je ideja među posljednjima zahvatila Rusiju, u 
kojoj je slavjanofilstvo - što je također neka vrsta suženog 
univerzalizma - otežalo držanje koraka s brzim nastajanjem 
brojnih nacionalnih država u Europi. Na taj »internacionali¬ 
zam« slavjanofilstva odmah se nadovezao komunistički inter¬ 
nacionalizam, koji je opet odgodio iješenje nacionalnoga pita¬ 
nja sve do naših dana. 

U cijelom tom burnom zbivanju, Austro-Ugarska monar¬ 
hija će ostati zadnjom državnom tvorbom koja se još nije bila 
povijesno uspostavila po tada važećem nacionalnom načelu. 
Stoga je upravo prvi svjetski rat označio nestanak tog poslje¬ 
dnjeg ostatka srednjovjekovnog ideala međunacionalnog uni¬ 
verzalizma. 15 Austro-Ugarska se dakle raspala, ali je jedan 
njezin dio, onaj južnoslavenski, i dalje ostao nedovršen u svo¬ 
jem nacionalnom ustrojavanju, zahvaljujući prije svega mo¬ 
narhističkom uređenju, koje je par excellence neko predmo- 
demo i ideologizirano uređenje. Iz monarhije se prešlo u ko¬ 
munizam, uostalom jednako kao i u Rusiji, pa je razvoj opet 
zastao. Slijedom svih zbivanja, čini se razložnim zaključiti 
kako je baš nedavnim padom komunizma i događajima u biv¬ 
šoj Jugoslaviji i Čehoslovačkoj, zapravo konačno završio ras¬ 
pad stare Austro-Ugarske monarhije, koja je uspjela nadživ¬ 
jeti svoje stvarno i teritorijalno raspadanje trajanjem ideje 
kraljevstva i komunističkoga nadnacionalizma. 

Nažalost, to se razvrgnuće nije nikako dalo riješiti mirnim 
putem, jer je bilo i odveć velikih očekivanja od nove diobe 
ovlasti u postkomunističkoj slobodi da bi svi bili zadovoljni. 
Zato je poslije pada socijalizma i raspada Jugoslavije slijedio 
treći čin u toj drami: strašni i krvavi rat njezinih naroda. 0 

14 Jakov Jukić, Zakašnjeli susret Hrvatske i Europe, u Obnovljeni ži¬ 
vot, 48, 1993., 2, str. 226-227. 

15 Joseph Ratzinger, Svolta per l’Europa? Chiesa e modernitd. 
nell’Europa dei rivolgimenti, Milano, 1992., str. 96-98. 

tome je ratu mnogo napisano i nema smisla stvari ponavljati. 
Manje se zna da je rat ustvari započeo mnogo prije, ali u po¬ 
dručju ideologije, točnije posljednjih godina komunističkoga 
poretka kad je postalo posve jasno da mu se bliži nezaustav¬ 
ljivi kraj. Republička politička rukovodstva, da bi se održali 
na vlasti, zaigrali su na opasnu kartu nacionalizma, učinivši 
dakle ono što je dvadesetak godina ranije predviđao vidovit 
L. Kolakovvski. U tome su ih odista bez mjere pomagali pred¬ 
stavnici mass-media, koji se mogu smatrati najvećim moral¬ 
nim krivcima za rat. Godinama prije izbijanja oružanog suko¬ 
ba, oni su u milijunskim primjercima novinskih članaka pot¬ 
pirivali vatru mržnje i poticali najniže nagone nasilja u ljudi¬ 
ma. Najuspješniji pak način za to našli su raspirivači rata 
upravo u bogatom nasljeđu triju ideologizacija, o čemu smo 
prije više rekli. Ima još nešto. Strašna eksplozivnost mržnje 
dobivena je i time što su sa sofisticiranim postmodernim 
sredstvima priopćavanja - mass-media - širene ideje pređmo- 
deme: nacionalizmi. Tako su iz zaborava namjerno bili izvu¬ 
čeni svi mogući stvarni i izmišljeni zločini koji su u ime triju 
religija počinjeni na Balkanu. U Beogradu se počinju pretis¬ 
kavati stare knjige o navodnim zločinima katoličkih svećeni¬ 
ka za vrijeme drugog svjetskog rata 16 , ali jednako i pamfleti 
protiv islama 17 , što dakako nije moglo proći bez odgovora mu¬ 
slimana. 18 Suvišno je pritom i spominjati one brojne tekstove 
o prošlosti, gdje su se nekritički i primitivno veličale pobjede 
predstavnika jedne vjere nad drugom. Ta isključiva okrenu¬ 
tost prema prošlosti mnogo je više bacila društvo natrag u 
predmodemost nego što je to uspio učiniti komunizam sa svo¬ 
jim moćnim ideologizacijama, koje su ipak bile usmjerene 
prema budućnosti. 

Usprkos tome, teško je prihvatiti često branjenu i isticanu 
tvrdnju da se na našim prostorima zapravo vodi vjerski ili 
sveti rat, po uzoru na slične neslavne sukobe iz prošlosti. 19 Za 
tako nešto jednostavno nisu postojali uobičajeni potrebni uvje- 

16 Viktor Novak, Magnum crimen. Pola vijeka klerikalizma u Hrvat¬ 
skoj, Beograd, 1986. 

17 Miroljub Jevtić, Savremeni džihad kao rat, Beograd, 1989. 

18 Hasan Sušić, Dimenzije džihada, u Pregled, 4,1984., str. 411-426. 

19 Alfonso M. Di Nola, Guerra e competizione rituale, u Enciclopedia 
delle religioni, III. vol., Firenze 1971., str. 686-694. 

ti, jer je kod većine sukobljenih strana utjecaj religije bio op¬ 
ćenito malo prisutan u društvenom životu. U pravoslavlju fol- 
klorizacijom religije, u islamu prilagodbom novim uvjetima, a 
u katolicizmu učincima ranije komunističke ateizacije i ka¬ 
snije konzumističke sekularizacije, što se dakako može uvijek 
lako i višestruko potkrijepiti rezultatima sociološkoga istraži¬ 
vanja . 20 Vjernici su jedva uspijevali sačuvati svoju religio¬ 
znost, a kamoli da bi još i drugima išli nametati. Prozelitizam 
se mogao pojaviti u odnosu na sakralizirani ateizam, ali nika¬ 
ko u odnosu na druge religije koje su zajednički sudjelovale u 
opiranju komunističkoj ideologizaciji i zapadnjačkoj sekulari¬ 
zaciji. Bit će prije da su religijske vrednote sada samo bezob¬ 
zirno korištene - bolje reći manipulirane - u političke svrhe, a 
onda poslije rabljene u poticanju mržnje i opravdanju ratova¬ 
nja. Uostalom, ta zlouporaba ne bi trebala nikoga posebno 
iznenaditi jer su upravo narodima u sukobu njihove različite 
religije - katolička, pravoslavna i islamska - kroz dugo razdo¬ 
blje najviše služile za prepoznavanje vlastitog nacionalnog 
identiteta . 21 Taj se isti postupak danomice ponavlja u zemlja¬ 
ma Trećeg svijeta i za sociologe je postao razumljiv u mjeri u 
kojoj u spomenutim zemljama nije došlo još do nacionalnog 


20 Dragomir Pantić, Vrednosti i ideološke orijentacije društvenih slo¬ 
jeva, u zborniku Društveni slojevi i društvena svest, Beograd, 

1977., str. 369; Dragoljub B. Đorđević, Beg od Crkve. Proces seku¬ 
larizacije u niškom regionu, Knjaževac, 1984., str. 206. 

21 »Questa guerra sicuramente contiene in se importanti elementi 
religiosi, ma non sono per essa decisivi; sono parte di una totalita 
piu vasta, anzitutto dei processi di edificazione della nazione, se- 
condariamente dell’edificazione delle strutture degli stati; e infine 
funzionano come elementi di quella piu vasta totalita che puo es- 
sere solo compresa come una terribile guerra... No esiste un solo e 
’principale conflitto’ - per esempio conflitto di classe, etnico e reli- 
gioso - da cui partire per estrame tutti gli altri, o con la soluzione 
del quale si potrebbe risolvere ima rete di conflitti esistenti. E piu- 
ttosto possibile parlare di 'conflitti dominanti’ che risultano della 
disintegrazione della Iugoslavia. Tali sono, sopratutto, i cosidetti 
conflitti di identitet. L’aspetto comune di tutte le strutture eteroge- 
nee post-iugoslave <s che le parti in sfacelo dell’antico stato sono 
immerse in larghi processi di intensa ricerca della nuova identitš 
collettiva, prima di tutto statuale, etnica e religiosa.« Tonči Ku- 
zmanić, Iugoslavia: una guerra di religione?, u Religione e Societa, 

7.14.1992., str. 120-121. 

oslobođenja. 22 Budući daje društveni razvitak u Trećem svijetu 
i bivšim komunističkim zemljama gotovo na istoj razini, nika¬ 
kvo čudo što im se i mehanizmi političkog korištenja religije po¬ 
klapaju, iako prvima za religiju služe novi sinkretizmi, a drugi¬ 
ma stare tradicionalne religije monoteizma. U tom smislu se 
može reći da je na prostorima bivše Jugoslavije nacionalna po¬ 
dređenost - ali i nadređenost - najdjelotvornije progovarala kroz 
religiju, kao što je slično i socijalna podređenost u Latinskoj 
Americi progovarala kroz teologiju oslobođenja. 

Odgoda sučeljavanja s modernim svijetom 

Nedovršeni rat ili rat koji još uvijek traje u mnogome je 
odgodio susret hrvatskog društva s modernim svijetom. Čini 
se da je to istodobno i najznačajnija razlika između prilika u 
bivšim komunističkim zemljama Istočne Europe i Hrvatske. 
Ipak, mjestimice se taj susret i u nas zbio, ali s manje izraže¬ 
nim posljedicama. U svakom slučaju, kapitalizam, ili bolje re¬ 
ći modemost, dolazi u bivše socijalističke zemlje u jako primi¬ 
tivnim oblicima kao surovo natjecanje na gospodarskom po¬ 
dručju i lakoumno prihvaćanje konzumističkog mentaliteta 
na ideološkom području. Tome se nažalost nadodaje činjenica 
da su zahvaljujuću ratu mnogi sastojci nepromijenjeni prešli 
iz staroga u novo društveno uređenje. Premda ima sociologa 
koji misle da je socijalistički poredak bio obilježen i nekim 
modernim idejama - kao okrenutost prema budućnosti i 
izgradnja autonomije pojedinca putem samoupravljanja — one 
su ostale isključivo u oblasti ideologije, nikada ostvarene u 
samoj društvenoj zbilji koja se oblikovala pod presudnim utje¬ 
cajem politike 23 , a političnost je uvijek neka neprijeporno 
pred-modema tvorba. Ta je političnost onda prožela i sve go¬ 
spodarstvo, pa su se sudionici na tržištu počeli gledati kao ne¬ 
prijatelji, a ne natjecatelji. 24 

22 Peter L. Berger - Brigitte Berger - Hansfried Kellner, The Home- 
less Mind. Modernization and Consciousnes, New York, 1974., str. 
149-151. 

23 Marko Kerševan, L’ambivalence de la revitalisation religieuse 
dans les socićtes post-socialistes, u Social Compass, 40, 1, 1993., 
str. 125. 

24 »Nel caso deUa Russia, pero, ii fatto piu preoccupante č costituito 
dalla politicizzazione e dalTaggressivitš politica, a essa collegata, 

Stoga valja zaključiti kako sve zemlje bivšeg socijalizma, a 
one u ratu na poseban način, očekuje težak i trnovit put do ulas¬ 
ka u moderno društvo. Treba još jednom dakle proći cijeli tijek 
kapitalističkog razvitka što je zastao negdje prije drugog svjet¬ 
skog rata, jer ga je zaustavila najprije komunistička pred-mo- 
demost, a onda rat koji je jednako tako tipična pred-modema 
pojava. Ispred nas je ono što bi K. Mane nazvao »prvobitnom 
akumulacijom«, pa nije teško pretpostaviti da će sudbina biv¬ 
ših socijalističkih država biti slična putevima Trećega svijeta 
prema modemitetu. A modemitet neizostavno donosi sobom 
sekularizaciju i nove kušnje za religioznost ljudi u našim pro¬ 
storima. 


Katolici pred izazovima raspada komunizma, rata i 

sekularizacije 

Što smo dosad rekli može izgledati suvišnim i možda 
odveć općenitim, jer se premalo obazire na posebnost prilika 
u Hrvatskoj. Ipak, bez toga sociološkog opisa kretali bismo se 
pretežno u okvirima pukih nagađanja. Jer, ljudi ne uspijeva¬ 
ju nikada činiti sve ono što žele nego samo što mogu, a mogu 
onoliko koliko im dozvoljavaju društveni uvjeti. Netko bi 
primjerice htio da pučanstvo na Kosovu ima američko blago¬ 
stanje i visoku kulturu demokracije, ali to neće biti moguće 
postići odmah baš nikakvim sredstvima, jer se traže duge i 
duge godine strpljiva rada i razvitka. Dapače, tu granicu mo¬ 
raju poštivati kršćani, iz razloga što su inkamirani u vrijeme 
i prostor kao i drugi ljudi. Zato se onda i svaka kritika drža¬ 
nja kršćana smije protegnuti jedino na čine njihovog mogućeg 
djelovanja, a ne željenog ponašanja. Kršćani koji se u Saraje¬ 
vu bore za svoj goli opstanak nisu manje kršćani od francus- 


dell'intellighenzia che prende parte al processo politico... La no- 
stra attuale classe dirigente democratica ć piu propensa a demo- 
nizzare Pavversario. La politicizzazione della societa nella situazi- 
one russa risulta nel mantimento unidirizionale della concezione 
mandsta: Tutti i problemi della vita quotidiana si riducono a vit- 
toria o sconfitta, scissione o separazione e ridistribuzione o ven- 
detta nei conironti del nemico.« A. Tsipko, Rinascita dell’ortodos- 
sia nel contesto della situazione ideologica in Unione Sovietica, u 
zborniku La religione degli europei, II, Un dibattito su religione e 
modernita nell’Europa di fine secolo, Torino, 1993., str. 54. 

kih koji se brinu za ekološke probleme, iako jedni to rade u 
okolnostima predmodeme, a drugi u okolnostima postmoder- 
ne. Traži se neko uživljavanje u prilike drugih vjernika, jer je 
to elementarni preduvjet pravedna suda o njima. Bez toga 
možemo lako postati žrtvama apstraktnosti, čega se osobito 
kloni suvremena fenomenologija religije. 25 Ne uživljavajući se 
dovoljno, pred četiristo godina europski su teolozi tvrdili kako 
južnoamerički indiosi sliče životinjama, pa su stoga lišeni Bo¬ 
žje milosti, dok u naše doba predstavnici eliadovske čikaške 
škole, uživljavajući se odveć, okreću stvari i smatraju da su 
religije arhaičnih plemena - u dodiru s arhetipskom zbiljom 
početaka - superiorniji kasnijem kršćanstvu. 26 Različiti dakle 
vidici i otud potpuno nejednaki zaključci. 

No, vratimo se kršćanima i raspadu komunizma. Taj su 
događaj oni doživjeli kao i većina drugih ljudi na ovim prosto¬ 
rima: s velikim iznenađenjem i neskrivenim oduševljenjem. 
Možda čak i s više izvanjskih znakova ushita nego ostali. Ti¬ 
me su pokazali stanovitu naivnost, vjerujući da se povijesni 
razvitak može preskočiti i odmah uskočiti u slobodu, za što ih 
je više ovlašćivala marksistička nego vlastita eshatologija. 
Suprotno tome, društvena se zbilja pokazala manje idiličnom 
od iščekivane. Društveni se poreci, naime, ne mogu mijenjati 
kao kravate nego su obično dugotrajni i složeni procesi prila¬ 
godbe nepoznatom i navikavanje na novo stanje. Još manje iz 
ljudske glave mogu brzo izići naopake misli kao prestrašene 
ptice iz gnijezda. Počelo se otkrivati, i u tome kršćani nisu bili 
neka iznimka, u kolikoj su mjeri ljudi u svojim navikama i 
mišljenjima ostali vezani za stari komunistički poredak. Du¬ 
gotrajno opiranje, prilagodbom ili osporavanjem, učinilo je 
svoje, pa su političnost i njegova obilježja duboko ušli u men¬ 
talitet kršćana. Tome je stanju pridonijela poznata činjenica 
da je Crkva u Hrvatskoj poslije drugog svjetskog rata ostala 
bez organiziranog laikata 27 , što je imalo za posljedicu da je 
pučka religioznost postala vladajućim oblikom kršćanstva. A 

25 William Brede Kristensen, The Meaning of Religion. Lectures in 
the Phenomenology of Religion, Leiden, 1960., str. 17. 

26 Mircea Eliade, Le Mythe de l’Etemel Retour. Archetipes et Repetiti- 
on. Pariš, 1969., str. 184-187. 

27 Jakov Jukić, Katolički laici opet na okupu, u Crkva u svijetu, 28, 
1993., 4, str. 450-459. 


493 



ona je bitno kolektivistička i po mnogim izvanjskim društve¬ 
nim iskazima slična komunističkom kolektivizmu, pa dakle 
nedovoljno osposobljena za prijelaz iz pred-modemiteta u mo- 
đemitet. Poslije oduševljenja slijedilo je otrežnjenje u ratnom 
vihoru, koji je pokazao da nakon iznevjerene marksističke ze¬ 
maljske eshatologije nije došla očekivana zemaljska katolička 
eshatologija - kao posljedica više puta opetovane naslijeđene 
politizacije života - nego apokalipsa vojnog sukoba. 

Ono što su hrvatski katolici doživljavali u kratkom razdo¬ 
blju od raspada komunizma do rata, ili na područjima gdje on 
nije dopirao moglo bi se sažeti u izrazu: oduševljenje slobo¬ 
dom. S obzirom daje ta sloboda bila prije svega shvaćena kao 
sloboda od nečega, u našem slučaju od komunizma, a ne još 
sloboda za nešto, ništa čudno što je bila doživljena više u sta¬ 
rozavjetnom smislu oslobođenja naroda od ropstva nego u no- 
vozavjetnom značenju osobnog obraćenja na novi život. U 
prvom trenutku olakšanja, mnogi dobar vjernik - po inerciji 
ljudske naravi, a ne po teško stečenom uvjerenju - promislio 
je da se i za njegovo unutrašnje duhovno stanje dogodilo ne¬ 
što doista presudno. Brzo će se međutim otkriti da samo po¬ 
stojanje demokracije, postignuće neovisnosti naroda i oslobo¬ 
đenje od komunizma nisu još nikako kršćanstvo. Tu tipičnu 
izraelsku kušnju i biblijsko nužno razočaranje u zemaljske 
tvorbe prošli su gotovo svi narodi Istočne Europe, pa ne izne¬ 
nađuje što sada glasuju za liberale i bivše komuniste, a ne za 
demokršćane. 28 U nas se to zbog rata nije još zbilo, ali ima 
vremena da nam se dogodi. 

Konačno, ocjenjujući držanje kršćana prema propadanju 
komunizma, recimo da je taj obrat doveo do traženja i prona¬ 
laženja novog nositelja društvenog identiteta i integracije, jer 
se stari posve raspao i iščeznuo. U tim prilikama kršćanska 
religija, dakako protumačeno u ključu funkcionalističke soci¬ 
ologije 29 , postaje nehotice ono što je dotad bila komunistička 
ideologija: uspješan mehanizam prevladavanja društvenih te¬ 
škoća ljudi u nepovoljnim okolnostima. Ne naravno da bi to 


28 Gilles Kepel, La revanche de Dieu. Chrćtiens, juifs et musulmans a 
la conquete du monde, Pariš, 1991., str. 7. 

29 Milton J. Yinger, The Scientific Study of Religion, New York, 
1970., str. 93-114. 

kršćani htjeli, nego se povijesnom nužnošću ostvarilo. Povla¬ 
čenjem komunističke ideologije ostala je u društvu golema 
praznina, čime su zagovornici te ideologije, ali i svi drugi - 
osim kršćana - bili lišeni svakog oslonca. Zato u velikom bro¬ 
ju prilaze kršćanstvu, jer druga opća vrednota u društvu je¬ 
dnostavno više nije postojala. Negdje je ta konverzija bila is¬ 
krena, a drugdje samo korisna, najviše poticana podsvjesnim 
mehanizmom što bolje prilagodbe novim uvjetima življenja u 
društvu. To je razlogom da su se obraćenici daleko više brinu¬ 
li ostaviti izvanjski dojam dobrih vjernika nego im je bilo sta¬ 
lo do unutrašnjeg življenja autentičnog kršćanstva. Otud on¬ 
da u njih oha potpuna odsutnost kritičnosti, jednako spram 
Crkve i spram društva. Poslušni i prestrašeni postaju oni sa¬ 
mo teret Crkvi i njezinom traženju novih puteva. Kršćani su 
dakle ovdje lako podlegli napasti i počeli gledati u tom pove¬ 
ćanom prilivu obraćenika iz komunizma jedino uspjeh svoje 
Crkve, ne primjećujući da je u njima progovorilo nasljeđe ko¬ 
lektivizma pučke religije koje se upravo idealno nadovezalo 
na nasljeđe komunističkog kolektivizma obraćenika ili novih 
kršćana. Dakako, u Božjem narodu se mora naći mjesta za 
svakoga - posebice za siromahe kako ih je opisao J. Da- 
nielou 30 - ali ovdje nije riječ o milosrđu nego o aktualnom ka¬ 
toličkom mentalitetu koji je doduše mogao biti vrlo pogodan 
za »bivša vremena«, ali je danas očito neprimjeren stanju i 
promjenama u hrvatskom društvu na prijelazu iz predmoder- 
nog u moderni poredak. 

Toliko o odnosu kršćana prema padu komunizma i svim 
njegovim popratnim pojavama, od kojih smo izdvojili tri: odu¬ 
ševljenje bez pokrića, prevelika vezanost za prošlost i nekriti¬ 
čnost prema brojnim obraćenjima koja mogu biti više politič¬ 
koga podrijetla nego duhovnog poticaja. Rasplet tih prijepora 
potisnuo je na trenutak rat, iako ne i posve prekinuo. Što se 
pak tiče rata i on je iznenadio kršćane, jer ga nitko ni u snu 
nije očekivao. Najmanje tako surov i ispunjen mržnjom. Već 
smo rekli da taj rat nije ni po čemu bio vjerski ih sveti, ali su 
u njemu religijske vrednote bile nesumnjivo zlouporabljane, 
nesmiljeno ga požurujući ili naknadno opravdavajući. Nisu 
doduše ratovale vjere nego narodi, ali ipak narodi triju razli- 


30 Jean Danielou, L’Oraison, probleme politique. Pariš, 1965., str. 37. 

čitih konfesija. 31 Zato se može reći da krivnja za sukob nije na 
tim konfesijama, ali jest na onima - u nejednakoj mjeri - koji 
su ih zlouporabljali u smislu da su često služile za pokriće is¬ 
ključivo političkih strategija. 32 U tom sklopu postavlja se pi¬ 
tanje držanja katolika za vrijeme rata. U izvršenju svojih 
vjerničkih dužnosti, oni su se zacijelo najviše iskazivali u po¬ 
maganju bližnjima: ranjenicima, izbjeglicama, prognanicima, 
ucviljenima i sirotama. Taj je karitativni pothvat nadišao sva 
očekivanja i teško gaje ne uzeti u obzir, to prije što se odnosio 
i na nekršćane. Naravno, najviše se pitanja tiču mirotvorstva 
i zalaganja za mir. Jesu li na tom osjetljivom području katoli¬ 
ci učinili sve što su trebali, osobito ako se uzme u obzir visoke 
ekumenske obveze postkoncilske Crkve? Na to pitanje neće 
biti lako dati odgovor. U svakom slučaju, Crkva se odazivala 
svim upućenim pozivima na dijalog i nije optužbama pogorša¬ 
vala ionako zaoštrenu situaciju. Dapače, tražila je razgovor 
sa svim religijama na ratnome području. Otud stalni, ustrajni 
i uporni pozivi na mir svim ljudima dobre volje. Uza sve to ni¬ 
su se mogle izbjeći stanovite nepriličnosti koje svaki rat za 
sobom donosi. Uostalom, povijest izdašno pokazuje da su se 
religiozni ljudi na različite načine sučeljavali s činjenicom ra¬ 
ta. 33 Pa ipak, u našim se prilikama radilo o čisto napadačkom 
ratu i golemoj vojnoj sili koja je pod zaštitnim znakom komu¬ 
nizma nasrnula na goloruki narod. Bila je to gotovo situacija 
biološkog opstanka u kojoj nije bilo vremena za ništa osim za 
elementarnu obranu života. Slično se prije zbilo u Sloveniji, a 
poslije u Bosni i Hercegovini. 

Kršćani su se tako najednom našli pred svojim duboko 
izazvanim i povrijeđenim narodom, koji je upravo radi toga 
najprije tražio pravdu, a tek onda mir. Protokom vremena po¬ 
stalo je jasno da mu ni moćna zapadnjačka civilizacija - koja 
je za njega u doba komunizma bila vrhunsko utjelovljenje 
pravde, kršćanstva i slobode - ne namjerava odveć pomoći u 
borbi protiv nepravde, čega je danas postao simbolom baš Sa- 

31 Jakov Jukić, Mir u religijama svijeta, u Mirotvorni izazov, 2, 1993., 
5, str. 10. 

32 Srđan Vrcan, The War in ex-Jugoslavia and Religion, u Social 
Compass, 41,1994., 3, str. 413-422. 

33 Jakov Jukić, Društvo, rat i religija, u Društvena istraživanja, 3, 
1994., 10-11, str. 165-189. 

rajevo, sigurno najveći križ na kojem je bilo razapeto pučan¬ 
stvo cijelog jednog golemog grada. O tom stanju poniženosti, 
ostavljenosti, uzbuđenosti i povrijeđenosti, koje je proizašlo iz 
osjećaja nanijete i pretrpljene nepravde, istodobno prouzroče¬ 
ne od neprijatelja i prijatelja, mora se progovoriti vrlo ozbilj¬ 
no i odgovorno, jer je taj osjećaj nešto najočitije i najprisutnije 
na našim prostorima. A za sociologe je stanje duha jednoga 
naroda činjenica od koje treba početi, a ne sporednost koju 
treba zabašuriti. Kad bi dakle i htio ne mogu olako preskočiti 
tu prevažnu činjenicu, što doista opsjeda i izbezumljuje moj 
narod. Odgojeni i podučavani u duhu starozavjetnog osjećaja 
pravednosti,«■ teško je bilo očekivati da katolici otvoreno ne 
stanu na stranu slabijih i nepravdom pogođenih ljudi. To je 
bio njihov caritas proširen sad i na čovjekovu dušu, a ne samo 
tijelo. Ako su neki neobuzdani kršćani u tom traženju pravde 
možda trenutno zaboravili na ljubav, drugi su ih u tome 
odmah prekorili, što mogu svojim vlastitim pisanjem i pro¬ 
svjedom posvjedočiti. 34 Bit će u tom pogledu dostatno preli¬ 
stati tekstove u katoličkom tisku, novine i časopise, pa se 
uvjeriti da je to doista istina. 

Po sebi se razumije da je duhovno i moralno savršenstvo 
za narod još teže dostižna vrlina od mira i pravde. Stoga pre¬ 
lazeći od dužnosti kršćanske borbe za pravdu na kršćanske 
dužnosti snošljivosti, pomirenja, milosrđa, opraštanja i ljuba¬ 
vi prema neprijatelju problemi postaju mnogo složeniji. Dok 
se zahtjev za pravdom opravdava barem nekom racionalno- 
šću svijeta, prirodnim stanjem ili čak biološkom ravnotežom, 
dotle opraštanje ide protiv naravi, života i opstanka. Ono se 
zbog toga može opravdati samo dubokom vjerom, a nikada ne 
očevidnošću. Otud rat protiv neprijatelja u moje ime može 
uvijek povesti i započeti narod, država, društvo, stranka, po¬ 
glavar ili vlada, ali oprostiti neprijatelju mogu jedino ja i nit¬ 
ko drugi u moje ime. čak ni Crkva ako sam joj član. To je is¬ 
ključivo osobni religiozni čin, slobodan i u savjesti obavljen, 
pristupačan Bogu i meni. Opraštanje dakle odgovara religi¬ 
oznom miru na osobnoj razini, a nagodba političkom miru na 
kolektivnoj razini. U Crkvi — što je dakako stvar opće, a ne 
posebne Crkve - ta je razlika nažalost pomalo zaboravljena, 


34 Jakov Jukić, Dva poretka i jedna prijetnja, u Crkva u svijetu, 29, 
1994., 1, str. 1-5. 

premda se u Evanđelju razgovjetno i nedvojbeno postavlja (Iv 
14,27), posebice uporabom naziva za neprijatelje inimicus, a _ 
ne hostis (Mt 5,44; Lk 6,77), što otkriva da je u kršćanstvu,_ 
uvijek u pitanju osobni ili privatni neprijatelj, a nikako javni, 
politički ili državni suparnik. 36 U Novom zavjetu ne nalazimo 
ništa što bi opravdalo rat, ali niti mir u svjetovnom smislu. 

To jednostavno nisu izvorni evanđeoski problemi, nego na¬ 
knadna teološka opravdanja Crkve, koja je kasnije postala 
moćnom ustanovom i zato vodila ratove i sklapala mir kao 
svaka druga ustanova u društvu. Mir o kojem govori Evanđe¬ 
lje uspostavlja se samo između pojedinaca, a ne političkih 
skupina, državnih ustanova ili etničkih zajednica. Zato je 
Kristov mir upućen samo meni, tebi ili svakom osobno među 
nama, a nikako nekim posebnim družbama, narodima, kolek¬ 
tivitetima, državi, vlasti ili političkoj stranci. 36 Mirotvorstvo 
će biti osobno ili ga uopće neće biti. Ako se želi imati Crkvu 
koja se poklapa s cijelim društvom ili državom, onda se ne 
može istodobno imati posebno kršćansko zajedništvo — zna¬ 
kom među narodima - siromaha, mučenika, grešnika, sve¬ 
taca, obraćenika, proroka i mirotvoraca, nego samo društvo s 
kršćanskim običajima. A Krist je upravo s Crkvom htio stvo¬ 
riti jedno posve drugo društvo. 37 

Uzimajući sve to u obzir, čini se da uvjeta za ostvarenje 
kršćanskog opraštanja neće biti za duže vremensko razdoblje 
na našim posvađenim prostorima. Iscjeljivanje ratnih rana 
vjerojatno će dosta trajati, a još više uspostavljanje čvršćih 
ekumenskih sveza između različitih kršćanskih Crkava i reli- 

35 Carl Schmitt, Der Begriff des Politischen, Berlin, 1963., str. 29; 
Julien Freund, Essence du Politujue, Pariš, 1965., str. 491. 

36 »La paix du Christ s’adresse k moi, k toi, š chacun d’entre nous, en 
tant que nous sommes des individus qui doivent aimer le procha- 
in, et non point k un groupe, a une catćgorie d’etres, k ime collecti- 
vitć ou un Etat.« Julien Freund, La paix selon la foi et selon l’Egli- 
se, u Social Compass, 21, 4,1974., str. 442. 

37 »Jćsus tend k creer une socićte de type different dans la sodćte 
globale. Chrćtiens et FEglise vivent selon ime autre loi, et doivent 
seulement exiger que l’on respecte, leur socićtć et leur regle fonda- 
mentale de non-puissance. Jesus cree avec l’Eglise une autre so- 
cietć.« Jacques Ellul, Les chretiens et la guerre, u zborniku Les re- 
ligions et la guerre, Judaisme, christianisme et islam. Pariš 1991., 
str. 293. 

gija. To će sigurno ovisiti u velikoj mjeri o splaćnjavargu voj¬ 
nih sukoba, osvetničkih povoda i poticanja na mržnju, ali je¬ 
dnako i o tipu kršćanstva i Crkve koji se budu nastojali stvo¬ 
riti i razviti na podruju prevlasti triju povijesnih ideologiza- 
cija. Kolektivistička Crkva i predmodema pučka religioznost, 
jednako u katolika, pravoslavaca i na svoj poseban način u 
muslimana, malo što mogu učiniti na poslu mira i opraštanja. 
To mogu samo postići karizmatični pojedinci, produbljene vje¬ 
re i visoke duhovnosti, teološki izobraženi i strogo etički odgo¬ 
jeni. Nažalost, Crkve nepotrebno odugovlače s izgradnjom ta¬ 
kve svećeničke i laičke elite, pokazujući nepovjerenje prema 
religioznom individualizmu i slobodnom odgovoru na sve 
brojnije izazove svjetovnoga svijeta. Jedino se takova vjernič¬ 
ka elita može ravnopravno uhvatiti u koštac s pošastima 
mržnje, a razni kolektivizmi tradicionalnoga tipa zacijelo ne 
ili vrlo nedjelatno. Stoga će budućnost religioznoga mira bi¬ 
tno ovisiti o iskrenoj religioznosti mirotvorca, a ne o izvanj¬ 
skoj snazi Crkava. Kršćani moraju hitro poraditi na toj pro¬ 
mjeni ako žele biti istinski nositelji mira. 

Na koncu valja nešto kratko reći o nadolazećoj sekulariza¬ 
ciji, poslije susreta s propašću komunizma i nedovršenim ra¬ 
tom, koja će vjerojatno nahrupiti svom snagom poslije do¬ 
vršetka vojnog sukoba. Jedni kršćani to predosjećaju, drugi 
misle kako je padom komunizma sve riješeno. Postoji među¬ 
tim ozbiljna opasnost da se kršćani, razočarani držanjem za¬ 
padnih demokracija i uvjereni u veliku uspješnost društvenog 
nauka Crkve, zatvore u sebe i u svoju dovoljnost, misleći daje 
moguće izbjeći kušnjama modemiteta i sekularizacije. Ne sa¬ 
mo da je to obmana nego i čista nemogućnost htjeti ostati u 
»blaženstvu« predmodeme. Tako nešto jednostavno neće pro¬ 
ći. Jer od modernoga kapitalizma ne mogu se usvajati samo 
dobre strane, a loše odbacivati. Takva nasilna i nenaravna 
tvorba ne bi nikada uspjela zaživjeti, teže nego ona bivša so¬ 
cijalistička. Građansko se društvo naime gradilo i nadograđi¬ 
valo stotinama godina i otud ono ima svoju strogu unutrašnju 
logiku: donosi ljudima blagostanje, ali im zauzvrat uzima ne¬ 
ke društvene, ljudske i duhovne vrednote. Kršćani se zato 
moraju u post-komunističkom društvu početi učiti živjeti u 
opasnostima i izazovima slobode. Izgleda da nekima to teško 
pada poslije opasnosti i izazova neslobode u komunizmu. 

U svemu tome treba tražiti razloge zašto u hrvatskih ka¬ 
tolika ima znakova pojave neke ksenofobičnosti i predmoder- 
nog odbacivanja zapadnjačkih obrazaca vladanja i mišljenja. 
Ako se nastavi, ta bi sklonost mogla postati vrlo opasnom, po¬ 
sebice ukoliko bi se pomiješala sa suvremenom kritikom što 
je Crkva i teologija upućuju poretku postmodeme. 38 Jer, upo¬ 
zorenja na nepriličnosti postmodeme idu uvijek poslije pojave 
liberalizma i završetka cijelog kruga njegovih neuspjeha. 39 U 
nas bi se ta kritika mogla brzopleto povezati s prošlostolje- 
tnim predmodemim i klerikalističkim napadajima na libera¬ 
lizam, što dakako nije isto. Prvo je legitimna kritika narci- 
stičkih i nihilističkih sadržaja u postmodemi, drugo je retro¬ 
gradna i predkoncilska utopija obnove kršćanskoga društva. 
Htjeti danas kršćanstvo bez iskustva liberalizma i sekulari¬ 
zacije, znači istodobno pristati na Crkvu bez Drugog vatikan¬ 
skog koncila. A u te se povijesne nesporazume i ideološke 
stranputice kršćani ne bi smjeli nikada zaputiti, pa ni iz ogor¬ 
čenja zbog napada od neprijatelja i napuštanja od prijatelja. 


38 Jakov Jukić, Budućnost religije. Sveto u vremenu svjetovnosti, 
Split, 1991., str. 263. 

39 Stefano Martelli, La religione nella societa post-moderna. Tra se- 
colarizzazione e de-secolarizzazione, Bologna, 1990., str. 369-416. 

HRVATSKI KATOLICI IZMEĐU TRADICIJE I 
MODERNITETA 


čini se da nadolazi vrijeme sučeljavanja našeg društva s 
modernim svjetovnim idejama i ustanovama. Taj se događaj 
u sociologiji naziva još i modernizacijom. Naše je društvo, su¬ 
protno tome, obilježeno prije svega tradicijom, premda je pre¬ 
uzetno reći da u njemu uopće nema sastojaka modemiteta. 
Uloga religije i Crkve u tim epohalnim zbivanjima je neza¬ 
mjenjiva i sudbpnosna, posebice zbog povezanosti s tradici¬ 
jom. Jer, religija i Crkva nisu za sva vremena vezani za pro¬ 
šlost nego su prije svega upućeni na budućnost. Otud mogu¬ 
ćnost spojivosti religije i modemiteta u hrvatskom društvu. 

U svojoj je velikoj nestrpljivosti plemeniti J. J. Rousseau 
proklinjao plotove oko kuća i granice između gradova. Poslije 
toga je izbilo još na tisuće svađa i ratova, ali plotovi i granice 
nisu iščezli. Dapače, iza njih su porasle nove mržnje i umno¬ 
žile sredstva ratovanja. Na našim prostorima granice su dije¬ 
lile različite civilizacije, carstva, kraljevstva, kulture i religi¬ 
je. S njima su išli sukob i neprijateljstvo, rat i krv. Najprije 
one između islama i kršćanstva, onda imeđu pravoslavlja i 
katolicizma, da bi tek pred pedeset godina završilo granicom 
između totalitarnog komunizma i slobodnog svijeta. 

Po sebi je razumljivo da se poviješću tih granica nećemo 
ovdje baviti, iako bi to zacijelo bilo prijeko potrebno, jer dana¬ 
šnji sukobi uvijek proizlaze iz jučerašnjih razmirica. Želimo 
samo baciti pogled na suvremeni trenutak u kojem će crta 
granice - po svojoj prilici - ići između tradicionalne kulture, 
koju napuštamo, i kulture modemiteta, u koju nezaustavljivo 
ulazimo. Što se pak tiče granica prema islamskom i pravo¬ 
slavnom području utjecaja, tu je razgovor do daljnjeg obu¬ 
stavljen. Valja se ipak nadati polaku i strpljivu približavanju 
- u duhu ekumenizma - ali kako će se i kada to zbiti, krajnje 
je teško predvidjeti. 

No vratimo se granici prema zapadnjačkom društvu koju 
nećemo moći mimoići. Propašću bivšega komunističkog susta¬ 
va, modemi je svijet počeo provirivati preko granica i kucati 
svom svojom snagom i velikom znatiželjnošću na naša vrata. 
Htio bi se što prije udomiti, osvojiti tržište, izvesti svoje pri¬ 
vlačne ideje. Njegova moć mnoge straši, njegova stoljetna lu- 

kavstva razoružavaju, njegov ugled i bogatstvo ponizuju. Zato 
nije iznenađenje što s ovoga našeg dijela granice dolazi i raste 
nepovjerenje, učvršćuje se tradicija i provaljuju poneka za¬ 
starjela gledišta. Tome dakako treba dodati rat i držanje za¬ 
padnih političara prema ratu, koje je još više izdubilo razdor i 
opiranje prema modemom svijetu. Uza sve to, teško je uopće 
zamisliti da je mogući neki drukčiji odabir osim življenja 
upravo i jedino u tom svijetu, jer drugoga jednostavno nema. 
U povijest se natrag ne možemo vratiti, a na svijetu nigdje ne 
postoji nekakav drukčiji oblik društvenog poretka osim onoga 
što nas mnogostruko i bez iznimke okružuje. 

Ta nas okolnost upućuje na činjenicu uspostave nove gra¬ 
nice poslije mnogih drugih iz daljnje i bliže prošlosti: crte 
između tradicije i modemiteta. Pogrešno je pritom zaključiti 
da u našoj tradiciji uopće nema modemiteta, jednako kao da 
u zapadnjačkom modemitetu nema uopće tradicije, posebice 
u društvenim usmjerenjima koja idu prema onom stanju što 
ga običavamo danas nazivati postmodemitetom. Riječ je da¬ 
kle o idealtipskom načinu razmišljanja, koji uzima u obzir 
pretežne naglaske i jedino njih istražuje, jer se tako postiže 
veća učinkovitost i bolja preglednost u znanstvenom po¬ 
stupku. 

Kultura tradicije i njezini oblici 

Za početak bi trebalo jasno razlučiti tradiciju od tradici¬ 
onalizma. Jer, dok je tradicija prije svega neka društvena i 
povijesna činjenica, dotle je tradicionalizam najčešće svjeto¬ 
nazor i ideologija suprotna svjetonazoru i ideologiji progresi- 
zma. U tom je smislu onda moguće govoriti o tradiciji kao ti¬ 
pu kulturološkog obzorja u kojemu ljudi obnašaju svoje du¬ 
žnosti uvijek u istom životnom obrascu. 

U takvim prilikama tradicija zapravo utemeljuje i održa¬ 
va trajnost svih običaja i ustanova u društvu, prenoseći nji¬ 
hov duh iz jednoga naraštaja u drugi. Stoga sve što postoji 
vuče svoju moć i opravdanje iz prošlosti, a ne možda iz sada¬ 
šnjosti ili budućnosti. Svijet tradicije okrenut je prema natrag 
i sastoji se poglavito od sjećanja, što onda znači da prethodi 
ponašanju i mišljenju pojedinaca i zajednice i određuje ih. 
Otud nedvojbena prednost reda, poretka i ponavljanja istoga 
nad promjenom i novošću. Društvo se ustrojava i povijesno 
traje kao odanost u tijeku - tek kad je do kraja vjerno svojoj 

tradiciji. U tom okviru i znanost postaje sustavna obrada te 
tradicije, a ne možda neizvjesno predviđanje novih moguća 
nosti. 

Ta kultura višestruko obilježena tradicijom nužno uklju¬ 
čuje religiju kao svoju središnju odrednicu. Štoviše, tradicija 
počiva na religiji, pa često nije razvidno što je tu uzrok, a što 
posljedica. U svakom slučaju obje pojave usko su povezane i 
isprepletene, a u mnogim svojim sastojcima posve istovjetne. 
Može se čak reći da je najveće područje tradicije pokriveno re¬ 
ligijom, ali i obratno. Razlozi za takvu povezanost su različiti: 
upućenost na prirodu i podložnost ritmovima u njoj; nesigur¬ 
nost od promjena u prirodi i opasnosti u društvu; potreba za 
jednom stalnošću koja se samo u onostranosti može utemelji¬ 
ti. U tradiciji religija igra ulogu nositeljice smisla i značenja, 
s kojima se čovjek bori protiv općeg nereda i kaosa. 

Prije smo pokazali kako je kulturološka bit tradicije u sje¬ 
ćanju i obnavljanju pamćenja prošlosti, ali uvijek u funkciji 
potreba sadašnjosti. Sad valja raspraviti ulogu religije u tom 
pothvatu, jer je očito da bi se bez njezine pomoći tradicija 
odmah rasula i raspala. Samo sjećanje bez inkulturacije sje¬ 
ćanja malo vrijedi i brzo ishlapljuje. A upravo religije obnaša¬ 
ju funkciju podruštvovljenja i ozbiljenja toga sjećanja, čime 
onda potpomažu učvršćenju, opravdanju i trajanju samoga 
pamćenja naroda ili skupina. Uostalom, većina suvremenih 
religiologa - F. Heiler, R. Bastide, M. Eliade, M. Meslin i G. 
Filoramo - određuju religiju obilježjem sjećanja. Za sve primi¬ 
tivne i stare kulturne narode zavičaj se bitka, smisla i sveto¬ 
ga nalazi u prošlosti, a ne u budućnosti. Ishodište čovjekove 
snage i punoće smješteno je u početku vremena, in illo tempo- 
re. U njemu se za vječnost sve začelo i dobilo konačni bit i 
oblik. Zato najstarije tradicije posvjedočuju želju drevnih na¬ 
roda da se nađu na samom početku vremena, gdje je savršen¬ 
stvo bilo najveće. 

Iz svega proistječe da kad čovjek religijski misli, on nikad 
ne otkriva stvari nego ih zapravo samo oponaša i sjeća se nji¬ 
hovih izvornih likova. Mitovi mnogih naroda i ne čine drugo 
doli podsjećaju na ta vrlo daleka vremena ljudske zore u koji¬ 
ma nije još bilo patnje, rada, nesreće i smrti. Tako, primjeri¬ 
ce, pojedini sumerski tekstovi prizivaju savršenstvo i blažen¬ 
stvo »početaka« kao ishodište svih kasnijih stvari i događaja. 

U Egiptu se to razdoblje naziva tep zepi, što doslovce znači 
»prvi put«. Sve što postoji - prirodne pojave, religijske ideje, 
kultni predmeti, planovi hramova, kalendar, pismo, obredi, 
kraljevska obilježja - dobilo je svoju valjanost i opravdanje 
zato što je bilo stvoreno u početku vremena: u zlatno doba 
potpunog savršenstva, prije »pojave ljutnje, buke, borbe i 
nereda«. 

Ako se sve bitno nalazi u prošlosti, onda je također i jedi¬ 
no istinska spoznaja sjećanje na tu prošlost. Gnosis je izje¬ 
dnačen s anđmnčsis. Zato je važno sjetiti se svih događaja iz 
početka vremena, a ne stjecati uvijek nove spoznaje. Ljudi što 
se mogu lako sjetiti zaboravljenih prošlih događaja cjenjeniji 
su u društvu nego oni koji bolje spoznaju te događaje. Pod 
utjecajem orfizma u Platona susrećemo misao o svođenju spo¬ 
znaje na sjećanje Ideja, odnosno Istine. 1 U Samkhya-Yoga i 
Vedanti neznanje može biti uspoređeno sa »zaboravljanjem« 
istinskog Ja, pa kao opreka tome javlja se »buđenje«, dakle 
»sjećanje« na sebe samoga. Budizam također pridaje veliku 
važnost sjećanju. 2 Kad im se poremeti pamćenje, bogovi pada¬ 
ju s neba na zemlju i pretvaraju se u ljude. Drugim riječima, 
čovjek je bog koji je izgubio moć sjećanja. 

I u kršćanstvu sjećanje i pamćenje igra veliku ulogu, pa 
im se pridaje iznimno značenje. Krist govori o Duhu Svetomu 
koji će učenike sjetiti na sve ono što im je on govorio za vrije¬ 
me svojeg naučavanja (Iv 14,26). U tom je smislu Duh Sveti 
sjetitelj Isusove poruke narodima. Ipak, najdalekosežnije su 
svakako riječi na Posljednjoj večeri koje je izgovorio sam 
Krist: »Ovo činite meni na spomen« (Lk 22,19), što će postati i 
središnje riječi posvećenja u kršćanskoj misnoj liturgiji, 3 ali i 
uvesti Crkvu u tijek sjećanja i pamćenja. 


1 Mircea Eliade, Histoire des croyances et des idees religieues, II. 
svezak, De Gautama Boudha au triomphe du christianisme. Pariš, 

1978., str. 193. 

2 Mircea Eliade, Le Yoga. Immortalite et liberte, Pariš, 1972., str. 
186; Giovanni Filoramo, Forme delta memoria sacra, Torino, 

1996., str. 95. 

3 Michel Meslin, L’experience humaine du divin, Fondaments d'une 
anthropologie religieuse. Pariš, 1988., str. 321-364; Giovanni Filo¬ 
ramo, II risveglio della gnosi ovvero diventare dio, Roma, 1990., 
str. 83-112. 

Ta se sjećanjS i pamćenja iskonskog svetoga (kroz objave, 
knjige, poruke, stvaranje, viđenje) učinkovito vraćaju u svijet 
i održavaju budnim u ljudima raznim mitovima - koji pričaju 
kako se sve najvažnije zbilo u početku - i obredima - koji im 
pred oči svakodnevno simbolički obnavljaju spomenuta mito¬ 
loška zbivanja. Zato što je neka religija tradicionalnija - kao 
arhaična magija i brahmanizam - u nje će obred biti nazočni- 
ji, ali i obrnuto, u manje tradicionalnim religijama - kao kon- 
fucionizam i stariji budizam - obred će biti odsutniji. Budući 
da se obred redovito nepogrešivo ponavlja i nepromjenljivo 
opetuje, stvara §e u ljudima osjećaj sigurnosti i uvjerenja da 
postoji neki stalni tradicionalni poredak u svijetu, koji treba 
vjerno oponašati ako se želi uspjeti i preživjeti u društvu. Či¬ 
ni se da religija na stanovit način mora uvijek biti ista ukoli¬ 
ko želi dobro funkcionirati kao čimbenik utjehe i podrške čo¬ 
vjeku u nevoljama. A to teško može postići ako se ne izrazi u 
obrednim vjernostima, što je zapravo istovjetno tradiciji i 
kontinuitetu. Otud neraskidiva sveza religije i tradicije. 

Svejedno, prožetost tradicijom nije u svim religijama je¬ 
dnako ostvarena. Najviše tradicionalnih sastojaka ima pučka 
ili folklorna religioznost, a najmanje izvorno kršćanstvo, iako 
samo kao mogućnost. U povijesti se međutim kršćanstvo 
opredijelilo za tradiciju zbog razloga kasnije svjetovnosti 
Crkve i njezine povezanosti s moćnim državama, od feudali¬ 
zma do monarhija. Sada zajedničko sjećanje i pamćenje naro¬ 
da postaje sastavni dio univerzalne kulture, pa mora biti na 
neki način normirano. Stoga se Crkva može odrediti - narav¬ 
no u sociologijskom ključu i slijedom dosadašnjih raspravlja¬ 
nja - kao ustanova kolektivnoga sjećanja ili još bolje kao nor¬ 
mirana i autorizirana zajednička memorija. U tom sklopu da¬ 
kle Crkva se pokazuje u liku institucionaliziranog sjećanja, 
kako kaže D. Hervieu-Leger. 4 Sa svoje pak strane, teologija je 
jedno od uspješnih sredstava homogenizacije i racionalizacije 
upravo toga sjećanja. 

Na našem je prostoru prva nositeljica kulture tradicije bi¬ 
la pučka religioznost, makar ne u tolikoj mjeri kao u pravo¬ 
slavlju ili nekim drugim katoličkim zemljama, posebice u Juž- 


4 Daniele Hervieu-Leger, La religion pour memoire. Pariš, 1993., 
str. 177-203. 

noj Americi. Treba podsjetiti da suvremena znanost o religija¬ 
ma s iznenađenjem otkriva da srednjovjekovno pokrštavanje 
poganskih naroda nije bilo tako uspješno kako se to dosad ne¬ 
rijetko pretpostavljalo. Ispod likova kršćanskih svetaca i pro¬ 
pisanih crkvenih obreda dobro su se skrivali prastara božan¬ 
stva i magijski običaji. Zato su na rubovima pučke religije i 
sakralnoga folklora procvala razna krivovjerja, s kojima se 
Crkva nemilosrdno hvatala u koštac, pokušavajući ih istrije¬ 
biti. Poslije mnogo stoljeća velike borbe i pastoralnih napora, 
ali i stegovnih mjera i kazni, pokazalo se da je poganstvo pu¬ 
stilo daleko dublje korijene nego što su kršćanski misionari 
mislili u svojoj dobronamjernoj naivnosti i oduševljenju. U 
Hrvatskoj nema iscrpnih istraživanja o pučkoj religiji, kao što 
su recimo ona A. Di Nole u Italiji, s područja Abruzza. 5 Ipak i 
bez te pomoći sociologije dade se već na prvi pogled lako uoči¬ 
ti daje pučka religioznost u nas gotovo potpuno crkvena, pra¬ 
vovjerna i nepoganska, lišena magije i praznovjerja, barem u 
novije doba. Duga hodoćašćenja i obilasci prošteništa uvijek 
su se odvijali pod strogim nadzorom svećenstva, pa »divljih« i 
»nepriznatih« svetišta zapravo uopće i nema. 

Povijesno gledano, u nas dakle nije došlo do izdvajanja 
pučke religije iz crkvena učiteljstva i stvaranja posebnog sloja 
tradicije u povijesti, ali će biti teško zanijekati da tako »dome- 
sticirana« pučka religija nije povratno djelovala na Crkvu 
svojom većom odanošću tradiciji i izvanjskom obredu. To da¬ 
kako nije sve što treba ustvrditi. Naša dva najistaknutija vi¬ 
da pučke religioznosti - proslave velikih obljetnica iz crkvene 
povijesti i duga hodoćašćenja u poznata svetišta - imala su i 
svoj nacionalni poticaj koji je sada bio uvršten u crkvenu tra¬ 
diciju, pa su se obje tradicije zbrojile. U tom sklopu, pučka re¬ 
ligija počinje igrati ulogu nositeljice prosvjeda protiv komuni¬ 
zma, koji se otkrivao kao ateistička ideologija, ali i zapreka 
nacionalnom oslobođenju. To se danas otvoreno priznaje, iako 
je baš marksizam teorijski utemeljio - posebice u engelsov- 
skoj varijanti - tumačenje religije ne samo kao sredstva tlače¬ 
nja nego kao mogućeg puta pobune protiv toga tlačenja. U toj 
točki dolazimo do složenog i teškog pitanja o možebitnim sa- 


5 Alfonso M. Di Nola, Gli aspetti magico-religiosi di una cultura su- 
baiterna italiana, Torino, 1976., str. 330. 

držajima teologije oslobođenja - kao nacionalne, a ne klasne 
emancipacije - u našoj pučkoj religiji. Nema dvojbe da su 
mnogi dobronamjerni kršćani na pučkim sakralnim skupovi¬ 
ma tražili više prigodu za politički prosvjed nego za samoza¬ 
tajno svjedočenje svoje vjere. Naravno, o tome se ništa pou¬ 
zdano ne zna, ali sam često i sam podlijegao i prolazio kroz 
iste kušnje, što je po vjerodostojnosti obično više od rezultata 
sociološkog istraživanja. A takvo će dvoznačno iskustvo rijet¬ 
ko tko osporiti, osim ako je namjerno neiskren. 

Postoji još jedan pokazatelj shvaćanja tradicije pučke reli¬ 
gioznosti - u uvjetima prijetnje opstanku Crkve i naroda - 
kao očita oznaka političke oporbe neprijateljskom okruženju. 
Riječ je o oživljavanju starozavjetnih slika i predodžbama o 
porobljenu narodu koje upravo teologija oslobođenja pretjera¬ 
no rabi, jer njoj najbolje odgovaraju. U središtu te vizije stoji 
uzlazna putanja puka od ropstva do oslobođenja. Izlazak iz 
Egipta poticajna je metafora baš takvog narodnog osamosta¬ 
ljenja. Ništa onda ne treba biti čudno što se nedavno više po- 
sezalo za starozavjetnom katehezom o napaćenu narodu nego 
za novozavjetnom porukom o iskupljujućoj osobnoj patnji 
izraženoj u zbilji Križa. U svakom slučaju, sastojaka teologije 
oslobođenja - kao sociološkog odgovora na ugroženost naroda, 
a ne siromašnih klasa kao u Latinskoj Americi - u našoj je 
pučkoj religiji bilo zacijelo mnogo, osobito u vremenu neposre¬ 
dno prije pada komunističkog poretka. 

Toliko o pučkoj religiji kao prvom obliku tradicije. Drugi 
se oblik tradicije ostvaruje u Crkvi, o čemu smo prije nešto 
rekli na svjetskom planu. Sada bi trebalo spomenuti kako je 
u nas Crkva stoljećima živjela u sudbinskoj isprepletenosti i 
povezanosti sa svjetovnom poviješću svojega naroda. U suhim 
danima beznađa i bespuća bila je ona tom narodu gotovo jedi¬ 
ni oslonac i potpora. S druge pak strane, hrvatski je narod 
svoju prošlost živio na posebno tradicionalan način. Jer, tra¬ 
dicija je u jednom narodu utoliko više na cijeni ukoliko nije 
ostvarena u trajnoj ustanovi države, što je baš bio slučaj u 
Hrvata. Kad je tako, onda se identitet čuva jedino sjećanjem 
na slavnu prošlost, kraljeve, bitke, junake i mučenike. U 
mnogim državama sveci su ujedno i nacionalni junaci. Od te 
dvije tradicije - jedne crkvene i druge narodne - nastala je u 
društvu samo jedna tradicija, ali snažnija i jača od pretho¬ 
dnih. To se upravo i dogodilo u nas. Nije iznenađenje što je 

okrenutost prema prošlosti time postala samo ubrzanija i 
otvorenija. Pogrešno je dakako misliti da pojam tradicije ov¬ 
dje rabimo u negativnom vrijednosnom određenju. To nikako 
ne stoji. Po srijedi je zapravo tip kulture koja se više vezuje 
uz tradiciju. Pritom ne želimo davati konačnu ocjenu o razli¬ 
čitim tipovima kulture, nego samo pokazati u kolikoj je mjeri 
u jednom društvu prisutan tradicijski tip kulture, a u kolikoj 
mjeri moderni. 

Ima još jedna odrednica koja spaja tradicijske sadržaje u 
pučkoj religiji, crkvenoj pastoralnoj zauzetosti i narodnoj po¬ 
buni: to je kolektivitet. Sve su te tvorbe naime u svojoj biti 
kolektivističke. Bez djelovanja u strogom zajedništvu one bi 
izgubile svaku učinkovitost. Zato su mogle biti tako uspješne 
u sučeljenju sa socijalističkim kolektivitetima: njihovom pro- 
tuindividualističkom ideologijom, politikom, gospodarstvom i 
društvom. Dugo su godina na našim prostorima vladala dva 
moćna kolektiviteta, jedan u podzemlju društva vezan uz tra¬ 
diciju, drugi u nadzemlju društva, vezan uz revoluciju, iako 
se i taj potonji vrlo brzo sam pretvorio u krutu dogmatsku 
tradiciju. 

Sažimajući tijek dosadašnjeg izlaganja, možemo reći da je 
u nas kultura tradicije imala tri izvorišta i slijedom toga tri 
kolektivistiĆka oblika: pučku religioznost, crkveni starozavje¬ 
tni pastoral i sudbinu naroda bez države. Stoga je uostalom i 
njezina opstojnost postala neprijeporna, utjecaj golem i sna¬ 
žno prisutan u svijesti ljudi. 


Kultura modemiteta i njezini oblici 

Nasuprot tako duboko usađenoj tradiciji, preko slobodnog 
tržišta i otvaranja svijetu, dolazi nam u susret jedno posve 
novo društvo i tip civilizacije. Zato sad moramo kratko opisati 
tu kulturu bez tradicije i naznačiti moguće ishode spomenuta 
susreta. Moderna zapadnjačka kultura je prije svega određe¬ 
na zaboravom sjećanja uopće, a onda i religijskog sjećanja po¬ 
sebno. Otud novovjeka misao - nadahnuta prosvjetiteljskim 
duhom - ne mari odveć za vrednote prošlosti. Dapače, može 
se ustvrditi da tijekom vremena ta misao pokazuje neki sve 
izrazitiji i neskriveniji zazor prema svakoj prošlosti i tradiciji 
uopće. To je uostalom u savršenu suglasju s evolucionistič- 
kom tvrdnjom da se svijet razvija od manje savršenog prema 

više savršenom stanju. Ono što se dogodilo zapravo je posve 
nevažno i već zastaijelo. Mnogi sociolozi i kulturolozi primje¬ 
ćuju da je suvremena civilizacija tvorba bez zajedničkog sje¬ 
ćanja, bez življene prošlosti, bez stvaralačke tradicije, bez ča¬ 
snih predaka, bez starih mitova, bez bogatstva baštine, te 
zbog toga također i bez povijesne odgovornosti i izvornog 
nadahnuća. 

Opreke između kulture tradicije i kulture modemiteta su 
bjelodane. Otud potreba da se potanje prikažu ključna obilje¬ 
žja toga modemiteta, čije početke nije lako povijesno uglaviti, 
jer postoje vrlo različita stajališta o tome prijeporu. Za razli¬ 
ku od tradicije modernitet se iskazuje kao neprestana pro¬ 
mjena, a ne nepromjenjiva tradicija; stalna novost, a ne uvi¬ 
jek ponavljanje istoga; neovisnost ljudske osobe i njezine sav¬ 
jesti, a ne ovisnost o sakralnim uputama; potpuni prekid s 
prošlošću, a ne vjernost njezinu kontinuitetu. 

Modernitet inače izrasta iz suvremena tla naglih promje¬ 
na u svijetu, od kojih valja izdvojiti nekoliko najvažnijih: ne¬ 
preglednost i složenost modernog društva; pluralizam i dife¬ 
rencijacija; samostalnost različitih područja ljudske djelatno¬ 
sti; opća racionalizacija života; porast vrijednosti osobne slo¬ 
bode. Zahvaljujući upravo tom zadnjem obilježju modemite¬ 
ta, danas je na djelu individualistički obrat i kolektivistički 
poraz. On se ogleda iznad svega u privatizaciji ljudskih odlu¬ 
ka - Privatisierung des Entscheidens 6 - i u pomamnom traže¬ 
nju samoiđentiteta. 7 Ta je naglašena individualizacija života 
ostvarena povijesnim procesom otklona tradicije i kolektivite¬ 
ta. Nove su mogućnosti pokretljivosti ljudi u prostom i proto¬ 
ka obavijesti u vremenu daleko više potkopale kolektivnu svi¬ 
jest i kulturu tradicije nego sve bojovne liberalističke ideje 
zajedno. Šezdesetih se godina govorilo: auto je moja sloboda. 
Jednako će i ideje, stavljene tada u optjecaj putem mass-me- 
dia, provaliti u privatnost kućnih prostora i do kraja uzdrma¬ 
ti, a onda i pomesti sve onemoćale tradicionalne i usko naci¬ 
onalne kulture. Očito da kolektivistički identiteti gube svoju 


6 Niklas Luhmann, Funktion der Religion, Frankfurt, 1977., str. 

237. , 

7 Anthony Giddens, Modernity and Self-Identity: Selfand Society in 
the late Modem Age, Cambridge, 1991., str. 186. 

društvenu težinu, čime prisiljavaju pojedince da sami razvija¬ 
ju svoj osobni identitet. 8 Tako se tek u drugoj polovici XX. sto¬ 
ljeća odnos između pojedinca i društva počeo obrtati: pojedin¬ 
ci i njihova sreća uspostavljaju se kao apsolutni ciljevi, a ne 
kolektiviteti i njihova sreća. Stoga volja za srećom obuzimlje 
osobu i ona sama sebi postaje istinskom mjerom, nakon što se 
isprazno pouzdavala u kolektivna obećanja. Taj će se proces 
individualizacije moći opravdati nizom razloga: povećanjem 
razine školovanja i kulture, pojavom nemilosrdnog natjecanja 
između pojedinaca, logikom demokratskog pluralizma i slo¬ 
mom svih kolektivizama, od nacionalizma, fašizma i nacizma 
do komunizma. 9 

Spomenuta prevlast individualizma u društvu ubrzo dovo¬ 
di do nadmoći individualizma u religiji, jer je odnos između 
tipa društva - modernog ili tradicionalnog - i tipa religiozno¬ 
sti - individualističkog ili kolektivističkog - usko povezan, pa 
gaje zaista teško zanijekati. Iako je religija uvijek istovjetna 
u svojim sržnim oznakama, u društvu će tradicije ona biti 
drukčije življena nego u društvu modemiteta. Razvidno je da 
se takav religiozni individualizam dade odrediti na više nači¬ 
na. Zamjetljivo je da u naše doba religija počinje biti više pre¬ 
dmetom osobnoga izbora, a manje činjenicom pripadanja reli¬ 
gijskoj kulturi. Jer, ta pripadnost sada zapravo i nije ni mo¬ 
guća kad je suvremena kultura prva u ljudskoj povijesti - po¬ 
slije dugotrajnog utjecaja sekularizacije - prestala uopće po¬ 
stojati kao neka religijska kultura. Jednako se zbilo s kršćan¬ 
skom religijom, koja može dati smisao samo čovjekovu oso¬ 
bnu iskustvu, ali teško ili sve manje postati načelom življenja 
cijeloga društva ili šire zajednice, izuzevši male karizmatične 
skupine. Drugim riječima, kršćanstvo ostaje važno i presudno 
jedino za osobni čovjekov identitet, a nikako za društveni ih 
narodni identitet. Zato sve ono što se nalazi iznad osobe ih 
malih karizmatičnih zajednica, jedva da će se moći kristijani¬ 
zirati, jer to područje pripada osobnim odlukama drugih ljudi 


8 Karei Dobbelaere, Tradizione, secolarizzazione e individualizzazi- 
one. Un riesame di dati e modeli, u Religione e Societd, 20, 1994., 
str. 4-28. 

9 Yves Lambert, La religion, Un paysage en profonde evolution, u 
zborniku Les valeurs des franfais. Pariš, 1994., str. 158. 

i njihovoj religioznoj slobodi. Ako u svakoj konfesiji religija 
služi kao sredstvo učvršćenja pojedinačnog identiteta ili put 
ljudskog samoostvarenja, ne može kršćanstvo htjeti biti to 
isto sredstvo ili put za sve ljude, jer bi onda oni morali mije¬ 
njati svoju vjeru, što je besmisleni zahtjev u demokratskom 
poretku. Zbog tih novih uvjeta, kršćanstvo se nužno danas ve¬ 
zuje uz čovjekovu osobnost i odgovor je na duboku i intimnu 
unutrašnju potrebu smisla i istovjetnosti, a nije više odgovor 
na potrebu puke izvanjske pripadnosti sakralnoj ustanovi. 

Iz toga dalje slijedi da religija u suvremenom društvu još 
uvijek neprijeporno postoji, premda joj je podloga tradicije 
potpuno nestala. Stoga bi trebalo odbaciti ideju o posvema¬ 
šnjoj nespojivosti religije i moderniteta, jer religija nastavlja 
živjeti - iako u ponešto promijenjenu obliku — u visoko razvi¬ 
jenim društvima, gdje su sastojci i okrenutost prošlosti posve 
iščezli. To naposljetku znači da samo stanoviti tip religiozno¬ 
sti dijeli sudbinu tradicije, a ne sama religioznost kao takva. 
Modemost dakle jednako proizvodi religioznost kao i tradici¬ 
ja, makar prva u liku individualizma, druga u liku kolek¬ 
tivizma. 

Sad se moramo vratiti našim prilikama i pretpostaviti 
vjerojatne učinke djelovanja moderniteta na kršćanstvo u 
Hrvatskoj. Padom komunističke prisile pučka religija će nu¬ 
žno izgubiti sva prije opisana svojstva oporbe i prosvjeda, jer 
se zapravo neće imati protiv čega više buniti ili pak služiti 
kao sredstvo te pobune. Uspostavom očekivane državnosti 
nestaju također povodi za doživljavanje pučke religije kao ve¬ 
likog narodnog hodočašća na putu oslobođenja u smislu staro¬ 
zavjetne slike izlaska iz egipatskog ropstva. Druga je stvar 
koliko će u toj novoj ulozi samo religiozne pobožnosti i bez po¬ 
drške političkih razloga pučka religija uspjeti preživjeti. Te¬ 
ško je na to točno odgovoriti i predvidjeti daljnji razvitak, ali 
je posve sigurno da zajedničke narodne i vjerske proslave ne¬ 
će moći biti ni onako goleme po broju, a niti onako značajne 
po odjeku kakve su bile još nedavno. 

Što se pak tiče crkvene religioznosti, ona će se jamačno 
sve teže nositi s moćnim procesima sekularizacije i moderni¬ 
zacije koji nam dolaze i nahrupljuju iz Europe i Sjeverne 
Amerike. Ako želi zadržati uljecaj koji je s mukom i mučeni- 
štvom stekla, Crkva se mora spremno uhvatiti u koštac s tim 



nepovoljnim prilikama i uvijek ići ispred događaja, a ne bje¬ 
žati u prošlost i oživljavati tradiciju. Od folklornog kršćan¬ 
stva teško je očekivati bilo što osim slabljenja proročke funk¬ 
cije Crkve. Ostaje nam dakle onda jedino pastoral osoba i od¬ 
goj zrelih kršćana, sposobnih za susret s modernim svijetom i 
njegovim problemima, a što se sretno poklapa s Kristovom 
poglavitom porukom. Ako osobno kršćanstvo ne donese ploda, 
još će manje to učiniti sakralni populizam bez unutrašnjeg 
vjerskog poticaja. Kad se čovjek sučeli s dramom traženja 
osobnoga smisla i djelatnog ostvarenja svoje vjere, onda mu 
razlozi tradicije zaista mogu malo pomoći, jer oni samo 
učvršćuju narod u nevolji, ali ne još pojedinca u njegovu egzi¬ 
stencijalnom procjepu. Otud potreba da naše kršćanstvo indi¬ 
vidualiziramo do unutrašnje odgovornosti pojedinca, a ne do 
izvanjske čvrstoće crkvenog kolektiviteta. 

A upravo na tom raskrižju između tradicije i modemiteta 
dolazi nam providencijalno u pomoć nauk Drugoga vatikan¬ 
skog koncila sa svojim »podanašnjenjem« vjere, koje u Hrvat¬ 
skoj iz poznatih razloga nije bilo do kraja provedeno. Istina, 
došlo je do mnogih promjena u izvanjskim iskazima, pa su 
primjerice obavljeni značajni liturgijski pomaci, povećalo se 
zanimanje za biblijske tekstove, napisani su obimni komenta¬ 
ri i u teologiji počele polako iščezavati pretkoncilske teme. 
Ipak, izostao je važniji dio: promjena u mentalitetu i raskid s 
mrtvim ostacima tradicije. Zato nas čeka veliki i naporan pot¬ 
hvat dovršenja koncilske obnove u Crkvi. Možda bi umjesto 
duhovne obnove u društvu trebalo radije zagovarati koncil- 
sku obnovu u Crkvi, ali je zaborav te potonje sam za sebe po¬ 
kazatelj stanja među kršćanima i potrebe novih promišljanja. 

Uzevši to u obzir, valjalo bi zaista bez odgađanja i čekanja 
otvoriti novu stranicu u povijesti koncilske Crkve u Hrvata i 
hrabro iskoračiti u budućnost: na djelu pokazati dobrohotnost 
prema svijetu, milosrđe prema grešnicima, otvorenost prema 
ljudima druge vjere i mišljenja, povjerenje u tuđe napore i po¬ 
stignuća. Možda u sadašnjem trenutku unutrašnjih netrpelji¬ 
vosti i političkih previranja nije za Crkvu baš odveć korisno 
načimati neke zahtjevne koncilske upute, ali se kršćani ne 
mogu za svjetovnu cijenu prilagođavati svijetu, pa bio on svoj 
i domaći. Duh svijeta o kojemu naime govori Evanđelje i traži 
da ga se klonimo nije samo onaj tamo u Engleskoj, Francus¬ 
koj, Americi, Rusiji ili Srbiji nego i ovaj ovdje, nazočan uvijek 

onda kada je izdana istina o čovjeku i poniženo njegovo ljud¬ 
sko dostojanstvo. Trebat će stoga otvoreno progovoriti o eku¬ 
menizmu, dijalogu s islamom, opraštanju neprijateljima, su¬ 
životu s drugima, pluralizmu svjetonazora, obrani ljudskih 
prava, društvenoj nepravdi, odvojenosti od države, snošljivo¬ 
sti, nenasilju i prikrivenim krugovima mržnje što se šire u 
podzemlju društva, a da im se nitko ozbiljno ne suprotstavlja. 

Ako kršćani ne uspiju u koncilskoj obnovi Crkve, mogu se 
lako pretvoriti - i protiv svoje želje - u bojevnu sektu i nepo¬ 
dnošljivu skupinu čudaka. A kršćanstvo je najmanje to. Krist 
je bio blag prema svima, osim prema svojima. Mi činimo često 
obratno, pa napadamo srdito svijet da manje vidimo svoj gri¬ 
jeh. U toj maloj rečenici i velikoj razlici sabrana je i sabijena 
sva novost Koncila. Jesmo U spremni za taj bolni obrat? Na to 
će pitanje morati odgovoriti svatko sam u svojoj savjesti, a ne 
netko u njegovo ime. 

Otud naposljetku naša osobna i pojedinačna odgovornost 
za Crkvu i bližnje u vremenu što nezaustavljivo nadolazi. 

